
1. 


Gisela se opri în faţa casei familiei Tettenwieser şi 
simţi cum o cuprinde un sentiment de satisfacţie. In 
curând va locui în această casă. Gospodăria era ceva mai 
mică decât cea a tatălui ei, dar, prin faţada ei şi prin 
anexele din spate, Făcea parte dintre cele mai mari şi mai 
frumoase clădiri din oraş. Viitorul socru ţinea mult să aibă 
un cămin îngrijit, fapt dovedit de prezenţa a doi 
meşteşugari, care înălţaseră o schelă în mijlocul străzii 
pentru a ajunge la grinzile şarpantei de la etaj. Cei doi 
ignorau atât ocările oamenilor care trebuiau să se 
strecoare pe lângă bârnele şi scândurile ieşite în afară, cât 
şi reglementările urbei, ce interziceau îngustarea drumului 
în acest fel. Aşa ceva îşi putea permite doar un om influent 
ca 'Tettenwieser, gândi cu mândrie Gisela şi cumpăni dacă 
nu ar fi cazul să intre şi să o întrebe pe stăpâna casei 
despre logodnicul ei. De obicei, Bruno îi spunea când pleca 
la drum şi cât timp lipsea. Dar de data aceasta plecarea 
fusese atât de intempestivă încât nu mai avusese timp 
pentru aşa ceva. Îşi imagină cum el ignorase atenţionarea 
de a se trezi şi cum fusese sculat din pat de tatăl său. 
Cunoştea scena de acasă, căci tatăl ei trebuia deseori să îl 
trezească puţin cam brutal pe fratele ei Hans după o 
noapte de chef. 


Se îndreptă către poarta deschisă a curţii, dar se opri 
în faţa ei şi ridică din umeri. Mama o aştepta acasă cu 
cumpărăturile şi pe bună dreptate se va supăra dacă ar 
întârzia la o flecăreală cu doamna Tettenwieser. Şi nu voia 
nici ca viitoarea soacră să creadă că ar fi una dintre acele 
fete care dau curs doar capriciilor şi îşi tratează cu 
superficialitate îndatoririle. 

Cu un uşor oftat de regret, întoarse spatele casei 
Tettenwieser şi îi ceru servitoarei să o urmeze, dar aceasta 
se holba la meşteşugarii urcați în dreptul frontonului 
decorat artistic. Gundi tresări şi se grăbi să plece alături 
de ea. După puţin timp ajunseră în piaţa aglomerată şi 
Gisela începu să cumpere fără a se tocmi mult, pentru că 
negustorii o cunoşteau bine. Ambele coşuri purtate de 
micuța servitoare se umplură rapid şi Gisela trebui să o 
ajute, căci Gundi abia mai putea birui povara. Deoarece 
mai avea nevoie doar de două verze şi de ceva verdeţuri 
pentru supă, se duse la tejgheaua doamnei CeiBblatt. 
Pentru aceasta trecu prin faţa unui negustor de vinuri care 
servea şi la cană şi era intens frecventat. Mai multe femei 
tinere se strânseseră în jurul celui mai mare butoi. Ţineau 
în mâini căni din lut ars şi pălăvrăgeau chicotind. 

Când o observară pe Gisela, zarva încetă, iar Trude 
Beckheimer, fala unuia dintre cei mai bogaţi negustori ai 
oraşului, făcu un pas către ea. Avea o mină răutăcioasă, iar 
vocea ei acoperi până şi strigătele vânzătorilor din jur: 

— Ia uite pe cine văd! Domnişoara a cărei zestre nu 
valorează nici cât hârtia pe care este scrisă! 

Această remarcă atrase atenţia tuturor şi imediat se 
auziră şoapte. Gisela ar fi trebuit să fie surdă ca să nu 
audă cuvintele usturătoare şi, în plus, să fie oarbă, 
deoarece privirile curioase şi dispreţuitoare a căror ţintă 
era nu puteau fi ignorate. 

Palidă, se întoarse către Trude Beckheimer, care luă 
o înghiţitură zdravănă din cana sa şi începu să ronţăie cu 
plăcere o turtă dulce. Nu era la prima cană, iar în această 


dimineaţă băuse pe stomacul gol, pentru că faţa ei rotundă 
era roşie şi ochii îi străluceau ca nişte bile de sticlă 
proaspăt şlefuite. Poate că dacă ar fi fost trează s-ar fi 
stăpânit, dar aşa savura plăcerea de a o putea copleşi cu 
dispreţ pe rivala sa. 

— Bruno Tettenwieser este un bărbat deştept, care 
ştie exact ce logodnică îi aduce o zestre bogată. De aceea 
nu mai miră pe nimeni că de câteva zile evită casa familiei 
Guldener, de parcă acolo ar fi izbucnit ciuma. Dar ieri l-a 
căutat pe tatăl meu, cu care a purtat o lungă discuţie. 

Zâmbetul răutăcios al fetei cu aspect grosolan, 
pentru care vorbea numai bogăţia tatălui ei, arăta clar de 
ce Bruno Tettenwieser, fiu de negustor, păşise în casa 
familiei Beckheimer. 

Pentru Gisela vorbele fură ca o lovitură în faţă, căci 
până atunci ea se crezuse logodnica şarmantului şi 
arătosului Bruno. Îi stătea pe limbă răspunsul la cuvintele 
lui Trude, care cu siguranţă nu era mai puţin muşcător. 
Dar gândul la mama ei o opri să reacționeze în acelaşi 
mod, căci aceasta i-ar fi explicat că nu se cădea ca o fiică 
din casa Guldener să se ciorovăiască precum o precupeaţă. 
O fată de vârsta ei trebuia să fie decentă şi să nu dea 
atenţie jignirilor, ca şi oricăror alte remarci grosolane pe 
care majoritatea bărbaţilor le fac cu privire la o fecioară. 
Dar de la o mică revanşă nu se putu totuşi abţine. 

— Nu credeţi, Frau CeiBblatt, se adresă ea femeii de 
la tejghea, de la care tocmai cumpăra legume proaspete, 
că prea onorabilul părinte Maternus avea dreptate când la 
recenta sa predică ne avertiza pe noi, muieruştile, să nu 
bem vin? Acesta tulbură sufletul şi le face pe unele fete să 
uite de ruşine. 

Gisela o puse pe precupeaţă în mare încurcătură. Pe 
de o parte, nu se cuvenea să te comporţi precum Trude 
Beckheimer... Pe de altă parte, tatăl acesteia se număra 
printre cei mai bogaţi oameni din oraş şi îşi putea permite 
să îşi îmbrace fata la fel de luxos ca pe o domnişoară 


nobilă. Tatăl Giselei, Otto Guldener, fusese ocolit în ultimul 
timp de noroc, înainte, cumpărăturile de la piaţă le făcea 
menajera familiei, dar acum târguielile le preluase însăşi 
fata, care, pentru că era însoţită doar de o fetiţă de 
doisprezece ani, trebuia să ducă singură acasă cea mai 
mare parte a cumpărăturilor. 

În timp ce precupeaţa servea următoarea clientă, 
căutându-şi încă răspunsul, Trude  Beckheimer se 
îndreptase către Gisela şi se oprise în faţa ei scrutând-o cu 
privirea. 

— O sărăntoacă nu mă poate jigni. Pentru asta 
zestrea mea este mult prea mare. Ar trebui să fii fericită 
dacă un băiat ratat ca Landelin, împletitorul de coşuri, te- 
ar lua de nevastă. 

Gisela se simţea mai puţin jignită de cuvintele lui 
Trude decât de râsetele precupeţelor şi ale clientelor lor şi 
luptă inutil să nu izbucnească în lacrimi. Cel mai tare o 
batjocoreau cele mai bune prietene ale lui Trude, aceleaşi 
fete care numai cu un an în urmă o înconjurau pe ea şi o 
huleau pe Trude. Era evident că puterea banului avea un 
efect mai mare decât toate predicile preotului. Era mai 
plăcut să o vizitezi pe Trude în casa familiei Beckheimer, 
unde oaspeţilor li se ofereau dulciuri şi vin, pe când în casa 
părinţilor ei aveai parte acum cel mult de sucuri îndoite cu 
apă şi de pâine, şi aceea uneori înmulțită cu făină de ovăz. 

Giselei îi era clar că celelalte abia aşteptau o vorbă 
greşită pentru a se năpusti asupra ei. Aşa că le întoarse 
spatele cu o mişcare energică pentru a părăsi piaţa. Dar 
nu îl văzuse pe un bătrân care stătea în spatele ei şi de 
care se ciocni. Când îl privi pentru a se scuza, se 
cutremură: ochii bătrânului erau tulburi şi totuşi ei o 
pătrunseră adânc; bărbatul ţinea în mâna dreaptă o piatră 
de mărimea unei nuci, în care părea că juca o flacără 
verde. 

— Scuze, domnul meu! şopti ea şi se îndepărtă în 
grabă. 


Domnişoară Gisela, v-aţi uitat legumele! strigă după 
ea fata, care din 2 februarie lucra în casa Guldener pentru 
casă şi masă. 

Gisela păru că nu o aude, pentru că se şi pierduse 
într-una dintre străduţe. Fetei nu îi rămase altceva de făcut 
decât să înghesuie noile cumpărături în coş şi să îşi 
urmeze stăpâna. 

Abia dispăruse Gundi pe străduţă cu povara ei mult 
prea grea, când bătrânul i se adresă lui Frau CeiBblatt, în 
timp ce răscolea neatent prin căpăţânile de varză, prin 
ţelină şi prin ceapă: 

— Cine era tânăra care tocmai a cumpărat de la 
dumneata? 

— Hedwig, fiica pantofarului Sachs, răspunse Frau 
Ceifblatt referindu-se la ultima ei clientă. 

Surprins, bătrânul lăsă jos ceapa pe care tocmai o 
ridicase. 

A — Dar nu mi s-a părut să fie fiică de pantofar. 
Imbrăcămintea ei era din postav bun, vopsit cu coloranţi 
dintre cei mai buni. 

— Ah, da! Atunci vă referiţi la Gisela Guldener. Ea 
este fiica unui negustor, care cu siguranţă s-ar bucura să 
încheie o afacere cu dumneavoastră. Pentru că cele pe 
care le are nu prea îi merg tocmai bine în ultimul timp. Cel 
puţin aşa se vorbeşte. 

Frau CeiBblatt era supărată pe bărbatul care doar îi 
răscolea marfa, fără a lăsa impresia că ar vrea să-şi 
cumpere ceva. Totuşi, după ce printre degetele lui sclipi o 
monedă mare din argint, care căzu apoi în mâna ei, 
supărarea îi trecu şi îi explică bătrânului cum putea ajunge 
la casa lui Otto Guldener. Apoi îi descrise toţi membrii 
familiei, compusă din negustor, soţia acestuia, fiica Gisela 
şi fiul Hans, şi i-ar fi înşirat şi numele tuturor vecinilor, cu 
date complete despre ei, dar bătrânul ridică mâna în semn 
de mulţumire şi plecă târşâind picioarele. 


2. 


Cu puţin înainte de a ajunge acasă, Gisela îşi aminti 
de servitoare şi se întoarse, părându-i rău pentru faptul că 
Gundi trebuia să facă tot drumul cărând singură toate 
cumpărăturile. Micuța avea deja faţa plină de transpiraţie 
şi se bucură evident când Gisela îi luă o parte din povară. 

— Mulţumesc! A fost cu adevărat greu. Eu vă înţeleg 
că v-aţi mâniat. Domnişoara Trude este o persoană 
deosebit de dezagreabilă. Dar nu trebuie să vă luaţi după 
pălăvrăgeala ei prostească. 

Sfatul bine intenţionat rămase fără efect, pentru că 
Gisela îşi amintea prea bine de vizitele dese ale lui Bruno 
Tettenwieser. Timp de mai bine de o jumătate de an, acesta 
venise aproape zilnic în casa tatălui ei, dar acum trei luni 
începuse să rărească vizitele, ultima lui apariţie fiind cu 
mai mult de două săptămâni în urmă. La început nu 
sesizase îndepărtarea lui, căci Bruno, chiar şi înainte de a-i 
cere mâna, fusese deseori trimis cu afaceri de către tatăl 
său la Schwabach, Nordlingen sau chiar la Augsburg. 
Fusese doar puţin supărată că acesta nu îi mai destăinuia, 
cum făcuse la începutul logodnei lor, destinaţia călătoriei 
şi durata ei aproximativă. Devenise bănuitoare abia cu o zi 
înainte, când Werner, portarul casei vecine, susţinuse sus 
şi tare că îl văzuse duminică pe tânărul Tettenwieser la 
biserica Sf. Mihail, deşi familia lui, ca şi familia Guldener, 
avea strană proprie la biserica Sf. Laurenţiu. Acum nu se 
mai mira, pentru că familia Beckheimer ţinea de parohia 
preotului de la Sf. Mihail. Era clar că, în afară de ea, toată 
lumea ştia că frumosul Bruno o aruncase ca pe un pantof 
uzat. Dar mânia ei se îndrepta mai puţin asupra lui Trude 
Beckheimer şi a logodnicului ei şi mai mult asupra 
bărbatului care îi trecuse pragul casei. 

Otto Giuldener îi aruncă fiicei o privire tot atât de 
indiferentă ca unei bucătărese şi dădu să intre în biroul lui. 
Dar  exclamaţia mânioasă a  Giselei îl făcu să 


încremenească. 

— Tată, trebuie să vă vorbesc! 

Guldener se întoarse şi îşi privi fata încruntat, pentru 
că până acum Gisela nu îşi permisese un asemenea ton 
faţă de el. Dar când vru să o dojenească nu găsi cuvinte. 

— M-am întâlnit la piaţă cu Trude Beckheimer. Mi-a 
vorbit despre logodnicul meu şi a dezvăluit de faţă cu toţi 
motivul pentru care el nu mai trece pe la noi. Acum vreau 
să ştiu de la dumneata dacă ce spune ea peste tot este 
adevărat. 

La aceste cuvinte, pe faţa tatălui ei apăru o expresie 
care Giselei îi aminti involuntar de un băieţel cu o 
conştiinţă foarte încărcată. El încercă să zâmbească jovial, 
dar vocea îi suna forţat. 

— Nu ştiu de ce te agiţi, copilă. Bruno se va întoarce, 
iar dacă nu o face, mai există şi alţi tineri care s-ar căsători 
bucuroşi cu tine. 

— Trude Beckheimer a spus ceva despre zestrea 
mea, pe care eu nu aş mai primi-o. 

Pentru o clipă, Otto Giuldener tresări ca la o lovitură, 
dar cu o mişcare a mâinii răspunse râzând silit: 

— Asta nu trebuie să te preocupe pe tine! Imediat ce 
afacerile îmi vor merge mai bine, am să îţi dau dublu faţă 
de cât i-am promis lui Bruno Tettenwieser. Îţi jur că am să 
te căsătoresc cu un bărbat faţă de care flăcăul acesta va fi 
un jalnic nimic. 

Gisela îl fixa consternată pe tatăl ei, întrebându-se 
dacă trebuia să se îndoiască de facultăţile mintale ale 
acestuia sau ale ei. Cum putea el să stea în faţa ei şi să îi 
spună pe un ton de parcă ar vorbi despre o potcoavă 
pierdută că nu va mai avea loc căsătoria stabilită împreună 
cu tatăl lui Bruno acum doi ani? Aşadar şi el cunoştea 
adevărul de câteva zile! Preţ de o clipă, îşi dori ca 
pământul să se deschidă pe loc şi să o înghită. O logodnă 
desfăcută atrăgea dezonoarea logodnicei, care luni de zile 
va fi arătată cu degetul de oameni. Şi, pentru că nu 


dispuneau de suficient personal de serviciu, nu putea nici 
măcar să se încuie în casă până când comentariile vor 
înceta, ci trebuia să se expună zilnic compătimirii simulate 
şi privirilor batjocoritoare ale oamenilor. 

Înţelese brusc şi cât de prost îi mergea tatălui ei. 
Când îi părăsise menajera, pentru a se căsători cu un 
văduv bogat, tatăl îi interzisese mamei ei să o înlocuiască. 
Cu toate acestea, lipsa banilor era resimţită permanent. În 
timp ce în casa Guldener lipsurile erau tot mai accentuate, 
se părea că tatăl lui Trude Beckheimer se scălda în 
monede de aur. Doar cu doi ani în urmă, Otto Guldener 
trecea drept mult mai avut decât bătrânul Beckheimer, iar 
orăşenii se plecau în faţa lui. Pe vremea aceea, Gisela era 
tratată aproape ca o domnişoară din nobilime. 

— Otto! Ce înseamnă asta? Ai umblat la zestrea fiicei 
noastre? 

Mama Giselei venise neobservată din bucătărie şi se 
înfipsese în faţa soţului ei. În ciuda vârstei ei de patruzeci 
şi cinci de ani, Magda Giuldener era o femeie frumoasă, 
care putea să fie luată drept sora mai mare a fiicei sale, ce 
tocmai împlinise douăzeci de ani. Avea acelaşi păr blond 
precum mierea ca Gisela, o faţă cu trăsături regulate, ceva 
mai rotunde, şi o siluetă plinuţă. Ochii ei, de obicei de un 
albastru paşnic, aruncau acum flăcări, iar polonicul din 
mâna ei dreaptă tremura atât de tare încât stropi de supă 
îi săreau pe şorţ. 

Stăpânul casei aruncă o privire suspicioasă ustensilei 
din lemn, ce putea fi utilizată şi ca retevei, şi se retrase 
puţin. 

— Gisela îşi va primi zestrea, femeie! Dar ar fi fost o 
prostie să las banii să se prăfuiască în sipet, în timp ce 
duceam o acută lipsă de ei în afaceri. 

Magda Giildener scăpă polonicul şi îşi duse mâinile la 
cap. 

— Deci guldenii care ţi-au intrat în casă acum trei 
săptămâni nu proveneau dintr-o afacere de succes, ci erau 


din zestrea Giselei! Pe toţi sfinţii din cer! Bărbate, cum ai 
putut face asta? 

— Dar ţi-am spus că aveam urgentă nevoie de bani. 

Giuldener ura să fie la mijloc, între soţia şi fiica sa. Ar 
fi preferat să le altoiască pe amândouă, ca să-şi ţină gura, 
dar nu îşi permitea. De când aruncase în stradă 
majoritatea servitorilor pentru a face economii, dominaţia 
soţiei sale asupra casei şi a bucătăriei devenise aproape 
nelimitată şi în anii lungi de căsnicie învățase cât de 
încăpăţânată şi ranchiunoasă putea fi aceasta, îndeosebi 
atunci când era vorba despre copiii lor. 

Magda Gildener se duse la Gisela şi o trase lângă ea. 

— Săraca de tine! Toţi o să te arate cu degetul, deşi 
tu nu ai nicio vină. 

Dădu drumul fetei şi gesticulă cu degetul arătător 
prin faţa figurii soţului. 

Ce smintit ai fost! Dacă ai fi împrumutat bani cu 
dobânda obişnuită, nu ti-ar fi reproşat nimeni nimic. Dar ca 
să îi iei din zestrea fiicei tale, asta a distrus baza casei 
noastre! Toţi partenerii tăi de afaceri vor spune: „Otto 
Guldener este ruinat!” 

Guldener râse amar. 

— Crezi că nu am încercat? M-am umilit şi în faţa 
bătrânului Beckheimer şi l-am implorat să mă împrumute. 
Dar nici el şi nici altcineva nu m-au împrumutat nici cu un 
pfennig. 

Gisela îşi privea tatăl cu umerii căzuţi ca un biet 
condamnat şi înţelese că acesta era terminat nu numai 
financiar, ci îşi pierduse şi orice urmă de încredere în sine. 
Aşa ceva nu şi-ar fi putut imagina niciodată, pentru că 
afacerile lor merseseră aşa de bine înainte, încât erau 
invidiaţi de vecini şi de alţi negustori. 

Părea că pe Guldener îl atinseseră mai mult 
reproşurile  tăcute ale fetei sale decât cuvintele 
dispreţuitoare ale soţiei, căci se aplecă şi mai mult şi 
începu să se justifice, enumerând motivele care duseseră 


la declinul firmei sale comerciale. Vorbi despre jefuirea în 
război a convoaielor sale cu mărfuri, despre furnizori 
frauduloşi şi parteneri de afaceri falimentari, care nu mai 
putuseră să facă plăţi. 

Dar nu menţionă motivul care, după părerea soţiei 
sale, cântărea cel mai greu în balanţă: incapacitatea lui de 
a evalua corect situaţiile de risc. El încheiase afaceri ce îi 
speriaseră pe Beckheimer şi pe Tettenwieser, obţinând la 
început succese uluitoare. Dar de un an nereuşitele se 
înmulţiseră şi devoraseră toate rezervele. Acum Magda 
Guldener se vedea la marginea unei prăpăstii ce i se părea 
fără fund. 

Negustorul se folosi de faptul că soţia privea 
disperată în gol şi dispăru în biroul lui. Când trase zăvorul, 
îşi dădu seama clar că problema zestrei fiicei sale va 
rămâne încă mult timp nerezolvată. 

3. 


Magda Guldener se uita la uşa biroului de parcă ar fi 
vrut să o străpungă cu privirea. Ar fi vrut să îl urmeze pe 
soţ, pentru a-i trage un perdaf, dar, când auzi zgomotul 
zăvorului ce se închidea, îi căzură umerii şi îşi examină din 
priviri fata, care se rezemase de perete albă la faţă şi arăta 
de parcă urma să se prăbuşească din clipă în clipă. 

— Hai, copilă, să mergem în bucătărie. Acolo te poţi 
aşeza puţin, în timp ce eu mă voi ocupa de masă cu Gundi 
şi cu Trina. 

Fără să aştepte răspunsul, o împinse pe Gisela în 
încăperea plină de fum, unde Gundi curăța de zor 
legumele, în timp ce Trina, o femeie bătrână, numai piele 
şi os, amesteca într-o oală mare în care fierbea supa 
pentru prânz. Din privirile lor se vedea că auziseră discuţia 
purtată în vestibul, pe un ton destul de ridicat. În timp ce 
Gundi era îngrozită, Trina părea gata să spună cu foc ce 
gândea ea despre un tată care risipea banii fiicei 
încredinţaţi lui. 


Bătrâna era în slujba familiei Guldener de aproape 
cincizeci de ani şi probabil că avea de spus mai multe 
despre actualul cap al familiei decât ştia el însuşi. Totuşi, 
înainte de a apuca să zică ceva, de la nivelul superior se 
auzi un cântec vesel, după care cântăreții coborâră 
zgomotoşi scările. După puţin timp, uşa bucătăriei se 
deschise şi intră Hans, fratele Giselei. Acesta era cu doi 
ani mai mare decât sora sa, un tinerel neobişnuit de 
arătos, care îşi punea în umbră chiar şi propria soră. 

Hans Giuldener nu era doar cel mai chipeş tânăr din 
oraş, ci şi cel mai bine îmbrăcat. Astăzi purta o tunică 
scurtă cu mâneci despicate pe deasupra unei cămăşi crem 
şi o pereche de pantaloni cu dungi roz şi verde-deschis, 
strânşi pe corp, care coborau doar până la coapsă şi 
expuneau o umflătură ruşinoasă provocatoare, ce o făcu pe 
Trina să facă semnul apărător de spiritele rele. Tânărul 
purta nişte ciorapi roşii strâmţi şi pantofi cu vârful rotunjit, 
iar pe capul lui trona o pălărioară cu pompon de culoarea 
pantalonilor. 

— Ei, vă plac? întrebă el vesel când văzu că ochii 
celor patru persoane din încăpere se îndreptară către el. 

— Oribil! murmură mama şi se încruntă. Această... 
ăă... îmbrăcăminte nu am mai văzut-o până acum. 

— Este noua modă din Italia. Reinhold Tücher mi-a 
adus tablourile din ultima lui călătorie la Veneţia. Cum le- 
am văzut, am ştiut că trebuie să îmi fac tunica şi pantalonii 
aceştia. Din fericire, bunul maestru Schnippel le-a 
terminat la timp ca să le pot purta astăzi. 

Faţa lui Hans strălucea de mândrie şi o privea pe 
mama sa cerându-i parcă laude. 

Dar figura Magdei Guldener se întunecă de mânie. 

— la spune, tu ai pus să ţi se facă acum acest... 
lucru? Ştii doar că acum trebuie să ţinem de bani şi că nu 
ne putem permite cheltuieli inutile! 

— O garderobă nouă nu este niciodată inutilă, 
obiectă Hans. Mi-ar fi fost ruşine să mă prezint în faţa 


prietenilor mei cu o haină veche şi cu pantaloni demodaţi. 
Dar bine că ai adus vorba despre bani: îmi trebuie câţiva 
guldeni, pentru că la Tettenwieser vom juca precis zaruri şi 
cărţi. 

Figura mamei deveni mai îngheţată. 

— Ai terminat banii de buzunar de la taică-tău? Dacă 
da, va trebui să renunti la a juca. Nu îţi pot da nimic. 

Magda Güldener îi întoarse spatele fiului său, 
convinsă că spusese ce avea de spus. 

Hans se duse imperturbabil la dulapul în care se afla 
caseta de fier cu banii destinaţi treburilor gospodăreşti, o 
scoase şi o răsturnă pe masă; în lumina razelor de soare 
care se strecurau prin fereastra bucătăriei monedele 
străluceau. Alese piesele cele mai valoroase şi le vâri în 
punga pentru bani purtată din motive de modă sub tunică. 

— Ai înnebunit? i se adresă mama. Dă-mi imediat 
banii înapoi! Sau vrei ca în următoarele săptămâni să 
trăim cu apă şi pâine de ovăz, precum cei mai sărmani 
ţărani? 

Hans făcu un semn dezaprobator, zâmbind. 

— În seara asta am să-i toc pe câţiva dintre 
gogomanii aceştia şi îţi vei primi banii înapoi cu dobândă 
la dobândă! 

Gisela asistase până atunci înmărmurită, dar, când 
fratele ei se îndreptă către uşă, prinse viaţă. 

— Am auzit eu bine? Mergi să sărbătoreşti la 
Tettenwieser, deşi Bruno şi tatăl lui s-au purtat cu mine 
atât de urât? i 

— Te referi la logodna ruptă? In locul tău, nu mi-aş 
bate capul. Cu certitudine că tata, după prima afacere de 
succes, îi va pune pe masă bătrânului Tettenwieser 
suficienți bani ca acesta să-şi ţină făgăduiala. Bruno 
preferă de o mie de ori să te ia pe tine decât pe vaca aia 
grasă de Trude. Nici eu nu m-aş urca pe aia, chiar de mi-ar 
aduce munţi de aur în căsnicie! 

Hans ignoră privirile mustrătoare ale mamei şi 


surorii sale provocate de limbajul grosolan şi râse 
zgomotos când părăsi bucătăria. 

În timp ce Magda Gildener punea, ocărând, la loc în 
casetă monedele împrăştiate de fiul ei, bătrâna Trina 
clătina din cap cu o mină schimonosită. 

— Domnul cel tânăr este încă un zvăpăiat şi mai 
iresponsabil decât era taică-său în tinereţe! Pe atunci 
gândeam că un fiu nu s-ar fi putut comporta mai rău. 

4. 


Bătrânul care o întrebase pe vânzătoarea de legume 
despre Gisela părăsi piaţa şchiopătând şi-l rugă pe unul 
dintre băieţandrii care îşi făceau veacul pe acolo să îi arate 
drumul către casa negustorului Guldener. Un creiţar îşi 
schimbă proprietarul şi, după puţin timp, bătrânul se afla 
în faţa clădirii, care atât la parter, cât şi în magazii oferea 
mult loc pentru marfa. Acum nu lucra niciun băiat acolo, 
iar pânzele de păianjen de la poartă trădau faptul că de 
mai multe zile aceasta nu mai fusese deschisă. In timp ce 
la alte case de negustori era activitate intensă, aici 
suprafaţa dintre casă şi magazii era curată şi goală ca într- 
o sfântă zi de duminică. Ceea ce părea să confirme 
zvonurile despre declinul casei comerciale Otto Guldener. 

Încă în timp ce bătrânul mai cugeta cum să 
folosească situaţia în folosul său, uşa casei se deschise şi 
apăru un tânăr îmbrăcat ca un filfizon. Asemănarea cu 
Gisela era atât de mare, că bătrânul băgă mâna într-unul 
dintre buzunarele robei lui largi, care îl recomanda ca 
învăţat, şi scoase piatra cea verde. Mineralul lumină, dar 
nici pe departe atât de intens ca în piaţă. 

— Fata trebuie să fi fost, murmură el uşor dezamăgit, 
în timp ce îl urmărea cu privirea pe Hans Guldener, care se 
îndepărta cu paşi rapizi, fluierând mulţumit de sine. 

După ce tânărul se pierdu printre alţi trecători, 
învățatul aruncă o ultimă privire asupra remarcabilei case, 
care totuşi prezenta primele semne de decădere, şi făcu 


cale întoarsă, păşind fără vlagă. Puțin înainte de piaţă, coti 
pe o străduţă laterală, pe care câţiva mici meşteşugari îşi 
deschiseseră prăvălii. Doar puţini dintre ei făceau parte 
dintr-o mare breaslă, deoarece era vorba în majoritate 
despre cizmari cârpaci, croitori ambulanți şi spoitori de 
căldări, care vara umblau prin ţară şi iarna lucrau pentru 
oamenii din oraş. La colţul următor era o căsuţă strâmbă, 
de meseriaş, nu mai lată decât atât cât să întinzi ambele 
braţe. Un bărbat de vreo treizeci de ani şedea pe treptele 
din faţa uşii deschise şi împletea un coş. Jos, lângă el, era o 
carafă de lut şi, exact când învățatul trecea pe lângă el, 
bărbatul o duse la gură. 

Bătrânul nu îl băgă în seamă la început pe 
împletitorul de coşuri, dar, când trecu prin dreptul lui, 
simţi că i se încălzeşte palma şi privi mirat la piatra verde 
pe care încă o mai ţinea în mână. Mineralul lumina ceva 
mai puternic decât o făcuse pentru tânărul din faţa casei 
Giildener. Învăţatul se opri şi îşi coborî privirea către 
împletitorul de coşuri. 

— Hei, băiete, poţi să-mi faci astăzi un coş şi să mi-l 
aduci la hanul La Vultur? 

Împletitorul de coşuri lăsă carafa şi se încruntă. 

— Mă cheamă Landelin, şi nu „băiete“. Dar, dacă 
aveţi nevoie de un coş, trebuie să îmi spuneţi cât de mare 
să fie şi ce model. 

Deoarece bătrânului nu îi ardea de niciun coş, ci de 
fapt îşi dorise doar să îl contemple în linişte pe băiat, acum 
regreta că i se adresase. Vocea împletitorului, ca şi 
respiraţia lui, arătau că acesta era beat şi, în plus, pus pe 
arţag. Totuşi, arătă către coşul terminat pe jumătate: 

— Unul ca acesta la care lucrezi, zise el şi îi aruncă 
lui Landelin o monedă, pe care acesta cu siguranţă că o va 
da imediat pe vin. 

— Fata ar trebui să fie, repetă bătrânul după ce făcu 
câţiva paşi. 

O spunea cu regret. Acum mişcările nu îi mai erau 


lipsite de vigoare şi, când ajunse la han, urcă treptele 
aproape ca un tinerel. 

Inainte de a fi putut să bată la uşa ultimei camere, 
aceasta îi fu deschisă de către un bărbat de vârstă 
mijlocie, cam rotofei, cu o faţă deschisă, de om onest. Când 
bătrânul intră în încăpere, servitorul respiră uşurat. 

— Ce bine că v-aţi întors! Astăzi magistrul Alban are 
o dispoziţie de să fugi cât colo. 

— Bine, Ludwig. O să-i treacă atunci când va auzi 
vestea mea. 

Invăţatul îi făcu un semn încurajator servitorului şi 
intră în cameră. În timp ce închidea uşa şi trăgea cele 
două zăvoare, bărbatul se îndreptă către cel ce locuia 
acolo şi care, înfăşurat într-o mantie cu glugă, stătea în cel 
mai întunecos colţ al încăperii. 

— Dumnezeu nu ne-a uitat, dragul meu Alban. 

Celălalt întoarse capul. 

— Chiar ai avut succes, prietene? În ultimele luni am 
cercetat o mulţime de oraşe, dar în zadar. 

— Ar fi trebuit să venim aici imediat! exclamă 
bătrânul cu o voce care nu se potrivea deloc cu aspectul 
său amărât. Am descoperit dintr-o lovitură trei persoane 
care deţin darul: o fecioară drăguță, un tânăr filfizon şi un 
împletitor de coşuri, dar ultimul este dedat vinului. 

— Trei oameni? Gaudentius, nu te înşeli? 

Vocea lui Alban era neclară, totuşi uimirea lui sărea 
în ochi. Când se ridică şi păşi către prietenul său, se văzu 
că era mai înalt decât acesta cu un cap. Avea umerii atât 
de laţi, încât deseori trebuia să se întoarcă într-o parte 
pentru a intra pe o uşă şi nici măcar mantia nu putea 
ascunde braţele-i musculoase şi ceafa lată ca de taur. 
Pentru o clipă, în lumina soarelui apăru o figură păroasă, 
cu trăsături grosolane, cu ochi mici, roşii şi un maxilar cu 
canini proeminenţi. Avea mai mult botul unui animal de 
pradă decât gura unui om. 

Monstrul îl privi în ochi pe bătrân, ca şi cum ar fi vrut 


să se convingă de adevărul celor spuse, şi un fior îi scutură 
trupul masiv. 

— Să fi găsit aici cu adevărat cheia salvării noastre? 

Deoarece Gaudentius nu răspunse imediat, Alban 
cobori privirea asupra labelor lui păroase, terminate cu 
gheare. Braţele aveau suficientă forţă pentru a rupe 
potcoave în două şi nu putea să scrie cu o pană ori să 
apuce un obiect casant. 

Gaudentius puse mâna pe umărul monstruosului său 
prieten. 

— Da! Vom reuşi, discipolul meu! Sunt convins de 
acest lucru. Dar va trebui să acţionăm cu multă atenţie, 
pentru că fata de la care aştept cel mai mult este fiica unui 
negustor, şi nu o slujnică pe care să o cumpărăm cu câţiva 
guldeni de la stăpânii ei. 

— Fiica unui om bogat? Pe Dumnezeu, poate să fie şi 
copilul împăratului Maximilian sau al sultanului 
osmanlâilor. Una ca ea este la fel de inaccesibilă ca o stea 
de deasupra noastră. 

Dezamăgit, Alban plecă capul. 

Dar Gaudentius chicoti maliţios. 

— Este fiica unui negustor, dar nu a unui om bogat. 
Tatăl ei este Otto Gtildener, ale cărui afaceri au mers 
foarte prost în ultimul timp. Circulă zvonul că acesta a 
cheltuit chiar şi zestrea fiicei sale! Din acest motiv 
logodnicul ar fi rupt logodna şi s-ar fi logodit cu o alta. 

— Şi asta ne va ajuta? întrebă Alban cu un zâmbet 
amar. 

Gaudentius se îndepărtă de el, se duse la un cufăr de 
călătorie asigurat cu trei încuietori, aflat într-un colţ, îl 
deschise folosind cheile ce îi atârnau de gât şi puse pe 
masă mai multe pungi pline până la refuz. 

— Nu mai arătăm noi ca bărbaţii de acum un an, dar 
duşmanul nu ne-a putut lua şi mintea. Mulțumită 
înţelepciunii tale, acum suntem mai bogaţi decât înainte. 
Eu arăt mult prea bătrân pentru a o peţi pe fată, dar tu eşti 


puternic ca un urs... 

— „..şi arăt ca un monstru pe care nici iadul nu l-ar fi 
putut face mai urât! interveni Alban. 

Gaudentius ridică mâna în semn de liniştire. 

— Cu îmbrăcăminte corespunzătoare, cu priceperea 
de bărbier a lui Ludwig şi cu ştiinţa mea în arta magiei, cu 
care am rămas în ciuda blestemului lui Cajetan, vom putea 
amăgi oamenii. 

Alban îl înşfacă pe prietenul său şi îl împinse de 
perete. 

— Nu pomeni numele acesta în prezenţa mea! Mă 
cuprinde furia când îl aud şi nu îmi doresc nimic mai 
fierbinte decât să pot să îl zdrobesc între labele mele şi să 
îl sfâşii în bucățele. 

Privirea de un cenuşiu spălăcit i se îndepărtă de 
imaginea oferită de suprafaţa de apă ca o oglindă din vasul 
de alabastru, iar nările nasului subţire ce ieşea în faţă ca 
un cioc de şoim zvâcniră batjocoritor. 

— Aşa, aşa! Ai vrea să mă sfâşii în bucăţi, bunul meu 
Alban. Nu o să ai niciodată ocazia asta! 

Cajetan, mare mag, deţinător al multor secrete şi 
duşman de moarte al lui Gaudentius, râse zgomotos în 
timp ce mâna lui dreaptă trecu deasupra vasului şi făcu să 
dispară imaginea din el. Vizibil satisfăcut, acoperi vasul cu 
o pânză şi se adresă creaturii de lângă el. Aceasta semăna 
cu un om, dar era numai pe jumătate înalt cât magul şi 
trupul lui firav nu arăta nimic din forţa pe care o poseda. 
Creatura era îmbrăcată cu o cămaşă închisă la culoare şi 
lucioasă, ce îi ajungea până la şold, dar nu îi acoperea 
membrul enorm. 

— Ar trebui să îţi pui pantalonii sau un halat mai 
lung, Fulvian! Cajetan încercă să dea un ton dojenitor vocii 
sale. Când te-am făcut, trebuie să mă fi gândit mai mult la 
plăcerile trupeşti decât la binefacerile magiei, altfel te-aş fi 


dotat în alt mod. 

Magul nu îşi stăpânea limba în prezența 
homunculusului, pentru că îi făcea plăcere să-şi chinuie 
creatura. Când observă erecţia acesteia, luă un băț şi îl 
lovi de câteva ori. 

— Mie trebuie să îmi fii de folos, nu plăcerii tale! 

Magul se supără din nou, pentru că, spre deosebire 
de el, homunculusul nu era nevoit să le poruncească celor 
două servitoare să se pregătească spre a-i îndeplini 
plăcerile. 

Fulvian scoase un geamăt înăbuşit când îl atinse 
băţul magului şi pentru o clipă îl măsură pe Cajetan cu o 
privire înveninată. Dar îşi reveni imediat şi se înclină în 
faţa magului de parcă acesta ar fi fost un principe ori chiar 
împăratul. 

— Nu este frumos din partea dumneavoastră să vă 
îndoiţi de serviciile mele, prea înalte stăpân Cajetan. Nu l- 
am dat pe mâna dumneavoastră pe acest prostănac de 
Gaudentius şi împreună cu el pe discipolul lui, care îşi zice 
acum Alban, pentru că însăşi maică-sa, la vederea lui, şi-ar 
întoarce cu groază privirea de la el? Şi nu numai atât! 
Ambii caută şi alte victime, descoperind oameni care până 
acum au scăpat căutărilor noastre. Pentru trei dintre ele, 
pe care tocmai le-au descoperit, marele stăpân vă va 
acorda graţia lui încă un secol. 

Fără să vrea, Cajetan confirmă cu o mişcare a capului 
şi se duse cu gândul înapoi, pe vremea când era 
progenitura cea mai tânără, dar şi cea mai viguroasă a 
unei stirpe foarte influente de magicieni. Pe atunci, în 
acest ţinut, se mai ridicau încă dolmene mortuare, pentru 
odihna veşnică a marilor conducători, iar el purta o pălărie 
înaltă, împodobită cu simbolurile Soarelui şi Lunii bătute 
în aur. Acum aceasta era în tezaurul lui, rămânând doar o 
piesă în amintirea acelui timp în care ea trecea drept semn 
al puterii supreme. 

Faţa lui Cajetan luă o mină dispreţuitoare când se 


gândi la rudele lui ce meritau a fi deplânse, prea slabe 
pentru a ajunge la adevărata cunoaştere. Ele oferiseră 
unor zeități minore fructele câmpului şi ocazional câte un 
ied, ignorând cu cât putea fi un mag mai puternic dacă îi 
jertfea zeului corespunzător sânge omenesc. Spre 
deosebire de ignorantele sale rude, Cajetan, cu fiecare 
bărbat şi cu fiecare femeie oferită adevăratului stăpân al 
lumii, putea să îşi prelungească propria viață cu treizeci şi 
trei de ani şi patru luni. 

Ce-i drept, zeul lui nu se declara mulţumit cu jertfe 
oarecare, ci pretindea oameni cu trăsături speciale. 
Cajetan nu mai era de mult în stare să îi enumere pe aceia 
care purtau în ei flacăra darului magiei şi care muriseră 
pentru el. Cu siguranţă erau mai mulţi de o sută cei care, 
prin moartea lor timpurie, avuseseră grijă ca el să poată 
asista la trecerea generaţiilor. Popoare întregi crescuseră 
şi dispăruseră, începând cu cel propriu, trecând peste 
celți, romani şi germani, până la franci şi baiuvari, şi pe 
parcursul tuturor acestor vremuri el fusese permanent 
prietenul apropiat al celor puternici. Principii din Bavaria, 
margrafii de Brandenburg-Ansbach şi chiar prea onorabilul 
episcop de Eichstätt îl rugaseră să le explice visele şi 
semnele prevestitoare şi să le dea acele prafuri şi licori 
care să îi fortifice pe ei şi să îi slăbească pe duşmanii lor. 

Homunculusul putea să citească gândurile stăpânului 
său precum paginile unei cărţi deschise. Chiar dacă magul 
Cajetan nu părea să mai ştie cât din puterea să i se datora 
creaturii făurite de el, Fulvian era conştient de rolul lui. 
Aşteptă un timp ca stăpânul să îi răspundă. Dar, când simţi 
că acesta se pierdea în amintiri, se strecură fără un cuvânt 
afară din încăpere. 

Işi îndreptă paşii către bucătărie. Aici lucrau două 
servitoare tinere, despre care nu puteai spune că erau 
chiar frumoase, dar dispuneau de suficient talent magic 
pentru a-l ajuta pe stăpân în următoarea perioadă. Fulvian 
nu le compătimea pe cele două femei, pentru că după ele 


vor urma altele de care putea să se folosească. În secolele 
în care îl slujise pe Cajetan fuseseră atât de multe aduse şi 
jertfite după o vreme, încât nu îşi mai amintea chipul nici 
uneia. 

Câteva momente le privi pe femeile în rochii lungi şi 
corsete strânse, care, fără să se grăbească, pregăteau 
mâncarea pentru mag şi pentru câţiva alţi locuitori ai 
burgului, prin faţa cărora defilă apoi excitat în sus şi în jos. 

Farmecul lui avu efect imediat. Mine, cea mai mare 
dintre cele două, luă o poziţie de aşteptare şi îi zise cu 
respiraţia tăiată: 

— Tu vrei o porţie mai deosebită, micul meu uriaş! 

Fulvian îşi mişcă provocator bazinul înainte şi înapoi. 
La un semn de-al lui, Mine ridică rochia până la coapse, se 
aşeză pe o laviţă şi invită piticania să facă ce voia cu ea. 

Lina le aruncă celor doi doar o privire scurtă şi îşi 
văzu de treabă mai departe. Ştia că nici ea nu va fi 
nedreptăţită. 

Din ziua în care Gisela aflase despre desfacerea 
logodnei, treburile familiei Guldener se încurcau tot mai 
mult. Fratele ei pierduse la zaruri toţi banii luaţi din cutia 
mamei sale şi continuase să joace pe credit fără nicio 
şansă. La datoria de joc se adăugau presiunile croitorului, 
care venea zilnic şi cerea plata pentru hainele la modă, iar 
între timp şi cel din urmă lucrător cu ziua din satele din 
împrejurimi aflase că Bruno Tettenwieser rupsese logodna 
cu Gisela şi că îi dădea târcoale lui Trude Beckheimer, fata 
pe cât de puţin arătoasă, pe atât de bogată. 

Pentru a scăpa de lamentările soţiei şi de privirile 
acuzatoare ale fiicei, Otto Guldener decise să se încuie pe 
timpul zilei în birou, deşi acolo nu mai putea face altceva 
decât să răsfoiască registrele şi să revadă cu regret 
sumele câştigate în vremurile bune. Aduna mereu 
creanţele la care credea că are dreptul, dar sumele nu 


acopereau nici măcar solicitările cele mai presante ale 
creditorilor săi. Din când în când, se mai agăța de speranţe 
absurde şi aduna valorile tuturor bunurilor cu care fusese 
înşelat. Ocazie cu care, de fiecare dată, constata cu durere 
că se îndrepta spre faliment. 'Toate încercările de salvare 
eşuaseră şi, de când pusese la bătaie şi zestrea Giselei, era 
peste tot disprețuit. Nici măcar un câine nu mai accepta un 
os de la el. Guldener nu ştia cum o va scoate la capăt luna 
viitoare şi în momentele de luciditate se întreba dacă 
vânzarea proprietăţii ar fi putut să îl salveze măcar de 
închisoarea datornicilor. 

Spre deosebire de Otto Guldener, Hans nu îşi făcea 
probleme în privinţa situaţiei financiare a familiei, 
deoarece în concepţia lui era datoria tatălui să îi facă rost 
de bani pentru ca el să poată să strălucească în faţa 
prietenilor. Hans Guldener socotea că era de datoria lui să 
joace zaruri prin cârciumi cu fiii celorlalţi negustori şi să 
frecventeze acele locuri unde avea servitoarele la 
dispoziţie pentru un sfert de gulden. Aşa că îl făcea 
răspunzător pe tatăl său pentru faptul că rândurile 
prietenilor lui se tot răreau. 

Tinerii care până de curând se bucurau să îl salute şi 
să intre în vorbă cu el acum întorceau capul ori coteau pe 
străzi lăturalnice când îl întâlneau. Invitaţiile la petreceri 
se împuţinau şi în ultima săptămână încetaseră complet, 
iar când încercă să intre, fără a fi invitat, în casa lui 
Emanuel Tücher, care sărbătorea întoarcerea plină de 
succes dintr-o lungă călătorie, fu respins de către portar ca 
un cerşetor. Plin de furie, plecă furtunos şi nu îl observă pe 
bătrânul învăţat care îl măsura stând pe loc. 

Îl doborî pe bătrânul vlăguit la pământ şi ripostă 
gâfâind mânios când acesta îl privi acuzator: 

— Fii atent pe unde umbli, bătrâne! 

După care plecă mai departe. 

Gaudentius, care în aceste zile se simţea din ce în ce 
mai slăbit, încerca în zadar să se ridice. Atunci cineva îl luă 


de braţ şi îl ridică: 

— Puteţi sta singur în picioare? 

Îl recunoscu pe împletitorul de coşuri după voce şi 
după izul de vin pe care îl împrăştia, se întoarse către el cu 
faţa schimonosită de durere şi îi spuse: 

— Îţi mulţumesc. Oasele mele nu vor să mă mai ţină 
aşa cum artrebui. 

— V-a plăcut coşul pe care vi l-am făcut? Landelin îşi 
aminti de răsplata generoasă primită şi socoti de cuviinţă 
să îl ajute pe bătrân. Continuă: Dacă vreţi, vă duc acasă. 

Gaudentius dădu negativ din cap. 

— Este foarte amabil din partea ta, dar acum mă ţin 
din nou picioarele. Ia asta şi bea o gură de vin în sănătatea 
mea! 

Îi vâri în mână o monedă flăcăului surprins şi plecă în 
direcţia în care fugise Hans Guldener. După un timp, 
ajunse la casa Guldener, intră într-un pasaj situat pe 
partea cealaltă a străzii şi se ascunse într-o curbură a 
zidului. 

6. 


Gisela îl auzi pe fratele ei intrând în casă şi trântind 
uşile. Era evident prost dispus şi, pentru că nu voia să se 
ciocnească cu el, rămase în camera cu rufărie, luă 
următorul cearşaf şi cercetă dacă mai putea fi salvat cu 
acul şi aţa. Încerca să se gândească numai la munca ei şi la 
nimic altceva. Totuşi, nu putea alunga teama pricinuită de 
situaţia familiei şi mai ales a ei. De aceea se agăţă 
disperată de muncă, până când orologiul de la biserica Sf. 
Laurenţiu bătu următoarea oră. Simţi că o durea spatele 
din cauza cusutului îndelungat şi cu un oftat uşor dădu 
deoparte cearşaful la care tocmai lucra. Apoi examină cu o 
privire critică grămada rufelor deja cusute. Respectabilul 
lor număr, ca şi degetele ei pline de înţepături erau dovada 
că pentru astăzi era suficient. 

Când păşi pe coridor, remarcă faptul că în casă 


domnea o linişte neobişnuită. Mama ei plecase după prânz 
la o prietenă şi nu se va întoarce prea repede. Se părea că 
în timpul în care ea se ocupase de cârpit plecase din casă 
şi tatăl ei şi, când aruncă o privire în bucătărie, o văzu pe 
Trina dormind în faţa vetrei. Gundi nu se vedea nicăieri şi 
nimeni nu făcuse pregătiri pentru cină. 

Gisela o trezi pe bătrână, care nu reacţiona 
nemulțumită, ci îi aruncă o privire cam zăpăcită, dar 
binevoitoare: 

— Tocmai visam că ar fi venit un peţitor bogat ca să 
te conducă la casa lui, copilă. 

Gisela turnă apa pentru supă şi făcu un gest de 
negare. 

— Ar fi fost frumos, Trina. Dar care tânăr ar cere o 
fată lepădată de logodnicul ei ca o cârpă deşirată? 

— Nu a fost corect din partea tatălui tău să te lase 
fără zestre. Ea era pusă pe hârtie de când a murit bunica 
ta şi el însuşi a sigilat documentul încă o dată! 

Tina se răsti indignată, îşi şterse mâinile cu şorţul şi 
se puse pe treabă. 

— Pe unde se ascunde Gundi? întrebă după un timp. 
Ar trebui să îmi aducă ciuperci uscate din cămară. 

Gisela ridică mâinile a regret. 

— Eu nu am mai văzut-o de la amiază. 

— Atunci am să mă caţăr eu pe scară, cu bătrânele 
mele picioare. 

Trina făcu o figură de parcă ar fi trebuit să urce în 
purgatoriu şi plecă şchiopătând spre uşa bucătăriei. Dar, 
înainte de a o deschide, o opri Gisela: 

— Pot să aduc eu ciupercile. Tu vezi-ţi de treabă aici. 

leşi alergând din bucătărie şi urcă cu paşi uşori. Casa 
avea în partea dinspre stradă un pod mare, care era folosit 
mai ales ca depozit pentru mărfurile mai preţioase. Partea 
din spate a depozitului pe două niveluri devenise loc de 
păstrare a lucrurilor care nu mai erau necesare în casă, 
dar aveau o anumită valoare. Acolo se găsea şi un stativ pe 


care se uscau tot felul de plante pentru bucătărie. 

Privirea  Giselei alunecă asupra depozitului de 
mărfuri gol, care mai mult decât orice altceva îi amintea 
de insuccesul comercial al tatălui ei, şi se cutremură. Cu 
un gest ce exprima totodată mânia şi deznădejdea, păşi pe 
duşumeaua pe care fiecare pas răsuna ca o lovitură de 
tobă. În ciuda acestui zgomot, auzi dintre lăzile vechi un 
foşnet şi un sunet asemănător unui oftat înăbuşit. In 
primul moment o străbătu un fior, dar îşi spuse că era vreo 
pisică venită de pe acoperiş pentru a vâna șoareci. 

Deoarece ferestre existau doar pe peretele din faţă, 
în spate era atât de întuneric încât abia îţi puteai vedea 
mâna adusă în faţa ochilor. Ca să nu se lovească de ceva, 
Gisela rămase pe loc până când ochii i se obişnuiră cu 
semiîntunericul, apoi se îndreptă către stativ, pe care, pe 
lângă tot felul de plante, erau şiruri de ciuperci puse la 
uscat. Nu ajunse la el când observă o pată mare, 
luminoasă, care se mişca impetuos. 

Când privi mai atentă, pata se dovedi a fi fundul gol 
al fratelui ei, care se agita în sus şi în jos, şi, scâncind sub 
el, o recunoscu pe micuța Gundi. 

Gisela simţi cum o cuprinde o mânie fierbinte, dar 
totodată se simţi atât de neajutorată de parcă oribila 
privelişte o paralizase. 

— Hans! Ce-i cu tine? Nu îţi este ruşine? 

Fratele ei gâfâi doar excitat şi îşi amplifică efortul, 
până când, cu grohăituri animalice, ajunse la apogeu. Abia 
după aceea binevoi să ia act de prezenţa surorii lui. 

— De aşa ceva are nevoie bărbatul din când în când. 

Gisela întoarse capul scârbită şi îngenunche lângă 
fata care plângea. 

Pentru Dumnezeu, Hans, eşti un animal! Gundi este 
totuşi aproape un copil! 

— Şi ar fi trebuit să o iau pe bătrâna Trina? Mi-ar fi 
trecut cheful înainte de a-şi fi ridicat rochia. Şi altă 
servitoare nu mai există prin casă de când tu şi maică-ta 


le-aţi gonit pe toate. 

Acuzaţia lui nesăbuită făcu să izbucnească mânia ce 
o simţea de mult faţă de fratele ei. 

— Noi nu am gonit servitoarele, ci nu le-am mai putut 
plăti! Şi tu nu eşti chiar nevinovat de asta, pentru că 
arunci banii pe fereastră, deşi noi trebuie să facem 
economii peste tot. Eu nu am mai primit de o jumătate de 
an nicio rochie nouă, pe când ţie croitorul îţi ia măsurile 
aproape în fiecare săptămână! 

Scoţând o exclamaţie dispreţuitoare, Hans îi întoarse 
spatele şi se aplecă deasupra lui Gundi. 

Servitoarea văzu uimirea Giselei şi îşi duse mâinile la 
faţă. 

— Nu este prima dată, când a trebuit să îi stau la 
dispoziţie domnului Hans în acest fel. 

Gisela continuă furioasă. 

— Pe viitor ai să-i dai pace lui Gundi, porcule! Mama 
se va îngrozi când va auzi ce ai făcut. 

— Pfui! Lui Gundi nu i s-a întâmplat nimic în plus faţă 
de ce li se întâmplă celor mai multe servitoare. Din când în 
când, chiar tatăl nostru şi-a adus în birou câte o bucăţică 
bună, de obicei când mama şi cu tine eraţi la biserică. Am 
tras cu urechea de câteva ori la uşa lui şi am auzit ce 
sălbatic o trăgea. Când m-a prins, am luat mai întâi câteva 
palme. Dar pe urmă tata a râs şi a spus că la şaisprezece 
ani ar fi timpul să învăţ să fiu bărbat şi mi-a cerut să încerc 
cu Zenta. A fost o senzaţie grozavă. 

Hans îşi savura amintirile, în timp ce Gisela lupta cu 
greaţa provocată de ticăloşia fratelui ei. Nu se repezi cu 
pumnii la el numai pentru că ştia că acesta nu va şovăi să o 
lovească fără nicio reţinere. Acum înţelese de ce mama ei 
o urâse pe slujnică şi de ce tatăl ei îi interzisese odinioară 
să o dea afară. 

— Toţi bărbaţii sunt porci, murmură ea, în timp ce o 
ajută pe Gundi să se ridice şi ieşea cu ea din pod. 

La scurt timp, îl auzi pe Hans coborând treptele şi 


luptă cu dorinţa de a-l pâri părinţilor. El era totuşi 
preferatul declarat al tatălui şi, în ciuda tuturor 
plângerilor, mama îl lăsa în voia lui. În timp ce Gisela era 
mustrată şi chiar pedepsită pentru orice mică greşeală sau 
scăpare, Hans, cu toate nevoile prin care treceau, putea să 
ia din banii pentru gospodărie, pe când ea, în dimineaţa 
următoare, trebuia să se roage de precupeţele din piaţă să 
o amâne cu plata cumpărăturilor, fapt pentru care era 
servită de obicei numai cu resturi. Dacă mama ar afla ce 
făcuse Gundi, ar face scandal, dar ar spune pe urmă că era 
mai bine ca Hans să îşi rezolve treburile cu Gundi decât să 
cheltuiască banii într-un bordel. 

— Totul este atât de nedrept, micuţo, îi spuse ea lui 
Gundi, care intrase la baie să se spele. 

Deşi Gisela era marcată vizibil, servitoarea se crezu 
obligată să se justifice: 

— Nu am făcut-o de bunăvoie, domnişoară Gisela, 
zău! Dar domnul Hans tocmai intra în casă când eu urcam. 
A venit după mine şi în pod m-a silit să o fac, ca de altfel 
de mai multe ori înainte. 

Gisela încercă să o mângâie pe fată, căci nu putea să 
o apere de fratele ei. Dacă le-ar povesti părinţilor ce făcea 
Hans, poate că i-ar stârni pofta şi tatălui de a se folosi de 
Gundi pentru satisfacerea plăcerilor lui. 

Vocea Trinei îi întrerupse gândurile. 

— Gisela? Ai adus ciupercile? 

Tresări, pentru că din cauza celor întâmplate nu 
putea să uite totuşi de munca ei obişnuită. Li întinse lui 
Gundi un prosop curat şi dădu fuga din nou sus. Când 
urcă, revăzu în faţa ochilor scena şi se înfioră. Fratele ei se 
comportase ca un dulău care încalecă o căţea în călduri. 
Până acum sperase că între bărbat şi femeie se procedează 
civilizat, dar Hans îi spulberase o dată pentru totdeauna 
această credinţă. 

În timp ce alegea ciupercile pentru Trina, cugeta 
dacă nu cumva ar fi trebuit să fie fericită că Bruno 


Tettenwieser rupsese logodna cu ea. Doar gândul de a fi 
întinsă neajutorată sub un bărbat, trebuind să suporte 
pofta instinctuală a acestuia, îi provoca din nou greață. 

În timp ce cobora în grabă treptele, o cuprinse 
senzaţia unui pericol apropiat şi fără să vrea privi pe 
fereastră. Privirea îi căzu pe partea opusă a străzii, unde în 
umbra pasajului îl văzu pe acel bătrân de care se ciocnise 
în urmă cu câteva zile la piaţă. Ca şi cum bătrânul ar fi fost 
solul nenorocirii ce se apropia, la vederea lui o trecură 
fiori reci. Îşi duse febril mâna la cruciuliţă şi rosti o 
rugăciune,  încredinţându-se  protectoarei ei, Sfânta 
Ecaterina. 

7. 


Gaudentius simţi în faţă o boare rece şi în aceeaşi 
clipă descoperi o umbră în spatele unei ferestre a casei 
Guldener. Deşi nu putu să recunoască persoana, simţul lui 
magic îi spuse că nu putea fi decât Gisela. Fata era mai 
puternică decât se aşteptase el şi făcea deja apel, deşi în 
mod inconştient, la capacităţile ei. Acum era sigur că 
Alban şi cu el se puteau salva. Dar pentru asta ea trebuia 
instruită cu mare grijă. Îşi imagină, zâmbind, cum sub 
conducerea lui ea devenea o vrăjitoare destoinică şi îşi 
frecă mâinile. Era timpul să treacă la tratative. 

Se ridică cu greutate şi ieşi în stradă, când un 
trecător grăbit îl dobori la pământ. De data aceasta 
vinovatul nu mai dispăru, ci rămase şi îl ajută să se ridice. 

— Iertaţi-mă, stimate magistru. Eram adâncit în 
gânduri şi nu v-am observat. 

Gaudentius îl recunoscu pe Martin 'Tettenwieser, 
impunătorul tată al fostului logodnic al Giselei. Ţelul 
omului era fără îndoială casa Giuldener, ceea ce îl miră pe 
bătrân. Dacă negustorul revenea asupra logodnei fiului 
său, planurile lui nu mai aveau niciun rost. In ciuda fricii 
care îl cuprinsese brusc, se strădui să rămână amabil. 

— Nu trebuie să vă scuzaţi, nu s-a întâmplat nimic. 


Gaudentius îl cunoscuse pe Tettenwieser în urmă cu 
câteva zile, la han, unde acesta aştepta un partener de 
afaceri, şi intrase cu el în vorbă. Deoarece prietenul său 
Alban dispunea de o avere deloc neglijabilă, pe care şi 
acum ştia să o mărească cu inteligenţă, era în situaţia să 
apară ca învăţat bine situat şi îl impresionase pe negustor. 

Cât de mult îl stima Tettenwieser o dovedeau spusele 
acestuia: 

— Magistre, nu aţi vrea să fiţi oaspetele meu în 
această după-amiază? Vin multe notabilităţi ale oraşului, 
pentru că am de făcut un anunţ important. 

Gaudentius îl privi întrebător. 

— Vreţi să anunţaţi logodna fiului dumneavoastră? 

Mulţumit de sine, Tettenwieser confirmă cu o 
mişcare a capului şi se apropie puţin de interlocutor. 

— Doar unui învăţat ca dumneavoastră îi putea veni 
ideea! Dar nu răspândiţi vestea, trebuie să rămână o 
surpriză, cel puţin pentru unii. Şi strict confidenţial: 
tocmai am tranzacţionat contractul de căsătorie cu 
bătrânul Beckheimer şi înainte de sfârşitul anului îi vom 
căsători pe Bruno al meu şi pe Trude a lui. 

Lui Gaudentius i se luă o piatră de pe inimă. Odată cu 
logodna oficială, prestigiul lui Guldener era definitiv 
distrus, iar negustorul ruinat trebuia să se agaţe de orice 
pai ce i se oferea. Pentru a fi absolut sigur, magistrul mai 
puse o întrebare: 

— Desigur că acum vă îndreptaţi către negustorul 
Guldener pentru a refuza definitiv logodna lui Bruno cu 
fiica lui? 

— Oh, nu! Lucrul acesta l-am făcut de mult. Dar 
vreau să îi invit pe el şi pe fiul lui la sărbătorire. Otto 
Guldener s-a afişat în trecut deseori ca fiind cel mai grozav 
om de afaceri. Vreau să îi văd mutra acum, când 
Beckheimer şi cu mine oficializăm logodna cu o strângere 
de mână. 

Gaudentius zâmbi plin de înţelegere, deşi el 


considera o asemenea răzbunare drept o copilărie. Dar 
acest spectacol îi oferea şansa pe care el o aşteptase. 
Promise că va participa la sărbătoare şi se despărţi cordial 
de Tettenwieser. Privi după acesta până când îl văzu 
ciocănind la uşa nefericitului său concurent, după care, 
sprijinindu-se în toiag, se îndreptă cât de repede putu, 
şchiopătând, spre han. Tremurând şi cu respiraţia tăiată, 
ajunse în camera pe care o împărțea cu monstruosul său 
prieten. 

— Bunul meu Alban, lucrurile stau cum nu se poate 
mai bine! Chiar astăzi vom pune mâna pe fata care ne va 
salva. 

Prietenul său întoarse chipul animalic către el. 

— Eşti sigur că aceasta este singura cale? 

— Absolut! Blestemul care a căzut asupra noastră 
poate fi îndepărtat doar de către un mag instruit cu grijă, 
având o mare putere sau, şi mai bine, de către o vrăjitoare 
puternică. l-am verificat pe cei trei candidaţi prin toate 
mijloacele ce îmi stau la dispoziţie, consultând în plus şi 
câteva dintre cărţile mele. Gisela Guldener trebuie să fie! 
Va fi nevoie de ceva timp pentru a pregăti fata spre a ne 
putea fi de folos. Dar este ultima noastră şansă! Vrei să o 
pierzi şi să ai veşnic această înfăţişare? 

Alban clătină din capul ca de urs. 

— Cu siguranţă nu! Aş fi preferat totuşi să fi găsit un 
tinerel ori o servitoare pe care să o fi angajat. O căsătorie 
îmi repugnă profund. 

Înainte de a continua să vorbească, Gaudentius ridică 
braţele făcându-i semn să tacă. 

— Nu o mai lua iarăşi de la capăt, că trebuie să mă 
duc în peţit. Dacă eu apar în faţa lui Giuldener cu 
înfăţişarea de schelet ambulant pe care o am după ce m-a 
preschimbat Cajetan, acesta va avea certitudinea că fiică- 
sa va ajunge văduvă chiar înainte de căsătorie. Şi, chiar de 
ar accepta să ia în considerare oferta mea, el, ca tată 
grijuliu, va insista ca eu să-mi dovedesc bărbăţia într-un 


bordel. Şi, după cum ştii, asta este imposibil. 

Vocea lui Gaudentius suna amar pentru că, în ciuda 
studiilor sale de artă a magiei, se vedea îndepărtat de la o 
tăvăleală în pat cu o fată drăguță. Pierderea bărbăţiei sale 
îl durea de aceea mai tare decât înfăţişarea de moşneag la 
care îl condamnase duşmanul lui. 

Alban mormăi ceva de neînțeles şi apoi râse 
zgomotos. 

— Tu crezi că Guldener îşi va da fiica mai curând 
unui monstru decât unui prietenos domn mai vârstnic? 

— Nu te face mai respingător decât eşti! Bine, 
accept: arăţi groaznic! Totuşi, cunosc posibilităţi de a te 
face câteva ore să apari oarecum mai acceptabil. Nu 
trebuie să te prezinţi singur într-o lumină bună. Voi prelua 
eu sarcina asta. 

Alban scăpă un sunet de încântare, care îl făcu pe 
servitor să se cutremure. 

— Guldener va voi să mă vadă înainte de a-şi da 
acordul! 

— Ne vom descurca, cel puţin aici, în această 
cameră, cu o lumină corespunzătoare. Ludwig şi cu mine 
te vom scoate din încurcătură cum vom putea. 

Gaudentius lăsă să se înţeleagă că purtarea 
temătoare a prietenului său îl irita. 

— Dar faţă de fată nu este corect, spuse Alban. 

— Dumnezeule! Este iarăşi lună plină de te dai aşa 
cavaler? Doar am fost de acord să folosim orice şansă care 
ni se oferă. Şi pe toţi sfinţii din cer şi dracii din iad, o vom 
face chiar de o să simţi nuiaua! Ca profesor al tău, am în 
definitiv dreptul să te pedepsesc. 

Doar gândul că prietenul lui cel vlăguit ar putea 
încerca să îl pună pe genunchi şi să îl bată la fund cu o 
nuia subţire, ca pe un copil neascultător, îl făcu pe Alban 
să izbucnească în râs. 

— La şoriciul pe care i-l datorez lui Cajetan, nici 
măcar nu aş simţi! Acum stai jos şi povesteşte-mi de ce voi 


vă urâţi de moarte. 

Gaudentius duse teatral mâna la frunte - îi povestise 
elevului său de atâtea ori acele evenimente, că Alban 
putea să le repete papagaliceşte până în cel mai mic 
amănunt. Tocmai voia să îi reproşeze asta, când pricepu la 
timp de ce tânărul său prieten dorea să audă încă o dată 
istoria din gura sa. Era evident că Alban avea nevoie de 
timp pentru a se obişnui cu gândul că ei trebuiau să 
folosească o tânără nevinovată ca pe un obiect şi să îi pună 
viaţa în pericol pentru a se salva ei. Povestirea lui trebuia 
să îi întărească convingerea necesităţii unei asemenea 
purtări. Deşi Gaudentius se străduia din toate puterile să 
desfacă blestemul lui Cajetan, era mândru că discipolul 
său nu voia să intervină în viaţa unui om nevinovat fără să 
cântărească înainte situaţia. 

Când puse mâna pe umărul lui Alban şi începu să 
povestească, zâmbea melancolic. 

— Acum vreo douăzeci de ani a murit tatăl meu, 
lăsându-mi moştenire castelul lui şi mica bucată de pământ 
ce îl înconjura, ceea ce reprezenta proprietatea familiei 
mele de mai mult de trei secole. Acum mă puteam numi cu 
mândrie „stăpân peste Riebelsborn” şi aveam dreptul de a 
mă înfăţişa împăratului. Ceea ce nu prea mi-a folosit, 
pentru că în pungă nu aveam nici măcar un sfert de 
gulden. Ca mulţi din categoria noastră socială, străbunii 
mei nu fuseseră niciodată bogaţi, dar cel puţin la început 
dispuneau de un venit bun. Dar, în timp ce negustorii din 
oraşe se tot îngrăşau, stăpânilor de la Riebelsborn le 
mergea tot mai rău. Tata ajunsese la o asemenea ananghie 
că nici nu mai ştiam cum să fac să îi plătesc praznicul de 
înmormântare. Atunci apăru Cajetan la castelul meu. A 
arătat mare înţelegere pentru situaţia în care mă aflam şi a 
lăsat să se înţeleagă că va face în aşa fel încât să îmi fie 
bine. Dar pentru asta trebuia să am încredere în el. Eram 
tânăr, ruşinat nevoie mare de sărăcia mea şi îi pizmuiam 
pe negustorii avuţi din oraşele învecinate. Aşa încât 


cuvintele lui căzură pe un teren prielnic. Fără multă vorbă, 
am lăsat treburile castelului pe mâna mătuşii mele şi l-am 
urmat pe Cajetan la Mellenburg, sus pe Altmuhl. La 
început am fost dezamăgit, deoarece zidurile, pe dinafară, 
arătau ca ale unei ruine. Dar am remarcat rapid că era 
doar o iluzie pentru a-i ţine departe pe străini, fiindcă în 
realitate reşedinţa era dotată cu tot luxul de care eu 
fusesem lipsit la Riebelsborn. 

Pentru început, totul mergea bine: trăiam ca un paşă, 
învăţam arte secrete despre a căror existenţă nu ştiusem 
nimic înainte şi mă amuzam de Fulvian, homunculusul 
magului, care dădea iama în servitoarele castelului. 
Imaginează-ţi-l: mic precum un copil de şase ani, dar 
înzestrat cu un mădular ce l-ar fi făcut pe orice bărbat să 
pălească de invidie. Servitoarele ştiau să aprecieze asta şi 
îşi dădeau fustele peste cap cum apărea. Nu aveam de ce 
să mă plâng, pentru că uneori mă îngăduiau şi pe mine. 

Dar cândva mulţumirea mea a luat sfârşit, pentru că 
am înţeles că de fapt Cajetan mă aiurea cu surogate şi mă 
tinea departe de artele secrete cu adevărat puternice. 
Normal că l-am întrebat, dar îmi dădea numai răspunsuri 
evazive şi făcea tot felul de promisiuni pe care nu le 
respecta. De aceea am încercat pe ascuns să-mi însuşesc 
tainele lui. Când era absent ori adormea epuizat sub 
influenţa drogurilor pe care le folosea frecvent în 
ritualurile lui, citeam din cărţile pe care uneori le lăsa în 
camera lui. În acest fel, în doar câteva săptămâni am 
învăţat mai mult decât în anii petrecuţi la castelul lui. 
Datorită acestui studiu reuşeam să evit farmecele lui de 
protecţie şi să am acces la acele cărţi pe care le citea doar 
el, într-o încăpere păzită prin mijloace magice. Mă 
interesau în special acele vrăji prin care puteai deveni 
bogat şi puternic. Dar tocmai când eram preocupat de 
obţinerea teoretică a pietrei filosofale, cu care, după cum 
ştii, poţi transforma metale obişnuite în aur, m-a surprins 
Fulvian. Bineînţeles că broscoiul m-a turnat imediat 


stăpânului şi, de aici, gata cu prietenia. Cajetan a vrut să 
mă închidă şi să mă pedepsească aspru, dar nu degeaba îi 
studiasem eu cărţile. Am reuşit să scap şi m-am întors la 
Riebelsborn. Cunoştinţele mele magice m-au ajutat să 
protejez castelul cu o vrajă, dar, din păcate, încă nu 
învăţasem cum să devin bogat. Cajetan a încercat să 
treacă de vraja mea, dar a eşuat şi, în final, mi-a dat de 
veste că regreta neînţelegerea noastră şi îmi oferea aur 
dacă reluam vechea prietenie cu el. Gaudentius se 
cutremură, căci în timp ce povestea îi treceau prin faţa 
ochilor imagini ce îl impresionau şi faţa i se schimonosi, 
devenind livid ca un mort. După câteva momente, oftă 
adânc şi continuă să vorbească: Nu l-am refuzat, dar nici 
nu i-am acceptat propunerea. La scurt timp, ai apărut tu la 
castel, deoarece căutai refugiu în faţa unei furtuni, prin 
care Cajetan, în mânia lui, îmi devasta pământul. Ai 
remarcat imediat că eu foloseam forte tainice şi ai dorit să 
ţi le însuşeşti. 

— Eram tânăr şi prost, dispreţuiam profesia tatălui 
meu şi voiam să ajung mai sus decât el. 

Vocea lui Alban era răguşită şi în ea se distingeau 
nuanţe de autoreproş. 

— Nu erai cu nimic deosebit de majoritatea tinerilor. 
Te-ai deosebit de ei numai printr-o singură trăsătură, şi 
anume prin simţul tău pentru puterea magică. Acest lucru 
l-am remarcat imediat şi de aceea am acceptat să îţi devin 
profesor când mi-ai oferit bani. Ar fi fost mai bine să te fi 
expediat atunci. Dar lăcomia mea era prea mare şi te-am 
atras şi pe tine în nenorocirea mea. De fapt, eu însumi 
eram discipol şi am crezut orbeşte în vraja mea 
protectoare, fără să bănuiesc că de mult Cajetan găsise 
calea de a o evita. Aşa că atacul lui ne-a luat complet 
nepregătiţi şi ne-a preschimbat pe amândoi, dându-ne 
înfăţişarea de care ne temusem cel mai mult: mie un trup 
bătrân şi slăbit, iar pe tine te-a transformat într-o fiinţă la 
a cărei vedere şi celui mai curajos bărbat îi îngheaţă 


sângele în vene. 

— Şi tu vrei să legi o copilă nevinovată de acest 
monstru? 

Ochii roşii ai lui Alban se aprinseră mânioşi, dar 
bătrânul clătină doar din cap. 

— Ce înseamnă aici „a lega”? Această căsătorie nu 
trebuie în niciun caz să fie consumată! Altfel Gisela şi-ar 
pierde o mare parte a puterii ei interioare şi pentru noi ar 
deveni inutilă. Pe lângă asta, ea se va căsători cu magistrul 
Alban, iar când blestemul va fi ridicat, magistrul Alban nu 
va mai exista! Noi vom fi salvaţi, ea va trece drept văduvă 
şi, datorită răsplăţii ce o va primi de la tine, va putea să îşi 
cumpere un soţ bogat. Chiar o ajutăm luând-o cu noi, 
pentru că după logodna anulată a devenit bătaia de joc a 
oraşului. De acum o vor peţi doar bărbaţi care caută de 
fapt o menajeră ieftină, pe care să o poată încăleca cu 
binecuvântarea sfintei Biserici. 

Argumentele lui Gaudentius nu îşi greşiră ţinta. Cel 
puţin Alban dădu aprobator din cap şi spuse: 

— Bine, să încercăm. Dar dacă o îngrozeşte aspectul 
meu... 

— ...cu atât mai bine pentru noi, pentru că nu va da 
năvală să împartă patul cu tine! continuă Gaudentius ideea 
prietenului său. 

Alban izbucni în râs. Suna ca urletul unui leu, iar 
oaspeţii din camerele alăturate păliră. Gaudentius privi 
cerul pe fereastră şi constată că era timpul să plece către 
casa Tettenwieser. li porunci servitorului să îl ajute să 
îmbrace cea mai bună robă a lui, vâri o pungă cu aur într- 
unul dintre buzunare, apucă toiagul de înălţimea unui om, 
în care nu se sprijinea doar la mers, ci îi conferea şi un 
aspect venerabil. Şi, astfel pregătit, purcese la dram. 

8. 


Casa 'Tettenwieser era mai mică decât cea în care 
locuia familia Guldener, dar prima privire aruncată clădirii 


îţi spunea că proprietarul ei nu era un amărât. Grinzile 
şarpantei abia fuseseră vopsite într-un roşu-maro deschis 
şi tencuiala dintre ele sclipea într-un alb ca al unui cearşaf 
bine înălbit. Chiar şi şipcile şi parii gardului care delimita 
curtea străluceau în lumina soarelui ce stătea să apună. În 
spatele casei mişunau slugile, care, îndrumate de un 
supraveghetor, stivuiau baloturi şi butoaie sau le urcau în 
magazie. Gaudentius avu impresia că agitația era regizată. 
În mod evident, negustorul dorea să-i impresioneze pe 
oaspeţi cu râvna şi cu abundența ce îi caracterizau 
gospodăria. 

Bătrânul învăţat fu primit de stăpânul casei în 
persoană, fu condus într-o sală somptuoasă şi aşezat la un 
loc de onoare la masă. Şi aici puteai constata că 
Tettenwieser nu se dăduse înapoi de la nicio cheltuială 
pentru a-şi etala bogăţia: grinzile plafonului erau din cel 
mai bun lemn de stejar, iar pereţii erau îmbrăcaţi în lemn 
roşu de cireş sculptat fin. Culoarea caldă a lemnului fusese 
menţinută şi de o lăcuire potrivită. Cele două tablouri care 
decorau sala ieşiseră din mâna unui cunoscut maestru din 
Nürnberg. Unul dintre ele îi reprezenta pe soții 
Tettenwieser îmbrăcaţi de ceremonie, iar celălalt era 
dedicat Sfântului Cristofor, foarte respectat ca protector al 
călătorilor şi negustorilor. Masa şi scaunele meşteşugite 
erau confecţionate de către un tâmplar local după schiţe 
italiene. 

Cu ani în urmă, Gaudentius ar fi invidiat cumplit 
gazda pentru bogăţia ei. Dar acum modul pompos în care 
Tettenwieser îşi etala bogăţia, inclusiv prin alegerea 
bucatelor, îl făcea să zâmbească. 

Cina începu cu o supă exotică, la care nu se făcuse 
economie nici de preţiosul piper şi nici de alte condimente. 
Urmară bucăţi prăjite de somn de Dunăre, care, după cum 
explica gazda, fusese adus viu până în bucătărie, într-un 
butoi mare, apoi coaste de purcel de lapte şi un fileu de 
bou atât de fraged că se topea pe limbă. Pentru cei care 


încă nu se săturaseră fură aduse şunci, brânză şi pâine 
caldă. Tettenwieser nu se zgârcise nici la băuturi, oferind 
nu numai vinuri de Rin, Mosel şi Main, ci şi bere spumoasă 
din îndepărtatul oraş Einbeck, din care beau doar conții şi 
principii. 

Gaudentius acordă mai puţină atenţie bucatelor 
bogate şi oaspeţilor din ce în ce mai veseli, care toastau 
unul după altul în onoarea gazdei şi mai multă lui Otto 
Guldener, aşezat la masă puţin mai departe şi care, 
evident, nu gusta atmosfera. După cum se vedea, tatăl 
Giselei acceptase invitaţia lui Tettenwieser cu aşteptări 
total eronate. 

În ce priveşte bănuiala sa, Gaudentius pusese 
degetul pe rană. Pe de o parte, Guldener fusese convins că 
invitaţia era un semn că era bine-venit în cercul membrilor 
breslei sale. Aceştia însă îl tratau aproape ca pe un lepros 
şi îi ignorau încercările de a participa la discuţiile aprinse. 
Pe de altă parte, sperase oarecum că nunta stabilită între 
fiica sa şi fiul lui Tettenwieser, în ciuda tuturor aparenţelor, 
putea totuşi să aibă loc. Renunţase la această speranţă 
când, în loc să i se ofere un loc de onoare în capul mesei, 
fusese aşezat mai departe, printre oameni caroia în 
vremurile lui bune nu le-ar fi aruncat nicio privire. Lângă 
gazdă stătea bătrânul Beckheimer, care primea şi cele mai 
bune bucăţi. Colac peste pupăză, Güldener mai trebuia să 
audă şi observaţiile batjocoritoare prin care oamenii ce 
înainte îl invidiau îşi exprimau plăcerea că el dăduse de 
necaz. 

Hans Guldener fusese şi el invitat şi nu se reţinuse 
nici de la mâncare, nici de la băutură. Acum, împreună cu 
alţi tineri, juca zaruri într-o altă încăpere, iar Guldener se 
ruga mut la toţi sfinţii ca fiul său să câştige. Soţia lui 
renunţase la una dintre ultimele ei bijuterii oarecum de 
valoare pentru ca Hans să o amaneteze şi să poată să-şi 
facă apariţia corespunzător statutului său. Bunica îi lăsase 
Giselei broşa ca zestre, dar Magda Guldener nu putuse să 


reziste rugăminţii fiului ei. 

Gaudentius citea pe faţa lui Guldener ca într-o carte 
deschisă, şi trăgea cu urechea la zgomotele venite din 
camera alăturată. Pentru început, se pare că Hans 
Guldener câştiga, pentru că auzise mai multe strigăte 
triumfătoare ale acestuia. Dar acestea se mai reduseră 
treptat şi, spre final, tânărul se mai făcu remarcat doar 
prin câteva înjurături vulgare. Bătrânul mag se încruntă la 
auzul lor. Dacă Hans ar fi apelat la puterile lui, zarurile i-ar 
fi fost favorabile măcar prin puterea gândului. Dar pentru 
aceasta ar fi trebuit să acţioneze calm şi concentrat şi, 
înainte de toate, nu ar fi trebuit să fie beat. In loc de asta, 
el se comporta ca un copil cusurgiu şi bea mult mai mult 
decât îi făcea bine. 

Gândul lui Gaudentius fu o vreme îndreptat către 
fratele Giselei şi de aceea aproape că nu remarcase că 
gazda se ridicase cu o cupă în mână. 

— Sunt foarte bucuros, spuse Tettenwieser cu vocea 
marcată de importanţa momentului şi vibrând de mândrie, 
că le pot face cunoscută în această seară onorabililor 
invitaţi o noutate deosebită. Prietenul meu Anton 
Beckheimer şi cu mine am convenit să ne apropiem mai 
mult familiile şi, de aceea, facem cunoscută logodna 
copiilor noştri Bruno şi Trude. 

Pentru majoritatea oaspeţilor vestea nu constituia o 
surpriză, căci nici nu se aşteptaseră la altceva. Dar Otto 
Guldener se simţi distrus. Auzea râsul răutăcios al acelora 
care altă dată nu ştiau cum să îşi scoată mai repede 
pălăria în faţa lui şi simţi că sângele începea să îi fiarbă în 
vene. Mii de blesteme şi înjurături îi stăteau pe limbă. 
Când se întoarse către Tettenwieser, observă că în spatele 
acestuia luaseră poziţie patru flăcăi zdraveni, care îl 
măsurau rânjind, aşteptând evident un cuvânt greşit din 
partea lui. Acum îşi dădu seama că Tettenwieser voise să 
îşi bată joc de el în faţa întregului oraş, aruncându-l în 
stradă ca pe un cerşetor stânjenitor. Cu toată stăpânirea 


de sine pe care şi-o mai putea impune, se ridică şi, cu 
picioarele tremurânde, se duse în încăperea alăturată. 

— Hans, plecăm! În această casă nu mai avem ce 
căuta. 

Fiul său îl privi mirat, văzu faţa palidă a tatălui său şi 
privirea lui ce arunca scântei şi înţelese că se întâmpla 
ceva rău. Dar nu putea să părăsească aşa de simplu 
partenerii de joc. 

— Tată, trebuie să îmi dai douăzeci de guldeni ca să- 
mi plătesc datoriile de joc. 

Punga lui Guldener era la fel de goală ca stomacul 
unui călugăr franciscan după două săptămâni de post 
negru. Nu îi putea da fiului său nici măcar un creiţar şi în 
sinea sa se şi văzu pe el şi pe Hans duşi la închisoarea 
datornicilor. 

Brusc, lângă tânăr apăru Gaudentius şi îi puse în 
mână câteva monede mari. 

— Uite, plăteşte-ţi prietenii şi vino cu noi. Am ceva de 
discutat cu tatăl tău şi cu tine. 

Hans se holba, nu mai puţin nedumerit ca tatăl său, 
la bătrânelul firav în roba lui de învăţat. Dar guldenii din 
palmă îi simţea din plin, aşa că se întoarse cu un gest 
dispreţuitor către ceilalţi tineri care îl incitaseră şi apoi nu 
jucaseră tocmai cinstit. 

— Iată, luaţi! După cum vedeţi, un Guldener îşi poate 
plăti datoriile! 

Apoi se ridică şi îi aruncă lui Gaudentius o privire ca 
şi cum s-ar fi întrebat cum ar putea să îi mai scoată acestui 
om şi alte monede de aur din buzunar. 

— Ei, nobile domn, unde aţi dori să vorbiţi cu tatăl 
meu şi cu mine? 

— Într-o cameră de la hanul La Vultur, dacă sunteţi 
de acord. 

Hans zâmbi bucuros şi îl privi provocator pe tatăl 
său. Acesta dădu doar obosit din cap şi porni târşâind 
picioarele, în urma lor, ceilalţi tineri rămaseră în dilemă. Li 


se ceruse de către gazdă să se despartă de Giuldener şi de 
fiul lui batjocorindu-i şi, la nevoie, chiar să le îndese câţiva 
pumni.  Surprinzătoarea intervenţie a învățatului şi 
naturaleţea cu care Hans le dăduse douăzeci de guldeni îi 
buimăciseră în aşa măsură încât nu puteau decât să 
privească muţi. Abia după ce tatăl şi fiul părăsiseră casa îşi 
amintiră de sarcina lor, dar era deja prea târziu. 
9. 


—  Nesocotitul meu fiu şi cu mine vă suntem 
îndatoraţi! Acum ce pretindeţi de la mine? 

Guldener nu voia să aştepte să ajungă la han, ci 
rămase în mijlocul drumului şi îl apucă pe Gaudentius de 
braţ. 

Gaudentius ar fi preferat să discute cu el într-o 
încăpere a hanului, la un pahar de vin bun, dar faţa lui 
Guldener era marcată de teamă, iar răbdarea părea că nu 
făcea parte dintre calităţile sale. Aşa că învățatul trase 
adânc aer în piept şi le făcu semn tatălui şi fiului să se 
apropie mai mult de el, pentru ca vocea sa să nu ajungă şi 
la vreo altă ureche curioasă. 

— Numele meu este Gaudentius. Sunt prietenul şi 
tovarăşul de călătorie al magistrului Alban, un tânăr bogat 
şi cu un caracter plăcut. Prietenul meu a văzut-o pe fiica 
dumneavoastră, Gisela, la piaţă şi s-a îndrăgostit pe vecie 
de ea. Vrea să fie a lui, indiferent cât ar costa asta. 

Niciun tată care se respectă cât de cât nu ar fi luat în 
considerare o asemenea cerere, dar Otto Guldener 
înţelesese în această seară definitiv că era terminat. 
Ruşinea cu care îl acoperise Martin Tettenwieser îl va 
costa pierderea şi a restului de consideraţie de care se mai 
bucurase în oraş. De aceea se agăţă de şansa ce i se 
oferise, aşa cum cel care se îneacă se prinde şi de un fir de 
pai. Dacă putea să îşi căsătorească fata respinsă cu un 
tânăr corespunzător, Tettenwieser era cel blamat, iar aceia 
care strâmbaseră din nas odată cu fudulul negustor vor 


trece de partea lui. 

Spre deosebire de tatăl său, Hans dădea mai mare 
atenţie ultimelor cuvinte rostite de Gaudentius, „... 
indiferent cât ar costa”, din care reieşea că ciudatul 
magistru ar fi gata să plătească pentru mâna Giselei. Ii 
trecu prin cap şi întrebarea referitoare la ce se ascundea 
în spatele acestei oferte neobişnuite, dar pentru el 
important era doar faptul că peţitorul apărut atât de 
neaşteptat se lăsa muls de bunăvoie. Ceea ce el o va şi face 
cu ambele mâini. Dar tatăl său părea pe punctul de a 
respinge indignat această ofertă făcută în disprețul tuturor 
datinilor. 

Inainte ca Otto Guldener să fi putut deschide gura, 
Hans i-o luă înainte. 

— Tată, ar trebui să îl vedem pe acest magistru cel 
puţin o dată! Dacă este cu adevărat atât de bogat cum 
spune prietenul nostru, va participa desigur şi la afacerile 
noastre. Am putea să cumpărăm iarăşi mărfuri şi să le 
arătăm lui Tettenwieser şi lui Beckheimer cine sunt cei mai 
buni negustori din acest oraş. 

Gaudentius l-ar fi îmbrăţişat pe tânăr, pentru că el 
însuşi nu ar fi reuşit să găsească atât de repede cuvintele 
cele mai potrivite. O clipă, tatăl Giselei privi fix în faţă, 
apoi dădu din cap afirmativ şi o luă pe drumul ce ducea la 
han. Doar că mergea atât de repede că bătrânul trebuia să 
se străduiască să îl urmeze. Graba negustorului îi păru lui 
Gaudentius a fi un semn bun şi în sinea lui se ruga ca 
înfăţişarea lui Alban să nu îi sperie prea tare. Până acum 
lăsase treaba aceasta în sarcina servitorului său Ludwig şi 
acesta nu avea să îl dezamăgească nici acum. 

Când Gaudentius şi cei doi însoțitori ai săi intrară în 
încăperea închiriată de el şi de Alban, în ciuda orelor 
înaintate, ferestrele erau acoperite, iar lumina lămpii de 
petrol abia ajungea până în colţul în care stătea Alban. 
Tânărul discipol al magului purta o togă de învăţat din cea 
mai bună stofa de Flandra şi îşi pusese un lanţ de aur cu 


zale mari cât un gulden şi o placă grea inscripționată în 
limba latină. Capul lui Alban, ceafa şi o parte a obrajilor 
erau acoperite de o glugă de învăţat, iar partea vizibilă a 
feţei lui era proaspăt rasă. In plus, Ludwig dăduse pe faţa 
lui Alban cu cosmeticale, în aşa fel ca acesta, atâta vreme 
cât ţinea gura închisă şi nu se expunea la lumină 
puternică, putea fi asemuit cu un om cu o faţă mai 
grosolană şi colţuroasă. 

Dar Otto Guldener tresări când distinse silueta 
masivă în semiîntuneric. În schimb, Hans aprecie în primul 
rând valoarea lanţului de aur, inspiră foarte mulţumit şi luă 
imediat loc. În timp ce tatăl său stătea încă înmărmurit, 
luă carafa de vin oferită de Ludwig, sorbi cu plăcere şi 
anunţă cu voce tare că acesta era de calitate mai bună 
decât cel băut la Tettenwieser. Ludwig îi puse în mână o 
carafă şi lui Otto Guldener şi constată consternat că acesta 
sorbea cu atâta avânt de parcă beregata îi fusese uscată 
de soarele fierbinte al lunii iulie. 

— Acesta este prietenul meu, onorabilul magistru 
Alban. Gaudentius făcu un semn scurt către elevul său şi 
se aşeză în aşa fel încât îl acoperi pe acesta pe jumătate. 
Să îl scuzaţi că nu va vorbi mult. De obicei nu este aşa, dar 
admiraţia pentru fiica dumneavoastră i-a luat graiul. 

— Sper că ştie să vorbească, răspunse suspicios Otto 
Guldener. 

— Desigur. 

Cuvântul rostit de Alban umplu încăperea şi păru că 
este reflectat de pereţi. Avea o voce dură, răguşită, dar nu 
suna neapărat neplăcut. 

Guldener se răsuci puţin pe scaun, pentru a arunca 
peste Gaudentius o privire asupra posibilului mire. Dar 
pentru că Alban îşi sprijinea bărbia în mână, acoperind pe 
jumătate gura, văzu doar conturul unui cap mare, cu 
partea cu gura uşor proeminentă şi un nas plat, sub doi 
ochi ce păreau doi cărbuni aprinşi. li era groază că trebuia 
să o căsătorească pe fiica sa cu un asemenea bărbat, dar 


fiul lui îl făcu să înţeleagă clar că în acest târg nu doar la 
Gisela trebuia să se gândească. 

— Tată, ştii că suntem cu laţul de gât şi că după ziua 
de astăzi reputaţia ne poate fi salvată numai de un luciu: 
aur, şi anume cât mai mult aur! 

— În privinţa asta, nu vă faceţi griji, interveni 
Gaudentius pe loc, deoarece prietenul meu Alban se va 
bucura să îi permiteţi să vă ajute în afacerile 
dumneavoastră. 

— Câteva mii de guldeni nu ar conta pentru mine, 
adăugă Alban. 

Ochii lui Hans străluciră pofticioşi şi, pentru că se 
părea că tatăl lui încă se mai gândea la un refuz, îl luă de 
umeri şi îl scutură. 

— Vrei să refuzi oferta asta? Este singura care ne 
poate reface prestigiul! 

Otto Guldener se răsucea în sine ca un vierme. Un 
ultim rest de onoare îi spunea că Gisela, pe care tocmai o 
lăsase fără zestre, nu era de vânzare pentru a se salva el. 
Dar în acelaşi timp îi era frică de ruina definitivă ce 
ameninţa perspectivele Giselei şi şansele fiului său. Pentru 
o clipă o văzu pe fiica sa robotind în bucătăria lui 
Tettenwieser, ca slujnică, iar pe fiul său în chip de copist 
sărăcăcios îmbrăcat, plecându-se în faţa aceluia. Imaginile 
îi înlăturară ultimele scrupule şi redeveni afaceristul rece 
şi dispus la risc, cum îl cunoscuseră partenerii lui de 
afaceri. 

— Dacă vreţi să vă căsătoriţi cu fiica mea, trebuie să 
participaţi la afacerile mele cu zece mii de guldeni. 

Pretenţia era atât de neruşinată încât îi tăie 
respiraţia chiar şi lui Hans. 

Însă Gaudentius nu şovăi o clipă. 

— Zece mii de guldeni? S-a făcut! 

Înainte ca tatăl Giselei să poată formula o idee, avea 
în faţă pergament, pană şi cerneală. 

— Scrieţi contractul cum doriţi dumneavoastră! îi 


ceru bătrânul învăţat negustorului. 

Guldener schimbă o scurtă privire cu Hans, îl văzu pe 
acesta aprobând frenetic din cap şi scrise el însuşi învoiala 
ce trebuia să o lege pe unica lui fiică de magistrul Alban. 
Brusc se opri şi îl privi pe Alban. 

— Trebuie să mă refer şi la darul de nuntă al fiicei 
mele, şi la wittum!. 

Alban confirmă şi pentru o clipă îşi dezveli dinţii. Din 
fericire îi observă doar Hans, care se cutremură, dar se 
consolă la gândul că nu el trebuia să ia monstrul în 
căsătorie. 

— Ce să scriu? întrebă Guldener. 

— Ca dar de nuntă fiica ta trebuie să primească toată 
îmbrăcămintea, obiectele gospodăreşti şi ce mai are nevoie 
pentru trai. În plus, două sute de guldeni pe an, de care va 
dispune cum vrea! Ca wittum, prietenul meu propune cinci 
mii de guldeni, ca şi o casă adecvată, cu cinci servitori. Vă 
convine? 

Privirea lui Gaudentius trecu de la Guldener la Alban 
şi înapoi. 

Tânărul mag confirmă cu o mişcare a capului şi 
mormăi ceva ce suna a acord. Tatăl Giselei îl privi un 
moment, ca fascinat, în timp ce pe faţa lui se citea lupta 
dintre lăcomie şi conştiinţă. Apoi se aplecă asupra 
pergamentului şi semnă învoiala. Pana lui scrijelea actul în 
grabă, de parcă lui Guldener i s-ar fi făcut brusc teamă că 
ciudatele lui gazde şi-ar putea regreta generozitatea 
înainte de a avea loc căsătoria. Atât de bine nu ar fi 
asigurată nici măcar Trude Beckheimer, se consolă el şi 
mulţumi cerului că îi trimisese acest pretendent. Mai avea 
totuşi o uşoară îndoială şi, înainte de a semna contractul, îl 
mai fixă odată cu privirea pe Alban. 


1 Wittum - în dreptul germanic, donaţie din partea soţului, 
la încheierea căsătoriei, având ca scop întreţinerea soţiei 
în cazul în care devine văduvă (n.tr.) 


— Este voia mea ca această căsătorie să primească 
binecuvântarea unui preot! 

Alban tresări, pentru că era altceva să iei în căsătorie 
o femeie prin contract decât să închei o căsătorie în faţa 
lui Dumnezeu. Invoiala dintre el şi tatăl Giselei se va 
desface imediat ce blestemul va fi ridicat şi odată cu el va 
dispărea şi identitatea magistrului Alban. Binecuvântarea 
căsătoriei însemna durabilitate în faţa Domnului şi 
judecata acestuia nu se anula la schimbarea identităţii lui. 

Inainte de a putea ridica vreo obiecţie, Gaudentius, 
care îi observase îndoiala, acceptă evident foarte bucuros: 

— Dar este de la sine înţeles, stimate prieten. 
Eminentul nostru magistru Alban nu ar accepta nicicând 
căsătoria fără protecţia sfintei Biserici. 

Pe Alban îl supăra modalitatea în care Gaudentius 
decidea pentru el, dar nu spuse nimic, pentru că în 
adâncul sufletului său nu dorea mai puţin decât prietenul 
său să redevină el însuşi. După ce totul se va termina, 
această căsătorie, deoarece va rămâne neconsumată, 
putea fi anulată. 

Acum Guldener era liniştit, deoarece, dacă magistrul 
voia să o ia în căsătorie pe Gisela cu binecuvântarea 
Bisericii, însemna că era, în ciuda aspectului său brutal, un 
creştin credincios, care acorda cinstirea cuvenită sfintei 
Biserici şi reprezentanţilor ei. După ce îşi puse semnătura 
pe contract, îi întinse viitorului său ginere hârtia şi pana, 
cu un oftat. 

Alban se uita la ele de parcă ar fi fost cel mai cumplit 
duşman al lui. Tuşea prevenitoare a lui Gaudentius îl făcu 
totuşi să ia în mână pana, să îi vâre vârful în cerneală şi să 
îşi pună numele pe contract. Cei doi Giildener văzură că 
acesta avea pe ambele mâini mănuşi roşii, ce acopereau 
adevărate labe. Semnătura lui Alban era nesigură, dar 
lizibilă. 

— Cine vor fi martorii încheierii acestui contract? 
întrebă Giuldener, care voia ca totul să fie legal şi în 


conformitate cu datinile. 

— Vor fi de ajuns fiul dumneavoastră şi prietenul meu 
Gaudentius, declară Alban. 

Dar Gaudentius propuse să fie adus hangiul, iar 
Guldener înţelese imediat că mărturia acestuia va pune în 
mişcare un uriaş clopot care va da de ştire întregului oraş 
vestea căsătoriei fiicei sale. Mândria dată de avantajele 
obţinute de el în favoarea Giselei îl făcu să accepte. În 
acest fel, Martin Tettenwieser şi fiul lui vor afla, fără 
intervenţia lui, că fiica sa găsise un soţ care îl depăşea de 
departe pe Bruno ca bogăţie şi generozitate. 

10. 


Gisela, care încă nu ştia nimic despre decizia privind 
soarta ei, află a doua zi dimineaţă, de la servitoare, că 
logodna lui Bruno Tettenwieser cu Trude Beckheimer se 
sărbătorise în prezenţa multor invitaţi. 

Gundi aflase noutatea de la o servitoare vorbăreaţă a 
unui vecin şi bineînţeles că nu o ţinu doar pentru ea, ci, 
când se întoarse, le-o relată şi Magdei Guldener şi Trinei. 
Sub privirile compătimitoare ale mamei sale şi ale celor 
două slujnice, Gisela se retrase în camera cu rufărie, unde 
începu să cârpească nişte haine care aşteptau de mult să 
fie reparate. Pe vremuri, acestea ar fi fost date unui telal, 
pentru câţiva pfenigi, şi ar fi fost comandate altele noi, dar 
acum trebuiau să le poarte până se destrăma materialul. 
Ceea ce le prefigura viitorul în nuanţe sumbre. Gisela nu 
se vedea cusătoreasă sau spălătoreasă la Tettenwieseri sau 
la alt negustor, ci îngrijitoare la orfelinat sau la nou- 
ridicatul spital. Acolo ar fi aşteptat-o soarta unei fete 
bătrâne care odată îşi va găsi sfârşitul în una dintre 
cămăruţele în care trebuia să îngrijească pacienţii. Cea 
mai dureroasă era perspectiva compătimirii 
condescendente a concitadinilor şi bârfei ce ar urmări-o la 
fiecare pas după ce va îmbătrâni şi nu va mai fi drăguță. 

Adâncită în aceste gânduri, nici nu îşi dădu seama că 


fratele şi tatăl ei, care se întorseseră acasă noaptea târziu, 
îşi părăsiră dormitoarele. De aceea se sperie şi se înţepă 
adânc la un deget când vocea mamei ei izbucni strident în 
casă. 

— Eşti complet într-o ureche, bărbate! Te-ai lăsat 
ademenit de Tettenwieser, ca un nătâng căruia îi lăsa gura 
apă! Ce vor mai fi râs vecinii noştri şi foştii tăi parteneri de 
afaceri când tatăl fostei logodnice a trebuit să ridice 
paharul în cinstea noilor logodnici! 

— Nu m-am lăsat nici ademenit şi nici nu am băut 
pentru Bruno şi Trude! auzi Gisela răspunsul tatălui ei. 

Vocea lui nu era mânioasă, ci suspect de bucuroasă, 
ba chiar semeaţă şi începu chiar să râdă. În timp ce 
răsucea un petic pentru a-l aplica pe o rufa, Gisela îşi 
spuse că tatăl ei băuse prea mult pentru a uita de ruşine. 

Atunci fu strigată de tatăl ei: 

— Gisela, unde eşti? Trebuie să îţi spun ceva 
important! 

Oftând, puse deoparte haina, înfipse acul în petic şi 
ieşi din încăpere. Îşi găsi tatăl în mica sufragerie de lângă 
bucătărie, unde familia mânca atunci când nu aveau 
musafiri. El arăta mulţumit, de parcă încheiase o afacere 
bună, iar Hans, aflat alături, îşi tot freca mâinile. Dar 
mama o privea complet descumpănită. N 

— Taică-tău a invitat oaspeţi la prânz. Îţi va spune el 
însuşi pe cine a invitat. 

— Aseară am tăcut cunoştinţă cu un tânăr eminent. 
Este un magistru foarte învăţat şi bogat ca nimeni în acest 
oraş. Dar Sfânta Fecioară a făcut ca el să te vadă la piaţă 
şi nu îşi mai doreşte de atunci altceva decât să te 
cunoască. 

Guldener vru să mai spună ceva, dar nu crezu că era 
cazul să le spună fiicei şi soţiei că acceptase oferta lui 
Alban şi că deja semnase contractul de căsătorie cu el. 
Lăsă asta pe mai târziu, pentru că femeile dădeau semne 
că se cam îndoiau de sănătatea lui mintală. 


—  Magistrul Alban va lua astăzi masa la noi, 
împreună cu bunul lui prieten Gaudentius. Aveţi grijă deci 
să avem ceva onorabil pe masă, să nu ne fie ruşine de 
oaspeţii noştri. În ce priveşte vinul, îi vom da cep 
butoiaşului pe care îl mai avem în beci. 

Magda Guldener clătină din cap revoltată. 

— Este ultimul vin bun pe care îl mai avem şi este 
destinat nunţii Giselei. 

Bărbatul ridică din umeri. 

— Îl vom bea astăzi. Şi, cine ştie, poate că fiica 
noastră se va mărita mai repede decât crezi. Ar fi o plăcere 
ca Tettenwieser să afle că Gisela nu va trebui să sfârşească 
precum o fată bătrână, ci a devenit soţia unui bărbat care 
îl depăşeşte în toate privinţele pe fiul său. 

Această remarcă o făcu suspicioasă pe soţie, care nu 
vru să îi ceară socoteală în faţa copiilor şi astfel să 
provoace o ceartă. Era deja suficient de supărător că în 
curând vor apărea oaspeţii pentru care nu era pregătită. 
Acum trebuia să se gândească cum să pună pe masă un 
prânz aşa cum pretinsese soţul ei, din resturile ce le va 
mai găsi prin cămară. 

— Va trebui să mai cumpărăm câte ceva, spuse ea, şi 
se întoarse către fiul ei. Trebuie să îmi dai ceva din banii 
pe care i-ai luat pe broşa mea. 

Hans scoase un oftat şi răspunse: 

— Dar cum? Cei câţiva creiţari i-am cheltuit demult. 

Mama lui îl privi disperată. 

— Adică nu mai ai nimic? Pe toţi sfinţii, dar abia ţi-am 
dat bijuteria ieri-dimineaţă! 

Magda Guldener simţi pentru prima dată cum o 
cuprindea o furie intensă faţă de fiul ei. Până acum, pentru 
nebuniile lui dăduse vina pe tinereţe, dar faptul că nu era 
în stare să îşi schimbe modul de viaţă, cu toate că familia 
era literalmente cu ştreangul de gât, o mânie. Dar nici 
măcar acum nu îl admonestă pe Hans, ci doar îi întoarse 
spatele şi o luă de mână pe Gisela. 


— Fată, hai să vedem ce avem prin cămară. Poate că 
mai poţi să dai o fugă până la piaţă, ca să mai faci rost de 
câteva mărunţişuri. Mai am câţiva pfenigi. 

Când Magda şi Gisela ieşiră din încăpere, Otto 
Guldener şi fiul său respirară uşuraţi. 

— Nici nu trebuie ca muierile să se străduiască prea 
mult cu gătitul pentru că monstrul acela nici nu o să îşi 
dea seama ce înfulecă, spuse batjocoritor Hans. 

Acum îi ajungea şi lui Otto Giildener. Ridică mâna şi 
îl lovi cu toată puterea peste faţă pe fiu-său. 

— Lovitura este pentru ultimele tale cuvinte, iar 
asta... şi îi mai arse o palmă. Asta este pentru că ai 
prăpădit la joc broşa care i se cuvenea de fapt surorii tale. 
Dumnezeule, în toţi aceşti ani am fost prea îngăduitor cu 
tine! Ar fi trebuit să folosesc nuiaua ca să te educ ca pe un 
om cu frica lui Dumnezeu. Dar încă nu este prea târziu, 
amice. De mâine vei munci pe brânci. Vei primi aceeaşi 
simbrie ca un supraveghetor şi altceva nimic, ai înţeles? Şi 
să nu îţi treacă cumva prin cap să faci datorii! Că te voi 
rupe în bătaie. 

Hans făcu speriat ochii mari. Nu îl mai văzuse 
niciodată pe tatăl său atât de înverşunat şi pricepu că îşi 
va duce la îndeplinire fiecare ameninţare. 

11. 


Alban păşea pragul casei Guldener cu senzaţia că era 
dus la abator. De când devenise victimă a blestemului, 
evitase oamenii, iar pe timpul călătoriei întreprinse 
împreună cu Gaudentius, având ca scop găsirea unei 
persoane cu suficiente forţe magice, stătuse de cele mai 
multe ori ascuns prin camerele hanurilor şi lăsase căutarea 
în seama prietenului său. Acum nu îi rămânea decât să se 
prezinte în faţa lumii şi, ceea ce era mai rău, în faţa 
miresei lui şi a viitoarei soacre. Pentru că părul de pe faţă 
îi crescuse din nou, trebui ca Ludwig să îl radă iarăşi. Nu 
putea totuşi renunţa la gluga trasă adânc pe faţă, purtată 


pe timpul călătoriilor, şi nici la mănuşile din piele aspră. 

Gaudentius remarcase nesiguranța protejatului său şi 
îi vorbea ca unei gloabe bolnave, gata să verse găleata cu 
copita în ultimul moment. 

— Gândeşte-te la miza jocului nostru! Să nu o priveşti 
pe fată ca soţie sau ca mireasă, ci ca pe un leac care ne va 
vindeca. Nici ea nu se va afla în dezavantaj, pentru că va fi 
răsplătită din belşug şi ulterior va putea să-şi aleagă 
pretendentul cel mai potrivit. 

Alban răspunse posomorât: 

— Aş fi renunţat cu plăcere la toţi banii mei, numai să 
nu fim nevoiţi să facem acest pas. 

Gaudentius nu răspunse, ci îl apucă de braţ şi îl trase 
după el. Alban ar fi trebuit să facă doar un mic gest de 
apărare pentru a scăpa de prietenul său care şchiopăta şi 
tremura de slăbit ce era, dar nu îl lăsa inima să îi provoace 
o durere. În loc de aceasta, se lăsă târât fără a se împotrivi 
către casa familiei Guldener. 

Le deschise însuşi stăpânul casei şi îi pofti înăuntru 
cu plecăciuni. În casă se mai vedeau urme ale bogăției de 
odinioară. Bârne rezistente de stejar sprijineau plafonul 
camerei în care fură introduşi, iar pereţii erau împodobiţi 
cu panele sculptate artistic. O statuetă din bronz aflată în 
mijlocul mesei mari, reprezentându-l pe zeul roman 
Mercur, simboliza breasla din care făcea parte gazda, dar 
vesela trăda faptul că nevoia îşi croise drum în această 
casă, căci era din lemn şi lut, nu din zinc şi argint, ca la 
Tettenwieseri. Vinul oferit de Guldener în pocale în piele 
era totuşi foarte bun. Prânzul simplu se compunea din 
puţine feluri, dar stăpâna casei şi mai ales bătrâna Trina 
îşi dăduseră toată silinţa. Gaudentius lăudă mâncarea şi o 
lovitură de picior dată pe ascuns pe sub masă îl determină 
şi pe Alban să mormăie câteva cuvinte ce puteau fi 
interpretate ca având acelaşi sens. 

Mai exista şi al treilea invitat, un bărbat mai în 
vârstă, îmbrăcat în rasă neagră clericală, care nu se 


mirase de invitaţie mai puţin decât Gisela şi mama sa. Nici 
venerabilul părinte Maternus şi nici cele două femei nu 
bănuiau că Otto Guldener voia să taie nodul gordian încă 
din această zi. Mai demult visase la o nuntă mare, la care 
să invite jumătate din oraş. Lucrul acesta îi depăşea însă 
acum posibilităţile. Şi, în plus, noul mire nu era atât de 
prezentabil cum îşi dorise. Magistrul Alban se comporta 
foarte manierat, căci nu vărsă niciun pic de supă şi nu se 
pătă nici cu sos. Nici vin nu îi curse pe vestă, aşa cum i se 
întâmplase lui 'Tettenwieser la logodna lui Bruno. Dar 
silueta lui butucănoasă şi faţa de animal de pradă nu îl 
recomandau să fie prezentat unui cerc mai extins. 
Guldener surprinse privirile îngrozite aruncate oaspetelui 
de către soţie şi fiică. 

Deoarece Alban se limita la a fi monosilabic, iar 
părintele Maternus părea pierdut în sine, la masă nu avu 
loc o discuţie adevărată. Dar, în bucătărie, dimpotrivă, se 
sporovăia intens. Magda Guldener era atât de şocată de 
aspectul celor doi invitaţi, încât după amabilităţile 
obligatorii se retrăsese sub prel textul că masa nu era încă 
gata. Nici nu fusese o minciună, s totuşi le-ar fi putut lăsa 
pe Gisela şi pe slujnice să facă restul treburilor. Acum 
stătea lângă vatră şi clătina întruna din cap. Cum de 
putuse soţul ei să aducă în casă un asemenea oaspete i şi 
chiar să îl aibă în vedere ca posibil pretendent la mâna 
Giselei? Chiar dacă acest magistru Alban ar fi fost făcut 
din aur curat, ei nu i-ar fi trecut pragul. Este adevărat că 
era drepl tul soţului ei de a decide viitorul fiicei lor, dar ea 
jură că va face totul pentru a împiedica o căsătorie cu 
acest monstru. 

Gisela era în pragul leşinului. Văzuse cum se 
comportase fratele ei cu Gundi şi cu groază se gândea cei 
s-ar întâmpla ei dacă un monstru ca acest magistru străin 
ar pretinde să îşi exercite drepturile maritale. Doar la 
acest gând i se întorcea stomacul pe dos. Trina se jelea în 
timp ce turna untură fierbinte peste fripturile abia 


cumpărate şi care ajungeau doar pentru oaspeţi. 

— La ce se va fi gândit stăpânul când a invitat o 
asemenea creatură? Că îţi stă inima în loc doar când îl 
vezi! Oh, 1 Dumnezeule! Ce vor zice oamenii? O să 
ajungem bătaia de joc a întregului oraş! 

Magda Guldener interveni: 

— Ţine-ţi gura, Trina! Logodna tânărului 
Tettenwieser cu fata lui Beckheimer ne-a terfelit şi 
reputaţia ce ne mai rămăsese. Nici nu mai contează 
prezenţa acestui oaspete. 

— Când le-am turnat vinul, stăpânul tocmai spunea 
că magistrul voia să participe la afacerile lui, spuse şi 
Gundi. 

Ea preluase sarcina de a aduce mâncarea de la 
bucătărie, de a o servi şi de a trage cu urechea. 

Trina oftă adânc. 

— Deci aşa stau lucrurile! Stăpânul vrea un partener 
de afaceri. Păi atunci sărmana noastră copilă nu trebuie să 
se căsătorească. 

Asta spera şi stăpâna casei, dar, din ce spunea Gundi, 
era vorba de foarte mulţi bani şi nu exista nicio siguranţă 
asupra a ce va putea oferi în contrapartidă soţul ei. Teama 
ei se amplifică atunci când se uită la faţa fetei ei, care era 
albă ca varul. 

— Înainte de a mă mărita cu magistrul, mă înec! 
izbucni Gisela. 

— Doamne, ce nenorocire! 

Trina apucă îngrozită cruciuliţa, dar i se citea pe faţă 
că în locul Giselei ar fi făcut acelaşi lucru. 

Magda Giildener o apucă de umeri pe fiică, o întoarse 
către ea şi îi trase o palmă răsunătoare. 

— Să nu îndrăzneşti să mai spui o dată aşa ceva! Nu 
te gândeşti la sufletul tău nemuritor, care s-ar duce 
imediat în iad? 

Ridică mâna pentru a o mai lovi o dată pe Gisela dacă 
ar face o criză de isterie. 


Gisela era foarte credincioasă şi se îngrozi când 
înţelese ce spusese, căci acele cuvinte porniseră din 
adâncul fiinţei ei. Dar, ca şi mama ei, înţelegea că ea era 
singurul cal pe care putea paria tatăl ei, dacă voia acest 
târg, şi se îngrozea de soarta ce o aştepta. Nu voia totuşi 
să-şi atragă pedeapsa iadului pentru a scăpa de oroarea 
acestei vieţi. Cu frica în suflet, le imploră pe Sfânta 
Fecioară şi pe Sfânta Gisela, patroana ei după nume, să o 
apere de o căsătorie cu magistrul. 

12. 


După ce ştersese ultimul strop de sos din farfurie şi 
după ce înghiţise şi ultimul dumicat, părintele Maternus îi 
mulţumi stăpânului casei pentru excelenta masă. Era un 
bărbat înalt, bine clădit, singurul din încăpere pe care 
Alban nu îl depăşea cu un cap. Din tinereţea lui se 
povesteau întâmplări nu prea potrivite demnităţii de preot, 
dar care oiţelor încredințate lui spre păstorit le apăreau 
într-o lumină mai apropiată de a unui sfânt. Onest ca puţini 
clerici, lupta neobosit pentru drepturile celor amărâţi şi 
asupriţi. Ca urmare, unora ca lettenwieser sau ca 
Beckheimer le era ca un ghimpe în ochi, deoarece aceştia 
ar fi preferat să-şi pună la muncă slugile în toate zilele de 
duminică şi de sărbătoare, chiar şi în timpul sfintei 
liturghii. Şi Guldener îi acordase până acum numai stima 
pe care era dator să i-o arate ca preot al bisericii Sf. 
Laurenţiu. Dar acum gazda îl linguşea pe preot aproape la 
fel ca pe magistru, pentru că părintele Maternus era 
singurul om din oraş care putea să o înduplece pe fiica lui 
să accepte căsătoria aceasta. 

— Încă o gură de vin! 

Guldener îi turnă preotului şi era pe punctul de a-i 
turna şi lui Alban, dar magistrul acoperi gura pocalului cu 
mâna dreaptă şi spuse: 

— Îmi ajunge vinul băut până acum. Dar, dacă vreţi 
să îmi faceţi un bine, puneţi să mi se aducă un urcior plin 


cu apă rece de izvor. 

Neobservat de Alban, Hans îşi duse degetul la frunte. 
Pentru el era o prostie să refuzi un astfel de vin. Îi întinse 
hotărât pocalul tatălui său, dar i se răspunse cu o 
încruntare: 

— Ar trebui să iei exemplu de la oaspetele nostru şi 
să te stăpâneşti şi în ce priveşte băutura! Altfel ajungi ca 
Landelin,  împletitorul de coşuri, care trebuie să 
muncească toată ziua pentru a-şi putea plăti doar vinul. 

— Doar nu vrei să mă compari cu beţivul acesta 
puturos! răspunse obraznic Hans. 

Părintele Maternus clipi şi îl privi mustrător. 

— Nu ar trebui să îl ponegreşti pe Landelin, Hans, 
pentru că, lăsând la o parte înclinația lui pentru băutură, el 
este evlavios şi harnic. Dacă nu ar fi avut această 
preferinţă pentru vin, şi-ar fi găsit de mult o femeie 
cuminte şi ar fi devenit un bărbat cum Dumnezeu nici nu 
şi-ar fi dorit mai bun. 

Era de neimaginat să-i răspunzi necuviincios unui 
preot, dar pentru Hans vorbea deja vinul: 

— Vorbim aici despre amărâtul de împletitor de 
coşuri sau o mărităm pe sora mea? Daţi-vă binecuvântarea 
pentru această legătură şi pe urmă ea şi soţul ei să dispară 
în patul conjugal. 

În aceeaşi clipă, castronul pe care Gundi trebuia să îl 
ducă la bucătărie se făcu ţăndări pe jos. Mica slujnică îşi 
presă pumnişorii pe gură pentru a nu ţipa şi se năpusti 
afară din cameră. Guldener privi după ea, după care, 
clătinând din cap, se întoarse către fiul lui. 

— Uneori chiar că mă îndoiesc cu privire la mintea 
ta, Hans. Vestea căsătoriei ar fi trebuit adusă surorii tale 
cu grijă. 

Tu cum crezi că va reacţiona ea când o va afla acum 
de la Gundi? 

Hans făcu un semn de dezaprobare şi râse. 

— Tu eşti tatăl şi ea este obligată să îţi dea ascultare. 


Guldener simţi dorinţa de a-l pălmui a doua oară în 
aceeaşi zi pe fiul său, dar îşi spuse în sinea lui că era mai 
important să se ocupe de Gisela. Îi aruncă preotului o 
privire şi arătă către uşă. 

— Sunteţi bun să veniţi cu mine, părinte Maternus? 
De obicei, fiica mea este un copil rezonabil, dar s-ar putea 
să se simtă nevoia cuvântului Domnului rostit prin 
dumneavoastră referitor la obligaţia de a-i da ascultare 
tatălui. 

Preotul se ridică şovăitor şi îl măsură pe Alban cu o 
privire cercetătoare. 

— Îmi promiteţi că vă veţi purta totdeauna bine cu 
Gisela şi că o veţi lovi numai dacă cu adevărat ar merita-o? 

Alban respiră adânc şi se uită la mâinile lui uriaşe 
înmănuşate: 

— Dumnezeu să mă pedepsească dacă eu am să-i 
provoc vreo suferinţă fetei. 

Părintele Maternus se pricepea destul de bine la 
oameni pentru a avea încredere în cele spuse. Deşi era 
zguduit de faptul că enoriaşa sa preferată trebuia să se 
căsătorească cu un bărbat care semăna mai curând cu o 
fiară, îi făcu semn lui Guldener să îl urmeze şi ieşi din 
cameră. 

Stăpânul casei se mai uită o dată în jur. 

— Hans, ai grijă de oaspeţi! 

Indicaţia era lipsită de sens, deoarece privirea 
lacomă pe care fiul său o aruncă spre carafa cu vin 
dovedea clar cu ce se va îndeletnici acesta în absenţa lui. 

Când Giildener ajunse în bucătărie, Gisela se ţinea de 
sutana preotului şi plângea cu sughiţuri. Părintele 
Maternus o mângâia pe cap şi încerca să o liniştească. 
Mama Giselei şi cele două slujnice stăteau alături şi îşi 
frângeau mâinile, fără a cuteza să dea frâu liber la cele ce 
simțeau pentru a nu o speria şi mai mult pe fată. Guldener 
observă privirile lor revoltate, simţindu-le aproape fizic 
disprețul. Ar fi vrut să le întrebe pe femei dacă nu cumva 


credeau că lui îi făcea plăcere că trebuia să-şi dea fiica de 
soţie unui astfel de pretendent. Dar se stăpâni, îi făcu 
soţiei un semn şi se retrase împreună cu ea deoparte. 

— Magda, trebuie să vorbeşti cu fata. Dacă se 
căsătoreşte cu magistrul, acesta va finanța afacerile 
noastre cu zece mii de guldeni. Zece mii de guldeni, 
imaginează-ţi! Dacă această căsătorie nu se realizează, ne 
va fi vândută casă, ne vom muta pe o uliţă de lângă 
meterezele oraşului, unde va trebui să trăim printre 
cârpaci şi vagabonzi. Ce soţ vom putea găsi acolo pentru 
Gisela şi ce soţie pentru Hans? Trebuie să te gândeşti la 
prestigiul nostru! Toți cei care mai acum un an îşi scoteau 
pălăria în faţa mea ne vor privi de sus şi vor râde de noi. 
Acum depinde de mine să schimb această soartă. Sau vrei 
să îi vezi pe Hans lucrând pe post de copist sărac la unul 
dintre aceia care au bârfit despre declinul nostru? 

Apelul la neţărmurita dragoste faţă de fiu rămăsese 
singura armă pe care Guldener o mai poseda, iar ea avu 
succes. Magda Guldener reflectă o clipă şi apoi aprobă 
cam fără voie: 

— Bine! Dar Gisela va decide asupra acestei căsătorii 
fără a fi silită. 

În acel moment, Giildener se felicită pentru ideea de 
a-l fi invitat pe preot, căci fata nu va putea ignora 
argumentele preotului respectat de toate femeile. Totuşi, 
promise Sfintei Fecioare că îi va aprinde o lumânare mare 
dacă va avea grijă ca fiica lui să fie rezonabilă. 

Dar Gisela era departe de a accepta rezonabilul. 
Plângea cu sughiţuri şi nu era atentă nici la cuvintele 
imploratoare ale părintelui Maternus şi nici la privirile 
oscilând între speranţă şi teamă ale părinţilor ei. Îşi aminti 
cât de fericită fusese la anunţarea primei ei logodne şi cum 
visase să îşi ducă viaţa alături de Bruno Tettenwieser. 
Dorise să îi fie soţie fidelă şi grijulie; dar acum trebuia ca, 
în locul fercheşului Bruno, să se mărite cu un bărbat ce 
părea o creatură de coşmar. 


Acum în disperarea ei se mai amestecă un gând: 
fratele ei era un tânăr arătos, dar în interior era lipsit de 
inimă, chiar murdar. Nu s-ar putea ca o inimă 
înţelegătoare să bată totuşi în monstruosul trup al 
pretendentului? Această idee o făcu receptivă la cuvintele 
părintelui Maternus, care vorbea despre datoria femeilor 
de a asculta de părinţii lor, de a-şi sluji bărbaţii şi de a 
îndura toate neplăcerile fără a protesta, pentru că 
Dumnezeu şi Cristos le vor răsplăti înmiit într-o altă viaţă. 
Credinţa Giselei în Domnul şi în protecţia Sfintei Fecioare 
îi dădu forţa să îşi pună în ordine gândurile tulburi şi îşi 
împreună mâinile pentru rugăciune. Preotul se alătură 
vorbelor ei şi cu vocea lui gravă şi plăcută umplu 
bucătăria, antreul şi chiar încăperea unde Alban stătea 
între Gaudentius şi Hans. 

— Ai să vezi că acum totul va fi bine, îi şopti bătrânul 
mag discipolului său. 

Alban nu părea a-i împărtăşi părerea şi scrâşnetul 
dinţilor lui îl făcu pentru o clipă pe Gaudentius să se teamă 
de el. 

Bătrânul se cutremură, dar îşi reveni imediat şi îl 
măsură pe tânărul lui prieten cu o privire dojenitoare. 

— Fii atent! Dacă mireasa ta te vede aşa, va crede că 
vrei să o înfuleci în loc de a te căsători cu ea. _ 

Alban râse nervos, dar nu arăta mai îmbucurător. Îşi 
reveni şi el imediat şi reuşi în ultimul moment să îşi 
ascundă colții tocmai când părintele Maternus îşi făcea 
intrarea cu Gisela. Fata începu să tremure când Alban se 
ridică şi ea îi văzu în lumină statura imensă. Deşi era înaltă 
pentru o femeie, Alban o depăşea cu două capete şi era de 
trei ori mai lat decât ea. O clipă, Gisela se întrebă dacă nu 
va fi omorâtă atunci când el îşi va pretinde dreptul de soţ. 
Dar alungă rapid acest gând, căci altfel ar fi intrat într-o 
panică cumplită. Părintele Maternus îi explicase că era nu 
numai voia Domnului, ci era şi spre binele familiei ei dacă 
îşi asculta tatăl. Aşa că nu mai rămase altceva de făcut, 


decât să consimtă la această unire. 

Hans, care tocmai îşi mai turnase vin, sorbi din el şi 
urmări pe deasupra marginii paharului perechea mirilor. 

— Chiar că este o distracţie! strigă el, punând jos 
paharul. O mireasă care nu ia parte la ospăţul de nuntă, ci 
îşi face de lucru la bucătărie, un mire care nu îşi 
descleştază dinţii, ceea ce de fapt este bine, pentru că 
altfel ai putea să crezi că vrea să înfulece pe cineva şi 
niciun oaspete care să însoţească tânăra pereche până la 
camera nupţială. Dumnezeule, la nunta asta mi-ar face 
plăcere să particip nevăzut! 

Părintele Maternus îi aruncă lui Hans o privire 
mustrătoare şi o apucă bine pe Gisela, care făcu o mişcare 
ca şi cum ar fi vrut să o rupă la fugă. Otto Guldener înjură 
încet şi se întoarse către Gundi şi Trina, care îl urmaseră 
tremurând de teamă şi curiozitate. 

— Luaţi cioburile castronului pe care l-a scăpat 
Gundi şi pregătiţi camera verde! Aceasta va fi pusă la 
dispoziţia mirelui şi a fetei mele drept cameră nupţială. 
Gisela, tu aşază-te aici şi umple-i mirelui tău pocalul, aşa 
cum se cuvine unei viitoare soţii. 

Chiar dacă în ultimul timp succesul ca om de afaceri 
îl părăsise, lui Guldener îi plăcea încă să poruncească. 
Inainte ca ceasul din turnul bisericii Sf. Laurenţiu să fi 
apucat să bată următorul sfert de oră, slujnicele se 
întoarseră şi anunţară că totul era pregătit. 

In acest timp Gisela stătea tremurând lângă mire şi, 
la cererea acestuia, îi umpluse pocalul cu apă. Ea însăşi 
bău repede, unul după altul, mai multe pocale cu băutură 
ameţitoare, cu speranţa că astfel va putea suporta mai 
bine ceea ce va urma. Vinul îi dădu suficient curaj, căci, 
când văzu că fratele ei o ciupi pe Gundi de fund, fără nicio 
jenă faţă de cei prezenţi, îl privi pe Alban direct în faţă. 

— Îmi permiteţi să îmi exprim o dorinţă? 

Alban o privi încruntat şi confirmă: 

— Sigur. 


— Aş vrea mai întâi să aflu unde vom trăi după 
căsătorie. 

— Într-un castel dispunând de toate cele necesare, ce 
aparţine unui bun prieten al soţului dumneavoastră, 
răspunse Gaudentius în locul lui Alban, fără să menţioneze 
că prietenul amintit era chiar el. 

Gisela dădu uşurată din cap, căci vestea îi oferea o 
bună motivaţie pentru rugăminte. 

— Desigur, înţelegeţi că îmi este greu să călătoresc 
printre străini fără a avea pe cineva cunoscut cu mine. De 
aceea, vă rog să îmi permiteţi să o iau cu mine, ca slujnică, 
pe Gundi. 

Gundi încremeni, pentru că îi era groază să îi urmeze 
într-un castel îndepărtat pe Gisela şi pe monstruosul 
magistru. Ar fi preferat să rămână la familia Guldener, 
chiar cu riscul de a suporta la fiecare câteva zile abuzurile 
lui Hans. 

Otto Guldener îşi privi fiica, inspiră adânc şi lovi în 
masă cu palma. 

— Ar fi într-adevăr împotriva datinii ca o Güldener să 
părăsească casa părintească fără slujnica proprie. 

Hans scoase un strigăt ce exprima dezamăgirea. Dar 
o privire aruncată tatălui îl convinse că acesta nu se va 
răzgândi. Aşa că se consolă cu gândul că, odată ce vor 
avea mulţi bani, vor fi angajate şi noi slujnice. 

13. 


După ce părintele Maternus acordă binecuvântarea 
perechii de miri, sosi clipa de care Gisela se temea atât de 
tare. La un semn al tatălui ei, mama, Trina şi Gundi veniră 
pentru a o însoţi la camera nupţială. În mod normal, acesta 
era un eveniment la care invitaţii nu se zgârceau cu 
aluziile şi se ţineau de farse, pentru a-i reduce tinerei 
perechi teama şi nesiguranța faţă de ceea ce va urma. Dar 
Gisela fu condusă într-o tăcere confuză în camera în care 
urma să devină femeie, în timp ce mama ei şi slujnicele o 


dezbrăcau, privirea ei colinda prin încăperea ce îşi luase 
denumirea de la un covor verde, mare, agăţat de perete. 
Cele două cufere grele aflate la capătul încăperii ar fi 
trebuit să conţină hainele ei noi şi lenjeria ei de zestre şi la 
un moment dat fuseseră chiar pline pe jumătate, dar 
majoritatea lucrurilor fuseseră luate şi folosite pentru uzul 
cotidian. Cel mai mare cearşaf din cufăr era totuşi întins 
pe patul aflat în mijlocul camerei, pentru a atesta a doua zi 
săvârşirea căsătoriei şi fecioria fetei înainte de măritiş. 
Gisela se înfioră când dădu cu ochii de cearşaf. De la 
câteva dintre prietenele ei, care se măritaseră, aflase că a 
doua zi cearşaful era examinat cu atenţie şi dat din mână 
în mână, pentru ca rudele să vadă cât sânge se afla pe el. 
Işi văzu în imaginaţie mirele, mai înalt şi mai greu decât 
orice alt bărbat pe care îl văzuse până atunci, şi se gândi 
că dimineaţa tot cearşaful va fi impregnat cu sângele ei. 

li atrase atenţia o uşoară atingere pe braţ. Fusese 
dezbrăcată ca o păpuşă, fără ca ea să îşi fi dat seama, iar 
acum stătea goală în faţa mamei ei. Aceasta o luă de mână, 
o conduse ceremonios la pat şi îi spuse să se întindă. 
Gisela tresări la atingerea cearşafului, care i se părea a fi 
un giulgiu, iar pânza cu care o acoperi mama era rece ca 
moartea. 

Magdei Guldener i se prelinse o lacrimă pe obraz 
când se aplecă şi îşi sărută fiica. 

— Dumnezeu să te ocrotească, copila mea! 

Apoi se întoarse brusc, ca şi cum ar fi trebuit să facă 
ceva neplăcut, şi părăsi camera. Cele două servitoare, care 
stătuseră încremenite, o urmară grăbite, în timp ce paşi 
grei anunțau sosirea mirelui. 

Otto Guldener se purta de parcă îşi ducea fiica la 
groapă, în loc de a conduce în camera nupţială un ginere. 
Hans făcea glume obscene şi râdea singur de ele. Părintele 
Maternus o luase puţin înaintea grupului, pentru a mai 
putea schimba câteva cuvinte cu Gisela. Gaudentius era, 
după Alban, ultimul şi folosi prilejul pentru a-l trage de 


mânecă pe prietenul său: 

— Fata trebuie să rămână fecioară, altfel nu va avea 
nicio valoare pentru noi, îi şopti el. 

Alban confirmă supărat, dar nu din cauza 
avertismentului inutil, ci pentru că se lupta cu dorinţa de a 
răspunde cu câteva palme sănătoase prostiilor debitate de 
proaspătul lui cumnat. 

Între timp, preotul ajunsese în cameră şi se apropie 
de fata acoperită doar cu un cearşaf subţire. Privirea lui 
ocoli formele uşor de recunoscut şi se opri la faţa ei. 

— Curaj, copila mea! Mirele mi-a făgăduit solemn că 
se va purta frumos cu tine şi sunt convins că te va trata cât 
va putea de blând. 

Nu putu spune mai mult, pentru că Hans intră 
clătinându-se şi apucă un colţ al învelitorii Giselei: 

— Să-i arătăm onorabilului magistru Alban de ce se 
poate bucura! spuse el şi vru să tragă cearşaful. 

Dar preotul fu mai rapid decât el şi îl apucă strâns de 
încheietura mâinii. 

— Nu vei descoperi goliciunea surorii tale, 
mitocanule! 

Hans se holbă la părintele Maternus, care brusc nu 
mai avea nimic pios în el, ci părea un argat de la un birt 
care abia aştepta să se încaiere. Nu mai fu nevoie ca 
preotul să îl ţină, căci fratele Giselei pricepu că va avea 
parte de o sfântă bătaie dacă nu o tuleşte urgent. 

— Dar asta este o nuntă tristă, dacă nici măcar o 
glumiţă nu îţi este permis să faci. Prefer să mă duc la birt, 
să beau cu prietenii. 

Dădu drumul cearşafului, aşteptă ca preotul să îi 
elibereze braţul şi o zbughi jignit pe uşă. In antreu se lovi 
de tatăl lui. 

— Fii atent, smintitule! strigă Guldener şi ridică 
mâna pentru a-l pălmui. 

Fiul îl evită totuşi, cobori scările în fugă şi dădu de 
perete uşa bucătăriei. După puţin timp, părăsea casa 


mânios; pentru prima oară mama cutezase să nu îi mai dea 
bani. Aşa că nu îi mai rămase altceva de făcut decât să 
spere că va fi invitat de cineva la un pahar de vin. Şi, 
pentru că el putea furniza cel mai bine istoria acestei nunţi 
ciudate, era convins că va găsi un sponsor generos. 

Intre timp, Gaudentius şi Guldener îl conduseră pe 
Alban la camera nupţială. Stăpânul casei vru ca, în 
conformitate cu datina, să înceapă să îl dezbrace pe mire. 
Dar Alban îi împinse mâna înapoi şi clătină din cap. 

— O fac singur! Vă rog, fiţi bun şi lăsaţi-ne pe mine şi 
pe mireasa mea singuri. 

Guldener înghiţi în sec la această respingere dură, 
dar fu bucuros când putu să închidă pe dinafară uşa 
încăperii. 

Alban puse zăvorul şi pentru prima dată se uită cu 
atenţie la fata care în faţa lui Dumnezeu şi a lumii devenise 
soţia lui. Inainte nici nu se gândise cum ar fi trebuit să 
arate, deoarece pentru scopul în care Gaudentius şi el 
aveau nevoie de ea putea fi respingătoare şi slută. Dar îşi 
dădu seama că îşi găsise o mireasă remarcabilă - şi nu 
doar atât! Văzuse femei mult mai frumoase decât Gisela, 
dar la ea simţi ceva ce la celelalte nu sesizase. Ea poseda o 
forţă interioară, o vigoare de care nici ea nu era 
conştientă. Fără să vrea, se duse la pat şi trase cearşaful; 
corpul ei gol se afla în faţa lui. 

Gisela înlemni şi închise ochii, aşteptând ca soţul ei 
să se prăvălească imediat asupra ei şi să procedeze 
precum fratele ei cu Gundi. Dar nu se întâmplă nimic. 
Când, după un timp, redeschise ochii, magistrul, îmbrăcat, 
era tot lângă pat şi o privea posomorât. 

— Nu trebuie să te temi. Nu am să îţi fac nimic! 

Vocea lui Alban era răguşită şi acesta lupta cu 
pasiunea ce clocotea în el şi căreia nu trebuia să îi cedeze 
dacă nu voia să rămână pe veci cu îngrozitoarea-i 
înfăţişare. Mireasa lui era prea frumoasă pentru scopul în 
care fusese aleasă. Privirea îi aluneca din nou şi din nou pe 


membrele ei frumos croite, pe curbura fină a şoldurilor, pe 
sânul tare cu sfârcuri pale şi tremurânde şi pe coapsele 
strânse cu putere. Faţa ei avea forma unei inimi, cu o 
bărbie mică, dar fermă, o gură nu prea mare. Un nas scurt, 
drept şi ochi mari, de un albastru-închis, acum plini de 
teamă. Părul strâns în cozi avea culoarea gustoasei mieri 
din flori de tei. 

Pentru o clipă, gândurile lui Alban zburară în trecut, 
când încă nu era atins de blestemul lui Cajetan, şi îşi 
imagină că era unit cu o mireasă ca aceasta. În acele zile 
nu ar fi rămas ţeapăn ca un butuc lângă pat şi nu ar fi 
trebuit să-şi repete în gând că fata nu trebuia în niciun caz 
atinsă. 

— Dă-te puţin mai încolo şi acoperă-te, porunci el ca 
un soţ bătrân cu pasiunea erodată de trecerea deceniilor. 

Scoase roba, care pe fiecare zi ce trecea îi devenea 
tot mai dezgustătoare, văzu ochii fetei privindu-l temători 
şi, cu o mişcare bruscă, stinse lumânările de pe sfeşnicul 
lăsat de Gundi pe lada de zestre. 

Întunericul nu însemna o uşurare nici pentru el şi 
nici pe ritm Gisela, pentru că în gândurile fiecăruia se 
strecură imaginea celuilalt, de parcă ar fi fost zugrăviți în 
culori magice în ochii lor. În timp ce Gisela se cutremura 
de groază şi ar fi preferat să tipe din toate puterile, Alban 
simţea în el o pasiune pe care nu ar fi putut să şi-o 
imagineze. Pentru a nu fi copleşit de ea, rămase îmbrăcat 
cu restul hainelor şi se întinse alături de soţia sa, fără să 
remarce că o împinsese la marginea patului. 

— Dormi liniştită, astăzi nu am să te ating! îi spuse el 
şi se întoarse cu spatele la ea. 

Gisela crezu că nu aude bine şi se încordă cu 
neîncredere. Când el nu făcu totuşi nicio mişcare de 
apropiere, răsuflă uşurată. Sunetul acesta îi tortura nervii 
lui Alban şi, în cele din urmă, acesta îşi muşcă mâna 
pentru a-şi stăpâni nechibzuita dorinţă de a face uz de 
drepturile lui de soţ. După puţin timp, Gisela adormi, în 


ciuda fricii şi a emoţiilor. Alban asculta respiraţia ei 
regulată şi încerca să îşi orienteze gândurile către viitor. 
Dacă nu voia să fie slab şi să dea curs ispitei, trebuia să nu 
o privească pe Gisela ca soţia sa, ci doar ca pe o unealtă. 
Ceea ce ar fi mai dificil decât orice, dar pentru el şi pentru 
prietenul său trebuia să o facă. 

14. 


Când Gisela deschise ochii dimineaţa, se întrebă mai 
întâi de ce dormise în camera verde, care nu era folosită 
decât pentru oaspeţi deosebit de importanţi. Apoi observă 
lângă pat o umbră, îl recunoscu pe magistru şi îşi aminti 
de toată tragedia ei. 

— Eşti trează? Asta este bine, pentru că ar fi trebuit 
să te trezesc eu. Imbracă-te, pentru că vreau să părăsim 
încă de astăzi oraşul. 

— Deja astăzi? întrebă Gisela nefericită. 

Alban confirmă şi îi aruncă o haină de călătorie, pe 
care o găsise într-una dintre lăzi. Gisela se strecură jos din 
pat şi se înfăşură cu cearşaful. 

— Am să o strig pe Gundi, ca să ne aducă apă de 
spălat. 

Vru să se ducă la uşă, dar Alban o opri. 

— Stai! Sau vrei să clevetească toată lumea pe seama 
ta? 

Arătă către cearşaful aşternut pe pat, de un alb 
strălucitor. 

Gisela se îngrozi, pentru că fără semnul sângelui 
dezvirginării ar fi fost considerată o fată de moravuri 
uşoare, care se dăruise deja altui bărbat. În definitiv, nu 
era vina ei că nu exista pata respectivă. Magistrul nu îi 
lăsă timp de gândire, ci scoase o fiolă din buzunarul robei, 
îi scoase dopul şi turnă un lichid roşu pe pânză. Era sânge 
de găină, care, printr-un mic truc magic, nu se închegase. 
Alban aruncă o scurtă privire asupra petei mari cât o 
palmă, băgă sticluţa la loc şi îi făcu un semn Giselei. 


— În ce mă priveşte, poţi să o chemi pe servitoare, 
acum nimeni nu se va mai îndoi de cinstea ta. 

Gisela ar fi trebuit să fie bucuroasă că el fusese atât 
de grijuliu, dar, în mod ciudat, felul în care se comportase 
el îi păru un semn rău-prevestitor pentru căsnicia ei şi se 
îngrozi de ce avea să mai urmeze. 

PARTEA A DOUA 


UCENICA VRĂJITOARE 
1. 


Homunculusul ieşi afară şi verifică din privire vraja 
pentru apărarea castelului magului. Ca totdeauna, totul 
era în perfectă ordine: călătorii care ar fi folosit cărarea ce 
se întindea de-a lungul Altmuhlului nu ar fi văzut altceva 
decât un deal abrupt, având în vârf nişte ziduri vechi, 
căzute demult în ruină. Dacă totuşi cineva urca, se afla în 
faţa unor stânci despicate şi a unor dărâmături gata să o ia 
la vale, de pe care un căţărător curios putea să se 
prăbuşească în hăuri. lar de cel care nici acum nu ceda se 
puteau ocupa paznicii. 

Fulvian chicoti răutăcios, pentru că în fond burgul 
aparent ruinat reprezenta o capcană pentru oamenii 
deosebit de curioşi. Numai oamenii cu darul magiei, pe 
care el sau, mai bine zis, stăpânul lui putea să îi folosească 
simțeau pornirea de a vedea ce era aici, sus. În funcţie de 
toană, ei erau fie imediat încarceraţi, fie primiţi 
prieteneşte, ca oaspeţi, şi, buimăciţi de Cajetan, intrau sub 
puterea acestuia şi, în cele din urmă, puteau fi folosiţi la 
prelungirea vieţii lui, fiind oferiţi zeului său şi jertfiți. 
Homunculusul văzuse venind mulţi astfel de nebuni şi până 
acum doar unul singur reuşise să evadeze. Dar acesta 
trăgea din greu ponoasele de pe urma aprigului blestem al 
lui Cajetan. 

Desigur că luaseră toate măsurile care îi priveau pe 


acei vizitatori sosiți ca trimişi ai unor domni sus-puşi sau 
care veneau cu vreo problemă personală ce putea fi 
rezolvată doar de marele învăţat şi alchimist Cajetan. 
Pentru aceşti oameni exista jos, în vale, o cabană 
administrată de către un hangiu, care ştia bine ce avea de 
făcut. Acesta nu reprezenta un pericol pentru magistru, 
pentru că Fulvian îi modificase spiritul până când el însuşi 
devenise un element al cercului magic ce înconjura burgul. 
De aceea, când soseau străini, omul nu trebuia nici măcar 
să îi semnaleze, deoarece homunculusul şi stăpânul lui 
aflau despre sosire din momentul în care creatura lor îl 
descoperea pe noul-venit. 

Fulvian era foarte mulţumit de el însuşi şi de vraja 
care înconjura burgul şi care nu înşela numai ochiul, ci 
oferea şi protecţie clădirilor şi locuitorilor acestora contra 
unei agresiuni magice. Gaudentius realizase o protecţie 
asemănătoare la Riebelsborn, dar el era doar un cârpaci şi 
prăpădita lui vrajă nu îl putuse împiedica pe Cajetan să se 
răzbune în propriul castel. 

Homunculusul urcă pe o grămadă de moloz, care în 
realitate era un zid rezistent, şi privi către nord-vest. 
Acolo, la nici trei zile de drum, se afla căminul lui 
Gaudentius, unde Cajetan şi el vor culege curând o bogată 
recoltă. Fulvian transmise batjocoritor salutări în acea 
direcţie şi se îndreptă către următorul obiectiv al turului 
său, camera paznicilor. 

Cajetan avea douăzeci de flăcăi neobişnuit de voinici, 
înarmaţi, toţi cu un cap mai înalţi decât un bărbat normal. 
Fiecare dintre aceştia era devotat necondiţionat magului şi 
şi-ar fi dat viaţa pentru el fără ezitare. Oamenilor normali 
aceştia le păreau asemenea lor, în ciuda înălţimii şi a 
capetelor colţuroase. Dar în realitate erau câini dogi, 
cărora Cajetan, cu ajutorul lui Fulvian, le dăduse înfăţişare 
omenească. Excepţie făcând jalnicul discipol al lui 
Gaudentius, care acum îşi zicea magistrul Alban, nu exista 
nicio altă fiinţă care să se poată măsura cu ei, ca putere şi 


curaj. 

Fulvian le făcu un semn paznicilor, care îl urmăreau 
cu ochi fideli de câine şi chiar dădură puţin din posterior, 
ca şi cum ar fi dat din coadă. Erau uşor de mulţumit, căci 
le ajungea o bucată de carne crudă la prânz, iar pentru a 
dormi se întindeau pe un strat de paie. Beau apă în loc de 
vin şi nici nu se ţineau după femei, deoarece magul, 
metamorfozându-i, le oprise maturizarea sexuală. 

Homunculusul uită de paznici din clipa în care părăsi 
încăperea lor şi cobori în partea inferioară a burgului. Un 
observator ocazional l-ar fi văzut dispărând după o 
grămadă de dărâmături. Dar Fulvian vedea castelul aşa 
cum era el în realitate şi ştia precis unde să pună piciorul. 
Deschise o uşă bătută în fier care niciodată nu era 
încuiată, deoarece pe aici trecea drumul vizitatorilor 
ademeniţi de vrajă. În spatele ei, un coridor cobora în 
adâncimile castelului. Fulvian găsi imediat felinarul aflat 
într-o nişă a peretelui şi, când îl ridică, acesta începu să 
lumineze de parcă l-ar fi aprins o scânteie invizibilă. 

Lumina lui palidă dezvălui nişte ziduri golaşe. Fulvian 
cobori şi traversă o sală mică, în care dădeau mai multe 
uşi. Nu deschise niciuna dintre acestea, ci alese intrarea 
într-o galerie din spatele căreia cobora o scară. Aceasta se 
termina în faţa unei uşi masive, care îi fu deschisă de un 
paznic, în urma unui ordin neauzit. În spatele uşii era o 
mare sală subterană, care în partea dreaptă era împărţită 
prin grilaje într-o duzină de celule. În apropierea intrării, 
în peretele din stânga, era o nişă unde doi dintre cei trei 
paznici şedeau tăcuţi la o masă nu tocmai curată. 

Cei trei paznici erau de asemenea oameni-câini 
proveniţi dintr-o rasă mai puţin luptătoare, dar mai 
vigilentă. Când intră Fulvian, îl priviră plini de aşteptări. 
Homunculusul le aruncă fiecăruia dintre ei câte o bucată 
de carne şi apoi se îndreptă către adevăratul lui ţel. 

Pe vremuri, celulele erau pline, dar în ultimul timp nu 
mai erau atât de mulţi oameni cu potenţial magic. Fulvian 


se strâmbă amuzat, gândindu-se cât de mulţi oameni 
înzestrați capturase Cajetan, fără a le fi dat posibilitatea 
de a se reproduce. Această evoluţie era pe placul aceluia 
pe care magul îl adora ca zeu. În schimb, pentru Cajetan 
era din ce în ce mai greu să găsească suficiente victime 
prin care să obţină prelungirea propriei vieţi. Într-un viitor 
nu prea îndepărtat se va afla în faţa problemei de a nu mai 
avea vieţi de schimbat contra prelungirii vieţii sale. Ceea 
ce nu o să îi placă lui Cajetan însă îi va conveni 
adevăratului stăpân al lumii, căruia de mult îi stăteau ca 
un ghimpe în ochi oameni cu acest dar şi care nu îşi va 
găsi liniştea până când şi ultimul dintre ei nu va fi distrus. 

Fulvian se străduia să îndeplinească această sarcină, 
dar nu voia să renunţe la plăcerea lui. Rânji în sinea lui şi 
se îndreptă către singura celulă ocupată. Cele două femei 
care stătuseră discutând pe unul dintre cele două priciuri 
se retraseră lângă peretele din spate, unde se afla şi 
găleata folosită drept closet. Fulvian simţea forţa magică 
abia înfiripată a acestora şi se amuza de lipsa de prevedere 
a lui Cajetan. Magistrul ştia cu exactitate că pe o mare 
zonă de jur-împrejur existau doar puţine victime pentru el, 
dar nu avusese ideea de a captura câţiva bărbaţi cu forţe 
magice, pe care să îi ţină în viaţă până când procreau 
rapid copiii atât de necesari. Mine şi Lina erau oricum 
potrivite pentru reproducere şi îşi puteau face treaba la 
bucătărie şi cu burta mare. 

Gândul la cele două slujnice îl excită vizibil pe 
homunculus, situaţie de care cele două captive nu luară 
cunoştinţă tocmai cu plăcere: cea mai tânără întoarse 
capul cu scârbă, în timp ce cealaltă scuipă în direcţia lui 
Fulvian. 

O expresie plină de ură apăru pe fata 
homunculusului, dar dispăru imediat, făcând loc unei mine 
linguşitoare. 

— Dar de ce sunteţi atât de îndărătnice? Viaţa 
voastră ar putea fi mult mai frumoasă. Ar trebui doar să 


manifestaţi supunere faţă de stăpânul meu şi aţi putea să 
părăsiţi pe loc celula asta groaznică. Gândiţi-vă în linişte! 
Puţină activitate la bucătărie şi în gospodărie nu vă va 
strica, mai ales că acolo, sus, mâncarea este bună şi vinul 
foarte bun şi puteţi bea cât vreţi... 

— „şi să îţi suportăm permanentele abuzuri, îl 
întrerupse cu dispreţ cea mai în vârstă prizonieră. Ştim 
prea bine ce faci tu cu cele două slujnice. Când ne aduc 
mâncarea, aproape că nici nu vorbim despre altceva. Să o 
faci cu amărâtele acelea proaste, nu cu mine! 

Fulvian îi simţi ostilitatea şi scârba până în vârful 
degetelor şi luă o mină jignită. La majoritatea celorlalte 
femei, amestecul de ameninţări şi promisiuni îşi făcuse 
efectul în câteva zile până la câteva săptămâni. Pentru că 
şi cei mai îndărătnici prizonieri erau împinşi de mizerie, de 
şobolani şi de vrăjile speciale să îl recunoască drept stăpân 
pe mag. Involuntar, Fulvian se gândi la abatesa unei 
importante mănăstiri de maici, care căzuse în mâna lor în 
urma conflictelor pentru putere şi proprietăţi. Şi această 
femeie care făcea pe sfânta renunţase după o lună la 
rezistenţă. 

Dar Hetta părea făcută dintr-un aluat neobişnuit de 
dur şi de aceea lui Cajetan nu îi rămăsese altceva de făcut 
decât să o supună cu o vrajă puternică. Dar nu era acelaşi 
lucru ca atunci când se preda de bunăvoie. Ce-i drept, 
ritualul prin care magul o jertfea zeului îi prelungea viaţa 
acestuia foarte probabil la fel ca jertfa celorlalţi oameni 
înzestrați, dar Fulvian trebuia să renunţe la plăcerea cu 
ea. Ceea ce îl supăra foarte, pentru că Hetta era o femeie 
drăguță, puţin sub treizeci de ani, cu un corp frumos şi de 
o senzualitate care aproape că îl înnebunea de câte ori o 
vedea. Ea era văduva unui nobil, vândută lui Cajetan ca o 
vită bună de tăiere, de către fiul ei vitreg, care îşi însuşise 
proprietăţile ei şi moştenirea ce îi revenise în calitate de 
văduvă. 

Dar Fulvian era şi mai supărat pentru că cealaltă 


captivă o urma pe Hetta şi îi respingea toate avansurile; 
fără vrăjitoarea aceea nobilă, fata i s-ar fi supus de mult. 
De aceea următoarele lui vorbe o priveau mai mult pe 
Kezia decât pe tovarăşa ei: 

— Gândiţi-vă bine dacă vreţi să vă prăpădiţi în 
văgăuna asta, deşi stăpânul meu vă promite o slujbă 
uşoară, cu bun câştig. Dacă veţi continua să vă opuneţi, 
nobilul Cajetan ar putea fi ispitit să le ordone paznicilor să 
vă viziteze şi să facă cu voi ce le va place. 

— Pfui! Băieţii nu reprezintă un pericol. Din ceea ce 
ai tu jos prea mult, ei au prea puţin. Hetta scuipă din nou 
în direcţia lui Fulvian şi o luă pe Kezia în braţe. Nu te 
speria copilă! Atât timp cât suntem neînduplecate, 
nemernicul acesta de Cajetan nu poate să ne facă rău 
sufletelor noastre nemuritoare. 

Fulvian şuieră furios. Hetta se înşela, pentru că 
stăpânul lui dispunea de suficiente mijloace pentru a pune 
stăpânire pe sufletele acestor două femei, dar pe el îl 
speria uşurinţa cu care femeia înţelesese ce soartă le 
aştepta aici. Se părea că era şi pe punctul de a descoperi 
adevărata natură a paznicilor. Deoarece pricepu că nici de 
data aceasta nu va avea succes şi nici nu avea chef să 
piardă duelul verbal cu vrăjitoarea aceasta încăpăţânată, 
se întoarse şi părăsi carcera, trântind uşa cu o forţă pe 
care nu ar fi bănuit-o nimeni sub înfăţişarea lui de 
piticanie. 

Hetta îşi făcu cruce de mai multe ori şi se duse apoi 
în grabă la o scobitură în perete de mărimea unui pumn, 
pe unde intra în celulă puţin aer proaspăt. 

— Mai întâi să respir. De fiecare dată când văd 
această jalnică creatură, am senzaţia că mă înăbuş. 

— Dar nu arată chiar aşa de groaznic! răspunse 
tovarăşa ei. 

Hetta se întoarse către ea şi o măsură uimită cu 
privirea. 

— Spune sincer, tu nu vezi cât de hidoasă este 


creatura aceasta? Atâta răutate ca la acest mic monstru nu 
găsesc nici măcar la stăpânul lui - şi acela este şi el destul 
de rău. Când îl văd pe Cajetan, mi se pare că de pe mâinile 
lui picură sânge omenesc. 

Kezia dădu din cap dezorientată. 

— Totul este groaznic şi aş vrea mult să fiu în altă 
parte, dar ceea ce tu crezi că vezi nu am remarcat 
niciodată. Cred că i-aş face voia şi homunculusului dacă aş 
putea apoi să îmi văd de drum. 

— Ai aştepta zadarnic eliberarea ta. Aminteşte-ţi 
tema favorită a Minei şi a Linei. Le strălucesc ochii în cap 
când relatează realizările bărbăteşti ale lui Fulvian şi nu 
mai sesizează realitatea. Sunt sigură că ambele au fost 
vrăjite de creatura aceasta diavolească, în aşa măsură că 
sunt legate mai puternic decât noi de acest castel 
nenorocit. Pe noi ne ţin închise paznicii şi uşile de fier, dar 
slujnicele sunt prinse trupeşte şi sufleteşte în această vrajă 
sinistră, precum muştele în plasa ţesută de păianjen. 

Hetta zgâlţâi grilajul în speranţa că barele ruginite 
vor ceda. Paznicii veniră imediat şi o loviră cu sulițe spre 
mâini. Hetta se retrase înainte de a-i fi atins şi corpul şi 
oftă. Desigur că nu se aşteptase să se elibereze, dar voise 
doar să-şi exprime disperarea. Spre deosebire de Kezia, ea 
înţelesese de mult că pentru ele nu mai exista salvare în 
această viaţă. Mai lupta doar pentru sufletul ei nemuritor. 

2. 


Gisela se mirase în casa părinţilor ei cu privire la 
comportamentul soțului, dar nici călătoria nu decurse mai 
puţin ciudat. Magistrul Alban şedea împreună cu ea, cu 
Gaudentius şi cu Gundi în aceeaşi trăsură, dar tot atât de 
bine ar fi putut să fie la celălalt capăt al lumii. Nu îi adresă 
nici măcar o vorbă şi o ignora într-un mod care în alte 
circumstanţe ar fi jignit-o. În acest caz însă, după o scurtă 
pornire de mânie faţă de desconsiderarea manifestată de 
cel căruia îi fusese încredinţată, se simţea chiar uşurată 


pentru că acesta încă nu îi ceruse să îşi îndeplinească 
îndatorirea conjugală. Ea spera ca şi în continuare să nu 
găsească la ea nicio plăcere, astfel fiind înlăturat pericolul 
de a fi rănită în căsnicie. 

Vocea subţire şi tremurată a lui Gaudentius o trezi la 
realitate pe Gisela. 

— Acest castel va fi căminul tău în lunile următoare. 

Ea ridică capul şi descoperi în faţa ochilor, pe o 
înălţime, nişte ziduri cam dărăpănate. Nu părea un loc ce 
să inspire deosebită încredere şi se întrebă cum de se 
putea cineva simţi bine într-o astfel de ruină. Mai tare 
decât pe timpul călătoriei tânjea la protecţia oferită de 
frumoasa ei casă părintească, unde se bucura de toate 
comodităţile imaginabile, inclusiv aceea a unui closet 
clădit într-o parte a curţii. Va trebui să renunţe aici la 
acest lux. Îşi aminti de cele povestite de către un băiat de 
pe stradă, că la castele cavalerii şi soțiile lor îşi goleau 
măruntaiele scoțând fundul pe fereastră. De aceea se 
bucură că niciuna dintre ferestrele ce puteau fi văzute nu 
părea a fi potrivită pentru aşa ceva. Dar în cealaltă parte a 
burgului trebuiau să existe deschizături mai mari. 

Tot alaiul format din cei patru călători şi de vizitiul 
Ludwig intră într-un sătuc ce părea că aparţinea 
castelului. Gisela se aşteptase ca populaţia să salute 
întoarcerea stăpânului şi se miră de privirile distante şi de 
femeile care la vederea trăsurii îşi ascundeau copiii în 
colibe, ca şi cum le-ar fi fost teamă să nu-i deoache 
călătorii. Magistrul Gaudentius, care în realitate purta un 
nume mult mai puţin doct, nu părea prea iubit de către 
ţăranii lui. Când Gisela privi înapoi, văzu bătrâne făcându- 
şi semnul crucii şi câteva femei mai tinere semnul 
împotriva spiritelor rele. 

Această primire nu fu de natură să destindă nervii 
Giselei şi nici restul drumului până la castel nu fu deosebit. 
Robii întâlniți preferau să dispară în pădure decât să îi 
salute pe stăpânii castelului şi, după ce trăsura trecu de 


turnul solid al porţii, dădură cu ochii doar de străjeri şi 
slugi cu feţe împietrite. Raportul străjerului de la poartă fu 
atât de laconic, încât păru mai curând o ofensă. Acesta nu 
găsi nimic în plus de spus, în afară de faptul că în absenţa 
stăpânului nu apăruse niciun vizitator. Grăjdarii veniră fără 
niciun entuziasm pentru a deshăma caii şi salutară 
speriaţi, fără să îi privească pe Gaudentius şi pe Alban. 
Insă Giselei îi aruncară priviri atât de compătimitoare, că 
aceasta începu să se teamă de lucruri şi mai rele decât îşi 
imaginase pe timpul călătoriei. 

Primul cobori Alban şi îl ajută şi pe Gaudentius să 
facă acelaşi lucru. Gisela şi Gundi rămaseră temătoare în 
trăsură. 

Când bătrânul magistru observă că acestea nu îl 
urmaseră, se întoarse şi le fulgeră cu privirea. 

— Vreţi totuşi să coborâţi ori veţi fi duse de către 
slugi, împreună cu trăsura, în şopron? 

Lucru pe care Gisela l-ar fi preferat, dar încercă să îşi 
stăpânească tremurul picioarelor şi cobori fără a fi luată în 
seamă de soţ, dar din cauza distanţei până la sol fu pe 
punctul de a se prăbuşi. Un rob o prinse la timp, dar 
acesta îşi trase apoi mâinile de parcă şi le-ar fi ars. 

— Mă întreb unde am nimerit aici, auzi Gisela şoapta 
lui Gundi. 

Aceeaşi întrebare şi-o pusese şi ea. Realitatea nu 
corespundea câtuşi de puţin imaginii ei despre căsătorie şi 
căsnicie. Ea fusese educată să fie soţia drăgăstoasă şi 
grijulie a unui burghez bine situat, pe care să îl sprijine cu 
toate puterile în meseria lui. Tainic şi ruşinându-se, se 
gândise şi cum va fi să împartă patul ca soţ şi soţie. Cu 
toate cele relatate de prietenele ei, ea privise ca pe o 
obligaţie dată de la Dumnezeu să îşi pună trupul la 
dispoziţia soţului, oricât i-ar fi de neplăcut. Dar se 
întâmplase altfel. Se afla în curtea unei ruine, al cărei 
acoperiş putea să i se prăbuşească oricând în cap şi... 

Dar în clipa aceea observă că burgul Riebelsborn 


privit de aproape arăta chiar îngrijit. Zidurile erau întărite, 
plafoanele păreau solide, iar curtea părea proaspăt 
măturată, fără un fir de pai. Se miră şi mai mult când 
Gundi o privi dezamăgită. 

— Dumnezeule, câtă murdărie este aici! Mirosul îţi 
taie pur şi simplu respiraţia. 

Gisela adulmecă scurt şi se încruntă. Nu mirosea 
nimic, nimic nu îi îngreuna respiraţia şi împrejur era atât 
de curat, cum numai nişte mâini harnice puteau face. Şi 
cele două slugi care tocmai descărcau cuferele de călătorie 
erau corect îmbrăcate, totuşi Gundi era iritată de hainele 
lor murdare şi zdrenţuite. Pe când încă mai cugeta asupra 
acestor discrepanțe, Gaudentius îi făcu un gest nerăbdător 
să îi urmeze pe el şi pe Alban în clădirea principală a 
burgului. 

— Nu pun piciorul în cocina asta! 

Gundi rămase o clipă pe loc, ursuză, dar o urmă apoi 
pe stăpână, pentru că i se făcu frică să rămână singură în 
acest peisaj dezgustător. Din câţiva paşi rapizi o ajunse pe 
Gisela şi se agăţă cu amândouă mâinile de rochia acesteia. 

Alban o văzu cu coada ochiului şi i se adresă: 

— Termină cu tremuratul, că nu vei fi mâncată. Mai 
întâi pentru că îmi pari mult prea slabă şi apoi pentru că ar 
trebui să fac rost de altă slujnică pentru femeia mea. 

Pronunţase cuvântul femeie ca pe ceva indecent, îi 
trecu Giselei prin cap. Oare de ce se căsătorise acest 
ciudat bărbat cu ea? Acum curiozitatea luă locul fricii şi 
aştepta cu încordare să afle ce va mai urma. 

O scară flancată de doi lei din piatră urca spre 
intrarea clădirii principale. Gisela privi înfiorată cele două 
fiare împietrite în mişcarea lor, care îi aminteau de soţul 
ei, ce aducea mai mult a animal de pradă decât a om. 
Renunţă imediat la acest gând nepotrivit unei soţii blânde 
şi îşi îndreptă privirea în sus. Acolo se deschisese uşa de la 
intrare, prin care ieşi o femeie înaltă. 

Femeia era ceva mai tânără decât mama Giselei, dar, 


spre deosebire de aceasta, avea o faţă aspră, cu o bărbie 
colţuroasă, un nas puternic şi doi ochi luminoşi, aducând 
cu ochii bătrânului magistru şi care priveau batjocoritor. 
Imbrăcămintea ei era de un maro care nu ieşea în 
evidenţă, ca a unei servitoare de rang superior. Dar croiala 
arăta că nu era o slujnică, ci o femeie cu stare. li măsură 
pe noi-sosiţi, se încruntă involuntar la vederea Giselei şi îi 
făcu un semn din cap lui Gaudentius. 

— Deci te-ai întors, nepoate. Deja speram că nu va 
mai trebui să te revedem. 

Era cea mai ciudată urare de bun venit auzită 
vreodată de Gisela, care se mira şi mai mult că femeia îi 
spuse bătrânului nepot. Magistrul arăta ca şi cum ar fi fost 
încă de la naştere bătrân. 

Gaudentius o privi ostil pe femeie. 

— După cum vezi, ne-am întors, draga mea. Deci nu 
te mai poţi numi stăpâna Riebelsbornului. Pot să ţi-o 
prezint pe soţia lui Alban, Gisela? 

O servitoare apărută în spatele mătuşii şopti: 

— Sărmana! 

Ruda lui Gaudentius o onoră pe Gisela doar cu o 
privire dispreţuitoare, făcu un gest pe măsura privirii şi se 
întoarse către servitoare. 

— S-a lăsat orbită de strălucirea aurului aruncat de 
Alban în jurul lui. Aşa că las-o mai moale cu compătimirea 
până când ai să îţi dai seama dacă o merită. Şi acum 
repede la treabă! Aranjează odăile pentru stăpân şi 
oaspeţii lui. 

În timp ce servitoarea dispărea în interiorul 
castelului, Gaudentius şi Alban intrară mai curând şovăind 
în vestibul. Gisela şi Gundi îi urmară strâns lipite una de 
cealaltă şi priviră în jur cu atenţie. Aspectul încăperii era 
golaş şi neprimitor, pentru că nicăieri nu se vedeau mobile 
sau covoare pe pereţi. Doar lângă peretele din spate erau 
câteva  rogojini, pe care dormeau trei câini. Când 
Gaudentius se îndreptă către ei, aceştia se treziră şi îi 


veniră în întâmpinare gudurându-se şi dând din cozi. 

— Ei, Anna v-a dat cum trebuia de mâncare? Sau v-a 
tratat rău? întrebă bătrânul. 

— Ca şi cum aş face răspunzătoare bietele animale 
de ceea ce gândesc despre stăpânul lor! se exprimă 
mătuşa ironic. 

Alban veni lângă Gaudentius şi întinse mâna dreaptă 
spre câini. Gisela se aştepta ca aceştia să se ferească, dar, 
spre surprinderea ei, câinii năvăliră pe el şi îi linseră 
mâna. Ceea ce i se păru atât de absurd, încât la început nu 
îi veni să creadă. Pe drum, după ce adulmecaseră izul 
soţului ei, câinii o luaseră la goană cu cozile plecate. 

Gaudentius mângâie unul dintre câini pe cap şi i se 
adresă Annei: 

— S-au făcut lucrările dispuse de mine înainte de 
plecare? 

— Desigur. Oricum slugile se temeau prea tare să nu 
le transformi la întoarcere în muşte ori în şoareci, veni 
răspunsul acid. 

Bătrânul îi aruncă Annei o privire supărată, apoi 
arătă către Gisela. 

— Dacă aşa este, poţi Conduce oaspetele nostru la 
cameră. Ai grijă de tânăra soţie. Pentru noi înseamnă mult 
să se simtă bine. 

— Este o ruşine şi, pe deasupra, un păcat! Anna mai 
mormăi şi alte cuvinte neinteligibile şi, printr-un gest nu 
prea prietenos, îi ceru Giselei să o urmeze. Odaia ta se afla 
la nivelul următor, chiar lângă cea a soţului şi cea a 
degeneratului meu nepot. Doar această scară urcă până 
acolo. 

O luă înainte făcând paşi atât de mari, încât Gisela 
trebui să alerge ca să se ţină după ea. 

— Permite-mi o întrebare, gâfâi ea. Cum de îi spui 
magistrului nepot? Pentru că este mult mai în vârstă decât 
dumneata. 

— Asta trebuie să îţi explice el însuşi. Eu nu îmi bat 


gura. Anna se opri la mijlocul scării şi o măsură pe Gisela 
cu o privire aspră. După cât se vede, nu ţi s-a spus nimic. 
Golanilor ăstora ar trebui să le fie ruşine! Dar, în definitiv, 
nu mă priveşte pe mine. 

Barierele în spatele cărora femeia îşi ascundea 
evident sentimentele şi care pentru o clipă dispăruseră 
reveniră la locul lor şi pe faţa ei se aşternu din nou o 
mască impenetrabilă. Urcă mai departe, până ajunseră la 
etajul superior, şi arătă spre mai multe uşi. 

— Aceea este odaia nepotului meu, cea de aici este a 
lui Alban şi odaia de acolo, din spate, este ata. 

Indică o uşă ferecată în fier, cu două zăvoare mari, ce 
semăna mai mult cu intrarea într-o celulă. 

La vederea ei, Giselei i se strânse inima mai mult. 
Dar camera în sine o surprinse. Îi atraseră mai întâi 
atenţia mulţimea dulapurilor încastrate în zidul din spate, 
care ofereau spaţiu şi unei femei foarte pretenţioase cu 
garderoba ei. Un asemenea mobilier era scump şi numai 
rareori era de găsit chiar în casele marii nobilimi. Apoi 
privirea îi poposi în mijlocul camerei, unde se aflau o masă 
mare din lemn de cireş şi patru scaune solide, cu picioare 
minunat fasonate şi al căror lemn părea proaspăt dat cu 
ceară de albine. Aceste piese frumoase de mobilier erau 
lucrate astfel încât să suporte greutatea soţului ei. In 
apropierea ferestrei se afla un încântător birou pentru 
scris, din lemn de culoare închisă, placat cu încrustări de 
culoare deschisă asemănătoare tablourilor, purtând 
simbolurile celor patru evanghelişti, Luca, Matei, Marcu şi 
loan. Când deschise unul dintre sertare, descoperi o 
călimară de argint şi un etui asortat pentru pene de scris; 
dar din păcate nu existau nici cerneală şi nici hârtie. 

— Patul tău este în camera de alături! 

Anna părea că nu voia să aştepte ca tânăra să vadă 
totul, căci o luă de mânecă şi arătă către o uşă ce abia se 
distingea, ce dădea în camera cealaltă. Gisela dădu 
ascultătoare din cap şi intră prin ea. Priveliştea patului 


greu, care umplea aproape toată încăperea, o indispuse. 
Era suficient de mare pentru a cuprinde o familie şi părea 
destul de stabil pentru a suporta greutatea soţului ei. 
Pilota era umplută cu puf, iar salteaua era făcută din 
straturi groase de păr de cal, cum se făceau doar pentru 
principese sau regine. Chiar dacă Gisela era urmărită de 
imaginea bărbatului masiv care ar înghesui-o în acest 
frumos pat, era totuşi bucuroasă că nu trebuia să doarmă 
pe un sac cu paie, cum se temuse când văzuse prima oară 
castelul. 

În afară de patul cel mare, mai era un mic loc de 
odihnă, destinat slujnicei ei, precum şi câteva sipete 
aşezate lângă perete, pe care Arma le deschise pentru a-i 
prezenta Giselei conţinutul. Acestea erau pline ochi cu 
cearşafuri de cea mai bună calitate, pături şi tot felul de 
rufărie necesară într-o gospodărie. 

— Mai de mult nu am trăit atât de bine, recunoscu 
Anna. Dar Alban are o un noroc teribil la afaceri, deşi din 
cauza aspectului său le poate face doar prin angajaţi şi 
parteneri loiali. De când a devenit discipol al nepotului 
meu, curg guldenii în casa noastră de bani. Desigur că ai 
observat că nu te-ai căsătorit cu un bărbat sărac. 

Gisela confirmă involuntar, căci acasă aflase cât de 
generos fusese răsplătit tatăl ei pentru a o da ca mireasă 
lui Alban. Banii o orbiseră până şi pe mama ei. Deşi Gisela 
împărtăşise cu ai ei teama de sărăcie şi de decădere 
socială, o revolta faptul că ea fusese jertfită, în timp ce 
fratele ei, care era în mare măsură vinovat de ce se 
petrecea, acum putea să trăiască fără nicio grijă şi să 
arunce mai departe banii pe fereastră cu ambele mâini. 
Pentru o clipă se întrebă dacă Hans nu va prăpădi şi acele 
multe mii de guldeni sau dacă tatăl lor îl va ţine în sfârşit 
în frâu. 

Anna sperase că va putea să pălăvrăgească cu Gisela 
şi că va putea să o tragă de limbă. Dar tânăra nu reacţiona 
la niciuna din încercările ei de a lega o discuţie şi îi părea 


rău pentru asta. 

— Tu şi servitoarea ta veţi rămâne acum singure. Eu 
am de rezolvat o mulţime de treburi. 

Cu aceste cuvinte, părăsi încăperea Giselei fără a mai 
saluta. 

Gisela rămase în iatacul ei, unde descoperi o sobă de 
teracotă care acum, vara, nu era folosită, dar care pentru 
iarnă promitea o căldură plăcută. Intre timp, mai multe 
slugi îi aduseră cuierele şi le lăsară jos fără niciun cuvânt. 
Alban îi explicase la plecarea în călătorie că restul zestrei 
va pune să fie adus mai târziu. După primirea originală de 
care avusese parte aici, Gisela nu mai era sigură că se va 
mai întâmpla acest lucru. 

— Acum nu fi o idioată care se sufocă în propria 
nenorocire! îşi spuse cu voce tare, înspăimântând-o pe 
Gundi, care crezu că vorbele o priveau pe ea. 

Slujnica o trase de mânecă şi cu degetele tremurânde 
arătă către uşă. 

— Vedeţi? Au demontat zăvoarele, ca să nu vă puteţi 
închide în odaie! 

Gisela văzu că în două locuri lemnul uşii era mai 
deschis la culoare şi existau şi găurile în care ar fi trebuit 
să intre zăvorul. Deci nu dispunea de nicio posibilitate de a 
evita musafirii nedoriți. Aşadar era lipsită şi de un rest de 
viaţă intimă şi tot timpul trebuia să fie cu ochii în patru, 
pentru că oricine putea să intre nechemat. 

Gundi oftă, compătimindu-şi stăpâna: 

— Cu siguranţă că soţul dumneavoastră se teme că i- 
aţi încuia uşa. 

Acesta putea fi foarte bine motivul, se gândi Gisela. 
Dar ceva îi dădea senzaţia că mai era şi altceva. 

3. 


În acest timp, Gaudentius şi Alban se aflau două etaje 
mai sus, într-o cameră aflată într-un fel de turn şi la care 
de asemenea se putea ajunge pe o singură scară. 


Încăperea era mare, dar nu avea un aspect plăcut, fiind 
plină cu piese de mobilier împrăştiate aiurea, cu un număr 
imens de role scrise şi cărţi, baloane din cupru pentru 
distilat, cutiuţe din lemn, sticle bine astupate şi alte 
recipiente. 

Alban ridică un teanc de cărţi de pe un scaun, le puse 
neglijent pe podea şi se aşeză oftând uşor. Scrâşni din 
dinţii care, la fel ca ochii roşii, sclipind precum cei de 
pisică, făceau să îi îngheţe sângele în vine şi celui mai 
curajos bărbat. Gaudentius păstra o distanţă respectuoasă 
de discipolul lui, chiar dacă ştia că, în ciuda aspectului 
monstruos, Alban avea o fire paşnică. Totuşi, prietenul lui 
nu era în stare totdeauna să dozeze forţa dezvoltată de 
puternicii săi muşchi şi în aceste condiţii gesturile lui 
paşnice puteau reprezenta un pericol pentru omul normal. 
Din cauza imensei forţe a lui Alban, puteau să renunţe pe 
timpul călătoriilor la însoțitori înarmaţi, pentru că de 
obicei doar apariţia gigantului cu aspect de animal de 
pradă era suficientă să pună pe fugă tâlharii de drumul 
mare. 

Până acum se întâmplase o singură dată altfel: dar 
chiar cei zece bărbaţi bine înarmaţi, pe care un castelan cu 
apucături tâlhăreşti îi trimisese la jefuit de călători bogaţi, 
nu se putuseră măsura cu forţa lui Alban. 

— Cum consideri tu că vom acţiona în continuare? 

Intrebarea lui Alban răsună în încăpere ca o 
pocnitură de bici. Deoarece uriaşul bloca cu picioarele lui 
lungi jilţul bătrânului magistru şi nu mai exista niciun alt 
scaun, Gaudentius se aşeză pe un teanc de cărţi groase, 
legate în piele de porc şi privi gânditor în jur. 

— Am mai discutat de atâtea ori despre asta: îi vom 
explica Giselei ce aşteptăm de la ea, apoi o vom instrui 
împreună. Ea posedă o mare forţă şi va învăţa să ridice 
blestemul cu care ne-a legat Cajetan. 

— Nu cred că este pregătită pentru aşa ceva! 
Probabil că tot ceea ce facem noi va fi considerat de ea ca 


fiind lucrătură diavolească, faţă de care trebuie să îşi 
păzească sufletul. 

Argumentul lui Alban era justificat, pentru că cei doi 
o cunoşteau pe Gisela ca fiind o creştină pioasă, care nu 
lua măcar o îmbucătură fără a-i mulţumi Domnului pentru 
ea şi care în rugăciunile ei cerea protecţia a mai mult de o 
duzină de sfinţi. 

Gaudentius se gândise la această problemă, dar nu 
ajunsese la niciun rezultat. Acum izbucni supărat: 

Dacă aşa se va întâmpla, o vom ameninţa că tu îţi vei 
petrece fiecare noapte în camera ei şi că îţi vei satisface 
poftele în cele mai respingătoare modalităţi. 

Era mai mult o idee izvorâtă la mânie decât un plan 
real şi doar răgetul de furie al lui Alban îi atrase atenţia 
bătrânului că gândise cu glas tare. Încercă imediat să îşi 
potolească discipolul. 

— Îmi pare rău! Nu am vrut să te rănesc, prietene. 
Dar vreau să redevin în sfârşit eu, iar Gisela este singura 
cale care ne poate ajuta. Şi tu te afli în aceeaşi situaţie ca 
mine! Sau nu este aşa? Ce ar zice tatăl tău dacă, în locul 
mândreţii de fecior care a plecat acum trei ani de la el, i s- 
ar înfăţişa un gigant brutal, cu colţi de fiară? 

Alban lăsă capul în jos, încurcat, ceea ce fu urmat din 
partea lui Gaudentius de un suspin de uşurare şi de un 
zâmbet prietenos. 

— Nici fata nu va ieşi în pierdere. Eşti suficient de 
bogat pentru a o recompensa generos. Imediat ce vom fi 
din nou liberi, Gisela îşi poate lua banii, iar noi o vom ajuta 
să îşi găsească un nou cămin. 

— Eu am luat-o de soţie în faţa lui Dumnezeu, 
răspunse posomorât Alban. 

— Da, dar într-o întrupare pe care o va înghiţi 
pământul! Gisela va trece drept văduvă şi, după trecerea 
timpului de cuviinţă, îşi va găsi un soţ potrivit. 

Gaudentius credea că îi scosese din cap tânărului 
mustrările de conştiinţă, numai că Alban se ambală şi mai 


mult. 

— Dumnezeu va considera asta drept o meschinărie! 
Chiar dacă mi-aş redobândi înfăţişarea anterioară, voi 
rămâne acelaşi bărbat care i-a jurat credinţă Giselei, tot 
aşa cum mi-a jurat ea mie. 

— Atunci păstrează-ţi-o ca soţie dacă ţii atât de mult 
la legea divină! 

Gaudentius era supărat de lipsa de curaj a 
prietenului său. La prima lor vrăjitoare, o fată lipsită de 
importanţă, şi la cea de-a doua tentativă de găsire a unui 
om potrivit, ce avusese loc cu luni în urmă, Alban fusese 
trup şi suflet pentru ideea de a pregăti pe cineva care să îi 
elibereze de blestem. lar acum se comporta mai mult ca un 
copil răsfăţat decât ca un adult. 

— Am păcătuit în faţa Domnului! declară Alban pe un 
ton de înmormântare, fără să ia în seamă ultima observaţie 
a prietenului său. 

— Poftim? În faţa Domnului ori în faţa popilor care 
habar nu au cum este lumea cu adevărat? 

Vocea lui Gaudentius deveni tăioasă. Dar îi veni o altă 
idee. Scoase repede câteva tabele de sub un teanc de cărţi, 
le răsfoi, după care râse satisfăcut. 

— Deci aşa stau lucrurile! Se apropie cu paşi uriaşi 
luna plină - şi asta se întâmplă într-un context astrologie 
care te face deosebit de impresionabil. Nu este de mirare 
că ai asemenea crize! Cred că cel mai bun lucru ar fi ca în 
noaptea asta şi în următoarea să stai cât mai departe de 
femeia ta. Altfel ai putea să o îngrozeşti cumva. Caută-ţi o 
odaie într-unul dintre turnuri şi rămâi acolo până când 
depăşeşti momentul. Între timp, eu voi vorbi cu Gisela şi 
am să o conving că pentru ea este mai bine să ne asculte. 

— Vreau să fiu de faţă! ripostă Alban îndărătnic. 

Gaudentius înţelese că nu vor cădea de acord şi cedă 
oftând. 

— Bine. Dar ar trebui să discutăm cu ea imediat, 
înainte ca luna plină să-şi facă efectul complet asupra ta. 


Dar mă laşi pe mine să vorbesc. Ne-am înţeles? 

Alban slobozi un fel de răget, dar acceptă. Bătrânul 
se ridică şi vru să iasă din încăpere, dar renunţă la mijlocul 
drumului şi îl privi pe prietenul său cu o expresie vicleană. 

— Ar fi mai bine să aduci tu fata. Mă îngrozesc 
treptele pe care trebuie să le cobor şi să le urc înapoi. 

Alban se ridică imediat şi plecă fără să mai scoată un 
cuvânt. Pe drum către iatacul Giselei încercă să-şi pună 
ordine în gânduri. „Gaudentius are dreptate, îşi spuse el. 
Avem nevoie de puterea fetei! Dacă totul merge bine, 
jurământul căsătoriei cade, pentru că a fost făcut în 
împrejurări false. Şi, în afară de asta, o fi Gisela drăguță, 
dar nu este ce mi-am dorit în patul conjugal”. 

Slobozi o înjurătură care răsună cu ecou între pereţii 
scării, după care coti pe coridorul ce ducea către odăile lui 
şi ale Giselei. În ce privea zăvorul greu montat în 
exteriorul uşii, o compătimea pe tânără, care în aceste 
condiţii avea toate motivele să se simtă ca o prizonieră, 
dar alungă din nou sentimentele de vinovăţie care 
începeau să îl cuprindă. Se opri un moment şi trase adânc 
aer în piept; apoi intră în încăperile soţiei lui, fără să mai 
bată la uşă. 

Când Alban apăru brusc în prag, Gisela nu reuşi să-şi 
ascundă groaza. Dar mai mult decât apariţia în sine o 
sperie expresia feroce de pe faţa lui. Părea că Alban avea 
în faţă nu o soţie, ci pe cel mai înverşunat duşman al lui. 

— Trebuie să vii cu mine! spuse el înainte ca ea să 
poată scoate o vorbă. 

— Unde? întrebă ea, dar se dojeni imediat pentru 
asta. 

Doar era bărbatul ei şi putea să îi ceară să meargă 
unde voia el, fără a-i da socoteală. 

Îşi plecă ruşinată capul şi îşi puse o năframă pe 
umeri. 


— Sunt gata, domnul meu! 

Alban îşi dezveli dinţii într-o grimasă ce te băga în 
sperieţi şi cu o mişcare a bărbiei arătă către uşă. 

— Mergem sus! spuse repede, în timp ce ea trecea cu 
frică prin faţa lui vrând să evite ca Gisela să o ia într-o 
direcţie greşită pe scări. 

Gisela se îndreptă supusă spre scările ce urcau; dar 
în acelaşi moment i se păru că intra într-o ceaţă lipicioasă 
şi rece, care o învăluia ca o mucozitate rezistentă. Făcea 
eforturi foarte mari pentru a aşeza un picior în faţa 
celuilalt şi, după câteva trepte, se opri şi privi în urmă. 

Alban fu atât de supărat că şovăia încât nu o mai 
întrebă de motiv, ci o aruncă pe umeri şi începu să urce. O 
puse jos în camera în care se afla Gaudentius pe tânăra 
care încremenise ca o stană. 

— Iat-o! 

Mentorul lui fu puţin mirat de modalitatea grosolană 
în care discipolul său o tratase pe Gisela, dar pentru 
moment nu avea timp să analizeze toanele prietenului său. 
Se ridică, veni lângă tânără şi îi ceru să se aşeze pe 
scaunul pe care îl eliberase Alban. 

Gisela se mişca de parcă trăia un coşmar. Când în 
sfârşit se aşeză, degetul arătător al lui Gaudentius se 
îndreptă către ea ca vârful unei sulițe. 

— În faţa lui Dumnezeu şi a lumii ai fost unită cu 
prietenul meu şi ai jurat să îi fii alături la bine şi la greu! 
Noi traversăm vremuri foarte rele, iar soţul tău are nevoie 
mai mult decât orice să fii alături de el. Eşti pregătită să îţi 
respecţi jurământul? 

Gisela confirmă, căci până acum nu i se ceruse nimic 
care să contravină învăţăturii sfintei Biserici; dar Alban ar 
fi preferat să îşi sugrume maestrul. În timp ce Gaudentius 
o şantaja cu jurământul conjugal, pentru el acesta era 
sfânt. Prin el, din acest moment doar Dumnezeu din cer şi 
reprezentantul acestuia din îndepărtata Romă, Papa Leon 
al X-lea, erau îndreptăţiţi să desfacă ori să anuleze 


căsătoria lor. 

— Deci eşti pregătită, copila mea! Vocea lui 
Gaudentius luă un ton mieros. Atunci fii atentă la ceea ce 
am să îţi spun... 

li relată pe scurt despre blestemul pe care vrăjitorul 
Cajetan îl aruncase asupra lui şi a lui Alban şi ajunse la ce 
îl rodea cel mai tare. 

— Acest blestem poate fi ridicat numai de către un alt 
mare vrăjitor! Însă noi nu cunoaştem pe nimeni în care să 
putem avea încredere şi care să fie destul de puternic 
pentru a ne izbăvi de el. Ar trebui să fie o persoană cu 
capacităţi magice puternice, pregătită corespunzător. Tu 
deţii cel puţin acele forţe tainice de care avem noi nevoie, 
iar instruirea ta este problema cea mai mică. Este o 
lucrare ce îl serveşte pe Domnul, de care eşti aptă şi la 
care eşti chemată: să ne izbăveşti pe soţul tău şi pe mine! 

Gisela îl ascultase din ce în ce mai înspăimântată şi 
trebui de câteva ori să înghită în sec. Bătrânul chiar îi 
cerea să se ocupe de vrăjitorie, de magie, care erau 
afurisite de sfânta Biserică, iar cine le practica era sortit 
damnării. 

Ultimele cuvinte ale lui Gaudentius îi înlăturară orice 
îndoială. 

— Am să te instruiesc până când ai să îţi poţi 
îndeplini sarcina! 

Nu primi niciun răspuns, pentru că Gisela era ca 
sugrumată. Dar disperarea de pe faţa ei spunea mai mult 
decât mii de cuvinte. Alban scăpă un muget, dar 
Gaudentius îl ignoră, deoarece era obişnuit ca prietenul 
său să se comporte mai ciudat în perioadele cu lună plină. 
Când aceste perioade se încheiau, revenea hotărât la 
planurile lor comune. 

În timp ce bătrânul îi aruncă o privire prevenitoare 
discipolului său, Gisela ieşi din amorţeala ei şi îşi recăpătă 
graiul. Puse întrebarea care o chinuia cel mai mult: 

— Pentru asta m-aţi ales? 


— Tu eşti unul dintre puţinii oameni care deţin 
forţele interioare necesare dezlegării noastre. Desigur că 
am fi preferat un tânăr. Dar instruirea unui adept necesită 
mult timp şi, până când un bărbat va stăpâni magia în 
măsura necesară ridicării blestemului, pentru mine va fi 
prea târziu. Puterea magică a unei femei poate fi eliberată 
mult mai uşor şi mai rapid, chiar dacă îi lipseşte 
înţelegerea necesară să stăpânească şi să aplice corect 
ceea ce izvorăşte din interiorul ei. Dar cu ajutorul nostru şi 
sub îndrumarea noastră vei reuşi. 

În ciuda neliniştii ei, Gisela se simţi cuprinsă de o 
furie cumplită. 

— Dacă eu, ca femeie, sunt prea proastă ca să învăţ 
ce am nevoie, căutaţi-vă mai bine un bărbat! 

Gaudentius ridică capul şi se încruntă: 

— Ţi-am spus deja că, instruirea unui bărbat ar dura 
mult prea mult! Trupul meu a fost îmbătrânit mult de către 
vrajă şi anii mei de viaţă se scurg mai rapid decât ai 
oricărui alt om. Doar forţa instinctivă a unei femei poate fi 
modelată suficient de rapid pentru a mă ajuta! 

Gisela ridică ambele mâini ca pentru a se apăra. 

— Atunci luaţi altă femeie şi nu mă lipsiţi pe mine de 
mântuirea sufletului! Vreo făptură amărâtă, pentru care 
aurul vostru să fie mai preţios decât mântuirea, veţi găsi 
aşa ceva! 

Refuzul ei îl făcu pe Alban să se cutremure şi scoase 
un urlet de mânie. 

— Am încercat. O tânără, Kezia, poseda darul şi a 
fost de acord să ne ajute contra banilor. 

— Dar s-a dovedit a fi doar o hoaţă ordinară! 
Nenorocita, după prima parte a instruirii, a pus ghearele 
pe câţiva guldeni şi a întins-o. Gaudentius strânse ambii 
pumni la piept şi trase o înjurătură într-o limbă străină. 
După care o privi pe Gisela, de parcă ar fi vrut să o 
îngenuncheze. Trebuie să înţelegi că nu vrem să ne mai 
asumăm un asemenea risc cu tine. 


Gisela luă o mină războinică. 

— Deci asta înseamnă că mă veţi închide şi prin 
foame, bătaie şi altele asemănătoare mă veţi sili să învăţ 
vrăjitoria! 

— Nimeni nu te va închide şi nu te va lovi, mârâi 
Alban. 

Gaudentius îi făcu semn să nu se bage şi se întoarse 
către 

Gisela. 

— Dacă este necesar, te închidem, iar puţină foame 
face bine la concentrare! Dar învăţătura pe care o vei 
primi nu este o lucrătură diavolească, ci este o parte a 
secretelor alchimiei şi a artei onorabile a magiei, care nu 
are nimic comun cu vrăjitoarele şi cu ce fac ele. Vrăjitoria 
reprezintă un produs al capriciilor, poftelor şi 
sentimentelor feminine şi, prin asta, este dăunătoare 
omului şi animalelor. Dar strădania bărbătească spre 
cunoaştere şi ştiinţă este privită cu mult respect de către 
capii Imperiului şi ai Bisericii şi este chiar promovată. 

— Şi tocmai în această înaltă artă vreţi să mă iniţiaţi 
pe mine, o femeie mânată de pofte nestăpânite? 

Revolta interioară a Giselei îşi găsi exprimarea în 
ironie. 

Gaudentius luă o mină de superioritate de la sine 
înţeleasă. 

— Tu vei învăţa ceea ce ai nevoie, iar eu mă voi 
îngriji să fie suficient pentru a-ţi stăpâni înclinațiile. Astfel 
că nu vei deveni una dintre acele femei care noaptea 
încalecă pe mătură şi provoacă tot felul de nedreptăţi. 

Chiar şi modul în care Gaudentius îi vorbise 
reprezenta o jignire, iar Gisela simţi nevoia să îi arunce în 
faţă că ea nu va accepta să facă parte din planurile lor. 
Pentru ea, toate - magie, vrăjitorie şi altele - erau la fel, 
indiferent că o vrăjitoare dezgropa o mătrăgună şi o 
descânta sau că un mag năzuia către piatra filosofală. 
Ambele o costau împărăţia cerului şi ea nu voia să rişte. Pe 


de altă parte, ea jurase totuşi că-şi va sluji soţul cu 
credinţă şi va fi alături de el la bine şi la rău. Dacă ea 
încălca acest jurământ, porţile cerului îi vor rămâne de 
asemenea închise. Oricum o întorcea, prin decizia de a o 
căsători cu Alban, tatăl ei o destinase osândei veşnice. 

Privirea Giselei scrută camera plină de praf. Brusc 
tresări, pentru că dintr-un colţ pleca spre ea o negreală 
respingătoare, ieşită dintr-un obiect mic, ce nu atrăgea 
atenţia, şi părea că voia să o cuprindă cu nişte tentacule. 
Norul era la fel de rece ca moartea şi în acelaşi timp 
fierbinte ca focul iadului. Orice ar fi fost, părea că voia să o 
vrăjească şi să îi controleze voinţa. Cu ultimele puteri îşi 
desprinse privirea şi se întoarse pe scaun în aşa fel încât 
să vadă un alt colţ al camerei. În timp ce inima ei, care o 
luase razna, se liniştea, descoperi acolo o lumină blândă, 
mângâietoare, care strălucea printr-o pătură aruncată 
neglijent peste mai multe obiecte. 

— Ce este acolo? îl întrebă ea pe Gaudentius. 

— Unde? Magul urmări cu privirea direcţia arătată 
de Gisela şi se strâmbă dispreţuitor. Toate femeile sunt la 
fel, gândi el. Nu le interesează ce se află în faţa ochilor lor, 
dar sunt curioase cu privire la tot ce pare tainic sau doar 
ascuns. Ah, sunt doar o carte sau două şi câteva moaşte 
aduse de mine dintr-o călătorie. Crezusem că mă vor ajuta 
să înlătur vraja, dar bineînţeles că nu mi-au fost de niciun 
folos. Pentru a rupe vraja lui Cajetan este nevoie de cu 
totul alte arme. 

Pentru a satisface curiozitatea Giselei, trase pătura. 
Tânăra văzu două cărţi legate în piele crăpată, o cutiuţă cu 
simboluri religioase pictate pe ea şi un crucifix de argint 
având la bază o capsulă conţinând moaşte. De la acestea 
izvorâse lumina. 

Gisela îşi stăpâni cu greu impulsul de a se ridica, de a 
se duce acolo şi de a atinge crucea. Gaudentius acoperi din 
nou obiectele, ca şi cum ar fi fost vorba despre nişte 
lucruri lipsite de valoare şi se aşeză din nou pe teancul de 


cărţi. 

— Acum ştii tot ce trebuia să ştii. Mâine va începe 
instruirea ta. Deci, pregăteşte-te! 

li făcu semn lui Alban să o scoată pe Gisela din 
încăpere şi luă o carte ce conţinea lucrurile cu care voia să 
înceapă pregătirea fetei. 

Gisela cugetă scurt dacă să se intereseze despre 
sursa acelei negreli dureroase, dar renunţă şi se ridică. 

— Găsesc singură drumul înapoi! îi spuse lui Alban, 
care se pregătea să o ia iarăşi pe sus. 

Inainte ca el să poată reacţiona, se strecură afară şi îi 
trânti uşa în nas. 

Cajetan îşi luă privirea de pe imaginea oferită de 
oglinda apei din vasul de alabastru şi spuse înveselit: 

— Mai că ar fi de admirat bunul Gaudentius pentru 
insistența cu care îşi continuă planul! Nu crezi asta, 
Fulvian? Nu păru să aştepte un răspuns, deoarece 
continuă: Gaudentius chiar crede că fătuca pe care voia să 
o formeze ca vrăjitoare i-a lăsat cu ochii în soare. Acum se 
află jos, în celulă, unde va şi rămâne până când o voi 
sacrifica pentru mine. De fapt, ar trebui să îi fiu 
recunoscător prostului că îmi găseşte atâţia oameni 
înzestrați. 

Fulvian se scărpină gânditor în cap şi răspunse: 

— Stăpâne, nu mi-e a bună cu chestiunea aceasta. 
Gisela are mai mult har decât ne putem noi da seama. Ar 
trebui să o înlăturăm rapid şi, în plus, şi pe Alban, şi pe 
Gaudentius. 

— Dar de ce? Vom avea mai mult cu trei încarceraţi, 
de care va trebui să ne ocupăm, şi mai puţină distracţie. Ar 
trebui să îi mai dăm o urmă de speranţă lui Gaudentius! Cu 
atât mai sârguincios va căuta şi alţi oameni înzestrați când 
va dispărea şi a doua femeie pe care vrea să o implice în 
planurile lui. Dar un lucru vreau să îţi zic, micul meu 


afemeiat: când această Gisela se va afla în mâna noastră, 
eu vreau să o am primul! M-ai înţeles? 

Fulvian confirmă grăbit şi îşi imagină cât s-ar strădui 
stăpânul lui să câştige femeia. Ar ameninţa-o şi ar folosi 
chiar violenţa pentru a-şi atinge scopul. Poate că ar arunca 
asupra ei o vrajă care să îi paralizeze voinţa. Pentru o 
clipă, homunculusul îl invidie pe mag pentru multitudinea 
mijloacelor de care dispunea. Dar îşi îndreptă apoi 
gândurile către o altă persoană. 

— Ar trebui să le despărţim pe cele două vrăjitoare 
din celulă, stăpâne, şi poate că ar mai trebui să aruncăm o 
vrajă asupra Hettei. Este îndărătnică şi recalcitrantă ca 
nimeni alta până acum şi prin asta reprezintă un exemplu 
rău pentru Kezia. Ultima ne-ar sta la dispoziţie în orice 
privinţă, mie - şi, bineînţeles, dumneavoastră - pentru a 
scăpa din văgăuna în care am închis-o. 

Cajetan râse cu o satisfacţie ironică. 

— Ce este, micuţule, nu mai eşti acelaşi de altă dată? 
Pe vremuri nu aveai nevoie de mari eforturi ca să convingi 
prizonierele noastre că paturile din odăile mele sunt mai 
moi decât paiele de pe podeaua carcerei şi le făceai 
slujnice îndatoritoare. Dacă mă gândesc doar la fata acelei 
căpetenii, pe care mi-a făcut-o cadou Attila, ca mulţumire 
pentru victoria obţinută de el în conflictul cu fratele lui, 
Bleda, sau la nobila abatesă care la început se ţinea cu 
nasul pe sus şi care în cele din urmă ne-a implorat să o 
luăm amândoi împreună! 

Pentru o clipă magul se adânci în amintiri, dar reveni 
repede la prezent. 

— Va trebui să faci eforturi mai mari pentru a le 
câştiga pentru noi pe Hetta şi pe Kezia! Nu doresc doar ca 
ele să mă ajute doar să îmi prelungească viaţa, ci şi să îmi 
îndulcească o parte din timp. 

Cajetan îi făcu vânt slujitorului său în direcţia uşii şi 
reveni la oglinda lui fermecată. Mai văzu doar paginile 
cărţii răsfoite de Gaudentius, care şi ea fu închisă după un 


timp. 

Fulvian părăsi încăperile magului şi cobori târşâind 
picioarele. Ştia că şi de data aceasta intervenţia sa se va 
solda cu un eşec şi era mânios că magul îi urma tot mai rar 
sfaturile. Lui i se părea o greşeală să i se permită lui 
Gaudentius să înceapă instruirea Giselei. Fata dispunea de 
o forţă interioară, pe care el, de aici, nu o putea cerceta, 
ceea ce o făcea periculoasă. 

Dar homunculusul era acum preocupat de țeluri 
aflate mai la-ndemână şi, deşi se afla la uşa celulei în care 
erau Hetta şi Kezia, nu la ele se gândea, ci la Mine şi Lina, 
care l-ar fi primit imediat cu braţele deschise. De aceea, 
nici nu rămase mult timp la cele două femei încarcerate, 
care îl copleşeau cu blesteme alimentate de vocabularul 
bogat al Hettei, pe care desigur că femeia nu şi-l însuşise 
de la duhovnicul ei. După ce făcu câteva observaţii 
amenințătoare, dar cam confuze, o luă pe ocolite către 
bucătărie şi linguşi slujnicele care se şi pregăteau cu 
plăcere. În timp ce îşi făcea de lucru cu ele pe rând, 
Cajetan aştepta zadarnic prânzul. Când privi în oglinda lui 
fermecată şi văzu ce se petrecea la bucătărie, se supără pe 
servitorul său aproape mai mult decât pe rezistenţa aprigă 
pe care i-o opunea fostul lui discipol Gaudentius. 

6. 


După toate presiunile la care fusese supusă de către 
bătrânul magistru şi de către monstruosul ei soţ, Gisela 
simţea nevoia de aer curat şi de un cer aflat deasupra ei. 
De aceea, nu se întoarse în camera ei, ci cobori treptele în 
continuare, traversă sala cavalerilor cu uriaşa ei masă şi 
cu bogata colecţie de arme de pe pereţi, care amintea de 
vremurile de glorie ale stăpânilor de la Riebelsborn şi, în 
cele din urmă, ajunse în antreu. Dar uşa de la intrare era 
încuiată, iar straja îi explică cu un gest de regret că nu 
putea să o lase afară neînsoţită de stăpânii Gaudentius sau 
Alban. 


— Nu mi-o luaţi în nume de rău, dar, dacă nu ascult 
de ei, mă vor transforma în broască sau în şobolan, spuse 
omul privind speriat în sus. 

Gisela înţelese că bărbatul mai curând o va opri cu 
forţa decât să stârnească mânia stăpânilor lui şi se 
întoarse cu umerii încovoiaţi. Rămase cu privirea pe paiele 
ce slujeau de culcuş câinilor. Cei trei câini brac, pe care îi 
văzuse înainte, se înghesuiau înfricoşaţi într-un colţ, în 
timp ce în mijlocul încăperii se ridica o fiară, pe care în 
prima clipă Gisela o asemui unui urs, într-atât era de mare 
şi flocoasă. Dar, când creatura ridică ochii şi deschise botul 
căscând, îşi dădu seama că era de fapt doar un câine 
neobişnuit de mare, care îi amintea de bestiile care în 
basmele copilăriei păzeau comorile. 

Spre groaza Giselei, animalul se ridică la vederea ei, 
se întinse de câteva ori, după care se îndreptă către ea. 
Era într-adevăr un câine enorm şi oricum, numai frumos 
nu. Blana ciufulită, cu laţe maro-cenuşii îi acoperea tot 
corpul şi capul ce părea cioplit dintr-un butuc. Îi văzu şi 
botul uşor turtit, cu dinţi ascuţiţi. Privirea ochilor maronii 
părea că aprecia dacă noua colocatară nu ar fi potrivită 
pentru un prânz. Cu inima bătând nebună, Gisela se 
retrase până când simţi în spate piatra rece a zidului. 

Câinele o urmă, se opri când Gisela nu se mai putu 
retrage şi se ridică cu labele din faţă pe umerii ei. Tânăra îi 
simţi greutatea şi privi cu inima strânsă botul aflat 
deasupra capului ei. Îşi dădu seama de greşeală, când în 
aceeaşi clipă capul câinelui cobori şi o limbă lungă şi aspră 
o linse pe faţă. 

Gisela se scutură şi îl strigă pe paznic. 

— Fă ceva! Sau aştepţi să mă devoreze monstrul 
acesta? 

Bărbatul ridică braţele într-un gest de protest şi se 
retrase un pas. 

— Hai, Dagga! Fii cuminte şi aşază-te din nou. Pentru 
asta ai să primeşti un os mare! 


Vocea era parcă a unui copilaş care îi promitea 
dulăului din curte felia lui de pâine cu unt dacă nu îl 
muşca. Giselei îi fu clar că de la acesta nu se putea aştepta 
la ajutor. Din fericire, îşi aminti ceea ce băieţii de pe strada 
ei îi spuneau când era copil: nu trebuie niciodată să-i arăţi 
unui câine că îţi este frică de el, indiferent cât ar fi acesta 
de mare! Apucă scurt labele animalului de pe umerii ei şi 
le dădu jos. 

— Du-te la locul tău! îi porunci câinelui după ce 
acesta revenise pe cele patru labe. 

Câinele înclină capul într-o parte, o privi un moment 
şi îşi frecă spinarea de coapsa ei. 

— O să vezi tu dacă îmi dai purici! îl ameninţă ea cu 
furie neputincioasă. 

— Nu aveţi nicio grijă, spre deosebire de câinii brac, 
Dagga este mereu curată, încercă să o liniştească 
străjerul. 

Gisela arătă cu bărbia către culcuşul de paie. 

— Şi cine spune că bracii nu îi transmit purici acestui 
Dagga? 

— Dagga nu este un acesta, ci o aceasta. Este căţea, 
chiar dacă de o mărime cum nu mi-a mai fost dat să văd, 
spuse bărbatul, fără a răspunde de fapt la întrebarea ei. 

Gisela împinse câinele spre culcuşul de paie şi îşi 
aranjă hainele. Dar Dagga rămase pe loc, fixând-o cu 
privirea de parcă ar fi aşteptat ceva. Tânăra suspină şi 
mângâie căţeaua. 

— Eşti un câine cuminte. Hai, vino şi aşază-te aici! 

Dagga se duse dezamăgită la culcuş şi se învârti de 
mai multe ori până când se aşeză. Gisela îşi trecu mâneca 
peste faţă, unde încă mai simţea urma umedă a limbii 
câinelui, şi plecă pentru a se spăla în camera ei şi a-şi 
plânge soarta, care i se părea tot mai jalnică pe măsură ce 
trecea timpul. 

Gundi o aştepta cu o mină încrâncenată şi arătă către 
masă, înainte ca Gisela să fi putut spune ceva. Gisela urmă 


cu privirea direcţia arătată şi văzu câteva castroane 
aburinde, un coşuleţ în care se afla pâine proaspătă şi mai 
multe tăvi cu brânză, cârnaţi şi şuncă. Nu lipseau nici 
untul, sarea şi nici sortimentul acela scump de piper cu 
care făcea mai demult comerţ tatăl ei. Vesela şi tacâmurile 
erau şi ele pe măsura unei case alese. 

— Le-a adus o slujnică, explică Gundi. Sărmana se 
văita cât de rău o duce. Dumnezeule, în ce casă am 
nimerit! 

— Mai bine nu pune întrebări, oftă Gisela, care 
gândindu-se iarăşi la cele povestite de Gaudentius. 

Ce bine ar fi fost să poată împărtăşi cuiva din povara 
ei! Dar nu voia să încarce conştiinţa lui Gundi cu vrăjile 
desfăşurate aici şi cu ameninţarea unui duşman diabolic. 
Se aşeză la masă cu un avânt jucat şi arătă către bucate: 

— Aici nu ne vor înfometa, într-adevăr nu este o masă 
de oameni săraci. 

— Mă întreb doar care este preţul cu care vom plăti 
pentru ea, ripostă Gundi abătută. 

— Dacă aşa este, atunci eu va trebui să plătesc, buna 
mea prietenă, răspunse aparent bucuroasă Gisela şi îi făcu 
semn să îi pună o farfurie din supa de ciuperci cu miros 
îmbietor, la care nu se făcuse economie nici la bureti şi nici 
la mânătărci. 

Gundi o servi şi luă şi ea puţină supă, deşi arăta de 
parcă ar fi preferat acestui prânz festiv o bucată de pâine 
uscată şi chiar atenţia neplăcută a lui Hans. 

Gisela apucase să ia câteva linguri din supă, când se 
auzi o lovitură în uşă. Lui Gundi îi căzu lingura din mână. 

— Trebuie să fie soţul dumneavoastră, care vrea să 
luaţi masa împreună. 

Gisela aruncă o privire asupra mesei, care era 
pregătită pentru două persoane şi se întrebă dacă nu 
cumva Gundi avea dreptate. De fapt, slujnica ei ar fi 
trebuit să mănânce jos, în bucătăria slugilor. 

Se auzi încă o lovitură în uşă, după care o hârşâială 


ce o călca pe nervi. 

— Vin! strigă Gisela şi se grăbi către uşă, în timp ce 
Gundi vărsa restul supei ei în castron şi ştergea farfuriile 
şi lingurile cu şorţul, pentru ca Alban să nu bage de seamă 
că tocmai fuseseră folosite. 

Când Gisela deschise, în faţa ei nu se afla soţul, ci 
Dagga, care imediat îşi făcu loc pe lângă ea în cameră. 
Gisela se luă după căţea şi vru să o dea afară. Dagga o 
privi doar dintr-o parte şi se aşeză lângă masa a cărei 
înălţime o depăşea lejer, cu privirea pe bucata mare de 
şuncă. Părea totuşi bine educată, pentru că nu o înşfăcă 
pur şi simplu, ci scheună uşor şi-i arunca Giselei, pe care o 
recunoştea evident ca stăpână, priviri ce ar fi mişcat până 
şi o stană de piatră. Gundi, încremenită de frică lângă 
masă, părea că nici nu exista pentru uriaşa căţea. Pe 
Gisela nu o lăsa inima să reziste privirii rugătoare a ochilor 
maronii. Ocoli căţeaua, se aşeză la locul ei şi tăie o bucată 
bună de şuncă. 

— Ia-o! Dar acum te duci cuminte înapoi, spuse ea, şi 
îi întinse bucata lui Dagga. 

Bucata dispăru rapid înainte ca tânăra să îşi fi dat 
seama ce se întâmpla. Dagga se linse pofticioasă pe bot, 
dar nu dădu niciun semn că ar părăsi încăperea. In loc de 
asta, se apropie mai mult şi-şi întinse capul deasupra 
farfuriei Giselei. 

— Las-o! Eu cum o să mai mănânc? 

Gisela încercă să mişte capul căţelei, dar aceasta 
părea că luase gestul drept o invitaţie la joacă, pentru că 
ridică jumătate din piept deasupra mesei şi dădu vârtos 
din coadă scoțând sunete care la o pisică ar fi echivalat cu 
torsul. 

— Animal nesimtit! 

Gisela îl ocări încet, dar Dagga păru să ia observaţia 
drept laudă, se lipi cu toată greutatea ei de noua prietenă 
şi întoarse capul ca femeia să îi poată privi ochii 
exprimând fidelitatea. 


— Mai daţi-i animalului o bucată de şuncă! Poate că 
vă va lăsa în pace, propuse Gundi, care între timp se mai 
liniştise. 

Gisela îi urmă sfatul şi chiar reuşi să ducă de trei ori 
lingura la gură, până când să dispară şunca. Apoi jocul 
reîncepu. Unui câine mai mic poate că Gisela i-ar fi dat un 
şut ori ar fi încercat să scape de el cu o mătură sau cu un 
vătrai. Dar Dagga era atât de mare şi de puternică, încât 
se putea măsura cu un urs şi Giselei îi era greu să îşi 
ascundă frica de ea. De aceea, din când în când îi arunca 
bucăţi mai mici de şuncă, ceea ce îi permitea şi ei să mai ia 
din supă. În ce priveşte cotletul de porc, pentru a putea să 
mănânce şi ea o bucată, îi dădea două lui Dagga. Căţeaua 
mai înfulecă o bucată de pâine şi un lebărvurşt înainte de a 
ridica asediul şi a se întinde la podea. Dar era permanent 
cu ochii pe generoasa ei prietenă şi, în cele din urmă, se 
făcu colac la picioarele scaunului ei. 

Abia acum Gisela şi Gundi mâncară ca lumea din 
îmbelşugatele bucate, privind încă suspicioase căţeaua 
evident mulţumită. Brusc, Dagga ciuli urechile şi scoase un 
uşor sunet. La scurt timp, se deschise uşa şi intrară două 
slujnice. La vederea căţelei încremeniră, li se lungiră feţele 
şi apoi schiţară câteva gesturi care arătau că ar fi vrut să 
se pună în siguranţă. 

— Trebuie să strângem masa, explică una din ele, 
abia auzindu-se. 

Gisela schimbă o privire scurtă cu Gundi, care se 
ghiftuise zdravăn cu asemenea bunătăţi pe care nu le 
văzuse în casa Guldener nici măcar de departe, iar acum 
suspina uşor, şi dădu afirmativ din cap. 

— Am terminat. 

Una dintre slujnice cuteză să se apropie şi respiră 
uşurată când constată că Dagga rămase liniştită lângă 
Gisela. 

— Puteţi să ţineţi căţeaua, stăpână? Ne îmbrânceşte 
când revenim cu câte ceva la bucătărie şi apoi înfulecă 


ceea ce a căzut pe jos. 

— Dar, cu siguranţă, nu şi cioburile. 

Gundi sughiţă de plăcere şi păru că uitase că şi ea 
tremurase în faţa căţelei. 

Gisela o privi pe Dagga şi clătină din cap. 

— Ca să vezi ce aud eu despre tine! 

Parcă răspunzându-i, căţeaua îşi încreţi botul ca şi 
cum ar fi rânjit mulţumită. 

Gisela le spuse celor două să strângă castroanele şi 
farfuriile cu mişcări line, pentru a nu atrage atenţia 
Daggăi. 

— Al cui este câinele? 

— Al lui Sepp, vânătorul, care a luat-o de pui de la 
unul dintre burgurile vecine şi a crescut-o. Dar el a murit 
anul trecut şi de atunci... Fata se opri, înghiţi în sec şi 
continuă aşa de încet, că Gisela abia o înţelegea: De atunci 
Dagga este propria stăpână. Unii afirmă că spiritul 
vânătorului mort ar fi trecut în ea, ca pedeapsă pentru o 
nelegiuire anterioară! Sepp era un bărbat violent, gata 
oricând să lovească cu cuțitul. 

li aruncă lui Dagga o privire de parcă s-ar fi aşteptat 
ca aceasta să sară în orice moment la ea şi să o facă 
bucățele. 

Gisela trebui să-şi ţină respiraţia, ca să nu 
izbucnească. Dacă exista ceva ce nu se potrivea cu Dagga, 
acel ceva era cuvântul violent. Căţeaua se comporta atât 
de paşnic, încât Gisela se minuna de ea însăşi că se temuse 
de ea. Întinse mâna şi mângâie blana sârmoasă de pe 
capul animalului. 

— Eşti o căţeluşă cuminte şi nu ai să le deranjezi pe 
femei la strânsul mesei. 

Căţeaua se întinse şi scoase un sunet pe care Gisela 
îl interpretă ca o solicitare de a continua mângâiatul. li 
îndeplini dorinţa, iar slujnicele părăsiră odaia abia 
respirând. 

Gundi îşi freca gânditoare nasul. 


— Ar fi trebuit să le întrebăm cum putem să scăpăm 
de căţea. 

— Poate reuşim să o facem şi aşa. Gisela se ridică, 
deschise uşa şi arătă în afară: Hai, Dagga! Du-te jos! 

Căţeaua se ridică, făcu un pas către Gisela, apoi intră 
calmă pe uşa dormitorului. Când Gisela o urmă, Dagga era 
în mijlocul patului, unde se tolănise lejer. 

— Asta este prea mult! 

Gisela încercă să împingă câinele. Dar tot atât de 
bine ar fi putut să îi pretindă unei stânci să se dea lao 
parte. Patul Giselei îi plăcea căţelei şi evident că nu avea 
nicio intenţie de a-l părăsi. După mai multe încercări 
nereuşite de a o da jos din pat pe Dagga, Gisela reveni în 
cealaltă cameră şi ridică braţele într-un gest de neputinţă. 

— Nu reuşesc să dau jos animalul din patul meu. 

Când o auzi, Gundi chicoti, dar sub privirea supărată 
a stăpânei tresări. 

— Poate că împreună vom reuşi, răspunse ea încet. 

Totuşi, când intrară în dormitor, le pieri curajul la 
vederea danturii lui Dagga, care tocmai căsca. 

— Puteţi să vă culcaţi în patul meu, stăpână. Eu am 
să mă învelesc cu o pătură, acolo, pe cufăr. 

În vocea lui Gundi era o undă de regret, pentru că în 
casa Guldener dormea doar pe un sac cu paie pus pe 
podea, aşa că s-ar fi strecurat cu mare plăcere în 
aşternutul micului pat. 

Dar Gisela nu voia să accepte. Se întoarse supărată, 
traversă camera de zi şi deschise uşa ce dădea în coridor, 
care spre uşurarea ei nu era zăvorâtă pe dinafară. Cobori 
în marea sală unde se găseau Anna cu două slugi şi îşi 
propti mâinile în şolduri. 

— În patul meu stă tolănit un câine mare, care nu are 
ce căuta acolo. Aş rămâne îndatorată celui care ar putea să 
îl ia de acolo! 

Unul dintre bărbaţi se repezi să urce, dar rămase 
încremenit când vocea camaradului său îl avertiză: 


— Este Dagga! Am văzut-o mai înainte urcând 
scările. 

Flăcăul desfăcu braţele a neputinţă, se întoarse cu 
capul plecat şi lăsă rezolvarea problemei în seama Annei. 

— Nu ai să găseşti aici pe nimeni care să se pună cu 
bestia dracului. S-ar năpusti până şi asupra bărbatului tău 
dacă ar încerca să o gonească. 

Deşi mai era furioasă din cauza lui Dagga, termenul 
de „bestia dracului” o revoltă. 

— O fi Dagga un animal deosebit de mare şi de căpos, 
dar în niciun caz nu este o creatură a iadului! 

— Oamenii cred că în ea a trecut sufletul unui 
vânător mort. Şi, având în vedere comportamentul ei abil, 
trebuie să manifestăm înţelegere. 

Anna lăsa să se înţeleagă că se simţea atacată în 
autoritatea ei de către Gisela şi voia să şi-o apere cu toate 
puterile. 

Gisela înţelese că nu se putea aştepta la ajutor din 
partea Annei şi a slugilor şi întrebă de stăpânul castelului. 

Faţa Annei emana dispreţ. 

— Nepotul meu deja doarme. Lunga călătorie l-a 
epuizat şi va mai dura un timp până când se va reface. 

Este bine şi aşa, gândi Gisela. Dacă Gaudentius este 
atât de obosit, va mai trece un timp până mă va iniţia în 
chestiunile cu vrăjitoria. Dar spuse altceva: 

— Şi soţul meu? 

— Şi el s-a retras şi te roagă să îl scuzi pentru 
următoarele două, trei zile. 

Deşi Gisela ar fi trebuit să răsufle uşurată, pentru că 
astfel scăpa de atenţia nedorită a soţului, se simţi ca un 
obiect pe care l-ai cumpărat, dar pe care îl arunci într-un 
colţ, pentru că nu ştii exact cum să îl foloseşti. În afară de 
asta, nu rezolvase problema cu căţeaua care îi ocupase 
camera de parcă ar fi fost a ei. Pentru că Anna îi explicase 
clar că nimeni nu va întreprinde ceva împotriva lui Dagga, 
îi ură noapte bună mătuşii lui Gaudentius şi reveni în 


iatacul ei. 

Când intră, Gundi arătă într-o tăcere plină de 
înţelesuri intrarea către dormitor. În primul moment crezu 
că, în ciuda spuselor Annei, apăruse soţul ei, ca să îşi 
ceară dreptul. Dar, când privi prudentă prin cadrul uşii, 
văzu cu un oftat de uşurare că Dagga eliberase o parte a 
patului. Deoarece acesta putea adăposti o întreagă familie, 
va avea şi ea suficient loc să doarmă şi îşi spuse că prefera 
oricum să aibă lângă ea în pat căţeaua, decât pe soţul ei nu 
mai puţin păros. 


Dimineaţă, Gisela fu trezită de botul umed şi rece al 
câinelui, care îi atingea faţa. Deschise ochii brusc şi o văzu 
pe Dagga lângă patul ei. Căţeaua dădea uşor din coadă şi 
întorcea capul către uşă. Pentru că Gisela nu reacţiona, 
apucă pătura cu dinţii şi o trase jos din pat. 

— Ce înseamnă asta? o dojeni Gisela, care dormise 
într-o cămaşă din pânză subţire şi acum tremura dintr- 
odată. 

Atunci căţeaua o apucă de încheietura mâinii, în aşa 
fel încât tânăra îi simţea doar uşor dinţii, şi trase încet. 

— Cred că vrea afară, spuse ameţită de somn Gundi 
şi căscă copios. 

Gisela îşi dădu seama că slujnica avea dreptate şi 
cobori din pat. Pentru că Dagga devenea mai insistentă, îşi 
puse o rochie pe deasupra şi băgă picioarele în nişte 
papuci. Pe coridor se auzeau slugile lucrând jos, în 
bucătărie şi în încăperile învecinate, dar pe întregul drum 
până la holul cel mare nu întâlni pe nimeni. Aici, bracii 
lungiţi pe paie se retraseră la vederea Daggăi în cel mai 
îndepărtat colţ. Gisela îi privi amuzată, în timp ce uriaşa 
căţea o împingea către intrare. 

Străjerul era acelaşi ca în ziua anterioară şi se 
pregăti să o oprească pe Gisela şi de data aceasta. Dar, 
când făcu un pas în direcţia ei, Dagga îşi arătă dinţii şi 


scoase un sunet la care bracii săriră îngroziţi, cu cozile 
între picioare. Străjerul o privi descumpănit pe Gisela, 
aruncă o privire către Dagga şi înghiţi în sec. Evident luase 
hotărârea că era mai sănătos să suporte mânia stăpânului 
şi să supravieţuiască ca şarpe sau salamandră decât să îşi 
dea sufletul între colții căţelei. Ca urmare, deschise uşa 
mai repede decât o făcuse vreodată până atunci. Dar îşi 
pierdu rapid speranţa de a o închide tot atât de repede, 
imediat ce Dagga ar fi ieşit, pentru că animalul îi ceru cu 
un ghiont Giselei să iasă înaintea lui şi o urmă pe aceasta 
abia după ce ea trecuse pragul. 

— Să nu rămâneţi prea mult afară! le strigă străjerul 
cu voce stridentă din cauza fricii şi închise uşa. 

Dagga cunoştea dramul, iar Gisela trebui să alerge 
pentru a ţine pasul cu ea. Căţeaua se opri la un fel de 
portiţă ascunsă, aflată în cel mai îndepărtat colţ al 
burgului şi aşteptă ca Gisela să tragă zăvorul, apoi se 
strecură afară prin deschizătura portiţei. Gisela deschise 
complet portiţa şi ieşi după ea. Avea în faţă o mică pajişte, 
ce ţinea de fortăreaţa exterioară, înconjurată de un zid 
scund. Iarba era proaspăt cosită şi fără niciun mărăcine. 
Dagga era tocmai pe punctul de a se uşura. Gisela simţi şi 
ea nevoia, dar nu dorea să o facă aici, afară, şi privi burgul 
cu regret. Dacă va alerga, va ajunge la timp. Oricum, va 
trebui să lase portiţa deschisă, ca să poată intra şi Dagga. 
Renunţă imediat la gândul de a se reîntoarce spre a 
deschide portiţa, căci fără Dagga străjerul nu îi va permite 
să iasă din castel. 

Când presiunea din pântece deveni prea mare, Gisela 
lăsă aceste gânduri deoparte. Va vedea căţeaua cum va 
intra înapoi în castel. Trase portiţa după ea, o blocă cu 
zăvorul şi-şi sumeţi poalele rochiei pentru a putea fugi mai 
repede. Ajunse la locul salvator exact la timp. Când ieşi 
uşurată, o aştepta Dagga, care voia parcă să îi spună că îi 
plăcuse acest joc. După cum află Gisela mai târziu, căţeaua 
forţase cu greutatea ei o poartă de la grajduri, rupând şi 


zăvorul. O urmă pe Gisela în dormitor, se aşeză pe un 
covor din petice şi privi cum tânăra se spăla şi se schimba. 
La scurt timp, apărură cele două slujnice cu micul dejun. 
Privirile cu care o măsurară pe Gisela erau aproape la fel 
de temătoare cu acelea aruncate căţelei. Se pare că se 
răspândise vestea că Dagga făcuse o pasiune pentru soţia 
magistrului Alban. 

Gisela nu fu deranjată de comportarea ciudată a 
slujnicelor şi mâncă cu poftă în timp ce cugeta cu ce să îşi 
înceapă ziua. În acest timp cineva ciocăni la uşă. La 
invitaţia ei de a intra, apăru Anna, despre care Gisela încă 
nu se lămurise dacă era stăpână sau doar menajeră a 
gospodăriei şi a nepotului ei, care arăta cu mulţi ani mai în 
vârstă decât ea. 

Femeia îi aruncă Daggăi o privire suspicioasă şi i se 
adresă Giselei: 

— Gaudentius doreşte să vii în camera de studiu. 

Nu suna tocmai prieteneşte. Se părea că Anna nu-şi 
iubea peste măsură nici ruda şi nici încăperea acestuia. 
Poate că dezordinea ce domnea acolo era o formă de 
răspuns la visurile ei de menajeră. Gisela zâmbi la acest 
gând, în timp ce se ridica pentru a da urmare dispoziţiei 
magistrului. Dagga o urmă cu atâta naturaleţe, de parcă 
invitaţia o privea şi pe ea. 

Gaudentius, cu faţa înroşită, privi căţeaua care 
adulmeca curioasă peste tot şi care dând din coadă 
răsturnase câteva cărţi. La locul din care în ziua anterioară 
Gisela văzuse ieşind negreala aceea sinistră, Dagga mârâi 
scurt şi apucă cu dinţii prin aer; apoi se retrase în colţul în 
care Gisela văzuse crucifixul şi rămase întinsă pe podea. 

Privirea Giselei era acum mai limpede decât cu o zi 
înainte. Îşi dădu seama că negreala provenise dintr-un 
obiect de aur, care amintea în acelaşi timp de o cutie cu 
medicamente şi de un relicvar. Cu siguranţă ceea ce se afla 
în interior nu avea nimic sfânt. 

— Nu ar exista posibilitatea de a scoate animalul de 


aici? 

Gaudentius îi aruncă Daggăi o privire supărată, la 
care căţeaua răspunse cu un tresărit de urechi. Îi arătă 
Giselei un scaun în jurul căruia se aflau teancuri de 
volume. Mai era o tăbliță de ardezie, ca acelea folosite de 
Gisela la şcoala de fete orăşenească, la care învățase 
cititul, scrisul, tabla înmulţirii şi manierele ce trebuiau 
respectate de fiicele burghezilor. 

Gaudentius se aplecă şi îi întinse tăbliţa. 

— Sper că ştii să scrii. Kezia nu ştia şi am pierdut 
mult timp pentru a o învăţa. Nu mai dispun de acest timp. 

Gisela strâmbă din nas jignită. 

— Bineînţeles că ştiu! Ştiu tot ce este necesar pentru 
a deveni soţia unui om de afaceri onorabil şi pentru a 
conduce gospodăria acestuia şi a lucra cu registrele. Cu 
vrăjitoria şi cu altele asemănătoare nu m-am ocupat 
niciodată. 

Gaudentius o  întrerupse râzând. Apoi  rânji 
batjocoritor. 

— Dacă ar fi trebuit să aştepţi după un om de afaceri 
onorabil, ai fi rămas fată mare până la sfârşitul zilelor tale. 
Eu nu cunosc niciunul onorabil. Dar acum ia creta în mână 
şi scrie ce îţi dictez. 

O copleşi cu o mulţime de cuvinte ce sunau străin, pe 
care ea nici nu le pricepea şi nici nu le putea scrie repede 
pe tăbliță. Abia când el se întoarse din nou către ea îi 
observă mâinile ce se odihneau în poală. 

— Ce-i asta? Am spus să scrii! 

Gisela dădu mânioasă din cap. 

— Nu învăţ nicio lucrare diavolească! 

Faţa lui Gaudentius se întunecă şi acesta trase atât 
de adânc aer în piept, că Giselei i se făcu frică să nu 
păţească ceva. Dar el îşi reveni rapid, apucă un băț subţire 
aflat lângă el şi o ameninţă. 

— Dacă asta vrei, pot şi să te îmboldesc. În ce o 
priveşte pe Kezia, nuiaua asta s-a dovedit deosebit de 


eficientă! 

Când ridică băţul ca să o lovească uşor, mârâitul lui 
Dagga îl făcu să încremenească. li aruncă o privire scurtă 
căţelei, înţelese că aceasta era gata să sară la el şi înjură 
ca un mercenar. 

— Ar fi trebuit de mult să pun să fie omorâtă bestia 
asta. 

— Faceţi-o, şi o să vă purtaţi blestemul până la 
sfârşitul zilelor voastre! 

Gisela îi mulţumi căţelei cu un zâmbet. 

Ea simţise doar rareori nuiaua, dar aflase de la 
câteva fete din vecini cât de dureroase pot fi loviturile. 

Gaudentius părea să fi înţeles că era mai bine pentru 
el să încheie pace cu Dagga şi lăsă jos nuiaua. 

— Femeie, nu este vorba doar despre mine, ci şi 
despre soţul tău. Spuneai mai devreme că ai fost educată 
pentru a fi o bună soţie. Atunci conştiinţa ta ar trebui să te 
oblige să faci totul pentru a-l elibera de blestem. 

Acest argument o puse pe Gisela într-o situaţie fără 
ieşire. Luă creta şi privi cu teamă către Gaudentius. 

— Juraţi că ceea ce mă veţi învăţa nu mă va costa 
nemurirea sufletului meu! 

— Îţi jur, aşa să mă ajute Dumnezeu! 

Deşi vocea lui Gaudentius suna cinstit şi chiar festiv, 
îndoielile o măcinau pe Gisela. Obiectul cel negru 
întunecase deodată încăperea, iar lumina crucifixului 
alungase cu greu negreala din jur. In acelaşi timp avea 
impresia că Gaudentius nu era conştient de consecinţele 
acţiunii sale. Totuşi simţea trezindu-se în ea o curiozitate 
nefirească, ce o îmboldea să descopere secretele 
bătrânului. 

Câteva momente luptă cu sine, apoi plecă învinsă 
capul. 

— Fie ca sufletul dumneavoastră să ardă veşnic în 
flăcările iadului dacă prin acţiunile dumneavoastră mă veţi 
lipsi de împărăţia cerului! Şi acum spuneţi-mi ce trebuie să 


scriu. 

Gaudentius făcu un gest cu mâna, ca şi cum ar fi 
alungat o muscă, dar nu răspunse prin nimic afuriseniei 
aruncate de ea, ci dictă din nou cuvintele. 

— Acest exerciţiu foloseşte în primul rând întăririi 
puterii tale de concentrare. Femeile sunt fiinţe fluşturatice, 
a căror atenţie nu poate rămâne mult timp concentrată 
asupra unui lucru. Va trebui să înveţi să stăpâneşti această 
parte a ta dacă vrei să ne ajuţi pe soţul tău şi pe mine, 
spuse el pe un ton doct, ceea ce o deranjă atât de mult pe 
Gisela, încât după al patrulea cuvânt nu mai ştia ce urma şi 
trebui să întrebe. 

— Vezi tu, asta este! 

Gaudentius se strâmbă de parcă o prinsese asupra 
unei fapte urâte şi îi tinu o lungă prelegere privind 
necesitatea concentrării şi a autostăpânirii, cărora li s-ar 
opune feminitatea şi pasivitatea sexului ei. Gisela suportă 
răbdătoare morala lui, spunându-şi că ar învăţa mult mai 
bine dacă el însuşi ar respecta aceste învățături. 

8. 


În acea zi Gisela nu îl văzu pe soţul ei. Deşi îi stăteau 
pe limbă mii de reproşuri, era bucuroasă deoarece nu ar fi 
putut să şi le exprime pe un ton prielnic convieţuirii 
conjugale. Gaudentius o chinuise ore în şir, răzbunându-se 
cu nenumărate mici şicane pentru că prezenţa Daggăi nu îi 
permisese să o lovească cu nuiaua pe ucenică şi să se 
răstească la ea. O obligase să se opună cerinţelor corpului 
ei şi, sub pretextul îmbunătăţirii capacităţii ei de 
concentrare, să noteze cuvinte ciudate, probabil latine, cu 
vezica chinuitor de plină. Ea trebuise să îndure şi foame, şi 
sete în vreme ce i se spunea că învăţa mai greu decât cel 
mai puţin înzestrat bărbat. Când seara se întorsese în 
camera ei, însoţită de Dagga, şi pentru prima dată goli un 
urcior cu apă de izvor, părerea ei cu privire la bărbaţi era 
foarte proastă. Prea evident o făcuse Gaudentius să simtă 


cât de dispreţuitor priveau mulţi bărbaţi femeile şi cât de 
lipsite de minte le găseau. Lihnită de foame, privi prin 
odaie. 

— Nu ne-au adus nimic de mâncare? 

Micuța ei slujnică clătină din cap. 

— Nu! La prânz am fost în bucătăria slugilor şi am 
primit câte ceva acolo. Poate că am fost servite doar ieri, în 
ziua sosirii noastre, şi acum se aşteaptă ca eu să mă duc 
după mâncarea dumneavoastră. Aşteptaţi, dau fuga până 
jos! 

Dar înainte ca Gundi să fi ajuns la uşă, aceasta se 
deschise şi intră Anna cu o faţă şi mai încrâncenată decât 
de obicei. Se opri la o distanţă respectabilă de Dagga. 

— Avem un oaspete la castel. Ar fi oportun să vii în 
sală. 

Avea o voce gâtuită. 

Gisela se întrebă despre ce oaspete o fi vorba, dacă 
femeia se purta aşa, şi se decise să nu impresioneze nici 
printr-o înfăţişare deosebit de dezagreabilă şi nici printr-o 
fire asemănătoare. Înainte de a o urma pe Anna, i se 
adresă lui Gundi: 

— Du-te la bucătărie şi vezi dacă ai ceva să mănânci. 

— La noi încă nu a făcut nimeni foamea! 

Anna făcu cu mâna un gest de supărare şi o zori 
către uşă pe Gisela. 

Dagga îşi urmă imediat noua stăpână. Anna îi aruncă 
o privire iritată şi o luă pe scări înaintea Giselei. Tânăra, în 
ciuda foamei chinuitoare, o urmă şovăitoare. Când trecu 
prin dreptul ferestrei din partea frontală a coridorului, 
putu zări luna plină care atârna deasupra peisajului ca o 
uriaşă felie sclipind roşiatic. O lumină lugubră acoperea 
împrejurimile, amintindu-i Giselei de situaţia ei. Remarcă 
totuşi că apăsarea din piept, care o chinuia de la intrarea 
în burg, se mai micşorase şi putea să respire mai uşor. 

Se bucura să mai vadă şi alte figuri şi de aceea 
cobora scările cu plăcere. Încercând să arunce de sus o 


privire asupra sălii cavalerilor şi să-şi dea seama dacă 
anunţatul oaspete se aşezase deja la masă, aproape că îşi 
suci gâtul. La uriaşa masă puteau să ia loc mai mult de 
cincizeci de oameni, dar în capul ei se aflau doar trei 
persoane. Gaudentius atârna în locul de onoare cuvenit 
gazdei, de parcă nici nu ar mai fi avut puterea să se aşeze 
drept. Arăta acru ca vinul ţinut descoperit la soare mult 
timp, iar roba de învăţat stătea pe el ca o piele plină de 
riduri pe un trup veşted. _ 

Pe soţul ei nu îl putu zări niciunde. În locul acestuia, 
la dreapta lui Gaudentius, stătea un bărbat voinic, care 
purta o tunică cu dungi verzi şi aurii şi pantaloni în 
aceleaşi culori, lungi până la genunchi, ambele piese de 
îmbrăcăminte prevăzute cu şliţuri mici, căptuşite cu roşu. 
Avea ciorapi asortaţi, roşii. Pantofii uşori, din piele, 
veşmântul şi boneta tivită cu blană îl recomandau ca pe un 
nobil. Trebuia să fie trecut de patruzeci de ani. li adresă 
Annei, care luase loc în faţa lui, priviri ce nici nu puteau fi 
mai explicite. Prezenţa sa părea să îi fie foarte plăcută 
mătuşii lui Gaudentius, pentru că, atunci când îi vorbea, 
întindea mâna şi îl atingea cu un gest familiar. 

— Dânsul este Herr Eckehard von Trelling, vecinul 
meu preferat, îl prezentă Gaudentius când Gisela cobora 
ultima treaptă a scării. 

Ea îi acordă lui Herr Eckehard doar o privire fugitivă, 
pentru că o interesa mai mult bărbatul care se afla în faţa 
cavalerului. Era cu cel mult cinci ani mai în vârstă decât 
ea, îmbrăcat cu o tunică până la genunchi, garnisită cu 
borduri de culoare roşu-închis. Purta ciorapi deschişi la 
culoare şi pantofi maro, cu cureluşe. Pălăria lui era 
albastră, cu borurile ridicate. Nu arăta atât de luxos ca 
celălalt oaspete, dar în ochii Giselei îl punea în umbră pe 
cavalerul mai în vârstă. Avea o figură bine proporţionată, 
deşi nasul îi era încovoiat ca un cioc de vultur, şi, spre 
deosebire de nobil, se bărbierise de curând, ca şi cum ar fi 
dispus de un băiaş. 


Când Gisela se apropie, acesta făcu o mişcare de 
parcă ar fi intenţionat să se ridice şi să îi vină în 
întâmpinare, dar se lăsă înapoi pe scaun şi respiră adânc. 
În acelaşi timp, îi făcu lui Gaudentius un semn, pe care 
acesta păru că îl înţelege, dar că nu îl aprobă. Deoarece 
bătrânul magistru se încruntă şi răspunse pretenţiei mute 
a oaspetelui printr-un energic gest negativ. 

Pe Anna nu o interesă acest dialog mut, ci îl prezentă 
Giselei pe tânărul bărbat. 

— Dânsul este Georg Streller, fiul lui Anton Streller 
din Schwabach. 

Numele de Streller şi referirea la Schwabach trezi 
amintiri în Gisela. Era vorba despre unul dintre 
comercianții cu care tatăl ei făcuse odinioară afaceri bune. 
În urmă cu doi ani, Otto Giildener renunţase la colaborarea 
fructuoasă cu acesta, pentru a face afaceri cu alţi 
negustori, care îi promiseseră un câştig mai mare. Dar 
cuvintele acestora valoraseră mai puţin decât hârtia pe 
care o iscăliseră, iar tatăl ei plătise cu ruina reorientarea 
legăturilor sale. 

— Herr Streller ne face doar o scurtă vizită. Mâine- 
dimineaţă pleacă. 

Vocea lui Gaudentius părea arţăgoasă, de parcă 
prezenţa tânărului negustor îi displăcea. Mefienţa lui 
Gaudentius i-l făcu Giselei şi mai simpatic pe vizitator. În 
faţa lui Georg Streller făcu o reverență, cum se cuvenea în 
faţa unui om înstărit de origine nenobilă, în timp ce în faţa 
lui Eckehard von Trellingen îşi înclină capul. 

— Dar aţi prins o păsărică drăguță, iuncher Matthias! 
se exprimă laudativ Trellinger. 

Gisela se uită iritată în jur. Nu cunoştea nicio 
persoană care să poarte acest nume şi se întrebă cui i se 
adresase cavalerul. 

Anna o lămuri. 

— Se referă la nepotul meu, botezat cu numele de 
Matthias von Ribelsborn, dar care crede că trebuie să îşi 


zică magistrul Gaudentius. 

— Toată această „magistrăreală” nu a dus la nimic 
bun! 

Cavalerul Eckehard strâmbă din nas şi pentru 
aceasta se alese din partea lui Gaudentius cu o privire 
furioasă. 

Încercarea acestuia de a da cu pumnul în masă nu 
provocă decât un plesnet uşor. 

— Anna, vin bucatele ori trebuie să flămânzim la 
masă? 

Mătuşa părea obişnuită cu  indispoziţiile lui 
Gaudentius, pentru că doar zâmbi indulgent şi bătu din 
palme. Imediat apărură patru servitori cu o placă cu 
picioare scurte, ca o masă, prevăzută cu bare pentru 
transport ca o lectică. Bărbaţii o depuseră lângă masă. Pe 
ea se aflau duzini de castroane, platouri şi castroane. 
Slujnicele aduseră prosoape umede, cu care cele cinci 
persoane îşi puteau şterge mâinile, şi le puseră de gât 
şervete mari. Fu adus şi vinul, după care li se serviră 
invitaţilor îmbelşugatele bucate, din care s-ar fi putut 
sătura cel puţin un număr dublu de oaspeţi. 

— Treci la atac! o invită Eckehard pe Gisela, care 
fusese aşezată lângă el, şi se aplecă puţin deasupra 
decolteului ei. 

Ceea se pare că nu prea le plăcu celor prezenţi. Anna 
îşi drese glasul şi îi puse lui Trellinger o întrebare absolut 
de prisos. Momentul fu folosit de Georg Streller spre a se 
adresa Giselei: 

— Am auzit că sunteţi fiica negustorului Otto 
Guldener din Nürnberg. Tatăl meu a lucrat cu el şi regret 
că relaţiile de afaceri s-au răcit, căci altfel v-aş fi vizitat şi 
aş fi făcut cunoştinţă cu dumneavoastră. 

— Într-adevăr, ce păcat! 

Răspunsul ţâşni fără ca Gisela să îşi fi putut controla 
vorbele. Imediat se ruşină pentru exclamaţia negândită, 
deoarece era totuşi o femeie măritată. 


Dar Georg Streller zâmbi şi i se adresă Annei, care 
şedea lângă el: 

— Nu ar fi mai bine dacă aţi schimba locul cu cel al 
domnişoarei Gisela? Aţi fi mai apropiată de Herr Eckehard. 

— Hei, nu aşa ne-a fost vorba! Tu să rămâi cu tânăra 
şi eu cu... 

— „..„baborniţa? Sper că nu asta ai vrut să spui, 
dragă! 

Ochii Annei aruncară fulgere, sub care Herr 
Eckehard se făcu mic. 

— Nu aş fi îndrăznit niciodată să spun aşa ceva, 
doamna mea adorată! Doar de doi ani mă străduiesc să fac 
tot ce pot spre a te convinge să accepţi sfânta legătură a 
căsniciei cu mine. 

Cuvintele lui Eckehard acţionară asupra Giselei ca un 
duş rece: ea înţelese că nu se cuvenea să se ocupe fără 
jenă de un bărbat tânăr. Îşi luă privirea de la Georg şi 
rămase tristă cu ochii în gol. Dar Anna nu îi dădu răgaz să 
se autocompătimească, pentru că, fără a băga în seamă 
mina furioasă a nepotului ei, se ridică şi îi ceru Giselei să îi 
lase locul de lângă cavalerul Eckehard. 

Nobilul râse. 

— Draga mea, aşază-te totuşi de partea cealaltă a 
mea. Astfel sunt încadrat de două frumuseti, iar bunul 
nostru Georg nu a mai rămas cu nimic. 

— Dacă asta reprezintă concepţia dumneavoastră cu 
privire la prietenie, va trebui să analizez serios dacă nu ar 
fi cazul să renunţ pe dată la creditul pe care vi l-am dat. 

Georg părea indignat, dar în privirea lui scânteiau 
mii de drăcugşori. 

Deoarece Gisela, care se ridicase spre a-i ceda locul 
Annei, rămăsese nehotărâtă în picioare, el ocoli repede 
masa, făcu o plecăciune mai mult decât protocolară în faţa 
ei şi îi oferi braţul său. 

— Vino, draga mea, urmează-mă şi acordă inimii 
mele puţină consolare. 


— Nu te lăsa ademenită de mojicul acesta, Gisela. Nu 
merită. 

Gaudentius ridică copanul de pui cu care îl servise 
slujitorul şi o clipă păru că i-l va arunca în cap lui Georg 
Streller. Apoi, spumegând de furie, cobori mâna pentru ca 
servitorul lui, Ludwig, să poată să îi taie carnea. 

În timp ce Anna îi tăia lui Eckhard bucata de carne şi 
îi umplea cupa, Georg o conduse pe Gisela la locul aflat 
lângă al său şi îi mărunți carnea, fără a ţine seama că 
uzanţele îi cereau doamnei să îl servească cu bucate pe 
bărbat. 

— Prostănac! mormăi Gaudentius şi îl ocări apoi pe 
servitor pentru că nu îi tăiase carnea în bucățele destul de 
mici. De-aş putea să mestec din nou cu dinţii proprii! 

Această exclamaţie o făcu pe Gisela să îşi dea seama 
de motivul pentru care magistrul Alban nu era de faţă şi 
abia putu să îşi reţină lacrimile. În timp ce mânca încet şi, 
deşi îi era foame, înghiţea cu greutate chiar şi bucăţi mici, 
îl măsura pe furiş pe Georg. I se părea că până acum nu 
văzuse tânăr mai arătos şi îndrăzni să îşi imagineze ce ar fi 
fost dacă Anton Streller şi tatăl ei ar fi rămas parteneri de 
afaceri. Poate că Georg ar fi cerut-o în căsătorie, în loc să o 
fi făcut Bruno 'Tettenwieser. Fără să vrea, îi compară pe cei 
doi tineri şi, din această comparaţie, Georg ieşi victorios la 
toate capitolele. Se întrebă critic dacă era cazul să îi ia în 
nume de rău desfacerea logodnei lui Bruno, care acum i se 
părea mic şi respingător. Nu era cazul, stabili ea după o 
temeinică cercetare a conştiinţei ei. Georg doar arăta un 
pic mai bine şi se comporta mai simpatic. Dar soarta 
fusese atât de rea cu ea încât acum era soţia unei creaturi 
pe care o puteai numi doar monstru. 

— Sunteţi atât de tăcută, draga mea. 

Vocea lui Georg Streller puse capăt încâlcelii 
gândurilor din capul Giselei şi chiar o sperie. 

— Scuzaţi-mă, eu... 

— Tocmai voiam să vă ofer un piept de prepeliţă. Este 


deosebit de gustos! 

Fără a mai aştepta un răspuns, Georg înfipse vârful 
cuţitului într-o bucăţică de carne şi i-l băgă în gură Giselei. 
Într-adevăr era atât de fraged încât se topea pe limbă. 
Tocmai era pe cale să se bucure şi de a doua bucată, dar 
nici Gisela şi nici Georg nu o avură în vedere pe Dagga, 
care se aştepta să fie şi ea hrănită şi înşfacă bucăţica. 

Gaudentius râse batjocoritor. 

— Dacă te mai guduri aşa pe lângă Gisela, vei avea 
de-a face cu monstrul acesta, Georg! Se pare că bestia o 
socoteşte pe tânăra femeie proprietatea ei. 

— În cazul acesta nu trebuie să îmi fac un duşman 
din căţea. 

Georg apucă râzând o bucată mare de friptură de 
porc şi i-o aruncă Daggăi. Aceasta o prinse din zbor şi 
începu să o mestece cu poftă sub privirile pofticioase ale 
bracilor, care trebuiau să se mulţumească cu oasele. Dar 
Georg câştigase timp pentru a putea continua discuţia şi o 
mituia pe Dagga cu bucăţi gustoase, pentru a fi lăsat în 
pace să vorbească cu Gisela. Pe faţa lui Gaudentis apăru o 
expresie dezamăgită în locul ironiei batjocoritoare privind 
dificultăţile lui Georg din cauza pretențiilor de proprietate 
ale Daggăi şi, la un moment dat, bătrânul apucă un ciolan 
mare pe care se pregăti să îl arunce în capul căţelei. 

Anna întinse mâna peste Eckehard şi îl apucă de braţ 
pe Gaudentius. 

— Eu nu aş face-o, nepoate! Pe ultimul bărbat care a 
încercat să o lovească pe Dagga am fost nevoiţi să îl 
salvăm cu nişte drugi, altfel animalul l-ar fi făcut bucățele. 

Cavalerul ridică pocalul ca pentru a toasta pentru 
Dagga. 

— Şi tipul nu mai arăta prea bine! Dacă bărbierul de 
aici nu şi-ar fi cunoscut atât de bine meseria, nu ar mai fi 
supravieţuit muşcăturilor. Această Dagga este o căţea 
extrem de rea. Când va face pui, aş vrea şi eu unul dintre 
ei. Vă spun eu că face pui ca ursul, cum nu s-au mai văzut! 


Cu aceasta Eckehard se avântă într-un monolog 
despre vânătoare, care tuturor, cu excepţia lui, li se păru 
prea plictisitor după primele cuvinte. Dar Anna îl ascultă 
aparent cu entuziasm, pentru că ea considera că orice este 
mai bine decât să rămână fată bătrână. Ea nu se mai 
considera nici destul de tânără pentru a avea copii. Dar 
pentru că Herr Eckehard dispunea de trei progenituri 
sănătoase tun de la soţia sa decedată, nici nu s-ar aştepta 
la moştenitori din partea ei. Ea se înţelegea excepţional cu 
băieţii şi cu fata cavalerului, care ar fi preferat-o ca mamă 
vitregă oricăror alte pretendente la căsătorie din 
împrejurimi. Dar, atât timp cât nepotul ei şi cel mai bun 
prieten al acestuia se aflau sub oribilul blestem, i-ar fi 
părut o trădare din partea ei să-i părăsească la nevoie şi 
mai ales Riebelsborn. 

9. 


Aşa cum prevăzuse Gaudentius, Georg Streller nu se 
mai afla a doua zi dimineaţa în castel. Giselei îi părea rău, 
pentru că acesta se dovedise un oaspete şi un partener de 
discuţie plăcut şi chiar o făcuse să râdă de câteva ori. In 
ciuda primelor semne, fusese o seară agreabilă, la care nu 
putuse să reziste mult timp nici mina posomorâtă a 
bătrânului mag. Gaudentius sau, cum ar fi fost mai corect 
să i se spună, iuncherul Matthias von Riebelsborn 
povestise în cele din urmă şi câteva glume mai deocheate, 
la care Gisela roşise şi la care Anna dăduse dojenitor din 
cap. Pe parcursul conversaţiei, Gisela constatase că 
discuţia vie părea că spărsese gheaţa dintre ea şi mătuşa 
gazdei şi spera că acest lucru îi va uşura întrucâtva viaţa 
între aceste ziduri. 

Şi nu fu dezamăgită, pentru că în dimineaţa 
următoare Anna supraveghe personal aducerea micului 
dejun şi pentru scurt timp se şi aşeză cu ea la masă. În 
timp ce Gisela se servea cu terciul hrănitor din zeamă de 
carne şi pâinea din ovăz uscată rasă fin, mătuşa lui 


Gaudentius povestea despre ceilalți vecini ai 
Riebelsbornului, care după chestiunea cu blestemul rareori 
îşi mai făceau apariţia la castel. Era vorba îndeosebi 
despre familii de mici nobili, care se gospodăreau mai mult 
prost decât bine în fortificațiile lor vechi, pizmuindu-i pe 
cei din Riebelsborn pentru banii aduşi de legăturile cu 
Georg Streller. 

Gisela ciuli urechile când auzi numele lui Georg. 

— Nu ştiam că nepo... Ăă, că magistrul Gaudentius 
este prieten atât de bun cu Herr Georg. leri-seară chiar am 
avut impresia contrară. 

Nu o putea privi pe Anna ca mătuşă a stăpânului 
burgului, doar el părea după înfăţişare tatăl sau bunicul ei! 

— Ieri Matthias a fost puţin cam insuportabil. 
Probabil că îl dureau oasele. La vârsta pe care o are 
datorită blestemului, este şi normal, răspunse Anna. 

— Imi poţi povesti ceva mai mult despre acest 
blestem? 

Gisela o privi plină de speranţă pe Anna şi fu 
dezamăgită când aceasta dădu din cap cu regret. 

— Nu, absolut nimic. În privinţa lui, probabil că tu 
ştii mai multe decât mine. Nepotul meu nu mi-a destăinuit 
niciodată cum a ajuns în situaţia asta. Nici nu m-a 
interesat, pentru că astea nu sunt lucruri care să preocupe 
un creştin onest. 

Cuvintele Annei fură ca o palmă pentru Gisela. Şi ea 
se socotea o creştină onestă, dar fusese silită să pătrundă 
în labirintul tainelor diavoleşti în faţa cărora această 
femeie dădea înapoi. Totodată se mira că Gaudentius nu o 
chemase deja în această dimineaţă. 

Nici nu se gândise bine la bătrânul mag, că Dagga 
ciuli urechile şi scoase un uşor sunet de avertizare. Puțin 
mai târziu, uşa se dădu de perete şi Gaudentius apăru 
şchiopătând. 

— De ce nu ai mâncat încă? Este vremea învățatului! 
se răsti el la Gisela. 


Atitudinea lui nu îi plăcu Annei. Mătuşa se ridică şi se 
înfipse în faţa lui. 

— Acum fii atent la mine, dragul meu Matthias! 
Sărmana asta nu poate face nimic pentru situaţia în care 
te afli tu. Pentru ea, tu singur eşti de vină. Ai să o laşi pe 
Gisela să îşi ia liniştită micul dejun, chiar dacă stai ca pe 
jăratic, şi să nu mai ridici tonul! Dacă din cauza ta se va 
prăbuşi jos de epuizare, nu vei câştiga nimic şi va trebui să 
îţi cauţi altă victimă! 

Gaudentius nu avu nicio reacţie la cuvintele ei 
vehemente. 

— Acum ai terminat? întrebă el când Anna se opri. 
Atunci du-te jos şi sâcâie-le pe slugile tale! Pe mine şi pe 
Gisela ne laşi să facem ce trebuie. 

Se aşeză oftând pe o ladă şi o privi suspicios pe 
Dagga. Dar căţeaua nu îl băgă în seamă, ci se întoarse 
către Gisela, care tocmai mânca o porţie de jumări de ouă 
cu cubuleţe de pâine, făcând-o atentă cu un sunet scurt, 
dar strident că mai exista o gură de umplut. 

Gisela şi Anna se întreceau în a hrăni căţeaua şi 
pentru prima dată Gundi îndrăzni să vâre o bucată de 
pâine în botul larg deschis. Când maxilarele grele se 
închiseră, tresări speriată şi îşi duse mâinile la spate, în 
siguranţă. Între timp, Gaudentius îşi frângea degetele tot 
mai supărat şi mormăi ceva de genul: „Femei care nu ştiu 
ce este important în viaţă”, în cele din urmă, bătu cu 
piciorul în podea. 

— Hai odată, Gisela! Sau, din vina ta, bărbatul tău 
trebuie să rămână mai mult cu înfăţişarea asta groaznică? 

— Pe tine te interesează mai puţin Alban decât te 
interesează persoana ta! îl ironiză ruda sa. 

Se alese cu o privire otrăvită. 

— Nu ştiu în ce măsură ar trebui să fie asta o crimă. 
O fi arătând Alban respingător, dar lui nu i-a fost afectată 
vârsta şi el mai poate trăi câteva decenii. În schimb, eu 
abia dacă am să supraviețuiesc iernii viitoare. 


Anna îl privi surprinsă. 

— Mie mi-ai spus că va dura ani până când va putea 
fi cineva pregătit să rupă vraja. 

— Aşa şi este! Tocmai de aceea nu trebuie să pierdem 
timp. Dacă Gisela ar fi fost un tânăr, am fi putut fi acum 
mult mai departe! 

Anna clătină din cap râzând. 

— Dacă ea ar fi fost un tânăr, Alban nu s-ar fi putut 
căsători cu el. Aşa că nu te mai plânge! Niciun om raţional 
nu ar fi venit cu tine de bunăvoie. Nu puteaţi apela decât 
la o fată obligată de tatăl ei să facă prostia asta. 

Gisela lăsa impresia că discuţia nu o privea, dar nu se 
putu împiedica să nu roşească. Pentru a-şi abate atenţia în 
altă parte, şterse castronul cu restul rămas de la pâine, pe 
care îl băgă în botul Daggăi, pentru că ea oricum era 
sătulă. Când se ridică, îi veni o idee: 

— Aş vrea să îmi răspundeţi la o întrebare, Herr 
Gaudentius: după tot ce am aflat aici, se pare că soţul meu 
nu s-a născut cu înfăţişarea pe care o avea la căsătorie. 
Cum arăta înainte? 

Anna fu cuprinsă brusc de tuse, iar Gaudentius făcu 
un gest de parcă ar fi vrut să sucească gâtul cuiva. Dar se 
mulţumi cu un fornăit şi îi ceru răstit Giselei să se 
grăbească. 

Gisela îşi încrucişă braţele pe piept. 

— Am dreptul să ştiu cum arată bărbatul meu şi ce 
fel de om este. 

— Micuta are perfectă dreptate. 

Anna se distra enervându-şi ruda şi privea înveselită 
cum faţa lui Gaudentius păli întâi, apoi se întunecă. 

Bătrânul magistru ar fi preferat să răspundă 
îndărătniciei Giselei cu nuiaua, dar prezenţa Daggăi şi 
faptul că tânăra putea în orice caz să alerge mai repede 
decât el îl făcură să se răzgândească. Strânse din buze 
până când acestea ajunseră ca o linie şi se gândi rapid. 
Faţa lui reveni la normal şi o măsură pe Gisela cu privirea 


cu care te uiţi la un purceluş de lapte simpatic în timp ce 
te gândeşti ce îmbietor va fi acesta peste o săptămână pe 
farfurie. 

— Tu ai vrut-o, femeie! Pe adevăratul Alban îl găseai 
mai curând prin cârciumi, la un vin şi cu femei uşoare, 
decât la muncă cinstită. După ce a tocat banii sărmanului 
său tată şi i-a ajuns cuțitul la gât, m-a implorat să îi 
destăinui secretul obţinerii aurului ca să scape de 
închisoarea datornicilor. După ce va fi scăpat de blestem, 
îşi va relua viaţa desfrânată. 

Gisela fu atât de şocată de această dezvăluire, încât 
nu observă că Anna îşi bătea fruntea cu degetul. Se ridică 
brusc, făcu un pas în direcţia lui Gaudentius şi îl arătă cu 
degetul. 

— Şi eu de ce l-aş ajuta? Credeţi că aş fi nebună să 
numesc soţ un astfel de om? 

— Draga mea, eşti deja soţia lui. Fii sigură că în 
actuala lui înfăţişare este cu mult mai neplăcut decât 
înainte. Până acum singurul lucru care te protejează de 
îndatoririle de soţie este avertismentul meu că trebuie să 
rămâi fecioară până când terminăm lucrarea. Doar 
neatinsă eşti în stare să îţi îndrepţi gândurile curate şi 
nepătate de slăbiciunile femeieşti spre ceea ce te învăţ eu. 
Femeia care a simţit ghimpele plăcerii nu este aptă lucrării 
sfinte şi este doar o vrăjitoare demnă de dispreţ. 

Gisela nu înţelese nici jumătate din ceea ce spusese 
magul, dar îi fu suficient să se sperie. Chiar dacă îl asculta 
pe Gaudentius şi învăţa acele lucruri tainice, ce puteau să 
le redea lui şi lui Alban vechea înfăţişare, mai târziu, când 
va împărţi patul conjugal cu soţul ei, va fi doar o vrăjitoare, 
adică una dintre acele fiinţe dăruite diavolului, despre care 
sfânta Biserică îi avertiza pe credincioşi. Dar nu îi putea 
cere nimeni această jertfă, chiar de ar fi depins de ea 
salvarea soţului ei. Pe lângă asta, nu înţelegea să se 
jertfească pentru un bărbat care nu merită sacrificiul ei. 

Gaudentius văzu cum Gisela îşi scosese în faţă bărbia 


şi se certă în sinea lui, pentru că de supărare recursese la 
o minciună. Va fi şi mai dificil acum să-i risipească 
îndoielile. Putea să vadă ce gândea, simţea şi valul magic 
pe care ea îl construia în jurul ei ca pe un zid de protecţie 
şi care trebuia condus în direcţia cea bună. Lui nu îi 
rămânea altceva de făcut decât să îşi aleagă cu mare grijă 
cuvintele următoare, pentru a o convinge să colaboreze în 
continuare. 

— Nu vei fi nici ulterior vrăjitoare, pentru că eu te voi 
învăţa să îţi stăpâneşti puterile şi să trăieşti ca o femeie 
onorabilă, cu frica lui Dumnezeu. 

Gisela se încruntă. 

— Cu un desfrânat risipitor ca soţ? 

— Ca respectabilă văduvă a magistrului care te-a luat 
de soţie din casa tatălui tău şi care nu va mai exista după 
ce blestemul va fi ridicat. Tu ai jurat credinţă monstrului 
Alban, şi nu craiului care a fost acesta. 

Cu aceasta Gaudentius era mulţumit, de parcă 
vorbele lui rezolvaseră toate problemele cu care se 
confrunta lumea. Gisela nu era convinsă încă, dar nici nu 
mai avea puterea de a se certa în continuare cu magul. 
Mai întâi trebuia să câştige timp pentru a putea cugeta în 
linişte. Ceea ce se va întâmpla cel mai devreme diseară; 
până atunci Gaudentius nu o va scăpa din gheare. 

Gisela nu ar fi vrut să urce din nou în odaia din turn, 
care nu mai fusese dereticată de mult, dar nu avea ce să 
facă. Când, cu toate reţinerile ei, îi trecu pragul, privirea ei 
se opri asupra luminii limpezi emanate de crucifixul de 
argint, care i se părea precum focul călăuzitor ce orienta 
vasul în plină furtună către portul sigur. Împinse puţin 
scaunul ei în direcţia forţei liniştitoare şi se aşeză. In acest 
timp, Gaudentius încerca să închidă uşa înainte ca Dagga 
să poată intra, dar căţeaua fu mai rapidă şi oricum mai 
puternică decât el. Cu un avânt care ar fi făcut ţăndări 
chiar şi lemnul gros al uşii, ţâşni în încăpere, se aşeză la 
picioarele Giselei şi îşi lăsă capul pe labe. 


Magistrul decise să ignore animalul şi îi ceru 
ucenicei sale să ia în mână tăbliţa şi creta. După care dictă 
iarăşi un şir nesfârşit de cuvinte latineşti, pe care ea trebui 
nu numai să le noteze, dar şi să le citească, el corectându-i 
nemilos pronunția. 

— Este citus. Cu ei, şi nu Kitus. Doar se pronunţă 
Cezar, nu Kesar. 

Gisela strânse din dinţi până când i se albiră obrajii şi 
repetă cuvântul aşa cum voia Gaudentius. „Mi-ar fi mai 
uşor dacă aş şti ce înseamnă”, gândi ea. Totuşi magul o 
puse în continuare să scrie şi să pronunţe cuvinte fără ai 
le explica. Subaprecierea evidentă a inteligenţei ei o 
necăjea, dar în acelaşi timp o îmboldea să îi demonstreze 
de ce era ea în stare de fapt. 

Din cauza concentrării, de această dată nici nu mai 
auzi clopotul ce anunţa prânzul. În timp ce Gaudentius 
încă se întreba dacă să întrerupă cursul, Dagga ciuli 
urechile, lătră scurt, dar sonor şi o împinse pe Gisela cu 
botul. 

— Ce-i cu tine? o întrebă mirată Gisela, ca şi cum s-ar 
fi adresat unei fiinţe omeneşti. 

Apoi auzi de jos vocea Annei. 

— Veniţi la masă sau trebuie să vă aduc eu prânzul? 

Abia acum băgă de seamă Gisela cât îi era de foame 
şi lăsă creta. Dagga dăduse deja fuga la uşă, iar 
Gaudentius le urmă pe cele două cu o mină nemulțumită. 
Îşi zise că o scurtă pauză pentru masa de prânz nu merita 
totuşi o ceartă cu mătuşa. 

Deoarece nu aveau oaspeţi, Anna pusese masa nu în 
sala cea mare, ci într-o încăpere cu bovindou a castelului. 
Camera era hexagonală şi avea patru ferestre prin care se 
vedea până departe ţinutul deluros şi împădurit. La o 
distanţă pe care un călător ar fi parcurs-o în două ore bune 
Gisela zări un castel în vârful unui deal. 

— Este Trelling, căminul lui Herr Eckehard. 

Vocea Annei avea o duioşie ce trăda că abia aştepta 


să se mute acolo ca nouă stăpână. În acel moment Gisela 
înţelese că îndeplinirea acestei dorinţe depindea de 
succesul ei în ce îl privea pe Gaudentius şi se simţi 
stânjenită. De aceea nici nu îi tihniră bucatele atât de 
măiastru pregătite şi până şi vinul roşu subţiat cu apă 
proaspătă de izvor îi lăsă în gură un gust amar. 

— Mâine Alban va lua iarăşi masa împreună cu noi. 

Odată cu remarca lui Gaudentius, Gisela îşi dădu 
seama că nu simţise nici măcar o clipă lipsa soţului ei. Dar, 
după tot ceea ce îi relatase Gaudentius despre el, absenţa 
lui chiar o bucura. Din fericire, va trebui să îi suporte 
prezenţa numai pe timpul meselor. Conform celor spuse de 
Gaudentius, el nu avea ce căuta nici în odaia şi nici în patul 
ei. 

10. 


Riebelsborn i se părea Giselei un loc uitat de lume. 
Zilele treceau una după alta la fel, lipsite de acel du-te-vino 
pe care în vremurile bune îl trăise în casa părintească. 
Gaudentius nu invita pe nimeni la el şi nu părăsea burgul 
niciodată. Dintre vecini, doar Eckehard von Trelling mai 
trecea pe aici o dată pe săptămână şi era vizibil bucuros 
dacă nu îl întâlnea pe stăpânul castelului. Atunci cavalerul 
îşi dubla efortul de a o convinge pe Anna să consimtă 
asupra căsătoriei şi să convieţuiască la Trelling. Femeia 
câştigase între timp şi încrederea Giselei, care s-ar fi 
bucurat de fericirea ei. Dar ea spera şi că ruda lui 
Gaudentius va rămâne la Riebelsborn, pentru că era 
singura care putea să convingă slugile să rămână. Dacă ea 
pleca, acestea ar fi întors spatele castelului, chiar cu riscul 
ca în afara lui să devină cerşetori. 

Gisela încă nu reuşise să stabilească relaţii mai bune 
cu servitorii. Oamenii i se fereau din cale sau îşi plecau 
privirile când ea le vorbea. Se străduiau să-i îndeplinească 
cât mai repede posibil ordinele, ca şi cum le-ar fi fost 
teamă că pentru orice întârziere vor fi sever pedepsiţi. De 


serviciile ei personale se ocupa Gundi, care, în ciuda 
tinereţii ei, dobândise la castel drepturi care le făceau să 
pălească de invidie şi pe cele mai vârstnice slujnice. Dar 
nimeni nu cuteza să conteste poziţia micuţei sau măcar să 
o supere în vreun fel. Astfel, stăpâna şi slujnica ei trăiau 
între locuitorii burgului ca nişte leproşi, de care toată 
lumea se ferea cu mare teamă. După cum constată în 
curând Gisela, aceleaşi graniţe invizibile despărţeau 
oamenii şi de Gaudentius şi de Alban. Făceau parte dintre 
acei magi de care trebuia să îţi fie frică, deoarece aceştia 
se ocupau cu lucruri aflate dincolo de puterea de 
înţelegere a omului simplu. 

În primele zile, Gisela considerase revoltătoare 
atitudinea oamenilor de a o băga în aceeaşi oală cu cei doi 
blestemaţi. Dar, după un timp, remarcase că instruirea 
dură impusă de Gaudentius, pe care o resimțea deseori ca 
un chin, îi ascuţea simţurile precum o tocilă lama unui 
cuţit. Astfel, dojenise o slujnică deoarece aceasta servise 
supa fierbinte într-un castron crăpat, dar când vru să îi 
demonstreze asta femeii intimidate, constată că acea 
crăpătura nu era vizibilă cu ochiul liber. Dar ea o 
descoperise de la mai mult de zece coti. 

Auzul îi deveni mai bun şi putea să deosebească cu 
ajutorul nasului cele mai fine mirosuri. Atunci când cobora 
la masă în încăperea cu bovindou, ştia deja de la uşa odăii 
din turn a lui Gaudentius ce se gătise în ziua respectivă, de 
la primul până la ultimul fel de mâncare. Însă cel mai mult 
o mira că Gaudentius nu părea să fi remarcat aceste 
schimbări. El o tot punea să scrie la nesfârşit cuvinte 
latineşti şi să le repete papagaliceşte, dar între timp îi 
arătase şi primele mijloace magice pe care ea trebuia 
ulterior să le folosească pentru dezlegarea vrăjii. Gisela nu 
pricepea nimic din ele, iar Gaudentius o trata la fel de 
nesuferit ca în prima zi. Alban îl ajuta doar la predare şi se 
comporta mai iritat decât bătrânul mag. Soţul ei părea să o 
privească doar ca mijloc pentru atingerea unui scop şi, 


spre mirarea ei, era supărată pe el. Chiar dacă intenţia lui 
fusese în primul rând de a aduce sub autoritatea lui de soţ 
o fată înzestrată supranatural, ar fi trebuit să-i acorde 
acesteia măcar respectul cuvenit. 

În acest timp îi aducea mângâiere doar afecțiunea tot 
mai mare pentru Dagga. În burg animalul era deja denumit 
câinele sau uneori bestia miresei magului, pentru că 
Dagga nu se îndepărta niciun pas de ea şi mârâia la oricine 
o privea doar urât pe Gisela. Uriaşa căţea nu se supunea 
însă nici ordinelor ei. Daggăi îi plăcea să doarmă în patul 
Giselei, să o însoţească pe vreme bună sau pe vreme rea 
afară - ceea ce nici Gaudentius nu avea curaj să îi interzică 
- şi considera că sarcina cea mai importantă a Giselei era 
ca în timpul meselor să o hrănească cu tot felul de 
bunătăţi. Tânăra făcea asta cu plăcere, căci căţeaua îi 
dădea senzaţia că avea cel puţin o prietenă în castel. Şi 
Anna o trata prieteneşte, dar aceasta era foarte prinsă de 
obligaţiile ei de administratoare şi nu prea găsea timp şi 
pentru ea. Nici Gisela nu avea timp pentru o scurtă 
pălăvrăgeală decât rareori, pentru că instruirea îi solicita 
toate puterile. 

Fără să îşi dea seama, trecuse deja o lună de când se 
afla la Riebelsborn şi renunţase la toate ideile legate de 
coabitarea cu bărbatul ei. De fapt, între ea şi Alban nu 
exista nimic care să-i lege, nici măcar mici gesturi ce i-ar fi 
dat posibilitatea să se împace cu soarta ei. 

Într-o seară, înainte de lună plină, Alban fusese 
insuportabil şi, în timp ce Gisela se gândea cum să 
reacționeze la afirmaţiile lui jignitoare, el se ridicase şi 
părăsise încăperea fără măcar să salute. 

Anna se aplecase spre ea şi îi pusese mâna pe braţ. 

— Nu te supăra pe el, copilă! Următoarele două zile 
nu ai să îl mai vezi. 

— Pleacă într-o călătorie? 

— S-ar putea spune şi aşa. 

Gaudentius se încruntă şi îi ceru lui Ludwig, 


servitorul său, să îi taie carnea în bucăţi preferabil mai 
mici. 

Anna râse, apoi i se adresă Giselei: 

— Cavalerul Eckehard va cina mâine din nou cu noi. 
Înainte de căsătorie, Gisela l-ar fi considerat pe Trellinger 
drept un singuratic ciufut şi s-ar fi amuzat pe seama lui. 
Dar acum era bucuroasă să îl revadă pe nobil. După orele 
de instruire, venirea acestuia reprezenta o schimbare şi în 
prezenţa lui îi pica greu şi lui Gaudentius să îşi păstreze 
mina posacă. 

11. 


Gisela tocmai o ducea pe Dagga afară, când 
Eckehard von Trelling intră călare în curte. Era îmbrăcat 
asemănător cu ceea ce purtase la ultima vizită, iar la 
beretă avea înfipte trei pene de bâtlan. Când o văzu pe 
Gisela, îşi conduse calul către ea şi cobori din şa. Pe faţa 
lui era afişat un zâmbet larg şi avea o privire glumeaţă, se 
îndreptă spre ea, o îmbrăţişă şi îi depuse pe obraji două 
sărutări plescăite. Îi dădu drumul şi se întoarse vesel către 
Anna, care ieşise din castel pentru a-l întâmpina şi care îl 
privea cu mâinile în şolduri. 

Trellinger râse zgomotos când îi văzu faţa. 

— Dacă tot au dat greş toate mijloacele întrebuințate 
pentru a te face a mea, m-am gândit că aş putea să încerc 
să îţi stârnesc gelozia. 

Anna deschisese deja gura pentru un discurs 
impetuos, dar declaraţia sinceră îi tăie cuvintele. Il privi pe 
cavaler cu ochii mijiţi şi cugetă dacă ar fi trebuit să îi dea 
crezare sau dacă nu cumva acesta chiar se aprinsese după 
Gisela - în definitiv, soţia lui Alban era cu mai mult de zece 
ani mai tânără decât ea. Chiar dacă Gisela nu era 
neobişnuit de frumoasă, avea o înfăţişare plăcută, în timp 
ce Anna era conştientă de vârsta ei şi de urmele lăsate de 
aceasta. Îi plăcea cavalerul, deşi acesta căuta în primul 
rând să găsească o nouă mamă pentru cei trei copii minori 


ai săi şi era gata să îl urmeze imediat ce Gaudentius nu va 
mai avea nevoie de sprijinul ei. 

Totuşi nu voia ca Eckehard să scape nepedepsit. 

— Am să dau indicaţii slujnicelor să te servească doar 
cu pâine uscată, pentru că ai adus ceva de uns cu tine. 

Cavalerul nu se dădu bătut atât de uşor. 

— Dacă dorinţa ta este să mănânc doar pâine, aşa va 
fi. Dar sper că vei fi mai generoasă cu mâncarea după ce 
ne vom căsători. Un bărbat trebuie să aibă putere ca să-şi 
bucure nevasta la pat. 

Fără să vrea, Anna roşi ca o fetişcană. 

— Nu ar trebui să vorbiţi despre astfel de lucruri, 
cavalere! 

Ea ridică amenințătoare arătătorul, deşi Eckehard 
ignoră gestul şi râse. 

— Asta ţine de convieţuirea bărbatului cu femeia, 
draga mea. Dacă mă mai tratezi mult cu refuz, va trebui să 
mă culc cu vreuna dintre slujnicele mele, care să-mi mai 
îndulcească nopţile reci şi singuratice. 

Anna pufni indignată, dar simţi că va pierde acest 
duel şi se întoarse către Gisela. 

— Şi bărbaţii mai afirmă că noi, femeile, nu ne 
gândim decât la pasiunile şi la satisfacerea plăcerilor 
noastre! Dar ei înşişi nu vorbesc despre altceva! 

În acel moment, din spatele lor se auzi o voce 
amuzată. 

— Nu ar trebui să extinzi asta la toţi bărbaţii, dragă 
Anna. 

Cele două femei se întoarseră şi se treziră faţă în faţă 
cu 

Georg Streller, îmbrăcat, ca şi la vizita anterioară, cu 
o tunică din catifea lungă până la genunchi, dar care de 
data aceasta era în culorile toamnei. Se duse la Anna, o 
trase spre el şi o sărută pe obraji. 

— Fie să guste Herr Eckehard aceleaşi bucate pe 
care voia să ţi le servească ţie, spuse el când îi dădu 


drumul. 

— Fii bucuros că nu eşti de sânge nobil, mojicule, că 
altfel te-aş fi provocat la duel şi nu m-aş fi oprit până când 
nu ţi-aş fi străpuns ficatul! Eckehard îl ameninţă în glumă 
cu pumnul, după care îl strânse în braţe. Mă bucur că te 
revăd, prietene. Poate că poţi să o convingi astăzi pe 
domnişoara Anna să mă invite în iatacul ei, dacă tot nu 
vrea să se căsătorească atât de rapid cu mine. 

— Ferească Dumnezeu! Nu vreau să fac cunoştinţă 
cu tigaia, răspunse Georg râzând şi îl luă de braţ. Haideţi 
în sală! Masa este pregătită şi nu este politicos să lăsăm 
gazda să aştepte. 

În timp ce bărbaţii dispăreau în direcţia castelului, 
Gisela o luă de braţ pe Anna. 

— Nu ştiam că Herr Streller este aici şi nici nu l-am 
văzut venind. 

— Nepotul meu nu îţi lasă timp nici să te uiţi pe 
fereastră. 

Anna îi dădu Giselei un bobârnac şi îi spuse să vină 
cu ea. 

Gisela vru să o urmeze, dar Dagga scoase un sunet 
de avertizare. 

— Trebuie să o duc pe pajişte, ca să se zbenguiască 
puţin. 

Gisela ridică braţele într-un gest de regret şi plecă în 
grabă. Dagga sărea în jurul ei lătrând, apucând-o în joacă 
de mâini. 

— Ai vrea tu! îi reproşă Gisela. 

Dar Dagga văzu în observaţie doar o nouă invitaţie la 
joacă. Căţeaua se îndepărtă de Gisela abia după ce trecură 
de poartă şi începu să alerge ca nebuna dintr-o parte în 
cealaltă, de parcă nu mai făcuse mişcare de săptămâni 
întregi şi trebuia să recupereze. Tocmai acum, când Gisela 
se grăbea să ajungă în sala cea mare, însoţitoarea ei 
patrupedă părea dezlănţuită. Dagga lătra voioasă, se 
răsucea pe iarbă ori sărea în aer ca să prindă păsărele. 


Abia când apărură primele semne ale înserării, căţeaua 
păru mulţumită şi veni cuminte în faţa prietenei ei, aparent 
incapabilă să facă cel mai mic rău. 

— Acum mergem repede! Imi este foame! 

Acesta nu era întregul adevăr, căci Gisela voia să se 
bucure de oaspeţi şi, mai ales, de Georg Streller, care ca 
fiu de negustor îi părea în acest mediu străin ca o ancoră 
de care putea să se agaţe. Ştia şi că gândurile ei nu erau 
potrivite pentru o femeie căsătorită. Dar, chiar dacă îi era 
puţin ruşine, se bucura totuşi că îşi va putea petrece seara 
într-o companie plăcută. 

Puțin înainte de ajunge la poarta pajiştii, mai privi o 
dată cerul ce lua nuanţa cenuşie a serii. Palidă, dar perfect 
vizibilă, luna plină se ridica asemenea unui disc alb 
deasupra dealurilor. Peste mai puţin de o oră va străluci în 
toată splendoarea ei argintie şi îşi va revărsa lumina 
magică asupra pământului. Îşi aminti că auzise odată că 
lumina lunii pline alunga tot ce era rău şi fără să vrea se 
gândi la acea capsulă mică din aur din camera unde preda 
Gaudentius. Dar, când ridică privirea către fereastra acelei 
odăi, văzu ceva inform, de mărimea unui pumn, de un 
negru adânc respingător, ce părea că nu se sinchisea de 
lumina lunii. 

Gisela se cutremură şi îşi continuă drumul alături de 
Dagga, până la castel. În sala cea mare, stăpânul castelului 
şi oaspeţii erau împreună. Gisela remarcă bucuroasă că 
Anna şedea lângă cavalerul Eckehard şi că îi lăsase liber 
locul de lângă Georg Streller. Se duse întins la acel loc, 
făcu o scurtă reverență şi se aşeză. 

Georg Straller o întâmpină cu un surâs sclipitor. 

— Păreţi înfierbântată, draga mea! 

— De vină este Dagga. Nu m-a lăsat în pace niciun 
moment. 

Deoarece, rostind aceste cuvinte, Gisela o mângâia 
pe uriaşa căţea, ele nu sunară ca un reproş. Şi Georg 
întinse mâna şi începu să o mângâie. Gisela se miră, 


pentru că Dagga, care nu suporta să fie atinsă de niciun alt 
om în afară de ea, nu numai că acceptă, dar scoase chiar 
câteva sunete de plăcere. Când Georg începu apoi să o 
hrănească, aceasta se lipi de el, făcând-o pe Gisela să fie 
aproape geloasă. De când trăia aici, la Riebelsborn, Dagga 
devenise câinele ei, şi acum trecea cu arme şi bagaje de 
partea altuia. Apoi râse ea însăşi de astfel de gânduri. 
Georg fusese cu mult înaintea ei un oaspete bine primit 
aici şi probabil că o ştia pe Dagga de când aceasta era un 
pui mic şi stângaci. 

— Aş da o sută de guldeni pentru a afla ce gândiţi! i 
se adresă Georg Giselei, pe deasupra lui Dagga. 

Aceasta îşi înclină capul, ca el să nu-i vadă chipul. 

— Gândurile mele, cu siguranţă, nu preţuiesc atât de 
mult. 

— Sunteţi prea modestă! Gândurile dumneavoastră 
sunt cu siguranţă mult mai valoroase. 

Georg îi făcu cu ochiul vesel şi îi dădu prima bucată 
adusă, o porţie de crap cu mirodenii, deşi un servitor 
aştepta să o servească. 

Gisela mulţumi şi începu să mănânce. De cealaltă 
parte a mesei, cavalerul Eckehard ţinea o prelegere despre 
avantajele vânătorii cu câinii-urs. Mereu trăgea cu coada 
ochiului la Dagga, ca şi cum ar fi vrut să îi reproşeze că 
încă nu adusese pe lume pui. Pentru condiţia în care se 
afla, Gaudentius participa mai mult decât vioi la discuţie şi 
povesti câteva anecdote despre fostul lui vânător Sepp, cel 
care o adusese pe Dagga la castel şi care o crescuse. In 
cele din urmă, arătă către faţa sa slabă şi veştejită. 

— Dacă nu s-ar fi întâmplat asta, aş fi preluat eu 
căţeaua după moartea lui Sepp. Dar aşa nu sunt în stare să 
mă fac ascultat nici măcar de cățelul de salon al unei 
muieri, darămite de către o bestie uriaşă ca asta! Nici 
Alban nu o poate dresa pe Dagga, deşi ea îl place. Dar se 
pare că ea îl consideră un câine peste măsură de mare, 
care ar trebui să îi dea ei ascultare. Gaudentius tăcu un 


moment, bău o înghiţitură de vin şi i se adresă din nou lui 
Eckehard: Dacă totul decurge conform aşteptărilor mele, 
ai putea să o conduci acasă, ca soţie, pe mătuşa mea în 
mai puţin de un an. După aceasta îmi voi căuta şi eu o 
soţie sau cel puţin o menajeră cu calitățile 
corespunzătoare... 

Nu putu să încheie fraza începută, pentru că 
Eckehard îl întrerupse rânjind. 

— ...spre a-ţi putea înlocui soţia şi la pat! Cred că tu 
şi Alban veţi simţi nevoia să recuperaţi. Prietenul tău deja 
s-a dotat bine. 

Trellinger o învălui pe Gisela cu o privire plină de 
aluzii. 

În timp ce Anna strâmba din nas dojenitoare, Georg 
Streller izbucni în râs şi prinse mâna Giselei. 

— De câte ori vă văd, uit complet că sunteţi 
căsătorită cu un alt bărbat. Sper că el vă tratează bine, 
pentru că altfel ar trebui să îl învăţ bunele maniere. 

— Mulţumesc, nu mă pot plânge! 

Giselei i se făcu rău doar la gândul că Georg l-ar 
putea irita pe soţul ei şi ar putea să îşi piardă viaţa în 
labele lui puternice. Dar nu se putu sustrage mult timp 
veseliei generale din jurul mesei şi află din remarci izolate 
că Gaudentius, care faţă de ea făcea totdeauna pe 
profesorul nemulţumit, era foarte satisfăcut de progresele 
ei de până acum şi spera că ea va putea ridica blestemul 
ce plana asupra lor în cel mult un an. 

12. 


Cajetan îşi ridică privirea din oglinda de alabastru şi 
se întoarse cu buzele zvâcnind către homunculusul lui. 

— Deci bunul Gaudentius crede că o să scape de 
blestemul meu într-un an. Dar nu va apuca să trăiască nici 
măcar un sfert din această perioadă. Apoi sufletul lui îmi 
va aparţine şi îmi va prelungi propria viaţă. 

Magul privi satisfăcut la un ceas cu nisip aflat pe 


cămin, de pe a cărui jumătate superioară aproape goală 
cobora un fir negru, subţire. 

Fulvian urmări privirea stăpânului său şi se încruntă. 

— Nu cumva nisipul se scurge mai încet decât până 
acum? A 

— Prostii! Ți se pare ţie. În momentul în care se va 
scurge şi ultimul grăunte de nisip, fostul meu învățăcel şi 
actual duşman îşi va găsi sfârşitul, iar după ce Gaudentius 
va fi mort, monstrul Alban va fi la fel de neajutorat ca un 
copil în leagăn şi nici el nu îmi va putea scăpa. 

— În măsura în care nu moare într-o noapte cu lună 
plină, constată ironic homunculusul. 

Cajetan înlătură această posibilitate printr-un gest 
energic cu mâna şi acoperi oglinda fermecată cu o pânză 
neagră precum catranul. 

PARTEA A TREIA 


NĂLUCA 
1. 


Gisela se trezi tremurând şi privi fix contururile 
lugubre desenate de lumina lunii pe plafonul încăperii. 
Incă o urmărea coşmarul care o înspăimântase. Se făcea 
că aruncase o privire în cea mai adâncă grotă a iadului şi îl 
văzuse pe Satan în persoană, pe tronul lui din oase umane 
în flăcări. Unul dintre supuşii săi - o creatură mică, 
crăcănată, cu o copită despicată în locul piciorului drept, 
cu o coadă terminată cu un smoc de păr şi cu coame de ţap 
- se aruncase în praf, în faţa stăpânului întunericului şi îi 
oferea acestuia un coş cu suflete captive. 

— Cu cele mai respectuoase complimente de la sluga 
ta umilă, Cajetan! 

Gisela se cutremura încă de groază, pentru că 
recunoscuse majoritatea sufletelor. Printre ele se aflau cel 
al lui Gaudentius şi, ceea ce nu o zguduise atât de tare, cel 


al lui Alban. Dar şi fratele ei, Hans, se zvârcolea ca un 
vierme în Coş, ce părea închis pe dinăuntru cu o pânză de 
păianjen, alături de beţivul împletitor de coşuri Landelin şi 
de sufletele altor două femei pe care nu le cunoştea. O 
voce îi spusese că în curând şi ea va împărtăşi soarta 
acestora. 

Nu era primul coşmar de când sosise la castel, dar 
era cel mai urât dintre ele. Gisela trase adânc aer în piept, 
pentru a se linişti, şi încercă să îşi dea seama cât de târziu 
putea fi. Încă nu mijeau zorile. Ştia că va trebui să rămână 
trează până când se crăpa de ziuă, pentru că dacă 
adormea ar recădea în acel vis groaznic trăind inclusiv 
propriul sfârşit. Şi de aceasta se temea cel mai mult. 

Pentru că în castel era linişte deplină, ziua ce venea 
părea să fie încă departe. Gisela se gândi să o trezească pe 
Gundi şi să stea de vorbă cu ea pentru a rămâne trează, 
dar nu vru să îi răpească acesteia atât de necesara odihnă 
a nopţii. 

Cobori din pat şi se duse la fereastră. Orientându-se 
după poziţia constelaţiei Orion, care se arătase deasupra 
orizontului sudic de câteva zile, îşi putu da seama că era 
puţin trecut de miezul nopţii. Dacă nu revenea în pat, o 
aşteptau ore lungi şi reci. Mai înainte, Gisela nu se prea 
interesase de cerul înstelat, dar de câteva săptămâni 
Gaudentius o introdusese în arta astrologiei, pentru ca ea 
să poată stabili orele potrivite ridicării blestemului. Pentru 
a-şi distrage gândurile, încercă să îşi stabilească propriul 
horoscop în funcţie de poziţia stelelor. Dar nu reuşea fără 
calcule greoaie, pentru care trebuia să ia şi notițe. Avea 
două pene pentru scris, dar nu dispunea de hârtie şi 
cerneală. 

Până acum Gisela nu resimţise lipsa ustensilelor de 
scris, dar acum hotări ca dimineaţă să îl roage pe bătrânul 
mag să îi dea cele trebuincioase. Dar alungă imediat acest 
gând, pentru că, aşa cum îl cunoştea, acesta îi va ţine doar 
o prelegere privind slăbiciunile fiinţei femeieşti şi o va 


sancţiona cu scrierea unor cuvinte deosebit de dificile. Din 
când în când, avea voie să folosească hârtie în locul 
obişnuitei tăblițe de ardezie şi simţea o anumită plăcere să 
acopere suprafaţa netedă cu scrisul ei delicat. Spre 
deosebire de ea, Gaudentius avea un scris foarte urât şi 
deseori trebuia să se străduiască să înţeleagă un cuvânt 
sau altul scris de el. Era deci lipsit de sens să îi ceară 
hârtie. Dar îl putea ruga pe Georg Streller. Cu siguranţă el 
îi va satisface cu plăcere acest mic capriciu. Pentru a afla 
când va sosi tânărul negustor, Gisela nu avea nevoie nici 
de hârtie şi nici de tabele astrologice, pentru că acesta 
apărea regulat după-amiaza târziu sau dimineaţa devreme, 
înainte de nopţile cu lună plină, şi părăsea castelul înainte 
de răsăritul soarelui. Gisela regreta că acesta rămânea 
totdeauna doar atât de puţin timp. l-ar fi plăcut să discute 
cu el mai mult, chiar dacă i-ar fi supărat pe soţul ei şi pe 
Gaudentius cu interesul manifestat pentru tânăr. Până una- 
alta, îl vedea pe Georg aproape mai des decât pe Alban, 
care zile de-a rândul se încuia în camerele sale şi nu îşi 
mai făcea apariţia. Gisela spera din toată inima că pe 
acesta îl chinuia conştiinţa pentru că prin căsătorie o 
pusese în această situaţie. 

Gaudentius negase totdeauna existenţa unui pericol 
pentru nemurirea sufletului ei, dar coşmarul prin care 
trecuse îi dovedea Giselei că se afla pe calea ce ducea 
către iad. Strânse mânioasă din buze şi întoarse spatele 
ferestrei. Dacă nu voia să înnebunească, avea urgent 
nevoie de hârtie pe care să-şi aştearnă cele mai secrete 
gânduri, pentru că nu exista nimeni cu care să poată 
discuta despre temerile ei: pe Gundi probabil că ar fi 
înspăimântat-o de moarte cu cugetările şi viziunile ei, iar 
Dagga o asculta răbdătoare, dar lătratul ei plin de 
înţelegere nu reprezenta un răspuns satisfăcător. 

— De ce nu îţi iei singură hârtie? 

În primul moment privi speriată în jur, dar îşi dădu 
seama că îşi vorbise sieşi, dar atât de tare că aproape o 


trezise pe Gundi. Fata se răsuci în pat, suspină şi chiar se 
ridică puţin. Dar îşi reluă somnul şi începu să sforăie uşor. 
Probabil că visa ceva mai plăcut decât stăpâna ei. 

Gisela se apropie de uşă şi o deschise prudentă. O 
umbră apărută lângă ea şi auzi zgomot de labe. Dagga se 
trezise şi nu voia să o lase singură. Prezenţa căţelei, care 
părea să înspăimânte pe oricine din burg, îi dădu curajul 
de a se strecura de-a lungul peretelui până la scară pe 
care urcă treaptă cu treaptă. Era întuneric beznă, dar 
parcursese acest drum de atâtea ori încât îl cunoştea şi cu 
ochii închişi. Ştia chiar şi numărul paşilor ce trebuiau 
făcuţi pe coridorul de sus până la sala de studiu. Constată 
cu uşurare că uşa se deschise. Gaudentius nu luase măsuri 
de siguranţă deosebite, pentru că nicio slugă nu ar fi 
îndrăznit să intre în camera lui de lucru şi nici nu îi trecuse 
prin cap că ucenica lui s-ar putea întoarce aici din proprie 
iniţiativă. Gisela se gândi că, dacă el ar vedea-o, i-ar ţine 
iarăşi una dintre prelegerile sale prin care stigmatiza 
curiozitatea şi impulsivitatea feminină. 

Cu un zâmbet răzbunător, împinse uşa şi intră. 
Imediat înaintă spre ea o negreală ce păru că îi striveşte 
inima, înspăimântată, se retrase un pas şi vru să renunţe la 
intenţia ei, când văzu crucifixul strălucind în întuneric. 
Deşi ştia că acesta era ascuns sub mai multe pături în cel 
mai îndepărtat colţ, părea că plutea în mijlocul încăperii. 
Lumina lui deveni tot mai puternică şi împinse înapoi 
oribila întunecime până când aceasta se retrase din calea 
Giselei şi în cele din urmă reveni pe servantă ca un vârtej 
asemănător unor picioare de păianjen. 

Acum în cameră era lumină ca în plină zi. Deşi 
tremura de frică, Gisela era bucuroasă că nu mai trebuia 
să aprindă un felinar. Alergă în vârful picioarelor până la 
locul unde Gaudentius depozita hârtia, din care luă un 
teanc de coli de grosimea unui deget. Insă nu avea nici 
cerneală şi nici pene normale de scris, pentru că nu voia să 
le murdărească pe cele de argint din biroul ei. Dar putea 


face rost de altele, smulgându-le din coada cocoşilor care 
cârâiau pe lângă burg. 

Descoperi repede o călimară mică, din lut, urâtă, în 
care cerneala se uscase demult, pe care cu siguranţă că 
Gaudentius nu o mai folosise de ani de zile. O umplu atentă 
din vasul cel mare cu cerneală şi vru să părăsească 
încăperea, când avu senzaţia că cineva se afla în spatele ei. 
Se întoarse brusc, cu braţul ridicat pentru a se putea 
apăra de o lovitură. Dar nu era un om, ci doar o umbră cu 
contururile unei femei, ca părea că plutea deasupra 
crucifixului luminos. 

Deşi contururile se estompau mereu, pentru a se 
reface din nou, Gisela văzu că acestea erau ale unei femei 
tinere cu un veşmânt cu aspect străin, ale cărui falduri 
cădeau splendid de pe umeri până peste picioarele 
încălţate cu sandale cu cureluşe. Când apariţia deschise 
gura şi spuse ceva, Gisela nu pricepu din primul moment. 
Dar pentru că cuvintele îi sunau oarecum cunoscut, trase 
concluzia că trebuie să fi fost în latină. 

— Eu nu vorbesc limba ta, spuse ea neajutorată. 

Femeia se descompuse, dar reveni cu înfăţişarea mai 
bine conturată şi îi făcu semn Giselei să se apropie. 

Aceasta simţi cum i se întorcea stomacul pe dos, dar 
arătarea o atinse scurt pe frunte. Când aceasta vorbi din 
nou, Gisela auzi tot cuvinte în limba latină, dar i se părea 
că cineva le spunea şi în propria ei limbă, aşa că înţelese 
ce voia să îi spună năluca. 

— Trebuie să mă ajuţi! Duşmanul tău este foarte 
puternic, iar eu sunt prea slabă pentru a-i face faţă mult 
timp. 

Se părea că vorbitoarea era în mare pericol. 

Gisela se retrase un pas şi o privi fix. 

— Cine eşti? 

— Numele meu este Lavinia. Am fost ucenică a 
Sfântului Sebastiân, pe care duşmanii creştinătăţii l-au 
străpuns cu săgeți. După moartea mea am fost aşezată în 


acelaşi mormânt cu el. Când, decenii mai târziu, oameni 
credincioşi i-au strâns rămăşiţele pentru a le duce în 
bisericile lor ca moaşte, unul dintre ei a luat un os al 
piciorului meu drept os al sfântului. Acesta a pus să fie 
confecţionat un crucifix cu o capsulă pentru osciorul meu 
şi s-a rugat în faţa mea, ca eu să îl recomand sfintei 
Fecioare şi Domnului lisus Cristos. 

— Atunci eşti un fel de sfântă! exclamă Gisela. 

— Pot fi un instrument al Domnului, dar cu siguranţă 
nu sunt o sfântă, contestă Lavinia. Dar acum, iute la 
treabă. Trebuie să distrugi conţinutul capsulei negre 
înainte de primul cântat al cocoșului! 

Arătă către ghemotocul negru de pe servantă ce se 
agita în jurul recipientului mic şi auriu. 

Doar aspectul lui era atât de respingător, că Gisela 
duse mâna la ochi. 

— Nu pot face asta, murmură ea lipsită de curaj. 

— Ba poţi să o faci! o îndemnă Lavinia. Am aşteptat 
atât de mult pe cineva care să vadă mai mult decât o poate 
face ochiul omului obişnuit şi mai mult decât îşi poate 
însuşi un alchimist sau un mag din cărţile lui. În tine curge 
sângele bătrânelor mame, care prin forţa lor au ţinut 
departe de popoarele lor răul şi care au ajutat oamenii, 
până când bărbaţi pioşi înşelaţi de trimişii lui Satan le-au 
acuzat de erezie şi le-au prigonit. 

Gisela respira cu greutate. 

— Vrei să spui că eu sunt una dintre vrăjitoarele 
acelea blestemate de Domnul? 

— Blestemată de aceia care afirmă că vorbesc în 
numele Domnului, dar de fapt urmăresc intrigi diavoleşti! 
Tu, Gisela, eşti o armă împotriva duşmanului care ne 
ameninţă pe noi toţi cu întunericul şi cu focul cel negru. 

Gisela nu ştia ce să creadă despre întâlnirea aceasta 
cu năluca. Ar fi preferat să părăsească încăperea cu prada 
ei şi să trateze totul ca pe o nălucire. Dar ceva în sinea ei o 
făcea să creadă că Lavinia exista şi că ea trebuia să îi 


îndeplinească rugămintea. Involuntar, privirea îi alunecă 
spre ghemotocul întunecat, acum putând să vadă clar 
recipientul de aur. Apelă la tot curajul ei, se duse la 
servantă, întinse degetele şi încercă să apuce obiectul ce îi 
stârnea sila. Nu apucase bine negreala, când vârfurile 
degetelor i se înfierbântară, de parcă ar fi întins mâna spre 
o vatră de fierărie. Totodată simţi că îi vine să verse. 

Gisela se înfurie. Se uită în jur, căutând un cleşte sau 
ceva asemănător, dar trebui să se mulţumească cu două 
bucăţi de postav, care, judecând după broderia lor, păreau 
să folosească drept învelitori pentru cărţile valoroase. Le 
înfăşură pe mâini, băgă mâinile prin negreală şi deschise 
capsula, izbucni în râs nedumerită. În frica ei, se temuse 
că din ea va ieşi un demon, care o va înşfăca şi o va duce 
cu el în iad, dar era vorba doar de un smoc de păr creţ, 
negru, care putea aparţine foarte bine şi unui urs sau unui 
porc mistreț. Doar  negreala  ceţoasă, puternic 
prevestitoare de rău ce o emana, trăda că era legat de o 
vrajă. 

— Nu îl atinge cu mâna goală! o preveni Lavinia. 

Gisela se cutremură. 

— Nici nu intenţionez. Dar cum să îl distrug? Părul se 
poate doar arde. 

— Ar fi cel mai bine, fu de acord Lavinia. 

Gisela privi crucifixul, a cărui lumină nu părea nici 
fierbinte şi nici pârjolitoare. După care îşi aminti de lampa 
care, împreună cu cremenea şi cu iasca, se afla în nişa de 
lângă uşă. După puţin timp, reuşi să aprindă fitilul cu o 
scânteie. Cu o pensetă de-a lui Gaudentius tinu în foc un fir 
de păr creţ. Acesta pocni încet şi în încăpere se răspândi 
mirosul înţepător de sulf. Dar părul începu să ardă mocnit 
doar în vârf. 

— Nu merge, oftă decepţionată Gisela. 

Lavinia arătă către crucifix. 

— Atinge lampa cu el şi rosteşte o rugăciune! Poate 
că ne va ajuta harul divin. 


Gisela îi urmă sfatul şi, când trecu din nou părul prin 
flacără, se produse o lumină puternică şi părul fu distrus în 
câteva secunde. În acelaşi timp, în încăpere mirosi atât de 
puternic a pucioasă încât Gisela nu mai putu să respire. Se 
duse clătinându-se la una dintre ferestre, o deschise şi 
trase adânc în piept aerul răcoros al nopţii. 

— Trebuie să continui! o zori Lavinia. 

Gisela dădu din cap şi se întoarse la lampă. În timp 
ce ardea fir după fir, se uita după Lavinia. 

— Pot să te întreb ceva? De ce, ca spirit, zăboveşti pe 
Pământ, şi nu în cer, cu Dumnezeu şi cu toţi sfinţii? 

Pe faţa luminoasă a Laviniei trecu o umbră. 

— Mi-am atras o mare vină: când duşmanii noştri, 
după moartea Sfântului Sebastián, ne asediau 
comunitatea, am fugit împreună cu trei însoţitoare la un 
bărbat care se pretindea a fi prieten. Acesta ne-a primit 
prieteneşte, deşi pe două dintre însoţitoarele mele le 
înspăimânta. Eu am râs de ele şi puţin mai târziu am 
părăsit refugiul situat mult deasupra râului Altmuhl, 
pentru a căuta alţi prieteni şi a-i aduce acolo în siguranţă. 
La scurt timp, mi-a apărut în vis una dintre însoţitoare şi 
mi-a reproşat că le-am sortit unei grele osânde pe ea şi pe 
celelalte două. Afirma că gazda noastră le jertfise lui Satan 
printr-un ritual oribil, obţinând astfel prelungirea propriei 
vieţi. M-a blestemat să nu mă pot întoarce în împărăţia 
cerului până când sufletele ei şi ale însoţitoarelor sale nu 
vor fi eliberate. 

Lavinia plecă ruşinată capul. Gisela văzu cum pe 
obrazul ei drept aluneca o lacrimă şi vru să o îmbrăţişeze 
şi să o consoleze. Dar, când făcu o mişcare de apropiere, 
Lavinia o rugă să continue arderea smocului diavolesc. 

Puțin după aceasta, Gisela arse şi ultimul fir de păr şi 
vru să răsufle uşurată, când îi atrase atenţia o uşoară 
umbră. Se uită mai bine şi, ascuns pe jumătate sub un 
volum, descoperi un fir de păr. Îl tinu şi pe acesta în flamă, 
şi din nou aerul se umplu de respingătorul miros al iadului. 


Respirând greu, ea se salvă la fereastră şi, în timp ce se 
lupta să tragă aer în piept, auzi deodată zgomote pe 
coridor. Alergă la lampă şi suflă în ea. Dar când vru să dea 
fuga la uşă, Lavinia o opri. 

— Ascunde-te sub pătura sub care se află crucifixul! 

Gisela ascultă fără să se gândească şi trase pătura 
peste ea. 

Atunci uşa fu deschisă şi se auzi o voce bubuitoare, 
pe care o recunoscu a fi a lui Gaudentius. 

Dar aici nu este nimeni! Aş fi putut să jur că am auzit 
paşi şi voci! 

Judecând după zgomote, bătrânul mag cotrobăia prin 
odaie, cercetând fiecare colţ. Gisela se şi crezu 
descoperită, când acesta se duse la fereastra deschisă, pe 
care o închise din nou. 

— Vântul trebuie să fi fost. Dar este ciudat că eu nu 
am uitat niciodată fereastra deschisă. Se pare că vârsta 
mea se face tot mai simțită. Va trebui să o zoresc pe mica 
vrăjitoare să poată rupe vraja cât mai repede posibil. 

Apoi Gaudentius părăsi încăperea. Gisela ieşi de sub 
pătură şi clătină din cap a mirare. După părerea ei, 
stăpânul castelului ar fi trebuit să o vadă atât pe ea, cât şi 
capsula goală în care se aflase părul. În afară de asta, încă 
mai trăsnea a pucioasă, ceea ce ar fi trebuit să remarce şi 
Gaudentius. Gisela vru să o întrebe pe Lavinia dacă nu 
cumva intervenise ea, dar năluca dispăruse şi nici nu mai 
reveni la rugămintea ei. 

2. 


Cajetan se înfăşură cu mantia lui din catifea, largă, 
ornată cu simbolurile stelelor, îşi puse pe cap coiful care 
aducea cu pălăriile aurite şi înalte din tinereţea lui şi se 
prezentă în faţa oglinzii din cea mai bună sticlă venețiană, 
mare cât un stat de om. O primise de la un important 
negustor, ca răsplată pentru că îl sfătuise cum să devină 
mai bogat şi mai puternic. Cajetan strânse batjocoritor din 


buze gândindu-se la serviciile pe care bărbatul i le va mai 
putea face. Căci legăturile negustorului se întindeau până 
departe şi o parte apreciabilă din câştigul lui provenea din 
răscumpărarea sclavilor creştini de la necredincioşii din 
Africa. Din fiecare ducat de aur primit în acest scop din 
partea Bisericii şi de la donatori voluntari, jumătate îi 
revenea lui. 

Deoarece socotea că are puţini captivi, Cajetan 
intenţiona să făurească pentru negustor o piatră cu care 
acesta şi oamenii lui să-i recunoască printre cei 
răscumpăraţi pe oamenii înzestrați pentru magie, pe care 
să îi trimită la el. Hetta, Kezia, Gaudentius şi Alban îi vor 
aduce deodată două vieţi omeneşti în plus. Cândva se va 
ocupa şi de soţia lui Alban, de fratele ei şi de beţivul 
împletitor de coşuri, dar aceasta reprezenta o pradă slabă 
în comparaţie cu vremurile când avea o rezervă de cinci 
sute de ani. 

— Veţi reuşi să terminaţi curând să vă admiraţi 
singur, stăpâne? 

Observaţia lui Fulvian îl smulse din gândurile sale pe 
Cajetan. Dar acesta nu reacţionă iritat, ci îşi strânse doar 
buzele dispreţuitor. 

— Tocmai mă gândeam la acele vremuri în care tu mă 
slujeai mai bine decât astăzi. 

— Aşa ceva nu este posibil, pentru că nicicând nu v- 
am slujit mai bine decât acum. 

Cajetan avu impresia că în vocea creaturii sale e o 
urmă de zeflemea, dar râse apoi pe seama suspiciunii sale. 
Niciodată nu ar gândi Fulvian să se considere mai presus 
decât el. În definitiv, era creaţia lui şi se dovedise a fi un 
slujitor util, cu toată inexplicabila lui poftă pentru femei 
încă de la apariţie. Dar se părea că în ultimul timp 
homunculusul o lăsase mai moale. 

— Le-ai convins pe cele două vrăjitoare să mă 
servească? întrebă Cajetan. 

Fulvian îşi roti ochii în cap. 


— Nu va mai dura mult, stăpâne. Am pus să fie 
despărțite. Kezia pare a fi un măr copt, ce va putea fi cules 
la fel de uşor ca acel fruct luat de Eva în grădina Edenului, 
crezând că l-ar putea bucura cu el pe Adam. Numai că a 
greşit! 

Homunculusul izbucni într-un râs chiţăit şi săltă prin 
încăpere ca o veveriţă. 

Cajetan îi dădu un picior. 

— Şi cealaltă cum stă? 

— Hetta este tăcută dintr-un material mai dur, dar 
cred că singurătatea o va înmuia. 

— Asta sper şi eu, deoarece am nevoie de puterile 
mele magice pentru treburi mai importante decât să supun 
o vrăjitoare îndărătnică. În imperiu au loc evenimente 
importante! Împăratul Maximilian a îmbătrânit şi, dacă mă 
voi dovedi priceput, de mine va depinde numirea noului 
împărat. Deja au sosit mesageri din partea unor înalţi 
nobili care îmi solicită sprijinul. Am să mă gândesc pe care 
dintre ei să îl urc pe tron. Regretabil este că nu fac parte 
din cler, pentru că aş fi putut să ocup funcţia de inchizitor 
al imperiului şi atunci i-aş fi arestat pe toţi cei cu puteri 
magice. Fiecare dintre cei câştigaţi de partea mea din 
această poziţie mi-ar aduce prelungirea vieţii nu cu un 
secol sau două secole, ci cu milenii. 

— V-aş putea mijloci cunoaşterea câtorva înalţi 
principi ecleziaşti, care v-ar ajuta în treaba aceasta contra 
unei plăţi minore, se oferi Fulvian. 

Cajetan îl privi contrariat, pentru că nu era obişnuit 
ca homunculusul. Apoi vântură cu mâna dreaptă prin aer 
ca şi cum ar fi vrut să respingă acest gând. 

— Nu mai spune prostii şi lasă-mă să mă gândesc! 
Pentru a-mi atinge scopul trebuie în primul rând să 
influenţez preluarea demnităţii imperiale. Voi analiza 
foarte amănunţit ofertele înainte de a decide pe cine ajut. 
Dar mai întâi vreau să văd ce mai face scumpul meu 
prieten Gaudentius. Cum se mai zbate ca să facă din fata 


aceea o vrăjitoare? 

Cajetan părăsi încăperea pentru a se duce în camera 
de studiu. 

În timp ce el întindea mâna către pânza ce acoperea 
oglinda de alabastru, Fulvian rânji şuierând. 

— Stăpâne, s-a întâmplat ceva! Simt asta! 

Cajetan râse dispreţuitor, dar încetă fulgerător. 

— Ce este asta? Apa din vas s-a tulburat! 

Magul privea cu ochii larg deschişi în vasul pe a cărui 
suprafaţă, în loc de obişnuitele imagini clare, apăreau doar 
dâre cenuşii şi câteva umbre, ce aminteau foarte vag de 
oameni. 

— V-am spus că am avut o presimţire rea! exclamă 
Fulvian. 

Magul nu îl băgă în seamă, ci luă vasul, se duse la 
fereastră şi îi aruncă conţinutul în curte, într-o rigolă zidită 
ce evacua apa reziduală. Turnă apă proaspătă în vasul de 
alabastru şi rosti câteva cuvinte magice deasupra lui, 
însoţite de gesturi expresive. Suprafaţa apei străluci scurt, 
dar prezentă apoi aceleaşi imagini vagi. Cajetan îşi stăpâni 
cu mare greutate enervarea ce îl cuprinsese şi rosti o altă 
formulă magică. Suprafaţa apei se lumină scurt, după care 
pe ea apăru odaia negustorului ce îi dăruise oglinda 
venețiană, atât de clar de parcă magul s-ar fi aflat la faţa 
locului. Acesta putu chiar să citească scrisoarea pe care 
negustorul tocmai o scria şi care cu siguranţă nu era 
destinată unor priviri străine. 

— Oglinda de alabastru este în regulă! Cu atât mai 
mare este misterul pentru care nu pot privi în burgul lui 
Gaudentius! Să fi descoperit ceva ţapul acesta bătrân sau 
să fi învăţat o vrajă mai puternică? 

Cajetan încercă iarăşi să-şi concentreze al treilea 
ochi asupra lui Gaudentius, dar din nou văzu doar umbre şi 
dâre. 

— Trebuie să fie ceva în legătură cu fata, cu Gisela! 
De la început am avut o presimţire rea în ce o priveşte. 


Eu... 

O lovitură puternică de picior îl făcu pe Fulvian să 
tipe revoltat, dar se opri imediat. 

— Este o prostie! Fata dispune de forţe naturale, 
totuşi nu este nici vrăjitoare experimentată şi nici 
Gaudentius nu ar fi putut să o instruiască în aşa fel ca ea 
să reprezinte un pericol pentru mine. Aşa cum am văzut 
până acum, el a făcut totul greşit. Dacă vrea să obţină 
ceva, nu trebuie să trateze o femeie cu o asemenea putere 
ca pe o adeptă puţin înzestrată. Neisprăvitul acesta de la 
Riebelsborn trebuie să fi găsit într-una dintre cărţile pe 
care şi le-a procurat o vrajă care sporeşte puterea 
cârpăcitei lui vrăji de apărare. 

— Nu există nicio vrajă, din cer până în iad, care să 
fie la fel de puternică precum părul meu pe care l-am 
strecurat în castelul lui Gaudentius. Deci înseamnă că 
acesta a fost distrus. Dar aşa ceva se poate face numai cu 
foc sfinţit! 

Fulvian rânji şi îşi frecă coastele care îl dureau de la 
şutul maestrului său. 

— Imi este indiferent motivul din care acest obiect a 
devenit inutilizabil! Am să fac pe dracu-n patru ca să îi dau 
o grea lovitură lui Gaudentius! 

Magul deja cocea planuri ce urmau să lovească în 
fostul lui ucenic. Privi involuntar ceasul cu nisip care îi 
măsura lui Gaudentius viaţa rămasă şi tresări ca lovit de o 
vână de bou: nisipul curgea acum invers, strângându-se în 
partea de sus a recipientului. 

Pentru prima oară în cei mai mult de trei mii de ani 
de când se afla pe lume, lui Cajetan i se făcu frică. 
Gaudentius era doar un şarlatan cu puteri neînsemnate, 
care niciodată nu ar fi fost capabil să se măsoare cu un 
mag adevărat. Trebuie că îl ajuta cineva mult mai puternic 
decât era Matthias von Riebelsborn. Dar un duşman 
cunoscut este un duşman condamnat! Ridică pumnul drept 
şi ameninţă cu el în direcţia burgului adversarului său. Nu 


triumfase Cajetan trei mii de ani în faţa tuturor inamicilor 
ca să se lase acum intimidat de un ageamiu jalnic. 
3. 


Giselei îi venea greu să spună de cât timp se afla la 
Riebelsborn. Poate jumătate de an. Vara lăsase locul 
toamnei şi acum acest anotimp cu splendidele lui culori 
începea să cedeze în faţa iernii, care ameninţa să înăbuşe 
pământul sub averse reci de ploaie şi zăpadă. Pentru a o 
împiedica pe Gisela să părăsească burgul, Gaudentius o 
lipsise mai întâi de haine călduroase şi blănuri. Dar pentru 
că Dagga nu ieşea fără tânără afară, Gisela o însoţise 
îmbrăcată mult prea subţire şi contractase o răceală gravă. 

Acum Gisela se afla în dormitorul ei, transpirând de 
pe urma ceaiurilor de tei şi de muşeţel preparate de Anna 
şi luptându-se cu tuşea sufocantă. Se simţea rău, rău cum 
rareori se simţise. În acelaşi timp o încerca o anumită 
bucurie răutăcioasă. Gaudentius înjura şi era supărat 
fiindcă lipsea de la cursul lui, dar nu se bucura de nicio 
înţelegere, ci, după cum povestea Anna, de fiecare dată i 
se reproşa că purta vina îmbolnăvirii tinerei. Mătuşa lui îl 
izgonise din prima zi din cameră, explicându-i că Gisela se 
va însănătoşi mai repede dacă el rămânea cuminte în 
odăile lui. Magistrul se retrăsese urlând şi de atunci nu îşi 
mai făcuse apariţia. Şi Alban evita iatacul Giselei, aşa că 
ea nu ştia dacă el era îngrijorat din pricina ei sau nu. Este 
adevărat că prezenţa lui nu ar fi fost deosebit de agreabilă, 
dar ea îi lua în nume de rău că nu se ivise măcar o dată, ca 
să vadă cum se mai simte. Oricum, în faţa lui Dumnezeu ea 
îi era soţie, deşi căsătoria se realizase prin minciuni şi 
înşelăciune. 

În seara aceea cu lună plină din decembrie, Gisela se 
simţea deosebit de rău. Gundi încerca să o facă să accepte 
cel puţin câteva linguri de supă caldă din orz, adusă din 
bucătăria castelului. Dar mirosul mâncării îi accentua 
senzaţia de rău şi ea întoarse capul. În acel moment cineva 


bătu la uşă. Gisela încercă să ignore bătaia, dar Gundi se 
grăbi să deschidă uşa. 

— Stăpână, aveţi o vizită! strigă ea cu un ton ciudat 
în voce. 

— Nu vreau să văd pe nimeni! 

— Nici pe mine? auzi ea un răspuns amuzat. 

— Herr Streller! 

Gisela sări cu o surprinzătoare energie şi îl văzu în 
uşă pe tânăr. O clipă se gândi cât de necuviincios ar fi să îl 
lase în dormitorul ei. Dar bucuria de a-l vedea era mai 
mare decât mustrările de conştiinţă şi de aceea îşi spuse 
că prezenţa lui Gundi făcea ca gestul ei să nu dea de 
bănuit. 

— Intraţi! Gundi, mai avem ceva vin pe aici? 

— Trebuie să aduc de jos, răspunse fata. 

Gisela se întrebă dacă ar fi trebuit să îi ceară lui 
Streller să aştepte la uşă până când se întorcea Gundi şi 
decise că nu era cazul. In definitiv, era bolnavă şi nimeni 
nu ar crede că s-ar fi folosit de absenţa lui Gundi pentru 
ceva la care o bună soţie nici nu ar fi avut voie să se 
gândească. 

— Atunci du-te şi adu vin. Dar te rog să te grăbeşti! 

Ceea ce în ochii Giselei păru un compromis 
acceptabil. 

Arătă către scaunul de lângă pat, pe care şezuse 
Gundi, şi îl invită pe Streller să ia loc. 

— Regret că sunteţi bolnavă, Frau... Care este 
numele de familie al soţului dumneavoastră? De fapt eu nu 
îl ştiu. 

La această întrebare, ochii lui Georg Streller 
scânteiară peste măsură de vioi. 

Gisela încercă să îşi amintească, dar nu reuşi. 

— Nu aş putea să vă spun, pentru că îl cunosc pe 
soţul meu numai ca magistrul Alban. Mai ştiu că este 
foarte bogat, pentru că şi-a permis să îi împrumute tatălui 
meu mai multe mii de guldeni. 


— Mai bogat decât mine nu poate să fie. 

În vocea lui Georg Streller era o nuanţă de aroganță. 

Gisela deveni brusc conştientă de o contradicţie pe 
care nu o remarcase până atunci. 

— Ce ciudat! Cum de a putut magistrul să îi dea tatii 
atât de mulţi bani, deşi, conform celor spuse de 
Gaudentius, îşi tocase averea? 

Streller izbucni în râs. 

— Poate că l-am împrumutat eu! 

— Dumneavoastră? Prin asta aţi fi vinovat de 
nenorocirea mea! 

Pentru o clipă, privirea Giselei se întunecă şi mâna i 
se îndreptă către pernă, ca să i-o arunce în cap lui Streller. 
Dar se opri în mijlocul mişcării, pe de-o parte din cauza 
slăbiciunii, pe de altă parte din cauza lacrimilor ce îi 
curgeau brusc pe obraji. 

Georg Streller o apucă de mână. 

— Soţul dumneavoastră nu se poartă bine, nu este 
aşa? 

Intrebarea o puse în încurcătură pe Gisela, care nu 
ştia cum i-ar putea răspunde. De fapt, magistrul Alban nu o 
trata nici rău, nici bine, ci doar îi ignora existenţa. Dar 
asta nu era ceva ce putea fi încredinţat unui străin. Îşi 
retrase mâna, îşi şterse lacrimile cu mâneca de la cămaşa 
de noapte şi ridică din umeri. 

— Desigur că există multe femei care ar putea fi mai 
puţin mulţumite de soţii lor. Cel puţin al meu nu mă 
loveşte! 

— Nici nu l-aş sfătui! 

Ceva din vocea lui Georg o irita şi ea îl privi cu ochii 
mari. 

— Ce vreţi să spuneţi cu asta? 

— Ce? Streller păru să remarce că prin afirmaţiile lui 
se situa deja pe o gheaţă cam subţire şi ridică braţele într- 
un gest ambiguu. Eh, de exemplu, v-aş putea ajuta să 
evadați de aici. Ar fi cel mai bun lucru pentru 


dumneavoastră, credeţi-mă. Văd cât de nefericită sunteţi 
aici. Cum aţi putea fi fericită cu un asemenea monstru ca 
soţ! Aproape că te poţi îndoi de Dumnezeu pentru că s-a 
ajuns aici. 

Vorbele lui incitante o torturau. Se gândise de câteva 
ori să fugă de la Riebelsborn, dar cugetând în linişte îşi 
dăduse seama că afară nu exista nimeni care să o 
primească. Singurul loc unde se putea refugia era casa 
părintească, dar tatăl ei ar fi predat-o imediat magistrului, 
din teama că acesta i-ar putea cere restituirea urgentă a 
împrumutului. Pentru o clipă, îşi puse întrebarea dacă nu 
ar trebui să îşi încredinţeze soarta lui Georg Streller. Dar 
se răzgândi: a-şi părăsi soţul era un păcat greu, cel puţin 
tot atât de greu ca acela pe care Gaudentius o silea să îl 
săvârşească. Şi, în afară de asta, îşi asumase o sarcină, de 
la îndeplinirea căreia, deşi îi repugna, nu se putea 
sustrage din motive de conştiinţă. Acum nu mai era vorba 
doar de a-i elibera pe soţul ei şi pe Gaudentius de blestem, 
ci era vorba şi de Lavinia şi de prietenele acesteia, care 
fără ajutorul ei ar suferi veşnic în iad. Nu avea nici cea mai 
mică idee cum va trebui să procedeze, dar dacă dezerta nu 
obținea nimic. 

Râse silit. 

— Dragă Streller, te comporţi de parcă aş trăi aici 
doar cu pâine şi apă, în spatele unor ziduri de celulă. Dar 
duc o viaţă deosebit de plăcută. Să discutăm despre 
altceva! Dumneavoastră umblaţi în lumea largă: nu ar fi 
posibil ca o dată să îi vizitaţi şi pe părinţii mei şi să le 
transmiteţi salutările mele? Mi-ar face mare plăcere să ştiu 
ce mai fac ei. 

Răspunsul fusese gândit ca o minciună care să o 
scoată din încurcătură, dar, în timp ce vorbea, Gisela 
simţea că el corespundea adevărului. Tatăl ei o vânduse lui 
Gaudentius ca pe o marfă, dar fusese silit să facă acest 
lucru de situaţia catastrofală în care se aflau. 

— Aş fi vrut ca Tettenwieserii şi Beckheimerii să 


plătească pentru tot ce ne-au făcut! izbucni ea furioasă. 

Nici nu observă că Georg strângea din dinţi şi cum îi 
pălea faţa la auzul rugăminţii. Nu remarcă nici cu ce 
disperare o privi când uşa se deschise cu zgomot. 

Era Gundi, care aducea o carafă mare din cositor şi 
două pocale. 

— Cu cele mai bune salutări de la Frau Anna. Vă 
transmite că şi dumneavoastră ar trebui să luaţi o gură de 
vin. 

Georg luă carafa şi una din cupe pe care o umplu şi i- 
o întinse Giselei. 

— Beti! Vă va face bine. 

Gisela luă ascultătoare pocalul şi sorbi puţin. Pentru 
prima dată de când se îmbolnăvise, nu reprezentă pentru 
ea o obligaţie impusă de îngrijitoarea ei, ci o plăcere. Simţi 
pe limbă puţin gustul de fruct şi reuşi să înghită vinul 
destul de uşor. Simţind cum acesta i se urca la cap, îşi ţinu 
speriată respiraţia. 

— Ce-aţi păţit, Frau Gisela? Vă este rău? 

Georg se aplecă îngrijorat spre ea. 

Gisela clătină din cap. 

— Nu, sunt doar puţin slăbită. Vă rog să mă scuzati 
dacă voi fi mai tăcută. 

Gândi că este mai bine să nu spună nimic, pentru că 
nu voia să-i ofere musafirului imaginea unei femei ameţite 
de băutură. Dar totodată simţi cum i se trezea dorinţa de 
viaţă şi cum i se face foame. Chiar se gândi să o trimită pe 
Gundi la bucătărie ca să îi spună bucătarului să 
pregătească o supă de pasăre. Dar, pentru că ar fi rămas 
pentru a doua oară singură în cameră cu Georg, renunţă. 
Musafirul îi mai turnă puţin vin şi îi luă mâna. 

— M-aţi rugat să le transmit părinţilor veşti despre 
dumneavoastră. Promit că voi trimite pe cineva la ei. 

Gisela gândise rugămintea ei altfel, şi anume că el 
personal va trece cu treburi prin Nurnberg, dar se simţea 
prea bolnavă şi istovită să mai intervină, iar intrarea Annei 


o făcu să nu cadă pradă dezamăgirii. 

— Pare să îţi meargă mai bine decât înainte, draga 
mea. Mă bucur, pentru că mai este un oaspete care vrea să 
îţi transmită urările lui de refacere rapidă. 

Se dădu la o parte şi îi făcu loc cavalerului Eckehard, 
care intră vesel şi zâmbitor. 

— Buna Anna are dreptate. Arătaţi bine, ba chiar 
prea frumoasă pentru inima unui bărbat solitar, care speră 
degeaba să fie auzit de o alta. 

Ghiontul zdravăn al Annei îl duru. 

— Dacă inima ta este aşa de fluşturatică, trebuie să 
mă întreb dacă nu aş greşi dânduc-ţi ascultare. 

Eckehard veni imediat lângă ea. Îi luă mâinile într-ale 
sale şi se apropie de ea atât de mult încât corpurile 
aproape că li se atinseră. 

Dar, draga mea, tu ştii că există doar o singură 
femeie pe care vreau să o duc acasă. Nu un mânz tânăr ca 
Gisela. Ea are abia câţiva ani mai mult decât fiul meu cel 
mai mare şi desigur că i-ar orienta preferinţele într-o 
direcţie greşită. 

— Pe când o dihanie bătrână şi urâtă ca mine cu 
siguranţă că nu ar prezenta niciun pericol pentru tânăr, 
vrei să zici! 

Deşi Anna ştia că nu fusese niciodată o frumuseţe, se 
simţea rănită. 

Eckehard oftă şi căzu în genunchi în faţa ei. 

— Ştii că eşti o femeie deosebit de chipeşă şi că ai de 
oferit totul unui bărbat. Dacă te-ai căsători cu mine, ţi-aş 
putea dovedi. 

— Cred că l-aţi torturat destul pe  fidelul 
dumneavoastră admirator, Frau Anna. Daţi-i mâna 
dumneavoastră, pentru a nu vă irosi viaţa şi nu veţi 
regreta. 

Georg Streller sări în ajutorul cavalerului şi se alese 
cu o ciudată privire a doamnei. 

— Tocmai tu spui asta? Ea tresări scurt şi îi zâmbi 


Giselei. Cine ştie, poate că se va ajunge şi la această 
nuntă. 

— Sunteţi încă destul de tineri pentru a avea copii, 
insistă Georg. 

Eckehard îl bătu îndatoritor pe umăr şi îi promise că 
din partea lui va avea numai bine totdeauna. 

— Din păcate, aţi fost doar o dată imprudent. Dar... 

Icni primind între coaste un cot de la Georg, şi 
lovitura acestuia fu mai puternică decât ghiontul Annei. 

— Cred că nu ar trebui să o mai necăjim pe Frau 
Gisela. Este bolnavă şi o vor apuca durerile de cap dacă 
mai vorbim aşa de tare. 

— Este prima idee deşteaptă pe care ai avut-o astăzi, 
Georg. Anna îl împinse afară pe Eckehard, apoi şi pe 
Georg, care, în ciuda celor spuse de el, rămăsese lângă 
patul Giselei. Reveni scurt la bolnavă: Vinul se pare că îţi 
face bine, draga mea. Îţi este foame? Trebuie să mănânci 
ca să te refaci. Nu am să îi pot interzice o veşnicie 
inutilului meu nepot să te lase în pace. După cum ştii, 
timpul lui se scurge. 

Gisela încuviinţă din cap. 

— Nici eu nu mi-aş privi cu plăcere moartea 
apropiindu-se irevocabil, deşi există mijloace şi căi de ao 
opri. În ce priveşte întrebarea dumneavoastră: am cel 
puţin poftă de mâncare. Dacă aţi fi bună să îi cereţi 
bucătăresei să îmi pregătească un castron cu supă de 
pasăre, v-aş fi recunoscătoare. 

— Cu plăcere, draga mea. 

Anna o mângâie scurt pe obraji pe Gisela şi apoi ieşi 
din cameră. 

Gisela se simţi deodată singură, părăsită de toată 
lumea, deşi Gundi stătea tăcută pe patul ei şi cosea. Nu 
avea chef să poarte o discuţie cu servitoarea, pentru că 
fata abia de pricepea prin ce trecea ea. Dar cât de plăcut 
ar fi fost să stea de vorbă cu Georg! Chiar şi modul ciufut 
de a fi al lui Eckehard i-ar fi făcut plăcere şi ar fi făcut-o să 


mai uite de situaţia ei. După puţin timp, o servitoare bătu 
la uşă şi intră cu o tavă pe care se găseau un castron de 
supă de pasăre, o farfurie cu carne de pasăre tăiată în 
bucățele mici şi o cană cu lapte cald şi miere, ce 
reprezentau, potrivit lui Frau Anna, un bun mijloc de luptă 
cu răceala. 

4. 


Gaudentius aştepta oaspeţii în încăperea cu 
bovindou, pentru că în sala cea mare era curent. Pentru a 
se proteja de frig, pusese pe el o mantie grea, îmblănită şi 
stătea aproape de o tavă cu jăratic, deasupra căreia putea 
să îşi încălzească mâinile. 

Cu toate că era astfel încotoşmănat, cavalerul 
Eckehard remarcă o schimbare la gazda sa. 

— Pe bunul mântuitor! Ori mă amăgeşte o himeră, ori 
arătaţi cu adevărat mai bine decât acum câteva luni? 

Georg Streller îl privi surprins pe Gaudentius, se 
apropie de el şi îi atinse faţa. Pielea bătrânului era tot 
flască şi ridată, dar era evidentă o schimbare. Tânărul 
aproape că tremura, când cu o privire exprimând teama 
întrebă gazda: 

— Se poate să fi fost ridicată vraja? 

Gaudentius îşi ridică mâinile şi le examină. Constată 
şi la ele o modificare în bine. Reuşea chiar să-şi mişte 
degetele uşor şi, când se ridică de pe scaun de probă, 
mişcările lui nu mai semănau cu cele ale unui bătrân lipsit 
de puteri. 

Totuşi clătină din cap. 

— Blestemul mai există, deşi de câteva zile mă simt 
ceva mai bine. Parcă Dumnezeu, în bunătatea lui, mi-ar fi 
acordat o amânare. 

— Atunci s-ar putea totuşi ca tânăra de sus să vă 
elibereze de blestem! M-aş bucura să redeveniţi cel care 
aţi fost, prietene Matthias. Ar înceta atunci şi bârfa că eu 
aş umbla după ruda dumneavoastră pentru ca după 


moartea dumneavoastră să adaug Riebelsbornul la averea 
mea. 

— Nu aş avea nimic împotrivă dacă un fiu al 
dumneavoastră cu Anna ar moşteni domeniul meu. Numai 
să îmi privesc în faţă sfârşitul fără groază! Gaudentius lovi 
cu palma în masă, dar imediat se scuză pentru gestul lui 
necontrolat. Să mâncăm! Serviţi-vă şi să vorbim despre 
altceva! A 

Cavalerul nu se lăsă rugat de două ori. Inainte ca 
cineva să apuce să scoată vreun cuvânt, acesta începu 
relatarea ultimei sale vânători de toamnă, când ar fi ucis o 
duzină de cerbi şi o întreagă turmă de mistreți. Deoarece 
se referea şi la alţi vecini ai Riebelsbornului, cu care cei 
din burg nu prea aveau relaţii, Anna şi Gaudentius îl 
ascultau cu un interes evident, iar Georg cu destulă 
atenţie. 

— Despre voi se vorbeşte într-un fel pe care nu îl 
consider bun, spuse cavalerul după un timp. Oamenii au 
remarcat că nu l-aţi înlocuit pe capelanul burgului, după ce 
ultimul a şters-o. Oamenilor le vine uşor pe buze cuvântul 
„lucrarea diavolului”, ceea ce nu este bine, prietene 
Matthias. Eu ştiu că sunteţi un creştin la fel de bun ca 
mine ori ca tânărul de faţă. Dar, atât timp cât nu aveţi un 
preot în burg, ceilalţi se vor îndoi şi poate că vă veţi trezi 
şi cu un exorcist pe cap. 

Gaudentius râse respirând greu. 

— Dacă vreunul dintre ei ar putea rupe blestemata 
aceasta de vrajă, ar fi mai bine decât bine-venit. Totuşi vă 
mulţumesc pentru avertisment. Mă voi îngriji ca la castel 
să vină un nou capelan. Să sperăm că acesta va rămâne 
mai mult. Ultimului i-a îngheţat sângele în vene cum i-a 
văzut faţa lui Alban şi nu a ştiut cum să fugă mai repede. 
Din cuvintele stăpânului burgului răzbătea amărăciunea că 
la nenorocirea în care se zbătea se adăuga şi faptul că 
vecinii îl priveau cu suspiciune şi teamă, deşi nu le 
pricinuise niciodată vreun rău. Pe Dumnezeu, dacă aş fi 


pus mâna pe domeniul meu pe vreun negustor din 
Nürnberg ori din Schwabach şi l-aş fi uşurat de mărfurile 
lui, toţi conducătorii de bresle din regiune m-ar fi 
considerat un tip de nădejde. Dar, aşa, mă privesc cum se 
uită dracul la apa sfinţită. Gaudentius lovi cu pumnul în 
masă, că aceasta trosni, şi se sperie singur de zgomotul 
produs. Dar în acelaşi timp se bucură că îşi recăpăta 
puterea. Doamne! Mă simt cu cel puţin zece ani mai tânăr, 
decât acum o săptămână. Dacă nici acesta nu este un semn 
bun... 

— Sper şi eu, vecine. 

Eckehard îl bătu încurajator pe umăr şi apoi se 
întoarse către friptura pe care i-o pusese Anna în faţă. Şi 
Gaudentius începu să mănânce, surprinzându-i pe 
comeseni cu faptul că putea mesteca. 

— Mi-au apărut şi câţiva dinţi, spuse el cu gura plină. 

— Splendid! răspunse Eckehard, care acum era totuşi 
mult mai interesat de decolteul Annei, decât de dantura 
gazdei. 

Aceasta purta o rochie verde, lungă, cu un corset 
prins cu şnur şi cu mâneci cu şliţ, iar împotriva frigului din 
castel pusese pe umeri un şal. Deoarece în încăpere se 
făcuse cald, acesta se întredeschisese în faţă, oferind 
privirii ceva ce provoca mare plăcere cavalerului. 

În timp ce Gaudentius se întreținea cu musafirul lui, 
Georg tăcu majoritatea timpului. O mângâia pe Dagga, 
care îl urmase în încăperea cu bovindou şi îi dădea cele 
mai bune bucăţi de carne. Oftă de mai multe ori şi privi în 
sus, unde ştia că se află odaia Giselei. O dată se ridică pe 
jumătate, ca şi cum ar fi vrut să părăsească masa şi să se 
ducă la bolnavă, dar se reaşeză oftând adânc şi aşteptă să 
se încheie petrecerea. 

De data aceasta dură mai mult până când Frau Anna 
căscă în spatele mâinii ţinute la gură şi anunţă că doreşte 
să se retragă. 

— Vă însoțesc cu plăcere, se oferi râzând cavalerul 


Eckehard. 

Ea îl privi mustrător şi-şi ţuguie dispreţuitor buzele. 

— Dacă te gândeşti numai la satisfacerea plăcerilor 
tale, du-te acasă şi mulţumeşte-te cu slujnica ta. Pe mine 
nu mă ai fără jurământul de căsătorie. 

— Dacă asta te doare, am putea să o rezolvăm încă 
astăzi. Ah, da, nu merge... voi nu aveţi capelan. Ca să vezi 
ce ghinion! Eckehard îi făcu cu ochiul, zâmbi şi se ridică. 
Mă duc şi eu să mă culc. Mai este puţin până dimineaţă şi 
vreau să fiu plecat înainte de a-l întâlni pe Alban. Ştiţi că 
îmi place, dar după o noapte cu lună plină este deosebit de 
nesuferit şi nu vreau să plec supărat cu el. 

li făcu cu ochiul lui Georg, se plecă în faţa lui 
Gaudentius şi o urmă sus pe Anna, fluierând pe cât de tare, 
pe atât de fals un cântecel trivial, pe care îl auzise când 
fusese ultima oară la Ingolstadt. 

5. 


Abia rămaşi singuri, Gaudentius sări de parcă îşi 
redobândise puterile din tinereţe şi îi făcu semn lui Georg 
să îl urmeze. 

— Trebuie să verific ceva. Este important! 

Georg îşi trecu mâna dreaptă peste faţă, tremurând 
vizibil. 

— Ce s-a întâmplat? Mă simt altfel în ultimele zile. 

— Tocmai asta vreau să verific. Vocea lui Gaudentius 
era tensionată şi aproape tot atât de speriată ca a unui 
copil în întuneric. Ca şi cum s-ar fi aşteptat să fie din nou 
dezamăgit. Urca treptele nerăbdător. Când servitorul vru 
să îl ajute, îl respinse supărat cu o mişcare a mâinii: Poţi să 
te duci la culcare, Ludwig. Astăzi nu mai am nevoie de 
tine. 

— Dar, stăpâne, dacă aveţi un acces de slăbiciune? 

— Este la post prietenul Georg. Va putea să facă el 
ceva. 

Colţul gurii lui Georg tresări. Gaudentius i se părea 


la fel de in putere ca şi înainte şi crescu şi în el speranţa că 
blestemul magului Cajetan era pe punctul de a se 
destrăma. Îl urmă pe stăpânul castelului în camera de 
studiu, care şi ea îi părea altfel decât în ultimele zile. Era 
mult mai puţin întunecată şi, în ciuda dezordinii, nu mai 
lăsa impresia că ar fi ticsită şi prăfuită. În timp ce 
Gaudentius muta dintr-un loc într-altul cărţi şi alte 
ustensile destinate magiei, căutând ceva de care îşi 
amintea doar vag, Georg se aşeză pe scaunul folosit de 
Gisela în timpul orelor de pregătire şi luă în mână tăbliţa 
de ardezie pe care încă se aflau cuvintele magice scrise de 
ea ultima dată. Când atinse literele cu vârful degetelor, 
simţi un uşor şoc. În acelaşi timp auzi un pârâit. 

— Pe toţi sfinţii, fata deţine cu adevărat o putere 
deosebită, probabil mai multe decât am avut eu sau voi 
avea vreodată! strigă el surprins. 

Gaudentius se opri din treabă şi se întoarse către el. 

— Cred că o supraestimezi pe Gisela. Nu este decât o 
femeie, adică o fiinţă dominată de instincte, ce trebuie 
ţinută din scurt, ca să nu facă prostii. Am citit mult despre 
astfel de femei: fie îşi irosesc puterile pentru a-şi 
îmbunătăţi înfăţişarea ca să pună mâna pe un bărbat 
important, fie devin vrăjitoare din acelea care nu se pot 
stăpâni să nu facă rău. Nu ne putem folosi nici de unele, 
nici de altele. 

— Nu cred că Gisela trebuie să se mai înfrumuseţeze 
prin mijloace magice. Arată atât de bine şi aşa! ripostă 
înveselit Georg. 

Gaudentius făcu un gest de dispreţ. 

—  Treanca-fleanca! Femeile nu sunt niciodată 
mulţumite de înfăţişarea lor. Şi de ar fi vorba numai de 
Cleopatra! Ea poseda suficiente forţe pentru a avea un 
imperiu puternic şi ce a făcut? Şi-a irosit tot talentul şi 
toate cunoştinţele pentru a-i face mai întâi pe Iulius Caesar 
şi apoi pe Marc Antoniu să i se supună. Prostia ei i-a costat 
pe cei doi viaţa şi ea însăşi şi-a pierdut viaţa. 


— Vorbeşti de parcă ai fi fost de faţă. 

Colţul gurii lui Georg tresări din nou. În ultimele luni 
uitase complet cât de activ fusese prietenul său odată. Se 
părea că acum în el se regăsea ceva din vechiul 
Gaudentius, mai bine spus din Matthias von Riebelsborn. 

Magul scoase la iveală un volum foarte vechi din 
adâncurile colecţiei sale şi îl ridică. 

— Cred că acesta este! spuse el fără să bage în 
seamă remarca lui Georg. Sau nu este aceasta? 

Câteva momente păru nesigur şi citi cu voce tare 
primele rânduri ale textului. Georg nu înţelese niciun 
cuvânt şi se ridică pentru a privi peste umărul prietenului 
său. Chiar şi scrisul îi părea străin, de nedescifrat pentru 
el. 

— Ce carte este aceasta? 

— De unde să ştiu? Am cumpărat-o în urmă cu mulţi 
ani, înainte de întâlnirea cu duşmanul meu de moarte. Nu 
îmi mai amintesc de la cine am luat-o. Dar am pe undeva 
senzaţia că în ea se află soluţia problemei noastre. 

— Şi ce scria aici? Literele îmi par a fi greceşti, dar 
limba aceasta nu am învăţat-o niciodată. 

— Pe vremea când am cumpărat cartea, nici eu nu o 
cunoşteam. Intre timp, cunoştinţele mele au sporit şi acum 
pot să îi descifrez conţinutul. Gaudentius chicoti, pentru că 
din nou era cu un pas înaintea prietenului său. Citi mai 
departe, dar foarte încet, pentru a nu îşi tulbura gândurile 
cu propria voce, apoi se opri brusc. Nu te poţi încrede în 
intuiţie. Cartea nu are nicio legătură cu blestemul nostru, 
ci ea tratează despre un mag puternic din vremuri 
străvechi, care a învins moartea. 

Vru să lase cartea jos, când Georg îl bătu pe umăr. 

— Stai! Niciodată nu trebuie să îţi ignori instinctele. 
Instinctul îmi spune că vreau să aflu mai multe despre 
acest vechi mag. Poţi să îmi traduci textul la prima vedere? 

Gaudentius pufni. 

— Pe Dumnezeu şi pe Sfânta Kunigunde! lar eşti 


obositor! Eu caut informaţii privitoare la problema noastră 
şi tu îmi ceri să îţi spun poveşti, de parcă tu ai fi un băieţaş 
şi eu aş fi slujnica ta. Cu comportamentul acesta nu ai să 
ajungi niciodată mare mag şi alchimist. 

— Nu cred că acum mai vreau să devin aşa ceva, 
chiar dacă jugul cel greu care ne apasă pe amândoi ne va fi 
luat de pe grumaz. 

Georg se scutură ca înfiorat şi reveni cu solicitarea 
lui. 

— Pe toţi sfinţii unicei adevărate Biserici! Bine, cedez 
voinţei tale, pentru că altfel nu te pot reduce la tăcere. 
Deci, ascultă! 

Supărarea lui Gaudentius, cauzată de prietenul său, 
era evidentă, căci citea mecanic, plictisit, fiecare 
propoziţie. Dar după un timp simţi că începea să fie şi el 
interesat: 


„„„EL se numeşte Caidenos, sau ceva asemănător în 
limba lui barbară, şi este cel mai înalt preot al lui Zeus- 
care-vorbeşte-din-nori, dacă am înţeles bine numele zeului 
lui. Este un om deosebit de puternic, despre care se crede 
că deţine puterea nu numai de a prezice soarta unui om, ci 
şi de a i-o schimba. Marele stăpân Filip i-a trimis o sută de 
talanţi de aur şi douăzeci de sclavi aleşi de un sol al lui 
Caidenos, pentru a-l face stăpân al Greciei întregi. După 
cum se spune, Alexandru, fiul lui Filip, vrea să îi trimită 
acestui preot un dar deosebit de generos, pentru a deveni 
stăpânul Asiei. Darul va consta mai puţin în aur, cât în 
sclavii deosebiți despre care se spune că preotul Caidenos 
îi jertfeşte zeului lui pentru a-l face pe el însuşi nemuritor. 


Gaudentius ridică privirea. Aici se termină primul 
text. După cum se pare, a fost scris pe mai multe foi de 
pergament, care mai întâi au fost făcute sul, iar ulterior au 
fost legate împreună cu altele în această carte. Ceea ce 
urmează acum se află pe un material mai prost şi parţial 


este ilizibil. 

— Acest Caidenos ar putea fi duşmanul nostru 
Cajetan? Ideea tocmai îi venise lui Georg şi când îi 
pronunţă numele avu senzaţia atingerii unui suflu rece ca 
gheaţa. 

Şi pe Gaudentius îl trecură fiorii. 

— Sper că nu, pentru că atunci individul ar fi de 
neînvins. Eh, dar să încerc să mai traduc un fragment. 
Cobori privirea pe carte şi citi primele rânduri de pe o 
nouă pagină, făcând o figură de parcă tocmai i se 
extrăgeau toţi dinţii deodată: 


Departe, în nord, trăia un vrăjitor care era nemuritor. 
Dar, pentru ca el să trăiască, alţi oameni trebuiau să îşi 
jertfească viaţa. Deşi nu îmi vine să cred aşa ceva, o scriu 
ca o atenţionare a acelora care îl slujesc pe adevăratul 
Dumnezeu din cer. Acest vrăjitor pune ca alţi oameni care 
au darul nostru să fie prinşi şi întemnițați. Până acum, 
niciunul dintre ei nu s-a mai întors. 


— Dumnezeule, el trebuie să fie! exclamă Georg. 
Gaudentius nu acordă nicio atenţie exclamaţiei, ci dădu 
pagina şi citi mai departe. 


El este o creatură a satanei, făcută spre a-i chinui pe 
drept-credincioşi şi a le trimite sufletele stăpânului său din 
iad. Dar el nu caută oameni obişnuiţi printre copiii lui 
lisus, ci pe aceia care au flăcăruia, care deţin puterea de a 
lecui cu mâinile şi de a-i mângâia pe cei ce se îndoiesc. 
Astăzi au fost prinşi patruzeci dintre fraţii şi surorile 
noastre la Castra Regina, pentru a fi făcuţi martiri ai 
adevăratei credinţe. Publius Griffus, care se ocupă de 
închisori, nu bănuieşte că inima mea aparţine şi ea 
răstignitului şi de aceea mi-a destăinuit astăzi că patru 
dintre cei prinşi nu vor muri în arenă, ci vor fi predaţi 
acestui demon al răului. Conform spuselor acestuia, 


Cajetanus se va îndopa cu carnea acestora, pentru a 
deveni şi mai puternic, ceea ce răstignitul ar dori să nu se 
întâmple. Eu voi pleca mâine la drum şi voi încerca să îi 
ajut cel puţin pe aceşti patru fraţi şi surori întru Cristos, 
dacă nu pot să îi salvez şi pe ceilalţi membri ai comunităţii 
noastre. Acestea sunt scrise de către Nicodemus din 
Treverorum. Cristos şi Domnul fie alături de noi. 


Când Gaudentius termină de citit, în încăpere se 
aşternu o tăcere pe care nici măcar flacăra lămpii cu ulei 
nu îndrăzni să o tulbure cu un pâlpâit. După un timp, când 
bătrânul mag îşi întoarse faţa către Georg, aceasta era 
albă de frică. 

— Ai avut dreptate, el este! El a aruncat asupra 
noastră blestemul, pentru a ne lega de el cu lanţurile 
iadului şi a închina sufletele noastre lui şi diavolescului lui 
stăpân. Când vom muri, vom deveni sclavii lui Lucifer şi 
vom prelungi blestemata viaţă a lui Cajetan. 

Georg încercă să râdă, dar eşuă lamentabil. 

— Dumnezeule, dar asta nu ai citit! Cum de poţi să fii 
atât de sigur? 

— Eu am învăţat despre magie şi vrăjitorie mai mult 
decât îţi poţi tu închipui! Şi, pe lângă aceasta, am mai 
putut să citesc şi câteva dintre volumele lui Cajetan. Pe 
atunci nu am înţeles mare lucru, dar acum totul devine 
clar: duşmanul nostru este un demon care s-a dăruit 
diavolului, iar acesta, pentru fiecare suflet pe care i-l 
aduce, îi prelungeşte viaţa cu câţiva ani. 

Brusc, Gaudentius arăta mai bătrân decât îl făcuse 
blestemul dușmanului şi respira de parcă plămânii şi inima 
lui erau pe punctul de a ceda. Pe obraji îi curgeau lacrimi 
şi scoase un sunet precum o pisică pe moarte. 

Georg simţi că prietenul său voia să renunţe de 
bunăvoie şi îl scutură. 

— Ce înseamnă asta, Gaudentius? Vrei să îl laşi pe 
duşmanul nostru să triumfe atât de uşor? Fără ajutorul tău, 


sunt pierdut şi eu! 

— Ah, de nu m-aş fi apucat de vrăjitorie şi alte 
chestiuni de felul acesta! Îmi pare aşa de rău că te-am 
băgat şi pe tine în treaba asta. Mi-aş dori ca tu să nu îmi fi 
trecut pragul niciodată. Ar fi fost mai bine pentru amândoi! 
Căci acum vina îmi apasă sufletul. 

Stăpânul castelului arăta atât de descurajat, încât 
Georg nu mai ştiu cum l-ar fi putut altfel ajuta şi îi trase o 
palmă. _ 

— Încă nu suntem pierduţi! Trebuie să găsim o cale 
de a scăpa de acest blestem şi de a-l distruge pe Cajetan. 

— Este prea puternic! se lamentă Gaudentius. Nu ai 
văzut? Acest demon l-a făcut pe Filip al Macedoniei stăpân 
peste Grecia, iar pe Alexandru cel Mare cel mai puternic 
cuceritor din istorie. Cum i se pot împotrivi două fiinţe atât 
de slabe ca noi? 

— Probabil că Filip ar fi învins la Cheroneea şi fără 
ajutorul lui Cajetan, iar Alexandru i-ar fi învins pe Darius şi 
pe perşi oricum. În afară de asta, cum poate fi Cajetan 
omul diavolului? De la naşterea Domnului nostru lisus 
Cristos au trecut o mie cinci sute de ani, iar sublima 
noastră religie şi-a început marşul triumfal în lume abia 
după moartea lui pe cruce. 

Georg era atât de înfierbântat că striga la prietenul 
lui. 

— Dumnezeu a creat lumea acum cinci mii de ani, iar 
diavolul este doar cu puţin mai tânăr decât lumea. Deci 
exista deja înaintea lui Cristos! 

Gaudentius îi atrăgea atenţia lui Georg, ca unui 
student tare de cap. 

Dar Streller putea fi mulţumit pentru că stăpânul 
castelului îşi recăpătase spiritul combativ, şi scăpase de o 
parte din anii cu care îl îngreunase Cajetan. Gaudentius 
rânji în direcţia burgului duşmanului său de moarte cu 
dinţii ce îi reapăruseră şi îi dădu un ghiont lui Georg. 

— Cu ajutorul Domnului îi vom arăta noi acestei 


creaturi a diavolului! În definitiv, o avem pe Gisela, care va 
ridica vraja. La castelul lui Cajetan am citit cum se poate 
face asta, dar din păcate nu mai ţin minte tot. Era vorba 
despre o flacără luminoasă, în jurul căreia se adună alte 
lumini. Voi putea cu siguranţă să recompun ritualul şi 
formulele ce ţin de el. Căci pentru ce altceva deţin cărţile 
astea? Dar acum ar trebui să mergem la culcare pentru că 
a fost o zi foarte obositoare. 

Gaudentius vru să plece din încăpere, dar Georg îl 
reţinu. 

— Nu vreau ca Gisela să fie amestecată în treaba 
asta. Dacă este cu adevărat vorba despre nemurirea 
sufletelor noastre, nu vreau ca în cazul unui insucces să 
cadă victimă diavolului şi sufletul ei. 

Gaudentius se întoarse ca muşcat de o viperă. 

— Câtă nobleţe! Tu ţi-o poţi permite, deoarece, cu tot 
blestemul, vei trăi suficient pentru a găsi un mag care să 
te salveze de Cajetan. Dar eu mă tem că doar luna plină 
mi-a restituit o parte din forţe. Deci eu mai am la dispoziţie 
numai câteva luni şi nu vreau să ajung în iad din cauza 
mofturilor tale! 

Când îşi dădu seama că aceste cuvinte nu îl 
convinseseră pe prietenul său, îl apucă de mâna dreaptă. 

— Oricum este prea târziu pentru ca Gisela să 
rămână deoparte. Sunt sigur că Cajetan a aflat de prezenţa 
ei. Deci va încerca să pună mâna şi pe ea. Şi atunci ea va fi 
la fel de pierdută ca şi noi. 

— Atunci trebuie să o trimitem departe de aici! 
Undeva unde el să nu o mai poată găsi. 

— Bine, aşa facem! Dar dacă o găseşte? Şi, dacă nu 
pe ea, poate pe fiica sau pe nepoata ei. In ea arde puternic 
flacăra magică şi este cert că o va transmite fiicelor ei, 
poate chiar şi fiilor. Aceştia toţi vor fi victime potenţiale 
pentru Cajetan, care cu siguranţă ne va fi foarte 
recunoscător pentru aceste suflete. 

Vocea lui Gaudentius devenea tot mai tăioasă, până 


când ajunse ca o lamă ascuţită. 

Tânărul negustor se gândi câteva clipe şi plecă învins 
capul. 

— Ai dreptate! Vom lupta folosind toate mijloacele. 
Ori reuşim să îl învingem pe acest demon, ori el va 
continua să jertfească pentru stăpânul lui alţi oameni 
nevinovaţi. Hai să ne gândim cum vom proceda în 
continuare. 

— Nu astăzi. Sunt foarte obosit şi vreau să mă culc. 

Nu era nicio îndoială că Gaudentius nu mai voia să 
audă de nimic în această seară. Pe buzele lui Georg se 
aflau sute de întrebări, dar înţelese că va trebui să aştepte 
până mâine, învins, îl urmă pe Gaudentius, care rămase 
apoi în uşă. 

Descoperi în mijlocul camerei o pată pe podea, ce 
arăta ca un uriaş păianjen. Scârbit, îşi ridică piciorul şi o 
călca. Obiectul scrâşni sub talpa lui şi, când se uită mai 
bine, Georg văzu că zdrobise o capsulă de aur despre a 
cărei existenţă nu avea habar. Şi Gaudentius fu puţin 
surprins. Se apropie, împinse cu vârful pantofului bucata 
de aur aplatizată, după care o aruncă într-un colţ, ridicând 
din umeri. 

— Cred că Anna are dreptate. Ar trebui să fac odată 
curăţenie aici. Dai peste tot de tot felul de chestii. 

Râse uşor şi părăsi încăperea. Georg îl urmă, după ce 
mai aruncă o privire asupra capsulei de aur distruse, care 
încă mai aducea a insectă strivită. Abia încinseseră uşa, 
când crucifixul din colţul opus al camerei se lumină şi 
trupul fantomatic al Laviniei prinse contur şi pluti către 
capsulă. Deşi Gisela îi distrusese cu săptămâni în urmă 
scârbosul conţinut, în obiect mai rămăseseră forţe care o 
împiedicaseră pe Lavinia să se materializeze. Acum 
capsula era doar o bucată de metal fără viaţă, pe care 
orice giuvaiergiu putea să o topească şi să o curețe prin 
foc. Un timp, Lavinia nu ştiu ce să facă cu libertatea ei 
proaspăt cucerită, dar pluti apoi către volumul din care 


citise Gaudentius şi îl studie pagină cu pagină. Privirea ei 
pătrundea mai adânc decât cea a stăpânului castelului şi 
cea a magistrului, pentru că ea sesiza şi unele gânduri 
care se imprimaseră în pergament la scrierea lui. Astfel că 
ea înţelese mai bine decât stăpânul castelului şi decât 
prietenul său cu ce duşman înspăimântător se confruntau 
ea, Gisela şi cei doi bărbaţi blestemaţi de către Cajetan. 
6. 


Cajetan turba de furie şi striga de răsuna laboratorul. 
Din nas şi din urechi îi curgea sânge, iar din ochii lui 
izvorau lacrimi mari şi roşii. Durerile îi transformaseră faţa 
în figura grotescă a unui demon şi se răsucea pe podea ca 
un vierme. 

— Nu pot să mai văd! urla el. 

Fulvian ţopăia agitat în jurul lui. Bărbăţia lui 
permanent sculată acum era moale şi se sfriji şi mai mult 
când magul îi strigă printre văicăreli numele. 

— Dar sunt alături de dumneavoastră, stăpâne! 

— Atunci ajută-mă! 

— Asta şi vreau! Dar nu ştiu cum. 

Fulvian îngenunche şi vru să îl ridice pe magul 
cuprins de spasme pentru a-i rezema capul de ceva moale, 
dar atingerea lui se pare că îi mări durerile lui Cajetan. 

— Nu mă atinge! Nu suport! urlă magul şi îl lovi. 

Fulvian înţelese că în aceste momente nu putea face 
nimic pentru stăpânul lui. Pe chipul lui de copil apăru o 
expresie răutăcioasă, care dispăru repede, făcând loc 
îngrijorării. Cajetan părea să fie la mare ananghie şi ceea 
ce păţise acesta putea deveni periculos şi pentru el. 
Homunculusul dădu fuga la uşă, le strigă pe cele două 
slujnice, cărora de fapt le era interzis să intre în această 
parte a castelului. 

Preţ de o clipă, Fulvian crezu că slujnicele nu vor 
îndrăzni să dea urmare chemării lui, dar Mine şi Lina 
veniră tremurând, cu braţele ridicate într-un gest de 


apărare, ca şi cum s-ar fi aşteptat să fie lovite în orice 
moment. Rămaseră la distanţă de câţiva paşi de uşă şi îl 
priveau întrebătoare pe Fulvian. Acesta le făcea semne 
energice. 

— Intraţi! Stăpânul are nevoie de voi! 

— Nu intrăm acolo! Stăpânul ne-ar pedepsi aspru, 
răspunse Mine cu voce stridentă. 

— Stăpânul s-a rănit! le aruncă homunculusul. 
Trebuie să îi opriţi sângerarea şi să îl duceţi în camera lui. 
Nu poate singur. 

În vocea lui se afla suficientă autoritate pentru a 
contracara teama femeilor. Cele două slujnice se 
strecurară înspăimântate în încăpere şi, la vederea 
stăpânului lor prăbuşit la podea şi sângerând, izbucniră în 
bocete. 

— Nu vă mai jeliţi, ci faceţi ceva! Altfel va trebui ca 
pe viitor să renunţaţi la mine! le strigă Fulvian. 

Amenințarea avu succes, pentru că, dacă exista ceva 
pentru care Lina şi Mine ar fi renunţat la nemurirea 
sufletelor lor, acelea erau orele de plăcere pe care le 
oferea homunculusul. Lina şi Mine îl ridicară cât putură de 
atente pe magul care încă se mai zvârcolea şi îl duseră în 
dormitorul lui. Pentru a nu le ispiti pe cele două femei să 
tragă cu ochiul în această parte a castelului, Fulvian încuie 
uşa ce dădea în zona dintre laborator şi bibliotecă, unde 
Cajetan păstra tot felul de lucruri misterioase. După care 
le urmă şi privi cum acestea, cu mâini tremurânde, îl 
dezbrăcau pe stăpân. 

După puţin timp, Cajetan era întins în pat; Mine îi 
pusese pe ochi o compresă răcoritoare, iar Lina îi băga 
vată în urechi şi în nări pentru a-i opri sângerarea. Între 
timp, magul se mai liniştise, aşa că femeile putură să îl 
trateze fără a întâmpina rezistenţă. Doar din când în când 
gura i se schimonosea într-o expresie amenințătoare, care, 
aşa cum observă cu interes Fulvian, exprima şi frica. 

— Ce s-a întâmplat, stăpâne? întrebă el curios. 


Cajetan îşi smulse compresa de pe ochi, clipi de 
câteva ori şi întoarse faţa către homunculus. Abia apoi 
păru că le observă pe femei şi se încruntă. 

— A trebuit să le solicit ajutorul pentru că eraţi prea 
greu doar pentru mine, răspunse Fulvian întrebării 
neexprimate. 

— Am avut senzaţia că nu puteam suporta atingerea 
ta. 

În vocea lui Cajetan rezona o nuanţă de neîncredere, 
dar Fulvian continuă să îl privească cu o expresie naiv- 
copilărească şi ridică împăciuitor braţele. 

— Stăpâne, desigur că asta nu avea nimic de-a face 
cu mine, era doar un efect al vrăjii aruncate asupra 
dumneavoastră. Sper că nu a fost un blestem, ca acelea pe 
care le rostiţi dumneavoastră. 

— Sigur că nu! Cajetan făcu un gest de oroare şi le 
expedie pe cele două femei. Vedeţi-vă mai departe la 
bucătărie de treburi, pentru că în curând mi se va face 
foame. Dar să pregătiţi ceva bun, că altfel vă pedepsesc! 

— Vreţi cumva să îi interziceţi dragului de Fulvian să 
mai facă cu noi ceea ce ne place nouă şi lui? 

Aparenta slăbiciune a lui Cajetan îi dădea un 
neobişnuit curaj lui Mine. 

Pe faţa magului apăru o grimasă batjocoritoare. 

— Poate chiar ar trebui să o fac - îmi aminteşti de cât 
m-aţi neglijat voi în favoarea lui. Dar aş putea şi să fac să 
vă apară pe piele păduchi şi purici mari cât nişte broaşte. 

Mine şi Lina îl priviră consternate pe stăpân şi apoi o 
luară la fugă urmărite de râsul strident al lui Cajetan. 
Când acesta aprecie că ajunseseră la bucătărie, i se adresă 
lui Fulvian: 

— Nu m-a ajuns niciun blestem, ci am fost călcat în 
picioare. Fiertura cu ajutorul căreia m-am deplasat în 
capsulă a fost ceva cam tare. Alban sau, mai exact spus, 
Georg Streller a observat ceva şi a strivit-o cu piciorul. 
Asta am să i-o plătesc cu vârf şi îndesat. 


Pentru scurt timp magul medită asupra răzbunării, 
apoi sări din pat, îşi scoase din nas şi din urechi dopurile 
de vată şi umplu un pocal cu un lichid cu iz acru pe care îl 
bău înghițind atent. Băutura păru că îi face bine, căci 
sângerările încetară şi faţa lui palidă îşi recăpătă parţial 
culoarea. Privirea lui se pierdu în depărtare, se fixă pe un 
punct invizibil şi păru că pătrunde prin ziduri. 

— Gaudentius, câinele acesta blestemat, este pe 
punctul de a îmi afla secretul! 

Deşi magul nu mişcă buzele, cuvintele lui răsunară ca 
un ecou în încăpere. 

Fulvian sări în sus de parcă l-ar fi muşcat tarantula. 

— Cum poate fi posibil? Nu mai trăieşte nimeni 
dintre cei care vă ştiau şi majoritatea celor care au aspirat 
să vă cunoască secretul au murit pentru a vă face 
dumneavoastră viaţa posibilă. 

— A pus mâna pe un vechi text care trebuie să ne fi 
scăpat nouă. Încep să îmi pun întrebarea dacă chiar meriţi 
preţul pe care a trebuit să îl plătesc pentru tine. În multe 
lucruri pe care le faci eşti foarte neglijent şi în acest fel mă 
pui în pericol. 

Cajetan îşi însoţi cuvintele de o lovitură cu nuiaua. 

Homunculusul îi aruncă o privire răutăcioasă, dar 
plecă repede capul pentru a nu-l mânia şi mai mult. 

— Stăpâne, sunteţi nedrept cu mine! Pot fi doar aşa 
cum m-aţi creat. 

— Când te-am creat nu m-am gândit în primul rând la 
femei, la ceea ce poţi face cu ele. Am nevoie de un servitor 
care să mă ajute în lucrarea mea. 

— Şi eu nu fac asta? 

Jignit, Fulvian împinse buza inferioară în afară, dar 
remarcă rapid că stăpânul lui nu avea acum niciun chef de 
joacă. 

Cu un gest de mânie, Cajetan îşi întoarse privirea şi 
cu vârful degetului îşi frecă fruntea, sub care ardea de 
parcă o duzină de draci aprinseseră un foc de tabără. 


Sudui în limba lui maternă, pe care nu o mai folosise de 
sute de ani, până când îşi pierdu suflul. Răsuflă de două- 
trei ori adânc, ca să se liniştească, şi scutură ameninţător 
pumnii în direcţia burgului inamicului său. 

— În acest moment suntem surzi şi orbi în ceea ce 
priveşte Riebelsbornul şi locuitorii lui, după ce Georg, 
nebunul acesta, a distrus obiectul meu conţinând păr de-al 
tău. Nu îl vom mai putea folosi un timp, dar măcar am mai 
aflat câte ceva. Am pierdut orice contact chiar acum, când 
a devenit extrem de necesar să îi spionăm planurile lui 
Gaudentius. Sunt sigur că acum cloceşte cum să îmi vină 
de hac. 

— Dar cum ar putea-o face? întrebă ironic Fulvian. 

Cajetan se răsuci repede şi îl lovi cu nuiaua peste 
faţă, astfel că homunculusul se dădu înapoi scheunând. 
Abia după ce îi mai trecu mânia, Cajetan se învrednici să-i 
răspundă: 

— Îi ştii pe înalții seniori, de pe tronuri şi din jilţuri 
episcopale, care nu renunţă decât foarte greu la poziţia lor. 
Dacă Gaudentius se duce la ei şi le destăinuie că eu deţin 
taina vieţii veşnice, toţi se vor pune în mişcare încoace şi 
vor face totul pentru a-mi smulge acest mister. 

Fulvian râse. 

— Pfui! Şi vor vedea doar nişte ruine şi îl vor bănui 
de minciună. Atunci ar fi mort mai repede decât i-ar trece 
prin minte. Probabil că va fi executat într-un mod deosebit 
de dureros, iar dumneavoastră îi veţi putea preda sufletul 
marelui nostru maestru şi veţi beneficia dintr-un foc de alţi 
treizeci şi trei de ani de prelungire a vieţii. 

Pentru o clipă, Cajetan păru că respiră mai liniştit, 
dar apoi clătină supărat din cap. 

— Aşa ceva nu trebuie să se întâmple! Prea mulţi 
oameni vor veni să scormonească aici şi îmi vor periclita 
legăturile cu cei puternici. Cum mă vor mai contacta solii 
prietenilor şi aliaţilor mei, dacă pe aici vor colinda tot felul 
de vagabonzi? Nu, nu pot risca să atrag atenţia. Nu 


degeaba m-am decis să rămân în anonimat. Este mai sigur 
să trăieşti ascuns şi să tragi sforile din spate. 

Cajetan îşi mai turnă un pocal din licoarea lui şi îl 
bău pe îndelete, gândindu-se. După un timp, pe chip îi 
apăru un rânjet viclean. 

— Până acum m-am jucat doar cu Gaudentius şi cu 
deplorabilul lui discipol. Dar acum voi lua lucrurile, în 
serios. Cei doi trebuie nimiciţi, iar vrăjitoarea pe care ei 
vor să o instruiască trebuie făcută inofensivă. 

— Poate că nu ar trebui să-i ucideţi aşa repede, 
stăpâne! După cum ştiţi, este tot mai greu să găsim suflete 
potrivite, cel puţin în această parte a lumii. Nu ar fi mai 
bine să vă creşteţi singur nişte victime, ca să dispuneţi de 
o rezervă? Capturaţi-i pe Matthias von Riebelsborn şi pe 
tânărul Streller şi obligaţi-i să le lase cu burta mare pe 
Hetta, Kezia şi pe cele două slujnice ale noastre. Această 
Gisela este şi ea potrivită ca mamă a unui şir de 
progenituri care vă pot dărui câteva sute de ani până când 
vă veţi stabili într-o regiune în care va fi suficient vânat cu 
două picioare. 

Fulvian îl privea pe mag, pândindu-i reacţia. 

— Poate că ar trebui să am şi asta în vedere. Dar la 
ce ne trebuie Gaudentius şi alţi bărbaţi? De ce nu le 
însămânţăm noi înşine pe femei? Ştii că nu îmi place să am 
în celule bărbaţi. Sunt mai şmecheri decât femeile şi 
permanent gata să găsească o cale de scăpare. 

Fulvian plecă privirea, pentru ca magul să nu îi poată 
vedea ochii. 

— lertaţi-mă, stăpâne, dar eu nu sunt decât o creaţie 
a puterii dumneavoastră magice şi de aceea nu sunt 
capabil să mă reproduc. Ar fi ca şi cum... 

Homunculusul tăcu şi îşi muşcă buzele, ca şi cum 
vorbise deja prea mult. 

Dar Cajetan nu fu atent la el, ci răspunse propriei 
întrebări. 

— Eu sunt un mare mag şi ar trebui să fiu în stare să 


las gravidă orice femeie când vreau eu. 

— Puteţi comanda naturii numai într-un anumit 
cadru. Dacă îmi amintesc bine, aţi renunţat în faţa zeilor 
dumneavoastră barbari la capacitatea de a avea urmaşi de 
sânge pentru a avea parte de graţia nemuririi. 

— Am făcut eu asta? 

Cajetan se miră că homunculusul lui ştia asta şi se 
încruntă. Nu reuşea să facă lumină într-un timp atât de 
scurt în amintirile vieţii lui neobişnuit de lungi şi să reînvie 
în faţa ochilor scene de atunci. După toate aceste secole, 
pentru a pătrunde în profunzimea spiritului său şi a-şi 
reîmprospăta amintirile, ar fi trebuit să ia o fiertură din 
mac, mătrăgună, laur şi alte ingrediente ce nu existau în 
această ţară şi să petreacă un număr de ore în transă. 
Folosind acelaşi mijloc, ieri-seară reuşise să îl audă pe 
Gaudentius în Riebelsborn. Nu putea să utilizeze prea des 
această băutură, pentru că fiecare înghiţitură îl costa ani 
din viaţă. Şi, în plus, în acest moment nu îl interesa dacă 
îşi sacrificase sau nu capacitatea de procreaţie. 

— Vom vedea ce putem face. Dar, în primul rând, 
Gaudentius trebuie înlăturat. Şi ştiu şi cum! Are nevoie la 
castel de un preot, lipsa unui capelan trezind suspiciuni 
printre vecinii lui. Dacă Gaudentius nu vrea să rişte să fie 
vizitat de un inchizitor al papei, nu îi rămâne altceva de 
făcut decât să caute un capelan. 

— Vreţi să vă travestiţi şi să mergeţi la Riebelsborn? 
Mai bine nu o faceţi, vrăjitoarea cea tânără vă va demasca. 

Vocea lui Fulvian conţinea în ea destulă batjocură, 
pentru ca magul să gesticuleze energic. 

— În ultimul timp îţi permiţi cam multe. Poate că ar 
trebui să te distrug şi să te înlocuiesc cu un servitor mai 
ascultător. 

— Dacă credeţi că el vă va putea servi mai bine, 
faceţi-o. 

Fulvian râse încrezut. Spre deosebire de mag, care îl 
considera creaţia lui, homunculusul cunoştea istoria 


apariţiei lui şi ştia că magia lui Cajetan nu ar fi fost 
niciodată de ajuns pentru a da naştere unei creaturi vii, cu 
atât mai puţin uneia care să aibă aptitudinile lui. În multe 
privinţe puterile lui le întreceau cu mult pe cele ale 
magului, dar Cajetan era atât de sigur de sine însuşi, încât 
nu mai voia să ia la cunoştinţă ceea ce era evident. Totuşi, 
Fulvian nu trebuia să rişte ca pretinsul lui maestru, într-un 
moment de proastă dispoziţie, să îşi pună în aplicare 
ameninţarea. De aceea făcu un gest cu braţul prin aer, ca 
şi cum s-ar acoperi cu o mantie invizibilă. 

Cajetan, care tocmai îl privise ameninţător, duse 
mâna la frunte şi râse ca de o glumă bună. 

— Poate că am să o şi fac, dar mai târziu. Acum nu 
am timp pentru asemenea experimente, pentru că trebuie 
să mă ocup de duşmanii mei. Deoarece obiectul meu a fost 
distrus, va trebui să găsesc o nouă modalitate de a 
supraveghea Riebelsbornul şi deja ştiu cum se poate face 
asta cel mai simplu şi mai eficient. Dar acum să mergem la 
bucătărie: îmi este foame şi vreau să văd dacă cu această 
ocazie nu se trezesc în mine şi poftele. 

Homunculusul râse bucuros şi îşi mai dădu şi aere. 

— Eu sunt pregătit, stăpâne, şi cred că şi 
dumneavoastră. 

Imediat ce rosti aceste cuvinte, Cajetan simţi în el o 
pornire pe care nu o mai simţise de mult. In timp ce gusta 
această senzaţie gemând de plăcere, îşi spuse că putea fi 
mai mult decât mulţumit de un astfel de servitor. 

7. 


În noaptea în care Lavinia scăpase din crucifix, 
dispărură şi câteva dintre temerile ei, Gaudentius 
înlăturând peste zi învelişul distrus al obiectului vrăjit prin 
magie neagră şi, cu asta, ultima umbră a forței întunecate 
care o surghiunise în relicvar. Îşi amintea înfiorându-se cât 
efort depusese pentru a o atrage pe Gisela către ea şi a-i 
vorbi în ciuda emanaţiei malefice a obiectului ostil. Fără 


ajutorul acesteia, nu ar fi reuşit. Lavinia mai încercase să 
intre în contact cu Kezia, dar eşuase, ca de altfel şi în 
încercările ei de a fi se alătura lui Gaudentius şi lui Alban. 

Stăpânul de la Riebelsborn îşi zicea mag şi dispunea 
şi de o anumită forţă, dar, cu toată ştiinţa pe care o 
dobândise în timp, avea o perspectivă prea limitată pentru 
a putea pătrunde în esenţa lucrurilor. Pentru a dezvolta 
această capacitate, ar fi trebuit să aibă mai multă 
încredere în propria intuiţie decât în raţiunea sa. Totuşi, ca 
atât de mulţi bărbaţi, punea adevărurile scrise în cărţi 
înaintea învăţămintelor naturii şi a talentului de a le folosi. 
Lavinia ştia că existau mulţi smintiţi ca el, care se numeau 
magi pentru că posedau cărţi vechi despre arta magiei şi le 
puteau citi. Dar celor mai mulţi le lipsea complet forţa de a 
da viaţă formulelor magice. Gaudentius dispunea de unele 
dintre aceste capacităţi, dar nu ştia cum să le valorifice pe 
deplin. 

Lavinia îşi dădu seama că era pe punctul de a se 
pierde în amintiri şi încercă să se concentreze asupra 
prezentului. Nu îi era de niciun folos să reînvie eşecurile. 
Trebuia să privească spre viitor, iar acesta arăta sumbru. 
Năluca se îndreptă spre uşă şi întinse mâna către clanţă. 
Degetele ei translucide trecură prin ea de parcă obiectul 
din fier ar fi fost o dâră de ceaţă, în primul moment se 
sperie, dar apoi râse singură de ea. Nu mai avea 
consistenţă materială de secole. Acum era o nălucă, 
vizibilă doar pentru cei care posedau puteri deosebite şi 
care nu treceau prin viaţă atât de orbi ca Gaudentius. 
Iritată de faptul că gândurile ei reveniseră la stăpânul 
castelului, cu care ea încercase în atâtea rânduri să intre 
în contact, Lavinia trecu prin uşa grea din lemn, care, ca şi 
clanţa, nu îi opuse rezistenţă. Când se afla pe coridor şi se 
apropia de scări, se dojeni singură pentru că se deplasa ca 
şi cum ar mai fi fost legată de regulile materiei. Privi 
podeaua şi începu să treacă cu picioarele prin ea. 

Podeaua de lemn a coridorului se apropia tot mai 


mult şi apoi rămase deasupra ei, iar Lavinia îşi dădu seama 
că se afla în dormitorul lui Gaudentius. Magistrul dormea 
într-un pat mare, comod, cu draperiile baldachinului trase. 
Se răsucea şi gemea ca prins într-un coşmar. Năluca uită 
de aversiunea pentru el şi îi puse mâna pe frunte, ca şi 
cum ar fi vrut să îl liniştească. Dar şi-o retrase rapid, 
pentru că mâna părea că pătrunde prin craniu în creierul 
stăpânului castelului. Insă atingerea o făcu pe Lavinia să 
afle ce îl chinuia pe Gaudentius: în vis, magul se afla faţă 
în faţă cu duşmanul lui, care îl sleise atât de mult de puteri 
încât acesta se ghemuia minuscul la picioarele lui, în timp 
ce Cajetan părea un uriaş ce îl strivea sub unghie precum 
un păduche. 

Lavinia ştia că acest coşmar era un efect al 
blestemului aruncat de Cajetan asupra fostului lui ucenic. 
Imaginile din vis trebuiau să îi mărească teama şi să îl 
împiedice să se apere. Dar puterea magică a seniorului de 
la Riebelsborn atenua efectul vrăjii. Alţi oameni ar fi fost 
omorâţi de mult de vraja lui Cajetan, dar el i se opunea şi, 
inconştient, făcea apel şi la puterile Giselei. Lavinia spera 
că Gaudentius avea să câştige astfel suficient timp spre a 
descoperi o slăbiciune a duşmanului său de moarte şi a-l 
învinge. Dar aceasta nu i-ar reuşi fără sprijinul Giselei. 

Deoarece tânăra era țelul ei, îi întoarse spatele lui 
Gaudentius şi pluti mai departe. În camera pe care o 
traversa acum se găseau mai multe sipete grele şi alte 
obiecte personale ale castelanului, printre care şi armura 
sa pentru turnir, căreia i-ar fi stat mai bine în sala armelor. 
Lavinia nu mai privi în jur, ci pătrunse în odaia următoare. 
Aici dormea Alban, care, aşa cum aflase, se numea de fapt 
Georg Streller şi, ca urmare a blestemului lui Cajetan, 
arăta majoritatea timpului ca un monstru. Dar în ochii 
Laviniei, în ciuda unei anumite superficialităţi, el era un 
om mai bun decât Gaudentius. Pentru că, deşi ştia că 
blestemul îl reducea la o scurtă viaţă, şi aceea petrecută 
sub o înfăţişare respingătoare, şi era condamnat pe vecie, 


se străduia instinctiv să nu o pună în pericol pe Gisela. 

Lavinia îi aruncă un zâmbet prietenos făpturii 
brutale, care se răsucea în cearşafuri la fel de dihai ca 
Gaudentius, zâmbet care în mod ciudat păru că îl mai 
linişti, şi plecă mai departe până găsi odaia Giselei. Nici 
tânăra nu dormea liniştită. Pe faţă îi curgea transpiraţia, 
care se aduna sub cap şi umezea cearşaful. Scotea sunete 
tânguitoare şi din când în când striga. Dacă cu câteva ore 
în urmă se părea că se afla în curs de însănătoşire, acum 
arăta mai bolnavă decât oricând altcândva. Şi starea 
acesteia era un efect al blestemului şi al multor vrăji pe 
care Cajetan le aruncase asupra castelului. Aceste vrăji se 
manifestau în orele nopţilor, când lumina binefăcătoare a 
soarelui nu le mai diminua puterea distructivă. Lavinia 
simţea că vrăjile o asaltau şi pe ea, dar, dintr-un motiv care 
nu îi era clar, era invulnerabilă. Probabil că din aceleaşi 
motive nu putea întreprinde nimic împotriva răului care 
pătrunsese prin zidurile burgului ca o pânză de păianjen - 
pentru a putea acţiona, avea nevoie de un medium ca 
Gisela. 

Când de data aceasta întinse braţele, simţi că li se 
opunea rezistenţă. Părea o coajă subţire, care la orice atac 
mai dur se putea sparge. Cât mai uşor posibil, Lavinia se 
aplecă peste faţa Giselei şi-i sărută buzele uscate şi 
crăpate. 

Cumva, bolnava simţea apropierea ei. Se mai linişti, 
dar respiră de câteva ori precipitat şi deschise pe 
neaşteptate ochii. 

— Lavinia! 

— Da, eu sunt. Mulţumesc pentru ajutorul tău şi 
prezenţei de spirit a lui Georg, care din instinct a procedat 
corect. Ca urmare, pentru scurt timp sunt capabilă să 
evadez din relicvar. 

— Te-a ajutat Georg? Deci mai este aici! 

Privirea plină de speranţe a Giselei o obligă pe 
Lavinia să se întoarcă. Tânăra nu ştia încă de viaţa dublă a 


soţului ei, care îşi putea relua adevărata înfăţişare doar 
când luna plină strălucea pe cer. Astăzi luna apusese 
devreme, de aceea tânărul era întins în patul său sub 
înfăţişarea monstruoasă a magistrului Alban. Lavinia nu 
voia să dezvăluie acest secret fără un motiv temeinic. Prea 
mare era pericolul ca Gisela să fie atrasă de Georg mai 
puternic decât până acum şi să pună inima şi simţurile 
înaintea a ceea ce era cu adevărat mai important. În 
această situaţie, Gaudentius se comporta corect: Gisela 
trebuia să rămână fecioară pentru a putea beneficia de 
toate puterile ei. 

— Prea multe depind de asta! îşi spuse Lavinia. 

— Ce depinde de ce? 

Gisela auzise vorbele Laviniei. 

— De tine depind foarte multe, draga mea prietenă. 
Nu este vorba numai despre soarta lui Gaudentius şi a lui 
Alban, ci şi de a ta, şi a mea, şi a prietenelor mele care ar 
fi trebuit să ajungă în paradis, dar au fost silite să suporte 
chinurile iadului. Lavinia o privi rugătoare pe Gisela. 
Duşmanul a suferit o lovitură neaşteptată, care cu 
siguranţă va provoca un nou atac. Trebuie să fim pregătite. 
Gaudentius şi Georg cred că au descoperit secretul 
duşmanului, dar mă tem că Gaudentius se află pe urme 
false şi, de aceea, va acorda prea puţină atenţie 
adevăratelor intenţii ale lui Cajetan. 

— Să îi spun asta? Cel mult va râde de mine pentru 
că în ochii lui sunt o femeie fără nicio valoare, fără minte! 

Mânia străfulgeră în privirea Giselei şi aceasta fu 
cuprinsă de o tuse chinuitoare. 

Lavinia puse mâinile pe pieptul Giselei, pentru a-i 
alina durerea. 

— Situaţia nu este chiar atât de gravă. De fapt ar fi 
suficientă o explicaţie spre a-i arăta că femeile nu au mai 
puţină minte decât bărbaţii, ci uneori au chiar mai multă. 
Gândeşte-te numai la Anna, care administrează burgul şi 
terenurile ce ţin de el. În această chestiune nepotul ei nu îi 


este de mare ajutor. 

— Într-adevăr, nu îi este de ajutor. Gisela râse uşor. 
Mânia îi dispăru şi, când îşi mişcă membrele, constată că 
se simţea mai bine. Întrebă surprinsă: M-ai ajutat? 

Lavinia clătină din cap. 

— Nu, propriile tale puteri te-au ajutat. Tu eşti o 
mare tămăduitoare, dar nu ai învăţat încă cum să îţi 
foloseşti harul, în viitor va trebui să o faci doar în taină. 
Deşi eu am fost zăvorâtă secole în relicvariu, am dispus 
totuşi de puţină libertate şi am aflat câte ceva despre lume 
înainte de a nimeri în diavoleasca cursă a lui Cajetan. 
Femeile cu aptitudini ca ale tale trec cu uşurinţă drept 
vrăjitoare. Dar adevăratele vrăjitoare sunt acele femei care 
se lasă ademenite de diavol şi care propovăduiesc 
învățături satanice. Doar puţine dintre ele îşi pot păstra 
puterile până la adânci bătrâneţi şi pot chiar domina regi 
şi principi. Majoritatea vrăjitoarelor diavoleşti nimeresc 
rapid în mâinile inchizitorilor şi sunt înecate ori arse pe 
rug. Lucrurile au fost astfel orânduite de către Satana, 
deoarece el vrea să evite ca acestor femei să le vină ideea 
de a renunţa la el şi să îşi salveze sufletele prin lungi 
penitente şi pelerinaje. 

— Nu vreau să am de-a face cu iadul şi cu lucrările 
diavoleşti. 

Vocea Giselei se auzi puternic, astfel că Gundi deveni 
neliniştită. Mica servitoare deschise ochii, se ridică 
ameţită de somn în capul oaselor şi se holbă la stăpâna ei, 
care nu se distingea clar în lumina lămpii cu ulei ce ardea 
într-o nişă atât timp cât Gisela era bolnavă. 

— Stăpână, vă simţiţi rău? M-ati strigat? 

Gisela dădu negativ din cap, deşi slujnica nu putea să 
îi vadă gestul. _ 

— Nu. Doar vorbeam în somn. Îmi pare rău. Întinde- 
te şi culcă-te. 

Pe Gisela o mira că fata nu părea să o fi remarcat pe 
vizitatoarea nocturnă, deşi aceasta stătea lângă pat, într-o 


aureolă luminoasă. 

— Mă simt groaznic de obosită. 

Gundi căscă, se lăsă să cadă înapoi în pat şi adormi 
imediat ce puse capul pe pernă. 

Lavinia râse impresionată. 

— Într-adevăr ai puteri mari! Nu ai văzut? I-ai 
poruncit servitoarei să doarmă şi, în aceeaşi clipă, aceasta 
s-a simţit aşa de obosită, încât nici măcar nu a mai apucat 
să se întindă ca lumea. 

Gisela se înfioră. 

— Nu vreau să am astfel de puteri! 

— Nu e alegerea ta să renunti la ele, pentru că sunt 
moştenite din timpuri imemoriale. Din vremuri mult 
anterioare celei în care Domnul nostru lisus Cristos şi-a 
plecat capul pentru a primi botezul din partea sfântului 
loan. Eşti urmaşa femeilor înțelepte, care şi-au folosit 
puterile spre binele oamenilor încredinţaţi lor. Dar, în 
vremurile timpurii ale istoriei, diavolul i-a ademenit de 
partea răului pe aceia care nu l-au putut recunoaşte. Le-a 
cerut tuturor femeilor înzestrate să devină vrăjitoare 
lipsite de Dumnezeu. Clerici plini de râvnă, care, convinşi 
de propria importanţă, au defăimat femeile ca fiind slabe, 
proaste şi lipsite de valoare, au făcut ce le stătea în putinţă 
ca acelea cele care voiau să facă uz de capacităţile lor să 
fie omorâte. S-au îngrijit şi ca majoritatea fetelor să fie 
astfel educate încât să se considere neînsemnate şi 
înclinate spre rău. Şi cu cât ar fi putut lumea să fie mai 
bună dacă învățații şi preoţii şi-ar fi amintit cât de mult a 
prețuit femeile Cristos Domnul. El a fost cel care a primit-o 
în braţele sale pe Maria Magdalena, deşi era dispreţuită de 
toţi din cauza îndeletnicirii ei şi le-a venerat întotdeauna 
pe mama sa, Maria, sau pe Elisabeta, mama botezătorului. 
Aceste femei au fost cele care l-au recunoscut sub cruce, şi 
nu apostolii, dintre care unul îl trădase, în timp ce ceilalţi, 
în frunte cu Petru, se lepădaseră de el. 

Lavinia vorbise cu furie, dar amuţi când îşi dădu 


seama şi o rugă pe Gisela să o ierte. Apoi o rugă fierbinte 
pe Gisela să facă totul pentru a se însănătoşi cât mai 
repede. 

— Magistral Gaudentius şi soţul tău vor avea curând 
mare nevoie de ajutorai tău şi pentru asta trebuie să înveţi 
cât de mult poţi, atât de la Gaudentius şi din cărţile lui, cât 
şi de la tine însăţi. 

— Nu rețin nici jumătate din ce vrea să mă înveţe 
Gaudentius! Cum aş putea să învăţ de la mine însămi? Aşa 
nu ajung niciunde! 

Gisela râse amar. 

Lavinia nu vru să lase lucrurile astfel: 

— Trebuie să te deschizi la ceea ce se află în tine, dar 
fă-o în taină. Nici Gaudentius şi nici duşmanul nostru nu 
trebuie să observe ceva. Magistrul te-ar mustra şi te-ar 
pedepsi cu nuiaua, pentru că nu înţelege nimic din forţa 
eliberată de capacităţile interioare, iar dacă magul Cajetan 
îşi dă seama ce puteri zac în tine, se va strădui să te 
distrugă. Trebuie să te subaprecieze amândoi, înţelegi? 

Gisela se întinse din nou în pat şi îşi duse mâinile sub 
cap. 

— Nu înţeleg absolut nimic. Ai spus mai devreme că 
Gaudentius şi Georg ar fi pe punctul de a descoperi 
secretul lui Cajetan. Aş vrea să ştiu ce legătură are Georg 
Streller cu toată treaba aceasta şi pe urma cărui secret se 
află ei. Va trebui să îmi explici, pentru că de la magistrul 
Gaudentius cu siguranţă nu voi afla. 

— Corect! Deci iată cum stau lucrurile... 

Lavinia îi spuse pe scurt ceea ce aflase ea însăşi 
despre drumul în viaţă al lui Cajetan, sperând că Gisela, 
după relatarea ei, va uita despre întrebarea privind rolul 
lui Georg în toată această chestiune. 

8. 


Când Gisela se trezi, mai întâi luă cele trăite în 
timpul nopţii drept un vis. Nu o mai revăzuse pe Lavinia 


din noaptea în care arsese părul acela urât mirositor şi 
deja credea că năluca reprezenta o născocire a fanteziei ei 
suprasolicitate. Totuşi, când ridică mâinile şi le examină, 
simţi în ele o putere ce o surprinse, îşi atinse faţa cu vârful 
degetelor şi îşi dădu seama că febra şi chiar starea de 
boală dispăruseră. De fapt se simţea mult prea puternică 
pentru a mai rămâne întinsă în pat. Aruncă pătura cu 
curaj, cobori picioarele de pe marginea patului şi se ridică. 

Mişcările ei o treziră pe Gundi, care o privea fără să 
înţeleagă. 

— Dar, stăpână, nu aveţi voie să vă ridicaţi! Doar 
sunteţi bolnavă! 

— Bolnavă? Da, am fost. 

Gisela căută în sine şi descoperi resturi ale slăbiciunii 
ei care fură eliminate ca de un jet puternic de apă 
proaspătă. Niciodată nu se refăcuse atât de repede. În 
timp ce îşi dădea cămaşa jos, îi ceru lui Gundi să o spele pe 
spate şi se minună de sine însăşi. Apoi îşi aminti de Lavinia 
şi de vorbele ei despre o putere ascunsă, pe care ea ar 
deţine-o. Deveni gânditoare. Chiar ar putea fi aşa? 
Probabil că nu, pentru că Gaudentius i-ar fi spus ceva 
despre asta. Doar el remarcase că era înzestrată cu puteri 
magice. Tot în timp ce se gândea, îşi mai spuse că rămânea 
un mister faptul că se vindecase de la o clipă la alta. Brusc 
simţi că trebuia să se lupte cu foamea care îi chinuia 
stomacul. 

— Mai repede! îi porunci ea lui Gundi şi, în cele din 
urmă, îi luă prosopul din mână. 

Deşi se grăbea, îşi termină toaleta cu mare grijă. 
Nasul îi era deosebit de sensibil şi involuntar sesiza 
mirosul de transpiraţie de pe pielea sau de pe hainele ei. 
Curăţă şi un loc al corpului cu iz deosebit de intens, cu 
toate că Gundi se întoarse şi îşi frângea mâinile, pentru că 
o femeie cuminte nici nu trebuia să atingă acel loc. Dar 
Gisela fusese învățată de mama ei să menţină curat 
îndeosebi acel loc, fără alte explicaţii. Ea bănuia că era 


ceva legat de convieţuirea dintre bărbat şi femeie. De cele 
mai multe ori bărbaţii nu miroseau grozav. Se întâmpla 
altfel cu propriul ei soţ? Gisela nu îşi putea imagina, 
deoarece Alban era pe jumătate animal. 

Gândind astfel, îl compătimea. Spre deosebire de 
prietenul său Gaudentius, magistrul Alban, în lunile 
petrecute aici, în burg, păruse foarte îndatoritor. Era de-a 
dreptul plăcut să gândeşti de bine despre soţul tău, îşi 
spuse ea, şi-şi îndepărtă repede gândurile, care se 
îndreptau către Georg Streller. Tânărul negustor îi putea fi 
un prieten bun şi nimic mai mult. 

Cu această hotărâre în gând, Gisela se îmbrăcă şi 
părăsi dormitorul. Când intră în camera din foişor aflată 
două etaje mai jos, îi găsi acolo pe Anna, pe stăpânul 
castelului şi pe cavalerul Eckehard. Gaudentius şedea 
remarcabil de drept pe scaunul lui şi părea că tocmai 
gusta o glumă, căci el şi oaspetele său râdeau, în timp ce 
Anna zâmbea cu acea privire indulgentă pe care i-o arunci 
unui copil zburdalnic. 

Exact când intra Gisela, din cealaltă parte apăru 
Alban. 

— Slăvit să fie Dumnezeu! salută el şi apoi o 
descoperi pe soţia lui. Tu ce cauţi aici, jos? lţi cauţi 
moartea. Du-te să te culci! 

Gisela se îndreptă, ajungându-i până la stern şi privi 
direct în ochii lui roşii care o priveau dojenitori, dar şi 
îngrijoraţi. Spre surprinderea ei, Alban nu arăta nici pe 
departe atât de animalic cum îl avea ea întipărit în 
imaginaţie, ci mai curând părea un om cu o faţă grosolană. 
Pe drum ar fi atras atenţia cel mult prin statura lui 
anormală. 

Pierzându-şi din siguranţă, ea îi făcu o reverență şi 
spuse: 

— Scuzaţi-mă, domnul meu, dar mă simt din nou 
foarte bine. Pot să părăsesc patul şi să continui studiile cu 
Herr Gaudentius. Cu siguranţă că se va bucura de acest 


lucru. 

— Nu ar fi rău! Deja am pierdut câteva zile. 

Gaudentius îi făcu semn Giselei să se aşeze. 

Mătugşa îl privi supărată. 

— Din cât îmi pot eu aminti, tu porţi vina pentru 
boala Giselei. Aşa că să binevoieşti să nu o cerţi, că vei 
avea de-a face cu mine! 

— Hei, hei! exclamă Eckehard. Luna plină de ieri 
pare să fi acţionat şi asupra altora, nu numai asupra lui 
Alb... 

Un cot energic în coaste primit de la castelan îl făcu 
să îşi înghită vorba. 

— Asta nu are de-a face cu luna ori cu stelele, ci doar 
cu unele femei îndărătnice şi cu pliscul ascuţit. Dar le va 
trece. Am să o îmboldesc pe Gisela până când va plânge de 
parcă ar fi tăiat o pivniţă de ceapă, iar în ce priveşte 
mătuşa mea, am să... 

— ...Ce o să faci? întrebă Anna cu un zâmbet abia 
schiţat, care îi promitea interlocutorului multe zile cu 
prânzuri sărate copios şi paturi nefăcute. 

— Ah, nimic! Gaudentius se întoarse către Alban. Dar 
cu tine ce este? Parcă arăţi a om. 

— Chiar este om! 

Gisela nu îşi explica ce o îndemnase să îşi apere 
soţul. 

Primi din partea lui Alban o privire mirată, în care ea 
crezu că citeşte şi o anumită recunoştinţă. 

Totuşi, el era departe de a exterioriza astfel de 
sentimente, în loc de asta, scoase un muget care ar fi putut 
alunga şi un urs. 

— Am fost cândva om! Dar acum sunt un monstru 
deformat de plăcerea unui mag şi care trebuie pus sub 
cheie în nopţile cu lună plină. Pentru tine, Gisela, este mai 
bine să îţi îndrepţi gândurile către sarcina pentru care m- 
am căsătorit cu tine. Când blestemul va fi ridicat şi 
magistrul Alban va aparţine trecutului, vei fi dezlegată de 


orice obligaţie şi vei putea pleca unde vrei. 

Anna sări brusc. 

— Pentru Dumnezeu, astăzi eşti iarăşi insuportabil! 
Stai jos şi mănâncă! Sau să-ţi trimit pe cineva cu un blid de 
mâncare în odaia ta? 

— Va trebui să îl trimiţi pe Ludwig, dintre ceilalţi 
servitori nimeni nu îndrăzneşte să intre la mine. 

În vocea lui Alban se amestecau zeflemeaua şi 
tristeţea, ceea ce o făcu pe Gisela să uite că el tocmai o 
pusese la punct. 

— Cu siguranţă Herr Gaudentius nu va voi să renunţe 
la Ludwig, căci acesta trebuie să îi taie mărunt carnea, 
pentru că servitorul celălalt este neîndemânatic. V-aş 
putea aduce eu mâncarea în cameră. 

— Terciul de dimineaţă va putea să şi-l mănânce 
dragul nostru Matthias şi fără credinciosul lui servitor, 
interveni râzând Eckehard. Dar, înainte de a mă considera 
cu toţii viitoarea victimă, serviţi-vă. Terciul se va răci şi nu 
va mai fi atât de bun. 

Pentru a-şi întări spusele, cavalerul apucă lingura şi o 
înfipse în amestecul cenuşiu de cereale, măruntaie tocate 
mărunt şi prune uscate, care împreună cu o stacană de 
bere reprezenta micul dejun. Gaudentius îi aruncă o 
privire dură. 

Dar începu şi el să mănânce. Deoarece şi Frau Anna 
se dedică aceleiaşi activităţi, Giselei şi lui Alban nu le mai 
rămase decât să li se alăture şi să îşi tragă mai aproape 
farfuriile. 

Un timp domni liniştea. Dar curând pentru Herr 
Eckehard fu deja prea mult. 

— S-ar putea deci crede că aţi făcut legământ de 
tăcere, aşa aţi amuţit. Şi ar fi atât de multe de discutat! Ne 
aflăm în prag de Crăciun şi voi încă nu aveţi un capelan. 

Gaudentius tresări. 

— Aşa este, nici nu m-am mai gândit la asta. De ce nu 
mi-ai amintit, Anna? 


Mătugşa lui ridică mâna într-un gest de apărare. 

— Nu da vina pe mine! Ţi-am reamintit de câteva ori. 
Dar tu nu ai nici ochi şi nici urechi pentru altceva decât 
pentru Cajetan şi blestemul lui. Dacă eu aş accepta astăzi 
propunerea cavalerului Eckehard, de mâine ai uita şi de 
mâncare, iar în câteva zile ai muri de foame. 

— Cerule, la ce se va fi gândit Dumnezeu atunci când 
a creat femeia cu limbă aşa de ascuţită? L-o fi mâniat 
Adam aşa de tare ca să merite pedeapsa asta? 

Cei din jurul mesei îl pironiră cu privirea pe 
Gaudentius mai puţin din pricina acestor cuvinte şi mult 
mai mult din cauza elanului cu care se desfăşura. Mătuşa 
lui întinse mâna şi îi atinse faţa. 

— Pe Fecioara Maria şi pe toţi sfinţii, ce s-a petrecut 
cu tine? Arăţi cu cel puţin zece ani mai tânăr decât ieri! 

— Sunt totuşi prea mulţi ani peste treizeci. 
Gaudentius clătină din cap dezorientat. Anna are dreptate! 
Mă simt încă o dată mai tânăr decât în ultimele zile şi mai 
tânăr decât oricând în perioada blestemului. Şi Alban arată 
mai uman decât oricând. Cerule, nu cumva blestemul se va 
ridica? 

În vocea lui era atât de multă speranţă, încât pe 
Gisela o duru să îl dezamăgească. 

— Nu cred. Presupun doar că în acest moment 
blestemul şi-a mai pierdut din putere. Dar, imediat ce 
Cajetan va observa asta, va face totul pentru a-i spori 
efectul. 

— Puişorul se dă mai grozav decât găina, remarcă 
ironic Gaudentius. 

— Mai curând decât cocoşul, spuse calmă Gisela. 
Cercetaţi în sufletul dumneavoastră şi veţi simţi că am 
dreptate! 

— Nu aţi putea să uitaţi măcar pentru o clipă de 
acest mag jalnic şi de blestemul lui? Ne aflăm în prag de 
Crăciun, timpul minunilor şi al poveştilor! Poate că 
Dumnezeu sau unul dintre sfinţi vă va ajuta în aceste zile 


sfinte sau măcar vă va arăta calea cea bună. Înainte de 
sărbătoarea Crăciunului, trebuie să îşi facă intrarea aici un 
capelan. V-am mai spus că vecinii şuşotesc. Dacă veţi 
sărbători naşterea Domnului fără preot, nişte oameni 
antipatici ar putea să profite de ocazie să îl viziteze pe 
onorabilul episcop şi să îl instige împotriva voastră. 

Cuvintele lui Eckehard produseră o adâncă impresie. 
Gaudentius îşi şterse fruntea şi strânse din buze. 

— Va trebui! Totuşi nu îmi va face plăcere să pierd 
timp pentru căutarea lui deoarece vreau să continui 
pregătirea Giselei. Alban, nu te-ai putea ocupa tu? Pe 
deoparte, acum arăţi aproape bine, pe de altă parte, noul 
capelan al castelului s-ar putea obişnui cu aspectul tău. 

Alban îl privi posomorât. 

— Asta nu îmi place. 

— De ce? Prietenul nostru Matthias are dreptate. Aşa 
cum eşti acum, te poţi arăta printre oameni. Pe lângă asta, 
o vizită la Eichstätt ţi-ar prinde bine - ai putea să procuri 
de la negustorii de acolo un cadou frumos pentru soţia ta. 
Gisela se află la castel de mai multe luni şi nu a primit 
nimic de la tine. 

Cuvintele cavalerului Eckehard îi treziră Giselei un 
sentiment la care ea nu se aşteptase: dorul de casă. Ea era 
un copil crescut la oraş, obişnuit a avea în jur vecini şi a 
putea colinda pe străzi. Dar la Riebelsborn se simţea 
deseori prizonieră. 

— Mi-ar face plăcere să merg o dată la Eichstätt, 
spuse Gisela. 

Gaudentius gesticulă cu ambele mâini. 

— Nu se poate! Pierde prea mult timp de studiu! 

Alban mârâi ca un câine indispus, ceea ce-i stârni 
mânia Daggăi. Deoarece ea socoti că Gisela era în pericol, 
se ridică şi se îndreptă lătrând către Alban. Acesta ridică 
mâinile ca să se apere şi, preţ de o clipă, păru că va curge 
sânge. 

Inainte de a se putea întâmpla ceva serios, Gisela îşi 


înfipse mâinile în ceafa Daggăi şi o trase înapoi. 

— Stai liniştită! 

Ea se sperie singură de îndrăzneala ei, dar în aceeaşi 
clipă Dagga se transformă dintr-un câine-urs gata de luptă 
într-un pui rugător, care împingea cu botul farfuria Giselei. 
Tânăra cunoştea gestul, aşa că luă o lingură de terci pe 
care îl aruncă în botul larg deschis al Daggăi. 

— Pentru a sătura animalul nu va ajunge conţinutul 
castronului. 

Anna chemă o servitoare şi îi porunci să aducă mai 
întâi terci, apoi un ciolan. Căţeaua încetă să mai cerşească 
abia după ce apucase să înfulece cea mai mare parte a 
micului dejun al Giselei. Doar după aceea se ocupă şi de 
ciolan, pe care îl înşfacă aruncându-i lui Alban o privire de 
parcă l-ar fi crezut în stare să rivalizeze cu ea pentru 
această pradă. Deoarece el nu se clinti, se lungi lângă 
picioarele scaunului Giselei şi îşi înfipse colții în mâncare. 

Gaudentius se uită chiorâş la animal, îi ceru energic 
Giselei să îl urmeze şi urcă apoi scările aproape în fugă, ca 
un tinerel. Când dădu să treacă pe la iatacul ei, pentru a-i 
da câteva dispoziţii lui Gundi, acesta pufni nerăbdător, o 
trase în sala de studiu şi se puse pe treabă de parcă ar fi 
vrut să recupereze în acea zi tot timpul pierdut. Dagga îşi 
înşfăcase osul şi îi urmase pe cei doi. Se aşeză lângă 
crucifixul în al cărui soclu se găseau moaştele Laviniei. 
Locul păru să îi priască, pentru că din când în când îi 
scăpa câte un sunet de încântare şi nu o deranjă nici 
intrarea lui Alban în cameră. 

— Cavalerul Eckehard are dreptate! Nu o putem ţine 
veşnic încuiată aici pe Gisela. 

Alban întrerupse astfel un lung discurs al prietenului 
său, prin care acesta voia să o facă pe Gisela să înţeleagă o 
formulă importantă. 

— Pentru Dumnezeu, ce te mai frământă acum? Soţia 
ta nu este în niciun caz prizonieră, ci îşi duce viaţa într-un 
iatac plăcut, are haine frumoase, primeşte suficientă 


mâncare şi, dacă doreşte, se poate împodobi cu o bijuterie 
pe care tu i-o aduci din Eichstätt. 

Gaudentius crezu că cu aceasta spusese tot, dar fu 
surprins că Alban insistă. 

— Gisela nu mai vede niciun alt om în afară de noi şi 
de Eckehard, care ne mai vizitează câteodată. 

— Ai uitat de Georg Streller! Băiatul se gudură mult 
prea mult pe lângă soţia ta şi mă cam bate gândul să îi 
închid poarta în nas. 

— Herr Streller este un om de onoare care ştie ce 
înseamnă buna-cuviinţă, se răsti Gisela la castelan. 

Gaudentius o opri cu un gest şi vru să îşi continue 
discursul, dar Alban îl întrerupse. 

— Dacă plec la Eichstätt, o iau cu mine pe Gisela. Are 
nevoie de stofă pentru haine mai călduroase. 

Nu lăsă loc de îndoială asupra celor vrute de el şi fu 
răsplătit de Gisela cu o privire recunoscătoare. Era evident 
că îşi dorea din suflet să mai vadă şi altceva decât burgul, 
turnul acestuia şi priveliştea oferită printre crenelurile 
zidurilor. 

— Alban, îţi mulţumesc! spuse ea, răsuflând uşurată, 
şi observă abia apoi că se exprimase atât de familiar, de 
parcă el ar fi fost într-adevăr soţul ei, iar nu cineva care o 
cumpărase de la tatăl ei pentru a-şi duce la îndeplinire 
scopurile. 

Gaudentius înţelese că pierduse duelul privirilor 
pline de reproş şi în cele din urmă dădu din cap aprobator. 

— Bine! Ia-o cu tine, dar adu-o înapoi aşa cum ai luat- 
o. Altfel sufletul tău va fi veşnic al diavolului. Şi, în toiul 
cumpărăturilor, nu uita să cauţi un capelan potrivit. Până 
atunci, oamenii noştri se mai pot duce la Trelling pentru a 
participa la liturghia predicatorului de acolo. Dar, imediat 
ce se va lăsa frigul, lucrul acesta nu va mai fi posibil. lar 
tu, Gisela, acum repetă... 

Gaudentius enunţă câteva noţiuni în limba latină, pe 
care Gisela, în semn de mulţumire pentru învoirea dată, le 


repetă fără greşeală. Dar pentru asta nu primi laude, 
fiindcă Gaudentius părea că regretă deja gestul făcut. 
9. 


Călătoria nu avu loc atât de repede cum sperase 
Gisela. Două zile la rând Gaudentius găsi noi subterfugii 
pentru a nu o lăsa să plece, apoi plouă o săptămână fără 
întrerupere. În tot acest timp, atmosfera la castel la fel de 
tulbure ca şi vremea. Chiar şi Dagga evita să iasă afară 
mai mult decât era absolut necesar. Dar, spre deosebire de 
braci, ea era bine-crescută şi nu îşi făcea necesităţile în 
interior. 

Când Anna, în drum de la dormitorul ei către 
bucătărie, călcă în excrementele unui câine, se mânie 
foarte tare şi le ceru slugilor să închidă animalele în grajd. 

— Dar nu şi Dagga! Dacă încercăm, ne va omori! 
strigă îngrozit unul dintre bărbaţi. 

Anna îi aruncă laşului o privire dispreţuitoare. 

— Cum este posibil ca unuia mare cât uşa, ca tine, să 
îi fie frică de o căţea? _ 

— Dagga nu este un animal normal. În ea sălăşluieşte 
spiritul vânătorului Sepp. Acest lucru este dovedit de 
faptul că până acum nu a făcut niciun pui. 

Servitorul mai cunoştea şi alte motive pentru care 
uriaşa căţea nu putea fi o creaţie naturală, dar Anna îi tăie 
vorba şi îi dădu afară pe acesta şi pe camaradul lui. 

— Ca să vezi! Şi să te mai miri că vecinii cred că la 
noi se petrec lucruri neobişnuite! se oţări ea când cei 
certati îşi luară tălpăşiţa. 

Îşi dădea totuşi seama că era mai bine ca cei din 
împrejurimile Riebelsbornului să nu cunoască majoritatea 
evenimentelor ce aveau loc în burg. Îl cadorisi pe nepotul 
care provocase nenorocirea prin nechibzuinţa lui cu câteva 
expresii dure şi strigă cu voce tare că din partea ei putea 
să dea liniştit ortul popii. Dar, pentru că el se afla în sala 
de studiu împreună cu Gisela, nu luă la cunoştinţă aceste 


urări, aşa că toate vorbele grele ale Annei slujiră doar 
pentru a da frâu liber supărării ei. 

Intre timp, slugile dădură câinii afară, dar nu se 
atinseră de Dagga, care, venind de la bucătărie, privea 
dispreţuitor în urma bracilor. Apoi căţeaua urcă pentru a-i 
aminti Giselei că era timpul pentru scurta lor plimbare. 

Gaudentius încercă să ignore zgomotele făcute în 
faţa uşii de către căţea, dar Gisela consideră că era o 
ocazie bună să îşi mai limpezească mintea. 

— Scuzaţi-mă, Herr magister, dar, dacă puneţi preţ 
pe o uşă care să se poată închide, nu ar trebui să o lăsaţi 
pe Dagga să mai aştepte. 

— Afurisit animal! Trebuie că în el sălăşluieşte cu 
adevărat spiritul lui Sepp! 

— Doar nu credeţi asta! 

Gisela luă în zeflemea remarca magistrului, care 
părea că vorbise serios. Pentru ea, Dagga era o căţea 
curioasă, cam îndărătnică şi care nu avea nimic în comun 
cu firea unui om singuratic şi urâcios, cum ar fi trebuit să 
fi fost vânătorul. Din ce auzise ea, omul acela nu se 
înţelesese cu nimeni - spre deosebire de Dagga, care o 
iubea şi care se mai gudura şi pe lângă Georg Streller în 
timpul vizitelor periodice ale acestuia. Gisela lăsă deoparte 
tăbliţa şi, cu un zâmbet pe furiş, se despărţi de Lavinia, 
care, plutind lângă crucifix, urmărise instruirea, fără să fi 
fost văzută de Gaudentius. 

Când Gisela vru să părăsească încăperea, Dagga se 
strecură înăuntru. Dădu din coadă cu putere în direcţia 
Laviniei, îşi dezveli colții spre Gaudentius şi apoi îşi 
apropie botul de mâna prietenei ei. „Vino odată!”, părea să 
spună privirea animalului. 

— Nu uita să te îmbraci gros. Este frig şi numai puţin 
dacă se mai răceşte se va face polei. Deci fii atentă! Nu 
vreau să renunţ iarăşi la tine zile de-a rândul. 

Gisela nu se putu abţine să nu râdă de cusurgiul de 
Gaudentius. 


— Nicio grijă, prea-măritul meu magistru! Dacă 
Dagga este cu ochii pe mine, nu mi se întâmplă nimic. 

Nu mai aşteptă răspunsul lui, ci ieşi în fugă din 
cameră şi cobori scara în grabă. În antreu se înfăşură în 
prima mantie la îndemână şi îi porunci străjerului să 
deschidă poarta. Între timp, acesta se obişnuise ca Gisela 
să părăsească burgul pentru a plimba căţeaua şi se grăbi 
să urmeze porunca. Dagga o însoțea mândră, de parcă se 
amuza de graba străjerului şi o zbughi dând din coadă prin 
poarta ce dădea spre pajişte. Apoi privi înapoi, aşteptându- 
şi prietena. 

În acel moment nu ploua, dar cerul era înnorat. „Nu-i 
de mirare că atmosfera din burg este atât de mohorâtă”, 
gândi Gisela când deschise poarta şi Dagga trecu repede 
pe lângă ea. În jurul burgului Riebelsborn nu exista nimic 
vesel: fie bărbaţii îşi beau împreună vinul ori berea, fie 
femeile se adunau şi intonau frumoasele cântece pe care în 
vremurile bune le cântase şi Gisela acasă, cu celelalte fete. 

Fu cuprinsă de nostalgia după îndeletnicirile variate 
de la oraş şi îşi dori să poată arunca cel puţin o privire în 
atelierul unui meşteşugar sau în magazinul unui băcan. Ar 
fi dat mult să poată da fuga cu un coş la piaţă, cao 
slujnică, ca să cumpere legume şi carne pentru prânz, 
chiar dacă vecinele ar fi clevetit ironice. Şi-o imagina pe 
Frau Ceifblatt, care acum vindea ciuperci şi mirodenii 
uscate, dar şi napi proaspeţi. Nu îi plăcuse terciul de napi, 
dar acum i se făcu o poftă, că ar fi dat fuga în castel, ca să 
o întrebe pe Anna dacă avea aşa ceva. _ 

Dar nu voia să o lase singură pe Dagga afară. În plus, 
la poarta grajdului tocmai se făceau reparaţii şi lătratul 
sălbatic al căţelei le-ar fi speriat pe slugi. De aceea, Gisela 
rămase pe loc şi dădu frâu liber gândurilor; acestea 
reveniră rapid la viaţa ei anterioară, la familie, la casa 
părintească şi la oamenii pe care îi cunoscuse. Pentru că 
spera ca Georg Streller să apară şi să îi dea veşti despre 
părinţi şi despre fratele ei, avea impresia că nu va mai 


putea aştepta până la următoarea lună plină. Le văzu în 
faţa ochilor pe cele trei care, îmbrăcate ca şi ea în haine 
călduroase, se grăbeau către biserică, spre a lua parte 
duminica dimineaţă la liturghie şi crezu că aude în sinea ei 
vocea părintelui Maternus. El înţelegea să-şi dojenească cu 
blândeţe, dar insistent oiţele păstorite, care de fiecare dată 
se întorceau acasă mângâiate sufleteşte. 

Gândul la preot îi aminti dureros Giselei că de luni de 
zile nu se mai putuse spovedi. Până acum, Gaudentius îi 
interzisese să se ducă la Trelling ca să îşi uşureze 
conştiinţa la capelanul cavalerului Eckehard. Probabil că 
se temea că ea i-ar relata prelatului lucruri care acestuia 
nu i-ar fi plăcut. Hotărâtă ferm ca duminica viitoare să 
treacă peste orice pentru a se duce la biserică şi să îi 
amintească magistrului Alban despre călătoria promisă la 
Eichstätt, o strigă pe Dagga şi arătă către burg. 

— Vreau să mă întorc, ai înţeles? Îmi este frig şi nu 
trebuie să mă îmbolnăvesc din nou. Dacă se supără 
Gaudentius, nu mă lasă să mă duc în oraş. 

Dagga lăsă capul într-o parte, ca şi cum ar fi trebuit 
să se gândească, apoi se îndreptă repede spre poartă. 
Gisela o urmă şi îi deschise poarta. În acelaşi moment, 
căţeaua ţâşni înainte şi după puţin timp îi auzi lătratul 
sonor, acompaniat de lătratul bracilor închişi. 

Gisela o luă la fugă şi ajunse în curtea castelului 
aproape în acelaşi timp cu o jumătate de duzină de călăreţi 
care îşi făceau intrarea pe poarta principală. După 
îmbrăcăminte, unul dintre călăreţi era nobil, pentru că 
purta o mantie tivită cu blană, o pălărie cu pene şi un 
centiron cu o spadă lungă. Din pricina depărtării, nu îi 
putea aprecia vârsta decât cu mare greutate, dar părea în 
vârstă. 

Bărbatul călărea un armăsar puternic, ceea ce şi era 
nevoie, pentru că omul pe cât era de înalt, pe atât era de 
lat şi avea un abdomen proeminent. Îl urma un tinerel cu o 
pelerină modestă cu glugă, cum purtau pe vreme rea 


călugării sau preoţii simpli. Părea a fi într-adevăr un cleric, 
deoarece pe sub pelerină se recunoştea o rasă monahală, 
care atârna pe trupul lui slab. Ceilalţi patru bărbaţi erau 
înarmaţi şi făceau parte din suita nobilului. Blazonul de pe 
tunicile lor nu îi spunea Giselei nimic, dar musafirul părea 
a fi de vază, pentru că Anna şi Gaudentius ieşiră în curte 
pentru a-l saluta. 

Până acum, Gisela trecuse neobservată şi de aceea se 
retrase în umbra unui turn, pentru a-i putea observa 
nestânjenită pe oameni. Nobilul nu îi plăcu, deşi nu putea 
spune ce îi repugna la el. Râsul îi era prea strident pentru 
a suna cu adevărat vesel şi avea privirea prea cercetătoare 
pentru a fi a unui prieten. In plus, arăta respingător. 
Hainele îi erau luxoase, s-ar putea zice chiar pompoase, şi 
nu mai acoperite de murdărie decât era firesc după un 
călărit pe o astfel de vreme. Dar păreau acoperite de o 
mucozitate respingătoare, depusă pe stofa verde şi pe 
broderia aurită a vestonului, astfel că Gisela îi vedea 
hainele ca printr-o sticlă mânjită cu funingine. 

Magistrul Gaudentius nu părea să fi observat nimic, 
deoarece nu mai prididea să îl salute pe vizitator. 

— Bine aţi venit la Riebelsborn, Herr Heiner! Nu v- 
am mai văzut de mai mult de un an, aşa că mă bucur de 
două ori mai mult de sosirea dumneavoastră! 

— A trecut chiar atât de mult timp de atunci? Mie mi 
s-a părut că au fost doar câteva săptămâni. Oricum, am 
fost cam ocupat. După cum ştiţi, fac parte din suita 
augustului principe Wilhelm de Bavaria şi, aşa cum 
mărturisesc cu plăcere, mă bucur de încrederea sa. A sluji 
un astfel de înalt stăpân înseamnă a fi mult pe drumuri. 
Dar acum, aflându-mă la Loipfing, am vrut să îl vizitez pe 
fiul bunului şi vechiului meu prieten Matthias, fiu ce poartă 
acelaşi nume cu el. Heiner von Loipfing râse zgomotos şi 
făcu semn către două slugi să îl ajute să descalece. 

Anna arătă câte castel. 

— Intră, Herr Heiner, şi urmează-mă în sală. Acolo 


arde focul şi există şi vin cu mirodenii care alungă frigul 
din oase. 

— Nu refuz, mai ales că am venit cu treabă. 

Cavalerul Heiner râse atât de fals, că pe Gisela o 
durură urechile. 

Aşteptă până când Gaudentius şi Anna dispărură în 
castel împreună cu oaspeţii. Se luă după ei şi îi observă pe 
străini prin uşa deschisă a salonului. Dagga i-o luă înainte 
în hol, le dădu un ocol cavalerului şi însoţitorului lui prelat 
şi alergă înapoi la Gisela. 

Ceea ce atrase atenţia Annei asupra uşii deschise, 
unde o descoperi pe Gisela. 

— De ce stai afară, în frig, draga mea? Intră şi aşază- 
te alături de noi. Acesta este cavalerul Heiner, un vechi 
prieten al familiei noastre şi... 

Privirea ei întrebătoare se întoarse asupra tânărului 
prelat. 

— Nepotul meu Fortunatus, care şi-a închinat viaţa 
Domnului, interveni cavalerul Heiner şi o măsură din 
priviri pe Gisela ca pe o vacă aflată în obor la vânzare. V- 
aţi făcut cu o mireasă? i se adresă el pe un ton voit 
camaraderesc lui Gaudentius. 

— Frau Gisela este soţia prietenului meu, magistrul 
Alban, despre care aţi auzit cu siguranţă. 

— De fapt, am auzit! Se adresă tânărului preot: Ştii, 
nepoate, bunul nostru Matthias von Riebelsborn se 
consideră mare alchimist şi vrăjitor şi îşi spune „magistrul 
Gaudentius”. Dar tot ceea ce a reuşit să facă a fost să se 
transforme singur într-un moş, iar prietenului lui să îi dea 
înfăţişarea unui monstru. De-aia mă şi mir că Alban, cu 
înfăţişarea lui respingătoare, a putut să o peţească pe 
femeia aceasta atât de frumoasă! apoi i se adresă lui 
Gaudentius, scuturând capul şi rânjind: Riebelsborn, vă 
bateţi joc de mine! 

Gisela se înfurie. 

— De ce ar face-o, cavalere? Eu sunt femeia cu care 


este căsătorit Alban. 

— Ei drăcia dracului! la spuneţi-mi, sunteţi în stare 
să îi suportati îmbrăţişările? 

Privirea cavalerului Heiner parcă o dezbrăca pe loc 
pe Gisela. 

— Până acum, da. Noi, femeile, nu suntem atât de 
firave cum vă imaginaţi dumneavoastră, bărbaţii! 

Insăşi Gisela nu îşi putea explica pentru ce îl 
contrazise pe cavaler. Nobilul era oaspete la Riebelsborn şi 
ea, prin cuvintele ei dure, îi mâhnise şi pe Anna şi pe 
Gaudentius. Totuşi, spre deosebire de pretendentul Annei, 
Eckehard, Heiner von Loipfing îi era atât de antipatic, 
încât prezenţa lui îi provoca dureri de stomac. 

— Menirea femeii este de a-l servi pe bărbat şi de a-i 
primi sămânţa. 

Erau primele vorbe pronunţate de Fortunatus, ceea 
ce le făcu pe Anna şi pe Gisela să schimbe o privire 
amuzată. Călugăraşul, abia trecut de vârsta copilăriei, îşi 
dădea aere de parcă ar fi fost purtătorul întregii 
înţelepciuni a lumii. 

Frau Anna îl privi ironică pe tânăr. j 

— De ce v-aţi decis să urmaţi calea preoţiei? In 
această calitate nu puteți avea o femeie care să vă 
rodească sămânţa! 

Tânărul vru să răspundă, dar unchiul îi înfipse cotul 
în spinare. 

— Este vorba despre venituri bisericeşti ce aparţin 
familiei mele. Să le primească alţii? Eu zic că nu! Din acest 
motiv, Fortunatus a fost destinat de la naştere carierei 
ecleziaste. Iar în privinţa femeilor, o găsi el o gospodină şi 
bucătăreasă de treabă care să îl slujească în toate. Dacă 
aceasta nu îi va fi pe plac, în oraş sunt destule bordeluri 
amenajate pentru nevoile trupeşti ale călugărilor şi 
preoţilor. 

Opiniile lui Heiner cu privire la femei i-l tăcură şi mai 
antipatic Giselei, care spera că vizita lui va fi de scurtă 


durată. Spre regretul ei, obiceiurile prevedeau ca ea să 
stea la masă lângă el şi să îl servească. În loc să se ocupe 
de bucate ori de gazdă, Herr Heiner îşi plimbă privirile pe 
corpul ei, studiindu-l în amănunt, aşa că Gisela era fericită 
că alesese pentru acea zi o îmbrăcăminte deosebit de 
groasă, închisă pudic până la gât. Ea jură că îl va evita pe 
acest om când degetele lui scurte şi groase poposiră ca din 
greşeală pe braţul ei, voind să colinde de acolo mai 
departe. 

— Scuze, domnul meu, mai bine lăsaţi. Soţul meu 
este deosebit de gelos şi lui nu îi place aşa ceva. 

Era caraghios să vezi cât de rapid îşi trase mâna 
cavalerul Heiner şi cu ce expresie îngrozită privi scurt în 
jur. 

— Sper că Alban nu este aici? 

— Oh, poate să apară în orice moment. 

Nici nu termină bine Gisela propoziţia, că observă o 
siluetă în umbra coridorului ce nu putea aparţine decât 
soţului ei. Pentru o clipă, la lumina focului, îi zări faţa şii 
se păru că desluşeşte pe ea o mină amuzată. 

— Nu despre Alban voiam să vorbim, luă iarăşi 
cuvântul cavalerul Heiner. După cum am spus mai înainte, 
noi, Loipfingerii, avem dreptul la mai multe posturi în 
biserică şi la veniturile aduse de ele. În acest moment 
toate sunt ocupate, chiar dacă bravul nostru părinte 
Bertram nu va mai putea face faţă mult timp. Dar eu nu aş 
dori ca tânărul să trebuiască să aştepte până când se va 
elibera un post şi de aceea m-am gândit să vin cu el 
încoace şi să vi-l prezint. Deoarece aici, la Riebelsborn, nu 
există capelan, Fortunatus ar putea să ocupe acest post 
pentru o anumită perioadă. 

Acum lucrurile erau clare. Gisela ar fi preferat să îl 
roage pe Gaudentius să refuze propunerea. Nepotul nu îi 
era mai puţin antipatic decât unchiul, chiar dacă odăjdiile 
nu prezentau aceleaşi pete respingătoare care emanau 
neguri asemănătoare cu cele provenite din părul din 


capsula de aur. Preotul îşi privea gazda cu o uitătură atât 
de superioară, că Gisela se îndoia de loialitatea şi de 
cinstea lui. 

Gaudentius confirmă vizibil flatat. Rugămintea 
vecinului însemna pentru el că fusese reprimit în cercul 
nobililor. Ridică pocalul cu vin, pe care de această dată 
Ludwig nu îl mai subțiase cu apă, şi bău în onoarea 
oaspeţilor. 

— În sănătatea dumneavoastră, Herr Heiner, şi 
bineînţeles şi în sănătatea dumneavoastră, părinte 
Fortunatus. Mă bucur foarte mult că vom avea din nou un 
om al Domnului în mijlocul nostru. Predecesorul 
dumneavoastră a părăsit burgul de teama prietenului meu 
Alban. Care însă, în ciuda aspectului său înspăimântător, 
este un suflet omenesc şi nu ar face rău nici unei muşte. 

— Acelaşi lucru i l-am spus şi eu nepotului meu. Mai 
bine decât la dumneavoastră nu ar fi putut nimeri şi aici 
poate să aştepte liniştit până i se va elibera un loc cu venit 
rentabil. 

Cavalerul Heiner ciocni cu Gaudentius şi turnă apoi 
vinul în el de parcă murea de sete. Când puse pocalul jos, 
plescăi din limbă de plăcere. 

— Într-adevăr, aveţi un vin grozav! Aşa ceva nu îşi 
poate permite niciunul dintre vecini. 

Invidia din vocea lui nu trecu neobservată. 

Inainte, Matthias von Riebelsborn trecuse drept unul 
dintre cei mai săraci castelani din zonă, dar, de când îşi 
spunea magistrul Gaudentius, părea să dispună de bogății 
inepuizabile. Cavalerul nu bănuia că talentul de om de 
afaceri şi cunoştinţele lui Alban erau cele care aduceau 
banii. Ca şi ceilalţi vecini, credea că stăpânul de la 
Riebelsborn descoperise secretul transformării plumbului 
sau fierului în aur sau că se legase cu jurământ diavolului 
pentru a deveni bogat. 

— Pe Dumnezeu, eu cunosc mulţi care ar face schimb 
cu dumneavoastră, iuncher Matthias, chiar de ar fi să 


plătească asta cu un deceniu sau două din viaţă. Este mai 
plăcut să trăieşti când nu eşti nevoit să întorci fiecare 
bănuţ şi pe faţă, şi pe dos înainte de a-l cheltui. Şi eu îl 
scutur pe fiecare dintre ţăranii mei de două-trei ori ca să 
scot de la el fiecare creiţar, dar asta nu este suficient 
pentru a putea trăi cum aş vrea. Aş prefera să îi vând pe 
ţăranii robi cu grămada pentru a face rost de bani, dar fără 
ei nu aş avea pe nimeni care să fie pus la treabă. Iar ei 
sunt mereu nemulţumiţi, se plâng de fiecare zi de clacă şi, 
când îi chemi, sunt atât de leneşi, că vătaful şi oamenii lui 
sunt nevoiţi să se folosească de bici pentru a-i pune la 
treabă. Dumneavoastră nu întâmpinați aceleaşi greutăţi? 

Cavalerul Heiner se aplecă şi îl străpunse din priviri 
pe Gaudentius. 

Acesta clătină din cap şi spuse. 

— Eu posed doar un sat şi până acum am scos-o la 
capăt bine cu ei. La mine nu au atâtea zile de clacă cum 
aveţi dumneavoastră sau ceilalţi vecini şi eu le pretind şi 
mai puţine dări. 

— Păi vă permiteţi! 

Din nou se citi pizma pe faţa cavalerului. Îşi dădu 
singur seama că greşise tonul şi schimbă subiectul. Dar 
Gaudentius nu i-o luă în nume de rău, ci continuă discuţia 
cu o mină mulţumită. Fortunatus nu participa la 
conversaţie, ci scotocea din priviri sala. 

Se putea vedea că la Riebelsborn nu locuia un bărbat 
sărac, chiar dacă Gaudentius, după cum aflase Gisela de la 
Anna, era prea mândru să accepte de la Alban mai mulţi 
bani decât considera el că sunt necesari. Dar ceea ce 
primea ajungea pentru a putea trăi confortabil. Gisela 
stabili acestea, nu fără mândrie, urmărind jocul expresiilor 
de pe faţa lui Fortunatus, pe care se citeau lăcomie şi 
aviditate, şi se miră singură. Până acum crezuse că nu se 
simţea în largul ei aici, la Riebelsborn. Totuşi, senzaţia 
apăsătoare dispăruse cândva. Nu mai putu să se 
gândească în continuare, pentru că Heiner ridică pocalul 


umplut pentru a patra oară, îl goli şi îl puse pe masă cu 
fundul în sus. 

— Este bun vinul dumneavoastră, dar îl voi mai 
degusta şi altă dată. Acum trebuie să plec. 

Anna, care era bucuroasă că nepotului ei îi făcea 
plăcere vizita, păru dezamăgită. 

— Dar este deja târziu! Nu vreţi să rămâneţi peste 
noapte aici? Desigur că mai aveţi multe de discutat, iar 
slujnicele pot să vă pregătească o cameră. 

— Aş rămâne cu plăcere, dar sunt aşteptat. 

Heiner afişă o expresie de regret. Când se ridică şi îşi 
luă rămas-bun, se ridică de asemenea şi nepotul lui. 

Atunci cavalerul ridică mâna. 

— Bunul meu Fortunatus poate rămâne aici? Am să-i 
trimit cu unul dintre robii mei lucrurile de care are nevoie. 

— Dar desigur! spuse bucuros Gaudentius. 

Anna dădu şi ea din cap aprobator, însă Gisela se 
lupta cu un simţământ neplăcut. I se părea că odată cu 
tânărul prelat la Riebelsborn intrase un spirit rău. 

10. 


Cam în acelaşi timp, Magda şi Otto Guldener se aflau 
în camera cea bună a casei lor, care acum făcea o cu totul 
altă impresie decât la căsătoria Giselei: în curte lucrau mai 
mulţi slujitori supravegheați de un şef, încărcau lăzi şi 
butoaie în căruţe sau le orânduiau în depozite; încăperile 
casei erau ţinute în ordine de o duzină de slujnice care 
lucrau şi la bucătărie, gătind pentru toată lumea care 
locuia acum în casa mare. Nu mai trebuiau făcute nici 
economii, nu mai trebuiau să fie atenţi ca nu cumva să 
folosească prea mult din ceva ori din altceva, pentru că 
afacerile stăpânului casei luaseră un avânt neaşteptat. 
Desigur că în jur apăruse invidia şi pe la spate se clevetea 
că lucrurile nu erau curate. Se colporta cu sârg că 
negustorul îşi vânduse fata unui căpcăun pentru un cufăr 
plin cu aur şi că monstrul o înfulecase demult pe fată. Otto 


Guldener nu dădea nicio atenţie pălăvrăgelilor, ci îşi vedea 
cu spor de afacerile lui. Astăzi expresia feţei lui era mai 
acră, dar asta nu avea nimic de-a face cu Gisela sau cu 
negoţul. 

Părintele Maternus, preotul parohiei de care ţinea şi 
familia Giuldener, venise şi nu se lăsase îmbunat nici de 
vinul bun turnat în pahar de Otto Guldener şi nici de 
friptura ale cărei resturi se mai aflau în faţa lui, pe farfuria 
de cositor. Continua să îi privească mustrător pe părinţii 
Giselei. _ 

— Îmi este martor Dumnezeu din cer că îmi este 
neplăcut să fac cunoscute vorbele spuse la spovedanie, dar 
trebuie! Una dintre slujnicele voastre mi-a spus că fiul 
dumneavoastră practică cu ea treburi care îi sunt permise 
doar unui soţ cu soţia sa. El i s-a lăudat că nu este prima 
slujnică din casă faţă de care face pe armăsarul, l-a mai 
spus că a folosit-o în acest scop şi pe micuța Gundi, plecată 
cu fiica dumneavoastră, or Gundi era aproape un copil! 

Deşi preotul nu ridicase glasul, cuvintele lui răsunară 
ca un tunet în încăpere. Magda Güldener îşi ascunse faţa 
în mâini, nemulțumită în tăcere de fiul ei, în timp ce 
bărbatul ei transformă în apeluri nevinovate către câţiva 
sfinţi înjurăturile ce îi stăteau pe limbă. Spre deosebire de 
soţie, Otto Giuldener avea o oarecare înţelegere faţă de 
Hans, pentru că nici el nu stătea grozav cu respectarea 
legilor sfintei Biserici şi mai invitase câte o slujnică să îi 
ţină companie intimă. Dar de fiecare dată avusese grijă să 
aleagă dintre acelea care nu ar fi dat imediat fuga la popă 
ca să îşi mărturisească păcatul. Din fericire, existau 
destule slujnice dispuse să satisfacă un bărbat pentru 
câţiva creiţari. 

— Dacă îmi mai ajunge la urechi încă o asemenea 
faptă, voi face cunoscut de la amvon păcatul lui Hans şi îi 
voi refuza participarea la euharistie până când nu va face 
din slujnica cu pricina soţia lui în faţa Domnului! 

Această ameninţare o făcu pe mamă să izbucnească 


în plâns. Otto Guldener lovi mânios cu pumnul în masă. 

— Afurisit să fie că ne-a făcut ruşinea asta! 

— Cel fără de păcat să arunce primul piatra!? 
Părintele Maternus cunoştea câteva istorioare despre 
Guldener, care îl făceau să bănuie că mărul nu căzuse 
departe de pom. Totuşi încercă să fie prevenitor: Eu nu 
pretind ca fiul dumneavoastră să trăiască în castitate ca un 
călugăr ori ca un preot... 

— Care de cele mai multe ori nu fac asta... ripostă 
sarcastic Otto Guldener. 

Preotul decise să ignore remarca. 

— Fiul dumneavoastră este tânăr şi plin de energie. 
De aceea are nevoie de o femeie. Cel mai bine este să îi 
căutaţi o soţie şi să-l cununaţi încă înaintea zilei botezului 
Domnului nostru lisus Cristos sau cel mai târziu până la 
ziua de sărbătoare din 2 februarie. 

În ciuda dimensiunilor lui, Otto Giildener sări ca ars. 

— Cinstite părinte, cum vă imaginaţi aşa ceva? Atât 
de repede nu îi pot găsi o mireasă corespunzătoare. M-am 
interesat deja la câteva familii, dar toate vor ca fetele să 
mai aştepte ca să se convingă că succesul meu în afaceri 
este de durată. Va mai dura un an, poate chiar doi ani până 
când voi putea aranja o căsătorie pentru Hans. 

Pe buzele părintelui Maternus se ivi un zâmbet uşor. 
Desigur, cunoştea problema lui Guldener, deoarece de 
parohia sa ţineau mulţi negustori bogaţi din oraş, în casele 
cărora mergea din când în când. Pentru soțiile şi fiicele 
acestora el era cea mai importantă persoană de încredere, 
astfel că lua la cunoştinţă lucruri pe care acestea nu le 
încredinţau nici măcar soţilor sau taţilor lor. Dar Guldener 
nu va scăpa aşa de uşor. 

— Dacă fiul dumneavoastră nu îşi poate manifesta 
bărbăţia în cadrul căsniciei binecuvântate de Domnul, să 
frecventeze unul dintre bordelurile oraşului, aşa cum li se 


2 Trimitere la versetul biblic Ioan, 7, 8 (n.a.) 


cade flăcăilor, slujitorilor necăsătoriți şi bărbaţilor din 
rândul clerului. Eu nu admit ca el să constrângă fete 
cinstite la fapte ce le periclitează mântuirea sufletului. 

Magda Giuldener rămase stupefiată. 

— Oh, Dumnezeule, ce ruşine! Ce vor spune oamenii 
când se va afla că fiul nostru nu este în stare să îşi 
stăpânească poftele carnale? 

— Şi asta tot ar fi mai bine decât să se vorbească de 
faptul că le-ar fi stricat pe slujnicele din casa 
dumneavoastră! răspunse preotul, ridicând degetul 
arătător. 

— Doamne, dacă acest lucru va deveni cunoscut! Vom 
fi arătaţi cu degetul, iar pe mine probabil că mă vor 
exclude din cercul negustorilor importanţi. Şi, pe lângă 
asta, exact ca dumneavoastră onorabile părinte, şi 
autorităţile oraşului vor insista ca el să se căsătorească cu 
fata. Ar trebui să o numim fiica noastră pe o simplă 
slujnică fără un creiţar ca zestre, deşi am fi putut beneficia 
de alianţa cu una dintre familiile de frunte ale oraşului! 

Otto Guldener nu era mai puţin îngrozit decât soţia 
lui. El cunoştea cazul unui bogat văduv care fusese obligat 
să se căsătorească cu bona fiului său, pentru că îi 
pretinsese servicii ce depăşeau obligaţia de îngrijire a 
copilului. 

— Dumnezeu şi autorităţile veghează asupra 
onestităţii şi ordinii creştinilor. Numai astfel ne 
diferenţiem de păgânii care trăiesc precum animalele şi 
care nu cunosc niciun Dumnezeu şi nicio lege. 

Vorbele părintelui Maternus îl făcură pe Guldener să 
se răsucească precum un vierme. Negustorul trebuia să fie 
fericit că preotul nu îl constrângea ca fiul său să se 
căsătorească acum cu slujnica în chestiune. În sinea lui se 
întrebă care putea fi aceasta, căci, cu excepţia bătrânei 
Trina, toate puteau intra în discuţie. Nu punea preţ pe aşa- 
zisul chin sufletesc mimat, desigur, pentru a obţine 
căsătoria cu fiul lui. Otto Guldener era aproape sigur că 


aşa era şi că părintele Maternus voia să îl avertizeze. 
Totuşi era supărat că i se freca ridichea atât de tare şi mai 
trebuia să fie şi recunoscător. În aceste clipe de mânie l-ar 
fi lovit pe fiul lui. 

— Voi vorbi cu Hans, onorabile părinte, şi vă promit 
că de acum nu se va mai atinge de slujnice. 

— Şi încă ceva: îl aştept mâine la spovedanie. Dacă 
se dovedeşte îndărătnic, duminică nu va primi ostia. 

Acum îşi pierdu controlul Magda Giildener. Plângea 
cu suspine, dând frâu liber lacrimilor. Preotul o 
compătimea, dar nu se putea altfel. Guldener trebuia să îl 
pună la punct de această dată pe fiul său, la fel cum o 
făcuse imediat după plecarea Giselei. Atunci Hans 
povestise peste tot că cumnatul său ar fi un monstru ce 
aducea mai mult a fiară decât a om. Este adevărat că 
magistrul Alban nu arăta ca un tânăr fercheş, dar părintele 
Maternus avusese impresia că putea avea încredere în el. 
Dar acum nu mai era tot atât de sigur. 

— Între timp aţi mai auzit ceva despre fiica 
dumneavoastră? 

Mama Giselei plânse cu sughiţuri, iar Otto Güldener 
clătină din cap spăsit. 

— Nu, nimic! Am făcut tot posibilul să o găsesc. Dar 
din cauza grabei de la nuntă am uitat să îl întreb pe 
magistru unde va locui şi de la cine am putea primi veşti 
despre ea. 

Pentru o clipă, pe faţa preotului se citi disprețul. 
Guldener fusese atât de ahtiat după aurul ginerelui său, că 
nu se gândise în niciun fel la soarta fiicei lui, iar acum în 
oraş umblau zvonuri oribile, bazate pe afirmaţiile 
iresponsabile făcute de Hans imediat după căsătorie. 
Prelatul îşi atribuia şi sie însuşi o parte din vină. Pentru că 
îi ceruse Giselei să asculte de tatăl ei şi pentru că 
binecuvântase legătura căsătoriei încheiate împotriva 
voinţei fetei. 

— Aveţi grijă să primiţi cât mai repede posibil veşti 


de la fiica dumneavoastră. Autorităţile locale vor dori să 
ştie unde trăieşte ea în prezent şi se vor interesa şi cum de 
aţi ajuns la bogăţia de acum. Părintele Maternus ura să 
procedeze astfel, dar, ţinându-i pe Guldeneri sub presiune, 
va putea clarifica soarta Giselei. 

Discuţia lâncezea, căci fiecare dintre cele trei 
persoane din încăpere avea propriile gânduri tulburi. După 
un timp, preotul se ridică cu o mină întunecată şi vru să 
plece. Deodată se auzi un ciocănit în uşă şi, înainte ca 
Guldener să apuce să răspundă, înăuntru năvăli Hans. 
Flutura un plic şi părea extrem de agitat. 

— Tată, mamă, avem veşti de la Gisela! Ne-a trimis o 
scrisoare prin partenerul nostru de afaceri Anton Streller. 
Fiul acestuia, Georg, a întâlnit-o şi a fost rugat de ea să ne 
transmită salutări. 

— Georg Streller zici? Nu se dusese vestea că ar fi 
contractat o boală teribilă, care l-ar obliga să evite lumea? 

Mâna lui Otto Guldener, care se întinsese către 
scrisoare, se opri la jumătatea drumului. 

Părintele Maternus strânse din ochi. 

— Georg Streller bolnav în aşa fel încât să nu mai 
apară între oameni? L-am întâlnit acum trei ani, când 
călătoream la Salzburg, pentru a-l vizita pe vărul meu 
Ludwig, aflat acolo în slujba preacucernicului episcop 
Leonhard von Keutschach. Un tânăr plăcut, la Streller mă 
refer, nu vorbesc despre înaltul prelat, care este un om mai 
în vârstă. 

Preotul luă scrisoarea de la Hans, rupse sigiliul şi o 
despături. 

— Ce scrie Herr Streller? întrebă mama Giselei, care 
îşi frângea mâinile nervoasă. 

— Fiica dumneavoastră este bine. Ea trăieşte cu soţul 
ei într-un castel din apropiere de Eichstätt. Dar, din 
păcate, aici nu scrie despre care castel este vorba. Vă 
transmite salutări cordiale şi vă spune că în curând vă va 
scrie. Acum nu a putut-o face, pentru că Herr Streller 


tocmai pleca la drum când ea l-a rugat să vă transmită 
salutările ei. g 

— Slavă Domnului! In sfârşit ştim că fata noastră este 
bine. 

Şiroaiele de lacrimi ale Magdei Güldener nu mai 
conteneau, dar de data aceasta plângea de bucurie. Şi 
soţul ei răsuflă uşurat, pentru că, dacă preotul făcea 
cunoscută această noutate, orăşenii bogaţi, şi mai ales 
soțiile lor, nu îl vor mai privi chiorâş. Pe lângă aceasta, 
vestea îmbunătăţea şansele de căsătorie ale fiului său: 
dacă Gisela era mulţumită de căsătoria ei, nu mai exista 
niciun temei să se comenteze neobişnuit de rapida 
căsătorie. 

— Acum trebuie doar să ne mai scrie chiar ea. Cine 
ştie, poate că ne trimite salutări de Crăciun. M-ar bucura. 

Guldener îşi freca mâinile. 

Preotul era sigur că Guldener era mai puţin interesat 
de prosperitatea Giselei decât de cea a lui şi a fiului său. 
Dar nu îl mustră deoarece era bucuros să fi aflat ceva 
despre fosta lui enoriaşă. 

— Bucuraţi-vă şi mulţumiţi-i Domnului că a orânduit 
totul bine. Şi, în ce îl priveşte pe fiul vostru, nu vreau să 
mai aud plângeri contra lui! Altfel, la liturghia din noaptea 
Crăciunului uşa casei Domnului îi va fi închisă. Dumnezeu 
cu voi! 

11. 


În timp ce Giildener, fără a zăbovi, îl dojenea pe fiul 
său, părintele Maternus părăsi casa mult mai mulţumit 
decât atunci când venise. Dacă de la Gisela nu mai soseau 
alte veşti, avea posibilitatea să se intereseze cu privire la 
ea prin negustorul Streller din Schwabach. 

Acum țelul său era al doilea enoriaş cu probleme. De 
aceea părăsi strada principală pe care se aflau casele mari 
ale negustorilor şi, după scurt timp, se afla într-un hăţiş de 
uliţe cu căsuțe în care locuiau orăşenii simpli, care o 


scoteau la capăt mai mult rău decât bine ca pantofari 
cârpaci, ca meseriaşi neînsemnaţi sau ca lucrători cu ziua. 
Niciunul dintre ei nu făcea parte din marile bresle şi totuşi 
aceşti oameni erau pentru viaţa oraşului tot atât de 
trebuincioşi ca şi familiile bogate. Preotul întâlni două 
femei, care din cauza frigului se înfăşuraseră strâns cu 
şalurile, şi ridică mâna dreaptă într-un gest de 
binecuvântare. 

— Lăudat fie numele Domnului! 

— Veşnic lăudat, amin! Slavă Domnului, Sfinţia 
Voastră! 

Ambele făcură câte o plecăciune şi îşi continuară 
grăbite calea către piaţă, după cum lăsau să se înţeleagă 
coşurile lor. La o oră atât de târzie a zilei mergeau să se 
târguiască pentru resturi mai ieftine. Părintele Maternus 
le cunoştea pe femei şi păcatele lor mici, scuzabile. Până 
acum, niciuna dintre ele nu îi făcuse greutăţi şi nici nu 
credea că se va întâmpla asta în viitor. „De-ar fi toate oiţele 
mele atât de cuminţi!” gândi el odată ajuns la ultima 
căsuţă. Era îngustă, nu mai lată decât putea el cuprinde cu 
ambele braţe şi avea doar două niveluri. Alături de uşa la 
care duceau mai multe trepte uzate, era o ferestruică. 
Oblonul era lăsat, dar prin fisurile lui pâlpâia lumina. 

Preotul renunţă să mai bată la uşă şi apăsă pe clanţă. 
După cum se aşteptase, uşa nu era zăvorâtă. Intră într-o 
cămăruţă, bucătărie, antreu şi atelier în acelaşi timp. În 
vatra zidită, netencuită, ardea un foc mic, care lumina 
încăperea, iar oala agăţată deasupra, pe un trepied, 
împrăştia mirosul de supă de orz cu puţină carne. Lângă 
perete, o scăriţă îngustă ducea la nivelul superior şi, 
printre scândurile din care erau alcătuite treptele, se 
vedea încăperea din partea din spate a casei. Lângă vatra 
al cărei foc abia încălzea încăperea, şedea împletitorul de 
coşuri Landelin pe scăunelul lui, înconjurat de nuiele de 
diferite dimensiuni. Coşuri terminate sau abia începute 
atârnau pe ţăruşi înfipţi în pereţi, făcând locul şi mai 


strâmt. Proprietarul căsuţei era acolo, lucrând cu nişte 
crenguţe subţiri aproape ca aţa la un coşuleţ decorativ cu 
două toarte. Nimeni din oraş nu putea să facă mai bine 
decât el acest gen de recipient fin şi se spunea că, şi beat 
criţă fiind, era mai bun decât orice concurent. De aceea, la 
el veneau şi acei clienţi care condamnau consumul lui 
excesiv de vin. Şi acum vasul de lut fără de care nu fusese 
niciodată văzut era alături de scăunel. 

La vederea preotului, împletitorul vru să lase din 
mână nuielele şi să se oprească din lucru. Părintele 
Maternus îi făcu semn să nu se ridice. 

— Slavă Domnului, fiule! Văd că mâinile-ţi sunt 
harnice. Asta este bine, căci trândăvia este începutul 
tuturor viciilor. 

Landelin ridică capul zâmbind. 

— Ah, cu viciile nu le am, Sfinţia Voastră. 

— În afară de unul. 

Preotul arătă către vasul de lut. 

Împletitorul lăsă jos privirea, spăsit. 

— Sfinţia Voastră, eu nu beau de plăcere. Dar când 
şed aici şi împletesc coşurile, îmi rămâne mult timp pentru 
gânduri, iar acestea nu sunt prea bune şi doar vinul le face 
suportabile. De când a murit mama, fie iertată, stau aici 
ŞI... 

— Te onorează faptul că încă deplângi moartea 
mamei tale, fiule. Totuşi, prea multă tristeţe strică. Nici 
singurătatea nu este bună. Caută-ţi o soţie! Sunt fete 
destule care s-ar căsători imediat cu un băiat atât de 
chipeş ca tine. Când vei avea în casă o soţie, îţi vor trece şi 
obsesiile, şi pofta de vin. Nimic nu stă în calea unei 
căsătorii în cazul tău. În definitiv, ai o casă proprie şi 
dreptul de a locui în oraş. 

— Este adevărat, Sfinţia Voastră. Dar am văzut toate 
fetele din oraş şi sufletul îmi spune că niciuna nu mi se 
potriveşte. Toate se deosebesc mult de mama mea. 

— Astea sunt doar subterfugii, pentru că nu vrei să 


renunţi la vin. În acest fel te îndrepţi spre pierzanie şi 
sufletul îţi va merge în iad! Opreşte-te din drumul acesta 
cât mai ai timp, altfel va trebui să apelez la alte mijloace 
pentru a te aduce pe calea cea bună! 

Pe preot îl mâhnea încăpăţânarea împletitorului de 
coşuri şi faptul că era nevoit să apeleze la ameninţări. Dar 
nu dorea totuşi să îl sperie. 

Landelin îl privi şi zâmbi sincer. 

— Dacă îmi găsesc fata potrivită, mă căsătoresc, 
părinte. Vă făgăduiesc. 

— Dumnezeule, dar tu eşti mai încăpățânat decât m- 
am temut. Sau de vină că te închizi în tine este 
singurătatea? Trebuie să revii printre oameni, Landelin, 
trebuie să vorbeşti cu fetele. Nu îţi cer să flirtezi cu ele, 
dar de la sine nu îţi vine niciuna în casă. 

Părintele Maternus avea sentimentul că vorbea cu 
pereţii. 

Landelin îl asculta atent şi părea chiar că îl aproba, 
dar rămânea ferm pe poziţie. 

—  Sfinţia Voastră, arătaţi-mi o fată care mi se 
potriveşte şi o voi cere bucuros în căsătorie. 

Părintele Maternus rareori se recunoştea învins, dar 
în acest caz nu ajungea nicăieri. Zadarnic căută în 
memorie o fată de condiţie precară, care să i se 
potrivească lui Landelin. În mod ciudat, singura care îi 
venea în cap era Gisela, dar ea era deja măritată. In afară 
de asta, Otto Guldener nu ar fi consimţit la căsătoria celor 
doi nici pe vremea în care trecea drept minat. 

— Am reţinut cuvintele tale. Când voi da de o fată pe 
care să o văd alături de tine, te vei căsători cu ea, fie că 
vrei, fie că nu vrei! Până atunci, Dumnezeu cu tine! 

Cu aceste cuvinte, preotul se retrase. Landelin îl 
salută. Dar când părintele Maternus aruncă o ultimă 
privire închizând uşa după el, îl văzu pe tânăr întinzând 
mâna după cana cu vin. 

— Voi avea grijă să ai parte de o femeie hotărâtă, 


puternică şi care să îţi arate cum trebuie să trăiască un 
meşteşugar cu frica lui Dumnezeu! 

Când preotul porni din nou la drum, înţelese că 
Landelin, nu îi crea mai puţine griji decât Hans Guldener, 
cu interesul lui pentru tinerele servitoare, ori sora lui 
Gisela, aflată acum departe şi despre a cărei soartă nu 
aflase până acum mai mult decât ce răzbătea din cele 
câteva rânduri scrise de un negustor părinţilor ei. 

PARTEA A PATRA 


TERIIPURI DIAVOLEŞII 
1. 


Când Dagga începu să urle şi să latre sălbatic, jos, 
Gisela uită de formula magică pe care trebuia să o scrie şi 
sări îngrozită în picioare. Căţeaua stătuse liniştită la 
picioarele ei, până când bucătăreasa o ademenise 
strigându-i că îi va da un ciolan mare; atunci se ridicase şi 
dăduse fuga la uşă. Aceasta stătea de câteva săptămâni 
întredeschisă, pentru ca Dagga să poată intra şi ieşi fără a 
stânjeni cursul. După părerea lui Gaudentius, căţeaua era 
un animal foarte prost, totuşi cuvinte precum „ciolan” şi 
„carne” le înţelegea perfect. Gisela socotise că o va vedea 
curând pe prietena ei patrupedă revenind cu prada, dar 
acum de jos se auzeau sunete care păreau a fi scoase mai 
curând de gâtlejul unui monstru decât de botul lui Dagga. 

— Trebuie să văd ce se întâmplă acolo! spuse 
nervoasă Gisela. 

Faţa magului se făcuse roşie. 

— Fă-o! Şi mai ales ai grijă ca animalul acela afurisit 
să se liniştească. Am ajuns să nu îmi mai înţeleg propriile 
cuvinte. 

Gisela se întoarse şi se grăbi să iasă pentru că se 
temea că se întâmplase ceva îngrozitor. De obicei, Dagga 
era personificarea liniştii şi rar scotea câte un sunet, dar, 


când Gisela cobora treptele, lătratul se intensifică, 
întrerupt de câteva ori de mârâieli amenințătoare. Gisela 
auzi o voce de bărbat care îi chinuia urechile şi îi 
pătrundea adânc în cap. Din gâtlejul lui Fortunatus ieşeau 
sunete ce cu greu s-ar fi putut numi omeneşti; părea că era 
tras în ţeapă. Când Gisela ajunse la coridorul inferior, 
desluşi cuvinte izolate şi îşi dădu seama că acestea erau 
formule sau rugăciuni în latină. Dar sensul lor se pierdea 
în urletele şi zbieretele lui. Antipatia Giselei faţă de tânărul 
cleric creştea cu fiecare pas şi ea îşi dori, nu pentru prima 
oară, ca Gaudentius să îl şi dat afară pe uşă pe flăcăul 
incult şi îngâmfat şi să fi căutat un capelan mai 
respectabil. 

Acum Fortunatus striga ceva ce, conform celor 
învăţate de la Gaudentius, Gisela traduse prin „Piei, spirit 
necurat!” Mai urmă o altă formulă de exorcizare şi, în 
acelaşi timp, răsună un pocnet, ca acela făcut de un bici. 
Dagga scheună, după care răsună un strigăt scos de mai 
multe persoane. 

În clipa următoare Gisela năvăli în bucătărie. 
Bucătăreasa tremura într-un colţ, cu faţa în mâini, 
văitându-se de parcă îi strângea cineva degetele cu 
menghina. Două slujnice încercau să se ascundă în spatele 
trupului ei durduliu, agăţându-se una de alta pline de 
teamă. Străjerul de la poarta burgului şi doi slujitori ţineau 
bare lungi în mâini, dar fără a îndrăzni să le folosească 
împotriva Daggăi şi păreau mai curând că intenționau să 
dispară pe uşa pe care Gisela tocmai o deschisese. 

O descoperi pe Dagga şi văzu că pe blană avea o 
dungă sângerândă. Căţeaua îl culcase pe Fortunatus la 
pământ şi trăgea cu furie de rasa acestuia, compusă din 
casula roşie, stola brodată de aceeaşi culoare şi dalmatica 
albă. În mâna dreaptă, tânărul preot ţinea o cruce din lemn 
aurit, iar în cealaltă un bici pe care nu îl mai putea folosi 
pentru că Dagga îi imobilizase braţul. Din mânecă se 
scurgea sânge şi Dagga tocmai era pe punctul de a se 


repezi la beregata lui Fortunatus. 

Gisela se aruncă pe căţea, îşi petrecu braţele după 
gâtul ei şi încercă să tragă de animalul greu. 

— Afară! Lasă-l! Ascultă-mă, culcat! 

— Sfântă Maria, născătoare a Domnului, îndură-te de 
sufletele noastre! se ruga o slujnică, de parcă ar fi simţit 
colții Daggăi la gâtul ei. 

Gisela repetă ordinul şi trase cu toate puterile 
căţeaua care începuse să cedeze. Doar mai mârâia şi-şi 
dezvelea dinţii în direcţia lui Fortunatus, însă se supuse. 

Gisela o conduse până la uşă şi se adresă 
bucătăresei: 

— Adu osul pe care i l-ai promis Daggăi! Poate avea 
şi carne pe el. Sau vrei să-şi amintească de viclenia ta? 

Femeia rotofeie, evident înfricoşată, dădu fuga cu 
rochia fâlfâind în cămara cu provizii şi se întoarse cu un os 
de vită uriaş, care captă pe loc interesul Daggăi. 

— Aruncă-i-l pe podea! îi ceru Gisela. 

Bucătăreasa îi dădu ascultare şi Dagga o târî pe 
Gisela după ea, pentru a ajunge la os. Îl apucă cu botul, îl 
aruncă scurt în aer, îl înşfacă din nou, luă direcţia spre uşă 
şi dispăru pe coridor dând din coadă. Gisela trase cu 
urechea câteva momente la zgomotul făcut de patrupedul 
care urca scările şi se întoarse către preot, care, alb ca 
varul, îşi privea braţul sângerând. 

— Ce înseamnă asta? 

Vocea Giselei răsună ca o lovitură de baros sub bolta 
bucătăriei. 

Fortunatus suspină de durere şi îi aruncă bucătăresei 
o privire ce implora ajutor. Aceasta acceptă să vorbească 
abia după gesturile lui poruncitoare. 

—  Respectabilul părinte a vrut să scoată spiritul 
vânătorului din căţea. 

Gisela se încruntă. 

— Exorcism deci? Fără ştiinţa şi fără permisiunea 
stăpânului castelului? Dumnezeule, asta este ceva! 


— Ne gândeam că ar fi cel mai bine pentru noi toţi, 
interveni străjerul. 

— La început totul a mers bine, am ademenit-o aici 
pe Dagga şi, când prea onorabilul a început alungarea 
spiritului, ea mai era încă liniştită, paşnică... 

— Pentru că aştepta ciolanul promis! o întrerupse 
supărată Gisela pe bucătăreasă. li întoarse spatele 
acesteia şi i se adresă lui Fortunatus: luncherul Matthias 
von Riebelsborn cu siguranţă că nu se va bucura să audă 
de iniţiativa dumitale. 

Folosi intenţionat numele adevărat al magistrului 
Gaudentius, pentru a le aminti servitorilor de obligaţiile ce 
le aveau faţă de stăpânul lor. 

— Este sarcina preotului să alunge spiritele 
necurate! protestă violent tânărul cleric. 

— Dagga este la fel de puţin posedată de vreun spirit 
pe cât eşti dumneata sau sunt eu. Este pur şi simplu un 
câine mare. Dar spune-mi: de ce a sărit la dumneata? Mi s- 
a părut că am auzit o lovitură. 

— Domnia Sa a vrut ca prin această lovitură să 
alunge definitiv spiritul vânătorului! strigă bucătăreasa 
înainte ca preotul să apuce să spună ceva. 

— Atunci nu este de mirare că aţi provocat-o. Doar un 
nebun loveşte un câine aflat în libertate în faţa lui. Fii 
fericit că mai trăieşti! Dacă aş fi venit doar o clipă mai 
târziu, acum unchiul dumitale ar fi trebuit să te jelească. 

În vocea Giselei era o nuanţă de dispreţ, care nu-i 
scăpă preotului. 

— Credeam că voi birui prin formulele mele spiritul 
din căţea, se apără acesta. 

Gisela râse uşor. 

— Cu asta ai dovada că Dagga nu era posedată. Dacă 
ar fi fost aşa, ea ar fi recunoscut şi s-ar fi supus puterii 
dumitale spirituale şi superiorității ei. Deci nu este decât 
un animal prost, care a fost lovit şi a vrut să se răzbune 
pentru asta. Mulţumegşte creatorului şi tuturor sfinţilor că 


nu s-a întâmplat ceva mai grav. Prin imprudenţa dumitale 
îl faci pe Herr Matthias să se simtă stânjenit şi i-ai expus 
pe aceşti oameni unui mare pericol. Dagga ar fi putut să 
vadă şi în ei duşmani, cu atât mai mult cu cât nu agreează 
parii şi bâtele. 

La aceste cuvinte, slujitorii dădură drumul parilor, ca 
şi cum Dagga s-ar fi aflat la pândă în spatele lor. Dar Gisela 
nu îi învrednici cu nicio privire, ci îl întrebă pe preot cum 
de îi venise ideea că animalul ar fi posedat. 

— Oamenii aceştia au afirmat asta! 

Aruncă o privire supărată asupra bucătăresei şi a 
celorlalte slugi. 

— Ar fi trebuit să vorbiţi cu stăpânul castelului în loc 
de a da ascultare palavrelor slugilor! Dar să te 
doftoricească slujnicele înainte de a sângera de tot. 

Cu aceste cuvinte Gisela îi întoarse spatele. Deşi se 
pricepea puţin şi la îngrijirea rănilor, le lăsă pe 
bucătăreasă şi pe slujnice să se ocupe de preot. În uşă se 
mai întoarse o dată şi observă privirea plină de ură cu care 
o urmărea Fortunatus. Bărbatul acesta nu le va ierta 
înfrângerea de astăzi nici ei şi nici Daggăi. 

Părăsind bucătăria, o întâlni pe drum pe Anna, care 
avusese treabă la grajd şi care îi veni în întâmpinare. 

— Cred că am auzit-o pe Dagga. S-a întâmplat ceva? 

— Sfinţia Sa, cum îi zic slugile, a vrut să îl scoată pe 
dracul din Dagga şi a biciuit-o. Se poate socoti norocos că 
a scăpat cu viaţă. Acum bucătăreasa îi oblojeşte rănile. 
Poate treceţi să vedeţi dacă procedează corect. 

— Aşa am să fac. Anna vru să îşi continue drumul, 
dar se întoarse din nou către Gisela: Mă miră că preotul 
nostru a crezut palavrele despre posedarea Daggăi. Ca 
bărbat învăţat ce este, ar fi trebuit să aibă mai multă 
minte. 

Gisela îşi reţinu un gest de dispreţ, râse amar şi se 
întoarse în camera de studiu, unde Gaudentius o aştepta 
cu o mină jignită. 


Alban îi ţinea tovărăşie şi o întâmpină cu o privire 
curioasă. 

— Ce a iritat-o pe Dagga în felul acesta? 

Căţeaua se aşezase comod pe locul ei preferat de 
lângă crucifixul Laviniei şi îşi rodea ciolanul cu evidentă 
plăcere. Gisela arătă urma lăsată de bici, care încă se mai 
vedea pe blana ei şi repetă ceea ce tocmai îi povestise 
Annei. 

Soţul ei duse la frunte arătătorul mâinii drepte 
înmănuşate. 

— Impotriva prostiei nu este suficient un seminar 
teologic. Prietene Gaudentius, eu cred că am făcut o 
afacere proastă cu acest Fortunatus. 

— Nu puteam să refuz oferta lui Herr Heiner fără a-l 
jigni, se apără Gaudentius cu o mină acră. Nu avea intenţia 
să se ocupe mai mult de tânărul preot sau de Dagga şi îi 
indică Giselei scaunul: Stai jos odată! Iar am pierdut 
timpul! Acum repetă formula pe care ţi-am citit-o mai 
înainte. 

Prin mintea Giselei zbârnâiau tot felul de gânduri şi 
nici ea nu îşi putu da seama cum de reuşi să redea 
ireproşabil succesiunea dificilă a cuvintelor latine. Alban 
dădu impresionat din cap şi o măsură cu o privire plină de 
apreciere, care în acelaşi timp o derută şi o bucură şi trase 
nădejdea să poată discuta în linişte cu soţul ei într-una din 
zilele următoare. Voia să afle mai multe despre el, despre 
Gaudentius şi, mai ales, despre duşmanul lor, de care, 
conform celor aflate de la Lavinia, trebuia să se teamă şi 
ea. 

Gaudentius lovi cu bastonul într-un vechi volum şi o 
smulse astfel din gândurile ei. După experienţa de astăzi, 
Daggăi nu îi mai plăcea defel sunetul, aşa că începu să 
mârâie. 

— Linişteşte-te, animal idiot! i se adresă Gaudentius 
căţelei. 

Ceea ce o irită atât de mult pe Dagga, încât se ridică 


amenințătoare şi îşi arătă dinţii. Se linişti când Gisela îi 
vorbi cu blândeţe şi se întinse din nou pe podea. Acum 
cursul putea continua, dar în momentul în care Gaudentius 
se adună şi vru să-şi continue ideea, Dagga sparse ciolanul 
între colti şi zgomotul produs îl deconcertă pe Gaudentius. 
Tresări de câteva ori, făcând eforturi vizibile de a se reţine 
de la o tiradă insultătoare, pe care căţeaua ar fi 
interpretat-o din nou ca pe o agresiune la adresa stăpânei 
sale. Gisela abia se putea abţine să nu zâmbească şi, când 
privirea ei o întâlni pe a lui Alban, înţelese că şi soţul ei 
gândea la fel. 
2. 


Gisela nu acordă o importanță specială incidentului 
din bucătărie, în schimb ceilalți îl priviră altfel. Deja la 
cină slugile dădură clar de înțeles că le era teamă de ea, 
iar Fortunatus nici nu se arătă. În ziua următoare, Gundi îi 
aduse la cunoştinţă stăpânei sale că se bârfea pe seama ei. 
Faptul că Gisela reuşise să se facă ascultată de sălbatica 
Dagga era pus de slugile din burg şi locuitorii satului pe 
seama unor puteri deosebite de care aceasta ar dispune. Şi 
oamenii îşi amintiră şi că Alban şi Gaudentius o aduseseră 
aici pentru a ridica blestemul care plana asupra burgului şi 
a stăpânilor. Dacă înainte oamenii erau înclinați să o 
compătimească, acum aceştia o priveau cu reticenţă. 

Un timp, Gisela speră că vorbele vor înceta, mai ales 
că în zonă se petreceau destule alte evenimente ce ţineau 
locuitorii cu sufletul la gură: mai mulţi ţărani ai cavalerului 
Heiner se opuseseră clăcii suplimentare ce li se impusese 
şi unii dintre mercenarii lui fuseseră răniţi. Dar cavalerul 
reuşise să pună capăt tulburărilor, spânzurându-i fără 
multă vorbă pe instigatori. Totuşi, satele fierbeau până 
dincolo de Eichstätt şi chiar la Riebelsborn evenimentul 
era subiectul principal al discuţiilor. Insă nici Gaudentius şi 
nici mătuşa acestuia nu prea luau în serios zvonurile 
despre o posibilă mare răscoală ţărănească pentru că erau 


preocupaţi de alte lucruri. 

Se apropia Crăciunul, iar Gaudentius se simţea din zi 
în zi mai bine. Şi Alban tindea să semene încet-încet mai 
mult a om decât a monstrul cu care se căsătorise Gisela cu 
câteva luni în urmă. Deşi celor doi bărbaţi le era clar că 
blestemul nu fusese ridicat, prinseseră mai mult curaj. 
Felul cicălitor şi insistent de a fi al lui Gaudentius, pe care 
Gisela abia îl mai suporta, dispăru şi acesta condimenta 
acum instruirea cu glume şi anecdote amuzante. Acum 
Alban era deseori prezent şi îl ajuta pe mentorul său în 
instruirea tinerei, având grijă mai ales ca Gaudentius să nu 
o suprasolicite. Cei trei gustau căldura sălii de pregătire şi 
absenţa lui Fortunatus, care îşi vârâse deja nasul curios în 
toate celelalte unghere ale burgului. Doar la acest ultim 
cât al burgului nu se avântase încă. 

Intr-o dimineaţă, când cei doi bărbaţi tocmai râdeau 
pe seama unui răspuns spiritual al Giselei, cineva bătu tare 
şi insistent în uşă. Dagga, care până atunci dormise, ridică 
brusc capul şi scoase un mârâit furios. Imediat uşa fu 
împinsă şi intră Fortunatus fără să mai aştepte să fie 
invitat. Se înfăşurase şi astăzi în veşmântul preoţesc şi în 
dreapta ţinea aceeaşi cruce cu care încercase să alunge 
spiritul necurat din Dagga. În cealaltă mână, bandajată, nu 
tinea nimic - renunţase prevăzător la bici. 

Gaudentius îl măsură iritat din priviri. 

— Ce doreşti, onorabile părinte? Ştii doar că nu 
vreau să fiu deranjat. 

Ca răspuns, Fortunatus ridică crucea şi bolborosi 
câteva cuvinte în limba latină, care ar fi fost destinate 
alungării spiritelor rele. Dagga, căreia astfel de vorbe îi 
rămăseseră proaspete în memorie, rânji şi îi arătă 
tânărului preot splendida ei dantură. Fortunatus se 
cutremură şi ocoli căţeaua, dar nu dispăru afară, cum 
sperase Gisela, ci începu să se preumble prin încăpere 
rostind în continuare formule de exorcizare. În dreptul 
etajerei pe care Gaudentius ţinea unele din volumele sale, 


se opri strâmbând din nas. 

— Ce cărţi sunt acestea? 

— Nu dintre acelea ce te-ar interesa! răspunse Alban 
în locul stăpânului castelului şi, cu un gest de nerăbdare, îi 
dădu de înţeles preotului că prezenţa lui deranja. 

Fortunatus îi propti crucea în faţă lui Alban, de parcă 
acesta ar fi fost un demon înfricoşător. 

— Eu sunt un bărbat al credinţei, iar sarcina mea 
este să descopăr cărţile necurate şi să le dau focului! 

— Ce înseamnă asta? Aceste cărţi îmi aparţin şi 
nimeni nu pune mâna pe ele fără aprobarea mea. Nici 
dumneata! Gaudentius păşi în faţa clericului şi îi arătă uşa: 
Ocupă-te de sufletele slugilor şi ale oamenilor din sat, asta 
este sarcina dumitale, dar să nu îndrăzneşti să mă critici 
sau să îmi dai lecţii. Am învăţat destulă latină, încă de pe 
vremea când bona te învăţa să păşeşti, şi ştiu ce cărţi pot 
să citesc. Şi, pe lângă asta, aceste volume au fost scrise de 
mari alchimişti şi de bărbaţi înţelepţi, dintre care nu puţini 
au fost sfătuitori ai episcopilor şi chiar ai papilor! 

Gisela nu îl mai văzuse niciodată pe Gaudentius atât 
de mâniat, dar îşi dădea seama despre ce era vorba. 
Cărţile după care umblase ani de zile spre a le dobândi 
erau pentru magistru nu doar o comoară de înţelepciune şi 
ştiinţă, ci reprezentau şi speranţa eliberării de blestem. De 
aceea, nu era dispus să îl lase un străin să arunce nici 
măcar o privire în biblioteca lui secretă, fie el preot şi 
cunoscător de latină. 

La aceste cuvinte aspre, Fortunatus se încruntă ca şi 
cum ar fi vrut să se răstească la Gaudentius ca la un rob 
care îşi făcuse treaba prost. Dar înţelese rapid că se afla în 
faţa stăpânului castelului şi se îndepărtă de raftul cu cărţi. 
Totuşi sorbea din priviri tot ce era aşezat pe el. 

Insă pe Gisela nu curiozitatea lui impertinentă o 
deranja, ci ceva ce se petrecea în apropierea lui. Se părea 
că imaginile lucrurilor ce se aflau în încăpere pluteau către 
el şi se scurgeau într-o piatră semipreţioasă purpurie, ce 


parcă se aprinsese şi care împodobea inelul de la mâna lui 
stângă. Gisela se mira că Gaudentius şi Alban nu remarcau 
acelaşi lucru. Când privi în jur vrând să schimbe o privire 
cu Lavinia, năluca nu îşi făcu în nicio formă simțită 
prezenţa. 

Abia după ce Fortunatus părăsi încăperea 
bolborosind şi alte formule de exorcizare, Lavinia apăru 
din soclul crucifixului şi se apropie de Gisela. 

— Ai observat şi tu? Nimic nu a fost sfânt! Doar forțe 
negre groaznice, cu care ochi străini au scotocit prin toată 
încăperea. 

— Ochii lui Cajetan? 

— Ce trăncăneşti despre Cajetan, dragă? 

Întrebarea surprinzătoare a lui Gaudentius o trezi pe 
Gisela din starea ei şi aceasta îşi propuse ca pe viitor să nu 
mai vorbească cu Lavinia în prezenţa lui. Cu greu se 
eliberă de senzaţia de rău lăsată de apariţia lui Fortunatus 
şi se adresă magului. 

— Scuzaţi-mă, dar mi s-a părut că simt pe mine 
privirea duşmanului nostru de moarte. 

— Drăcia dracului! Doar nu o fi pătruns prin vraja 
noastră protectoare. Gaudentius luă un volum foarte uzat, 
îl deschise şi rosti câteva fraze în limba latină. Magul îşi 
trase răsuflarea abia după ce rostise ultimul cuvânt fără să 
se întâmple nimic. Continuă: Slavă Domnului! Protecţia 
magică este mai puternică decât oricând. Este o 
absurditate, dragă. 

— Cu siguranţă că nu este! Eu... 

Gaudentius o întrerupse cu un gest depreciativ. 

— Ascultă-mă pe mine, camera mea de studiu este 
atât de bine protejată, încât privirea lui Cajetan nu poate 
pătrunde aici. 

— Şi totuşi a reuşit să pătrundă! 

Gisela nu era dispusă să cedeze şi, preţ de câteva 
clipe, în aer pluti o sămânță de ceartă. Dar interveni 
Alban: 


— Calm, prietene, şi fii şi tu mai paşnică, Gisela! Se 
poate ca vraja noastră protectoare să fie puternică, dar 
Cajetan a trecut de ea cel puţin o dată. Pe atunci nu am 
ştiut să interpretez indiciile şi nici acum nu aş putea să 
spun dacă nu a întreprins un nou atac împotriva noastră 
pentru a ne putea asculta sau chiar pentru a îndrepta o 
nouă vrajă contra noastră. Este deci foarte posibil ca 
Gisela să fi remarcat ceva ce noi, bărbaţii, nu am putut 
sesiza. Oare nu menţionează cărţile cele vechi că simţurile 
femeilor înzestrate cu darul magiei ar fi mai ascuţite decât 
ale unui bărbat? 

— Ah, este o prostie! Gaudentius făcu un semn de 
dispreţ. Dar expresia de îngrijorare de pe faţa lui îi 
contrazicea gestul. O măsură pe Gisela cu o privire 
întrebătoare, dar apoi clătină energic din cap. Nu, fusese 
doar închipuirea unei femei suprasolicitate. Dar nu cuteză 
să îşi expună cu voce tare părerea pentru că nu voia nici să 
zgândăre încăpăţânarea ucenicei lui şi nici să îl supere pe 
prietenul său Alban. 

— Numai să nu devin acum slab! îşi spuse el sieşi. 

Dar ceilalţi doi îl auziră. 

— Nu te simţi bine, prietene? 

Alban îl examină din priviri pe Gaudentius de parcă s- 
ar fi temut ca nu cumva blestemul să-şi fi sporit puterea de 
acţiune asupra lui. 

— Mă simt grozav! răspunse arogant Gaudentius. 

Alban clătină din cap cu regret. 

— Cred că ţie şi Giselei v-ar face bine o pauză mai 
lungă. Tu vrei să realizezi pur şi simplu imposibilul şi vă 
chinuiti şi tu, şi Gisela. Ar trebui să îţi permiţi şi tu câteva 
zile de recreere. Norii cei grei s-au răspândit ieri şi se pare 
că în următoarele zile nu va mai ploua. De aceea, am săo 
iau pe Gisela cu mine într-o călătorie la Eichstätt, aşa cum 
i-am promis. lar la anul, când iarna va fi făcut loc 
primăverii, voi face o vizită în Ingolstadt. 

— Şi lupta noastră cu blestemul? întrebă Gaudentius. 


— O zi sau două, timp în care puteţi strânge noi forţe, 
vor face minuni, prietene. 

Alban văzu cum se luminase faţa Giselei la cuvintele 
sale şi de aceea nu voia să mai cedeze. 

Gaudentius spumega de furie, dar, după ce se linişti, 
îi dădu dreptate prietenului său. Amândoi erau interesaţi 
ca tânăra să se simtă bine şi nu le era de niciun folos să o 
trateze ca pe o prizonieră. Ar fi devenit atât de îndărătnică 
încât nu s-ar mai fi putut face nimic cu ea. De aceea, 
acceptă, chiar dacă împotriva voinţei lui. 

— Bine! La naiba! Dar să nu lipseşti mult. Între timp, 
voi da de cărţile de care vom avea nevoie în continuare. 

— Ar trebui ca şi tu să îţi permiţi puţină odihnă. Vino 
cu noi! 

Alban îl privi rugător pe profesorul său, dar acesta 
clătină doar din cap. 

— Eu am prea multă treabă pentru a colinda prin 
lume. Dar tu va trebui să îmi faci rost de la Eichstätt de 
câteva cărţi de care am urgent nevoie şi de diverse 
materiale pentru experimentele noastre. Unele dintre ele 
sunt pe terminate. 

Alban îşi privi gânditor prietenul. 

— Deci este necesar să ne scoatem nasurile dincolo 
de poarta burgului. Dacă ai nevoie de lucruri cunoscute 
doar de tine, ar trebui să ne însoţeşti. 

— Am deplină încredere în voi! 

— Este vorba şi de Ludwig: ştii că nicio altă slugă nu 
ar mâna trăsura în care mă aflu eu, dar nu vreau să te 
lipsesc de el. 

Şi acest apel fu zadarnic. 

Gaudentius râse scurt. 

— Ia-l pe Ludwig cu tine liniştit. Mă simt atât de bine, 
încât pot să renunţ un timp la el. Şi o mai am şi pe Anna, 
care poate să aibă grijă de mine. 

— Ca şi cum nu aş avea altă treabă! se auzi din uşă. 

Anna îl văzuse pe preot coborând şi voia să ştie de ce 


venise Fortunatus în camera de studiu. De pe coridor 
auzise ultimele cuvinte şi acum i se adresă lui Alban: 

— Aşadar vrei să mergi cu soţia ta în oraş, stimate 
prieten? Doar nu crezi că eu voi renunţa la o astfel de 
călătorie! Să se ocupe mai departe Ludwig de nepotul 
meu. Şi nu cred că, dacă eu îi poruncesc unei slugi să ne 
însoţească, aceasta se va da în lături. 

Anna se pronunţă atât de hotărâtă, că Gisela se 
întrebă ce pedeapsă o aştepta pe sluga care ar fi refuzat să 
îi execute ordinul. Probabil că ar fi trebuit să curețe 
latrinele. Dar, având în vedere cum îl priveau oamenii din 
burg pe Alban, cei mai mulţi dintre ei ar fi preferat să 
curețe latrinele în loc să facă un drum cu Alban. 

Anna nu îi lăsă timp să cugete, ci o luă pe Gisela de 
mâini. 

— Nici nu ştii cât mă bucur de această călătorie, 
draga mea! De când netrebnicul meu nepot a fost 
blestemat, nu am ieşit dintre aceste ziduri. De mult aş fi 
fost soţia cavalerului Eckehard dacă Matthias nu ar fi 
săvârşit această enormă prostie. Dar nu pot să îl părăsesc 
la nevoie. Pentru că, oricum, sunt mătuşa lui. 

— Tu uiţi că suntem născuţi în acelaşi an şi că eşti 
mai tânără cu câteva luni decât mine! Cred că mama ta a 
fost total surprinsă de faptul că a putut să îi dăruiască 
tatălui tău din nou un copil. Am crescut amândoi ca frate şi 
soră. Aşa că, Gisela, nu te lăsa intimidată de Anna. Nu este 
chiar atât de mătuşă pe cât se dă. 

Gaudentius îşi regăsise buna dispoziţie şi păru că se 
lăsa în voia unor amintiri frumoase, căci chicoti. 

Anna îl privi clătinând din cap, dar îşi înghiţi replica 
şi i se adresă Giselei: 

— Doamne, ce frumos va fi! La ce îi folosesc cuiva 
ducaţii strălucitori dacă nu îi poate cheltui? Trebuie 
cumpărate atâtea lucruri pentru castel! Nici nu ştiu cum 
am putut să o scoatem la capăt în ultimele luni. Hai, ne 
vom căuta mai întâi îmbrăcămintea corespunzătoare! Din 


fericire, avem cam aceleaşi măsuri, aşa că ţi se vor potrivi 
câteva lucruri călduroase de la mine. Deoarece Alban 
trebuie să caute atâtea pentru nepotul meu, vom avea 
suficient timp să aruncăm o privire prin pieţe şi prin ulițele 
comercianților. 

— Femei! oftă Gaudentius. 

Alban izbucni în râs. 

— Lasă-le totuşi celor două bucuria de a reveni 
printre oameni. În ce mă priveşte, nu sunt dispus să mă las 
stăpânit în aşa măsură de frica de Cajetan încât să nu mai 
îndrăznesc să trec de uşă. 

Gaudentius se încruntă surprins. 

— Tocmai tu spui asta? Când am purces la peţirea 
Giselei, a trebuit să te vâr cu forţa în caleaşcă! Doamne, 
acum te consideri frumos? 

— Nu mai sunt la fel de respingător ca atunci, iar tu 
nu mai eşti aşa de boşorog. Totuşi, amândoi mai suntem 
sub puterea vrăjii şi ceea ce am aflat ultima dată mă face 
să mă tem de mai rău. Dar, în ciuda tuturor, nu trebuie să 
uităm că suntem creaturi ale Domnului şi că trebuie să ne 
bucurăm de lumea lui. Altfel nu am fi decât animale tâmpe. 

— Asta este! În sfârşit cineva îl pune pe Matthias la 
punct. 

Anna, care se întorsese din uşă, făcu un semn de 
recunoştinţă către Alban şi împreună cu Gisela părăsi 
încăperea. 

Gaudentius le privi posomorât pe cele două şi îl arătă 
cu degetul pe Alban. 

— Să nu îmi faci prostii, tinere! Chiar dacă Gisela îţi 
este soţie, nu ai voie să o atingi, ne-am înţeles? Nu vreau 
să dai curs instinctelor tale bărbăteşti pe timpul acestei 
călătorii. Pericolul este cu atât mai mare cu cât din acea zi 
blestemată nu ai mai avut nici măcar o singură femeie. 

— Preot ar fi trebuit să te faci, prietene, pentru că ştii 
să predici atât de frumos... Ştiu că o îmbrăţişare intimă a 
soţiei mele, pe care aceasta, în condiţiile înfăţişării mele 


actuale, mi-ar da-o doar silită, ar conduce de-a dreptul în 
abisul iadului! Crezi tu că aş arunca de bunăvoie sufletele 
noastre direct în ghearele lui Satana? Şi, în afară de asta, 
pe Gisela trebuie să o apărăm în mod special, pentru că 
este în acelaşi pericol ca noi, şi încă din vina noastră. 

— Corect! Sper să nu uiţi asta pe drum. 

Gaudentius părea morocănos, dar avea încredere că 
fostul lui discipol se va dovedi rezonabil. 

3. 


A doua zi, dimineața devreme, caleaşca părăsea 
burgul Riebelsborn. Pe capră şedea Ludwig, care cu o 
seară înainte, aruncând o privire dispreţuitoare restului 
slugilor, explicase că îi va conduce cu plăcere pe oaspeţii 
stăpânului şi pe mătuşa acestuia, dacă ceilalţi sunt prea 
laşi pentru a scoate nasul la aer curat. Gaudentius 
acceptase pentru că în starea actuală nu mai era 
dependent de îngrijirea unui servitor personal. Şi Gundi, 
care era evitată de cei mai mulţi slujitori ca servitoare a 
vrăjitoarei, se oferise să îl servească la masă pe mag şi să 
o însoţească pe Dagga la plimbările în aer liber. În acest 
fel, totul era orânduit, spre mulţumirea evidentă a 
stăpânului. Gisela, Anna şi Alban se înfăşuraseră în blănuri 
groase şi sub picioare aşezaseră cărămizi fierbinţi, în timp 
ce Ludwig trona pe capră în pelerina lui groasă şi pocnea 
din bici. 

Nici nu coborâse caleaşca dealul pe care era aşezat 
castelul, că Fortunatus ieşea şi el pe poartă şi cobora în 
vale. De această dată nu mai purta rasa preoțească, ci o 
pelerină largă, încălţăminte solidă şi o cipilică tricotată, 
care îl făceau aproape de nerecunoscut. Vântul şuiera tăios 
dinspre înălţimi, făcându-l pe preot să se înfioare. Totuşi îşi 
continuă drumul, traversă satul fără a privi în stânga sau 
în dreapta şi apoi coti scurt pe un drum de pădure 
mărginit de stejari şi fagi seculari. Pe vremuri, Matthias 
von Riebelsborn folosise această potecă pentru a ajunge 


călare în zona lui preferată de vânătoare, dar acum ea era 
utilizată doar de culegătorii de ciuperci şi de crengi. 
Fortunatus trebui să se lupte cu hăţişul des crescut peste 
drum şi înjura într-o manieră care l-ar fi făcut să pălească 
de ciudă pe un mercenar experimentat. 

Totuşi capelanul o scoase bine la capăt şi după un 
adevărat marş lăsă în urmă limitele Riebelsbornului. 
Pădurea pe care o străbătea acum aparţinea unchiului său 
şi curând apăru o cabană de vânătoare construită din 
trunchiuri de copaci, din al cărei coş zidit ieşeau nori de 
fum ce anunțau un foc straşnic în interior. 

Fortunatus intră şi închise imediat uşa după el. 

— Pe şezutul Sfintei Barbara, ce frig este astăzi! 
Dacă mai şi ploua, cu siguranţă că nu aş fi venit. 

Cavalerul Heiner lovi enervat cu pumnul în masă: 

— Dragul meu nepot, te-am aşteptat deja de trei ori 
zadarnic. Dacă mă mai puneai o dată pe drumuri degeaba, 
veneam eu călare la Riebelsborn, ca să îţi reamintesc de 
adevăratele tale îndatoriri. După cum ştii, slujba după care 
îţi lasă ţie gura apă pot să i-o dau şi altei rude. Aşadar, ar 
trebui să mă asculţi cu sfinţenie! 

Deşi Fortunatus se comporta la Riebelsborn de parcă 
fusese însărcinat personal de Sfinţia Sa Papa Leon al X-lea 
să păstorească sufletele celor de acolo, sub vorbele 
unchiului său se făcu mic de tot: 

— Iartă-mă, unchiule! Dar, din păcate, a durat mult 
până când am putut îndeplini în întregime sarcina dată. M- 
am prezentat la dumneavoastră cât de repede a fost 
posibil. 

— Ai fi putut să vii şi să îmi comunici ce dificultăţi 
întâmpini! Dar de data aceasta voi mai fi îngăduitor. Vezi 
că acolo, pe foc, se află un urcior cu vin aromatizat. Bea un 
pocal sau două, ca să te încălzeşti. Heiner von Loipfing 
părea pe jumătate împăcat, pentru că îi întinse acestuia un 
pocal cu lichidul aburind, mirosind puternic a mirodenii, şi- 
l umplu şi pe al lui şi ciocni cu Fortunatus. În sănătatea ta, 


nepoate! Dacă îmi dai veşti bune, nu o să îţi pară rău. 
După cum ştii, am prieteni foarte influenţi, iar aceştia ţi-ar 
putea încredința un post de capelan al curţii sau chiar un 
post de paroh al unei comunităţi importante. 

— O sinecură mai bănoasă decât cea pe care aţi avut- 
o în vedere pentru mine până acum? 

Ochii lui Fortunatus străluceau de lăcomie. Nu 
înţelegea ce trebuia să afle pentru unchiul său şi cu atât 
mai puţin temeiul sarcinii lui, dar cu siguranţă era în 
spiritul sfintei Biserici să fie cu ochii pe oameni precum cei 
din Riebelsborn. In afară de asta, era obligat la ascultare 
faţă de cavalerul Heiner, capul familiei din care făcea 
parte. Dacă ceea ce făcuse el îi va aduce şi o promovare în 
slujba Domnului, socotea că era drept şi echitabil. 

— O sinecură mult mai bănoasă, răspunse cavalerul 
la întrebarea lui. Dar dă-i drumul! Ce ai aflat despre 
cavalerul Matthias şi despre ceilalţi? 

— Gaudentius este un om care se ocupă de ştiinţe 
oculte. Adică şi-a jertfit tinereţea unui demon, care în 
schimb îi pune zilnic sub pernă trei guldeni de aur şi, dacă 
are nevoie, şi mai mulţi... 

Fortunatus trăncănea pe seama celor auzite de la 
slugile din burg şi de la oamenii din sat. Dar unchiul lui 
cunoştea aceste zvonuri şi îl întrerupse nemulţumit. 

— Astea sunt palavre prosteşti! Dacă nu ştii mai 
mult, mă întreb de ce te-am mai trimis la Riebelsborn. 

Fortunatus se chirci sub tonul dominator. 

— Trebuie să fie totuşi ceva real, pentru că stăpânul 
de la Riebelsborn are destui bani pentru a-şi trimite la 
Eichstätt mătuşa şi pe magistrul Alban cu soţia, ca să facă 
acolo cumpărături importante. Pe lângă asta, am văzut eu 
însumi că dimineaţa se trezeşte mai tânăr decât se culcă 
seara. Deci chestiunea cu demonul trebuie să fie 
adevărată. Soţia lui Alban, pe care trebuia să o 
supraveghez în mod deosebit, s-a demascat şi ea ca teribilă 
vrăjitoare cu mari puteri. Am să îl caut cât mai curând 


posibil pe unul dintre fraţii responsabili ai ordinului 
Sfântului Dominic şi o voi reclama pe tânăra care-i slujeşte 
diavolului. 

Preotul se cutremură la amintirea scenei când văzuse 
moartea cu ochii prin demonul ascuns în Dagga. Nu simţea 
nici cea mai mică recunoştinţă faţă de Gisela, care îl 
salvase, ci doar adânca umilinţă îndurată în faţa vrăjitoarei 
şi a slugilor. 

— Ba nu ai să faci asta! 

Tânărul preot primi vorbele cavalerului Heiner ca pe 
o lovitură. 

— De ce nu? Este obligaţia mea! 

— Stăpânul care m-a rugat să supraveghez burgul 
Riebelsborn are un rang mult mai înalt decât fraţii 
dominicani din Eichstătt sau Ingolstadt şi va face el însuşi 
paşii necesari pentru a scăpa lumea de vrăjitoare şi de acel 
Gaudentius vândut demonului. Te vei mărgini la rolul 
capelanului burgului până când se va elibera un post mai 
bun. M-ai înţeles? 

Îl străfulgera din priviri pe nepot. 

— Da, unchiule, înţeleg ce vrei să spui. Dar totuşi 
spune-mi cine este acest înalt stăpân, care deja este cu 
ochii pe uneltirile de la Riebelsborn? 

— Este un bărbat mai puternic decât Gabriel von 
Eyb, episcopul de Eichstätt. Ei va face ordine la 
Riebelsborn cu o mână de fier. 

Deşi cavalerul nu nominalizase persoana, Fortunatus 
simţi că nu era cazul să mai insiste. 

— Atunci sunt liniştit. Dar trebuie să mă tem pentru 
sufletele slugilor. Asupra lor pluteşte pericolul cel mare ca 
în urma acţiunilor stăpânului castelului şi ale vrăjitoarei să 
cadă în puterea satanei. 

— Vei face ce depinde de tine pentru salvarea 
sufletelor acestora şi îţi vei primi răsplata meritată. Ah, da, 
fii cu ochii şi pe sora lui von Riebelsborn. Deoarece are 
legături atât de strânse cu nepotul şi cu camarazii lui 


necuraţi, este şi ea vrăjitoare şi trebuie pedepsită. Dacă 
scapă, se va căsători cu ticălosul de Eckehard şi va 
încorpora Trellingului şi Riebelsbornul. Ceea ce trebuie 
evitat! 

Lăcomia reflectată în privirea cavalerului îi spunea 
lui Fortunatus că acesta voia să dobândească pentru el 
Riebelsbornul. Probabil că unchiul lui va fi răsplătit mult 
mai consistent decât el. Cumpăni o clipă dacă nu ar fi 
trebuit totuşi să se ducă la Eichstätt şi să vorbească cu 
dominicanii competenţi în materie de combatere a 
vrăjitoriei. Dar privirea aruncată asupra feţei dure a 
unchiului lui îl făcu să îşi dea seama că ideea nu era bună, 
pentru că nu îşi putea permite să îl piardă pe unicul său 
protector. 

Această concluzie îl făcu să îşi dea drumul gurii, iar 
Fortunatus îi raportă unchiului, care îl asculta lacom, tot 
ce aflase la Riebelsborn, condimentat cu tot felul de 
zvonuri ce circulau acolo, pe care le exageră aşa cum se 
cuvenea. 

— Sper că sunteţi mulţumit de mine, stăpâne, încheie 
el cu o privire ce cerşea apreciere. 

Dar gândurile lui Heiner zburau în altă direcţie. 

— Ai putut să vezi camera pentru vrăjitorii a celor de 
la Riebelsborn? 

— Da, stimate unchi, am reuşit asta abia ieri. 

— Şi aveai pe deget inelul? 

Fortunatus se miră de această întrebare, dar 
confirmă: 

— Sigur că îl aveam! Doar mi-ai cerut să nu îl scot 
niciodată. 

— Dă-mi-l! 

Cavalerul Heiner întinse mâna revendicativ. 

Fortunatus apucă cu mâna dreaptă inelul, pe care îl 
ţinea pe cealaltă mână, şi vru să îl scoată. Dar se opri. 

— De ce vreţi înapoi inelul? Am crezut că mi l-aţi 
dăruit. 


Cavalerul nu era obişnuit cu atâta nesupunere din 
partea nepotului. 

— Nu a fost niciun dar! Trebuia numai să îl porţi la 
Riebelsborn, după care să mi-l înapoiezi. 

— Dar nu aţi spus aşa! Fortunatus lupta cu lacrimile. 
Inelul este aşa de frumos, unchiule... Priveşte doar 
culoarea pietrei: este ca purpura întunecată purtată de 
înalții cardinali. Când îl privesc, mi se pare că drumul meu 
duce spre culmile curiei. Dumneata ai cu siguranţă şi alte 
inele, mai valoroase decât acesta. 

Pentru a pune capăt unei discuţii considerate de el 
inutilă, cavalerul apucă mâna stângă a nepotului, îi 
îndreptă degetele şi scoase inelul. 

— Vei primi de la mine un alt inel, mai frumos decât 
acesta. Acesta nu îţi este destinat ţie! 

— Dar cui îi este destinat? întrebă uluit Fortunatus. 

Pe cavaler îl mânca palma să îi amintească tânărului 
că îi datora ascultare. 

— Stai dracului odată cuminte! O să primeşti un alt 
inel. Pe lângă asta, am să văd dacă pot scoate pentru tine 
şi o altă mică recompensă de la înaltul stăpân care 
aşteaptă raportul şi inelul. 

La auzul acestor vorbe, chipul lui Fortunatus se 
destinse şi acesta îşi privi răbdător unchiul. Heiner se 
despărţi de nepotul său mai prietenos decât socotea că 
merita şi îl împinse afară pe uşa cabanei. 

— Acum trebuie să întreprind o scurtă călătorie. Tu 
ai să apari exact peste paisprezece zile în acest loc. Atunci 
vei primi noi ordine de la mine. Să nu îndrăzneşti să 
lipseşti! Altfel vei regreta până la sfârşitul vieţii tale! 

Lui Fortunatus i se lungi faţa, pentru că asta însemna 
că trebuia să alerge încă o dată încoace, în ciuda vremii 
proaste şi poate a furtunii, a ploii torențiale sau chiar a 
viscolului. O privire în direcţia unchiului îl făcu pe tânărul 
preot să se convingă că era mai bine să asculte ordinul. 
Blestemă dependenţa lui de cavalerul Heiner şi de toanele 


acestuia şi îşi imagină cum ar fi să dobândească o putere 
ca să îl situeze mult deasupra unchiului său. De-ar fi 
episcop sau măcar abate al unei mănăstiri mari imperiale, 
i-ar întinde mâna să i-o sărute şi s-ar simţi net superior. 

Nici Fortunatus şi nici cavalerul nu observară că 
piatra purpurie a inelului parcă se aprinsese în timpul 
discuţiei, învăluindu-se într-o lumină sumbră, pentru a se 
stinge apoi imediat. 

Călătoria pe drumurile proaste, înmuiate de ploaia 
din ultimele zile, nu fu o plăcere, dar lucrul acesta nu 
influenţă deloc buna dispoziţie a Giselei. Nu se mai sătura 
privind prin mica fereastră laterală a caleştii. Anna îi cerea 
mereu să acopere fereastra cu perdeaua din piele, pentru 
a opri pătrunderea frigului şi a murdăriei de afară, iar 
Gisela asculta cuminte. Totuşi, după puţin timp ridica din 
nou perdeaua şi privea afară. 

— Într-adevăr era timpul să îi fie arătată acestei 
copile o parte a lumii, comentă Anna, cu o urmă de ironie, 
fascinația tinerei. 

— Este atât de palpitant să călătoreşti! Acasă, la 
Nurnberg, niciodată nu am fost mai departe de mica 
noastră gospodărie de la ţară, şi asta numai când ţăranul 
ne plătea arenda în carne şi grâu, iar pe timpul călătoriei 
încoace... Se opri pentru a nu spune ceva ce l-ar fi putut 
jigni pe Alban. Pe parcursul acelei călătorii aveam alte 
lucruri la care să mă gândesc. Abia acum văd ce frumos 
este să călătoreşti. 

Anna clătină din cap râzând. 

În stânga drumului - pădure şi dealuri, în dreapta - 
dealuri şi pădure. Ce poate fi frumos aici? 

— Îţi face pur şi simplu bine să mai vezi şi altceva. De 
exemplu, burgul de acolo. Al cui este? 

— Care burg? Anna o dădu puţin la o parte pe Gisela 
şi privi în direcţia arătată. Ah, este Loipfing. Fortăreaţa lui 


Heiner. Acum ne aflăm pe pământul lui. 

— Este foarte bogat? întrebă Gisela. 

— Nu mai bogat decât ceilalţi nobili din regiune. Nici 
unuia dintre ei nu îi merge mai bine decât negustorilor din 
marile oraşe. Cu asta nu vreau să te jignesc pe tine, Alban, 
sau familia Giselei. 

— Nobililor le-ar merge mai bine dacă nu ne-ar privi 
de sus şi dacă ar lua exemplu de la noi. Viitorul aparţine 
comerţului, dar stăpâni ca Heiner din Loipfing sau 
Eckehard din Trelling nu vor să ştie nimic de asta. Ei se 
prevalează de blazoanele lor şi se prezintă în strălucirea 
strămoşilor lor. Dar uită că şi aceia erau doar oameni, şi nu 
semizei. 

Vocea gravă a lui Alban făcu ca vorbele lui să sune 
mai caustic decât intenţionase. 

Pentru Gisela, atitudinea lui nu era surprinzătoare, 
căci afirmaţii de acest gen auzise de multe ori în casa 
părinţilor ei. În vremurile lui de glorie, Otto Giildener 
fusese mai bogat decât cel mai bine situat castelan din 
regiune. Dar lui banii i se scurseseră printre degete ca 
apa, pe când nobilii nu erau în pericol să-şi piardă 
proprietatea din cauza concurenţilor necinstiţi. 

— Cel mai bun lucru ar fi să legi cele două forme de 
trai, să păstrezi terenul agricol şi casele de la oraş drept 
garanţie şi cu banii lichizi să faci comerţ, spuse gânditoare 
Gisela. 

Alban încuviinţă din cap, în timp ce Anna râdea 
dezaprobator. 

— Ce imaginaţie ai! Niciun nobil nu ar accepta să-şi 
murdărească mâinile în comerţ ori într-o meserie. 

— Şi este mai bine să fii sărac în mândria ta, decât 
bogat şi mulţumit? 

— Nu înţelegi, Gisela. Marii stăpâni nu ar fi 
mulţumiţi, fiindcă pentru ei mândria este mai importantă 
decât orice confort. Când veniturile nu le mai ajung pentru 
a trăi, fac pe tâlharii şi jefuiesc convoaiele negustorilor 


care le traversează ţinuturile. Şi Heiner von Loipfing a 
făcut asta şi era să o încurce cu oraşul Donauworth. Doar 
protectorul lui din Ingolstadt l-a salvat de la decapitare şi a 
trebuit să restituie cea mai mare parte a prăzii furate. 
Acum încearcă să diminueze drepturile ţăranilor lui şi îi 
obligă la dări mai mari. 

Următoarele ore vorbiră despre legăturile dificile 
dintre proprietarii funciari şi ţăranii aserviţi lor. Gisela 
înţelegea prea puţin pentru a participa la discuţie, dar 
asculta atentă disputa aprinsă dintre soţul ei şi Anna. 
Opiniile lor erau doar puţin diferite, totuşi, când Alban se 
exprimă pentru dreptul ţăranilor la liberă administrare a 
satelor lor şi la reprezentare şi vot în dieta provincială, 
punctul lui de vedere era mai emancipat decât al nobilei. 
După ea, ţăranii trebuiau să-şi păstreze drepturile din 
vechime, fără a mai pretinde altele noi. 

— Dar nici nu fac asta! Pe ţăran îl interesează doar să 
nu piardă ceea ce posedă acum. Nobili ca Heiner von 
Loipfing încearcă să îi oblige şi să-i asuprească în toate 
chipurile. Absolut fără niciun drept, ei pretind biruri şi 
clăci, care îi transformă pe ţăranii liberi în ţărani 
dependenţi şi pe ţăranii dependenţi în robi. 

— În ce îl priveşte pe cavalerul Heiner, ai dreptate, 
răspunse îngândurată Anna. 

În acel moment, strigătul pe jumătate sugrumat al 
Giselei răsună în caleaşcă. 

— Ce s-a întâmplat? 

Alban puse mâna pe spada pe care o luase pentru a 
se apăra de tâlhari. 

Gisela arătă către exterior cu degetele tremurânde. 

— Acolo, într-un pom, atârnă oameni morţi! 

Alban aruncă o privire scurtă afară şi o trase de la 
fereastră pe Gisela. 

— Asta nu este o privelişte pentru tine! 

— Ce se vede? întrebă curioasă Anna. 

— Cei trei ţărani pe care Heiner a dispus să fie 


spânzurați. Pe doi dintre ei îi cunoşteam din vremea în 
care încă nu umblam cu înfăţişarea asta de monstru. Erau 
oameni cinstiţi şi, din câte ştiu, erau purtătorii de cuvânt ai 
ţăranilor de aici. Moartea lor va pricinui vărsare de sânge. 
Să dea Domnul ca ţăranii din zona noastră să nu se adune 
sub steagul ligii opincarilor şi să devină incendiatori care 
nu cruţă nici copilul din burta mamei. 

— Ce este liga opincarilor? întrebă Gisela, pe care 
această denumire nu o ducea cu gândul decât la încălţările 
numite opinci. 

Alban o puse la curent cu revoltele ţărăneşti 
dezlănţuite din secolul trecut şi până acum şi încheie cu 
speranţa că măcar de data aceasta stăpânii să aibă 
înţelepciunea de a recunoaşte doleanţele îndreptăţite ale 
ţăranilor. 

— Având în vedere ceea ce am văzut, mă îndoiesc, 
spuse Anna pe un ton ce arăta clar cât de puţin aproba 
modul de a proceda al cavalerului Heiner. 

Un timp ea nu mai spuse nimic, deoarece norii negri 
apăruţi la orizontul viitorului întunecau spiritele. Bucuria 
resimţită de Gisela la începutul călătoriei fusese înveninată 
de priveliştea morţilor şi acum ea îşi reproşa că insistase 
să plece în călătorie. Apoi se mai linişti şi profită de ocazie 
pentru a-l privi mai îndeaproape pe soţul ei. Nici acum 
acesta nu putea fi numit un bărbat arătos. Trăsăturile feţei 
lui erau prea necioplite şi maxilarul greu, cu dinţi 
puternici, arătând încă ameninţător. Chiar şi fără ochii 
mici şi roşii ce aminteau mai curând de un animal decât de 
un om, lumea s-ar fi holbat la el şi ştrengarii de pe uliţe l- 
ar fi ironizat. 

Poate că ultima idee nu era corectă. Doar o privire 
aruncată staturii uriaşe, emanând forţă, l-ar fi făcut şi pe 
cel mai obraznic băieţandru să o ia la sănătoasa. Acest 
bărbat era acum soţul ei şi avea dreptul să îi ceară ceea ce 
era normal între soţi. Gisela îşi aminti cum îl surprinsese 
pe fratele ei cu Gundi în cămară. Slujnica îi povestise 


ulterior ce teamă şi durere trebuise să suporte când era 
folosită de Hans. Tot atât de puţin i-ar fi fost şi ei pe plac 
dacă Alban ar veni noaptea la ea şi i-ar cere să-şi 
îndeplinească obligaţiile conjugale. Dar în acelaşi timp îşi 
dădea seama că ar fi putut îndeplini această obligaţie mai 
uşor decât o făcuse Gundi, pentru că ea era soţia lui Alban 
şi îi datora supunere. 

Brusc râse de ea însăşi. Nu era în interesul lui Alban 
să se apropie intim de ea, pentru că trebuia să rămână 
fecioară ca să devină acea puternică vrăjitoare care să îl 
poată înfrunta pe Cajetan. Gândul la poftele carnale 
conjugale nu putea decât să deranjeze. 

— De unde această bruscă veselie după clipele de 
groază de mai înainte? 

Alban o măsură curios pe Gisela. 

Tânăra era pusă în încurcătură. Nu îi putea spune ce 
îi trecuse prin cap. 

— Mă gândeam la duşmanul nostru şi surâsul meu nu 
era cu siguranţă vesel. 

— In afara protecţiei asigurate de vraja castelului, 
nici nu ar trebui să ne gândim la el, dar să îl mai şi 
pomenim! o dojeni pe bună dreptate Alban. 

— Credeţi că ar putea... 

Gisela se opri când văzu aprinzându-se mânia în ochii 
soţului ei. 

— Nu cred în nimic, în afară de Dumnezeu, de fiul lui 
lisus Cristos şi de Sfântul Spirit. 

Vocea lui Alban nu pierduse nimic din duritatea ei. 
Anna cuteză totuşi să glumească. 

— Când te aud predicând astfel, regret că nu ai 
devenit tu noul nostru capelan, ci tinerelul acela 
neisprăvit, pe care cavalerul Heiner ni l-a impus. Pe Gisela 
o luă cu frig când se gândi la tânărul preot. Nu îmi place 
acest Fortunatus. Este aşa de... Nici nu ştiu cum să mă 
exprim. Când părintele Maternus vorbeşte la Nürnberg, în 
biserică, ai sentimentul că Dumnezeu se află lângă tine. 


Dar vorbele lui Fortunatus sună goale şi te bucuri nespus 
când predica lui ia sfârşit. Mi-aş fi dorit un capelan în felul 
părintelui Maternus. 

— Predicile nu pot fi sculptate. Sunt şi ei oameni, de 
aceea unul este mai bun, celălalt mai puţin bun. Dar 
şederea lui Fortunatus la Riebelsborn este necesară pentru 
a reduce la tăcere cele mai puternice voci ce ne acuză de 
vrăjitorii şi chiar mai rău. 

Gisela clătină din cap tulburată. 

— Dar numai dacă nu răspândeşte el minciuni pe 
seama noastră! Eu nu am încredere în acest om. Amintiţi- 
vă cum a năvălit ieri în camera de studiu. A procedat de 
parcă ar fi trebuit să îl alunge pe diavol! 

Alban se încruntă şi sprâncenele lui stufoase arătau 
fioros. 

— Gisela, ai într-adevăr o privire ageră! Eu nu am 
privit până acum lucrurile astfel. Dar acum ar trebui să 
discutăm subiecte mai plăcute. Uite, nu mai este mult şi 
ajungem la Eichstätt. Pot deja să desluşesc în depărtare 
burgul. 

— Unde? Gisela se strecură lângă mica fereastră şi 
privi afară. Aveţi dreptate! Se văd deja turnurile oraşului. 
Cele două alăturate trebuie să fie ale catedralei, dar mai 
sunt şi altele. 

— Acelea sunt turlele de la biserica Sf. Valpurgia şi 
ale bisericii capucinilor, îi explică Anna. 

Gisela privi îndelung oraşul aflat în valea adâncă a 
râului Altmuhl, apoi îşi ridică privirea către burgul 
Willibald, care cu zidurile şi turnurile sale părea atât de 
rezistent, de parcă nicio putere din lume nu l-ar fi putut 
dobori. Deşi Eichstätt nu se putea măsura ca mărime cu 
oraşul natal al Giselei, Nürnberg, tânăra era impresionată. 
Râul, dealurile dintr-o parte şi din cealaltă şi oraşul 
adăpostit între ele alcătuiau un peisaj pitoresc. 

În timp ce Gisela privea pierdută, se apropiară de 
poarta oraşului. Unul dintre străjeri le bară drumul cu 


halebarda ridicată. 

— Cine sunteţi şi unde vreţi să mergeţi? 

Anna o dădu pe Gisela deoparte şi deschise uşiţa: 

— Domnişoara Anna von Riebelsborn. Vrem să facem 
cumpărături în oraş. 

Străjerul, căruia Riebelsborn îi era cunoscut şi prin 
zvonurile existente, se retrase pălind. Totuşi mai puse o 
întrebare pe care o considera ca ţinând de obligaţia lui: 

— Cine mai este cu dumneavoastră? 

— Magistrul Alban, un prieten al nepotului meu, şi 
soţia acestuia. Anna se supărase, pentru că pe vremuri era 
tratată mai politicos la porţile oraşului Eichstätt. Se 
întoarse către Alban şi îi spuse: Cred că ar fi fost mai bine 
să mergem la Ingolstadt. Acolo ai mai multe posibilităţi de 
a-ţi cheltui banii pe lucruri frumoase! 

O spuse suficient de tare, pentru a fi auzită de străjer. 
Gisela intră imediat în joc. 

— Sunt perfect de acord cu dumneata, draga mea. 
Ingolstadt ar fi fost cea mai bună alegere. Mă întreb dacă 
nu ar trebui să întoarcem şi să mergem acolo. 

Străjerul ridică mâinile într-un gest de scuză. 

— Este de datoria mea să le pun întrebări oamenilor 
care vin în oraş. Umblă tot felul de indivizi îndoielnici şi 
instigă ţăranii împotriva preaonorabilului nostru episcop şi 
stăpân. 

— Ceea ce eu nu voi face în mod cert! 

Gisela se strecură pe lângă Anna şi îi zâmbi 
străjerului. 

Acesta trase uimit adânc aer în piept când îi văzu faţa 
cu trăsături regulate şi cu ochi mari, expresivi şi alungă 
orice gând că soţia magistrului ar fi vrăjitoare. 

— Cel puţin dumneavoastră mă înţelegeţi, stimată 
doamnă! Să ştiţi că nu este o plăcere să stau aici, în 
poartă, în frigul acesta, şi, cu voia dumneavoastră, să îmi 
îngheţe dosul. 

Alban înţelese aluzia şi îi întinse o monedă. Străjerul 


rămase cu ochii pe strălucitorul obiect şi se apropie. 
Pentru că mâna care ţinea bănuţul era înmănuşată şi, în 
ciuda mărimii ei, părea de om, luă moneda de doisprezece 
pfenigi şi îşi spuse că i-ar ajunge pentru mai mult de o 
stacană de vin de la cârciumă. În timp ce făcea nevăzută 
moneda, se trase deoparte şi îi făcu semn lui Ludwig să 
intre în oraş. 

— Vă doresc o vizită plăcută! mai strigă acesta când 
vizitiul struni caii şi trecu prin poartă. 

La scurt timp, caleaşca opri în dreptul unui han 
cunoscut pentru faptul că hangiul îi primea cu plăcere pe 
călătorii străini şi Ludwig chemă un servitor. 

— Stăpâna Anna von Riebelsborn şi însoțitorii ei 
doresc să rămână aici pentru o noapte sau două! 

Servitorul încercă să privească în interiorul caleştii. 
Dar, din cauza luminii reduse a zilei de iarnă, nu putu să 
deosebească decât nişte umbre. 

— Este şi stăpânul de la Riebelsborn înăuntru sau 
acel magistru străin? 

Omul nu punea întrebarea de plăcere. Pentru că 
Gaudentius trecea aici ca mare mag, care îi putea 
transforma în broaşte sau şoareci pe oamenii care îl 
supărau; iar ceea ce se povestea despre magistrul Alban îi 
îngheţa sângele în vine celui mai curajos bărbat. 

— Dacă la mine te referi, eu îmi însoțesc nevasta la 
cumpărături pentru sfânta sărbătoare a Crăciunului! 

Vocea lui Alban era iritată, dar îl linişti pe bravul 
slujitor, care îşi spuse că un căpcăun nu s-ar putea exprima 
în niciun caz ca un om. Mai crezu şi că referirea la 
sărbătoarea Crăciunului arăta că oaspeţii nu aveau intenţii 
rele. 

— Bine aţi venit la Vulturul Negru, Domniile Voastre! 
Aici găsiţi camerele cele mai bune şi cele mai moi paturi 
din tot oraşul, ca şi vinuri şi fripturi gustoase cum nici 
bucătarul personal al Eminenţei Sale episcopul nu le-ar 
prepara mai bine. 


Alban mai înţelese şi altceva: speranţa unui bacşiş 
frumos. Din nou o monedă îşi schimbă posesorul şi 
servitorul deveni smerit. Se plecă în faţa Annei, care 
cobori prima, şi procedă la fel şi în faţa Giselei. Însuşi 
Alban se bucură de acest gest respectuos, deşi la vederea 
staturii lui uriaşe, omul se dădu puţin înapoi. 

— Vă rog să mă urmaţi! spuse el, le făcu semn 
câtorva slugi să vină la el şi le porunci să se ocupe de cai şi 
să pună caleaşca la adăpost, pentru a nu mai fi expusă 
intemperiilor. 

— Cine sunt aceştia? întrebă încet una dintre slugi. 

— Sunt vrăjitorii din Riebelsborn. Aşa că ţine-ţi gura 
ca să nu îi superi. Dacă te porţi politicos cu ei, plătesc 
bine. 

Şeful lor bătu cu degetul punguţa de la cingătoare, în 
care vârâse bacşişul, şi le ceru celorlalţi să se grăbească. 

Şeful slugilor nu exagerase, pentru că odăile în care 
îi conduse pe Gisela şi pe ceilalţi i-ar fi mulţumit şi pe cei 
mai pretenţioşi oaspeţi. Este adevărat că erau şi cele mai 
scumpe de la Vulturul Negru, care trăia de pe urma 
călătorilor în trecere şi care puţin înainte de sărbătoarea 
Crăciunului era mai puţin căutat decât celelalte hanuri ale 
oraşului în care înnoptau nobilii şi proprietarii de moşii din 
împrejurimi. Pentru Gisela şi însoțitorii ei acesta 
reprezenta un avantaj pentru că se expuneau astfel mai 
puţin privirilor curioase. Hanul îi adăpostea deja pe cei 
mai ciudaţi oaspeţi - printre care şi un grup de turci 
adevăraţi, sosiți la Eichstätt ca trimişi ai sultanului sau ai 
unui paşă. Printre aceştia, un uriaş cu o soţie frumoasă ca 
un înger nu bătea la ochi în mod deosebit. 

Altfel decât se aşteptase Alban, trebuiau să 
prânzească nu în camerele lor, ci puteau să se aşeze la 
masă, comod, în birtul hanului. Bucatele erau 
excepţionale, iar Gisela se întrebă cum de era posibil ca 


bucătăreasa de la Riebelsborn să gătească atât de prost 
folosind aceleaşi ingrediente, dar înţelese că veşnic 
aceleaşi reţete ale femeii o plictisiseră şi că meniul diferit 
de aici îi făcea plăcere. Pentru că tânăra îi tăia lui Alban 
carnea şi, în joacă, îl hrănea cu furculiţa, masa luă şi o 
anumită notă de intimitate. Anna îi observa pe amândoi şi, 
uimită, nu putu remarca nicio urmă de scârbă pe faţa 
tinerei. Într-un fel se simţea mai uşurată, pentru că, cu 
toate explicaţiile date de nepotul ei, Gisela şi Alban erau 
căsătoriţi şi, chiar dacă se reuşea îndepărtarea 
blestemului, nu se schimba nimic din acest punct de 
vedere. 

— Draga mea, vrei să mergem astăzi după stofe? 
întrerupse Anna liniştea ce se aşternuse în timpul mesei. 

Gisela aprobă cu un gest, în timp ce Alban se 
încruntă. 

— Iertaţi-mă, dar căutarea stofelor este mai degrabă 
o îndeletnicire a femeilor. Eu am să văd dacă pot procura 
cărţile cerute de Gaudentius. 

— Pot veni cu dumneata? întrebă plină de speranţe 
Gisela. Ştii, mi-ar fi făcut totdeauna plăcere să am o carte 
a mea. Dar acasă nu am avut voie şi acum... 

Se opri, pentru că i se păru nechibzuită rugămintea 
ei. Anna părea pe punctul de a o refuza, pentru că în 
concepţia ei o femeie avea destulă treabă la bucătărie şi cu 
dereticatul casei şi trebuia să se ţină de o parte de ştiinţa 
din cărti. 

Dar Alban acceptă entuziast: 

— Va fi o bucurie să îţi cumpăr una sau mai multe 
cărţi. Ce ţi-ai dori? O biblie? Latina ta ar trebui să fie acum 
destul de bună pentru a putea să urmăreşti textul, iar în 
locurile dificile mă poţi întreba. 

— Mi-ar face plăcere o biblie. 

Cu siguranţă că aşa ceva i-ar da forţă pentru a 
suporta ceea ce o aştepta. Gisela se întrebă dacă nu ar 
trebui să îi spună lui Alban despre Lavinia şi despre cele 


relatate ei de nălucă. Dar îşi ţinu gura, pentru că nu voia 
să divulge nimic fără acordul acesteia. Se decise ca la 
întoarcere să o întrebe pe prietena ei nevăzută dacă avea 
voie să îi împărtăşească soţului ei secretul lor. Gisela oftă 
adânc când se gândi la ceea ce dorea. Nu era vorba despre 
lucrurile practicate de soţi noaptea, ci de un om căruia să 
îi poată împărtăşi grijile ei. Dar până acum Alban nu 
dăduse ocazia formării unei legături de încredere 
reciprocă. Poate că această călătorie va aduce cu ea o 
cotitură către mai bine. Cel puţin Gisela aşa spera şi îi 
zâmbi lui Alban. 

— Mi-aş mai dori o carte despre ierburi şi acţiunea 
lor tămăduitoare, pentru că ar fi util de ştiut ce boală cu ce 
ierburi poate fi tratată. 

— Nu găsesc că este o idee bună. Se va spune 
imediat că există un anumit motiv pentru care vrei să ai 
cartea asta. Anna îşi aplecă capul până la urechea Giselei 
şi continuă: Desigur că nu ţii să fii luată drept vrăjitoare? 

Gisela îşi aminti vorbele Laviniei, că forţele răului s- 
ar folosi inclusiv de sprijinul clericilor bine intenţionaţi, 
pentru a le nimici pe femeile care recunoşteau răul îi 
puteau preveni pe oameni. Lupta împotriva lui Cajetan va 
deveni aprigă şi de aceea nu trebuia să şi-i facă duşmani şi 
pe clericii încă superstiţioşi şi alte spirite naive. Aşa că, cu 
inima grea, renunţă la dorinţa de a avea cartea pe care o 
socotea valoroasă şi se hotări să se mulţumească cu biblia. 

— Eu am să mă duc totuşi la magazinele cu 
postavuri. Poţi veni şi tu mai târziu. 

Anna nu lăsa nicio îndoială că preţuia mai mult 
postavul şi hainele decât hârtia tipărită. 

— Vă poate însoţi Ludwig, Frau Anna. Vi-o aduc eu 
pe Gisela imediat ce terminăm cu cărţile. 

Alban se ridică şi îi făcu Giselei semn să facă acelaşi 
lucru. 

— Doar nu vrei să o laşi pe Frau Anna să aştepte 
mult! 


Îşi puse pelerina, îşi trase gluga şi o ajută pe Gisela 
să-şi înfăşoare şalul cel gros din lână. Ajutorul neaşteptat o 
făcu să roşească. 

— Herr, dumneata... 

— Nu vreau să îngheţi sau să se supere Frau Anna că 
nu mai apari! 

Vocea lui dură făcu scurta clipă de intimitate 
sufletească să se spargă ca un balon de săpun. 

Gisela tresări, îl urmă cu privirea arzătoare şi îşi zise 
că era o gâscă proastă. Ca şi pe Gaudentius, pe Alban nu îl 
interesa decât să fie ridicat blestemul. Ea era doar un 
mijloc pentru atingerea scopului şi nimic altceva. Tot atât 
de bine putea să fi fost o babă respingătoare sau un mag 
păgân potrivnic lui Cajetan. O deranja totuşi că tocmai 
soţul ei nu găsea la ea nimic mai mult decât la un obiect 
oarecare de care, din păcate, nu se putea lipsi, deşi ar fi 
preferat să o scoată la capăt fără el. 

În timp ce se ţinea în fugă după Alban, care se 
grăbea cu paşi mari pe străduţe, se gândi brusc la Georg 
Streller, care era totdeauna politicos şi grijuliu cu ea şi 
care se străduia ca serile pe care le petrecea la 
Riebelsborn să fie cât mai plăcute. Din păcate, oftă ea, 
apărea mult prea rar. In acelaşi timp, ştia că ar fi periculos 
pentru ea dacă el ar veni mai des. Şi ea era doar o femeie 
cu toate dorinţele ascunse pe care putea să le aibă şi i-ar fi 
plăcut şi ei să fie strânsă în braţe şi sărutată de un bărbat 
iubitor. Când se gândea la Georg, se întreba dacă ceea ce 
se petrecea între un bărbat şi o femeie era într-adevăr atât 
de îngrozitor cum îşi imagina ea. 

Alban o opri cu o smucitură, întrerupându-i şirul 
gândurilor. 

— Am ajuns! 

Se duse la o uşă îngustă şi bătu uşor în ea. O voce 
gâtuită îl rugă să aştepte o clipă. După puţin timp, uşa se 
deschise şi în ea apăru un omuleţ slab, într-un fel de robă, 
cu o bonetă ce îi stătea strâns pe cap. 


— Ce doresc Domniile Voastre? 

— O biblie pentru soţia mea! 

Alban vorbi destul de tare pentru a se face auzit de 
unii trecători. Desigur că unii cunoşteau zvonurile despre 
monstrul de la Riebelsborn şi nevasta lui vrăjitoare şi 
întâlnirea cu ei le va fi adusă la cunoştinţă dominicanilor 
din oraş sau chiar cercului restrâns al episcopului Gabriel 
von Eyb. Era bine ca Gisela să treacă drept o femeie 
pioasă, cu frică de Dumnezeu. Ceea ce dorea în mod 
special prietenul său Gaudentius, Alban îi va cere 
librarului abia când vor fi siguri că nu sunt auziţi de urechi 
străine. 

Bărbatul îi invită politicos înăuntru şi îi conduse într- 
o încăpere cu lambriuri de lemn, unde singurele piese de 
mobilier erau trei scăunele. Deoarece niciunul dintre ele 
nu ar fi suportat greutatea lui Alban, el rămase în picioare, 
dar îi porunci Giselei să se aşeze. Aceasta se conformă mai 
mult fără voie, pentru că volumele care erau aşezate în 
teancuri pe podea şi pe poliţe de jur-împrejurul pereţilor o 
fascinau. Ar fi preferat să pună mâna pe una sau pe alta 
dintre cărţi. Când se ridică pentru a lua una, Alban îi puse 
mâna pe umăr şi o împinse pe locul ei. 

— Nu face asta! 

— Îmi puteţi citi gândurile? întrebă ea acru. 

— Nu! Dorinţa de a vedea aceste cărţi este firească. 
Dar maestrul Jacobi trece drept foarte pedant. Fiecare 
carte pe care vrea să o vadă cineva i-o dă el cu mâna lui. L- 
a dat afară din magazinul său pe un membru al corului 
catedralei locale deoarece, cu de la sine putere, acesta a 
pus mâna pe o carte. 

— Mulţumesc de atenţionare. 

Supărarea Giselei se topi şi ea se amuza în linişte de 
negustorul de cărţi care îşi conducea clienţii într-un 
adevărat paradis al cărţilor, dar pe care le proteja precum 
Dumnezeu mărul din grădina Edenului. Între timp, 
maestrul Jacobi se întoarse cu un teanc de cărţi, pe care 


după titlu Gisela le recunoscu a fi biblii. 

— Deoarece nu ştiu ce sumă sunt pregătite Domniile 
Voastre să plătească pentru Sfânta Scriptură, vreau să vă 
prezint diverse biblii. De exemplu, aceasta este ceva cu 
totul deosebit. Nu ar vrea Domniile Voastre să o vadă? 

Negustorul deschise biblia şi îi arătă lui Alban mai 
multe miniaturi cu scene din Vechiul Testament. 

Puțin indignată de faptul că era ignorată, Gisela privi 
peste umărul maestrului. 

— Cartea este într-adevăr minunată. Dar cu 
siguranţă este prea scumpă pentru mine. 

Alban ridică capul şi râse uşor. 

— De ce? Este un cadou de Crăciun, maestre. Ce-i 
drept, capelanul burgului nostru, onorabilul părinte 
Fortunatus, nepotul cavalerului Heiner von Loipfing, va 
trebui să i-o citească soţiei mele, dar şi numai aceste 
minunate ilustraţii îi vor înălța sufletul. 

Prin aceste cuvinte, Alban se strădui şi aici să 
contracareze zvonurile referitoare la el, la soţia lui şi la 
Gaudentius. Dimpotrivă, Gisela se simţea jignită, pentru că 
acum putea să citească în limba latină mai bine decât 
nepotul lui Heiner. Dar, înainte de a-şi putea exprima 
nemulţumirea, soţul ei îi puse din nou, prevenitor, mâna pe 
umăr. 

Maestrul Jacobi spuse un preţ nu tocmai mic pentru 
frumoasa operă de artă religioasă şi Alban acceptă fără să 
clipească. 

— Mai vreau să cumpăr şi alte cărţi. Dar mai întâi o 
voi duce pe soţia mea la un negustor de postavuri. Că doar 
ştiţi: alături de mângâierea prin credinţă şi prin Sfânta 
Scriptură, gândul femeilor stă şi la îmbrăcămintea 
frumoasă şi la nimicurile la modă! 

Nu lipsi mult ca Gisela să îi spună soţului ei pe faţă 
propria părere. În aceeaşi clipă avu senzaţia că cineva îi 
striga că trebuia să mai rămână şi să caute printre cărţi 
până când va găsi ceva cu totul deosebit. 


— Lăsaţi-mă să mai zăbovesc puţin aici, domnul meu. 
Nu am mai văzut niciodată atât de multe cărţi şi aş răsfoi 
cu plăcere câteva în a căror limbă pot citi. 

O uşoară tresărire a colţului gurii ei îi arătă lui Alban 
că se simţea jignită pentru că o prezentase drept proastă şi 
vanitoasă. Pentru că voia să încheie cât mai repede 
cumpăratul cărţilor, Alban acceptă şi îi spuse maestrului 
Jacobi câteva titluri din cele solicitate de Gaudentius. 
Pentru că era vorba despre cărţi de ştiinţă, care tratau 
despre alchimie şi despre magia nobilă şi misterioasă, ce 
nu erau interzise de Biserică, negustorul nu avu nimic de 
obiectat. Îi puse Giselei în mână o carte subţire, care, 
descoperi ea cu indignare, conţinea o culegere de versuri 
pentru copii şi dispăru iarăşi în adâncurile prăvăliei sale. 

Gisela îl privi pe soţul ei. 

— Ce om ciudat. Cum de poartă roba de învăţat, când 
este totuşi un negustor? 

— Maestrul Jacobi a studiat la diverse universităţi şi 
astăzi s-ar putea numi doctor dacă nu şi-ar fi întrerupt 
studiul cu un an mai devreme pentru a-şi dedica viaţa 
cărţilor. Pentru el cărţile sunt totul, înlocuind chiar nevasta 
şi copiii. 

Gisela zâmbi. 

— S-a căsătorit cu cărţile. Aproape că îmi pare rău de 
el. 

— De ce? Dacă este mulţumit, este bine. 

— Dumnezeu nu a orânduit lumea în aşa fel ca un 
bărbat să îşi petreacă viaţa doar cu cărţile. Menirea lui 
este să se căsătorească şi să facă copii! 

— Asta vrea să fie o aluzie la mine, pentru că refuz 
ultima parte? Totdeauna m-am gândit că eşti bucuroasă că 
evit patul tău. 

Deşi răspunsul lui Alban era ironic, avea în el şi o altă 
tentă. Aşa că Gisela se bucură de revenirea negustorului, 
care căra un coş plin cu cărti. 

— Aveţi aici tot ce am găsit. La câteva cărţi va trebui, 


din păcate, să luaţi titluri alternative, care tratează aceeaşi 
temă. 

Maestrul Jacobi luă o carte din coş, o privi şi-şi 
încreţi iritat fruntea. 

— Pe aceasta am luat-o din greşeală, nu face parte 
dintre cele solicitate de dumneavoastră. 

O puse deoparte şi îi arătă lui Alban mai multe cărţi, 
pe care acesta le frunzări evident cu interes. Pe unele 
dintre ele le puse într-un teanc alături de el, pe când altele 
le înapoia librarului, nefiind interesat de ele. 

În timp ce cei doi bărbaţi erau astfel preocupaţi, 
privirea Giselei căzu involuntar asupra cărţii pe care 
maestrul Jacobi, iritat, o lăsase deoparte. Era ceva ciudat. 
Simţea nevoia să o ia, să o ţină în mână. 

— Scuzaţi-mă, maestre, mi-aţi putea da cartea aceea? 

Negustorul o fulgeră cu privirea, pentru că îl 
întrerupea dintr-o prelegere referitoare la un titlu 
alternativ, dar luă cartea şi i-o îndesă în mână. 

— Nu vă va face plăcere. Este un volum străvechi, 
scris în limba greacă. L-am achiziţionat acum mai mulţi ani 
de la un călător, dar, din păcate, nu conţinea ceea ce mă 
aşteptam, altfel aş fi putut să o vând demult. Aşa că va 
rămâne în magazin până la sfârşitul zilelor mele, ca 
amintire a unei afaceri proaste. 

— Dacă aşa stau lucrurile, aveţi ceva împotrivă să 
cumpăr eu cartea? 

Chiar şi Gisela se miră de cuvintele ei. Alban îi 
aruncă o privire supărată, pentru că interesul soţiei lui 
pentru o carte grecească misterioasă nu era potrivit unei 
bune creştine. Dar din privirea ei sfidătoare îşi dădu seama 
că se putea ajunge chiar la ceartă şi cedă. 

— Atunci, maestre, pune şi cartea aceasta alături de 
celelalte. Chiar dacă nu este nimic deosebit, mă va putea 
ajuta la studiile mele de limbă greacă. 

Mâna lui o avertiza pe Gisela să nu mai adauge ceva, 
dar aceasta îi zâmbi atât de fericită cum nu o mai văzuse 


niciodată. 

Nu putea să bănuiască că soţia lui, spre propria ei 
surprindere, se simţea atât de mulţumită şi destinsă cum 
nu mai fusese de mult. 

6. 


După discuţia purtată cu nepotul său, cavalerul 
Heiner se întorsese la burgul Loipfing. Dar nu îşi acordă 
răgaz pentru a-şi schimba îmbrăcămintea murdărită de 
drum, ci luă un prânz copios şi puse să fie înşeuat un cal 
odihnit. După care ordonă unui număr de şase oameni 
înarmaţi să îl urmeze. În alte vremuri ar fi efectuat singur 
călătoria, dar, de când îi spânzurase pe cei trei 
reprezentanţi ai ţăranilor, socotea că oricând putea fi atras 
într-o ambuscadă. Şi în această zi ţăranii îi aruncau priviri 
întunecate în timp ce traversa satul, iar în celelalte sate 
ale sale doar prezenţa oamenilor înarmaţi se părea că îi 
reţinea pe săteni să se năpustească asupra stăpânului lor 
cu coase şi furci. De aceea, cavalerul se simţi uşurat când 
ajunse pe pământul episcopului din Eichstătt. 

Drumul prin râpele reci, prăpăstioase şi prin păsurile 
înguste ale văii nu îmbunătăţise starea de spirit a 
cavalerului. Se gândi o clipă să facă un popas la Eichstätt, 
unde să bea ceva la o cârciumă. Dar, după spusele 
nepotului său, magistrul Alban şi nevasta lui vrăjitoare se 
aflau şi ei în oraş şi nu ţinea să îi întâlnească. 

Dar orele treceau şi garda lui, neobişnuită cu un 
călărit atât de istovitor, începuse să murmure. După un 
timp, cavalerul li se adresă oamenilor lui: 

— Ţineţi-vă odată gura! Nu mai este mult şi o să 
puteţi să vă odihniţi şi să beţi un vin pe socoteala mea. 

— Ne face plăcere să auzim asta, nu este aşa? zise 
unul dintre oameni camarazilor lui, care aprobară cu sârg 
şi strigară: „Să trăiască stăpânul!” 

Heiner îi privi batjocoritor şi se întrebă cum de 
putuse Dumnezeu să creeze oameni atât de diferiţi: pentru 


indivizii mărginiţi care călăreau alături de el, un pahar de 
vin acru şi o femeie dispusă la orice, indiferent de vârstă, 
reprezentau jumătate din împărăţia cerului, pe când el 
tintea cu totul alte țeluri. 

Cu puţin înaintea Crăciunului ziua nu mai era lungă, 
astfel că deja se însera când cavalerul Heiner şi oamenii 
lui ajunseră la o cârciumă căţărată pe un perete stâncos 
aproape vertical. Locul era la limita dintre episcopatul 
Eichstätt şi ducatul Bavaria, nu departe de principatul 
Ansbach şi de câteva mici domenii şi enclave. Datorită 
izolării lui, cârciuma atrăgea clienţi a căror îndeletnicire 
nu figura printre activităţile breslelor şi corporațiilor 
orăşeneşti. Când grupul intră în curte, cavalerul văzu mai 
mulţi evrei discutând sub o streaşină. Probabil că nu erau 
lăsaţi în cârciumă sau poate că nu se încumetau să-şi lase 
afară coşurile mari din răchită, cu mărfuri, cărate în 
spinare. 

Pe Herr Heiner îl mâncau palmele să îi jefuiască, deşi 
prada nu s-ar fi ridicat la mai mult de câţiva taleri amărâţi. 
Negustorii ambulanți evrei nu se mai încumetau să treacă 
de ani de zile pe pământurile lui, spre regretul ţăranilor, 
care înainte cumpărau de la aceştia cele necesare mai 
ieftin, dar acum erau obligaţi să se aprovizioneze mult mai 
scump în pieţele stăpânului din Loipfing. Cine cuteza să-şi 
procure cele trebuincioase din altă parte atrăgea asupra 
lui mânia stăpânului. Pentru că Herr Heiner câştiga bine 
din taxele pe pieţe şi din vămuială şi se hotăra repede să 
aplice pedepse grele. 

Unul dintre oamenii lui Heiner remarcă privirea 
lacomă a stăpânului său şi în sinea lui îl dezaprobă. Deşi 
era înarmat ca un războinic şi purta blazonul Loipfingului, 
rămăsese ţăran în străfundurile fiinţei lui şi suferea odată 
cu rudele şi cu foştii lui prieteni. Dar indispoziţia lui nu 
tinu mult: camarazii îşi făcură intrarea în cârciumă, goniră 
de la o masă câţiva cărăuşi şi le luară locul. Fiica 
cârciumarului, încă tânără, dar voinică, le aduse nerugată 


o stacană mare cu vin şi şase pahare şi se întoarse apoi 
către Heiner. 

— Ce ar dori nobilul stăpân? 

Oaspeți ca el veneau cu un scop aparte, iar fata îşi 
amintea că îl mai văzuse aici cu câteva săptămâni în urmă. 

— Vreau un pocal cu vin, dar din cel mai bun, după 
care vreau să ştiu dacă secretarul Eminenţei Sale 
cardinalul Callani are timp pentru mine. 

Nu era pentru prima dată când cavalerul se mira de 
ce omul de încredere al acestui puternic prelat îşi avea 
cartierul general tocmai în această cârciumă izolată şi 
privită cu prea puţină încredere. Atribuia alegerea 
caracterului confidenţial al acţiunilor lui. 

Fata făcu o reverență neîndemânatică. 

— Aşteptaţi o clipă, nobile stăpân. Am să văd dacă 
onorabilul domn are timp pentru dumneavoastră. 

În timp ce fiica cârciumarului părăsea grăbită 
încăperea, cavalerul Heiner se alătură oamenilor lui, îi luă 
unuia dintre ei paharul din faţă şi îl goli dintr-o sorbitură. 

Fiica cârciumarului se lăsă aşteptată până când 
urciorul aproape că se golise, apoi apăru cu obrajii roşii şi 
ochii strălucind, de parcă s-ar fi dedat unei alte preocupări 
decât vizita la un prelat, şi aduse şi vinul comandat şi un 
pocal din cositor pentru cavaler. 

— Secretarul Eminenţei Sale vă roagă să mai aveţi 
puţină răbdare. 

— Nu îmi rămâne altceva de făcut decât să aştept, 
pentru că nu vreau să fi venit degeaba aici. 

Cavalerul încercă să-şi ascundă  enervarea. 
Secretarul lui Callani îi ceruse să acţioneze atât de rapid, 
de parcă soarta întregii creştinătăţi era în joc, iar acum îl 
lăsa să aştepte ca pe un petiţionar. 

Se consolă cu patru pocale cu vin pentru mojicia cu 
care era tratat şi, când era pe punctul de a trece la al 
cincilea, fata veni la el. 

— Secretarul Eminenţei Sale este gata să vă 


primească. 

— Era şi timpul! 

Cavalerul se ridică, trecu cu paşi mari pe lângă 
câţiva flăcăi cam ameţiţi, care îl priviră cu interes, ca pe 
un clapon îndopat tocmai bun de sacrificat. Observă 
privirile dispreţuitoare, se întoarse şi bătu cu palma stângă 
mânerul spadei. 

— Cine vrea va simţi plăcerea ei! 

— Este călăul Heiner von Loipfing, şopti un bărbat de 
la masa alăturată. 

Pe loc interesul manifestat pentru cavaler dispăru şi 
oamenii reveniră la vinul lor. 

— Trebuia să ne ocupăm de evrei, îl mai auzi Heiner 
spunând pe unul dintre indivizi, apoi ajunse la scară şi 
urcă după fata cârciumarului. Fata îl conduse într-o 
încăpere spațioasă, bine mobilată cu un pat mare, mai 
multe sipete şi o masă cu două scaune. Pe unul dintre ele 
şedea un bărbat cu o constituţie gingaşă, purtând roba 
întunecată a unui învăţat prelat. La vederea cavalerului, se 
ridică şi veni în întâmpinarea vizitatorului. 

— Bine ai venit, Herr Heiner! Mă bucur să te pot 
saluta! Frumoasă copilă, tu poţi pleca acum. Am să te 
chem când voi avea nevoie de tine. Prelatul aşteptă ca fata 
să închidă uşa după ea şi îl privi nerăbdător pe cavaler: Ce 
ai mai aflat cu privire la Riebelsborn? 

— Deci, nu a fost deloc simplu nici să pui piciorul 
acolo, începu cavalerul încercând să prezinte străduinţele 
lui şi ale nepotului său mai anevoioase decât erau în 
realitate. 

— Dă-mi inelul! porunci secretarul fără să bage în 
seamă afirmaţia. 

Cavalerul vru să se arate indignat, dând de înţeles că 
nimeni nu avea voie să se poarte astfel cu el. Dar 
interlocutorul lui făcu un gest scurt cu mâna şi Heiner se 
trezi prezentându-şi raportul ca o slugă amărâtă în faţa 
stăpânului. Pe undeva, i se părea chiar firesc să fie aşa şi 


cavalerul se bucură când în cele din urmă secretând îl 
lăudă. 

— Desigur că mă veţi recomanda preaiînaltei 
Eminenţe? întrebă cavalerul, precum un petiţionar 
cumsecade. 

— Să nu ai nicio grijă! Îţi vei primi răsplata, prietene, 
şi ea nu va fi prea mică. 

— Ah, încă ceva: este vorba despre nepotul meu. I-a 
plăcut mult acest inel. Poate că dumneavoastră... 

Cavalerul Heiner nici nu apucă să termine propoziţia, 
că secretarul îşi şi scosese de pe deget propriul inel şi i-l 
puse în palmă. 

— Nu face nimic! Fac cu plăcere o bucurie atât de 
mică unui tânăr ambițios. Dă-i-l lui Fortunatus când îl vezi. 

Cavalerul Heiner nu îşi putu aminti să fi pronunţat 
numele nepotului său în prezenţa secretarului lui Callani, 
dar fu mai mult decât bucuros. Inelul însemna că el 
economisea costurile pentru un cadou ce ar fi trebuit să i-l 
dea acestuia. Nu uită totuşi de propria prosperitate. 

— Eminenţa Sa mi-a promis o răsplată bogată dacă îi 
fac pe plac. 

Il privi cu ochi lacomi pe firavul omuleţ, care i se 
părea ca un copil. 

Pe buzele secretarului se ivi un zâmbet îngăduitor. 

— Stăpânul meu şi cu mine nu-i uităm niciodată pe 
cei care ne-au slujit, prietene. 

Işi duse mâna la spate şi scoase la iveală o pungă 
burduşită, pe care i-o întinse cavalerului. Herr Heiner o 
dezlegă cu mâinile tremurânde şi se uită înăuntru. 
Conţinea guldeni de aur în valoare mai mare decât tot ce 
putea scoate el într-un an de la ţăranii lui. 

— Ne reîntâlnim, să zicem, peste exact o lună, tot 
aici, prietene. 

Secretarul lui Callani îi zâmbi cavalerului cu o graţie 
de parcă el însuşi ar fi fost purtătorul odăjdiilor purpurii şi 
apoi îl concedie pe Herr Heiner cu un gest de 


binecuvântare ce avea în el ceva ciudat de indecent. 
Cavalerul se înclină şi continuă să se tot încline până când 
ieşi cu spatele din odaie. 

7. 


Pretinsul secretar al tot atât de puțin existentului 
cardinal aşteptă să se închidă uşa după cavaler şi râse 
impertinent. Făptura lui se micşoră şi el redeveni Fulvian, 
slujitorul lui Cajetan, care pentru a purta discuţia cu 
cavalerul se transformase cu puţin efort magic într-un 
omuleţ. Acum, în locul robei lungi, purta obişnuitul lui 
halat scurt. Ar fi trebuit să se întoarcă imediat la stăpânul 
său Cajetan, care aştepta tensionat la culme raportul lui. 
Dar Fulvian, foarte mulţumit de sine, nici nu se gândea la 
asta. În ochii lui, Cajetan era un nebun, chiar dacă unul 
util, pentru că prinsese nenumărați oameni înzestrați 
pentru magie, pe care îi predase puterilor iadului. 

Deoarece magul, în timpul experienţelor lui, irosea 
cu nesocotinţă timpul de viaţă obţinut în schimbul 
victimelor şi trebuia să-şi reîmprospăteze rezerva de ani, 
Fulvian vedea sosind cu paşi mari ziua în care nu va mai 
trăi pe lume niciun om care să poată recunoaşte forţele 
întunericului şi să-i avertizeze pe concetăţenii lui asupra 
ei. De câţiva ani, Cajetan şi el puteau să se folosească în 
atingerea scopurilor lor şi de sfânta instituţie a inchiziţiei 
şi, de curând, reuşiseră să se strecoare până sub masca 
unor înalţi demnitari ai curiei romane, fără a trezi bănuiala 
cuiva. 

„Toate acestea mi se datorează mie”, gândi Fulvian şi 
decise că merita o răsplată. Rânjind, făcu câteva gesturi 
care, prin vrajă, aduseră în încăpere mai multă lumină, 
fără ca măcar o singură rază să scape afară prin 
crăpăturile uşii sau ale obloanelor ferestrelor. În acelaşi 
timp, din cameră dispărură urmele vieţii, iar zgomotele 
hanului se stinseră, ca şi urletul vântului şi foşnetul 
arborilor. 


Mulţumit de ceea ce făcuse, Fulvian se duse la uşă şi 
o întredeschise. 

— Fato, adu vin! strigă el. 

Imediat se auziră paşi uşori pe scară. Uşa se deschise 
complet şi în încăpere intră fiica hangiului, în mână cu un 
urcior din cositor plin cu vin. Lumina neobişnuită din 
interior o orbi şi pentru câteva clipe închise ochii. Timp 
suficient pentru Fulvian ca printr-o mică vrajă să închidă şi 
să blocheze uşa. 

Când fata redeschise ochii, lângă ea se afla o făptură 
ca un copil, cu figura unui sugar îmbătrânit prematur. 
Făptură care ar fi părut inofensivă de nu ar fi fost privirea 
nerăbdătoare şi semnul explicit al bărbăţiei ei. 

— Intinde-te pe pat! porunci Fulvian. 

Fata chicoti, în timp ce îl privea pe cel din faţa ei cu 
un amestec de scârbă şi fascinaţie. 

— Doar nu vreţi să spuneţi că puteţi satisface o 
femeie cu aia? Doamne, chiar aş vrea să o văd şi pe asta! 

La pronunţarea cuvântului „Doamne”, faţa lui Fulvian 
se schimonosi de parcă l-ar fi durut toţi dinţii. Îşi dădu 
seama că făcuse cel puţin o greşeală. Era prea obişnuit ca 
cele două slujnice din burg să cadă imediat pe spate în faţa 
lui şi uitase complet că pe o femeie străină ar fi trebuit mai 
întâi să o seducă. 

Ca un şarpe se strecură lângă fata hangiului şi o 
cuprinse cu ambele braţe. Privirea lui pătrunse adânc în 
ochii ei şi el îi simţi disponibilitatea cu care se dădea altor 
clienţi pentru bani ori pentru un cadou drăguţ. De aceea, îi 
plimbă prin faţa ochilor o bijuterie din argint. 

— ţi place? O primeşti dacă te întinzi în pat şi îmi 
faci voia. 

— Mă veţi răni, domnule. 

Pe faţa fetei se citea lupta dintre dorinţa de a avea 
podoaba şi teama de Fulvian. Nu-i dădu de ales, ridicând-o 
şi purtând-o până la pat ca pe un fulg. Mâinile îi erau atât 
de abile, că ea se trezi goală, fără măcar să ştie cum îşi 


pierduse veşmintele. Nu mai opunea rezistenţă şi era gata 
să cedeze creaturii diavoleşti. 

Fulvian îi privea faţa aprinsă de patimă şi în sine îşi 
bătea joc de slăbiciunea omului, care îl face atât de uşor 
de ademenit pe o cale greşită. Se gândi la numeroasele 
femei, pe care de-a lungul secolelor, din însărcinarea 
Satanei, adevăratul lui stăpân, le ademenise spre a le 
strica sufletele şi din nou constată cât de supărător era să 
se afle sub această înfăţişare pentru a-l păcăli pe Cajetan 
că era creaţia lui. li era tot mai dificil, pentru că avea deja 
un rang înalt în suita lui Lucifer. Dar era atât de mare 
răsplata ce îl aştepta dacă, în chip de pretins servitor al lui 
Cajetan, îl conducea pe acesta în spiritul stăpânului său şi 
nimicea oamenii care deranjau lucrarea iadului, încât, de 
fiecare dată când i se făcea greață de înfăţişarea lui, se 
consola totuşi. In definitiv, misiunea lui avea şi părţile ei 
plăcute şi, cu această agreabilă constatare, continuă până 
când fiica hangiului îl imploră să înceteze, pentru că altfel 
ar muri de plăcere. 

— Dacă mă asculţi, vei mai putea gusta deseori 
aceste desfătări! 

Vedea că îi înfrânsese rezistenţa şi o făcuse sclava lui 
ascultătoare. 

Fata încuviinţă pierdută. 

— Ce trebuie să fac, stăpâne? 

— Am să îţi spun la momentul potrivit. 

Fulvian o mângâie pe coapse şi apoi o privi cum îşi 
îmbrăca rochia şi îşi aranja părul. Socotea că era 
important să supravegheze mai bine spelunca aceasta. Aici 
veneau destul de des oameni pe care nu îi puteai vedea în 
altă parte şi printre ei puteau fi şi unii înzestrați, pe care, 
cu ajutorul lui Cajetan, să îi captureze, ca să îi poată preda 
adevăratului său stăpân. Totodată trebuia să îşi extindă 
căutările până la graniţele creştinătăţii. De ţările păgâne, 
în care stăpânul lui era temut sub diverse denumiri, se 
ocupau alte căpetenii ale întunericului, dar aceştia 


înregistraseră mult mai puţin succes decât el. Ceea ce se 
datora faptului că de partea lui se afla un ajutor supus şi 
uşor de dirijat. Dar, în ciuda succeselor lui, Fulvian aştepta 
cu bucurie ziua în care nu va mai avea nevoie de bătrânul 
vrăjitor, pe care îl va lua cu el în iad. Acolo, îşi jura nu 
pentru prima dată Fulvian, îi va plăti lui Cajetan pentru 
fiecare lovitură şi pentru fiecare cuvânt urât cu chinurile 
iadului. 

Dar încă nu era timpul. Fulvian scoase din pelerina 
sa o piatră mică, strălucind sumbru, fixată pe o bandă din 
piele, şi o atârnă de gâtul fetei. 

— Acum du-te! îi ceru acesteia. 

Fata hangiului se plecă şi părăsi încăperea. La un 
gest al homunculusului în odaie răsunară din nou 
zgomotele lumii înconjurătoare până atunci suspendate de 
vraja lui. Se pare că sosiseră noi clienţi, pentru că se 
auzeau voci puternice, poruncitoare. 

— Cât mai este până la casa acestui astrolog? întrebă 
cineva cu accent străin. 

Trebuie că se referea la Cajetan. 

Pentru Fulvian era prima ocazie de a folosi talismanul 
dăruit fetei hangiului. La un gest al său, îi văzu pe străini 
ca şi cum s-ar fi aflat în faţa lui, iar gura sa era aceea care 
vorbea prin fată. 

—  Scuzaţi-mă, nobile domn, dar, dacă doriţi 
informaţii despre marele astrolog, le puteţi primi aici. 
Ajutorul lui se află sus, într-una dintre odăi. Dacă doriţi, vă 
conduc la el. 

— Vreau! 

Bărbatul cu vorbirea atât de aspră era nobil, 
judecând după port, pentru că purta nişte pantaloni puţin 
deasupra genunchiului, o tunică strâmtă, un mantou 
albastru-închis lung până la genunchi, cu broderii de 
argint şi o şapcă tivită cu blană. Doi dintre însoțitorii lui 
erau îmbrăcaţi asemănător, poate puţin mai modest, dar 
arătau de-asemenea ca nişte nobili. Restul grupului se 


compunea dintr-o mică armată de servitori, robi şi soldaţi 
demnă de un duce. 

În timp ce Fulvian se întreba cine putea fi străinul, 
acesta, urmând-o pe fata hangiului, ajunsese la etajul lui. 
Homunculusul îşi schimbă rapid înfăţişarea, apărând din 
nou ca un tânăr mic de statură, şi încercă să îşi alunge 
supărarea. Era în puterea lui să se arate sub orice 
înfăţişare nobilului, chiar şi în aceea a stăpânului său, 
care, după podoabele de pe îmbrăcămintea oaspetelui, 
trebuie că ocupa un tron în îndepărtata Spanie. Dar, dacă 
ar săvârşi o asemenea imprudenţă, Cajetan ar afla despre 
enormele lui puteri, şi fiinţe dotate, ca soţia lui Alban sau 
cele două vrăjitoare captive din celulele lui Cajetan, ar 
observa prezenţa forţelor magice şi ar pune-o în legătură 
cu iadul. La acest gând, Fulvian scuipă ca un motan călcat 
pe coadă. Se stăpâni şi se înclină în faţa nobilului care 
tocmai intra şi care, după cum explică unul dintre 
însoțitorii lui, se numea Don Ramón de Mandares y 
Cornada. 

— Fiţi binevenit, Domnia Voastră! 

Fabian citi în expresia arogantă a vizitatorului cât de 
uşor ar fi să îi manipuleze pe acest Don Ramón şi pe 
însoțitorii lui. Credea că ştia deja ce voiau aceştia de la 
Cajetan: ajutor pentru regele lor Carlos, care ridica 
pretenţii la coroana Sfântului Imperiu Roman, ca urmaş al 
bunicului său Maximilian. Această demnitate era una din 
cele două demnități supreme ce le putea conferi 
creştinătatea. Cealaltă era tiara papală, pe care Fulvian 
spera că într-o zi o va aşeza pe capul unuia dintre propriii 
slujitori. După care victoria armiei iadului nu va mai putea 
fi împiedicată. 

— Sunteţi mâna dreaptă a acestui învăţat? 

Tonul superior din vocea spaniolului îl făcu pe 
Fulvian să regrete şi mai mult că trebuia să se prefacă. 

— Sunt servitorul lui Herr Cajetan, răspunse el cu un 
uşor şuierat. 


— Unde se află acest Cajetan? Trebuie să vorbesc cu 
el, chiar dacă eu consider că nu este neapărat nevoie. Cum 
l-ar putea sfătui pe regele Castiliei şi Aragonului un cititor 
în stele dintr-o regiune atât de izolată ca aceasta! 

Fulvian, care între timp îşi recăpătase complet 
autocontrolul, se plecă cu devoțiune. 

— Dacă părerea dumneavoastră este că vă irosiţi 
timpul, nu trebuie să îl consultaţi pe stăpânul meu. 
Maestrul Cajetan este suficient de ocupat cu întocmirea 
horoscopului pentru Majestatea Sa regele Francisc al 
Franţei. 

Zâmbetul homunculusului nu reduse din otrava 
răspunsului. 

Don Ramón înghiţi momeala şi continuă: 

— Ce vrea acest francez jalnic de la stăpânul tău? 

— Acest lucru scapă cunoaşterii mele. 

Fulvian rânji în sinea lui cu satisfacţie. Acum, 
spaniolul acesta îngâmfat era ca peştele ce înghiţise 
cârligul. Referirea la Francisc din casa Angouleme, care se 
urcase de curând pe tronul Franţei, dezlănţui furia lui Don 
Ramón. Cei doi regi, de Castilia-Aragon şi al Franţei, erau 
asemănători: tineri, ambiţioşi şi se urau de moarte. 

— Du-mă la stăpânul tău! îi porunci, scrâşnind din 
dinţi, Don Ramón pretinsului slujitor. 

Fulvian arătă zâmbind către fereastra ale cărei 
obloane erau acum deschise tot printr-o vrajă şi prin care 
se vedeau doar stelele. 

— Acum, imediat, stăpâne? Priviţi, s-a lăsat noaptea. 

În ciuda dorinţei lui arzătoare de a-l interoga asupra 
planurilor francezului pe cititorul în stele pe care abia îl 
ponegrise, Don Ramón admise că era mai bine să aştepte 
următoarea zi. 

— Pornim la drum imediat ce se luminează! 

— Aşa să fie! 

Fulvian se plecă din nou şi urmări cum celălalt părăsi 
odaia fără a saluta, urmat de însoțitorii lui ce rămăseseră 


muţi tot acest timp. Imediat ce uşa se închise după ei, faţa 
homunculusului se schimonosi într-o grimasă sarcastică. 

— Îţi voi arăta unde îţi este locul, javră! 

Îşi puse în mişcare capacităţile vrăjitoreşti şi, după 
ce constată că pe coridor nu exista niciunul dintre acele 
puncte luminoase ce trădau prezenţa unui om înzestrat 
magic, zâmbi satisfăcut şi se roti o dată pe loc. Acum, în 
locul homunculusului în cameră se afla o femeie tânără. La 
un gest al său, apăru o oglindă şi Fulvian începu să se 
aranjeze ca o târfă cochetă. După ce zgomotele din han se 
stinseră şi clienţii se retraseră să doarmă, părăsi camera 
prin uşa încuiată şi în acelaşi fel pătrunse în odaia 
spaniolului. 

Don Ramón dormea buştean. Totuşi, când mâini 
versate îi atinseră cele mai sensibile părţi ale corpului şi 
simţurile îi fură aţâţate la maximum, gemu de plăcere şi 
deschise ochii, înainte ca spaniolul să se fi trezit complet, 
Fulvian aruncă asupra lui o vrajă ce îl făcea să îşi urmeze 
instinctele, fără a fi conştient pe deplin de ce face. În timp 
ce Fulvian, ca spirit rău, se afla sub Don Ramón şi simţea 
cum acesta îşi găsea satisfacția în el, pe faţa lui apăru un 
zâmbet de mulţumire. Acum era în stare să o însămânţeze 
pe una dintre cele două slujnice din burgul lui Cajetan sau 
poate chiar pe amândouă. Cel puţin una dintre ele va da 
naştere unui copil înzestrat magic, oferindu-i astfel lui 
Cajetan alte trei decenii de viaţă în plus. Împreună cu 
victimele aflate în carcera burgului, la Riebelsborn şi la 
Nurnberg, cu toate experimentele mistuitoare ale magului, 
îi vor asigura acestuia destul timp şi forţă pentru a se 
stabili în locuri mai favorabile şi a-i procura stăpânului său 
alte victime. 

O clipă Fulvian se gândi dacă trebuia să meargă 
chiar până la a aduce pe lume alte fiinţe înzestrate pentru 
magie, deşi sufletele acestora îi erau garantate. Dacă 
magul nu s-ar pierde în jocuri copilăreşti precum 
răzbunarea faţă de cei de la Riebelsborn, ar fi fost de mult 


unul dintre cei mai puternici înalţi prelați care stăteau ca 
un păianjen în plasa prea puţin sfintei inchiziţii şi ar fi 
putut să elibereze lumea mai repede şi mai temeinic de 
aceia care puteau să-i stea în cale adevăratului stăpân al 
lumii. El însuşi nu ar mai fi trebuit să joace rolul bufonului 
unui vrăjitor, care încet-încet dădea în mintea copiilor. Dar 
imediat îşi dădu seama că mai întâi trebuia să îl ajute pe 
pretinsul lui stăpân să îşi prelungească viaţa, pentru că ar 
fi fost greu să găsească o altă unealtă tot atât de docilă. 

În urma acestor cugetări, Fulvian ajunse la concluzia 
că nu ar fi util scopurilor sale ca magul Cajetan să obţină 
prea uşor victimele necesare prelungirii vieţii lui şi decise 
doar să încerce să le lase grele pe Lina şi pe Mine. Se 
retrase de sub spaniol, care adormi iarăşi pe loc, şi se 
îngriji cu o vrajă uşoară ca acesta să socotească cele 
întâmplate ca pe un vis tulburător. Reveni mulţumit în 
odaia lui. În singurătatea din burgul lui Cajetan aproape că 
uitase ce putere avea asupra oamenilor. Deoarece numărul 
oamenilor cu darul magiei se redusese drastic, nu în cele 
din urmă din pricina lui Cajetan, şi nu mai exista în aceeaşi 
măsură ca altă dată pericolul de a fi recunoscut ca demon, 
îşi propuse să urmeze mai des propria cale. Cu această 
decizie, Fulvian se culcă şi intră într-o amorţeală pe care 
un om ar fi socotit-o un somn adânc. Dar spiritul lui 
rămânea treaz, făurind planuri care în viitorul apropiat să 
facă din Cajetan stăpânul creştinătăţii. Cu papa ca 
marionetă va fi uşor să obţină puterea asupra tuturor 
sufletelor din această parte a lumii. Dar nu pentru mult 
timp, căci Fulvian gusta plăcerea, ca după ridicarea 
magului înfumurat la cele mai înalte onoruri, să îl poată 
arunca în cel mai adânc întuneric. 

8. 


Cam în acelaşi timp în care homunculusul se deda 
fanteziilor lui, Gisela era întinsă trează şi crispată în patul 
ei de la hanul Vulturul Negru din Eichstätt şi asculta 


sforăitul uşor al lui Alban. Pentru că în faţa oamenilor 
treceau drept soţ şi soţie, trebuiau să doarmă în aceeaşi 
cameră şi în acelaşi pat. Dacă ar fi stat în camere diferite, 
oamenii din han s-ar fi mirat şi ar fi comentat. Între timp, 
Gisela aflase ce poveşti ciudate circulau cu privire la cei 
care locuiau în Riebelsborn şi la ea şi acum înţelegea de ce 
Alban procedase faţă de maestrul Jacobi de parcă ea ar fi 
fost o copilă fără minte, care avea nevoie să fie strunită de 
un bărbat. Totuşi o supăra faptul că trebuia să-şi ascundă 
şi aptitudinile fireşti. 

Alban murmură în somn ceva ce părea a fi „Gisela”. 

— Ce doreşti, stăpâne? întrebă ea îngrozită, crezând 
că acesta se trezise şi o voia pe ea. Deşi dezinteresul 
manifestat de Alban în ultimele săptămâni şi luni o rănise 
puţin, nu era pregătită sufleteşte pentru o împreunare 
trupească cu el. De aceea, fu bucuroasă când, după un 
mormăit scurt, acesta se răsuci şi doimi în continuare. 
Numai că ocupa cea mai mare parte a patului şi ea se afla 
atât de aproape de margine, încât era în pericol să cadă 
din pat. Pentru a sta mai comod, ar fi trebuit să se apropie 
de el şi asta era tocmai ceea ce nu voia. De aceea, se 
ridică, se îmbrăcă şi se duse la fereastră. Afară, cu 
excepţia  strigătelor paznicului de noapte care erau 
destinate liniştirii orăşenilor, domnea calmul. Gisela privi 
stelele care sclipeau ca nişte scântei de aur şi se întrebă 
cum de ajunseseră acestea atât de sus. 

În ultimul timp îşi punea întrebări în legătură cu 
aproape tot ceea ce vedea şi se simţea vinovată, pentru că 
acasă fusese învățată ce trebuia să intereseze o fată 
cuminte şi o viitoare soţie. O soţie trebuia să se ocupe de 
gospodărie şi să îşi ajute soţul în afaceri, preluând sarcini 
sâcâitoare, cum ar fi munca cu registrele şi supravegherea 
slugilor. Dar toate chestiunile de natură spirituală, cu care 
se ocupa bărbatul, trebuia să le lase în seama acestuia. 
Aşa vorbeau orăşenii în jurul mesei de la cârciumă, aşa 
predicau preoţii de la amvon, aşa scriau învățații în cărţile 


lor. Dar, după mai bine de o jumătate de an de învăţătură 
sub stricta supraveghere a lui Gaudentius, când aflase mai 
multe decât ştiau cei mai mulţi aparţinători ai sexului aşa- 
numit superior, se întreba dacă era corect ca femeile să fie 
excluse de la tot ce era cu adevărat interesant. Cu 
siguranţă că ea avea mai multă minte decât acel preot 
închipuit Fortunatus, care cu chiu, cu vai abia era în stare 
să repete papagaliceşte formulele latine învăţate pe 
dinafară. 

Părintele Maternus fusese un om cu totul altfel: el 
ştia cum să îşi îndrume enoriaşii să urmeze calea virtuţii şi 
se ocupa de grijile şi de nevoile fiecăruia. Gisela simţi 
brusc impulsul de a merge la Nurnberg şi de a vorbi cu 
duhovnicul ei. Acesta ar înţelege-o şi ar putea-o sfătui. 

Cu un oftat renunţă la acest gând. Nu avea cum să 
ajungă acolo, pentru că atât la Riebelsborn, cât şi aici, la 
Eichstätt, nu era decât o prizonieră tratată bine, sclavă a 
lui Gaudentius şi soţie nedorită a unui bărbat care 
acceptase căsătoria pentru că aceasta era unica 
posibilitate de a dispune de puterile ei. 

Aceste gânduri o readuseră la sarcina ei şi la 
lucrurile pe care nu le bănuiau nici Gaudentius şi nici 
Alban. 

— Dar va trebui să le explic totul! Duşmanul este 
mult mai puternic decât cred ei şi eu nu am şanse să îl 
înving de una singură. 

Îşi auzi propria voce şi se îngrozi. Chiar fuseseră 
acestea gândurile ei? Chiar era prea slabă pentru a-l opri 
pe Cajetan şi pentru a salva sufletele osândite de el? 
Atunci tot ceea ce învăţa şi toate exerciţiile ar fi zadarnice. 
O cuprindea îndoiala, dar îşi arătă dinţii în direcţia în care, 
în depărtare, crezu că simte ceva întunecat, un rău 
profund. 

— Nu am să cedez şi nu am să dau greş! 

— Ar trebui să dormi, nu să vorbeşti cu tine însăţi, 
draga mea! Mâine-dimineaţă voiai să mergi cu Anna din 


nou la cumpărături. Pentru asta ar trebui să fii odihnită. 
Alban se trezise şi se ridicase în capul oaselor. Acum băgă 
de seamă că luase în stăpânire aproape întregul pat. Te-am 
împins jos din pat? întrebă el simțindu-se vinovat. 

Gisela dădu din cap, dar, cum în întuneric gestul nu 
putea fi văzut, zise: 

— Nu, pentru că l-am părăsit eu la timp. 

— Imi pare rău, eu... Alban se întrerupse, se ridică şi- 
şi luă lenjeria. Am să dorm lângă pat, pentru ca tu să îţi 
găseşti liniştea, draga mea. Am să pun la loc păturile 
mâine dimineaţă, înainte de venirea cameristei. Nimeni nu 
va băga nimic de seamă. 

— Nu trebuie... începu Gisela, dar simţi cât de 
obosită era şi se dezbrăcă din nou. 

Alban o văzu mişcându-se ca o umbră în dreptul 
ferestrei ceva mai luminoase şi fu bucuros că întunericul 
învăluia silueta soţiei lui. De când devenise din nou mai 
uman, apropierea ei exercita asupra lui o putere de 
atracţie căreia doar cu mare efort reuşea să-i reziste. „Va 
trebui ca în viitor să o evit pe Gisela mai mult decât am 
făcut-o până acum”, îi trecu prin cap. Şi, mai ales, nu 
trebuia să o mai întâlnească în postura de Georg Streller. 
Sub înfăţişarea sa reală era foarte sensibil la frumuseţea 
Giselei şi abia îşi mai putea controla sentimentele. 

O auzi strecurându-se sub pătură şi, după scurt timp, 
îi ajunse la urechi respiraţia ritmică, uşoară, care trăda 
faptul că adormise. El însuşi luptă mult timp cu sine şi cu 
simţurile lui răscolite, până când oboseala îl învinse şi pe 
el. Dar în visurile sale îl văzu pe Cajetan chinuind-o 
cumplit pe Gisela, în timp ce el era alături şi nu putea 
mişca un deget. 

9. 


Deoarece Cajetan voia să ascundă de priviri străine 
existenţa burgului său, crease în apropiere un loc unde 
putea să primească oaspeţi şi să negocieze cu «i. 


Capacităţile lui Fulvian i-ar.fi permis să facă un palat cum 
mai frumos nu putea să aibă nici măcar împăratul, papa 
sau sultanul osmanlâilor. Şi în această zi pe homunculus îl 
mâncau palmele să modeleze domeniul măcar într-un mod 
ceva mai opulent, când remarcă privirile dispreţuitoare pe 
care Don Ramón de Mandares y Cornada şi nobilii lui 
însoțitori le aruncau asupra construcţiei cu turnul pătrat în 
vârful căreia era amenajat observatorul astronomic. Dar, 
pentru toată lumea, Cajetan trecea drept cititor în stele şi 
astronom şi în această calitate o construcţie costisitoare ar 
fi atras atenţia în mod nedorit. 

Grupul intră călare pe poarta care se deschisese ca 
mânuită de o mână invizibilă şi ajunse într-o curte 
interioară exact atât de mare cât să cuprindă întreaga 
suită a spaniolului. În timp ce Don Ramón privea 
nedumerit arcadele ce înconjurau curtea şi care aminteau 
mai curând de Italia sau de propria patrie decât de stilul 
arhitectural de aici ori de construcţiile greoaie ale 
cavalerilor, Fulvian bătu din palme. 

Administratorul şi mai mulţi slujitori sosiră în grabă 
şi îi întâmpinară pe oaspeţi în tăcere. Ca şi străjile 
burgului, erau câini transformați în oameni, pe care 
Cajetan, cu ajutorul magic al lui Fulvian, îi dresase să-şi 
îndeplinească obligaţiile ce le reveneau. Erau mai 
ascultători şi mai credincioşi decât oamenii adevăraţi, cu 
care Cajetan avusese mai curând experienţe proaste în 
vremurile trecute. În aceste zile era mai mic pericolul să 
treacă pe aici cineva care să pătrundă vraja. Şi, chiar în 
această situaţie, persoana făcea de cele mai multe ori 
parte dintre apatrizi sau dintre oamenii care din cauza 
îndeletnicirii lor puse în afara legii erau consideraţi 
necinstiţi şi nu puteau reprezenta un pericol pentru 
Cajetan. 

— Intraţi, stăpânul meu se va ivi de îndată! 

Fulvian se întoarse cu un zâmbet prietenos către Don 
Ramón, arătându-i o uşă boltită ce dădea în interiorul 


clădirii principale. 

— De oamenii dumneavoastră se va avea mare grijă, 
adăugă el când spaniolul şovăi. 

Era adevărat, căci servitorii-câini urmau să îi 
conducă pe străini într-una din clădirile-anexă şi să le 
servească mâncăruri şi vin, după care oaspeţii aveau să 
adoarmă plăcut şi să se trezească la un semn al lui Fulvian. 

Un servitor cu pantaloni până la genunchi şi cu 
tunică neagră îi primi pe Don Ramón şi pe însoțitorii lui 
nobili într-o sală cu pereţii acoperiţi de covoare pe care 
erau reprezentate în fir de aur şi de argint stelele, luna şi 
semnele zodiacale. Scaune comode te îndemnau să stai, iar 
pe masă se afla o carafă, în care vinul scânteia în lumina a 
o mulţime de lumânări, alături de paharele din cristal 
şlefuit. 

Fulvian se plecă zâmbind în faţa lui Don Ramón. 

— Vă rog să mă scuzati, nobile domn, vreau să îi dau 
de ştire onorabilului Cajetan de venirea dumneavoastră. 

Spaniolul făcu un gest cu mâna, de parcă ar fi vrut să 
îl alunge. 

— Fă-o, şi grăbeşte-te! Nu sunt obişnuit să aştept! 

Homunculusul primi observaţia cu un zâmbet 
îngăduitor, pentru că vinul care tocmai îi fusese servit 
spaniolului îl va face pe acesta să i se pară că aşteptase 
doar o clipă sau două. Fulvian părăsi sala cu un rânjet 
batjocoritor pe buze, ieşi în aer liber pe o uşă invizibilă din 
afară şi urcă în grabă muntele. 

Cajetan îl aştepta deja la poartă. 

— Ce s-a întâmplat? De ce ai avut nevoie de atâta 
timp? Şi cine sunt oamenii din casa de oaspeţi? Nu mi-au 
fost anunţaţi. 

Magul era prost dispus, pentru că toată arta lui nu 
fusese de ajuns pentru a mai arunca o privire în interiorul 
Riebelsbornului. Aşa că smulse din mâna lui Fulvian inelul 
pe care acesta îl primise de la cavalerul Heiner şi spiritul 
lui intră în piatra întunecată. In câteva clipe revăzu toată 


perioada pentru care Fortunatus avusese nevoie de două 
săptămâni. Apoi aruncă inelul într-un colţ pufnind supărat. 

— Nu iese bine niciun lucru dacă nu îl fac eu însumi! 
Şi doar i-am explicat cavalerului Heiner la ce trebuie să fie 
atent nepotul lui! 

— Preoţelul chiar a procedat aşa. Dar la Riebelsborn 
există puteri care nu ne permit să vedem ce se petrece 
acolo. În spatele lor se află tânăra vrăjitoare, stăpâne! Pe 
toţi demonii întunericului, dacă ea ar fi ucenica mea ori a 
dumneavoastră, l-ar putea câştiga pe orice rege sau 
împărat de partea dumneavoastră şi ne-ar supune nouă 
întregul lui imperiu. 

Fulvian uită pentru o clipă că rolul lui era doar de 
slugă artificial creată a lui Cajetan şi îşi dădu frâu liber 
fanteziei. 

Cajetan gesticulă posomorât. 

— Femeia se agaţă prea tare de Cristos şi de sfinţi. 
Mai întâi ar trebui să îi năruim credinţa în Dumnezeu 
pentru a o putea câştiga de partea noastră şi chiar şi 
atunci va rămâne un pericol pentru mine. Cine a gustat din 
putere nu mai vrea să se supună, ci doar să obţină şi mai 
mult. 

Fulvian îşi ascunse zâmbetul, pentru că trăise 
momentul când magul încercase să se unească cu o femeie 
înzestrată asemănător. Deşi îi prelungise viaţa de mai 
multe ori, ea se dovedise orgolioasă şi nerecunoscătoare, 
aşa că în cele din urmă trebuise să o înlăture. 

Cajetan se gândi cu nostalgie la acele vechi vremuri, 
când pe lume mişunau nenumărați oameni cu înzestrări 
supranaturale. Acum abia mai găsea suficiente fiinţe 
excepţionale pentru a-şi asigura două sute de ani de viaţă. 
De aceea, îşi puse problema dacă nu cumva ar trebui să o 
facă pe Gisela mamă a unor descendenţi, înainte de a-i 
jertfi sufletul. În acest fel ar putea dispune de o rezervă de 
persoane înzestrate pentru magie, care l-ar ajuta să iasă 
din impas. 


Gândul îl conduse pe mag la o nouă idee: 

— Ce ar fi dacă le-am oferi străinilor la pat pe Mine şi 
pe Lina? Poate că una dintre ele rămâne grea şi naşte un 
copil înzestrat. 

Fulvian, care avea alte planuri pentru cele două 
femei, dădu dezaprobator din cap. 

— Iertare, stăpâne, ambele sunt o cauză pierdută. 
Mine şi Lina, având doar slabe calităţi, nu vor aduce pe 
lume copii utilizabili. Cu certitudine că nu vă vor fi de 
folos. 

— Şi ce altceva ar trebui să facem? 

— Să facem rost de un tânăr înzestrat pentru magie, 
care să preia această treabă. Am deja pe cineva în vedere. 

Fulvian rânjea ca un student care reuşise să 
deseneze pe spatele robei magistrului său o pocitanie. 

— Şi pe cine anume? întrebă iute Cajetan. _ 

— Mă gândesc la Hans Guldener, fratele Giselei. [i 
plac tare mult tinerele şi le-ar lăsa urgent grele pe cele 
două femei. Poate l-am putea împreună şi cu Kezia. Ea este 
drăguță, iar tânărul Guldener precis nu o va respinge. 

Cajetan, încă slăbit de drogurile luate pentru a 
pătrunde dincolo de vraja de apărare a Riebelsbornului, îşi 
pierdu deja interesul pentru vreun plan de viitor. 

— Cine sunt de fapt cei pe care mi i-ai adus? Sper că 
merită să stau de vorbă cu ei. 

— Merită cu siguranţă, stăpâne. Conducătorul lor 
este un spaniol de rang înalt, aflat în slujba regelui Carlos. 
După cum ştiţi, acesta speră din tot sufletul să urmeze la 
tron bunicului său Maximilian. Şi pentru a-şi atinge scopul 
ar pune în mişcare e... cerul şi iadul, motiv pentru care şi-a 
amintit de astrologul şi savantul Cajetan. 

La cuvântul „cer”, limba lui Fulvian se cam înnodă. 

— Va trebui în curând să renunţ la această înfăţişare, 
înainte ca cineva să observe că pretinsul cititor în stele ar 
trebui să aibă mult peste o sută de ani. Cajetan mârâi uşor, 
deoarece o nouă înfăţişare însemna să renunţe la faima 


câştigată ca cititor în stele şi să o ia de la capăt. Nu, câţiva 
ani mai merge. Aşteaptă aici să mă schimb! 

Cajetan se întoarse în burg şi reapăru sub înfăţişarea 
de bătrân cu barbă albă lungă, pe a cănii robă scânteiau 
stele şi sori. Pe cap avea o bonetă prevăzută cu o bandă 
îngustă cu stele, iar în mână ţinea un toiag lung, cu 
mânerul împodobit cu o piatră prețioasă neagră, mare cât 
oul de găină. 

Era evident mulţumit de cum arăta, pentru că se 
adresă homunculusului mult mai bine dispus: 

— Hai, Fulvian, să nu îl lăsăm să aştepte pe acest 
prea nobil senior. 

10. 


Don Ramón îşi îndulcise aşteptarea cu un pocal de 
vin bun şi tocmai se pregătea să spună o anecdotă pe care 
cei doi însoțitori de rang înalt ai lui o mai auziseră de o 
duzină de ori, când uşa se deschise şi intră Cajetan. 

Magul gustă impresia produsă asupra oaspeţilor, în 
special asupra conducătorului delegaţiei spaniole. 
Expresia înfumurată a lui Don Ramos şi surâsul lui 
superior aflat încă pe buze făcură loc unei uimiri aproape 
copilăreşti şi temerii de forţele înalte. 

Cajetan îi întâmpină nepoliticos. 

— Domnii mei? Ce doriţi? Nu dispun de mult timp! 

Iritarea evidentă a magului, care trata nişte oaspeţi 
de rang înalt ca el şi însoțitorii lui ca pe nişte petiţionari 
sâcâitori, nu era neapărat ce aşteptase Don Ramón de la 
vizita sa. Vru să sară în sus, dar brusc i se păru ceva 
normal ca un om precum Cajetan, care se slujea de forţele 
universului, să acorde puţin timp şi chiar mai puţină 
înţelegere lui şi altora ca el. 

— Scuze, dar... Se opri ca să îşi pună gândurile în 
ordine. Oricum, se afla aici ca trimis al Majestății Sale, 
Don Carlos de Castilia şi Aragón, cel mai puternic 
domnitor al vechii şi al noii lumi, şi nu ca cerşetor. Sunteţi 


Gaetano, cititorul în stele? 

— Sunt Cajetan, astrolog al principilor şi al regilor. 

Spaniolul încercă să nu se lase intimidat a doua oară. 

— Sunteţi în slujba unor persoane atât de înalte, dar 
trăiţi aici, în sălbăticie, iar nu la curtea celor pe care 
pretindeţi că îi consiliaţi? 

— Aţi venit ca să mă jigniţi sau ca să aflaţi ceva de la 
mine? Dacă vreţi să mă jigniţi, mai bine vă întoarceţi de 
unde aţi venit! 

Cajetan îl puse astfel pe spaniol în dificultate. Lui 
Don Ramón îi repugna să îl trateze pe astrolog ca pe un 
înalt personaj, ba chiar situat deasupra lui, dar ordinele 
primite în patrie erau clare. 

De aceea, strângând din dinţi, execută o plecăciune 
suficient de respectuoasă spre a mulţumi un duce. 

— Iertaţi-mă, Herr Cajetan, pentru că vă consum din 
timp. Totuşi, stăpânul meu, regele Carlos, doreşte lămuriri 
de la dumneavoastră. 

— Vorbeşte! 

— Este vorba despre tronul pe care astăzi se mai află 
încă împăratul Maximilian şi pe care caută să îl 
dobândească stăpânul meu. Un om de încredere din 
Germania v-a recomandat drept o persoană care l-ar putea 
ajuta pe Majestatea Sa. 

— Eu, un simplu cititor în stele aflat în sălbăticia 
asta? 

În ciuda ironiei din vorbele lui, solicitarea era pe 
placul lui Cajetan. Carlos, rege al ţărilor spaniole şi 
principe al Burgundiei, reprezenta doar unul dintre mai 
mulţi pretendenți la coroana Sfântului Imperiu Roman şi 
era ultimul care trimisese soli la el. Ceea ce magul 
considera a fi un gest de desconsiderare şi de aceea voia 
să-i dea de furcă spaniolului. 

— Se spune că aţi întocmit horoscoape extrem de 
precise. Stăpânul meu ar vrea să ştie dacă pretenţia sa la 
tron va fi încununată de succes şi prin ce mijloace ar putea 


să influenţeze destinul în favoarea sa. 

— Aşteptaţi foarte mult! 

In vocea lui Cajetan plutea încă ironia. Nu exista 
nimeni care să cunoască mai bine decât el structurile 
imperiului. Prin experienţa şi cunoştinţele dobândite de-a 
lungul a trei milenii, era în stare să prevadă cum va 
reacţiona şi cu ce sumă putea fi cumpărat fiecare principe 
elector. 

— Puteţi sau nu puteţi? răbufni încă o dată mândria 
spaniolului. 

Cajetan îşi mângâie cu mâna dreaptă barba 
artificială. 

— Pot să îi dau stăpânului dumneavoastră sfatul cel 
bun, dar acest lucru îşi are preţul său. 

Spaniolul înghiţi în sec. Cu tot aurul jefuit de 
conchistadorii lui Carlos din Lumea Nouă, tezaurul 
acestuia era gol, iar banii lichizi reprezentau o raritate. 

— Ce pretindeţi? 

— Pentru mine nimic, dar i-aţi putea face o favoare 
unui prieten de-al meu, Sfinţia Sa cardinalul Callani. 

Cajetan tocmai decisese ca în perioada următoare să 
se prezinte mai des ca prelat şi treptat să renunţe la rolul 
de cititor în stele, lăsându-l pe acest personaj să moară. 
Din poziţia de cardinal dispunea de mijloacele necesare 
pentru a-i aduce în puterea sa pe tot mai rarii oameni 
înzestrați pentru magie, într-unul dintre sipetele sale se 
afla deja un document care îl legitima ca membru al curiei 
romane. Actul îl costase doar îndeplinirea unui favor 
solicitat de un cardinal autentic, situat în cea mai înaltă 
poziţie. Astfel de oameni aveau mulţi duşmani şi le erau 
foarte recunoscători celor care îi avertizau asupra lor. 

— Ce doreşte Eminenţa Sa de la stăpânul meu? 

— Controlul absolut asupra răscumpărărilor de sclavi 
creştini, ca şi dreptul de a cumpăra din Spania atâţia sclavi 
mauri câţi doreşte. Nicio grijă, nu vor fi mai mulţi de 
cinci/cei sau o sută. 


Pe Cajetan tocmai îl fulgerase gândul că nu numai 
creştinii, ci şi păgânii puteau fi înzestrați pentru magie, 
pentru că trebuiau să existe şi păgâni înzestrați. Deşi în 
ultimii ani mulţi mauri fuseseră vânduți în afara Spaniei, 
mai existau încă destui printre care putea să caute cu 
succes. 

— Dacă Majestatea Sa va fi mulţumit de horoscopul 
şi de sfatul dumneavoastră, vă va îndeplini cu plăcere 
această dorinţă. 

Don Ramón era vizibil uşurat că nu trebuia să 
făgăduiască bani sau domenii. Un privilegiu precum cel 
pretins de cititorul în stele se acorda rapid şi tot atât de 
rapid se anula. 

— Majestatea Sa va fi cu siguranţă mulţumit, de 
acest lucru vă pot asigura. Vom discuta cu altă ocazie 
despre modul în care îl veţi putea sprijini cu sfatul şi cu 
fapta pe Majestatea Sa. 

Cajetan văzu cum faţa spaniolului se lumină. Dacă 
Don Ramon îşi însuşea cunoştinţele prin care să-i dea 
stăpânului său sfaturile cele mai nimerite, aceasta ar fi în 
folosul lui, iar Cajetan voia să se încredinţeze că nobilul nu 
avea să uite acest lucru. 

— Vă rog să mă scuzaţi pentru că am să vă părăsesc. 
Trebuie să fac toate pregătirile pentru ca în această 
noapte să consult stelele cu al căror ajutor voi întocmi 
horoscopul Majestății Sale. 

Cajetan înclină scurt capul în faţa lui Don Ramón şi 
părăsi încăperea. 

Fulvian îl urmă debusolat. 

— Ce intenţionaţi, stăpâne? 

— Am să călătoresc în Spania în calitate de cardinal 
şi acolo am să caut noi victime. 

Cajetan râse la gândul acestei idei. Dacă se organiza 
bine, putea să urmeze şi propunerea făcută de Fulvian şi 
să crească oameni înzestrați aşa cum alţii creşteau vitele. 

Fulvian şi-ar fi frecat mâinile de mulţumire, dar făcu 


pe îngrijoratul. 

— Asta este o idee excelentă. Dar mai întâi ar trebui 
să vă ocupați de tânăra vrăjitoare din Riebelsborn. Ea are 
puterea de a ne da planurile peste cap. 

Cajetan se întoarse către învăţăcelul lui cu o expresie 
de parcă acesta ar fi fost un copil nepriceput. 

— Această mică problemă o vom rezolva cât ai zice 
peşte, dragul meu. Şi, când va fi captivă, Gaudentius şi 
Alban se vor zbate ca muştele prinse într-o pânză de 
păianjen până voi avea eu chef să pun capăt existenţelor 
lor jalnice. Magul râse şi îl bătu pe umăr pe homunculus. 
Apoi continuă: Acest Don Ramón are dreptate într-o 
privinţă: de ce am rămâne veşnic în pustietatea aceasta? 
Cu siguranţă că în Spania există mai mulţi oameni 
înzestrați decât aici şi ne vom putea continua vânătoarea 
în Lumea Nouă. Fără îndoială, printre păgâni mişună 
talente precum această Gisela şi, pentru că pe ei nu Îi 
protejează niciun Dumnezeu, îi pot aduna ca smântână de 
pe lapte. Regelui Carlos al Spaniei, viitorul împărat Carol 
Quintul, va trebui să îi întocmesc un horoscop favorabil. 
Francezul nu îmi aduce niciun câştig. 

Pentru câteva momente, Cajetan se simţi ca un 
pescar care stă pe malul unui iaz în care înoată doar câţiva 
obleţi amărâţi şi care a aflat că dincolo de orizont există un 
lac mare în care se înghesuie crapii, lostriţele şi mrenele. 

Dar diavolescul lui ajutor se gândea la propriile 
planuri. 

— Sub înfăţişarea cardinalului Callani puteţi accede 
la o poziţie înaltă din ierarhia inchiziţiei, asigurându-vă 
astfel destule victime. 

Fulvian se gândea nu doar la cei înzestrați pentru 
magie, care puteau fi prinşi şi nimiciţi, ci şi la duzinile, 
chiar sutele de suflete pe care sub noua lui mască de 
secretar al cardinalului putea să le otrăvească şi să le 
ofere stăpânului lui. Pe de o parte, nu orice eretic care 
murea pe rug era un suflet curat. Pe de altă parte, în cazul 


fiecărui condamnat care murea executat, nişte oameni îşi 
murdăreau mâinile, începând cu cardinali şi episcopi, apoi 
preoţii şi călugării care făceau pentru ei treaba murdară, 
până la nobili, soldaţi, copişti, călăi şi slugi. Toţi aceştia, 
prin implicarea în arderile pe rug, se apropiau pas cu pas 
de osânda veşnică, iar unii dintre ei vor întări poate 
cândva rândurile armiei iadului. 

— Deci spre Spania, stăpânul şi seniorul meu! Dacă 
acum cardinalul Callani este în vârstă de treizeci şi ceva de 
ani, poate să activeze încă cincizeci, poate chiar şaizeci de 
ani. Cine ştie, poate că în cele din urmă veţi deveni 
primatul creştinătăţii. 

Vorbele linguşitoare ale lui Fulvian îi făcură bine 
magului, căci acesta izbucni într-un râs triumfător. 

— Pe zeul încornorat al strămoşilor mei, ce idee 
grozavă! Am să o am în vedere în toate planurile mele. Dar 
la treabă! Imediat ce pleacă spaniolii, te vei duce la 
Loipfing, la cavalerul Heiner. El şi nepotul lui vor trebui să 
îşi îndeplinească sarcina. 

Pe Cajetan îl preocupau aceste gânduri atât de 
intens, încât ele luau formă în aura lui magică şi 
homunculusul putu să urmărească apariţia şi dezvoltarea 
lor. Deoarece planurile îi conveneau de minune, Fulvian 
chicoti în sinea lui şi ar fi preferat să purceadă imediat la 
realizarea lor. Dar pentru că spaniolii nu vor pleca decât a 
doua sau poate a treia zi, va trebui să se ocupe mai întâi de 
ei. li va rămâne şi destul timp spre a se dedica celor două 
slujnice, cărora să le însămânţeze germenul noii vieţi, 
obţinut de el prin videşug de la Don Ramón. O clipă se 
gândi dacă nu ar fi trebuit să aştepte până când s-ar fi 
apropiat ca duh rău de Hans, fratele Giselei, preluând de 
la acesta sămânţa. Astfel ar fi fost sigur că slujnicele vor 
aduce pe lume copii înzestrați. Dar apoi râse de sine 
însuşi. 

Acestea nu vor mai fi necesare, pentru că în curând, 
cu ajutorul lui Cajetan, va continua vânătoarea în alte 


locuri şi atunci omul care se credea stăpânul lui va pune 
mâna pe suficiente vieţi pentru a şi-o putea prelungi pe a 
lui. Astfel Fulvian va putea să se dedice nestingherit 
satisfacerii propriilor instincte. Îşi propuse să vadă cât de 
curând şi de Kezia şi de Hetta şi să verifice dacă între timp 
acestea nu se hotărâseră să i se supună. Dacă nu se 
întâmplase aşa ceva, va trebui să le înfrângă voinţa, în 
curând, cu alte mijloace, altfel exista pericolul ca, cel puţin 
sufletul Hettei să reziste ritualului lui Cajetan şi să le 
scape. La începuturi, câteva femei foarte înzestrate şi 
îndărătnice reuşiseră acest lucru. 
11. 


După călătoria la Eichstätt, Anna şi Gisela se 
întorseseră acasă încărcate de cumpărături şi impresii. 
Alături de cumpărăturile făcute de Alban, care nu constau 
nici pe departe doar din cărți, se aflau postavuri pentru o 
duzină de veşminte, mirodenii şi dulciuri destinate 
sărbătorii Crăciunului şi multe altele de care burgul 
dusese lipsă. Frau Anna alergase din prăvălie în prăvălie şi 
de la un meşteşugar la altul, pentru a procura tot ce îşi 
propusese. De aceea, grupul mai rămăsese câteva nopți în 
oraşul episcopal. Spre dezamăgirea Giselei, Alban îşi 
aşternuse de fiecare dată pătura pe podea şi adormise pe 
loc, aşa că nu reuşise să poarte discuțiile sperate. 

Cu atât mai mult se bucura Gisela de ultima noapte 
cu lună plină dinaintea Crăciunului, când spera să îl 
revadă pe Georg Streller. Dar fu amarnic dezamăgită 
pentru că apărură doar cavalerul Eckehard şi unchiul lui 
Fortunatus, Heiner. Acesta acapară discuţia de la masă, 
vorbi despre Dumnezeu şi despre lume şi despre faptul că 
regele francez Franz trebuia să devină neapărat noul 
împărat sau cel puţin englezul Henric. Un Habsburg ar fi 
prea puternic pentru imperiu, explică el. 

Deoarece această familie stăpânea deja Austria, 
Tirolul şi alte teritorii întinse. 


— ...Dacă la acestea se vor adăuga Burgundia şi 
regatul spaniol, s-a terminat cu libertatea în landul nostru 
german. Principii şi prinții noştri, în frunte cu Wilhelm de 
Bavaria, ar trebui, cu voia dumneavoastră, să intre la Carol 
al V-lea prin uşa din spate. 

Cavalerul Heiner  cerşi din priviri aprobarea 
celorlalţi. 

Frau Anna clătină din cap cu o mină uşor acră. 

— Astăzi sunteţi cam grosolan, vecine! 

— Eh, vorbesc cum îmi vine, şi asta ar trebui să o 
facă orice german demn! Vă spun eu, spaniolul acesta este 
un nimic! 

Ceilalţi de la masă oftară, deoarece cavalerul Heiner 
îşi continuă monologul fără să ia în seamă că modul lui 
necioplit de a se exprima strica buna dispoziţie a gazdei şi 
a oaspeţilor acesteia. Opiniile exprimate de el erau de fapt 
cele bavareze. Seniorii de Wittelsbach, care reuşiseră abia 
în ultima generaţie să unifice sub o singură ramură a 
familiei cea mai mare parte a proprietăţilor risipite ale 
casei moştenitoare, se temeau de vecinii Habsburgi din est 
şi din sud, mult mai experimentați decât ei şi mai cu 
succes în dobândirea de noi teritorii. 

— Pentru noi, micii castelani, nu se va schimba nimic, 
respinse cavalerul Eckehard prezicerile sumbre ale 
vecinului său. 

Herr Heiner ridică mâna dreaptă şi împunse cu 
arătătorul. 

— Veţi vedea când se va ajunge la asta. Dar să nu 
spuneţi că nu v-am avertizat! 

Pe Gisela nu o interesa politica, nici ce suveran va 
urma la tron lui Carol cel Mare, ci privea mereu spre uşă. 
În cele din urmă, ea se adresă Annei: 

— Se pare că Herr Streller nu vine astăzi. 

Anna plecă capul, pentru ca Gisela să nu îi poată citi 
pe faţă. 

— Nu, astăzi nu va veni, draga mea. Un sol ne-a adus 


vestea asta şi ne-a mai spus că Herr Streller a trimis o 
scrisoare familiei tale. În ea le-a comunica faptul că te 
simţi bine şi că te-ai bucura să primeşti veşti de la ei. 

— Mulţumesc! A fost foarte amabil din partea lui. 

Vocea Giselei era înăbuşită de lacrimi şi ea încercă să 
îşi ascundă tristeţea. Ce plăcere i-ar fi făcut să discute cu 
Georg, şi... nu, asta nu. Era femeie căsătorită, iar Georg nu 
era bărbatul de la care ea putea să accepte un gest gingaş 
sau o alintare, oricât de tare şi le-ar fi dorit. Era prea mare 
pericolul ca să uite de aceasta şi să facă lucruri care să îl 
supere pe magistrul Alban şi ce ar fi pus în joc însăşi 
mântuirea sufletului ei. Se mira de ea însăşi că tocmai 
acum, când trebuia să trăiască precum o călugăriţă, în ea 
se trezeau gânduri şi doruri care, după Gaudentius, 
perturbau dezvoltarea puterilor ei şi i le orientau într-o 
direcţie greşită. Işi dori deodată să se apropie de Georg 
Streller şi fizic. Fără să vrea, se uită pe o fereastră 
deschisă care slujea la aerisirea încăperii. Afară domnea 
un întuneric ce nu aparţinea doar nopţii şi înţelese că 
rătăcirea ei se datora blestemului lui Cajetan. Inamicul ei 
voia prin orice mijloace să împiedice salvarea sufletelor 
vrăjite de el. Se întrebă înfricoşată ce urma. Această vrajă 
o va transforma oare într-o târfă care să se ofere fără 
ruşine oricărui bărbat? se gândi că poate ar fi fost mai bine 
ca Georg Streller să evite pe viitor Riebelsbornul. Dar, în 
ciuda oricărei raţiuni, perspectiva o întrista. 

Adâncită în gândurile ei, Gisela nu remarcă ciudatul 
comportament al capelanului burgului. In timp ce 
cavalerul Heiner tuna şi fulgera în general împotriva 
Habsburgilor şi a lui Carlos al Spaniei în mod special, iar 
Eckehard von Trelling şi Gaudentius replicau, Fortunatus 
nu lua parte la discuţie, ci stătea la masă total absent. 
Privea mereu la inelul de aur cu piatră purpurie primit 
cadou de la unchiul lui şi se gândea la ce îi spusese acesta 
cu privire la efectul bijuteriei. Piatra ar fi trebuit să îi 
recunoască pe cei vânduți diavolului, îi transmisese 


cardinalul Callani, un demascator vestit al creaturilor 
iadului. Tânărul preot, pentru început, îndreptase piatra 
către el însuşi şi stabilise uşurat că aceasta nu îşi 
schimbase culoarea. Procedase la fel cu unchiul lui şi cu 
slugile. Acum avea îndreptată piatra către Frau Anna şi 
tresări când purpuriul ei se deschise puţin la culoare. La 
Gaudentius modificarea fu mult mai evidentă şi, când 
îndreptă inelul spre Gisela, protejându-l cu cealaltă mână, 
piatra parcă se aprinse. 

Fortunatus regretă că nu putea să îl verifice şi pe 
magistrul Alban, dar acesta se retrăsese în această după- 
amiază în camera sa, de unde, după cum spunea 
Gaudentius, va ieşi abia mâine sau poimâine. Tânărul 
prelat consideră că acest comportament îl făcea suspect pe 
prietenul gazdei şi îl trecu şi pe Alban în rândul slujitorilor 
diavolului. Ar fi preferat să alunge spiritele necurate din 
acest castel prin rugăciunile şi prin ritualurile sale de 
exorcizare, dar pentru aceasta puterile lui erau prea slabe, 
după cum constatase în urma experienţei cu dihania 
numită Dagga. 

Şi în această zi căţeaua se lungise sub masă şi îşi 
pusese capul puternic pe picioarele Giselei. Fortunatus era 
ferm convins că în acest animal se ascundea un demon 
puternic, pentru că altfel creatura iadului nu ar fi putut să 
se opună cu atâta uşurinţă încercării lui de a o alunga. 
Preotul simţea şi acum o senzaţie ciudată când se gândea 
la colții puternici ai căţelei. Vrăjitoarea Gisela îi salvase 
atunci viaţa, dar nu vedea niciun motiv să îi fie 
recunoscător pentru asta. Dacă şi-ar fi găsit moartea în 
acea zi, sufletul lui s-ar fi ridicat drept la ceruri. Or 
logodnica Satanei încercase să prevină, pentru că plănuia, 
probabil, să îi ia sufletul şi să îl dăruiască stăpânului ei 
satanic. Simţea că ea deja încercase să îl vrăjească, căci o 
visa noaptea şi făcea cu târfa lucruri care pentru un 
creştin credincios reprezentau un păcat, iar pentru un 
slujitor al Bisericii erau blasfemie curată. 


Când Fortunatus fusese oaspete la castelul unchiului 
său, se gândise dacă nu ar fi trebuit să ceară unei slujnice 
de acolo să i se dea, pentru a afla despre ce vorbeau 
oamenii când venea vorba despre plăcerile trupeşti. 
Atribuia şi acest gând vrăjitoarei, care, sesizându-i 
curiozitatea, încerca să îl lege cu lanţurile voluptăţii şi ale 
destrăbălării şi să îl atragă în iad. 

— Niciodată! 

Cuvântul îi scăpă atât de puternic, încât fu reflectat 
ca un ecou de către tavan. 

— Ce zici tu, mitocanule? Că francezul nu trebuie să 
devină niciodată împărat? Cum îţi permiţi? Eu îţi sunt 
unchi, iar tu sustii ce îţi spun eu! 

Cavalerul Heiner îl fulgeră cu privirea pe nepot şi 
ridică mâna ca şi cum ar fi intenţionat să îl lovească. 

Fortunatus răspunse cu o privire îngrozită. 

— Nu asta am vrut să spun, unchiule! Era vorba 
despre un gând ce îmi umbla prin cap, împotriva lui era 
îndreptat cuvântul. Niciodată nu voi spune ceva împotriva 
prealuminatului Francisc de Angoulême, regele Franţei. 

Cavalerul Heiner îl fixă cu privirea neîncrezător pe 
nepot, dar pe faţa acestuia se citea doar rugămintea 
fierbinte de a fi crezut. Aşa că mârâi doar un „Sper că aşa 
este!” şi-şi continuă discursul părtinitor. Nu părea să fi 
observat că stricase complet dispoziţia mesenilor, care altă 
dată gustau din plin serile cu lună plină de la castel. În 
timp ce ceilalţi se străduiau să fie răbdători, Gisela se ruga 
în sine Sfintei Fecioare ca nobilul să se arate pe aici cât 
mai rar posibil. Nici nu se putea uita la el, că o apuca 
greaţa. Pielea şi îmbrăcămintea lui îi lăsau impresia că ar 
fi unse cu noroi împuţit. O parte a acestei murdării o 
transmisese nepotului său, căci mâna stângă a preotului i 
se înfăţişa neagră ca o gheară de drac şi i se părea chiar 
că ambii bărbaţi miroseau a pucioasă. De aceea, fu mai 
mult decât bucuroasă când cavalerul Heiner îşi goli 
pocalul şi îl puse cu fundul în sus pe masă. 


— Deoarece mâine vreau să plec devreme, este mai 
bine să mergem acum la culcare. Vino, nepoate, astăzi voi 
dormi în patul tău. 

Frau Anna se ridică şi arătă în sus. 

— Avem destule camere libere, stimate vecine. Nu 
este nevoie ca părintele să o împartă pe a sa cu 
dumneavoastră. 

Cavalerul Heiner răspunse râzând: 

— Nu aveţi nicio grijă, nu vom face ceva interzis 
acolo. Vreau doar să mai pălăvrăgesc cu tinerelul şi să îi 
transmit salutări de la prieteni. 

Gisela simţi cum la cuvintele nobilului o trecură fiori 
reci şi nu îi mai suportă apropierea. Sări în picioare, 
înclină scurt capul în direcţia cavalerului Eckehard şi o 
rugă pe Anna să îi permită să se retragă. 

— Cu plăcere, draga mea. Şi eu voi merge imediat să 
mă culc, răspunse aceasta cu un zâmbet forţat, ca şi cum 
nici ea nu ar mai putea suporta prezenţa cavalerului 
Heiner. 

Gisela îi mulţumi cu un gest din cap şi părăsi în fugă 
încăperea. Când intră în odaia ei, Gundi dormea buştean, 
iar lângă patul ei unduia făptura Laviniei, ca şi cum nu s-ar 
fi putut decide dacă să capete consistenţă ori să dispară. 

Faţa nălucii trăda o adâncă îngrijorare: 

— Ceva rău se află în imediata apropiere a castelului, 
sună vocea ei în capul Giselei. Imi provoacă teamă! 

Gisela închise ochii şi îşi încordă simţurile, care în 
ultimul timp deveniseră tot mai ascuţite. Simţi imediat o 
cupolă alcătuită parcă din fumul iadului şi din gânduri 
negre, care înconjurau castelul, precum şi o prezenţă 
amenințătoare. Când vru să o identifice, plăsmuirea se 
sustrase simţurilor ei. 

— Gaudentius ar fi trebuit să mă înveţe mai puţine 
formule magice latine şi, în locul lor, ar fi trebuit să îmi 
dezvolte aptitudinile naturale, oftă ea dezamăgită. 

— Deci şi tu ai remarcat asta. 


Gisela se cutremură şi duse mâna la gât, cu senzaţia 
că cineva o sugruma. 

— Crezi că duşmanul nostru plănuieşte un nou atac? 

Lavinia ridică neputincioasă braţele. 

— Nu aş putea să spun. Ştiu doar că rareori m-a 
cuprins o teamă ca acum. 

— Şi eu simt ameninţarea. Ceva împresoară burgul, 
ca şi cum ar fi gata să pătrundă înăuntru şi să ne distrugă. 
Să ne rugăm ca vraja făcută de Gaudentius şi de Alban 
pentru protecţia castelului să oprească şi acest duşman. 

La început, Gisela nu ştiuse de ce o cuprindea teama, 
apoi  pricepu că  sesizase urmele acestei puteri 
amenințătoare la cavalerul Heiner şi chiar la Fortunatus. 
Era vecinul aliat cu această prezenţă abominabilă? Sau 
fusese doar atins tangenţial de rău, pe drumul către 
Riebelsborn? Poate că acel ceva care pândea de afară îl 
marcase intenţionat, pentru a-i induce în eroare pe ea şi pe 
cei doi magi. 

— Va trebui să fim foarte atente, Lavinia. Mi-aş fi 
dorit ca Gaudentius să aibă mai multă încredere în mine. 
Poate că ar trebui să mă duc la Alban şi să discut cu el 
despre toate aceste lucruri. 

Gisela vru să se ridice şi să părăsească odaia. 

Deoarece soțul Giselei dormea în patul lui în 
înfăţişarea reală, cea a lui Georg, şi fiind puţin probabil să 
poată rezista frumuseţii tinerei femei, iar aceasta atracției 
pentru el, Lavinia consideră că ideea nu era bună. 

— Să fiu în locul tău, nu aş face asta. În timpul 
nopţilor cu lună plină, magistral Alban nu prea este în 
apele lui şi nu te va recunoaşte. S-ar putea chiar să îţi facă 
vreun rău! 

— Aş vrea totuşi să încerc. Dar voi rămâne afară, în 
faţa uşii, care este aproape la fel de rezistentă ca poarta 
castelului. 

Gisela era prea îngrijorată să se mulţumească să 
aştepte fără să reacționeze avalanşa de forţe magice 


malefice care se făcea simțită la orizont. Totuşi, când bătu 
la uşa soţului, primi drept răspuns doar un mormăit 
supărat şi o voce ciudat de înfundată o sfătui să meargă să 
se culce. 

12. 


Nici nu părăsise bine Gisela sala, că se ridică şi 
cavalerul Heiner. 

— Nu visa cu ochii deschişi, nepoate, hai la culcare! 
făcu câţiva paşi către uşă, apoi se întoarse spre 
Gaudentius şi Anna şi adăugă: V-am spus că mâine veţi fi 
oaspeţii mei? Cel mai bine ar fi să veniţi de dimineaţă, 
odată cu mine. Am mai invitat şi alţi prieteni şi aş dori să 
discutăm dacă nu am putea să sărbătorim împreună 
Crăciunul. Unii dintre noi suntem de părere că, în loc să ne 
ascundem ca bursucii, ar trebui să ne vizităm reciproc, ca 
nişte buni vecini, pentru a ne face urări de bine cu prilejul 
naşterii Domnului. 

Pe figura lui Gaudentius se aşternu o expresie de 
parcă l-ar fi apucat durerea de dinţi, pentru că el 
intenţionase să continue instruirea Giselei şi în zilele de 
sărbătoare. În acelaşi timp, îşi dădea seama că invitaţia 
oferea un bun prilej de a discuta cu vecinii şi de a combate 
zvonurile care circulau pe seama lui. Deoarece se simţea 
mult mai bine decât în urmă cu un an şi nu mai avea 
aspectul unui moş lipsit de dinţi, îi convenea o vizită la 
burgul vecin. 

— Vă mulţumesc, prietene! Desigur că eu şi sora mea 
acceptăm invitaţia! 

Cavalerul Heiner îl privi poruncitor pe Herr 
Eckehard. 

— Sper că ne veţi însoţi. 

— Nu, îmi cer scuze. Mâine-dimineaţă trebuie să fiu 
înapoi la Trelling. 

Cavalerul Eckehard nu auzise până acum nimic 
despre astfel de planuri şi se întreba dacă nu cumva vecinii 


începuseră să îl evite din cauza legăturilor lui strânse cu 
cei de la Riebelsborn. Dar acest lucru îl putea clarifica şi 
pe alte căi decât petrecând alte ore cu un vecin care îi era 
cât se poate de antipatic. 

— Nu este amabil din partea dumneavoastră să 
ignorati invitaţia mea! Doar nu vă veţi petrece Crăciunul 
ca un bursuc în vizuina lui! 

Cavalerul Heiner păru mulţumit să ia la cunoştinţă 
gestul aprobator al bărbatului din Trelling şi îi ură noapte 
bună. Deoarece nepotul nu dădea semne că ar pleca odată 
cu el, îl apucă de umăr şi îl împinse în faţă. În faţa odăii 
acestuia, îl dădu în lături, deschise uşa şi îi făcu 
nerăbdător semn lui Fortunatus să intre. Capelanul 
castelului, care luase cu el lampa cu ulei, o aşeză lângă 
breviarul lui deschis. Mâinile îi tremurau şi pe faţa lui se 
citea panica. 

— Locuitorii Riebelsbornului sunt toţi vrăjitori şi 
vrăjitoare! 

Vocea lui Fortunatus se frânse, ca şi cum i-ar fi fost 
teamă că încă o noapte în acest loc îl va costa mântuirea 
sufletului. _ 

— Nu aşa de tare! In niciun caz nu trebuie să fim 
auziţi! Deci ai putut constata tu însuţi ceea ce onorabilul 
cardinal bănuia deja. Acest cuib al diavolului trebuie 
lichidat şi, dacă vei corespunde aşteptărilor, te vei bucura 
de protecţia înaltului stăpân. Şi atunci vei putea spera la 
mai mult decât la o simplă parohie rurală. 

Fortunatus nu bănuia că pe cavalerul Heiner nu îl 
interesa să îl promoveze pe el, ci să îşi mărească propriul 
domeniu. Dacă în acest fel scăpa de nepot, ar fi putut să 
dea sinecura altuia, mai apropiat de el, cum ar fi fost fiul 
lui mai mic. Acesta, la cei şapte ani ai săi, era prea tânăr 
ca să preia un post de preot după moartea clericului slăbit 
de vârsta înaintată care ocupa acum poziţia respectivă. De 
aceea, cavalerul Heiner trebuia să numească un 
reprezentant provizoriu pe post, însă veniturile sinecurii 


vor ajunge în majoritate în vistieria fiului său, adică în a 
lui. Secretarul cardinalului îi dezvăluise că pentru 
serviciile sale fidele va primi ca răsplată Riebelsbornul, 
imediat ce vrăjitorii care îl stăpâneau îşi vor fi primit 
dreapta pedeapsă. 

Cavalerul Heiner puse ambele mâini pe umerii 
nepotului şi îl privi sever. 

— Ştii ce ai de făcut? 

Fortunatus, căruia i se uscase gâtul, înghiţi în sec şi 
confirmă: 

—  Unchiule, mi-aţi explicat exact şi nu vă voi 
dezamăgi. 

— Nici nu te-aş sfătui! Cavalerul îi întinse lui 
Fortunatus un obiect pe care îl ţinuse ascuns sub tunică şi 
continuă: Totul trebuie să decurgă rapid, ai înţeles? 
Imediat ce eu am plecat la drum cu Matthias şi cu Anna, 
treci la acţiune. Este important ca vrăjitoarea să fie 
înlăturată foarte repede, altfel tot ceea ce este aici intră în 
puterea vrăjii sale şi pe tine te transformă în sclavul ei 
lipsit de voinţă! 

Heiner mai repetă o dată insistent ceea ce îi spusese 
aşa-zisul secretar al cardinalului Callani. 

Fortunatus confirmă palid: 

— Vă puteţi bizui pe mine, unchiule! 

— Atunci totul este în regulă. 

Herr Heiner îşi scoase tunica, se aşeză pe unicul 
scaun din încăpere şi îi porunci tânărului să îi tragă 
cizmele. După aceasta, cavalerul se întinse în pat şi trase 
pătura peste el. Ocupă atât de mult loc încât nepotului său 
îi mai rămase o fâşie îngustă de pat, prea mică şi pentru 
un şoarece. Totuşi, Fortunatus încercă să se înghesuie 
lângă unchiul lui, dar, când acesta se răsuci scurt în somn, 
fu proiectat peste marginea patului şi ateriză pe podea. 

Capelanul se ridică oftând. Deoarece în odaie nu mai 
era un alt loc unde să se poată întinde, se înfăşură cu 
pelerina şi se aşeză pe scaun. La început fu atât de 


răscolit, încât nu se putu destinde, dar după un timp capul 
îi căzu în piept şi aţipi în ciuda poziţiei incomode. Curând 
visa că avea parte de o carieră fulgerătoare, ce îl proiecta 
undeva sus în ierarhia Bisericii, şi că participa la un 
conclav, în care era candidatul cu cele mai mari şanse la 
tronul papal. Nu îşi putea da seama că acest vis pornea din 
inelul pe care cavalerul Heiner i-l dăduse din porunca lui 
Fulvian şi se strecura în mintea lui pentru a-l face supus 
lui Cajetan. 
13. 


Când se trezi, Fortunatus era ferm hotărât să nu îl 
dezamăgească nici pe unchiul său şi nici pe cardinalul 
roman, îl trezi şi pe cavalerul Heiner, care urma să-i 
uşureze sarcina luându-i cu el pe stăpânul castelului şi pe 
sora lui, şi se duse la bucătărie. Aici era mai cald decât în 
camera cu bovindou şi chiar decât în sala cea mare, iar 
servitorii se arătară recunoscători pentru prezenţa lui. 
Bucătăreasa îl servi radioasă cu terciul cu fructe uscate şi 
cu carne de pasăre. Fortunatus răspunse cu un aer 
superior la remarcile ei sfioase şi i le îndemnă pe slujnice 
să nu lipsească de la liturghie. 

— Desigur că nu vom lipsi, promise bucătăreasa şi îi 
turnă din vinul aromat pe care tocmai îl fiersese. 

— Va participa şi magistrul Alban la liturghie? 
întrebă preotul, căci soţul Giselei putea constitui o piedică 
în realizarea planurilor lui. 

Bucătăreasa negă cu un gest dispreţuitor. 

— Nu îşi părăseşte niciodată odaia în perioada de 
lună plină. Cred că ai putea să îi închizi uşa cu zăvorul şi 
să o deschizi peste o zi şi el nici măcar nu ar observa. 

Ochii lui Fortunatus scăpărară, pentru că informaţia 
îi cădea bine. Răscolea cu lingura prunele uscate şi feliile 
de măr fiert din terciul de ovăz şi medita asupra planurilor 
lui. Când termină, îi dădu bucătăresei farfuria, îi mulţumi 
şi părăsi bucătăria cu un semn de binecuvântare. Pe 


coridor deschise oblonul unei ferestre şi trase precaut cu 
ochiul afară. Constată cu mulţumire că unchiul său era 
deja în şa şi privea nerăbdător către trăsura la care tocmai 
se înhămau caii. Eckhard von Trelling îşi luă rămas-bun de 
la cei din Riebelsborn, încălecă şi plecă. După un scurt 
moment de gândire, Fortunatus îşi făcu apariţia în curte 
sub pretextul binecuvântării călătorilor care nu participau 
la liturghie şi cu acest prilej schimbă o privire elocventă cu 
Herr Heiner. _ 

— Gândeşte-te la ce ţi-am spus! În dreptul porţii mici 
deja aşteaptă cei doi servitori care te vor ajuta, îi şopti 
acesta. 

— Vă doresc călătorie plăcută, unchiule, şi 
bineînţeles tuturor! 

Fortunatus făcu semnul crucii către cavalerul Heiner, 
ca şi către Gaudentius şi Frau Anna, se despărţi de ei cu 
un gest binevoitor şi se întoarse în castel. În timp ce urca 
treptele, se simţea încordat ca o coardă de arc. [inea 
strâns în mână sticluţa pe care i-o dăduse unchiul lui, de 
parcă de ea depindea viaţa sa. Era sigilată, purta însemnul 
farmacistului din Ingolstadt care o umpluse şi, ceea ce 
Fortunatus nu putea ştii, nu prezenta nici cea mai mică 
urmă de farmece. Fulvian avusese grijă de asta, pentru a 
nu exista niciun risc. Ajuns la uşa odăii lui Alban, 
Fortunatus mai aruncă o privire asupra sticluţei, o vâri 
într-un buzunar sub rasa sa şi ciocăni la uşă. 

— Cine mă deranjează? i se răspunse nepoliticos. 

— Voiam doar să întreb dacă aveţi nevoie de ceva, 
spuse preotul cu voce prefăcută. 

— De linişte! fu răspunsul şi în acelaşi timp se auzi 
un zgomot ca şi cum cineva dinăuntru trăgea zăvorul. 

Fortunatus privi zăvoarele aflate în exteriorul uşii. 
Erau suficient de solide pentru a rezista şi unui berbec. 
Nici măcar un colos ca Alban nu le-ar putea rupe, îşi spuse 
el, şi întinse mâna către primul dintre ele. Zăvorul alunecă 
uşor în lăcaşul lui şi Fortunatus îi dădu drumul de parcă ar 


fi pus mâna pe un şarpe veninos. Fantezia îl făcea să 
creadă că Alban stătea de partea cealaltă a uşii, trăgând 
cu urechea la orice zgomot. Hazardul îi veni în ajutor, 
pentru că afară una dintre slugi începu să spargă lemne. 
Fortunatus trase repede zăvoarele şi o luă la fugă pe 
coridor. Când cobora scara, îi ieşi în faţă Dagga şi îşi arătă 
colții mârâind. 

Preotului aproape că făcu în pantaloni de frică - nu 
ţinuse cont în planurile lui de fiara patrupedă. Acest 
demon cu aspect de câine rareori se despărţea de 
vrăjitoare. Dacă nu reuşea să scape de căţea, nu îşi va 
putea îndeplini sarcina. Continuându-şi drumul, trecu pe 
lângă strachina cu mâncarea pentru Dagga, pe care niciun 
alt câine nu îndrăznea să o folosească şi respiră uşurat. Se 
întoarse şi dădu fuga în bucătărie. Spre bucuria lui, acolo 
era doar o slujnică bătrână, atentă numai la oalele şi 
ceaunele de pe vatră. Fortunatus ştia unde arunca 
bucătăreasa resturile de carne destinate câinilor, luă pe 
furiş un pumn de resturi şi se strecură afară din bucătărie 
tot aşa de neobservat cum intrase. 

Deoarece dihania nu se vedea şi nici vreo slugă nu 
era prin apropiere, aruncă resturile în strachina Daggăi. 
Scoase sticluţa, turnă jumătate din conţinutul ei pe 
bucăţile de carne şi le amestecă cu mâna. Se pare că 
Dagga mirosise hrana, căci, în timp ce Fortunatus 
parcurgea din nou coridorul, ea veni alergând şi băgă 
botul în mâncare. Adulmecă şi găsi că bucăţile nu erau 
apetisante. 

Tocmai atunci din bucătărie ieşi o slujnică cu găleata 
cu hrană pentru câini şi se opri lângă strachina Daggăi. 

— 'Ţie ţi-a dat cineva ceva! Dar prea puţin pentru 
tine, bestie mâncăcioasă! mai ia câteva bucăţi! 

Bătrâna vărsă cea mai mare parte a conţinutului 
găleţii în strachină şi plecă mai departe. Dagga privi scurt 
în urma ei şi începu să înfulece. 

Fortunatus, care urmărise scena, inspiră adânc şi 


aşteptă nervos să vadă dacă bestia mânca şi carnea tratată 
de el. Se părea că Dagga era înfometată, pentru că nu mai 
lăsă nimic în strachină, pe care o şi linse. Apoi se întinse la 
locul ei obişnuit, lângă perete, şi îşi lăsă capul pe labele 
din faţă. Preotul crezu că va adormi, dar căţeaua îşi aminti 
că în această dimineaţă nu o salutase pe Gisela şi urcă 
treptele, ca şi cum ceea ce îi pusese capelanul în mâncare 
nu avea niciun efect. 

Fortunatus îşi făcu semnul crucii. Să fi fost conţinutul 
sticluţei prea blând pentru acest demon? Cavalerul Heiner 
îi spusese că va ajunge atât pentru Alban, cât şi pentru 
vrăjitoarea lui. Nesigur, dădu fuga la încăperea unde era 
fântâna, se spălă de resturile de carne de pe degete şi apoi 
se duse la sacristia de lângă capelă pentru a pune pe el 
veşmântul preoţesc. O clipă se întrebă cum de Frau Anna 
şi vrăjitoarea Gisela veneau regulat la slujbă. Şi 
Gaudentius participa de mai multe ori pe săptămână la 
slujbă şi îl văzuse şi pe Alban în capelă. În mod normal, 
astfel de creaturi ale Satanei nu suportau sfânta slujbă. 
După câteva clipe de gândire, ajunse la concluzia că 
demonii din ele erau prea puternici şi prea insolenţi pentru 
a se lăsa influenţaţi de cuvintele unui simplu preot. Gândul 
la propria neputinţă îl umplu de furie. Tocmai voia să 
părăsească încăperea, când îşi aminti, la timp, că mai 
purta la el sticluţa. O scoase din buzunar şi continuă 
pregătirile. 

În afară de slugile care participau cu evidentă 
plăcere la ora de rugăciune, mai era prezentă la serviciul 
divin doar Gisela. Ea trebuia să se lupte mai mult ca până 
acum cu senzaţia neplăcută produsă de Fortunatus în 
timpul slujbei. Crezu că aceasta se datora nu numai 
faptului că în această zi avea aerul unui băieţel nepriceput, 
care îşi arogase în mod greşit calitatea de preot, dar se 
mai şi încurca permanent în timp ce vorbea. Era un chin să 
îl asculţi şi nu tăcea o clipă. Gisela îşi dorea ca măcar o 
dată să mai asculte o predică de-a părintelui Maternus şi 


îşi propuse să îl roage pe soţul ei să o lase să meargă la 
Nurnberg singură sau însoţită de el, chiar dacă Gaudentius 
ar ocărl-o pentru asta. 

Adâncită în gânduri, nici nu auzi ultima rugăciune de 
binecuvântare a lui Fortunatus şi nici încheierea slujbei. 
Abia la tropăitul şi şuşotelile oamenilor care părăseau 
încet capela se trezi la realitate şi observă din nou umbra 
pe care o simţise deja în noaptea trecută şi care, în ciuda 
razelor soarelui, părea că se strângea tot mai puternic în 
jurul castelului. Pentru că trebuia să vorbească cu cineva 
despre asta, decise să îl caute pe Alban. Spera că acum, la 
lumina zilei, el va fi mai dispus să o asculte. 

Când dădu să părăsească capela, capelanul îi bară 
drumul. 

— Scuzaţi-mă, Frau Gisela, dar aş avea nevoie de 
sfatul dumneavoastră. 

— Despre ce este vorba? 

Gisela oftă. De când dăduse buzna în camera de 
studiu, Fortunatus îi era nu numai antipatic, ci îi devenise 
chiar respingător. 

— Despre biserica din satul ce aparţine domeniului! 
Ar trebui să fie urgent reparată sau, şi mai bine, ar trebui 
construită una nouă. Eu mi-am procurat deja planurile 
altor biserici. Se află în spate, în sacristie. Sunteţi atât de 
bună să le vedeţi? 

Giselei îi displăcea să rămână singură cu Fortunatus, 
dar o descoperi pe Dagga la intrarea în capelă. Căţeaua se 
lungise pe jos şi respira abia perceptibil. Convinsă din 
experienţă că animalul avea somnul foarte uşor, îl urmă pe 
preot în sacristie. 

Fortunatus se duse la un mic bufet, pe care se aflau 
două pahare. În cel din stânga turnase deja înainte de 
slujbă restul conţinutului sticluţei. Acum turnă vin în 
ambele pahare şi i-l întinse Giselei pe cel otrăvit. 

— În sănătatea dumneavoastră, Frau Gisela! Trebuie 
să îmi cer scuze, vă datorez oricum viaţa. Dacă nu aţi fi 


strunit-o pe Dagga, aş fi fost mort! Nici acum nu ştiu cum 
de mi-a venit ideea că în ea s-ar ascunde un demon. Ca 
preot, nu ar fi trebuit să plec urechea la palavrele 
slujnicelor. 

Fortunatus asuda şi nu îndrăznea să ridice privirea la 
Gisela în timp ce vorbea. Ridică paharul şi îl goli fără să îl 
mai ia de la gură, de parcă murea de sete. 

Gisela sorbi o înghiţitură de vin şi simţi cum răceala 
amorţitoare pe care o simţise în timpul liturghiei ceda. 

— În sănătatea dumneavoastră! 

Fortunatus îşi umplu paharul şi îl bău din nou. 

În timp ce Gisela mai sorbi o dată din vin, se întrebă 
dacă preotul voia să se ameţească. 

— Vreţi să îmi arătaţi planurile? îi aminti ea. 

— Planurile? Da... 

Fortunatus se duse la o ladă şi scotoci prin ea. Se 
întreba disperat de ce nu acţiona preparatul. Că doar 
Dagga adormise. Dacă la Gisela dura tot atât de mult, nu 
va fi posibil să o reţină atâta timp în sacristie. Spre bucuria 
lui, aceasta goli paharul şi îl puse pe bufet. 

— Aţi găsit planurile? Tonul ei era nerăbdător, dar, 
spre uşurarea capelanului, ea începu să caşte şi să 
clipească tot mai des. Dar ce este cu mine? Mă simt brusc 
atât de obosită... 

Se întoarse fără să îşi ia rămas-bun, făcu câţiva paşi 
către uşă şi întinse mâna spre clanţă. Înainte de a o putea 
apăsa, suspină şi se prăbuşi. 

Fortunatus îşi împreună palmele şi privi la icoana 
Mariei, care veghea de deasupra uşii. 

— Sfântă Maria, maică a Domnului, îţi mulţumesc 
pentru ajutorul tău! 

Redeveni vioi, se apropie de Gisela şi o lovi cu 
piciorul. Ea murmură ceva, dar la următoarea lovitură nu 
mai reacţionă. O legă cât putut de repede cu un patrafir 
vechi şi îi vâri în gură o cârpă drept căluş. Deoarece în 
capelă nu mai era nimeni, o târi afară. La uşa coridorului 


se asigură din nou că nu era văzut de nimeni, dar singurul 
zgomot ce se auzea era cel al vocilor din bucătăria de sus. 
Pentru că Gaudentius şi Frau Anna părăsiseră burgul, 
slugile păreau că vor să sărbătorească evenimentul. 
Scoase un oftat de mulţumire şi ridică femeia pe umeri. 
Doar la zece paşi era o poartă ce dădea într-o curte izolată, 
în care erau depozitate tot felul de vechituri. Când trecu 
prin dreptul Daggăi, Fortunatus îşi ţinu o clipă răsuflarea, 
pentru că se temea că fiara va ieşi din starea de 
somnolenţă şi va descoperi că îi răpea stăpâna. Părea să 
simtă deja colții dihaniei la gâtul lui, dar căţeaua zăcea pe 
podea încremenită ca o stană de piatră. Cu un rânjet 
răutăcios trecu mai departe şi, mulţumit de sine, nici nu 
observă că în urma lui Dagga se ridică de jos şi, nesigură, 
se ţinea împleticindu-se după el ca un căţeluş care abia 
învaţă să meargă. 

Fortunatus se strecură pe poartă, găsi drumul pustiu 
descris de unchiul lui şi, după două duzini de paşi, dădu 
peste cei doi bărbaţi care se adăposteau în tufişuri. Aceştia 
o preluară pe Gisela, o înfăşurară într-o pătură şi o 
aruncară pe un cal. 

— Vii cu noi, Sfinţia Ta? îl întrebă unul dintre cei doi. 

Fortunatus aruncă o scurtă privire înapoi, spre burg, 
şi se cutremură. Dacă ceilalţi slujitori ai diavolului ar fi 
observat dispariţia vrăjitoarei, şi-ar fi îndreptat imediat 
bănuielile spre el. Urcă totuşi hotărât pe calul oferit de 
slugi. 

— Vin cu voi până la Loipfing. 

— Va trebui să mergeţi pe jos. Noi cotim spre est la 
următoarea răscruce, răspunse cel care ducea de hăţuri 
calul pe care fusese pusă Gisela. 

Spre a evita ca preotul să plece cu cel de-al doilea 
cal, celălalt servitor apucă de dârlogi calul acestuia. 

— Nu ne-o luaţi în nume de rău, dar drumul nostru 
este mai lung decât al dumneavoastră, se scuză el. 

Fortunatus îl linişti cu un gest. Nu dorea decât să se 


îndepărteze cât mai rapid de Riebelsborn. Era supărat 
doar că nu apucase să se schimbe, pentru că în odăjdii 
sărea mai mult în ochi decât un fazan printre făzăniţele lui. 
Apoi descoperi pelerinele pentru vreme rea, pe care 
servitorii le legaseră de şei. Desfăcu curelele cu care era 
legată una din pelerine şi o trase spre el. Pentru că nu era 
nevoit să ţină hăţurile, o desfăcu pe una dintre ele şi o 
aruncă pe umeri. Cel căruia îi aparţinea făcu o mutră acră, 
dar nu îndrăzni să-i ceară nepotului stăpânului restituirea 
ei. 

Răpitorii se simțeau atât de siguri pe ei încât nu 
priviră nici măcar o singură dată în urma lor. Dacă s-ar fi 
uitat după eventuali urmăritori, ar fi văzut-o pe Dagga 
clătinându-se în urma lor. Căţeaua era încă sub efectul 
narcoticelor şi nu voia nimic altceva decât să se lipească 
de stăpâna ei şi să fie mângâiată de ea. Labele i se 
împleticeau la fiecare pas şi ea se târa pe burtă mai 
departe. De aceea, avansul răpitorilor devenea tot mai 
mare. Dar în aer rămânea mirosul Giselei, care îi indica 
drumul. 

Când Fortunatus se despărţi de servitori, se însera 
deja. Cei doi se urcară pe cai, dintre care unul era mai 
împovărat, purtând un călăreț şi pe Gisela, şi dădură 
pinteni dobitoacelor. Dagga auzea în depărtare tropăitul 
potcoavelor cailor şi instinctiv se grăbea şi ea. Oboseala 
paralizantă din mădularele ei începea să cedeze şi 
simţurile îi reveneau treptat. Deşi otrava din trupul ei o 
oprea să îi ajungă din urmă pe călăreţi, simţea tot mai clar 
mirosul lăsat de cai şi de oameni şi îl urma stăruitoare. 

PARTEA A CINCEA 

PRIZONIERA 


1. 


Primul lucru pe care Îl simți Gisela când se trezi fu o 
greață care îi întorcea stomacul pe dos. În clipa următoare 


simţi căluşul din gură şi intră în panică. „Ajută-mă, 
Dumnezeule din ceruri! Nu vreau să mă înăbuş!”, imploră 
ea şi încercă să respire cât mai normal. Apoi îşi puse 
întrebarea cum de se găsea în starea asta şi de ce îi era 
atât de rău. Parcă tocmai discutase cu Fortunatus despre 
ridicarea unei biserici în satul ce aparţinea domeniului, ea 
urmând să îl convingă pe Gaudentius în acest sens. 

Brusc îşi aduse aminte de nervozitatea preotului şi de 
vinul turnat de acesta. Stomacul i se răscoli şi simţi 
venindu-i în gură gustul acru al băuturii combinat cu 
gustul sucului de mac, de mătrăgună şi al altor câteva 
ierburi, care îl fac pe om să-şi piardă cunoştinţa şi îi 
paralizează trupul. 

Un timp, Gisela fu şocată şi îşi reproşă că se lăsase 
amăgită şi că nu luase seama dacă nu cumva era ceva în 
neregulă cu vinul. Totuşi, la început respinse orice 
suspiciune legată de tânărul capelan. Ce motiv ar fi avut 
Fortunatus să o drogheze ori să o otrăvească? se 
cutremură şi abia acum băgă de seamă că era legată şi că 
atârna pe burtă pe spatele unui cal. Fulgerător îi reveni şi 
auzul şi percepu zgomote de copite şi voci bărbăteşti. Dar 
ceea ce spuneau oamenii era atât de neclar, încât nu 
înţelegea. 

Revenindu-i simţurile unul după altul, încercă să 
deschidă şi ochii, dar constată că era în întuneric. Incercă 
să pipăie cât era posibil cu mâinile legate la spate. Simţi 
un material aspru şi înţelese că se afla într-un sac. Unul 
dintre bărbaţi părea că stătea înapoia ei, pe cal, căci simţi 
mâinile acestuia apucând-o. 

— Trebuie să facem ceva! Vrăjitoarea pare să se 
trezească. 

De această dată desluşi cuvintele bărbatului, dar asta 
nu o ajută la nimic. Mai auzi exclamaţia cu care acesta opri 
calul şi alte zgomote ce trădau că pusese picioarele pe 
pământ. După care cineva o ridică şi îi dădu drumul să 
cadă pe pământ. Izbitura brutală îi smulse Giselei o 


exclamaţie de durere. _ 

— i-am zis că mizerabila este trează! In vocea 
bărbatului era panică. De ce Sfinţia Sa nu o fi ameţit-o mai 
ca lumea? Ce se va întâmpla dacă o să ne facă acum o 
vrajă? După cum ştii, este o vrăjitoare cu puteri uriaşe! 

„Dacă aşa ar sta lucrurile, gândi Gisela, te-aş 
preschimba acum într-un vierme respingător”. 

Dar cel de-al doilea bărbat nu părea să 
împărtăşească îngrijorarea primului. 

— Acum mai lipseşte să faci şi în pantaloni, 
smintitule! Avem mijlocul prin care putem să o punem la 
punct pe vrăjitoarea asta. Şi, în afară de asta, o vom preda 
înainte de a se însera şi vom putea transforma cei cinci 
guldeni promişi fiecăruia în vinul din care am gustat mai 
de mult. 

— Dacă vom ajunge până acolo! Vrăjitoarea asta abia 
aşteaptă să ne prefacă în şobolani sau în vreo vieţuitoare 
otrăvitoare. 

O lovitură cu piciorul o făcu pe Gisela să icnească. 
Apoi cineva desfăcu sacul în dreptul capului ei. O clipă 
Gisela văzu deasupra ei un petic luminos de cer, înainte ca 
cineva să se aplece deasupra ei. Mai desluşi acum o bluză 
de un maro murdar şi un iz de corp nespălat. Bărbatul o 
apucă de ceafă, iar celălalt, vizibil doar ca o umbră, îi 
scoase căluşul din gură. Înainte de a fi apucat să scoată un 
cuvânt, simţi între buze un şuvoi de lichid cu gust oribil şi 
trebui să înghită, ca să nu se sufoce. Era vorba despre un 
narcotic, şi încă unul puternic, după cum avea să constate 
în timp ce îşi pierdea cunoştinţa. 

2, 


Când se trezi pentru a doua oară, Gisela era întinsă 
într-o căruţă şi simţea şocul fiecărei gropi peste care 
treceau roţile vehiculului. Era tot în sac şi se simţea de 
parcă cineva o acoperise cu o prelată ce-i apăsa atât de 
tare pieptul că abia mai putea respira. 


Încercă să îşi dea seama cam cât timp îşi pierduse 
cunoştinţa. Cu siguranţă nu mai mult de o zi, altfel ar fi 
trebuit să i se facă foame. Dar setea o chinuia aşa de 
puternic, încât în primul moment crezu că asta îi va 
provoca moartea. Probabil că era din cauza narcoticului - 
limba i se lipea de cerul gurii mai rău decât la acea 
sărbătoare de vară din Nurnberg, când Hans o păcălise să 
bea mai mult de trei pocale cu vin. Gândul la fratele ei şi la 
oraşul natal îi aduse lacrimi în ochi. Ce bine ar fi fost dacă 
ar fi putut să rămână acolo şi să nu îi fi cunoscut nici pe 
magistrul Alban şi nici pe Gaudentius. Ideea o făcu să se 
simtă umilită. În situaţia în care se aflase, tatăl ei ar fi 
vândut-o pentru o pungă burduşită cu bani şi unui păgân, 
ba chiar şi acestui oribil Cajetan. 

Tresări când brusc îşi aminti ceea ce spusese 
Gaudentius despre tânăra slujnică Kezia, pe care voise să o 
instruiască înaintea ei şi care dispăruse fără urmă. Se 
poate ca fata să nu fi părăsit Riebelsbornul de bunăvoie, ci 
să fi fost şi ea răpită? Răspunsul la întrebare nu era prea 
plăcut. Dacă ea se afla în mâinile acelui monstru cu 
numele de Cajetan, mântuirea sufletului ei era în cel mai 
mare pericol. 

Luptă cu teama care o înconjura ca o mucoasă 
vâscoasă şi încercă să îşi aducă aminte una dintre 
formulele magice învăţate de la Gaudentius. Deoarece 
căluşul o împiedica să vorbească, formulă cât de clar putu, 
cu buzele, cuvintele ce îi treceau prin cap. În acest mod 
recită câteva formule menite să o apere de forţele iadului. 
Deşi nu apăru niciun înger care să o scoată din situaţia 
dezastruoasă în care era, îi crescu puterea de concentrare 
şi slăbi sesizabil efectul paralizant al narcoticului care i se 
administrase. Spre deosebire de data anterioară când se 
trezise, acum nu se mai auzeau voci, ci doar zgomotul 
roţilor în mişcare şi fornăitul unui cal. 

Ca să nu recadă în starea de disperare, Gisela începu 
să pună în aplicare unele dintre cele învăţate de la 


Gaudentius. Dar curând, remarcă faptul că nu făcea nicio 
ispravă în acest fel şi îşi îndreptă toate gândurile către ea 
însăşi. Mai întâi zări cu cel de-al treilea ochi numai un 
petic luminos pe un fond întunecat, dar apoi se văzu pe 
sine ca şi cum ar fi putut să se privească de sus şi să 
pătrundă prin postav şi prelată. Arăta atât de palidă de 
parcă era moartă şi stătea cu ochii închişi. Dar pleoapele îi 
tremurau şi în gură avea un căluş vârât atât de grosolan, 
că îi crăpase buza inferioară. Vru să împingă cârpa cu 
limba, dar aceasta era prea adânc vârâtă până şi printre 
dinţi. Eşuă şi încercarea de a se elibera de sfoara care îi 
lega încheieturile mâinilor, neajungând cu degetele la 
capătul ei. 

Înspăimântată, Gisela constată că era prea bine 
imobilizată pentru a se putea elibera singură. Dar uită de 
frică şi de mânie când descoperi unda magică subţire, dar 
clară ce se desprindea din corpul ei şi se pierdea înapoi, în 
depărtare. Se pare că lăsa o urmă în spatele ei şi spera ca 
Alban să fie în stare să o urmeze. Astfel îi fu mai uşor să 
suporte situaţia în care se afla şi îşi imagină cum va fi când 
soţul ei, cu puterea lui supraomenească, ar da năvală peste 
slugile lui Cajetan. Poate că  groaznicul vrăjitor, 
blestemându-l pe Alban să ia înfăţişarea unui monstru, îşi 
semnase propriul sfârşit. În timp ce gândea astfel, observă 
că drumul pe care circula căruţa începu brusc să urce 
abrupt. După care în jurul ei se închise un întuneric magic, 
care făcu ca groaza să îi pătrundă până în măduva oaselor. 

Căruţa se opri şi cineva trase prelata de pe ea. 
Imediat se simţi apucată şi ridicată de mai multe braţe. Fu 
coborâtă pe o scăriţă ori pe o rampă, după care avu 
senzaţia că este scufundată într-o murdărie tot mai urât 
mirositoare. În cele din urmă, aceasta deveni atât de 
groaznică, încât Gisela fu cuprinsă de spasme şi ameninţa 
să cadă din mâinile celor care o duceau. Aceştia o apucară 
mai strâns şi o târâră mai departe. Deşi Gisela se mai afla 
încă în sac, putu treptat să distingă zidurile unui burg ceva 


mai mic decât Ribelsborn, care păreau construite din 
excremente de porcine şi mânjite cu baligă. 

În apropiere sesiză deodată mai multe luminiţe. Două 
dintre ele erau puternice, dar sumbre ca o flacără în 
spatele unui geam afumat, altele două, mai îndepărtate, 
ardeau în întuneric ca un jar pe cale să se stingă. Cele 
două lumini mai puternice se îndreptară spre ea şi simţi 
cum cea mai mică, cu o flacără mai întunecată, voia să o 
atingă. 

— Las-o, Fulvian! se auzi o voce neplăcut de 
stridentă. Vreau să o văd primul! 

Cealaltă prezenţă, nu atât de întunecată, se grăbi 
spre ea, trase de sac şi îl scoase de pe ea. Gisela privi în 
sus şi văzu o faţă îngustă, palidă, cu ochi aproape incolori, 
nefiresc de ticsi. Fără ca cineva să îi fi spus, ştiu că era 
Cajetan. Purta o robă largă, dintr-un material albastru- 
închis, pe care din loc în loc erau brodate stele şi luni, iar 
pe cap avea o pălărie înaltă, ascuţită spre vârf, cu boruri 
înguste. 

— Deci tu eşti micuța vrăjitoare care în ultimele 
săptămâni a cutezat să îmi stea în drum! Cajetan îşi dădu 
seama dintr-o privire că prizoniera lui era foarte înzestrată 
magic, dar, în propriul castel şi sub vraja protectoare 
ţesută de el cu ajutoral! lui Fulvian, se simţea în deplină 
siguranţă. Examină figura Giselei şi scrâşni din dinţi când 
observă că teama acesteia era mai mică decât se aşteptase 
el. Se întoarse brusc spre servitorii lui şi adăugă: Duceţi-o 
în celulă! Se dădu înapoi şi îl văzu pe Fulvian clătinând din 
cap. Micuța asta încă mai crede că mi se poate împotrivi. 
Cine ştie ce i-a şoptit la ureche smintitul de Gaudentius. 
Probabil că ea îşi închipuie că este suficient să lingă de trei 
ori o mătrăgună după care mă poate face praf cu un 
scuipat. 

În timp ce Cajetan izbucni într-un râs răutăcios, 
Fulvian se plecă într-o parte, pentru a o putea privi pe 
Gisela. Pentru o clipă, privirile lor se întâlniră şi el văzu 


ura izvorâtă din ochii ei. 

— Ea ştie mai mult decât credeţi dumneavoastră, 
stăpâne. Ceea ce este de mirare, pentru că de la 
Gaudentius nu putea niciodată afla atâtea. 

Cajetan respinse replica homunculusului cu un gest 
de supărare. 

— Prostii! Este o vrăjitoare neobişnuit de puternică, 
dar proastă ca noaptea. Gaudentius i-a umplut capul cu o 
spoială de cunoştinţe. Nici nu ar fi fost în stare să o 
instruiască cum să se apere de un maestru al magiei ca 
mine, iar în mâinile mele este la fel de neajutorată ca un 
pui de scatiu căzut din cuib. 

— Ar trebui să o punem sub pază sigură, stăpâne! Cel 
mai bun lucru ar fi să fie pusă în fiare şi să fie permanent 
drogată. 

— Măi avortonule, nu mai ai încredere în propriile 
tale vrăji? Cajetan îl altoi pe Fulvian cu toiagul, îi porunci 
să supravegheze slugile care trebuiau să o încarcereze pe 
Gisela şi se întoarse să plece. Dar se mai apropie o dată de 
tânără şi o luă de bărbie: Vei dispune de suficient timp să 
te gândeşti dacă merită să te încăpăţânezi copilăreşte. 
Dacă ai cât de puţină minte, mă vei recunoaşte de stăpân 
şi îmi vei da ascultare! Eu îţi pot oferi mult mai mult decât 
acest scamator de Gaudentius, care a învăţat magia din 
cărţi seci. 

Gisela nu se aşteptase la o asemenea cerere. Chiar 
credea Cajetan că ea i-ar trăda pe Alban şi pe Gaudentius 
şi ar trece de partea lui? Ea ştia ce ar costa-o şi, dacă 
trebuia să moară, nu voia să-şi pună în joc şi mântuirea. 
Probabil că magul intenţiona doar să o îmbrobodească 
până când va putea arunca asupra ei un blestem şi să îi 
ofere sufletul iadului, aşa cum procedase cu prietenele 
Laviniei. Acum creştea în Gisela o ură faţă de Cajetan care 
o îngrozea mai tare decât situaţia gravă în care se găsea. 
Până acum nu întâlnise niciodată direct întruparea răului. 
Aura acestui bărbat fudul, ai cărui ochi oglindeau o viaţă şi 


o experienţă de mii de ani, trăda faptul că era un supus al 
Satanei, care cu siguranţă trimisese în iad nenumărate 
suflete. Întoarse capul, pentru că nu mai putea suporta 
priveliştea magului, şi dădu cu ochii de a doua creatură a 
iadului. Acesta trebuia să fie Fulvian, homunculusul 
muieratic, a cănii singură plăcere era să sară pe slujnicele 
magului. Cel puţin asta îi spusese Gaudentius despre el. 

În timp ce examina pretinsa creatură artificială, sub 
privirea ei contururile acesteia se topeau şi de sub masca 
ei se ivi o făptură păroasă, asemănătoare omului, cu o faţă 
îngustă ce amintea de cea a unui ţap, având şi două coame 
curbate, ce se ridicau din claia de păr. Privirea ei cobori şi 
nu se mai miră să vadă la şezutul creaturii o coadă subţire, 
ridicată, care se termina într-un smoc zbârlit. Copita 
despicată pe care Fulvian o avea în locul labei stângi 
confirma ceea ce deja constatase. Lumina emanată de 
homunculus i se părea mai primejdioasă decât flama 
neagră a magului şi ar fi mâna în foc, că adevăratul pericol 
pentru sufletul ei pornea de la făptura pe care, în aroganţa 
lui, Cajetan o considera servitorul său. 

— Iat-o, vrei să o simţi în tine? 

Fulvian luase o poziţie indecentă şi tăcu un gest 
semnificativ. Gisela îşi stăpâni cu greu pornirea de a-l 
scuipa. Dispreţul i se putea citi şi pe faţă, pentru că 
homunculusul slobozi un blestem cu voce joasă şi porunci 
la două slugi voinice să o târască în celulă. 

Drumul cobora şi, în lumina felinarului cu care 
Fulvian mergea în fruntea coloanei, Gisela putu să îl 
urmărească pe acesta în două ipostaze: ca homunculus 
producea o impresie mai curând jalnică, dar, şi în această 
formă, în jurul lui ardea o aură de răutate profundă; ca 
demon al iadului era cam tot atât de înalt ca magul 
Cajetan. 

Cel din urmă părea să aibă alte planuri în legătură cu 
ea. Cobora treptele în spatele slugilor, după care se opri în 
uşa temniţei subpământene şi privi cum bărbaţii voinici o 


împingeau pe Gisela dincolo de gratiile celulei şi o aşezau 
cu faţa în jos pe un aşternut împuţit. 

— Spune-i femeii ce o aşteaptă dacă se dovedeşte 
recalcitrantă, îi porunci el homunculusului. 

După care se întoarse şi trânti uşa după el. 

Un timp, Gisela auzi ecoul paşilor lui. Pe urmă îi mai 
receptă prezenţa dureroasă pentru ea doar ca pe 
scânteierile unui foc ce se stingea în vatră. Pe moment, îi 
fu imposibil să recunoască ceva, pentru că în jurul ei totul 
era de un negru respingător şi mirosea groaznic. Din 
întuneric se detaşau doar două lumini şi încercă să îşi dea 
seama ce reprezentau acestea. Mai întâi desluşi doar 
silueta unei femei în spatele unor gratii. Conturul era 
neclar şi se pierdea mereu, ca şi cum lumina lui s-ar fi 
luptat cu întunericul înconjurător. 

— Să nu îţi fie frică de nemernicii aceia! 

Vocea era puternică şi pătrunzătoare. Gisela îl auzi 
pe homunculus grăbindu-se către femeie. Deoarece în faţa 
ochiului ei interior acesta apărea ca o caricatură schiloadă 
a unui om, nu îi scăpă nici excitaţia lui. 

— Dacă mai deschizi o dată gura, pun să te lege de 
pat, ca un prânz gata pregătit pentru mine, şi o să scot eu 
din tine încăpăţânarea! 

— Încearcă numai! 

Făptura luminoasă explodă brusc împrăştiind scântei. 
Una dintre ele atinse monstruoasa excrescenţă dintre 
coapsele lui Fulvian şi îl făcu să scoată un geamăt. 

„A durut”, se gândi Gisela cu o răutate neobişnuită la 
ea. Dar homunculusul îşi reveni rapid şi i se adresă ei: 

— Să nu asculţi ce zice vrăjitoarea aia! Are probleme 
cu capul! 

— Aici sunt doi care au probleme cu capul, şi anume 
jalnicul tău stăpân şi cu tine! 

Femeia produse o nouă explozie de scântei, care de 
data aceasta, pe lângă Fulvian, o atinse şi pe Gisela. 
Homunculusul se retrase puţin, dar Gisela simţi scânteile 


ca mângâierea unei mâini moi. 

— Poate că ar trebui să te dresez prin înfometare. 
Multe iepe se lasă aşa mai uşor călărite, dacă le chiorăie 
maţele. 

Gisela simţi că, în ciuda mâniei din vocea lui Fulvian, 
acestuia îi lipsea puterea. Aici avea loc o luptă ce nu se 
putea decide prin una sau două mese şi nici cu biciul ori 
prin strângerea degetelor în menghină. Aici se aflau faţă în 
faţă două puteri, ca în război, şi numai una dintre ele 
putea învinge şi prin aceasta putea să supravieţuiască. Se 
părea că de acest lucru erau conştienţi şi femeia, şi 
homunculusul. 

3. 


După ce Fulvian părăsi carcerele, proferând 
amenințări deşarte, se făcu linişte ca într-un cavou. Doar 
respirațiile îi trădau Giselei prezenţa a încă trei paznici, pe 
lângă cele două creaturi cu aure luminoase. Unul dintre ei 
aduse a doua persoană luminoasă mai în faţă şi o închise în 
celula de lângă Gisela. 

Era vorba tot despre o femeie, dar care, spre 
deosebire de cealaltă, tremura de frică. 

— Nu trebuia să îl enervezi pe Fulvian, Hetta. El 
chiar este în stare să se năpustească ca un animal sălbatic 
la tine, sau la mine, sau la noua prizonieră. 

Dar reproşul ei nu fu bine primit. 

— De ce să nu vorbesc pe şleau? răspunse Hetta. Ştii 
prea bine că această jalnică creatură are succes numai 
dacă ne oferim de bunăvoie, precum proastele acelea din 
castel. 

— Mine şi Lina nu sunt încarcerate şi nu trebuie să 
doarmă pe paie prin care mişună gândacii şi şobolanii. 

— Pentru asta trebuie să suporte pe ele un ţap 
împuţit şi, pe deasupra, şi pe bătrânul mag, dacă i se mai 
scoală şi ăluia! 

Gisela chicoti la auzul unei afirmaţii atât de sincere. 


Nu, Hetta nu putea să fie oprită să se exprime pe şleau. 
Încercă să se întoarcă spre ea, dar, pentru că încă avea 
mâinile şi picioarele legate, reuşi doar să se răsucească pe 
spate. 

— Domnul fie lăudat. Numele meu este Gisela, se 
prezentă ea. După cum se pare, am devenit şi eu, ca şi voi, 
prizonieră a acestui detestabil Cajetan. 

— Mă tem că da! răspunse Hetta. Eu mă aflu deja de 
câteva luni în mâinile lui, iar el, împreună cu creatura lui, 
nu m-au slăbit cu încercările de a mă face să mă supun lor. 
Dar prefer să mor decât să cedez unuia dintre cei doi ţapi 
scârboşi. 

— Lor nu le arde de satisfacerea nevoilor lor trupeşti, 
ci îi preocupă cu totul altceva, explică Gisela. 

— Lasă-mă pe mine să ghicesc! Vor să ne vândă 
sufletele diavolului din iad? 

Gisela încuviinţă din cap, în măsura în care putea. 

— Chiar acesta le este scopul! Dar pentru asta 
trebuie să ne înfrângă voinţa. Ah, afurisitele astea de 
legături! De ce nu mă dezleagă? Ei cred că mă voi strecura 
printre gratii? 

— Vor să te chinuiască, pentru a te supune mai 
repede. 

Hetta zgâlţâi gratiile care despărţeau celulele. Cu tot 
stratul gros de rugină depus pe ele, gratiile nu cedară. 
Hetta întinse mâna printre ele, dar Gisela era prea departe 
pentru a o putea ajuta. 

— Am să chem un paznic ca să te dezlege, interveni 
în discuţie şi femeia cea fricoasă. 

— Las-o moartă, Kezia! Băieţii nu vor face nimic. Fac 
numai ce le porunceşte stăpânul lor. Nu sunt altceva decât 
câini bine dresați. 

Gisela întoarse capul în aşa fel încât să îl vadă pe 
paznicul aflat într-o nişă slab luminată de o lampă cu ulei, 
unde mai stăteau  ghemuite încă două siluete 
asemănătoare şi, preţ de o clipă, avu într-adevăr senzaţia 


că priveşte un câine mare ciobănesc. Dar imaginea se 
şterse şi în locul ei apăru un bărbat voinic. 

Incercă să se ridice, dar căzu înapoi cu o exclamaţie 
de durere. 

— Cu voi ce se petrece? Vedeţi şi voi ceea ce este în 
jur tot atât de ciudat ca mine? Nu desluşesc decât silueta 
voastră şi un întuneric care aproape că mă sufocă. 

Hetta negă cu o mişcare a capului. 

— Nu, Dumnezeule, chiar aşa de rău nu ne este! Eu 
văd în jurul meu ziduri solide, gratii de fier groase ca 
antebraţul şi pe paznicii noştri, despre care ai zice că sunt 
muţi dacă din când în când nu ar răspunde la întrebările 
stăpânului lor sau ale ciracului lui. 

Pentru scurt timp, Gisela parcă văzu cu ochi străini 
zidăria veche şi o temniţă cu câteva celule, dintre care 
erau ocupate doar trei. Se îngrozi când se văzu pe sine 
legată şi chircită ca un vierme pe un strat de paie. In 
celula din spatele ei descoperi o altă femeie tânără, cu faţa 
palidă şi cu părul încâlcit, îmbrăcată într-o rochie ruptă. 

Brusc auzi un geamăt înăbuşit, văzu o mână 
acoperind ochii spre a-i proteja şi redeveni iarăşi ea însăşi. 

— Tu ai fost? o auzi ea întrebând pe Hetta. 

Gisela miji ochii şi putu să desluşească o femeie cu 
câţiva ani mai tânără decât Anna von Riebelsborn, 
asemănătoare ei în gesturi şi ţinută, deşi nu arăta ca 
mătuşa lui Gaudentius. În orice caz, era mult mai drăguță 
decât Anna şi părea să aibă mai multă experienţă. 

— Ce să fiu? răspunse când Hetta repetă întrebarea. 

— Am avut senzaţia că în capul meu s-ar afla alt om 
şi că acesta privea prin ochii mei. Hetta părea 
înspăimântată şi şocată, dar tresări şi râse singură de ea 
însăşi. Bineînţeles că tu ai fost, dar nu ai fost şi conştientă 
de asta. Şi eu am trăit ceva asemănător, dar l-am 
considerat un coşmar. Cine ar fi putut bănui că fiul meu 
vitreg, atât de săritor până atunci, după moartea soţului 
meu se va dovedi a fi un nemernic care să mă vândă lui 


Cajetan? Cu certitudine că nu s-a gândit că acesta ar avea 
nevoie ca menajeră de o femeie din nobilime. L-a interesat 
doar să nu intru în posesia zestrei rămase mie de la 
cununie şi a părţii din moştenire ce mi se cuvenea ca 
văduvă. 

În vocea Hettei se simțeau disprețul şi supărarea, dar 
Gisela înţelese că sentimentele acesteia faţă de fiul vitreg 
erau doar un ecou al urii resimţite pentru Cajetan şi 
pentru ciracul lui. 

— Dacă există un Dumnezeu în ceruri, el ne va 
elibera şi îi va pedepsi pe duşmanii noştri! 

De fapt încurajarea fusese gândită pentru Hetta şi 
pentru cealaltă femeie, dar Gisela pricepu că în primul 
rând voia să îşi facă singură curaj. Dar nu avea nici cea 
mai mică idee despre ce ar putea face împotriva unui 
monstru precum Cajetan. 

Tânăra femeie de alături îngenunche şi-şi făcu 
semnul crucii. 

— Să dea Sfânta Fecioară ca asta să se întâmple cât 
mai curând! Eu nu mai rezist mult aici. Şi Fulvian nu are 
decât să mă folosească, dacă aceasta îmi va uşura viaţa. 

Hetta scutură cu furie zăbrelele. 

— Ce înseamnă asta, Kezia? Ţi-am spus de atâtea ori 
că nu trebuie să-ţi dai trupul acestui individ! 

— Ei vor să-ţi jertfească sufletul stăpânului lor, 
diavolul! spuse încet Gisela, dar se auzi clar. 

Ambele femei se înfiorară, iar Kezia rosti o rugăciune 
cu un glas copilăresc. 

Dar Hetta rânji. 

— Te pricepi să încurajezi oamenii. Dar, din păcate, 
am proasta presimţire că ai dreptate. Dacă ne dăm 
trupurile lui Cajetan şi ajutorului lui, le punem în mâini şi 
mântuirea sufletelor noastre, iar ceea ce vor face ei cu ele 
ne-ai spus-o clar şi răspicat. 

— Chiar crezi că ne vor trimite în iad? Atunci ar fi 
mai bine să ne luăm singure viaţa. 


Kezia vorbea strident din cauza fricii, în timp ce 
prietena ei, nemulțumită, făcu un gest de dezaprobare. 

— Fată neroadă! Dacă îţi faci seama în hruba asta 
întunecată, tot îi laşi să pună stăpânire peste sufletul tău. 
Sinucigaşii nu ajung în ceruri şi calea lor nu este către 
purgatoriu, ci duce direct în cazanul lui Lucifer. 

Discuţia se întrerupse câteva momente. Apoi Gisela i 
se adresă femeii mai tinere: 

— Scuză-mă, tu eşti fosta slujnică Kezia, pe care 
Gaudentius a vrut să o înveţe magia? Prietena ta ţi s-a 
adresat mai înainte cu acest nume. 

Kezia se îndreptă şi confirmă: 

— Da, sunt Kezia din Riebelsborn. Herr Matthias a 
vrut să mă înveţe cum să ridic blestemul pe care Cajetan l- 
a aruncat asupra lui. 

Gisela o măsură pe tânăra servitoare şi clătină din 
cap: 

— Nu ai fi reuşit. Nici în mine nu am încredere, dar 
cumva trebuie să reuşesc, altfel sufletele lui Alban şi 
Gaudentius vor cădea pradă puterilor diavoleşti. 

— De ce Cajetan nu face acelaşi lucru şi cu noi? Cu 
siguranţă că i-ar fi uşor să arunce asupra noastră un 
blestem. 

Hetta se cutremură de teamă că lungile luni de 
rezistenţă s-ar putea dovedi zadarnice, pentru că intraseră 
într-un joc căruia Cajetan într-o zi îi putea pune capăt cu o 
mişcare de deget. 

Gisela nu putu să îi ofere un răspuns lămuritor, 
pentru că Gaudentius nu o introdusese atât de adânc în 
arta magiei. 

— Trebuie să fie ceva legat de capacităţile noastre. 

Hetta râse amar. 

— Crezi că suntem ceea ce alţii numesc vrăjitoare? 
Dumnezeule, cu excepţia câtorva feţe pe care le-am luat 
drept vise cu ochii deschişi şi, lăsând la o parte acel 
coşmar, nu am luat niciodată cunoştinţă de existenţa unor 


astfel de puteri. Abia aici am aflat, de la Cajetan, că aş 
poseda aşa ceva. 

— El dispune de mijloace şi căi pentru a stabili asta, 
explică Gisela. Gaudentius a folosit o piatră pentru a mă 
descoperi pe mine. 

— Aţi fost şi dumneavoastră la Riebelsborn? 

Kezia se aplecă, arătând că spera să afle noutăţi care 
să-i abată măcar câteva clipe atenţia de la situaţia 
disperată în care se afla. 

Dar Gisela era interesată de cu totul altceva. 

— Cum ai ajuns în mâinile lui Cajetan? La 
Riebelsborn se spune că ai fi furat o sumă de bani şi că ai fi 
fugit cu ei. 

— Este o minciună infamă! Bucătăreasa, cotoroanţa 
asta respingătoare, m-a rugat să merg cu ea în sat, la 
fratele ei, despre care susţinea că era bolnav, ca să îl ajut. 
Herr Matthias mă introdusese puţin în arta tămăduirii, iar 
femeia ştia asta. Am fost aşa de proastă că am urmat-o şi i- 
am găsit fratele sănătos tun. Dar de la vinul de mere pe 
care mi l-au dat mi s-a făcut rău şi am leşinat. Când mi-am 
revenit, eram prizoniera lui Cajetan. De atunci mă aflu în 
văgăuna asta. 

Gisela simţea că aceasta spunea adevărul şi o 
blestemă în gând pe bucătăreasă. Femeia îi displăcuse din 
prima zi şi se întrebă de ce Cajetan nu se folosise din nou 
de această complice. 

Kezia păru că îi citise gândul, căci răspunse la 
întrebarea ei nepusă. 

— Poate că am fost minţită, dar, după asta, fratele 
bucătăresei s-a temut că Alban ar putea descoperi ce 
făcuse şi l-ar omori. De aceea, a părăsit ţinutul cât a putut 
de repede. Cel puţin asta a afirmat Fulvian, amuzându-se 
că omul a alergat spre propria nenorocire. 

Gisela se încruntă gânditoare. 

— Ar putea fi adevărat, căci nu am auzit la 
Riebelsborn că bucătăreasa ar avea un frate. Dar ea ce 


motiv ar fi avut să te dea pe mâna lui Cajetan? 

Acum interveni în discuţie Hetta: 

— Din teama de vrăjitoare şi de vrăji, insuflată de 
palavrele preotului. Eu sunt o femeie cu frica lui 
Dumnezeu, dar uneori mă întreb cum de Dumnezeu din 
ceruri permite ca astfel de oameni să predice în numele 
Lui. 

— Cum de nu a înţeles Gaudentius în ce chip a 
pierdut-o pe Kezia? El se socoteşte deştept, iar Alban... 

Gisela se opri când văzu privirea speriată a Keziei 
îndreptată asupra sa. 

— Alban arată groaznic, nu? De fiecare dată când era 
în apropiere, aproape că muream de frică. 

— Este soţul meu. S-ar putea spune că m-a cumpărat 
de la tatăl meu pe câteva mii de guldeni. 

Pentru Gisela mărturisirea nu fu grea şi chiar se 
amuză puţin privind faţa îngrozită a Keziei. 

— Eşti soţia lui! Ai putut să îi suporţi prezenţa şi ceea 
ce se petrece noaptea în patul conjugal? 

— Eşti o prostuţă. Ai uitat că Gaudentius are nevoie 
de o fecioară pentru scopul lui? Crede că numai o fecioară 
poate fi instruită să devină vrăjitoare. De aceea, Alban a 
evitat mereu apropierea mea şi patul. 

— Ceea ce te-a bucurat foarte mult, nu este aşa? 

Scurta discuție îi fu suficientă Giselei să o 
catalogheze pe Kezia. Era o fată simplă, fricoasă, mai bună 
la orice altceva decât la a fi vrăjitoare. Nu poseda puteri 
mari, iar voinţa ei nu era suficient de puternică pentru a-i 
salva pe Gaudentius şi pe Alban. Probabil, pentru cei doi 
bărbaţi fusese un noroc faptul că slujnica fusese răpită. În 
ea, în Gisela Guldener, ei găsiseră o femeie cu aptitudini 
mai mari şi chiar Gaudentius trebuise între timp să 
recunoască, deşi nu cu plăcere, că talentul ei era mai mare 
decât al predecesoarei ei. 

În timp ce aceste gânduri arogante se năşteau în 
capul ei, Gisela se amuza pe seama ei. Tocmai ea îşi găsise 


să se considere deasupra Keziei! Oricum, se afla acum în 
aceeaşi temniţă cu ea şi se confrunta cu o soartă faţă de 
care şi o moarte îngrozitoare era preferabilă. Pentru 
câteva clipe, se gândi cu adevărat la sinucidere, dar îşi 
alungă ideea din cap. Aici, în acest loc ce părea alcătuit 
doar din balele iadului şi din gânduri negre, orice suflet 
era atât de îmbibat cu răutate şi suflare diavolească că nici 
în Ziua Judecăţii drumul spre ceruri nu i-ar fi deschis. Deci 
nu-i rămânea decât să le opună rezistenţă lui Cajetan şi 
ciracului lui atâta timp cât era în stare, cel mai bine şi 
dincolo de moarte. 

— Perspectivele nu sunt bune, într-adevăr, spuse ea 
cu un zâmbet amar. 

Hetta simţea că Gisela ştia mai multe despre 
duşmanul lor comun decât ea însăşi. 

— Cred că ar mai fi de discutat. Dar mai întâi ar 
trebui să vedem cum te poţi elibera de legăturile de la 
mâini şi picioare. Fulvian este destul de rău ca să te ţină 
legată până când te vei murdări. Pe urmă, va asista rânjind 
la modul în care te spală slugile lui. 

Suna atât de urât, încât Gisela nu avu curajul să o 
întrebe dacă ea aşa păţise. În plus, în acest moment o 
interesa altceva. 

— Dacă ai putea să mă dezlegi prin vrajă, ţi-aş 
rămâne datoare. Dar mă tem că aceasta îţi depăşeşte 
puterile. 

— Uneori lucrurile mici sunt mai dure decât se crede. 
Chiar acum am ceva cu care te-aş putea ajuta! 

Hetta chicoti încet şi băgă mâna în paiele din spatele 
ei. Când o scoase, în ea era un şobolan deosebit de gras. 
Giselei nu îi plăceau asemenea animale şi sila i se citea pe 
faţă. 

— Nicio grijă. Ducele meu este cuminte, o linişti 
Hetta zâmbind. 

Gisela ridică din sprâncene: 

— Ducele? 


— Aşa l-am botezat eu pe şobolan, pentru că faţa lui 
îmi aminteşte de un prinţ care a poposit odată în burgul 
meu. În plus, prietenul meu este un companion mult mai 
plăcut decât Alteța Sa, care lăsa impresia că nimic din 
ceea ce îi puneai pe masă nu ar fi destul de bun pentru el. 

Hetta, care cât vorbise despre acel bărbat se 
strâmbase, se relaxă şi ţinu şobolanul în aşa fel încât să îl 
poată privi în ochi. Îl instrui vorbind încet. 

— Prietene, ştii ce ai de tăcut! spuse ea în încheiere. 

Gisela clipi uluită, pentru că şobolanul dădu din cap 
ca un om. Când Hetta îl puse din nou pe podea, acesta se 
strecură printre barele de fier, urcă pe grămada de paie şi 
începu să roadă sfoara cu care mâinile Giselei erau legate 
la spate. După puţin timp, Gisela îşi putu întinde braţele 
pentru a repune sângele în mişcare. Îşi dezlegă şi 
picioarele şi atunci observă ochii „ducelui” privind-o parcă 
dezamăgiţi. 

— Ei, ţi-am promis prea mult? vocea Hettei vibra de 
mândrie. 

— Nu, este cu adevărat un animal surprinzător. 

— Ar trebui să îi mulţumeşti, o sfătui Hetta. 

Nu îi fu uşor Giselei să întindă mâna dreaptă şi să îl 
ia în palmă pe şobolan. Spre surprinderea ei, blana 
acestuia nu era ţepoasă, aşa cum crezuse, ci moale, 
mătăsoasă. Ducele îi adulmecă puţin degetele, apoi i se 
urcă pe braţ şi se opri pe umăr. Gisela îşi stăpâni pornirea 
de a arunca jos animalul, căci îi era silă şi frică, senzaţii ce 
se intensificară când acesta îi atinse cu botul lobul urechii. 

Dar Ducele nu o muşcă, ci chiţăi uşor, ca şi cum ar fi 
vrut să îi spună ceva. Spre surprinderea ei, în minte îi 
apărură imagini: văzu burgul stăpânit de forţele iadului, 
toate zidurile şi turnurile lui şi apoi interiorul clădirii 
principale. În bucătărie desluşi două femei, ambele 
acoperite cu un fel de mucilagiu, care le schimonosea 
aspectul plăcut şi care le dădea un miros de puroi. Îl văzu 
intrând pe Fulvian, care în starea lui de erecţie arăta mai 


curând caraghios decât ameninţător. La semnul său, cele 
două femei îşi ridicară fustele şi săriră pe el. 

— Mai mult nu vreau să văd! 

Cuvintele spuse cu voce tare îl speriară pe şobolan, 
dar, înainte ca acesta să apuce să fugă, Gisela îl mângâie 
pe blăniţă. 

— Nu m-am răstit la tine, micuţule, îl linişti ea pe 
animal. 

Şobolanul întoarse capul într-o parte şi o privi cu 
ochişorii lui mici ca şi cum ar fi vrut să se asigure că 
femeia nu intenţionase să îi facă un rău. 

— După cum vezi, privirea mea umblă prin tot 
burgul. 

Hetta radia de mândrie. 

— Este o minune! Cum ai reuşit? S-ar putea crede că 
animăluţul este deştept ca un om! A 

— Există oameni mai proşti ca un şobolan. In ce îl 
priveşte pe Ducele meu, eu dispun aici de atât de mult 
timp şi nu am nimic cu ce să mi-l umplu. De fapt, mi-a fost 
milă de el când alţi şobolani au tăbărât asupra lui şi l-ar fi 
omorât cu siguranţă dacă nu i-aş fi alungat. Am dat cu 
pantofii în ei. Ducele s-a refugiat la mine, iar eu i-am 
îngrijit rănile cum am putut, l-am pus pe picioare cu 
resturile din terciul care ni se dă aici drept masă. Ai să 
vezi şi tu. Are un gust groaznic. În ce îl priveşte pe Duce, 
am observat curând că prin el pot vedea imagini care 
reprezintă adevărul, judecând după lăudăroşenia lui 
Fulvian. Am sperat un timp ca, ajutată de micul meu 
prieten, să găsesc o cale de a ne elibera pe mine şi pe 
Kezia. Dar pentru aşa ceva puterile şi aptitudinile Ducelui 
sunt insuficiente. Însă el m-a ajutat să rămân eu însămi şi 
să îmi dau seama ce indivizi dezgustători sunt în realitate 
Cajetan şi ajutorul lui. Dacă m-aş da lor, ar fi ca şi cum aş 
face-o cu un animal. 

Hetta se cutremură la această imagine şi sila ei se 
transmise şi Giselei, care mai nutrea totuşi speranţe. 


Acestea erau legate de unda magică, subţire dintre Hetta 
şi şobolan, care atârna în faţa ochiului interior al Giselei ca 
un fir strălucitor de mătase. Mai ştia că exista cineva, care 
făcea în acelaşi fel parte din ea. Asemănător legăturii 
dintre Hetta şi Duce, sesiza un fir mult mai strălucitor, ce 
pleca de la ea şi se pierdea în depărtare. Era sigură că 
cineva va urma acest fir şi o va ajuta să îl înşele pe mag şi 
să scape de el. Preţ de o clipă, îşi dori ca acela să fie atât 
de puternic, încât să îl poată distruge pe Cajetan, dar pe 
urmă oftă. În propria lui casă, Cajetan era extrem de 
puternic, mai ales pentru că demonul iadului Fulvian îl 
sprijinea şi probabil că îl şi proteja. 
5, 


În timp ce se afla în burgul Loipfing, Gaudentius se 
întreba ce îl determinase de fapt pe cavalerul Heiner să îi 
invite pe el şi pe Anna. Nu apărură nici vecinii anunţaţi şi 
nu exista nici vreo problemă importantă de discutat. Gazda 
lor vorbea încontinuu, dar spunea doar banalităţi şi se 
dădea mare cu influenţa lui la curtea bavareză. Pleoapele 
lui Gaudentius se îngreunau de plictiseală şi o văzu şi pe 
mătuşa lui ducând pe ascuns mâna la gură, ca să îşi 
mascheze căscatul. Comparativ cu pălăvrăgeala lui Heiner, 
chiar şi poveştile vânătoreşti ale cavalerului Eckehard erau 
pasionante. Gaudentius se gândi cât de des, în timpul 
lungilor descrieri, fusese pe punctul de a-l strânge de gât 
pe prietenul său, dar acum ar fi fost bucuros să se fi aflat 
fie la Trelling, fie să îl salute ca gazdă la Riebelsborn. La 
Loipfing se simţea ca un sarazin păgân la sfânta liturghie. 

La un moment dat, Gaudentius se sătură şi 
întrerupse elanul verbal al gazdei. 

— Dar unde sunt vecinii de care ne-aţi vorbit? 

Cavalerul Heiner tresări speriat şi apucă pocalul cu 
vin de parcă s-ar fi ţinut de el. Bău încet, pentru a câştiga 
timp, şi apoi ridică din umeri. 

— De unde să ştiu eu de ce nu vin ei? 


Era o minciună. Gaudentius nu se îndoia, de parcă i- 
ar fi şoptit la ureche un înger al Domnului. 

— Pe Dumnezeu, mă întreb de ce am venit. Mai ales 
că astăzi nici nu mă simt prea bine. 

Chiar în timp ce rostea aceste cuvinte, Gaudentius 
simţi nişte ciupituri în membre, iar braţele îi deveniră atât 
de lipsite de putere, încât nu mai putu nici să ridice 
pocalul cu vin de pe masă. 

— Chiar că nu arăţi bine, nepoate. 

Vocea Annei era îngrijorată. În ultimele săptămâni 
Gaudentius se simţise din ce în ce mai bine, reducând, 
după aprecierea lui, numărul anilor dintre vârsta lui reală 
şi cea datorată blestemului lui Cajetan la o diferenţă de 
vreo douăzeci de ani. Dar acum părea din nou un moşneag 
cu un picior în groapă. 

— Ar trebui să ne întoarcem acasă, ca Ludwig să aibă 
grijă de tine! 

Anna se ridică şi vru să îl ajute pe Gaudentius, dar 
cavalerul Heiner o împinse înapoi în scaun. 

— Aţi putea să rămâneţi la masă! 

La aceste vorbe, Gaudentius duse mâna la gură şi 
păli. i 

— Dinţii pe care îi redobândisem au dispărut. În plus, 
mă simt de parcă tocmai mi-a sunat ceasul. 

— Dar cine spune aşa ceva? 

Cavalerul Heiner părea mai curând mulțumit decât 
îngrijorat, în ciuda celor spuse. 

Frau Anna îi aruncă o privire supărată şi se ridică din 
nou. 

— Regret, dar vom pleca acum, Herr Heiner. 

Fără să mai onoreze gazda cu o privire, ea Îl strigă pe 
Ludwig, credinciosul slujitor al nepotului ei. Când acesta 
apăru, tresări la vederea stăpânului său şi îşi făcu semnul 
crucii. 

— Sfântă Maria, maică a Domnului, ce s-a întâmplat 
cu dumneavoastră, Herr Matthias? 


— Nu ştiu, răspunse Gaudentius cu voce tremurândă. 

— Îl ducem pe nepotul meu acasă. Acolo se va ocupa 
Gisela de el. În prezenţa ei s-a simţit totdeauna mai bine. 

Anna îşi sprijini nepotul şi, în timp ce Ludwig îl ţinea 
din cealaltă parte, îl ridicară în picioare. Pentru că 
Gaudentius nu mai avea putere nici să meargă singur, 
trebuiră să îl ducă ei în curte şi să îl aşeze în caleaşcă. 

Cavalerul Heiner nu se mai opuse, ci rămase în 
clădire, urmărind de la fereastră plecarea oaspeţilor. Pe 
buzele lui se ivi un surâs diabolic. După cum stăteau 
lucrurile, Fortunatus îşi dusese cu bine la capăt sarcina: 
vrăjitoarea care îl reîntinerise pe vecinul lui cu puterile ei 
neobişnuite era deja prizoniera cardinalului Callani. 
Inspiră adânc, căci secretarul înaltului prelat îi promisese 
să îl recomande la înalte personalităţi ca fidel slujitor al 
credinţei şi se şi vedea promovat într-o situaţie superioară 
celei de membru de rang inferior în suita principelui 
Bavariei. În plus, această faptă pe placul Domnului 
însemna şi prima treaptă în ascensiunea nepotului lui. 
Dacă, Fortunatus va fi promovat conform promisiunilor, în 
slujba cardinalului, în curând îl va putea folosi spre binele 
familiei lui. 

În privirea cavalerului Heiner nu era nici urmă de 
compătimire când Gaudentius fu cuprins de o criză de tuse 
şi horcăitul lui ajunse până la urechile sale. 

— Crapă odată! îi ură el şi, după cum stăteau 
lucrurile, evenimentul părea că se va produce curând. 

Gaudentius nu bănuia atitudinea duşmănoasă a 
gazdei şi se simţea şi prea rău pentru a fi interesat de 
dorinţele şi de planurile cavalerului Heiner. Tremură pe tot 
parcursul călătoriei şi mătuşa lui trebui să îl sprijine, ca să 
nu alunece de pe locul său. Ludwig, aflat sus pe capră, 
oscila între a goni spre casă, pentru ca stăpânul lui să îşi 
poată lua medicamentele, şi prudenţa necesară pentru ca 
magistrul să nu îşi rupă oasele ca urmare a zgâlţâielilor 
provocate de drum. 


Toţi trei se simţiră uşuraţi când în faţa lor apăru 
castelul Riebelsborn. Mai aveau de traversat ultimul sat ce 
aparţinea cavalerului Heiner. Acolo oamenii ieşiseră în 
drum, se holbau la trăsură şi amenințau cu pumnii. 

— Dispari, vrăjitoareo! strigă un băieţandru şi ridică 
o piatră, pe care o aruncă în trăsură. 

Alţi tineri, dar şi copii şi câteva femei îi urmară 
exemplul şi asupra trăsurii se abătu o grindină de pietre şi 
bucăţi de pământ. Frau Anna şi Gaudentius, fiind în 
interior, erau oarecum apăraţi de lovituri, dar Ludwig era 
protejat doar de i pelerină şi de şapca din lână. Pietrele 
mari aruncate de bărbaţi îl loveau dureros şi, când o 
cremene ascuţită îi făcu fruntea să J sângereze, se ridică 
mânios. 

— Vagabonzilor! Lovi-v-ar furtuna! 

Ridică biciul şi îl lovi peste urechi pe cel mai 
apropiat, 1 care urlă. Dar pietrele ajungeau mai departe 
decât biciul din mâna lui Ludwig şi sătenii îl luară pe 
acesta ca ţintă, Sărmanului om nu îi rămase în cele din 
urmă nimic de făcut decât să lovească armăsarii şi să 
treacă într-un galop nebun. Satul şi locuitorii lui rămaseră 
în urmă, dar când ajunseră, după puţin timp, în satul 
aparţinând de Riebelsborn, feţele oamenilor nu arătau mai 
prietenoase. Doar că aceştia nu aruncau cu pietre, ci doar 
mârâiau surd. 

Niciodată până atunci Frau Anna nu întâlnise o 
asemenea ură la supuşii lor şi îşi făcu înspăimântată 
semnul crucii. 

— Cu siguranţă că este un nou blestem al lui Cajetan, 
striga ea, în timp ce îşi cuprinse în braţe nepotul pentru a-l 
proteja. 

— Aşa trebuie să fie, deşi eu nu am remarcat aşa 
ceva. 

Vocea lui Gaudentius abia se desluşea. Pe faţă avea 
parcă o mască inexpresivă şi în priviri o teamă care nu se 
datora numai perspectivei morţii ivite la orizont. 


Frau Anna se bucură când trăsura intră în curtea 
castelului Riebelsborn. Totuşi, când Ludwig opri caii, nu se 
grăbi spre ea niciun servitor, cu toate că doi sau trei 
stăteau într-un colţ şi discutau aprins. 

— Hei, nu vreţi să vă ocupați de cai? se răsti Ludwig 
la ei. 

— Fă-o singur! ripostă unul dintre oameni şi plecă 
demonstrativ în altă direcţie. 

Camarazii lui îl urmară, deşi arătau ca nişte băieţaşi 
fricoşi, care se temeau de nuiaua profesorului. 

Ludwig trebui să coboare de pe capră, vorbindu-le 
liniştitor cailor, care tropoteau pe loc nervoşi. Frau Anna 
trebui mai mult să îl tragă decât să îl sprijine pe 
Gaudentius să coboare din trăsură şi să îl ducă până la 
scări. Dar aici nu mai făcu faţă fără ajutoare. Mătuşa lui 
Gaudentius îl strigă pe străjer şi, când acesta nu veni, 
strigă câteva slujnice în care avusese încredere până 
atunci. Dar nu apăru nici măcar propria ei slujnică. In 
schimb, apăru Gundi, care arăta atât de înspăimântată 
încât Anna se temu de ce era mai rău. 

— Ce s-a întâmplat? A apărut acest Cajetan blestemat 
de Dumnezeu şi de toţi sfinţii, de nimeni nu îşi mai 
îndeplineşte îndatoririle? 

Gundi clătină din cap. 

— Frau Gisela a dispărut fără urmă. Am ajutat-o să se 
pregătească pentru liturghie, dar nu s-a mai întors din 
capelă. 

Frau Anna era dezorientată. 

— Doar nu o fi rămas acolo până acum. Nu ai întrebat 
dacă a văzut-o cineva? 

— Majoritatea slugilor au fugit din castel şi cei puţini 
pe care i-am mai întâlnit afirmă că nu au văzut-o. A plecat 
şi preotul! 

— Fortunatus? Frau Anna clătină iritată capul. Nu se 
aşteptase la o astfel de veste. I se adresă nepotului: E cu 
siguranţă mâna lui Cajetan. O căută apoi din priviri din 


nou pe Gundi: Dar cu magistrul Alban ce este? Să nu îmi 
spui că a dispărut şi el. 

— La magistru nu m-am gândit. Aşteptaţi, mă duc să 
văd dacă Frau Gisela nu este la el. 

— Stai! mai întâi ajută-mă să îl duc pe nepotu-meu în 
camera lui. 

Apelul Annei veni prea târziu, pentru că Gundi se şi 
întorsese şi dispăruse. Din fericire, Ludwig legase caii de 
unul din inelele fixate în peretele grajdului şi se grăbi să 
revină ca să o ajute. Împreună reuşiră să îl ducă pe 
Gaudentius în odaia lui. Din experienţă, servitorul ştia de 
ce medicamente avea nevoie stăpânul lui în astfel de 
situaţii şi reuşi să îi mai calmeze bătăile nebune ale inimii 
şi chiar să îl adoarmă. 

Nici nu apucă bine Gaudentius să închidă ochii, că 
uşa zbură în lături şi înăuntru năvăli Alban. Atât Anna, cât 
şi Ludwig trăiseră momentele în care acesta arătase cel 
mai rău. Dar amândoi se îngroziră acum de ce văzură: 
Alban nu mai avea nimic uman în el. Crescuse în înălţime 
şi umerii lui erau atât de laţi că îl împiedicau să treacă de 
uşile cu adevărat masive. Avea un chip animalic, iar când 
deschise gura dinţii de două ori mai mari decât ai unui urs 
matur sclipiră în ea. Tot corpul îi era acoperit cu blană 
sârmoasă şi pe şolduri îi mai atârnau nişte resturi de 
îmbrăcăminte sfâşiate. 

— Ce este cu Gisela? 

Vocea ieşită din monstruosul bot suna ciudat de clar. 

Frau Anna ridică braţele într-un gest ce exprima 
neputinţa. 

— Nu ştim mai mult decât tine. Gundi spunea că a 
dispărut, la fel ca nepotul cavalerului Heiner. 

— A dispărut? 

Alban părea atât de speriat încât Anna se simţi 
obligată să îl liniştească: 

— Va apărea cu siguranţă curând. Poate că a făcut 
doar o plimbare. 


— Eu nu cred, interveni Gundi, pentru că s-au 
petrecut lucruri ciudate. Astfel, la uşa lui Herr Alban, 
zăvoarele erau blocate pe dinafară. Şi acest straniu preot 
nu a scăpat-o astăzi din ochi pe Gisela şi permanent 
mormăia ceva. Din păcate, nu am înţeles niciun cuvânt din 
ce spunea, dar bucătăreasa îl asculta şi dădea de zor din 
cap afirmativ. 

— Bucătăreasa? Atunci te rog să o aduci acum! 

Frau Anna o împinse spre uşă pe Gundi. Apoi ea 
observă că Gaudentius se trezise, puse din nou 
medicamentul într-un pahar şi i-l duse la gură nepotului. 

În timp ce Gundi ieşea în fugă, Alban îşi arătă dinţii 
răcnind: 

— Blestemul a devenit mai puternic. Aş zice că eu şi 
Gaudentius arătăm de parcă nici nu ar fi avut loc vreo 
îmbunătăţire a stării noastre. 

— Nu ai putea să îi zici nepotului meu Matthias, cum 
ar trebui să îi spună fiecare creştin normal? Aiureala cu 
„magistrul” şi „magul Gaudentius” ne-a adus tuturor 
numai nenorociri. 

Nici Anna nu ştia de ce i-o retezase astfel lui Alban. 
Dar era cu nervii la pământ şi tresărea la fiecare sunet 
care pătrundea din exterior în cameră. 

După puţin timp, Gundi reveni. 

— Nu am putut-o găsi niciunde pe bucătăreasă. Şi 
dintre celelalte slugi mai sunt aici doar puţine şi arată de 
parcă se pregătesc şi ele să o şteargă. 

— A văzut-o cineva dintre ele pe Gisela? întrebă 
Alban scurt. 

Gundi dădu negativ din cap. 

— Nu, i-am întrebat pe toţi cei pe care i-am putut 
găsi. Nici pe preot nu l-a mai văzut nimeni de la liturghie. 
Cei cu care am vorbit afirmă că Fortunatus a încercat să 
izgonească spiritul rău din stăpâna mea şi că de aceea ar fi 
fost tras de ea în iad. Din cauza asta nu mai vrea nimeni să 
rămână în castel. Cei care nu au plecat până acum nu ştiu 


încă încotro să apuce. 

— Sau aşteaptă să vadă ce pot să jefuiască. 

Gaudentius se trezise din cauza larmei din cameră şi 
îşi aminti de câţiva tipi unşi cu toate alifiile, pe care îi 
văzuse prin curte fără niciun rost. Altă dată nu ar fi 
angajat astfel de indivizi, dar lipsa de oameni dornici să 
intre în slujba lui îl silise să facă şi asta. 

— Dracul şi-a băgat coada aici! 

Alban spuse aceste cuvinte şi se întoarse în aceeaşi 
clipă alarmat. Dar, în afară de el, de Anna, Gaudentius şi 
Gundi, nu se mai vedea nimeni. Privirea lui nu pătrundea 
în lumea în care exista Lavinia. Năluca se afla exact în faţa 
lui şi îşi agita disperată braţele. Asistase la răpirea Giselei, 
dar nu avea nicio posibilitate să le împărtăşească aceasta 
şi celorlalţi. Încercă să îl atingă pe Alban, dar corpul lui 
era pentru ea ca aerul şi nu întâmpină nicio rezistenţă. 
Astfel că pătrunse în el cu speranţa că va putea să 
provoace în capul lui măcar frânturi de gânduri, care să îl 
pună pe urma cea bună. 

Se părea că Alban simţea ceva, căci ridică labele 
mormăind. 

— Simt că cineva vrea să îmi spună ceva. Dar nu 
înţeleg. 

— Gisela? Poate că este rănită şi are nevoie de ajutor. 

Frau Anna îşi făcea deja speranţe. Alban îi făcu semn 
să tacă şi se cufundă în sine. Deşi deţinea doar o frântură 
din forţa magică dezvoltată în Gisela, reuşi să înţeleagă 
ceva din informaţia transmisă de Lavinia. 

— Cred că preotul a ameţit-o pe Gisela cu narcotice 
şi a răpit-o. Dumnezeule, dacă îl prind pe individ, o să-şi 
dorească să nu se fi născut! 

Gundi clătină mirată din cap. 

— Dar Fortunatus a tot făcut pe sfântul atâta timp. 
Vedea peste tot lucrătura răului şi, în cele câteva 
săptămâni cât a stat aici, a întrebuințat atâta apă sfinţită 
cât părintele Maternus din Nurnberg într-un an. 


— Linişteşte-te! îi ceru Anna. 

Alban ridică mâna cerând tăcere. 

— Aşa este! Cred că ştiu tot ce trebuie să ştiu. 
Cajetan a reuşit cumva să îl aiurească pe smintitul cel 
tânăr şi să îi întărească prejudecățile avute faţă de noi. 
Cred că şi bucătăreasa este amestecată aici, ea trebuie să 
fi ajutat la dispariţia Keziei. Ceva îmi spune că fata nu a 
plecat de bunăvoie. A fost, ca şi Gisela, răpită şi este 
pierdută fără scăpare. Dar eu voi face totul ca Gisela să nu 
ajungă victimă a acestui demon blestemat! 

Gaudentius îl privea pe fostul lui discipol de parcă 
acesta tocmai îi prezentase una dintre minunile acestei 
lumi, despre care se crezuse că era pierdută. 

— Dar de unde ai aflat toate astea brusc? 

— Ştiu chiar mai mult: necunoscutele puteri ale 
Giselei au fost cele care te-au făcut să reîntinereşti, iar mie 
mi-au înlăturat aspectul respingător. Dumnezeule, ar fi 
trebuit să îi dezvoltăm acest talent, nu să îi facem capul 
pătrat cu bombănelile acelea lipsite de sens în limba 
latină! 

— Nu spune asta! 

Gaudentius se simţi atins în calităţile lui de magistru 
şi mag. 

Dar Alban nu îl băgă în seamă. 

— Şi, pentru că ştiu unde se află castelul lui Cajetan, 
am să o găsesc pe Gisela. Uraţi-mi noroc! 

— Îi voi spune lui Ludwig să pună din nou caii la 
trăsură. 

Frau Anna vru să părăsească odaia, dar Alban o opri. 

— Nu cred că îmi va sta bine în trăsură. Pe lângă 
asta, caii s-ar speria la vederea mea. 

— Nu poţi umbla ziua în amiaza mare prin ţară cu 
înfăţişarea pe care o ai! 

Frau Anna dădu din cap dezaprobator, dar Alban nu 
mai asculta de niciun argument. Fără a mai spune un 
cuvânt, le întoarse spatele tuturor şi ieşi cu greutate pe 


v 


uşă. 

— Credeţi că Herr Alban ar putea-o salva pe Frau 
Gisela? întrebă Gundi cu un glas copilăresc. 

— Dacă poate cineva să o facă, atunci el este acela. 

Dar Gaudentius nu părea prea convins. În afară de 
toate acestea, întâmpinară noi dificultăţi în sala cea mare. 
După ce Alban ieşi pe poartă ca o vijelie, slugile rămase 
încă în burg folosiră ocazia pentru a se pricopsi pe seama 
averii stăpânilor. 

Anna, Gaudentius şi Gundi auzeau cum se răsturnau 
mobile, cum se spărgeau lăzi şi se priveau cu teamă. 
Stăpânul îşi reveni primul. 

— Veniţi cu mine, trebuie să mă ajutaţi să ajung în 
camera de studiu. Acolo am mijlocul prin care putem să 
ţinem slugile în frâu. Aici ne şi omoară. 

Anna şi Gundi îşi făcură semn şi îl apucară pe 
Gaudentius de sub braţe. Deşi acesta se simţea mai bătrân 
şi mai lipsit de puteri ca niciodată, mânia îi dădu forţe 
neaşteptate. El tratase şi plătise totdeauna bine servitorii 
şi iată-l acum nu numai trădat şi părăsit, dar şi ameninţat. 
Îşi îndemnă mătuşa şi pe Gundi să se grăbească şi îşi 
blestemă slăbiciunea trupului, care îl obliga să apeleze la 
ajutorul celor două femei. 

Ajunseseră în capătul de sus al scărilor, când 
jefuitorii îi observară. Cu un urlet, unul dintre ei arătă în 
sus şi făcu gestul decapitării. 

— Cât am aşteptat ziua asta! strigă acesta şi urcă în 
fugă scările. 

Fu urmat cu urlete de alte slugi. 

— Pe cele două femei să le laşi în pace! strigă unul 
dintre ei. Sunt ale mele! Gundi este frumuşică şi totdeauna 
mi-am dorit să aud o nobilă icnind sub mine! 

Anna îşi dădu seama îngrozită că, odată cu dispariţia 
Giselei şi cu evidenta îmbătrânire a nepotului ei, dispăruse 
şi teama oamenilor faţă de capacităţile lui magice. Se şi 
vedea pe sine şi pe tânăra servitoare înşfăcate şi necinstite 


de către brutele acelea. 

Dar Gaudentius nu prea avea chef să se lase ucis de 
propriii servitori. 

— Drept înainte, în camera de studiu! le porunci el 
ajutoarelor sale şi se strădui, şchiopătând, să le uşureze 
sarcina. 

Reuşiră să ajungă în încăpere exact înainte? 
urmăritorilor, dar nu mai apucară să zăvorască uşa. 
Indivizii împinseră uşa şi pătrunseră înăuntru rânjind 
prosteşte. Erau în total patru bărbaţi, care acum îşi 
satisfăceau pornirea de a-l batjocori pe stăpânul de care 
luni de zile se temuseră ca de ciumă. 

Hei, slujitor al diavolului, acum te vom trimite 
stăpânului tău, Satan! 

Unul dintre cei patru se duse la etajeră şi apucă un 
teanc de pergamente scrise aflate pe ea. 

—  Scamator jalnic! Acum o să îţi vâr pe gât 
almanahurile şi cărţile tale de vrăjitorie, ca să îţi ia 
răsuflarea! 

Ceilalţi îl amenințau pe Gaudentius cu toate chinurile 
posibile prin care voiau să îl omoare. Privirile lor alunecau 
mereu către Gundi şi Anna, care se refugiaseră într-un colţ 
al încăperii, strângându-se în braţe. 

— Ne vom ocupa şi de voi două! zise, rânjind, unul 
dintre nemernici şi trase de şnurul cu care îşi lega 
prohabul pantalonilor. Îşi mişca obscen bazinul înainte şi 
înapoi. Cu care dintre voi două să încep? Cu micuța cea 
drăguță ori cu cea mai în vârstă? Te ţii bine, cucoană Anna, 
este de înţeles că un bărbat ca Eckehard abia aştepta să se 
culce cu tine. Trebuia să te căsătoreşti cu el cât mai aveai 
timp. Acum este prea târziu! 

În ideea că tovarăşii lui se vor descurca cu 
Gaudentius, se îndreptă către Anna. Aceasta îi dădu 
drumul lui Gundi şi apucă fără să se gândească un crucifix 
de aur, ce îi era la îndemână. 

— Nu cumva să crezi că mă poţi avea fără luptă, 


neisprăvitule! 

Gundi îşi aruncă şi ea privirea după un obiect cu care 
să se poată apăra. Îi fusese de ajuns să îi facă pe voie 
fratelui Giselei. Pe figurile celor patru nemernici se citea 
că ceea ce intenționau cu ea şi cu Anna era şi mai 
groaznic. 

Când observară încercările disperate ale femeilor, 
slugile izbucniră în râs. Dar, ca să nu fie singur în faţa 
celor două, conducătorul lor mai chemă un ajutor. 

— Micuta este a ta dacă mă ajuţi să o dezarmez pe 
damă! 

Bărbatul scoase de la cingătoare un cuţit. 

— Poţi să te foloseşti de o femeie şi dacă este rănită. 

Vru să se apropie de Anna, care îl lovi cu crucifixul 
peste braţ şi acesta scăpă cuțitul din mână. 

— Târâtură blestemată, mi-ai rupt mâna! 

Faţa i se schimonosi de durere şi înjură în acelaşi 
timp, pentru că ceilalţi râdeau de el. 

— Vrei să faci pe eroul, dar nu eşti în stare să te 
descurci cu o femeie, îl ironiză conducătorul lor. 

— Atunci încearcă singur, smintitule! Bărbatul îşi 
pipăi cu stânga degetele mâinii drepte, dintre care trei 
erau îndoite nenatural, şi suspină de durere. Adăugă: 
Pentru asta, după ce o voi avea, am să o omor. 

— În situaţia asta vei beneficia ultimul de ea, pentru 
că vrem cu toţii să ne bucurăm de puţină plăcere. 

Unul dintre camarazi îl dădu deoparte şi se îndreptă 
hotărât către Anna. 

În aceste momente, niciunul dintre indivizi - nici 
măcar al patrulea, care rămăsese în continuare în spate - 
nu se sinchisea de Gaudentius, care se sprijinea de 
marginea etajerei, lângă perete, şi arăta de parcă era gata 
să îşi dea duhul. Buzele îi murmurau încet formule magice 
şi simţi cum bagheta, pe care o apucase pe ascuns, începu 
să vibreze între degetele sale. Era cea mai slabă dintre 
baghetele sale, dar o confecţionase el însuşi dintr-o 


rădăcină de alun şi o încrustase cu semne magice. O ridică 
şi o îndreptă spre ticăloşi. 

— Focul meu să vă ardă! 

În tensiunea în care se afla, pronunţă cuvintele în 
limba germană, nu în latină. Totuşi, vârful beţişorului se 
lumină şi împrăştie scântei. În prima clipă, ticăloşii se 
speriară teribil, dar când scânteile se stinseră cu zgomot, 
fără a produce nicio pagubă, izbucniră în râs. 

— Cred, Herr Matthias, că nu sunteţi marele 
magician drept care vă daţi, îl ironiză şeful mişeilor şi 
întinse mâna ca să ia bagheta lui Gaudentius. Atunci Gundi 
apucă primul obiect ce îi stătu la îndemână şi îl zvârli în 
bărbat. 

Era cartea grecească cumpărată de Gisela dintr-un 
capriciu în Eichstätt şi de care apoi uitase. Aceasta îl lovi 
pe omul cel încăpățânat în ureche, făcându-l să sângereze. 
Bărbatul scoase un strigăt de furie şi apoi o privi cu ochi 
reci pe fată. 

— Pentru asta vei plăti, bestie! După ce vom termina 
cu tine, îţi vei dori să nu te fi născut! Şi acum siluiţi-le pe 
cele două femei! Paiaţa asta poate să asiste în linişte. 
Oricum, nu ne mai poate împiedica. 

Gaudentius păli în faţa jignirii aduse şi mai ridică o 
dată bagheta. De această dată, rosti cuvintele corect şi se 
auzi o bubuitură de parcă cineva trăsese în încăpere cu 
tunul. O flacără se îndreptă către căpetenie, îl cuprinse şi 
îl pârjoli adânc în carne, prin haine şi piele. Omul se 
aruncă urlând la podea şi se rostogolea ca să stingă 
flacăra, dar în zadar. 

— Ajutaţi-mă, ard! îşi imploră el camarazii. 

Dar niciunul nu cuteză să se apropie. Când 
Gaudentius îşi îndreptă bagheta spre următorul, acesta se 
retrase către uşă. Focul fu mai potolit decât cel precedent, 
dar fii suficient de puternic pentru a-l face pe acesta să 
tipe de durere. Fără să mai arunce nicio privire în urmă, o 
luă la fugă pe uşa deschisă, urmat de camarazii lui. În 


cameră rămase urlând doar individul care fusese lovit 
primul. 

Frau Anna se lipise de perete, cu mâinile pe faţă, 
pentru a nu mai vedea suferinţele mişelului. 

— Nu poţi să faci ceva? întrebă ea îngrozită. 

Gaudentius sufla greu, de parcă tocmai urcase în 
fugă toată scara castelului şi se prăbuşi pe scaunul pe care 
şedea de obicei Gisela în timpul pregătirilor. 

— Sunt terminat! suspină el. 

— A fost într-adevăr un număr de mare magie şi ne- 
aţi salvat! Bărbatul va muri, dar este de mirare că nu s-a 
aprins altceva nimic în această cameră. Nici măcar cartea 
asta. 

Gundi se aplecă pentru a ridica obiectul pe care îl 
aruncase şi îşi dădu seama că volumul suferise totuşi, dar 
mai mult din cauza căderii pe podea decât din cauza 
focului. Legătura din piele crăpase, lăsând să se vadă un 
papirus împăturit, care fusese ascuns în interiorul ei. 

Mânat de un sentiment ciudat, Gaudentius luă 
papirusul şi se uită la el. 

— Nu îl pot citi. Nu am mai văzut asemenea semne, 
strigă el mirat. Dar când despături complet papirusul, 
încruntarea lui spori: Doamne, textul este şi în greacă şi 
este vorba despre duşmanul nostru. Trebuie să îl descifrez! 

— Dar nu acum şi aici! mai întâi eliberează-l pe 
individul acesta de chinuri şi scoate-l de aici. 

Frau Anna era pe punctul de a deveni isterică. Dar nu 
mai era necesară intervenţia lui Gaudentius. Omul amuţi şi 
focul magic îl mistui în continuare, până când nu mai 
rămase din el decât o grămăjoară de cenuşă. Apoi flama se 
stinse cu un bubuit puternic. 

Mai durară câteva clipe până când cei trei putură să 
audă din nou. Frau Anna lucea o cruce după alta şi buzele 
îi rosteau o rugăciune mută. Gundi privea locul în care 
murise individul care voise să le facă ceva îngrozitor şi 
mulţumi Domnului că le salvase pe ea şi pe Anna de mişel. 


Gaudentius nu mai avea ochi pentru nimic altceva decât 
pentru papirus şi, în timp ce îl citea, pe buzele lui apăreau 
vorbe de care nu era nici el conştient. 

— Alban avea dreptate! Gisela este o fiinţă minunată! 
Nici unui alt om în viaţă nu i-ar fi venit ideea că această 
carte ar conţine ceva important. Ea a simţit totuşi şi, în loc 
de a studia mai îndeaproape manuscrisul, eu am râs de 
achiziţia ei. 

Gundi îl privi surprinsă. 

— Cum adică, stăpâne? 

— Acest papirus conţine soluţia salvării noastre. Dacă 
acţionăm rapid şi inteligent, nu numai că vom rupe vraja 
lui Cajetan, dar vom putea chiar să îl distrugem pe acest 
vrăjitor aflat în slujba diavolului. 

— Tu mai poţi face ceva, cu toate că Gisela a fost 
răpită şi Alban a plecat după ea? întrebă îngrijorată 
mătuşa lui. 

Faţa lui Gaudentius deveni atât de cenuşie de parcă îi 
şi suna ceasul. 

— Pe Dumnezeu şi pe toţi sfinţii, am uitat complet! 
Aici scrie că ar trebui să existe şase persoane care posedă 
darul! Numai la un loc se pot opune vrăjii duşmanului 
nostru! 

— Atunci nu ne rămâne decât să ne rugăm. Chiar 
dacă Alban o poate elibera pe Gisela, voi trei sunteţi totuşi 
prea puţini! 

Era clar că Anna nu mai credea într-un succes. 

Gaudentius vru să o dojenească, dar renunţă, pentru 
că se simţea atât de neajutorat şi de nesigur cum nu mai 
fusese niciodată. Până acum crezuse tot timpul că soarta 
se afla în propriile mâini. Dar uşurinţa cu care Cajetan 
reuşise să îl tragă pe sfoară îl înspăimânta. li blestemă pe 
Fortunatus şi pe Heiner von Loipfing şi în gând enumeră 
duzini de vrăji cu care ei ar putea fi pedepsiţi pentru 
trădarea lor. Dar râse de sine însuşi când fantezia lui 
depăşi orice limită. Tocmai reuşise să-l omoare pe unul 


dintre cei patru care îi atacaseră pe el şi pe cele două 
femei. Dacă ceilalţi trei nu ar fi fugit, puterea lui nu ar fi 
fost de ajuns să le asigure apărarea. Pentru pedepsirea 
eficientă a cavalerului Heiner şi a tânărului preot, nu 
ştiinţa îi lipsea, ci puterea. 


Alban trebui să recunoască până la urmă că nu era 
recomandabil să umble cu înfăţişarea lui prin lume ziua în 
amiaza mare. Când trecu prin satul burgului, oamenii o 
rupseră la fugă din faţa lui ţipând şi, cu fiecare cătun, 
panica era tot mai mare. Văzu fugind femei şi copii, 
deseori chiar şi bărbaţi, şi în urechi îi răsunau strigătele: 
„Monstrul!”, „Monstrul din Riebelsborn!”. Într-un sat, 
bărbaţii se strânseseră în grupuri şi amenințau cu coase şi 
furci. Unul chiar aruncă o piatră în direcţia lui şi îl lovi în 
umăr. Alban se întorsese şi slobozise un urlet care fusese 
suficient ca vitejii ţărani să o ia la sănătoasa. 

În timp ce se grăbea spre castelul lui Cajetan, faţa lui 
schimonosită de blestemul acestuia zvâcnea şi de mai 
multe ori strânse din dinţi atât de tare încât aceştia 
scrâşniră. Gândul lui era la Gisela, aflată în cel mai mare 
pericol, el singur fiind vinovat de toată nenorocirea ei. 

— Nu ar fi trebuit să mă iau după Matthias şi să mă 
căsătoresc cu ea! striga el plin de mânie. Ea nu poate să 
facă nimic pentru cutezanţa noastră de a nădăjdui să 
dobândim o putere care o depăşeşte cu mult pe cea dată 
nouă, muritorilor! 

Nu primi niciun răspuns la acuzaţiile pe care şi le 
aducea, pentru că oamenii o luau la fugă deja când îl 
zăreau în depărtare sau când îl auzeau croindu-şi drum 
prin desiş. O dată avu senzaţia că este urmărit de cineva. 
Se opri, se întoarse, dar văzu doar pomi, râul şi, dincolo de 
el, povârnişul înalt al malului, care se transforma mai apoi 
într-un lung lanţ de coline. Atunci băgă de seamă că 
urmărise fără să vrea cursul râului Altmuhl, deşi ar fi putut 


să scurteze drumul spre Cajetan trecând peste coline. Se 
gândi o clipă dacă nu ar trebui să se caţăre de-a dreptul 
prin regiunea fără drumuri, dar o privire asupra 
versanților deosebiți de abrupți şi înţesaţi de desişuri îl 
făcu să renunţe la idee. 

Alergând mai departe, după scurt timp dădu cu ochii 
de un burg cunoscut ca reşedinţă a uneia dintre multele 
familii colonizate între oraşele imperiale france şi 
principatul Bavaria. La jumătatea drumului către poartă, 
zări un bărbat urcând cu paşi grei, care sub pelerina ce 
fâlfâia purta sutană. Acest articol de îmbrăcăminte şi 
mersul ţanţoş îi amintiră soţului Giselei de Fortunatus. 
Fără să se mai gândească, îşi strigă mânia şi alergă de 
două ori mai repede, pentru a-l ajunge din urmă pe preot 
înaintea porţii burgului. 

Fortunatus se grăbea să ajungă la burgul unui vecin 
şi prieten pentru a înnopta acolo, înainte ca a doua zi să 
purceadă la drum spre hanul, unde, conform cuvintelor 
unchiului său, l-ar fi putut întâlni pe secretarul cardinalului 
Callani. Când auzi urletul ca de urs al lui Alban, nu se 
întoarse, ci îşi suflecă sutana şi o luă la fugă ca să scape cu 
viaţă. În această regiune exista doar un singur gâtlej care 
putea să scoată astfel de sunete şi acela era al monstrului 
de la Riebelsborn. 

Fortunatus îl descoperi pe urmăritorul lui la o 
cotitură a drumului şi cu groază stabili cât de mult se 
apropiase acesta de el. În acel moment regretă că 
înapoiase calul slujitorului şi că plecase mai departe pe jos. 
Disperat, încercă să scurteze drumul, dar îşi dădu seama 
curând că nu va putea ajunge la timp la poarta burgului. 

Dar străjerul îl observase şi sunase alarma, acum 
printre creneluri adunându-se oameni înarmaţi care arătau 
agitaţi către el şi către urmăritorul lui. 

— Ajutor! Pentru numele Sfintei Fecioare, ajutaţi-mă! 
Monstrul de la Riebelsborn este pe urmele mele şi vrea să 
mă mănânce! 


Pentru a sublinia importanţa cuvintelor şi a statutului 
lui, Fortunatus aruncă pelerina şi le oferi oamenilor din 
burg priveliştea îmbrăcămintei sale preoţeşti. 

Aceasta acţionă ca un semnal. Se auziră voci 
mânioase şi pe ziduri se adunară mai mulţi oameni 
înarmaţi. Printre ei se afla şi castelanul, care strigă un 
ordin. În clipa următoare, poarta se ridică şi mai mult de o 
duzină de lăncieri ieşiră şi îndreptară în faţă vârfurile 
lăncilor, ca acele unui arici. În acelaşi timp, castelanul îi 
făcu semn preotului să se grăbească. 

Primele săgeți trecură pe deasupra lui Fortunatus, în 
direcţia lui Alban. Cele mai multe nu îl nimeriră, iar cele 
care îl atinseră abia îi zgâriară uşor pielea groasă cu care 
îl fericise blestemul lui Cajetan. 

Alban ştia că era periculos să se apropie mai mult de 
burg, dar voia să îl prindă pe Fortunatus, pentru a-l putea 
interoga. Deoarece preotul o drogase şi o răpise pe Gisela, 
ştia şi pe ce drum o apucaseră cu aceasta oamenii lui 
Cajetan. Având acest indiciu, Alban spera că va putea să 
ajungă din urmă grupul înainte de a ajunge la castelul 
marelui vrăjitor. Deşi inima îi bătea ca ciocanele unui 
şteamp, din care erau atât de multe pe valea râului 
Altmuhl, Alban se încordă şi mai făcu câteva salturi. Fu 
atât de rapid, încât putu întinde braţul ca să îl prindă pe 
Fortunatus. 

În graba lui nu observase că, aflat pe ziduri, cavalerul 
luase în mâini un obiect alungit, pe care îl îndreptase către 
el. Era vorba de o ţeavă de bronz fixată într-un pat de 
lemn, o flintă a cu fitilul aprins. Cavalerul sprijini arma de 
zid, tinti cu grijă şi strânse arătătorul. Deasupra văii se 
auzi o bubuitură scurtă, multiplicată de dealurile 
înconjurătoare. 

Alban simţi o lovitură puternică în umăr, care 
aproape că îl aruncă la pământ şi văzu sângele roşu-închis 
ţâşnind dintr-o gaură neagră. Totodată, simţi o durere 
ascuţită, care îl făcu să încetinească, deşi ar fi vrut să 


înainteze. 

Oamenii din burg îl văzură pe Alban sângerând şi 
jubilau. Strigătele lor triumfătoare îl determinară pe 
Fortunatus să privească înapoi. Micul avantaj pe care îl 
câştigase îl făcu să spere la salvare, mai ales că un scutier 
îi întinsese castelanului o a doua flintă. 

Alban văzu cum ţeava se îndreptă spre el şi urlă de 
mânie. De săgețile arcurilor nu se temea, iar arbaletele 
erau periculoase numai din apropiere, dar o a doua 
lovitură a acestei arme zgomotoase îl putea ucide. Se 
vedea nevoit să aleagă între a-l prinde pe Fortunatus şi 
apoi să moară sau să fugă ca un laş. Ura ce o nutrea faţă 
de Fortunatus îl îmboldea să nu îl lase pe capelanul 
trădător să scape, dar, dacă voia să o salveze pe Gisela, nu 
trebuia pur şi simplu să renunţe la viaţă. Cu faţa 
schimonosită de furie se opri, aruncă un blestem în urma 
preotului care reuşea să scape, îşi tăcu vânt şi se rostogoli 
pe pietrişul versantului. Mişcarea aceasta îl salvă, căci 
glonţul tras în acel moment de către cavaler răscoli inutil 
locul pe care Alban tocmai îl părăsise. 

Cavalerul blestemă lovitura ratată, aruncă mânios 
flinta şi îl căută din privire pe Fortunatus, a cărui voce 
întreruptă de respiraţia sacadată răzbătea până la el: 

— Slavă Domnului, Herr Luitpold! A fost într-adevăr 
salvare în ultima clipă. 

Cavalerul îl privea pe preot ca şi cum l-ar fi văzut 
pentru prima oară. 

— Ah, dumneata erai. Sfinţia Ta! Atunci mă bucur de 
două ori că am putut să-l gonesc pe acel monstru 
diavolesc. L-am nimerit o dată, dar a doua lovitură l-a 
ratat. 

— Cu siguranţă că a fost mâna diavolului. Se spune 
că nu îi părăseşte pe ai lui la nevoie, lucru care tocmai ni 
s-a confirmat. Ce păcat că v-a scăpat acest monstru! Mă 
tem că va produce încă mult rău. 

Uşurarea provocată lui Fortunatus de salvarea lui fu 


micşorată de ruşinea de a fi primit în burg ca fugar ce avea 
nevoie de ajutor. Desigur că nu era în avantajul faimei lui 
dacă i se reproşa că rugăciunile şi conjurările lui nu aveau 
forţa de a izgoni creaturile iadului. 

Cavalerul Luitpold observă tulburarea de pe faţa lui 
Fortunatus şi presupuse că preotul îşi făcea griji în privinţa 
locuitorilor din împrejurimi. 

— Încă nu ne-a scăpat această creatură a diavolului, 
prietene. O vom vâna şi o vom lichida, ţi-o promit. 

Porunci scutierului să reîncarce ambele flinte şi i se 
adresă apoi castelanului său: 

— Orice bărbat care poate purta o armă vine cu 
mine. În afară de asta, să se sune cornul de alarmă, pentru 
a alarma satele din apropiere. Toţi oamenii mei vor vâna 
monstrul care nu trebuie să plece viu de aici. 

Privirea stăpânului castelului oglindea mai puţin grija 
faţă de propriii ţărani şi mai mult plăcerea vânătorii şi a 
doborârii unui vânat de care nimeni nu mai avusese parte 
în această regiune. 

6. 


La început, urmăritorii erau atât de departe în 
spatele lui Alban, încât el nici nu îi remarcă. Gândurile lui 
erau din nou îndreptate către Gisela, pe care trebuia să o 
elibereze din mâinile lui Cajetan imediat ce va da de 
vrăjitor. Abia când auzi din urmă sunetele cornului, 
reflectate din toate părţile, se opri şi privi atent împrejur. 
Într-un sat, care, după cum ştia, aparţinea tot burgului 
unde fusese rănit, bărbaţii îl întâmpinară cu coase, furci şi 
îmblăcie, aruncându-şi strigăte de încurajare. 

Deoarece aceştia îi baraseră drumul direct, Alban 
intră în tufişuri, pentru a ocoli localitatea. Nu voia să se 
implice în nicio luptă, pentru a nu se alege şi cu alte răni, 
care l-ar fi slăbit şi l-ar fi împiedicat să o salveze pe Gisela. 
Deoarece trebuia să îşi croiască drum pe căi neumblate, 
nu putea înainta atât de rapid cum sperase, iar umărul 


rănit îi zvâcnea dureros. Dacă nu voia să piardă periculos 
de mult sânge, va trebui să îşi lege rana. Dar pentru aşa 
ceva îi lipseau şi timpul, şi mijloacele. Ceva ce putea folosi 
la bandajat ar fi găsit doar într-un sat, dar ţăranii şi robii 
ce păzeau gospodăriile nu păreau pe punctul de a fugi de 
el zbierând. Desigur că le era tuturor superior ca forţă, dar 
prea mulţi câini răpun şi cel mai puternic urs. 

Sunetele metalice îl avertizară chiar înainte de a 
ajunge la următorul povârniş al văii. Rămânând în umbra 
arborilor şi privind drumul, observă trei călăreţi însoţiţi de 
pedestraşi, unul dintre ei având în mâini o armă ca aceea 
care îl rănise adânc. Evident, bărbaţii dăduseră curs 
chemării cornului de alarmă din burgul cavalerului 
Luitpold şi erau gata să întâmpine cu plumb fierbinte şi cu 
spada pericolul semnalat. 

Deoarece în acea direcţie nu putea să avanseze, 
Alban se retrase prudent şi încercă să îi ocolească pe 
departe pe călăreţi. Exact atunci auzi lătratul şi urletul 
câinilor şi pricepu că începuseră să-l vâneze din mai multe 
direcţii. Cu un blestem destinat în general urmăritorilor lui 
şi în special lui Cajetan, mări pasul, dar deja la următorul 
drum peste care trebui să treacă fu descoperit de un grup 
de ţărani. Pentru că nu putea să rişte să piardă timp 
căutând altă cale şi să dea peste urmăritorii mai bine 
înarmaţi, se repezi urlând sălbatic asupra bărbaţilor. După 
cum era de aşteptat, aceştia îşi aruncară înspăimântați 
armele şi o luară la sănătoasa. Câţiva dintre ei încercară 
totuşi să îl oprească şi trebui să treacă cu forţa de ei. Se 
alese cu două împunsături de furci, care nu însemnau însă 
mare lucru. 

Nu fu ultima hărţuială de care avu parte Alban în 
acea zi, pentru că mereu dădea de grupuri de oameni 
înarmaţi. Şi nu scăpă de fiecare dată atât de uşor ca de 
grupurile formate doar din ţărani. În fruntea urmăritorilor 
se aflau de cele mai multe ori conducători călări, care le 
insuflau curaj oamenilor înarmaţi. Dacă la început Alban 


încercase să cruţe vieţile oamenilor simpli, până la urmă 
trebui să se conducă după principiul: ori ceilalţi, ori eu. 
Dar se îndepărtă mult de drum şi ajunse nechibzuit ca un 
animal hăituit. Se agăţă disperat de gândul că o va putea 
totuşi ajunge pe Gisela, însă imaginea ei păli în interiorul 
lui, ca acoperită de lacrimi şi doliu. 

Când începu să se clatine din cauza slăbiciunii şi 
deveni mai încet, asupra lui se repeziră câinii sloboziţi din 
lese. Braţele lui Alban se învârteau ca braţele unei mori de 
vânt sfâşiind câinii ca pe nişte cârpe putrede aruncate de 
vânt. Lăsând în urma lui câinii morţi, fu bucuros că 
niciunul dintre ei nu s-ar fi putut măsura cu Dagga, căci 
lupta cu o asemenea fiară i-ar fi lăsat urme adânci. 

După ce scăpă de câini, Alban speră ca îl pierduseră 
şi poteraşii, dar brusc pădurea se deschise într-o zonă 
defrişată, în centrul acesteia se afla un sat şi între pădure 
şi clădiri se strânsese o mică armată, ca şi cum urmăritorii 
l-ar fi aşteptat acolo. Aceştia îl descoperiră în aceeaşi clipă 
în care şi ei fuseseră descoperiţi. Se auziră strigăte de 
bucurie şi călăreţii dădură pinteni cailor. 

Alban îşi simţea slăbiciunea de două ori mai intens şi 
în sinea lui îşi făcu loc disperarea: va muri şi îi va 
dezamăgi amar nu numai pe Gisela, ci şi pe prietenul său 
Matthias von Riebelsborn. Amândoi vor trebui să plătească 
eşecul lui cu propria viaţă şi probabil şi cu damnarea 
sufletelor lor. În timp ce se învârtea neajutorat, în urma lui 
răsunau voci şi zăngănit de arme şi înţelese că nu mai avea 
scăpare. Respiră adânc, pentru a-şi linişti bătăile inimii, 
slobozi din gâtlej un urlet care acoperi sunetele tuturor 
cornurilor şi se năpusti ferm hotărât să îi facă pe inamici 
să plătească cât mai scump posibil moartea sa. 

— Acum bunul Georg Streller şi-a găsit beleaua rău 
de tot! Cajetan strălucea de satisfacţie când, cu o mişcare 
a mâinii, făcu să se stingă imaginile din oglinda fermecată 


şi se întoarse către Fulvian: Această mică problemă s-a 
rezolvat. Nici nu ştiu de ce ai fost atât de nervos în 
ultimele săptămâni. Totul decurge cât se poate de bine! 

Cajetan arătă către clepsidra care măsura viaţa lui 
Gaudentius, în a cărei parte superioară aproape că nu mai 
rămăsese nisip şi, ridicând supărat din umeri, alungă din 
minte gândul că într-o zi nisipul cursese şi invers. Acum, 
că o avea prizonieră pe tânăra vrăjitoare şi puterea ei nu 
mai putea fi de niciun folos duşmanului lui, totul reintrase 
pe făgaşul dorit. În aceste clipe, Alban era încolţit de 
urmăritori, iar Gaudentius mai avea de trăit doar câteva 
zile. 

Fulvian ştia ce gândea stăpânul lui, dar nu comentă 
nimic. Părerea lui era că pericolul de a da greş era mai 
mare decât voia Cajetan să admită. Tânăra vrăjitoare ar 
putea cu uşurinţă să încline talerul cântarului de partea 
Riebelsbornului şi chiar să amenințe existenţa lui Cajetan. 
Succesele lor se datorau unor indivizi ca Fortunatus şi 
unchiul acestuia şi, în continuare, trebuiau să se 
folosească de castelanii şi de ţăranii din împrejurimi, de 
ale căror gânduri şi sentimente puteau dispune în anumită 
măsură prin puterile lor magice. Spre deosebire de 
Cajetan, el îşi dădea seama că aceste tulburări puteau să 
atragă în zonă trimişi ai principilor şi ai clericilor 
importanţi din regiune, care să desfăşoare anchete 
temeinice. 

— Va trebui să fim atenţi ca pe aici să nu îşi vâre 
nasul nimeni dintre cei înzestrați pentru magie, care ar 
putea pricepe mai mult decât ceilalţi, îşi dădu el cu 
părerea. 

Magul râse. 

— Vom abate atenţia autorităţilor asupra castelului 
Riebelsborn. Pot să cerceteze acolo cât vor. Vei avea grijă 
ca burgul lui Gaudentius să devină centrul întregii 
tevaturi. Pentru asta, îl poţi folosi pe tânărul preot aflat 
acum în drum spre taverna contrabandiştilor, spre a-şi 


cere răsplata. Du-te şi aşteaptă-l acolo. Tâmpitul acela ne 
va mai face servicii, ca de altfel şi unchiul lui şi toată 
şleahta de briganzi pe care i-a adunat în jurul lui. Cu 
ajutorul lor, vom înţepa şi cauteriza definitiv această 
bubuliţă, care pentru câteva săptămâni a cutezat să devină 
abces. Acum du-te şi să nu îţi treacă prin minte să mai 
treci înainte pe la Mine şi Lina! 

Fulvian şuieră încet. În ultimul timp, nu se mai 
putuse dedica plăcerilor vieţii, deoarece Cajetan îl alerga 
ca pe un băiat de prăvălie, nelăsându-i nicio clipă de 
linişte. După acea noapte în care, sub întruchiparea de duh 
rău, îl ispitise pe nobilul spaniol Ramón de Mandares y 
Cornada, mai reuşise să îşi satisfacă poftele cu Mine şi cu 
Lina şi să le transmită sămânţa furată, dar nu putuse 
controla dacă rezultatul era pozitiv. Pentru aceasta ar fi 
trebuit să ajungă suficient de aproape de femei pentru a le 
mirosi şi a stabili astfel dacă rămăseseră grele. Şi va mai 
trece timp până când va putea face asta. 

O altă lovitură, mai puternică, curmă cugetările 
homunculusului. Acesta îi aruncă vrăjitorului o privire 
plină de ură, dai ultimul nu-i dădea nicio atenţie 
servitorului său, ci privea pe fereastră zâmbind mulţumit, 
ca şi cum ar fi fost martor la evenimente ce se desfăşurau 
exact pe voia lui. 

— De ce mai eşti aici? [i-am dat de îndeplinit o 
sarcină! se răsti el la Fulvian fără să se întoarcă. 

— Mă grăbesc, stăpâne! 

Fulvian scrâşni din dinţi şi îşi imagină răzbunarea 
faţă de bărbatul care îl privea ca pe creaţia lui artificială, 
pe care o putea maltrata cum voia. 

8. 


Cabana nu arăta ca locul în care ar fi fost aşteptat un 
cardinal cu mitră purpurie sau măcar secretarul acestuia. 
În prima clipă, Fortunatus fu dezamăgit şi chiar se temu că 
unchiul lui îl înşelase. Când descălecă de pe calul pe care 


i-l dăduse gazda şi dădu unei slugi hăţurile, începu să îi fie 
teamă şi pentru viaţa lui, căci omul arăta mai curând a 
tâlhar la drumul mare decât a om cinstit. Era convins că 
nimerise în cuibul unei bande de jefuitori şi îşi adună toată 
stăpânirea de sine care îi mai rămăsese. 

— II caut pe Eminenta Sa ilustrul cardinal Callani sau 
pe secretarul dumnealui. Se află vreunul din cei doi domni 
în cârciuma asta? 

— Dacă Sfinţia Voastră binevoieşte să mă urmeze. 

O tinerică frumuşică apăru în uşă şi se înclină în faţa 
lui Fortunatus ca în faţa unei înalte personalităţi. 

Când fu faţă în faţă cu fiica hangiului, preotul clipi 
buimăcit. Ea emana ceva necunoscut lui, dar care îl vrăji 
pe loc. O urmă ca fermecat şi păşi în han ca şi cum ar fi 
lăsat toate reţinerile şi temerile sale dincolo de prag. Nişte 
indivizi cu înfăţişări deplorabile stăteau la o masă, jucau 
zaruri şi beau vin din căni de lemn. Fata nu îi ceru lui 
Fortunatus să ia loc în cârciumă, ci îl conduse pe trepte în 
sus, până la o cameră surprinzător de mare şi prea bine 
mobilată pentru o simplă tavernă. La fereastră stătea un 
bărbat întors cu spatele la cel care intrase. Deoarece şi 
acesta purta sutană, Fortunatus crezu că are de-a face cu 
secretarul cardinalului, rămase în picioare lângă uşă şi tuşi 
uşor pentru a-l face atent asupra lui pe înaltul cleric. 

Fulvian se întoarse încet şi îi expuse vizitatorului o 
faţă cu aspect tineresc. Acum era ceva mai înalt decât la 
întâlnirile cu cavalerul Heiner sau cu Ramón de Mandares 
y Cornada - pe de o parte din cauza supărării pe Cajetan, 
pe de altă parte pentru a-l impresiona pe Fortunatus. 

— Ah, tu eşti nepotul iubitului Heiner von Loipfing. 
Apropie-te! Fulvian îi făcu semn să se apropie de el şi apoi 
se adresă fetei hangiului: Lasă-ne singuri. Te chem eu dacă 
am nevoie de tine. 

Fata îşi aminti de desfătările pe care ciudatul 
secretar al cardinalului i le mai oferise şi se înfioră 
bucurându-se anticipat. Ceea ce îi smulse lui Fulvian un 


rânjet mulţumit, pentru că mai avea nişte gânduri cu fata. 
Dar acum era nepotul cavalerului Heiner la rând. 

Aşteptă până când fiica hangiului închise uşa în urma 
ei şi afişă un zâmbet binevoitor. 

— Ne-ai ajutat foarte mult pe noi şi pe Sfânta 
Biserică, fiule. Fapta nu-ţi va fi uitată. 

— Mulţumesc... 

Fortunatus se opri pentru că nu ştia cum să i se 
adreseze lui Fulvian. 

— Ajunge, Sfinţia Voastră, interveni acesta. Mă bucur 
că ai venit atât de repede. În mod cert, vei străluci în 
ierarhia sfintei curii. 

— Sfânta curie? Asta înseamnă Roma! 

Fortunatus mai că nu plesni de mândrie. Roma era 
centrul creştinătăţii şi a fi chemat acolo reprezenta pentru 
orice cleric onoarea supremă. 

— Da, asta înseamnă Roma! Fulvian îi întinse mâna şi 
tânărul preot sărută piatra inelului său, ce sclipea într-o 
culoare purpuriu întunecată. Trebuie să mergi la Roma, 
fiule, şi acolo să acţionezi pentru cauza noastră. 

Fulvian surâse blajin, de parcă tânărul ar fi fost 
propriul nepot preferat, dar în sinea lui se amestecau 
bucuria anticipată cu hohotele de râs diabolic. La Roma, în 
oraşul în care mişunau mai mulţi bastarzi ai cardinalilor, 
episcopilor şi preoţilor decât copii născuţi din căsătorii, 
curând se va deprava destul pentru a putea fi folosit ca 
armă în lupta pentru tronul papal. „Cine ştie, gândi 
homunculusul, poate că într-o zi am să pun tiara papală nu 
pe capul lui Cajetan, ci pe capul acestui mitocan”. 

— În câteva zile vei pleca în Cetatea Eternă, fiule. Am 
să îţi dau o scrisoare care te va recomanda Sanctităţii Sale 
Papa Leon X. 

La acest cap al Bisericii, cunoscut mai mult pentru 
plăcerea de a cheltui şi pentru desfrâul lui decât datorită 
cucerniciei dovedite, tânărul va învăţa repede ce era bine 
pentru el. Voia să îi ofere chiar aici o degustare din ceea ce 


îl aştepta, ca să o apuce din capul locului pe calea cea 
bună. 

În timp ce Fulvian luă o foaie de hârtie, o umplu cu 
scrisul lui delicat şi puse deasupra un sigiliu în ceară 
purpurie şi o chemă în gând pe fiica hangiului. Aceasta 
sosi exact în clipa în care îi înmâna tânărului preot 
scrisoarea de recomandare. Cu un gest scurt al mâinii, 
făcu ca interiorul odăii să fie separat de restul lumii, astfel 
ca nimeni să nu îi poată deranja, apoi îl privi pe Fortunatus 
şi îi zise: 

— Curând vei dispune la Roma de o mare putere şi 
vei judeca păcătoşi şi eretici. Dar pentru a putea să 
apreciezi corect oamenii, trebuie să trăieşti pe propria 
piele unele chestiuni. 

— Nu prea înţeleg, răspunse nedumerit tânărul 
cleric. 

— Ceea ce este mai important vei învăţa imediat. 

Fulvian îi făcu un semn fetei hangiului. Fără nicio 
reţinere, aceasta îşi scoase fusta şi bluza şi rămase goală 
în încăpere. La această privelişte, respiraţia tânărului se 
acceleră şi fu fericit că purta veşmintele preoţeşti, căci 
altfel secretarul ar fi observat necuviincioasa lui erecţie. 
Dar Fortunatus nu ştia că Fulvian îşi dădea seama de asta, 
ca şi cum ar fi stat gol în faţa secretarului. 

Privirea tânărului preot se plimbă nesigură între fata 
dezbrăcată, care între timp, la porunca neauzită a 
homunculusului, luase poziţia corespunzătoare pe pat, şi 
aşa-zisul secretar al cardinalului. După care Fulvian îl 
îmboldi şi prin cuvinte: 

— la femeia şi află pe propria piele ce înseamnă 
plăcerea trupească! 

În vocea lui era destulă putere pentru a învinge 
voinţa lui Fortunatus. Acesta se îndreptă împleticindu-se 
către pat şi nici nu observă că o pală de vânt îi ridică 
sutana până la piept. Totodată i se desfăcu şnurul de la 
pantaloni, care-i căzură pe podea. 


Fortunatus  râse ironic când Fortunatus astfel 
dezbrăcat stătea în faţa lui şi avu grijă ca dorinţa tânărului 
să fie atât de puternică, încât acesta să nu se mai poată 
stăpâni şi să se arunce asupra fetei ca ieşit din minţi. 
Deoarece preotul nu avea nicio experienţă în materie de 
femei, se puse tare neîndemânatic pe treabă şi cu 
siguranţă că unei femei mai puţin pricepute decât fiica 
hangiului i-ar fi provocat mari dureri. 

Fulvian asista frecându-şi mâinile şi rânji când simţi 
că fanteziile lui Fortunatus nu fuseseră complet 
satisfăcute. Dar tinerelul putea fi ajutat! Sutana i se 
preschimbă într-o negură fină şi el urcă în patul în care cei 
doi erau încă ocupați unul cu celălalt. 

Fortunatus  înlemni când mâinile fierbinţi ale 
secretarului cardinalului se aşezară pe spinarea lui şi când 
simţi trupul acestuia cum se mula tot mai aproape de al 
lui. Preţ de o clipă, vru să se apere, dar în momentul 
următor fu cuprins de o dorinţă de neînfrânat şi se dărui 
bărbatului de deasupra lui, în timp ce femeia de sub el era 
strivită în aşternut, şi totuşi îşi striga plăcerea atât de 
puternic, încât pereţii răsunau. 

Vraja lui Fulvian nu permitea ca ceea ce se petrecea 
în încăpere să răzbată în vreun fel afară şi mai avea grijă şi 
ca hangiul să nu observe absenţa fiicei lui, ci să umple el 
însuşi paharele clienţilor, care îşi beau imperturbabili 
vinul. 

9. 


În timp ce Cajetan şi diavolescul lui ajutor gustau 
ceea ce credeau ei a fi victoria asupra lui Gaudentius şi 
Alban, Gisela se gândea cum ar putea să se elibereze atât 
pe ea însăşi, cât şi pe cele două femei care-i împărtăşeau 
soarta. Nu ştia nicio formulă magică cu care să deschidă 
încuietorile sau să îndoaie gratiile. Pe de o parte, 
instruirea ei în magie nu prevăzuse şi asemenea situaţii, 
iar pe de altă parte nici nu credea că vreun mag ar putea 


să ridice vraja făcută de Cajetan propriului burg, mai puţin 
în cazul în care ar avea de partea lui un arhanghel. 

— Ducele nu ştie nicio cale de ieşire de aici? o 
întrebă ea pe Hetta cu speranţa celui care se agaţă de un 
fir de pai care s-ar putea dovedi frânghia salvatoare. 

— Din păcate, nu. Şobolanul meu este isteţ şi îmi 
poate arăta multe din cele ce se petrec în burg, dar nu îi e 
cu putinţă nici să deschidă uşile celulelor noastre şi nici să 
îi gonească pe câinii de pază ai vrăjitorului. 

Pe Gisela o trecură fiorii la menţionarea paznicilor, 
pentru că se convinsese în mai multe rânduri că aceştia 
arătau ca oamenii, dar în realitate erau dulăi tineri, cărora 
vrăjitorul le dăduse înfăţişare omenească. Aceştia îl 
serveau cu fidelitatea specifică speciei şi, la nevoie, şi-ar fi 
sacrificat viaţa pentru a aduce la îndeplinire ordinul 
stăpânului. 

— Dar trebuie să existe o posibilitate de a scăpa din 
văgăuna asta! 

Hetta ridică din umeri. 

— Se poate, dar eu nu am descoperit-o până acum. 
Cajetan pare să fie atât de sigur în privinţa noastră, de 
parcă ne-ar fi legat cu lanţuri. De altfel, degeaba ne 
gândim la evadare la orele acestea atât de târzii. Hai mai 
bine să dormim. Dimineaţa este aproape. 

— Şi eu aş vrea să dorm, se plânse Kezia. 

Ea era cea mai slabă dintre cele trei, atât în ce 
priveşte puterea magică, cât şi voinţa. 

Gisela încuviinţă din cap şi se întinse oftând. 

— Somn uşor! Fie ca zorile să ne aducă o zi mai bună 
decât cea care a trecut. Auzi foşnetul făcut de Duce prin 
paie şi simţi apoi boticul animalului atingându-i obrazul. 
Ce păcat că nu ne poţi ajuta! şopti Gisela şi îl mângâie. 

Apoi se gândi că numai o fiinţă cu puteri 
supraomeneşti ar fi în stare să o scoată de aici. Se gândi 
fără să vrea la soţul ei şi îşi spuse că i-ar sări de gât chiar 
dacă avea cea mai groaznică înfăţişare dacă ar apărea aici 


şi i-ar deschide celula. Mult timp îl privise doar ca pe un 
monstru şi numai gândul la el o înfiora. Dar, acum îi era 
dor de vocea lui aspră, de mâinile ca nişte labe păroase, 
care cu siguranţă că puteau nu numai să lovească dur, dar 
şi să dezmierde gingaş. 

— Duce, unde eşti? murmură pe jumătate adormită 
Hetta din cealaltă celulă. 

— Este aici, la mine, zise Gisela, dar primi ca răspuns 
doar un uşor sforăit şi, după puţin timp, respiraţia regulată 
a Keziei vestea că şi aceasta adormise. 

Însă Gisela era trează şi încordată, simțind că se 
întâmpla ceva inexplicabil cu ea. Preţ de câteva clipe, privi 
prin ochii şobolanului şi văzu o umbră mare, în care 
străluceau două puncte luminoase. Umbra era corpul ei, 
iar luminile erau ochii plini de o forţă ce nu putea proveni 
din această lume. 

„Ceva mi se întâmplă”, gândi ea şi se răsuci 
stânjenită, pentru că nu mai era ea însăşi. Stomacul îi 
chiorăia cu zgomot, deşi Lina, una dintre cele două slujnice 
ale vrăjitorului, îi dăduse seara un castron cu mâncare, iar 
acum îi venea în nas un miros ce cu siguranţă nu provenea 
din temniţa subterană, în timp ce în jurul ei totul se 
transforma, Gisela îşi linse buzele. Se afla într-o pădure 
deasă şi ningea de parcă albul rece ar fi vrut să îngroape 
sub el întreg pământul. Mirosul ademenitor venea de la un 
iepure, care ţopăia nu departe de ea. Trebuia să îl prindă 
spre a-şi potoli foamea cumplită şi a se putea dedica apoi 
îndeplinirii ţelului propus. 

Gisela scutură buimăcită capul. Care era de fapt țelul 
ei? Înainte de a se putea dumiri, sări asupra iepurelui ca o 
săgeată, îl prinse şi muşcă din el. Avea gust de blană, 
sânge şi carne crudă, care îi producea greață acelei părţi 
din ea care mai rămăsese ea însăşi. Atunci înţelese că nu 
ea înfuleca iepurele, ci o altă fiinţă, dar o labă puternică, 
plină de zăpadă o aduse pe pista bună. 

— Dagga! Gisela simţi unda dintre ea şi căţea şi în ea 


se trezi brusc speranţa. Dagga, mă auzi? 

Se concentră asupra animalului, încercă să vorbească 
cu el, spre a putea să îl conducă. Dar încercarea ei 
disperată nu avu succes. Putea doar să îşi dea seama de 
ceea ce vedea, auzea ori gusta căţeaua, dar nu era în stare 
să o influenţeze. Odată cu un oftat puternic îşi exprimă şi 
dezamăgirea. Colega ei de temniţă, Hetta, putea să 
realizeze mai multe cu Ducele ei şi chiar ea însăşi reuşise 
să controleze într-o oarecare măsură şobolanul. Dar Dagga 
se sustrăgea oricărei încercări de influențare. 

— Bestie încăpăţânată! o certă Gisela când căţeaua 
scuipă resturile de blană ale iepurelui şi cobori la malul 
râului ca să se spele de urmele gustării. După care, mult 
timp văzu numai arbori, printre care fugea Dagga, fără a-şi 
putea da seama unde se afla animalul. 

10. 


Zăpada o stânjenea pe căţea, pentru că acoperea 
urmele pe care mersese până atunci, şi nasul ei nu mai 
simţea mirosul cailor şi oamenilor şi nici pe cel al prietenei 
ei. Totuşi ceva îi spunea că Gisela se găsea undeva în faţa 
ei şi urma acest instinct cu consecvenţa animalului care nu 
cunoaşte îndoiala. După ce îşi mai potolise foamea, alergă 
mai departe, fără să o intereseze viscolul tot mai puternic. 
După un timp, ajunse la un drum ce mergea în direcţia 
urmată de ea şi merse pe el până când o clădire mare îi 
bară calea. Ajunseră la ea vocile bărbaţilor fără griji şi în 
nas o înţepă izul acelei băuturi care îi făcea să devină 
imprevizibili. În acelaşi timp, mai constată ceva, ceva 
cunoscut din încăperea în care stătea atât de des prietena 
ei. Era ceva vag, otrăvitor şi viu într-un mod neplăcut. 
Mârâi instinctiv, pentru că întreaga clădire era înconjurată 
de mirosul dezgustător ce îi provoca greață. Deoarece nu 
voia să întâlnească fiinţa care locuia acolo, ocoli casă, 
strănută de câteva ori ca să elimine mirosul din nări şi 
alergă mai departe cât de repede îi permitea zăpada. 


După puţin timp, simţi că Gisela trebuia să fie foarte 
aproape şi adulmecă. O dâră din mirosul ei era imprimată 
în arbori şi în stânci şi ea deveni mai puternică cu cât 
adulmeca mai sus. Ca urmare, părăsi drumul, se luptă cu 
hăţişul din marginea pădurii şi scormoni zăpada de pe 
colina abruptă ce se ridică deasupra râului. Curând, văzu 
ziduri asemănătoare celor de acasă, dar care miroseau şi 
mai urât decât casa pe lângă care tocmai trecuse. Dar 
mirosul era mai vechi, ca şi cum cel care îl imprimase ar fi 
plecat. 

Acolo unde oamenii vedeau doar mine şi dărâmături 
peste care nu puteai trece fără să rişti să îţi frângi gâtul, 
simţurile Daggăi percepeau un burg nu deosebit de mare, 
dar solid construit, cu intrarea printr-un turn înalt. Se opri 
în faţa micii porţi din dreapta turnului şi o împinse cu 
labele din faţă, aşa cum făcea la Riebelsborn. Pentru că 
aici nimeni nu se aştepta la intruşi, poarta nu era încuiată 
şi se dădu în lături. 

Nasul Daggăi sesiză un iz mai ciudat: mirosea a piele, 
metal şi a câine, dar foarte puţin a om. Mirosul îi spunea 
că în burg se aflau câţiva oameni, dar prin această poartă 
nu mai trecuse de mult vreunul dintre ei, şi asta o irita pe 
căţea. Adulmecă suspicioasă, se strecură prin poartă în 
interiorul burgului şi se opri când auzi o uşă deschizându- 
se. Doi indivizi înarmaţi ieşiră din încăperea străjerilor şi 
priviră în jur. Bazându-se mai mult pe nas decât pe ochi, 
Dagga stabili că era vorba de dulăi tineri, care puţeau atât 
de groaznic de parcă s-ar fi tăvălit prin acea otravă al cărei 
miros era omniprezent, îşi arătă dinţii şi, când cei doi se 
îndreptară spre ea, atacă fără niciun avertisment. 

Cajetan le dăduse câinilor înfăţişare de oameni, dar 
în interiorul lor aceştia rămăseseră căţelandri stângaci, 
care, deşi erau mari şi puternici, nu erau maturizaţi. 
Văzând în faţa lor o căţea uriaşă, se retraseră tremurând. 
În ei mai exista amintirea mamei lor, care-i punea la punct 
luându-i de după ceafă şi zgâlţâindu-i sau înghiontindu-i 


dureros între coaste, şi, când Dagga sări la ei mârâind, se 
întoarseră şi o zbughiră căutând adăpost în cel mai 
îndepărtat colţ al încăperii lor. 

Dagga pufni mulţumită, ca la Riebelsborn, când 
speriase bracii ce se aşezaseră în culcuşul ei, şi trecu 
nestânjenită mai departe, în timp ce nasul ei cerceta 
burgul. Partea superioară a acestuia puţea mai tare decât 
câinii străjeri, dar din adâncime venea acel miros fin spre 
care se îndrepta nostalgia ei. Îşi vâri botul în crăpătura 
unei uşi întredeschise şi cobori printr-un coridor ce ducea 
într-o încăpere de unde se putea pleca în mai multe 
direcţii. Majoritatea galeriilor erau blocate prin uşi, dar 
mirosul pe care îl urma ea venea dintr-o deschizătură în 
spatele căreia se afla o scară abruptă. Fără să şovăie, plecă 
în fugă pe scară în jos, până când drumul îi fu blocat de o 
uşă lată, închisă. 

Când zgârie supărată cu laba uşa, se auziră paşi 
apropiindu-se. Căţeaua auzi deschizându-se zăvorul şi se 
aruncă în lemnul prins în rame de fier. Uşa se dădu în 
lături şi ea se năpusti înăuntru. Omul, care mirosea şi el a 
câine, înţepeni în faţa ei, într-o mişcare de apărare făcută 
cu halebarda. Fără să îi pese de armă, Dagga sări pe el şi îl 
puse la podea. Sub colții ei trosniră oase şi încăperea se 
umplu pentru o clipă de urletul de durere al unui câine. 
Încă o muşcătură, şi se aşternu liniştea. Alţi doi câini, care 
se apropiaseră, chelălăiră strident la vederea camaradului 
mort şi imediat se ascunseră făcându-se covrig în 
întunericul bolţii. Dagga nu mai luă seama la ei, încercând 
să vomite sângele cu miros de sulf ce îi cursese pe gâtlej şi 
îi provoca crampe. 

În spatele ei răsună un strigăt speriat, dar şi bucuros 
în acelaşi timp, care o făcu să uite de preocuparea ei. 

— Dagga! Cerule, cum ai ajuns aici? 

Căţeaua, dând din coadă, fugi la Gisela, întinse laba 
şi încercă să ajungă la ea printre gratii. Cu această ocazie 
deranjă un şobolan, care fugi cuprins de panică. Dar 


Dagga nu se lăsă ademenită de el. Nările ei aspirau izul 
prietenei şi privirea ei trăda cât de mult ţinea la tânără. 

Gisela trăia profund neaşteptata revedere şi lupta cu 
lacrimile. Hetta avea grijă de Ducele ei speriat de moarte 
şi le privea pe cele două cu ochii mari. 

— Până aici este bine! Dar nu am realizat mai nimic. 
Dacă nu putem pune mâna pe cheile de la celulele noastre, 
apariţia acestei bestii uriaşe nu ne este de niciun folos! 

Gisela vru să riposteze la această apreciere 
defavorabilă la adresa căţelei, dar privirea îi căzu pe 
legătura cu chei care atârna pe peretele dintre uşa de 
intrare şi încăperea paznicilor. Dacă Dagga s-ar ridica pe 
labele dinapoi, ar ajunge la ele, dar probabil că nu era 
suficient de inteligentă pentru a pricepe ce se voia de la 
ea. 

— Dagga, uite! Acolo sunt cheile! Dă fuga şi adu-mi- 
le! 

Gisela arătă către legătura cu chei, arătând cu mâna 
direcţia. Dar Dagga parcă era surdă, tot împingea grilajul 
şi scâncea cerându-i stăpânei să o mângâie. 

— Pentru Dumnezeu, nu se poate ca totul să fie în 
zadar! 

Kezia plângea dezamăgită, în timp ce Hetta îl ridică 
pe 

Duce şi îi arătă legătura de chei. 

— Măcar poţi să o dai jos din cui? Pe urmă o vom 
rezolva noi cumva. 

Puse şobolanul din nou jos. După ce trase cu coada 
ochiului la Dagga, şobolanul fugi, se căţără pe lemnul 
negeluit al cadrului uşii şi sări direct pe cârligul care 
susţinea cheile. Căţeaua văzu animalul şi, din instinct, vru 
să se ia după el, ca să îl omoare, dar Gisela îşi înfipse 
mâinile în blana ei şi o reţinu. 

— Este Ducele, prietenul nostru, şi nu ai voie să îl 
vânezi şi să îl mănânci! 

Între timp, şobolanul îşi făcea de lucru la legătură, 


dar din cauza greutăţii metalului nu reuşea să o arunce din 
cârlig. Hetta începu să înjure ca un birjar, iar Kezia 
scâncea ca un bebeluş. Gisela strângea din dinţi şi arunca 
priviri arzătoare spre cheile care reprezentau muchia 
îngustă dintre libertate şi sclavie veşnică. 

— Dagga, fir-ai tu să fii! Adu cheile! strigă ea la 
căţea. 

Animalul se trase un pas înapoi şi rânji. Privirea 
Giselei se fixă poruncitoare spre ea şi, când şobolanul 
chiţăi rugător, Dagga se întoarse către el, se duse la uşă şi 
se sprijini de perete, manifestându-şi enervarea pentru 
modul în care era tratată. Până acum nimeni nu o învățase 
ce erau cheile, dar, când dădu să înhaţe mogâldeaţa cu 
blană, aceasta sări înspăimântată pe podea şi căţeaua 
rămase cu legătura de chei în bot. Scutură involuntar 
capul şi lăsă jos cheile, dar, când Gisela o lăudă 
ademenind-o, înţelese că ar fi vorba despre un joc nou, pe 
care stăpâna voia să îl joace cu ea. Ridică din nou legătura 
care zăngănea, o aruncă în aer, o prinse din zbor şi se 
grăbi către stăpâna ei. 

Gisela îi luă cheile din colţi şi se puse pe treabă. 
Trebui să se împingă cu toată greutatea în gratii şi să îşi 
forţeze braţul pentru a introduce cheia în broască. Din 
fericire, broasca era unsă bine şi se deschise cu uşurinţă 
după două rotiri ale cheii. Când zăvorul ieşi din opritor, 
uşa se deschise singură. Gisela ieşi în fugă, ca şi cum s-ar 
fi temut că prin puterile vrăjitoreşti ale lui Cajetan uşa se 
va reînchide, o îmbrăţişă pe Dagga şi apoi le eliberă pe 
cele două tovarăşe de temniţă ale ei. Hetta ieşi plină de 
demnitate din celulă, luându-l cu ea pe Duce, care se 
pusese în siguranţă faţă de căţea pe canatul de sus al uşii, 
şi se scutură sub impactul valurilor de aer îngheţat ce 
pătrundeau prin uşa temniţei rămasă deschisă. 

— Auziţi cum urlă vântul afară? Mă tem că sus este 
furtună şi, judecând după anotimpul în care ne aflăm, 
poate chiar viscol. Pe o astfel de vreme nu putem merge 


nici jumătate de kilometru. 

— Cel puţin nu aşa, zise Kezia arătând către 
zdrenţele subţiri de pe ea. 

Hetta ridică din umeri cu un surâs ironic. 

— Dacă vrei să rămâi, nu ai decât! Eu sunt sătulă de 
văgăuna asta! Ducele a descoperit lângă poartă o cameră 
cu pelerine şi cizme pentru paznici. Nu va fi prea plăcut să 
purtăm lucruri ce put a pucioasă, dar nu avem de ales. 

— Şi paznicii? întrebă Kezia speriată. 

— Doar ai văzut ce repede l-a terminat bestia asta 
uriaşă pe unul dintre ei. Cred că nu va trebui să ne temem 
de tipii de la poartă. Dacă ne vor face probleme, le va 
rezolva căţeaua. 

Gisela nu împărtăşea optimismul Hettei şi vru să ia 
cu ea spada paznicului mort, pentru ca la nevoie să se 
poată apăra. Dar, când atinse mânerul acesteia, avu 
impresia că pusese mâna pe o mizerie lipicioasă şi 
renunţă. 

Hetta se întoarse spre ea şi o privi întrebător. 

— Ce este? 

— Nimic. 

Gisela mai intră o dată în celula ei şi îşi şterse mâna 
cu paie din grămada ce îi servise drept pat. Apoi o urmă pe 
Hetta, care alerga pe trepte de parcă prinsese noi puteri. 
Dagga o luă înaintea lor, urcă vijelios coridorul, traversă 
curtea burgului şi se opri în faţa încăperii străjerilor. Câinii 
cu aspect omenesc, care se aflau în încăpere, remarcară că 
afară se petreceau lucruri ce nu puteau fi în sensul celor 
dorite de stăpânul lor, dar, când dădură cu ochii de colții 
dezveliţi ai Daggăi şi auziră mârâitul ei ameninţător, se 
întoarseră şi se ghemuiră tremurând în cel mai îndepărtat 
colţ. 

Hetta tresări scurt când viscolul o lovi cu toată 
puterea, aruncându-i zăpada sub cârpele de pe ea, cu 
senzaţia că mii de ace i se înfipseseră în piele. Cu o 
sudalmă şuierată încet se îndreptă în faţa viscolului şi, cu 


paşi şovăielnici, se duse la turnul porţii şi deschise uşa pe 
care o văzuse prin ochii Ducelui. În încăpere, pe lângă 
îmbrăcăminte, se mai aflau şi rezerve de mâncare pentru 
câinii cu înfăţişare umană. Totul puţea îngrozitor şi nu avu 
curajul să pună mâna pe ceva. Dar, în cele din urmă, 
descoperi câteva pelerine prăfuite, pături şi fulare în care 
mirosul de pucioasă nu era atât de persistent ca să îi taie 
respiraţia şi găsi şi mai multe perechi de cizme. 

Intre timp ajunseră în încăpere şi Gisela cu Kezia şi o 
ajutară pe Hetta să curețe obiectele utilizabile de praf şi 
de pânza de păianjen. După ce se înfofoliră bine, priviră cu 
atenţie în jur şi ieşiră din burg prin poarta cea mică a 
acestuia. 

11. 


Salvarea lui Alban se dovediră a fi caii urmăritorilor 
lui. Când se repezi asupra lor urlând, aceştia se speriară şi 
câţiva chiar îşi aruncară jos călăreţii. Lipsiţi de şefii lor, 
pedestraşii nu cutezară să îi stea monstrului în cale. Alban 
străpunse rândurile de bărbaţi şi fugi. Preţ de o clipă, se 
amuză de ocările vânătorilor luaţi prin surprindere, dar îşi 
dădu seama că a doua oară nu îi va mai reuşi figura şi 
simţi cum forţele îl părăseau odată cu sângele pierdut prin 
răni. În plus, după scurt timp se auziră sunete de corn 
care-i chemau pe urmăritori să strângă rândurile. 

Când auzi zgomotul produs de grupul din faţa sa, cei 
din urma lui se regrupaseră deja şi se apropiau. 
Descumpănit, se opri în dreptul râului, ce apărea ca o 
dungă întunecată în peisajul acoperit cu zăpadă şi, încolţit 
de potere, se aruncă în apa rece ca gheaţa. 

— Nu îl lăsaţi să scape! îl auzi strigând pe cavalerul 
Luitpold. 

Câţiva călăreţi încercară să îl urmărească pe Alban 
de pe mal, dar erau locuri în care zăpada era acoperită cu 
gheaţă. Calul primului călăreț alunecă şi căzu. În timp ce 
acesta necheza de durere, cei din spate nu mai putură să-şi 


oprească armăsarii şi se prăbuşiră peste animalul căzut. 
Alban văzu căzând oameni şi animale ca nişte jucării şi 
înţelese că, pentru moment, cerni îl ajutase. Luat de 
curent, înotă mai departe, în timp ce urmăritorii rămaseră 
în urmă, dând semnale de corn către cei aflaţi în josul 
râului. 

Lui Alban îi erau greu să se mai menţină la suprafaţă, 
din cauza oboselii şi a slăbiciunii trupului. Brusc îl prinse 
un vârtej şi îl trase în adâncuri. Fu lovit de stânci, învârtit 
de mai multe ori şi, în cele din urmă, se trezi aruncat pe o 
stâncă plată. Abia după un timp observă că nu mai trebuia 
să lupte pentru fiecare gură de aer, ci că se găsea pe uscat. 
Doar picioarele îi mai atârnau în apă. Când privi în jur, nu 
văzu nicio lumină şi pricepu că apa îl dusese într-o grotă. 
Prea obosit pentru a se mai ridica, lăsă capul jos şi închise 
ochii. 

— Acesta este sfârşitul. Aici vei muri! 

Mai întâi crezu că aude o voce străină. Abia pe urmă 
înţelese că acela care vorbise fusese chiar el. „Bun, gândi 
el, grota aceasta nu este un mormânt prost pentru unul ca 
mine. La cimitir oricum nu m-ar fi îngropat, mai curând m- 
ar fi dat la câini”. O vreme se cufundă în neştire, dar apoi 
se gândi la Gisela şi simţi lacrimi în ochi. 

— Să o salveze bunul Dumnezeu, chiar dacă propriul 
meu suflet va trebui să ajungă în iad! 

Cuvintele îl durură, dar această rugăminte era 
singurul lucru pe care îl mai putea face pentru soţia lui. 
Soţia lui? Alban râse amar. Niciodată nu o privise astfel, ci 
doar ca mijloc pentru a atinge un scop. Sau nu era aşa? 

Din cauza slăbiciunii, nici nu mai putea să 
gândească. Simţea cum îl părăseşte viaţa şi se cufundă 
într-o beznă dezgustătoare, ce ameninţa să îi înăbuşe 
ultimele răsuflări şi restul existenţei sale. 

12. 


Alban se trezi brusc, deschise ochii, dar nu putu să 


vadă nimic. Se simţea de parcă o mână răcoritoare de 
femeie îl apucase şi îl smulsese dintr-o mlaştină plină de 
miasme pestilenţiale. li reveniseră şi o parte din puteri şi, 
când îşi palpă umărul, constată că rana i se închisese. T 

Se ridică, se lovi de plafonul grotei şi, în patru labe, 
porni în direcţia de unde venea curentul de aer proaspăt. 
Dădu peste o crăpătură în stâncă prea îngustă pentru a-i 
permite trecerea. Nu avea altceva de făcut decât să se 
arunce în apă şi să caute gaura prin care apa îl împinsese 
în grotă. Dar, judecând după urletul vijeliei de afară, cu 
blana lui udă ar îngheţa în scurt timp. În disperarea lui, 
mai încercă o dată să se strecoare prin crăpătura îngustă. 
În clipa în care reuşi să scoată capul, ca prin farmec, 
stânca îl expulză, cum se întâmplă cu copilul la naştere. 

Era noapte, dar totul sclipea în alb. Zăpada cădea 
atât de deasă, de parcă ar fi vrut să îngroape sub ea tot ce 
era viu, iar vântul urla ca o haită de mii de lupi. Alban îşi 
trase involuntar capul şi se dori înapoi în siguranţa grotei 
pe care tocmai o părăsise. Pe urmă, i se păru că zăreşte o 
lumină prin furtuna de zăpadă şi porni cu paşi greoi către 
ea. După doi-trei paşi trebui să îşi croiască drum prin 
nămeţii cât înălţimea unui om. Când se crezu rătăcit în 
deşertul alb, căzu pe burtă pe un petic de pământ 
neacoperit de nea şi văzu trei siluete venind în direcţia lui, 
înfăşurate în pături şi pelerine groase, însoţite de o 
creatură precum un urs. 

— Gisela! 

Alban era sigur că ea trebuia să fie, deşi nu o văzuse 
decât ca pe o umbră. 

Ea se opri şi ridică mirată braţele. 

— Alban! Cât ai clipi, fu lângă el, îngropându-şi 
mâinile în blana lui încâlcită. Ce bucuroasă sunt că te văd! 
Dar ce este asta? Eşti rănit! 

Deşi bucata de plumb zvâcnea în umărul lui, Alban 
spuse: 

— Nu este aşa de rău. Am avut o dispută cu câţiva 


smintiţi care voiau să mă oprească din drumul către 
castelul lui Cajetan. Dar, slavă Domnului, te văd întreagă şi 
neatinsă de vreo vrajă! Cum ai reuşit să te salvezi? 

Gisela izbucni în râs, ca şi cum nici ei nu i-ar fi venit 

să creadă. 
A — Este meritul Daggăi! Fără ea nu aş fi reuşit. 
Intinse mâna şi mângâie căţeaua, care se lipi de ea şi 
scoase un lătrat uşor. Ea este Hetta. Cajetan o ţinea 
captivă, ca şi pe Kezia, pe care bucătăreasa de la 
Riebelsborn a dat-o pe mâna acelei creaturi a diavolului, 
vrăjitorul iadului. 

Hetta dădu din cap în direcţia uriaşului, cu mâna 
omului care considera prieten pe oricine era duşman al 
duşmanului lui. Dar Kezia se ghemui speriată în şalul ei. La 
Riebelsborn se temuse de Alban, dar, uitându-se acum mai 
atentă la el, nu i se mai părea atât de îngrozitor cum îl 
păstrase ea în amintire. 

Intre timp Hetta descoperise rana lui Alban de la 
umăr. 

— Dumnezeule, dar eşti plin de sânge! 

Gisela îi atinse rana. El icni, dar zise imediat: 

— Nu este nimic! 

Dar cu Hetta nu îi merse. 

— Cu aşa ceva nu poţi fi niciodată prea precaut! 
Juponul soţiei tale mai este suficient de curat pentru a 
improviza din el un bandaj. Nu o să îngheţe dacă îţi 
cedează o bucată de material, oricum are pelerina. Să 
vedem dacă putem să te acoperim şi pe tine. Umbli 
complet gol, ceea ce este nedemn pentru un creştin. 

Alban îşi acoperi îngrozit pântecele cu mâinile, dar 
Hetta doar râse în timp ce se aplecă pentru a căuta în 
îmbrăcămintea Giselei o bucată de material care să fie 
folosită drept bandaj. 

— Nici chiar aşa de ruşinos nu este nevoie să fiţi. 
Gisela cu siguranţă v-a văzut des, iar eu sunt văduvă şi ştiu 
ce îi deosebeşte pe bărbaţi de femei. Kezia poate să se uite 


între timp în altă parte. 

Gisela fu recunoscătoare întunericului dinaintea 
dimineţii, căci se roşise la vorbele Hettei. Încercă şi ea să 
nu îl mai privească pe Alban, dar involuntar privirea îi 
trecu peste coapse. Fiind un monstru, se aşteptase să vadă 
ceva monstruos şi între picioare. Dar, cu excepţia blănii nu 
remarcă altceva decât văzuse la fraţii mai mici ai 
prietenelor ei când făceau baie. Şi-l reaminti pe fratele ei 
şi îşi reaminti şi cum îi surprinsese pe el şi pe sărmana 
Gundi şi înţelese că acest aspect nevinovat putea să se 
modifice prompt. 

Se răsti la Hetta, pentru a scăpa de reflecţiile ei 
prosteşti. 

— Dă-i bătaie, că trebuie să plecăm mai departe! 

Cu o smucitură bruscă, Hetta rupse o bucată de 
material destul de lungă, cu care îi bandajă lui Alban 
umărul. Deşi acesta nu voia să arate cât îl durea, scoase 
totuşi un geamăt. 

— După cum arată rana, ar trebui tratată mai bine 
decât pot eu să o fac aici, în drum. Aş vrea să te duc la un 
chirurg, dar nu am fi bine-veniţi acolo. 

— Există bărbaţi care arată mai rău decât Alban, 
interveni Gisela. 

Hetta îl măsură cu privirea pe bărbat cât era posibil 
în lumina slabă reflectată de zăpada proaspăt căzută şi 
ridică din umeri: 

— Ai dreptate, draga mea. Totuşi, niciun om nu s-ar 
bucura să i se bată la uşă în miez de noapte şi să se 
trezească faţă în faţă cu cineva ca Herr Alban. 

— Prietenul meu Matthias, pe lângă celelalte calităţi, 
o are şi pe aceea de a fi un medic învăţat. El îmi va extrage 
bucata de plumb din umăr. 

Alban obosise de atâta vorbit şi voia să găsească un 
loc în care să se poată odihni. 

Gisela scoase un strigăt uşor. 

— Plumb! Au tras în tine cu o armă de foc? 


— Cu siguranţă nu a fost o manifestare de prietenie. 
Alban îşi arătă dinţii. Cred că Cajetan i-a asmuţit asupra 
mea pe oamenii din satele învecinate, pentru a mă 
împiedica să te salvez, draga mea. El nu putea să 
bănuiască faptul că Dagga va reprezenta un ajutor mult 
mai bun pentru tine decât aş fi putut fi eu. 

Din cuvintele lui răzbătea invidia faţă de căţeaua 
care putea fi sigură de afecțiunea şi prietenia Giselei. Dar 
Alban râse apoi. Dagga o salvase pe Gisela din captivitatea 
lui Cajetan şi astfel îşi câştigase atât recunoştinţa ei, cât şi 
pe a lui. 

— Uite, leagă-ţi asta în jurul coapselor. Şi hai să 
plecăm. Aici îngheţăm. 

Hetta îi întinse una dintre păturile pentru cai pe care 
le luase cu ea pentru a se proteja suplimentar de zăpada 
viscolită. 

Alban tocmai voia să îi spună că nu îi este frig, dar 
observă unda puternică şi călduroasă care se îndrepta 
către el din direcţia Giselei şi care îl făcea să uite 
slăbiciunea şi durerea. Când ea se îndepărtă de el câţiva 
paşi, Alban începu să tremure din nou şi genunchii 
începură şi ei să îi tremure de oboseală. 

— Va trebui să mă sprijini puţin, o rugă el, se apropie 
de ea, îşi puse pătura pe umeri şi îşi petrecu braţul în jurul 
Giselei. 

O simţea ca pe o mică sobă, care radia căldura în 
mod plăcut, fără a-l arde. 

Gisela îl privi zâmbind. 

— Sprijină-te de mine! Sunt suficient de puternică. 

— Pe Dumnezeu şi pe Sfânta Fecioară, eşti într- 
adevăr! 

Alban simţi forţa ce răzbătea din ea şi pe care soţia 
lui, fără să îşi dea seama, o împărțea cu el. Ar fi preferat să 
o ia în braţe şi să o poarte aşa, pentru a-i fi mai aproape de 
inimă. 

Îşi continuară drumul şi, în timp ce cele trei femei 


erau obosite, dar şi vesele pentru că vântul sufla din spate 
şi le împrăştia zăpada din faţa picioarelor, Alban simţi clar 
că aici lucrau forţe ce nu proveneau din lumea aceasta, dar 
care le voiau binele. Această putere miraculoasă acţiona 
doar pe mica bucată de sol pe care se mişcau ei, care apoi 
se acoperea imediat cu straturi de zăpadă, iar deasupra, 
pe vârful dealului, urla viscolul. 

Când Alban ridică privirea, crezu o clipă că vede 
silueta în mărime supranaturală a unei femei care ţinea 
deasupra lor mantia ei sclipind albastru, apărându-i de 
furia vremii, şi rosti în gând o rugăciune. Aproape nici nu îi 
venea să creadă cât de repede merseseră. Deşi se 
deplasau pe jos, parcurgeau kilometrii cu viteza unui cal în 
galop. Chiar dacă totul i se părea puţin cam ciudat, se 
bucura că o forţă superioară intervenise în favoarea lor şi 
îi proteja. Părerea lui era că niciun om nu dispunea de 
puteri atât de mari, nici măcar femeia pe care o iubea. 

— Fii fără nicio grijă, prietene. Darul Giselei este pur 
şi fără niciun amestec al răului! 

Alban auzi vocea atât de clar încât se cutremură şi 
privi în jur agitat. Dar cele trei femei îşi continuau drumul, 
ca şi cum nimic nu s-ar fi întâmplat. Când ridică întrebător 
privirea, văzu femeia celestă zâmbind, apoi acoperindu-se 
cu un voal şi dispărând. Simultan o puternică pală de vânt 
sfâşie norii şi, pe înălţimea din faţa lor, văzură 
Riebelsbornul scăldat în lumina aurie a răsăritului de 
soare. 

În timp ce Gisela, Alban şi cele două însoţitoare ale 
lor soseau în acest mod miraculos, viscolul îi ţinea pe 
oamenii din împrejurimi în casele lor, obligându-i să 
rămână acolo, de parcă toate zăvoarele fusese trase. 
Cavalerul Luitpold şi vânătorii lui rămaseră pe timpul 
viscolului în coliba unui porcar, fără ca măcar să dea frâu 


liber cailor lăsaţi afară, care, urmându-şi instinctul, s-ar fi 
întors la grajdurile lor. În sate, ţăranii înspăimântați se 
făceau covrig sub pături şi se rugau palizi Fecioarei Maria 
să îi apere de vijelia nemaipomenită. Călugării din 
mănăstiri promiteau zile de post şi rugăciuni Fecioarei 
Maria şi tuturor sfinţilor, crezând că aud în urletele 
elementelor naturii nu zeii păgâni, ci creaturile iadului, 
pornite să vâneze sufletele sărmanilor păcătoşi. 

Viscolul îl ţinea şi pe Fulvian în han. La început, în 
ciuda dezlănţuirii naturii, homunculusul vru să se întoarcă 
la burgul stăpânului lui. Dar ura să se lupte cu zăpada ca 
un om norma! şi prostănac şi ar fi trebuit să apeleze la 
forţe de care nu trebuia să afle Cajetan. Dar când în faţa 
hanului opri o trăsură din care cobori un grup de călători 
fericiţi că găsiseră un adăpost sigur, curiozitatea şi 
capriciul lui îl determinară să le joace un renghi. Printre 
călători se aflau şi două femei, mamă şi fiică - cea tânără 
era chiar frumoasă, cealaltă încă plăcută, şi ambele, după 
cum remarcase Fulvian, foarte dornice de complimente. 

De aceea se transformă din nou în secretarul 
cardinalului Callani şi atrase asupra lui atenţia tuturor. 
Hangiul şi slugile lui, clienţii, dar şi contrabandiştii şi 
bandiții, care îşi găsiseră aici refugiu în faţa vijeliei, 
vedeau în el autoritatea credinţei şi îi sorbeau cuvintele 
când povestea anecdote adevărate sau mai multe 
născocite, de la Roma şi despre curie. Pentru început, 
făceau ochii mari la câteva istorioare deocheate, dar vinul 
turnat din belşug şi fascinația exercitată de Fulvian sporiră 
buna dispoziţie. Iar când homunculusul povestea, rânjind, 
cum Sfinţia Sa Papa trebuise să o şteargă pe fereastră din 
cauza unui soţ ajuns acasă prea devreme, se prăpădeau 
toţi de râs. 

Fulvian tocmai pregătea cea mai marea orgie ce 
avusese loc vreodată în această cârciumă, când chemarea 
lui Cajetan îl plesni ca un bici. 

În castelul marelui vrăjitor, viscolul le adunase pe 
slujnice în bucătărie, în timp ce Cajetan dormea în patul lui 
şi visa la ascensiunea lui în Spania. Dimineaţa, Lina şi 
Mine fierseră terciul pentru cele trei prizoniere, dar când 
una dintre ele doar întredeschise uşa şi văzu vijelia de 
afară, se cutremură. 

— Pe vremea asta nu mă duc! Afară mori, spuse ea 
întorcându-se la colega ei. 

— Cele trei vrăjitoare pot foarte bine să flămânzească 
o zi. Dragul de Fulvian spunea mereu că postul le-ar mai 
reduce din încăpățânare. 

Mine clătină gânditoare din cap. 

— Nu ştiu. Pe Hetta am lipsit-o destul de pâine, dar 
este încăpăţânată ca un bou şi scuipă foc numai când îi 
vede de departe pe stăpânul nostru şi pe Fulvian. 

— Pe noi ne avantajează. În acest fel, îl avem pe 
bunul Fulvian numai pentru noi. Ah, ce dor îmi este de el! 

Lina oftă, atrăgându-şi ironia celeilalte slujnice. 

— Pot să te întreb de ce anume îţi este dor la el? 

De fapt de tot, vru să spună Lina, dar, când vru să 
recheme în memorie imaginea homunculusului, aceasta se 
contura vag. Doar permanenta dovadă a bărbăţiei lui se 
evidenția clar. Lina se cutremură. În prezenţa lui Fulvian 
tânjea după desfrâu, dar ceva din interiorul ei o avertiză 
brusc că pentru acest lucru va plăti cu vârf şi îndesat. 

Brusc, Lina simţi singurătatea de care era 
înconjurată aici. Mine era o femeie pizmaşă, ce se bucura 
de nefericirea altuia şi care o trata ca pe o inferioară. De 
Cajetan se temea, cât despre Fulvian, ştia că începând de 
astăzi îl va privi cu alţi ochi. Îi lipsea, de fapt, tot ce în 
viaţa ei anterioară i s-ar fi părut plăcut - prietenele cu care 
să poată vorbi şi râde, un băiat a cărui privire să se 
aprindă la vederea ei, chiar şi înalții domni şi înaltele 
doamne frumos îmbrăcate, care treceau călare pe lângă 


ea. 

— Chiar îţi place aici, în burg? o întrebă ea pe Mine. 

Aceasta se uită la ea cu buza superioară ridicată, 
ceea ce o făcea să semene cu o iapă în călduri. 

— Dumnezeule, ce întrebare! mai bine decât aici nu 
mi-a fost niciunde. Numai gândul la prietenul nostru 
Fulvian şi este de ajuns ca să rămân aici! 

Cuvintele ei nu prea contribuiră la mulţumirea 
sufletească a Linei. Pentru că în acea clipă Fulvian îi apăru 
în imagine cu coadă, coame de ţap şi, la piciorul stâng, cu 
o copită despicată. 

Cajetan se trezi către prânz, după un somn nenatural 
de adânc. Incă ametit, sări în picioare şi ştiu imediat că se 
întâmplase ceva neplăcut. 

— Fulvian! 

Apoi îşi aminti că homunculusul nu se întorsese ieri, 
aşa cum îi poruncise. Se concentră asupra creaturii, pe 
care o descoperi înconjurată de lume ce îi sorbea vorbele 
de pe buze. Ceea ce le povestea Fulvian putea enumera pe 
trei degete, pentru că cei mai mulţi bărbaţi tot îşi duceau 
mâna la prohab pentru a aranja pantalonii deveniți prea 
strâmţi, iar o femeie mai în vârstă, dar încă arătoasă, se 
apăsa cu mâna pe pântece. 

— Desfrânat afurisit! Nu pentru asta te-am creat. 

Cajetan spumega de furie din cauza nesupunerii 
dovedite de creatură faţă de el şi se gândi serios să o 
castreze. Cu trecerea mileniilor, pofta de a avea femei i se 
redusese, dar fără să dispară complet, şi nu găsea plăcut 
să apeleze la servitoarele care îl suportau, tânjind însă în 
sinea lor după Fulvian. Mine şi Lina erau doar ultimele 
dintr-un lung şir de femei care îl serviseră atât în viaţă, cât 
şi prin moartea lor şi care, spre deosebire de majoritatea 
predecesoarele lor, erau fiinţe obişnuite, care treptat îşi 
pierdeau aspectul plăcut. 


— Fulvian, câine păcătos! Vino acasă! 

Nu se putea ca acea chemare magică să nu fi fost 
auzită de creatura lui, dar aceasta doar rânji şi o apucă de 
sâni pe femeia mai în vârstă. Cu un pocnet neplăcut, 
dispăru în aceeaşi clipă şi imaginea din mintea lui Cajetan. 

Dură un timp până când magul putu să se mai 
gândească la ceva. Îl blestemă pe Fulvian şi ar fi vrut să îl 
şi lovească. Dar înţelese că, dacă voia să îşi pună în 
aplicare planurile, nu se putea lipsi de el. Pentru prima 
dată avu senzaţia că nu el ar fi stăpânul, ci fiinţa aceea 
apărută dintr-o experienţă de a sa în urmă cu două mii de 
ani. Dar ce se petrecea în prezent nu îi lăsa timp să cugete 
la asta, pentru că, atunci când simţurile lui controlară 
temniţa, se loviră de un gol înspăimântător. 

Încă înainte ca prin intermediul oglinzii sale 
fermecate să privească acolo şi să vadă în faţa uşii 
deschise corpul deformat al unui câine ucis, îi fu clar că 
cele trei vrăjitoare evadaseră. Cajetan cercetă fiecare 
urmă din interiorul şi din jurul burgului care să indice 
existenţa unei puteri suficient de puternice spre a trece 
prin scutul lui protector, dar nu găsi nimic. Constatarea îl 
făcu să fie cuprins de un uriaş val de frică în faţa 
necunoscutului care ameninţa să îl devoreze. Prea mult 
timp se ocupase de magie pentru a putea să vadă în 
evadare un rezultat al unor evenimente obişnuite. Ideea că 
o căţea ca Dagga i-ar fi putut alunga pe străjerii lui ca pe 
nişte căţeluşi îl depăşea complet. 

Pentru prima oară de când putea să îşi amintească, 
simţi o gheară de gheaţă apucându-i inima: frica de un 
duşman invizibil şi frica de moarte. Socoti câţi ani de viaţă 
dobândise în urma ultimelor jertfe aduse şi câţi dintre ei îi 
folosise doar în lupta contra celor din Riebelsborn şi se 
îngrozi, pentru că timpul rămas se apropia de sfârşit. 
Pierderea celor trei femei îl durea ca o lovitură de pumnal. 
Şi se simţi şi mai rău când privirea îi căzu pe ceasul cu 
nisip care îi măsura viaţa lui Gaudentius şi văzu că nisipul 


se scurgea invers mai repede decât oricând. Cuprins de 
mânie, închise ochii şi strânse pumnii. Nu s-ar fi aşteptat 
niciodată ca tocmai Matthias von Riebelsborn să fie în 
stare să îl sfideze în acest mod. 

— Pe toţi dracii din iad, tipul devine supărător! 

Era o exprimare nevinovată, pentru că în realitate 
Cajetan simţea pericolul ce izvora din Riebelsborn şi se 
temea să nu fie zdrobit. 

— Trebuie să mă mişc repede şi să lovesc tare ca un 
ciocan din oţel! 

Cajetan se duse în grabă în încăperea în care păstra 
vestigiile mileniilor lui de viaţă şi privi în jur. Trebuia să 
stârnească o furtună care să distrugă Riebelsbornul şi pe 
locuitorii lui, înainte ca aceştia să i se poată împotrivi. 
Căută şi găsi cornul fermecat cu care îşi stăpânise odată 
poporul. De aproape două mii de ani, de când neamuri 
străine invadaseră ţara, acesta nu mai răsunase, pentru că 
apreciase că era mai convenabil să se unească cu 
căpeteniile cuceritorilor decât să lupte contra lor. Din 
acele zile, devenise puterea invizibilă din planul secund. 
Gândul de a interveni acum direct nu îi plăcea, căci în 
acest mod cu siguranţă că ar atrage atenţia unor oameni 
din regiune. 

Dar râse de sine însuşi, pentru că, dacă voia să se 
mute în Spania, putea să îi fie indiferent ceea ce se 
petrecea aici. Obiectul nu era un corn de zimbru cum se 
utiliza acum, ci provenea din alte timpuri. Era curbat ca un 
inel ce putea fi apucat doar cu greu de un bărbat adult, cu 
ambele braţe, şi era turnat din cel mai fin bronz. In ciuda 
vechimii lui, strălucea de parcă ar fi fost nou. Cajetan 
mângâie bătrânul instrument şi se simţi ca în acele 
vremuri în care fusese singurul care putea să sufle în acest 
corn special. Revăzu corpurile palpitânde ale mulţimii ce 
dansa în faţa lui, divinizându-l în cadrul unei sărbători 
orgiastice ca întruchipare a Dumnezeului lor, şi se întrebă 
dacă nu cumva greşise că se izolase atât de mult de 


oameni. 

Alungă repede acest gând. Ce era de domeniul 
trecutului nu trebuia să îl mai intereseze în aceste 
momente când trebuia să îşi asigure viitorul. Se întoarse 
grăbit în odaia lui, întinse mâna deasupra oglinzii 
fermecate şi rosti formulele magice pentru a vedea 
interioarele castelelor şi ale celor mai importante case ale 
ținutului. Il văzu pe cavalerul Luitpold, care ajunsese acasă 
după ce trecuse viscolul, negru la faţă de furie şi 
dezamăgit că monstrul din Riebelsborn îi scăpase. Veni la 
rând cavalerul Heiner, care tocmai chemase o slujnicuţă 
frumuşică şi încă altele pe lângă ea. Chiar şi cavalerul 
Eckehard apăru în oglindă; îngrijorat de cele întâmplate la 
Riebelsborn, acesta se pregătea să plece într-acolo. 

Pe buzele lui Cajetan apăru un zâmbet diabolic atunci 
când duse la gură cornul şi suflă în el. Ca la un semnal, toţi 
cei care apăruseră în oglinda fermecată înlemniră. Al 
doilea sunet al cornului răsună sălbatic şi poruncitor peste 
ţinut. 

— Direcţia Riebelsborn! Daţi foc burgului şi omorâţi-i 
pe toţi cei care se află acolo! 

16. 


Deşi Gisela resimţise totdeauna viaţa la Riebelsborn 
ceva cam tristă, fu şocată când păşi în burg. Dagga şi 
Alban mârâiră când una din uşile deschise ale grajdului se 
mişcă în bătaia vântului. Grajdurile erau goale, pentru că 
slugile luaseră cu ele toţi caii, vacile, oile şi caprele şi nu 
se dăduseră în lături nici în privinţa găinilor şi rațelor. În 
curtea castelului zăpada era atât de mare, că abia reuşiră 
să treacă prin ea. Alban avu nevoie de toată puterea lui 
pentru a le croi un drum până la scara ce urca la intrare. 
Uşa era încuiată, dar, când Gisela ciocăni, undeva sus se 
deschise un oblon şi Gundi scoase capul pe fereastră ca să 
vadă cine venise. La vederea Giselei, aproape că îi ieşiră 
ochii din cap. 


— Dumneavoastră sunteţi, stăpână? Dumnezeule, ce 
minune! 

Dispăru fără să mai închidă oblonul şi parcă zbură 
până jos, deoarece aproape în aceeaşi clipă deschise uşa şi 
sări de gâtul Giselei. 

— Este în regulă, Gundi! Dar lasă-ne să intrăm. Ne-ar 
prinde bine şi un pahar de vin. Şi, pe lângă asta, trebuie 
tratate cât mai repede cu putinţă rănile soţului meu. 

Gisela o împinse pe Gundi şi intră în hol. Dagga se 
strecură înaintea ei şi păru dezamăgită că nu dădu peste 
bracii pe care ar fi vrut să îi alunge din culcuşul ei. 

În acest timp apărură şi Frau Anna şi Gaudentius. 
Sora castelanului îşi dădu frâu liber bucuriei şi uimirii, iar 
Gaudentius îl bătu pe umărul nevătămat pe Alban. 

— Doamne, ai reuşit deci să o eliberezi pe Gisela! M- 
am gândit eu la asta, în noaptea în care au început să îmi 
revină puterile. 

Alban clătină cu regret din cap. 

— Nu eu am făcut asta, ci Dagga. Nu mă întreba 
cum, dar căţeaua a tras pe sfoară gărzile lui Cajetan. Eu 
nici măcar nu am ajuns până la castelul lui. M-au vânat ca 
pe o sălbăticiune şi am să îi aprind o lumânare mare 
Sfintei Fecioare, pentru că m-a ajutat să scap de 
urmăritorii mei. 

— Inainte de asta trebuie să îţi tratezi rănile. Soţul 
meu are în umăr plumbul trimis de o armă de foc. Puteţi să 
i-l scoateţi dumneavoastră ori mă ocup eu? 

Gisela i se adresă cu fermitate lui Gaudentius, care 
nu o băgă în seamă, ci îl luă de braţ pe Alban. 

— Hai cu mine sus. Acolo este mai cald. Căminul din 
camera mea este singurul în care arde focul. Slugile au 
fugit şi ne-au lăsat baltă. Unii au încercat chiar să ne 
omoare. Am scăpat ca prin minune, dar sărmanului Ludwig 
i-au spart capul. L-a găsit Anna în dreptul scărilor. A 
încercat să îi oprească pe ticăloşi să urce la noi. Ar fi 
trebuit să se ferească de ei! 


Gaudentius vărsă câteva lacrimi pentru credinciosul 
lui slujitor, în timp ce îl conducea sus pe Alban. Anna 
rămăsese jos şi le privea pe cele două femei. Când privirea 
i se opri asupra Keziei, tresări. 

— Tu eşti într-adevăr? 

Fata confirmă. 

— Eu sunt, stăpână. Şi nu am fugit, cum probabil aţi 
crezut. 

— Alban bănuia că ai fi putut fi răpită ca şi Gisela. 
Slavă Domnului că eşti liberă din nou. 

Anna o îmbrăţişă scurt pe Kezia şi i se adresă apoi 
Hettei: 

— Ai fost şi tu prizonieră a acestui ticălos vrăjitor? 

— Hetta din Hornberg, mă numesc. Şi, dacă s-ar 
putea, Kezia şi cu mine v-am rămâne îndatorate pentru 
nişte haine mai bune. Cârpele de pe noi vor fi fost potrivite 
pentru temniţă, dar în libertate nu vreau să le mai port. 

Hetta dădu jos de pe ea pelerina călduroasă 
arătându-şi veşmântul zdrenţuit, din care nimic nu mai 
arăta că ar fi aparţinut odată unei femei nobile. 

Anna încuviinţă din cap şi le ceru să o urmeze. Atunci 
se auzi de sus vocea lui Gaudentius foarte tare şi 
viguroasă: 

— Fir-ar să fie, am nevoie de ajutorul cuiva! 

Gisela aruncă pelerina şi fugi pe scări. Anna cugetă o 
clipă şi o împinse în faţă pe Gundi. 

— Ocupă-te tu de musafirele noastre. Trebuie să mă 
duc sus, pentru situaţia în care ajutorul dat de Gisela nu ar 
ajunge. 


Ceva mai târziu, erau cu toţii strânşi în camera de 
studiu a lui Gaudentius. Împreună cu Gundi erau şapte, 
dar Gisela vedea şi o a opta persoană, pe Lavinia, care, 
gesticulând, îşi exprima bucuria de a îşi revedea prietena 
sănătoasă. Intre timp, Alban fusese doftoricit şi, după ce 


bucata de plumb îi fusese îndepărtată din umăr, în câteva 
clipe se transformase dintr-un monstru păros într-un om 
normal. Gisela, care mai mult se bucurase decât se mirase 
de transformare, jubila şi plângea în acelaşi timp de când îl 
recunoscuse în el pe Georg Streller. El îi răspundea cu un 
zâmbet de îndrăgostit şi ea pricepu că în sufletul ei ştiuse 
de mult cine se ascundea sub blana monstrului. 

Alban îi luă mâna, o strânse la pieptul lui şi o privi. 

— Eşti supărată tare pe mine pentru că te-am indus 
în eroare? 

— Ba pe naiba! i-o reteză Gaudentius. O să fie fericită 
că nu eşti un individ respingător. Acum, că am scăpat de 
blestem... 

— Nu am scăpat! îl întrerupse Gisela. Lupta cu 
Cajetan nu a fost câştigată încă! Potoliţi-vă o clipă! Stătea 
cu capul aplecat într-o parte şi părea că asculta ceva din 
depărtare. Când li se adresă celorlalţi, faţa îi era albă ca 
zăpada proaspăt căzută. l-am auzit vocea. Le-a poruncit 
tuturor din acest ţinut să se îndrepte spre Riebelsborn şi 
să ne nimicească. 

— Trebuie să fugim imediat. Cel mai bine ar fi să 
mergem la Trelling. Cu siguranţă că Eckehard ne va oferi 
protecţie. 

Frau Anna încercă să se ridice, dar Gisela o apucă de 
mână. 

— Nici Trelling nu este sigur, căci puterea 
duşmanului este mare. Aminteşte-ţi cât de uşor i-a fost să 
ne răpească pe mine şi pe Kezia. Dacă fugim, trebuie să o 
facem undeva foarte departe, în aşa fel ca vrăjitorul să ne 
piardă urma. 

— Cu atât mai mult avem motive să ne grăbim, îi zori 
Anna. 

Nepotul ei ridică mâinile. 

— Uşurel, draga mea! Dacă părăsim acum burgul 
prosteşte, ajungem drept în braţele oamenilor lui Cajetan. 
Doar ai auzit-o pe Gisela. Ei se îndreaptă spre noi din toate 


direcţiile. Nu, vom aştepta până când se vor strânge toţi în 
jurul burgului, după care ne strecurăm printre degetele 
lor. Voi, femeile, trebuie să încuiaţi toate porţile şi să lăsaţi 
jos grilajele. Asta nu îi va opri pe agresori, dar vom câştiga 
timp. 

— Timp pentru ce? întrebă Anna fără să înţeleagă. 

— Ca să împachetăm ceea ce trebuie să luăm cu noi: 
bani, nişte obiecte magice, bijuteriile tale, ceva haine. 
Doar nu vom părăsi Riebelsbornul ca nişte cerşetori. 

Nici nu apucă bine să termine ce avea de spus, că 
Gisela se şi ridică pentru a lua crucifixul Laviniei. Pentru 
ea era cel mai important lucru pe care trebuia să îl ia. La 
sfatul prietenei sale, mai strânse şi papirusul din cartea 
grecească şi alte câteva lucruri. Gundi şi Kezia o ajutară, 
luând exemplu de la calmul ei. Hetta, dimpotrivă, era 
nervoasă ca o găină alungată din cuibar. 

— V-aţi gândit la toate, Herr Matthias von 
Riebelsborn? Acum am mai putea să scăpăm prin pădure, 
dar când duşmanul se va afla în faţa burgului, din el nu va 
mai putea ieşi niciun şoarece. 

Gaudentius îi aruncă o privire superioară. 

— Stimată domnişoară, lasă gânditul în seama mea, 
un bărbat obişnuit din tinereţe să facă uz de mintea sa. 
Vom aştepta aici până când indivizii vor asalta zidurile şi 
atunci vom fugi printr-un coridor secret. După ce ne vom 
afla în spatele duşmanilor noştri, vom putea folosi şi 
drumurile. Pe zăpada de afară ar fi fără sens să încercăm 
să răzbatem prin pădure. Duşmanii ne-ar zări urmele, s-ar 
ţine după noi şi ne-ar servi lui Cajetan pe tavă de argint. 
Nu prea cred că vreţi să vă bucuraţi din nou de 
ospitalitatea lui chiar atât de repede. 

Hetta îl privi, strânse din buze şi îi aruncă în cap 
pocalul pe jumătate plin cu vin. 

Stăpânul castelului părea atât de uluit, că Alban 
izbucni într-un râs zgomotos. 

— Dumnezeule, de când aşteptam asta! Speram că 


Gisela îşi va exprima odată opinia în acest mod. Ştii, 
prietene, uneori dai pe dinafară de fudul ce eşti. 

Gaudentius apucă pocalul ca să îl zvârle în Alban, dar 
interveni energic Hetta: 

— Stai! Magistrul Alban este un om bolnav. A 
străbătut un drum greu şi are în faţă unul şi mai greu. Are 
nevoie de linişte. 

— Cine are nevoie de linişte? întrebă Gisela, care 
tocmai intra cu un sac plin în spinare. 

— Soţul tău. Fuga ne va solicita toate forţele, dacă 
vrem să scăpăm de slugile puse de Cajetan pe urmele 
noastre. Aşa că Alban ar trebui să doarmă puţin înainte de 
plecare şi noi la fel. 

Gisela clătină capul a regret. 

— Nu mai dispunem de timp. Duşmanul se află deja 
în apropiere şi trebuie să fim gata să plecăm prin coridorul 
secret. 

— De unde ştii tu de acest coridor? Că nu erai în 
cameră atunci când am pomenit de el! strigă surprins 
Gaudentius. 

— Nu ar trebui să subapreciaţi niciodată femeile, îl 
sfătui Hetta râzând şi o urmă pe Gisela jos, unde ea şi 
Anna deja adunaseră provizii şi haine necesare fugii. 

Gaudentius, care le urmă mormăind, mai urcă o dată 
ca să ia câteva obiecte magice importante şi bani din 
dormitor. Şi Alban îşi luă din camera lui ce considera că 
era necesar. 

Când se reîntâlniră, cerul era acoperit de nori negri 
şi afară se întuneca, deşi era abia puţin trecut de amiază. 
Dar întunericul îi ajuta să vadă făcliile ce se aprindeau în 
jurul castelului. Erau aproape tot atât de multe ca stelele 
cerului şi se apropiau din toate direcţiile. Păli până şi 
Gaudentius, care până atunci se dovedise imperturbabil. 

— Deci acesta este sfârşitul celor de la Riebelsborn. 
Ei bine, atunci să fie un sfârşit de care să îşi amintească cu 
toţii! Luă una dintre făcliile pregătite într-o nişă, o aprinse 


cu o scurtă formulă magică şi le ceru celorlalţi să îl urmeze 
în pivniţă. Acolo încuie uşa după el, rostogoli un butoiaş şi 
îi scoase capacul. Era plin cu o pulbere neagră, făinoasă. 

— Nu vă apropiaţi cu focul! ceru el. Acesta este praf 
de puşcă. Era destinat celor două tunuri ale burgului, dar 
ne va fi foarte util în alt scop. 

Alban gemu, căci mirosul îi aminti de plumbul purtat 
de el în umăr mulţi kilometri prin ţinut. Gaudentius zâmbi 
amar, luă un căuş, îl umplu atent cu praf de puşcă şi, 
mergând, lăsă în urma lui o dâră lungă. Se opri în dreptul 
unui butoi vechi, în spatele căruia se vedeau câteva 
scânduri. 

— Aici începe coridorul secret. Luaţi felinarele şi 
intraţi. Nu vreau să vă treziţi cu tavanul în cap. 

Femeile se îngrămădiră temătoare unele în altele. 
Abia când Alban desprinse scândurile şi lumină cu felinarul 
intrarea într-un coridor îngust, prinseră şi ele curaj şi îl 
urmară cu nişte feţe de parcă ar fi plecat direct în iad. 

Gaudentius aşteptă numărând încet. Auzi de sus 
vocile oamenilor care escaladaseră zidurile pentru a le 
deschide celorlalţi porţile şi a ridica grilajele. Când 
stăpânul castelului fu sigur că însoțitorii lui ajunseseră la 
capătul celălalt al coridorului, atinse dâra de pulbere cu 
făclia şi o luă la fugă. 

PARTEA A ŞASEA 


CERCUL MAGIC 
1. 


Scăpară de haitele dezlănțuite. Ulterior, Gisela 
consideră acest lucru ca pe o minune mai mare decât 
eliberarea ei, deoarece cornul lui Cajetan adunase la 
Riebelsborn sute de oameni ca să distrugă castelul şi pe 
locuitorii acestuia. În timp ce fugeau, ea şi însoțitorii ei 
mai văzură mult timp reflectate pe cer flăcările clădirii 


incendiate de hoarde şi se temuseră că vor fi urmăriţi şi 
ucişi. Dar se mai petrecu ceva ce nu putea fi în sensul 
celor gândite de Cajetan: castelul arzând îi aţâţase pe 
ţăranii care se strânseseră grămadă. Îmbătaţi de cucerirea 
şi incendierea primei reşedinţe a unui stăpân, aceştia 
porniră în marş către Loipfing, ca să răzbune executarea 
fruntaşilor lor. Cu toată rezistenţa întâmpinată, îl 
spânzurară pe cavalerul Heiner de acelaşi arbore în care 
îşi găsise sfârşitul purtătorul de cuvânt al ţăranilor şi îi 
incendiară burgul. Apoi bandele de jefuitori se împrăştiară 
în tot ţinutul, atacând alte castele. 

Judecând după flăcările de la orizont, se părea că şi 
domeniul Trelling avusese de suferit, iar Gisela şi ceilalţi 
se întrebau dacă şi cavalerul Eckehard căzuse victimă 
hoardelor sălbatice. Deşi Gaudentius, la începutul fugii lor, 
îşi blestemase din plin prietenul pentru că, la fel ca şi 
ceilalţi castelani din jurul  Riebelsbornului, devenise 
unealta lipsită de voinţă a duşmanului lor, acum îi purta de 
grijă şi nici el, nici ceilalţi nu îndrăzneau să pronunţe în 
faţa Annei numele cavalerului Eckehard. Mătuşa lui 
Gaudentius încerca să îşi ascundă lacrimile care o 
năpădeau din cauza grijii pentru iubitul ei. Faţa îi păli, 
expresia de pe ea împietrise şi mai mult de o zi nu scoase 
niciun cuvânt. 

Când, după părerea lui Gaudentius, ajunseră destul 
de departe de Riebelsborn, el şi Alban cumpărară din 
satele prin care treceau câte un cal pentru fiecare. Erau 
cai ciolănoşi, înhămaţi în mod normal la căruţe ţărăneşti 
greu încărcate, dar care se lăsau conduşi într-un trap uşor. 
Nu achiziţionară o căruţă, deşi Gundi şi Kezia depuneau 
eforturi pentru a se ţine în şaua cailor lor blânzi. Anna şi 
cei doi bărbaţi ştiau să călărească şi şedeau pe cai de 
parcă crescuseră împreună cu ei, iar Gisela mai stătuse în 
şa de câteva ori la Riebelsborn. Aşa că ea se obişnui 
repede cu acest gen de călătorie, chiar dacă o durea 
spatele şi după prima zi trebuia să strângă din dinţi când 


urca pe iapa ei rotunjoară şi leneşă. Dar pe ea o interesa 
doar să ajungă cât mai departe în cât mai puţin timp, 
pentru că, imediat ce marele mag va afla de evadarea lor 
reuşită, va porunci să fie urmăriţi. 

În prima parte a călătoriei lor, gândurile fugarilor se 
îndreptaseră numai asupra zilei următoare şi a dorinţei de 
a nu fi prinşi. Dar, când în a patra seară şedeau împreună 
într-un han mic de lângă Gunzenhausen, Kezia puse 
întrebarea care îi frământa pe toţi: 

— De fapt, încotro ne îndreptăm? 

Gaudentius se încruntă gânditor. 

— Nu există o destinaţie anume. Trebuie doar să 
ajungem destul de departe pentru a ne continua în linişte 
pregătirile pentru ultima luptă cu Cajetan. Unde exact se 
va întâmpla asta, după părerea mea, nu este important. 

— Eu aş propune Schwabach. Datorită puterilor 
secrete ale Giselei, pot să apar din nou în faţa părinţilor 
mei. Cu siguranţă că vom găsi la ei sprijinul de care avem 
nevoie. 

Ceilalţi găsiră că propunerea lui Alban era bună, dar 
Gisela strâmbă din nas. Desigur că ei îi era puţin teamă de 
părinţii lui Alban, mai bine zis de părinţii lui Georg 
Streller, de ceea ce vor spune aceştia despre o noră 
apărută pe nepusă masă. Dar ceea ce o avertiza pe ea era 
un simţământ mai adânc. 

— Schwabach ne poate oferi un acoperiş deasupra 
capului, dar nu ne duce mai departe. Conform papirusului, 
trebuie să fim şase pentru a putea lupta cu Cajetan. Dar 
suntem numai cinci. 

Gaudentius făcu un gest de respingere. 

— Cu Anna suntem şase! 

Gisela clătină din cap. 

— Pe Anna nu o poţi pune la socoteală. Este 
purtătoare doar a unei urme de flacără magică, prea mică 
pentru a ne fi de folos. Avem nevoie de cineva cu puteri 
mai mari. 


Regreta că Lavinia nu putea deveni a şasea persoană. 
Dar năluca nu poseda puteri deosebite şi, pe această lume, 
o ţinea doar blestemul prietenelor ei. 

Alban încuviinţă fără entuziasm şi i se adresă lui 
Gaudentius: 

— Unde am putea găsi pe cineva care să ne ajute? Pe 
parcursul căutărilor care ne-au dus până la Gisela, ai 
identificat mai mulţi oameni înzestrați. 

— La majoritatea scânteia a fost prea slabă, altfel am 
fi putut să luăm pe altcineva cu noi la Riebelsborn. Erau 
doar doi oameni mai puternici decât Kezia, unul dintre ei 
era fratele Giselei, Hans, şi al doilea era olarul sau ce 
meserie o fi avut... 

Gaudentius încercă să îşi amintească de acel bărbat. 

— Te referi la împletitorul de coşuri Landelin. 

Nici Gisela nu ştia de ce era atât de sigură de ce 
spunea. 

— Dar acesta era numele lui! Tipul este mai puternic 
decât fratele tău, dar este un beţiv care nu ar fi în stare să 
lege două cuvinte în cadrul unei ceremonii. Aşa că nu ne 
poate fi util. Fratele, dimpotrivă... 

Gaudentius se oprea a doua oară în mijlocul 
propoziției, dar fiecare ştia care era ţinta călătoriei lor. 

— Deci vom merge la Nurnberg şi îl vom coopta în 
cercul nostru pe Hans. Cu el împreună suntem suficient de 
puternici pentru a-l învinge pe Cajetan. 

Gaudentius respiră uşurat. 

Dar Gisela clătină gânditoare din cap. 

— Pe mine Cajetan m-a speriat mai puţin decât 
homunculusul lui. 

Hetta râse cu dispreţ. 

— Fulvian vrei să spui? Puneţi-i în cale câteva femei 
goale şi va uita de orice altceva! 

Gisela ridică mâna ca pentru a se apăra. 

— Fulvian nu este cel drept care se dă. El posedă 
mult mai multă putere decât aşa-zisul lui stăpân. l-am 


văzut pe amândoi doar o singură dată, dar, spre deosebire 
de mag, ucenicul lui m-a înspăimântat. 

— Atunci va trebui să îţi luăm în serios temerile. Până 
acum instinctele nu te-au înşelat niciodată. 

Alban îi aruncă o privire ce voia să îl avertizeze pe 
Gaudentius, care tocmai deschisese gura ca să dea un 
răspuns usturător. Aşa că prietenul lui se mulţumi cu un 
mormăit uşor. Dar pe faţa lui se citea cât de puţin îi 
convenea că mai nou opinia Giselei era mai importantă 
decât a lui. 

Intrarea în han a unor clienţi noi îi împiedică să ţeasă 
mai departe planuri. Muşteriii erau soldaţi şi năvăliră în 
încăpere ca nişte lăcuste, strigând să li se aducă vin. 
Hangiul şi cele două slujnice ale sale, care până acum 
stătuseră în bucătărie, se grăbiră să îi servească. La 
vederea noilor clienţi făcură nişte mutre jalnice: soldaţii nu 
erau clienţi bine-veniţi, pentru că beau mult şi plăteau 
rareori. Dacă li se vorbea de plată, deveneau bădărani şi 
săreau la bătaie. 

Din fericire, aceştia se părea că erau bine dispuşi, 
căci plătiră fără mofturi mica sumă pe care cabanierul 
îndrăzni să o ceară pentru vin. 

— De unde veniţi? întrebă acesta, prinzând curaj. lar 
este război? 

— Nu ar strica o adevărată campanie în Italia. O ţâră 
de bătaie cu francezii, un vin tare şi să îmbrăţişezi nişte 
muieri focoase ne-ar fi tocmai pe plac. Dar, din păcate, 
mergem doar până la Eichstätt. Acolo s-au răsculat nişte 
ţărani şi trebuie liniştiţi. 

Pedestraşul oftă resemnat, căci această misiune nu le 
aducea pradă bogată. 

— Indivizii ar fi putut să caute o vreme mai potrivită 
pentru răzmeriţă. În miez de iarnă îţi îngheaţă şi fundul. 

Vorbitorul se scutură la aluzia făcută asupra frigului 
pe care vor trebui să îl suporte din dimineaţa următoare, 
în timp ce camaradul lui încă mai visa la Italia. 


Deoarece soldaţii nu prea aveau măsură la vin, Gisela 
îi făcu atenţi pe însoțitorii ei. 

— Ar trebui să ne ocupăm camerele. Tipii nu par să 
se mulţumească doar cu vin. 

Şi, pentru că unul dintre noii clienţi tocmai îşi vâri 
mâna pe sub fusta uneia dintre slujnice, care punea pe 
masă un urcior cu vin, toată lumea fu de acord cu 
propunerea. 

Alban se ridică şi aruncă pe masă câteva monede 
pentru vin şi mâncare. 

— La gălăgia pe care o fac băieţii, nu vom putea 
adormi curând. Din fericire, camerele au încuietori 
sănătoase. 

Când urcară, hangiul veni după ei. Îşi frângea 
mâinile şi nu ştia ce să mai spună. 

— Vă rog să mă iertaţi. Câţiva ofiţeri au cerut camere 
şi nu am îndrăznit să îi refuz. Sper că Domniile Voastre nu 
au nimic împotrivă să ocupe o singură cameră. l-am cerut 
deja slujitorului meu să aducă saci cu paie. Fiţi siguri că 
este vorba de cea mai bună cameră, care are chiar şi o 
sobă de teracotă ce promite multă căldură pe timpul 
acestei nopţi reci. 

Omul urmărea cu teamă expresia de pe chipul lui 
Alban, pe care îl lua drept conducătorul grupului. 

— Nu trebuie să îţi fie teamă. Suntem mulţumiţi de 
cameră. 

Lucru ce nu corespundea în întregime cu adevărul, 
căci Alban şi-ar fi dorit o cameră separată numai pentru el 
şi Gisela. Dar îşi spuse că era mai bine să înlăture orice 
tentaţie, încă nu era timpul să o considere pe Gisela soţia 
sa, oricât de mult şi-ar fi dorit asta. Şi se mai gândea cu o 
senzaţie neplăcută cum ar reacţiona ea la apropierea lui. 
Probabil că nu deosebit de amabil, pentru că nu se 
căsătorise cu ea din dragoste şi nici din conştiinţa 
obligaţiei de a-şi perpetua neamul. Dar acum lucrurile 
stăteau altfel. În Gisela vedea acum o femeie inteligentă şi 


perseverentă, cu care el îşi dorea să-şi împartă restul 
vieţii. Această constatare îl făcea fericit şi în acelaşi timp îl 
îngrozea şi se temea de ziua în care speranţele lui puteau 
fi amar înşelate. 

În camera în care îi conduse cabanierul erau două 
paturi. Unul dintre ele era de o persoană şi fu destinat 
Giselei, cel de-al doilea, mai mare, era pentru Anna şi 
Hetta. Cei doi bărbaţi, ca şi Gundi şi Kezia, se întinseră pe 
saci cu paie. După cum era de aşteptat, larma produsă de 
pedestraşi nu îi lăsă mult timp să adoarmă, dar nimeni nu 
era dornic să stea de vorbă. Doar Dagga părea mulţumită 
de ea şi de viaţă, căci, în ciuda îngustimii patului, reuşi să 
îşi găsească un loc şi să se lipească de Gisela. 

— Fii atentă, dihanie păroasă! o apostrofă Gisela, 
când căţeaua îşi apropie capul puternic de faţa ei. 

Dagga pufni scurt, îşi schimbă puţin poziţia şi adormi 
rapid. Şi Gisela închise ochii, în timp ce Alban mai rămase 
încă mult timp treaz, gândindu-se mai mult la sine şi la 
soţia lui decât la pericolul de care încă nu scăpaseră. 

2; 


Fulvian urlă de durere când îl iovi nuiaua magului şi 
abia îşi stăpâni pornirea de a-l strivi ca pe un păduche. Mai 
urmă o lovitură şi încă una. 

— Creatură mizerabilă! Din cauza firii tale desfrânate 
ne-au scăpat prizonierii! 

Privirea lui Cajetan căzu pe clepsidră. Partea de jos 
era aproape goală, Gaudentius trebuind să fie cu cel mult 
un an sau un an şi jumătate mai în vârstă decât era în 
realitate, iar Georg Alban Streller putea fi strâns la piept 
de către mama sa fără nicio problemă. 

— Câine afurisit! 

Cajetan nici nu mai ştia dacă vorbele îi erau adresate 
lui Fulvian sau lui Gaudentius. Încă se mai gândea disperat 
la mijloacele necunoscute prin care duşmanul lui reuşise 
să îl înşele. Homunculusul nu îl putea ajuta, deoarece şi 


pentru el dispariţia Giselei şi a tovarăşelor ei de suferinţă 
reprezenta un mister încă de nepătruns. Nici chiar 
interogarea străjerilor speriaţi cumplit nu oferise decât 
puţine informaţii. Mai întâi pentru că dulăii transformați în 
oameni erau prea proşti pentru a putea să se exprime clar 
şi apoi ei trăncăneau despre o fiinţă cu o putere 
covârşitoare, care, susțineau ei, îi atacase. 

Nici Cajetan, şi nici Fulvian nu îşi puteau imagina 
decât un demon cu o forţă uriaşă, pe care Gaudentius îl 
mobilizase prin formule magice din cărţile sale şi se 
întrebau cum reuşise o asemenea creatură să treacă de 
vraja făcută de ei pentru protecţia castelului, fără ca ei să 
îşi fi dat seama. 

— Nu are niciun rost să ne mai batem capul cu asta, 
stăpâne. Rezolvarea acestui mister ne-o poate da numai 
Gaudentius şi ar trebui să îl silim să o facă cât mai repede. 

Vocea lui Fulvian trecu prin carapacea de disperare 
şi teamă care îl înconjura pe Cajetan şi îl făcu pe mag să 
ciulească urechile. 

— Ce bâigui acolo? Cum să îl întrebăm pe 
Gaudentius, dacă nici măcar nu ştim pe unde se află? 
Pentru că şleahta aceea de ţărani răzvrătiți l-a spânzurat 
pe cavalerul Heiner, nu mai am pe nimeni pe care să îl 
trimit acolo. Von Loipfing era singurul din zonă asupra 
căruia aveam destulă putere pentru a-l folosi fără grijă la 
Riebelsborn. Chiar de ar mai exista vreun cavaler care să 
îmi mănânce din palmă, nu va ieşi din castelul lui de teamă 
că incendierea burgului Riebelsborn şi a celorlalte castele 
nu reprezintă decât preludiul unei răscoale mult mai mari. 

— Acest motiv este suficient pentru a părăsi zona şi a 
călători în Spania. Fulvian găsi prilejul să îi amintească 
stăpânului său despre planurile lui. Dar nu trebuie să le 
permitem lui Gaudentius şi adepților lui să scape 
nepedepsiţi. 

— Şi cam cum îţi imaginezi tu folosind asta? Ei au 
dispărut demult din puterea mea. Nici măcar folosind 


droguri nu mai pot afla pe unde sunt. 

Cajetan ridică din nou nuiaua, dar de data aceasta 
Fulvian se feri la timp. 

— Trebuie să vă puneţi mintea la contribuţie, 
stăpâne! Şi atunci veţi şti unde sunt sau, mai degrabă, 
încotro se îndreaptă. 

— Dacă mai scoţi un cuvânt, te schilodesc! 

Fulvian îi putea citi gândurile magului pe faţă şi rânji 
supărat. [Il slujise prea mult pe acest om. Dar gândul 
răzbunării nu îl putu amăgi să renunţe la culegerea 
roadelor. 

— lertaţi-mă, stăpâne, dar eu vă pot spune unde sunt 
Gaudentius şi ai lui! 

Cajetan, care tocmai ridica nuiaua ca să-l lovească, 
se opri din mişcare şi îl privi uimit pe discipolul lui. 

— Tu? Unde sunt? 

— Se duc fie la Schwabach, la părinţii lui Streller, fie 
la neamurile Giselei, în Nurnberg. 

— De ce? 

Magul nu părea cu nimic mai lămurit. 

— Grupul lui Gaudentius fuge şi are urgent nevoie de 
un refugiu. Este iarnă, stăpâne, şi pe vremea asta 
călătoria, mai ales pentru femei, este oricum numai 
comodă nu. Unde să se ducă, dacă nu într-unul dintre cele 
două locuri? Nici Gaudentius şi nici Georg Streller nu au 
prieteni în care să aibă încredere şi ei mai ştiu că încă se 
află sub blestem. Sau poate credeţi că s-ar duce de 
bunăvoie în iad? Eu cred că ar face orice pentru a evita 
asta! 

— Hm, asta nu vor reuşi! 

Cajetan se detaşă de afirmaţiile ciracului său cu un 
gest dispreţuitor. 

— Există o posibilitate de a ridica blestemul şi de a-l 
nimici pe autorul acestuia! 

Fulvian gustă teama care puse stăpânire în acea clipă 
pe chipul magului, ceea ce compensa o parte din chinurile 


prin care trecuse. 

Cajetan îl apucă pe homunculus de guler. 

— Ce ai zis? 

— Un bărbat înţelept din Egipt a adunat tot ceea cea 
putut afla despre dumneavoastră şi a tras concluziile 
corecte. Un cerc făcut din şase oameni înzestrați vă poate 
învinge, stăpâne. Ei sunt deja cinci. Mai au nevoie de un 
singur om înzestrat cu puteri magice şi pot să înceapă 
lupta cu dumneavoastră! 

— Câine blestemat! Cajetan lovi, dar homunculusul 
se retrase fulgerător. Magul se linişti repede şi continuă: 
Unde vor găsi un al şaselea om înzestrat? De secole am 
avut grijă ca numărul lor să se reducă. 

—  Amintiţi-vă de călătoria lui Gaudentius la 
Nürnberg! Acolo, pe lângă Gisela, acesta a descoperit un 
împletitor de coşuri beţivan, bun doar de jertfa pentru 
dumneavoastră, şi pe fratele Giselei. Dacă vrăjitoarea 
reuşeşte să îl câştige de partea ei, sunteţi cu adevărat în 
pericol. Dar, dacă acţionăm rapid, Hans Guldener ne va 
sluji nouă şi atunci Gisela şi ceilalţi sunt pierduţi. 

Fulvian îşi frecă mâinile, căci asta însemna noi 
suflete speciale, care îi vor susţine ascensiunea în ierarhia 
iadului. 

Vrăjitorul cugetă asupra cuvintelor lui Fulvian şi 
încuviinţă sumbru. 

— S-ar putea să ai dreptate, pocitanie! 

— Pocitanie, stăpâne? Sunt precum dumneavoastră 
m-aţi creat. 

Cajetan nu băgă în seamă ironia din vocea lui 
Fulvian, pentru că deja făurea planuri noi. 

— Trebuie să plecăm imediat la Nurnberg. Dacă 
mergem direct, poate vom ajunge înaintea celor de la 
Riebelsborn şi îl vom face pe fratele Giselei să asculte de 
noi. Dar ce facem între timp cu burgul şi cu ce am aici? 

— Încuiați totul, ca slujnicele să nu intre din 
curiozitate în laborator şi să vă umble prin cărţi şi luaţi 


majoritatea gărzilor cu dumneavoastră. În vremurile 
acestea nu se poate călători fără escortă. 

Fulvian îl privi conjurator pe mag şi fu răsplătit cu un 
gest aprobator. 

— Vor rămâne aici doi câini, care să îi îndepărteze pe 
ţăranii care ar îndrăzni ca, în ciuda vrăjii, să pătrundă în 
burg. Cele două femei pot să le dea de mâncare cât timp 
lipsim noi. 

— Cum aţi dori să călătoriţi, stăpâne, ca astrologul 
Cajetan? întrebă homunculusul. 

Magul clătină energic din cap. 

— Acela este prea bătrân şi prea slab pentru aşa 
ceva. Nu, voi fi cardinalul Callani! Tu vei fi secretarul meu. 
Adu-mi  veşmântul! Porunceşte-le şi gărzilor să se 
pregătească de dram. Sper că nu vor începe să latre dacă 
pe drum dăm de vreo căţea în călduri. 

— Nu o vor face, pentru că erau prea tineri când au 
fost transformați prin vrajă. Altfel aveaţi o haită de 
libidinoşi pentru care cu siguranţă nu ar fi ajuns cele două 
slujnice ale noastre. 

Fulvian chicoti la acest gând. Dar se opri când 
observă că magul ridica din nou ameninţător nuiaua. 

3. 


Alban nu putu să treacă prin Schwabach tură să-şi 
viziteze părinții, pe care nu Îi mai văzuse de peste doi ani. 
Deşi le scrisese de fiecare dată când îi permiseseră 
transformările lui, aceştia erau pesemne îngrijorați. Ei nu 
ştiau ce i se întâmplase cu adevărat, ci doar că avea o 
boală molipsitoare, care nu îi permitea să apară în lume. 

Când văzu în faţa sa casa înaltă a familiei, şarpanta 
proaspăt vopsită, ferestrele cu geamuri gălbui şi 
acoperişul din ardezie gri, abia îşi reţinu lacrimile. 
Întoarcerea lui nu reprezenta cea mai mare surpriză pe 
care le-o oferea părinţilor. Privirea lui o cuprinse pe Gisela, 
care călărea gânditoare în urma sa. Părea să fi uitat că în 


curând se va afla în faţa socrilor ei. 

Poarta gospodăriei era deschisă şi un servitor trase 
cu ochiul afară când auzi zgomot de copite. Mai întâi se 
holbă surprins la grup, apoi îl recunoscu pe Georg Streller 
şi îşi făcu semnul crucii. 

— Sfântă Maria, maică a Domnului, stăpânul cel 
tânăr! Ce bucurie să vă vedem! 

— Nu mai puţin mă bucur eu, Helm. Ia spune, ce mai 
faci, ce mai fac părinţii mei? Sper că sunt sănătoşi. 

— Eu nu am de ce să mă plâng şi nici stăpânul. În ce 
o priveşte pe stăpână, nu îi lipsiţi decât dumneavoastră. 

Era atâta bucurie în vorbele slugii, încât Alban nu 
mai îndrăzni să adauge că prezenţa lui va fi doar de scurtă 
durată. 

Helm rămăsese pe loc, de parcă nu ar fi ştiut ce să 
facă mai întâi: să o ajute să coboare din şa pe însoţitoarea 
stăpânului cel tânăr, să strige slugile ca să ia în primire 
caii sau mai bine să dea fuga în casă, ca să le dea 
părinţilor lui Georg vestea cea mare. 

Alban intră în curte călare, sări din şa şi privi în jur 
de parcă ar fi vrut să soarbă din ochi casa părintească. 
Gospodăria se compunea din patru clădiri ce înconjurau 
curtea interioară. Casa de locuit era pe partea dinspre 
stradă şi se arcuia deasupra intrării largi. Pe latura mai 
lungă din dreapta se aflau un grajd şi un mic atelier, 
precum şi un şopron cu nutreţ pentru caii şi boii cu care 
Anton Streller îşi transporta mărfurile. De cealaltă parte se 
înşiruiau depozitele cu mărfuri. O casă ceva mai mică, din 
apropierea unui pârâu care marca limita gospodăriei, 
servea de locuinţă slugilor. 

Alban îşi aminti că în copilărie avusese acolo o 
cameră în care-şi depozitase toate comorile. Obiectele 
principale al acestei colecţii constau dintr-o spadă veche 
de cavaler şi un coif adevărat cam răvăşit. Şi câteva cărţi 
ar fi trebuit să fie acolo, printre care şi aceea despre 
vrăjitorie, nimerită din întâmplare în mâna lui şi care îi 


trezise fascinația pentru magie. 

Nu, se corectă el. Predispoziţia lui îl îndrumase pe 
această cale. Dacă nu ar fi posedat darul magiei, cu 
siguranţă că ciudatele versuri nu l-ar fi atras să le 
aprofundeze. Se înfioră gândindu-se cum îi reuşiseră pe 
atunci vrăjile mai uşoare. 

— Adâncit în gânduri? 

Vocea Giselei îl sperie pe Alban. Se întoarse spre ea, 
văzu că era încă pe iapa ei şi întinse braţele ca să o ajute 
să coboare. 

— Iartă-mă, dar pentru o clipă am fost copleşit de 
trecut. 

— Nu doar ţie ţi se întâmplă. 

Gisela se referea la slugile care rânduiau butoaie şi 
baloturi în curte şi la cei doi supraveghetori cu tunici nu 
prea lungi şi pantaloni ce fluturau. Cam aşa se desfăşura 
viaţa şi în curtea casei ei părinteşti, în vremurile bune. Ea 
îşi alungă amintirile, pentru a nu se lăsa copleşită de ele. 
Preţ de o clipă, se gândi că fusese o greşeală să vină aici, 
fără să poată înţelege de ce avea acest simţământ. Acum 
era adâncită în gânduri, în timp ce Alban îi ceru lui Helm 
să le anunţe părinţilor sosirea lui. Mai chemă câteva slugi 
care oricum încetaseră lucrul şi îi priveau cu ochii mari pe 
nou-sosiţi. 

— Băieți, ocupaţi-vă de cai, şi apoi aduceţi o gură de 
vin. Mi s-a uscat gâtul. 

Cuvintele îi veniră pe buze ca de la sine. Se gândi cât 
de des îşi făcuse la fel apariţia, în zilele de odinioară, de la 
o partidă de călărie ori dintr-o călătorie mai lungă. Parcă 
mai ieri stăteau aşa lucrurile. Dar între timp se 
petrecuseră multe. 

— Iertaţi-ne, stăpâne, dar boala dumneavoastră...? 
cuteză să întrebe unul dintre cei doi supraveghetori. 

— Este ca şi lecuită şi nu este molipsitoare. 

Se părea că vorbele lui Alban nu îi liniştiră complet 
pe oameni, care se apropiau şovăitori. Cei doi câini de 


curte legaţi în faţa cuştii lor fură mai puţin sfioşi, cel puţin 
până când se văzură faţă în faţă cu Dagga şi îi auziră 
mârâitul. Sensul era clar. Aici putea fi doar un singur 
stăpân şi în orice caz acela nu era unul dintre câinii curţii. 

— Fii cuminte, Dagga! 

Gisela înfipse mâna în blana căţelei când aceasta vru 
să se ia după câini. Dagga le aruncă acestora o privire ce 
voia să spună că în ochii ei erau ca bracii din Riebelsborn 
şi se mulţumi să revendice un ciolan de vită pe jumătate 
ros, aflat lângă cuşcă. 

Intre timp, slugile îndrăzniră să le ajute pe celelalte 
femei să coboare de pe cai şi să se ocupe de animalele lor. 
Dar se retraseră din faţa lui Alban, ca şi cum s-ar fi temut 
că s-ar putea molipsi de o boală necunoscută. 

Femeia care năvăli afară din casă nu mai fu atât de 
temătoare. Era Dille, plinuţa bucătăreasă a familiei 
Streller şi regina neîncoronată a bucătăriei şi a cămărilor. 
Alergă cu rochia fluturândă la fiul stăpânilor, pe care îl 
strânse în braţe plângând şi râzând. 

— Cât mă bucur să te revăd, dragule! Doamne, cât m- 
am temut pentru tine! Le-am aprins câte o lumânare mare 
Sfintei Fecioare şi Sfântului Rochus, ca să te pot revedea 
sănătos. 

Alban o strânse la piept pe femeia durdulie cu un 
sentiment de ataşament şi de recunoştinţă. Dille fusese 
mereu alături de el şi de multe ori se străduise ca poznele 
copilăriei lui să nu ajungă la urechile părinţilor. Pe lângă 
acestea, îl delectase cu tot felul de bunătăţi, pe care se 
pricepea ca nimeni altcineva să le prepare. 

— Ce m-aş fi făcut eu fără tine? 

li dădu drumul şi respiră adânc, pentru că acum 
urma întâlnirea cu părinţii. Anton Streller şi soţia lui, 
Hilda, tocmai ieşeau pe uşă străduindu-se să lase o 
impresie degajată. Dar modul în care mama lui Alban îşi 
freca ochii trăda cât era de răscolită. Voia să dea fuga la 
fiul ei, dar soţul o ţinea tare de braţ. 


— Domol, dragă! Ştrengarul nu a considerat necesar 
să apară tot timpul acesta, să nu exagerăm. 

— Dar a fost bolnav şi eu nu am putut să am grijă de 
el! 

Hilda Streller se smulse de lângă bărbatul ei şi se 
duse la 

Alban. Îl privi speriată. Dar când nu văzu urmă de 
boală epuizantă, respiră uşurată. 

— Cât mă bucur că eşti din nou aici! 

Nu îşi mai putu reţine lacrimile. Alban o strânse în 
braţe. Tuşitul tatălui îl făcu să se întoarcă spre el. 

— Pasărea noastră călătoare s-a întors. Când se uită 
omul la tine, nu ar zice că ai stat grav bolnav în spital 
atâtea luni şi că niciun alt om, în afară de îngrijitorul tău, 
nu putea intra la tine. Fii tu sincer şi recunoaşte că în 
acest timp ai hoinărit prin ţară, te-ai distrat şi ai râs de 
bătrânul tău tată, care trebuia să se frământe şi să se 
ocupe de comerţ. Dar trebuie să mărturisesc şi eu un 
lucru: te-ai interesat în aceşti doi ani de afacerile noastre 
mai mult decât oricând înainte şi te-ai dovedit surprinzător 
de norocos. La fiecare dintre afacerile pe care m-ai sfătuit 
să le fac, am câştigat foarte mult. 

Bătrânul Streller îşi bătu fiul pe umăr, recunoscător, 
şi, în ciuda bănuielii că acesta s-ar fi prefăcut bolnav 
pentru a se sustrage controlului părintesc, păru că nu i-o 
luase în nume de rău. 

— Dar, bărbate, nu mai spune aşa ceva. Georg a fost 
cu siguranţă grav bolnav. Adu-ţi aminte de scrisorile lui. 
Uneori scrisul îi era atât de ilizibil, de parcă nici nu ar mai 
fi avut puterea să ţină pana în mână. 

Hilda Streller se simţea obligată să îi ia apărarea 
fiului ei. 

Alban întoarse capul, pentru a nu se observa cum i se 
înroşiseră obrajii. Scrisul îi fusese greoi, dar nu din cauza 
slăbiciunii. Cu labele lui puternice, de monstru, nu putuse 
reda mai bine literele. 


— În orice caz, pezevenghiul s-a întors, şi încă însoţit. 
Nu vrei să ni-i prezinţi pe însoțitorii tăi? 

Anton Streller privi curios restul trupei. 

Alban inspiră adânc şi arătă către Gaudentius. 

— Acesta este iuncherul Matthias din Riebelsborn, 
care a avut amabilitatea ca în ultimii doi ani să îmi ofere 
un acoperiş în turnul singuratic al castelului lui, iar 
aceasta este sora lui, Anna, care a dat dovadă de multă 
răbdare cu mine. Degetul arătător al lui Alban rămase o 
clipă îndreptat spre mătuşa lui Gaudentius, după care se 
îndreptă spre Hetta. Dar nu putu să continue prezentările, 
pentru că mama lui îi îmbrăţişă întâi pe Gaudentius şi apoi 
pe Anna, cărora le mulţumi printre lacrimi că se îngrijiseră 
de fiul ei bolnav. 

—  Dumneaei este Frau Hetta; ne însoţeşte în 
călătorie. Aceasta este servitoarea ei Kezia, şi aceasta... 
Alban tăcu lui moment, îşi adună toate puterile pe care le 
mai avea şi continuă: Acestea sunt soţia mea, Gisela, fiica 
negustorului din Nurnberg, şi servitoarea ei, Gundi. 

În curte se aşternu o linişte ca după un trăsnet. 
Slugile, în frunte cu Helm, făcură ochii mari, Dille se 
retrase un pas, îşi puse mâinile în şolduri şi o privi pe 
Gisela de parcă ar fi vrut mai curând să o strângă de gât 
decât să îi ureze bun venit. Şi părinţii lui Alban părură în 
primul moment dezorientaţi. 

— Soţia ta...? 

Primul care îşi reveni fu tatăl, dar nu mai părea la fel 
de îngăduitor ca până atunci. În concepţia lui, fiul lui, aşa- 
zis foarte bolnav, depăşise orice limită. 

Hilda Streller părea că nu ştia ce să spună cu privire 
la această mărire neaşteptată a familiei. Dar se apropie de 
Gisela şi o prinse de mâini. 

— Deci eşti femeia fiului meu. 

— Cel puţin i-am fost încredinţată prin cununie. 

Gisela ar fi vrut să se afle acum în orice loc din lume, 
numai aici nu, poate cu excepţia temniţei lui Cajetan. Nu 


îşi făcuse iluzii că aici va fi privită ca soţie a lui Alban şi în 
gând îl dojeni pe acesta că o prezentase părinţilor ca soţie. 

Deoarece Gisela părea să adopte o atitudine 
defensivă, situaţia căpătă o notă de disonanţă. Mama lui 
Alban nu ştia cum să se poarte, tatăl, în schimb, îşi frecă 
bărbia cu mâna dreaptă şi o măsură pe noră ca pe un 
obiect a cărui valoare urma să fie stabilită ulterior. După 
care i se adresă din nou fiului său: 

— Este fiica lui Otto Guldener din Nurnberg? Cu el 
am făcut afaceri bune. Până când a preferat sfaturilor mele 
pe ale altora. Între timp i-a venit mintea la cap şi practică 
un comerţ cinstit, ca înainte. Ei, da, puteai să nimereşti şi 
mai rău. 

Nu suna tocmai entuziasmat şi Gisela îşi aminti de 
promisiunea pe care i-o făcuse Gaudentius după căsătorie. 
În momentul în care magistrul Alban nu va mai exista, ea 
va trece drept văduvă, spusese el. Poate trebuia să accepte 
această propunere, pentru că nu intenţiona să trăiască în 
această casă ca noră nedorită. 

Alban simţi indispoziţia Giselei şi o apucă de mână. 

— Este adevărat că aş fi putut nimeri cu mult mai 
rău, tată. Imi amintesc de Trude Beckheimer, pe care 
înaintea plecării mele în călătorie aţi vrut să mi-o băgaţi pe 
gât. Din câte ştiu, între timp s-a căsătorit cu tânărul 
Tettenwieser. O fi el fericit cu ea. Eu cu siguranţă nu aş fi 
fost. 

— Şi? Acum eşti fericit? 

Intrebarea mamei sale îl puse pe Alban în oarecare 
încurcătură. O privi pe Gisela, se gândi la toate pericolele 
prin care trecuse şi la toate eforturile pe care le îndurase 
din cauza lui şi încuviinţă: 

— Da, mamă! Gisela este unica femeie pe care mi-aş 
dori-o de soţie. In timpul bolii m-a îngrijit şi a suportat 
toate toanele mele fără să se plângă şi trebuie să 
mărturisesc că a avut ce să suporte! 

— La naiba, dar cum de v-aţi întâlnit? izbucni 


bătrânul Streller. 

— Este meritul iuncherului Matthias. El a găsit-o 
atunci când un vraci i-a făcut cunoscut că doar o soţie care 
mă va îngriji cu abnegaţie m-ar putea salva. 

Era o descriere foarte sumară, dar fidelă a 
evenimentelor care conduseseră la căsătoria grabnică cu 
Gisela. 

— Iar Guldener a fost foarte mulţumit să îl aibă ca 
ginere pe fiul meu. 

Din cuvintele lui Anton Streller răzbătea mândria 
datorată propriei bogății şi a influenţei de care se bucura. 

Fiul lui clătină din cap zâmbind. 

— Guldener habar nu a avut că eu eram ginerele. 
Credea că aş fi un învăţat şi mi-a dat-o pe fiica lui fiind 
rănit în mândria lui de un renghi urât pus la cale de 
Tettenwieser şi Beckheimer. 

— Şi fata? A mers aşa de simplu? 

Hilde Streller nu făcea un secret din neîncrederea ei 
faţă de ceea ce ea considera o căsătorie ciudată. 

Spre norocul lui Alban, tatăl său îi sări în ajutor. 

— De când o fiică se amestecă în alegerea de către 
părinţi a soţului ei? Ea trebuie să se supună, şi cu asta 
basta! 

Ultimul cuvânt era unul dintre puţinele cuvinte în 
italiană învăţate în timpul unei călătorii din tinereţe în sud 
şi din când în când îi făcea plăcere să îl folosească, pentru 
a se grozăvi. Acum o privea pe Gisela mai prietenos şi îşi 
spuse că fiul său ar fi putut cu adevărat să o nimerească 
mai rău. Nora adusă de el în casă nu era doar neobişnuit 
de frumoasă, ci emana ceva ce el nu putea să descrie. 

— Intraţi în casă, afară este foarte frig şi bag de 
seamă că buna mea Hilda a îngheţat deja. Ceea ce era 
adevărat, dar şi lui îi era frig şi se bucura la gândul unui 
vin fiert, pe care nimeni din împrejurimi nu îl prepara mai 
bine decât Dille. Observă că bucătăreasa mai era în curte 
şi i se adresă: Du-te la bucătărie! Nu vezi că oaspeţii noştri 


au îngheţat în lunga lor călătorie şi au nevoie de vinul tău? 
Şi, pe lângă el, pune ceva de mâncare pe masă, de care să 
nu ne fie ruşine! 

În timp ce bucătăreasa se grăbea către bucătărie, 
bătrânul Streller îl bătu pe umăr pe Alban. 

— Nu am să te las să pleci aşa curând. 

Pe faţa lui Alban se aşternu o umbră. Voia să 
petreacă aici doar o zi sau două, dar se părea că tatăl său 
nu prea i-ar permite să continue călătoria atât de devreme. 

— lartă-mă, tată, dar va trebui să ne laşi să plecăm. 
Soţia mea tânjeşte după ai ei, iar eu trebuie să îi fac 
cunoscut lui Guldener pe cine are ca ginere. 

— Vorbe! Tatăl lui respinse argumentele cu un gest 
energic. Acum, iarna, călătoria nu este plăcută, mai ales 
pentru o femeie. Plecaţi în luna mai, când soarele va râde 
cald pe cer. Şi încă ar fi destul de devreme. 

Streller era atât de hotărât, încât Alban schimbă o 
privire cu Gaudentius şi cu Gisela. Stăpânul 
Riebelsbornului părea că ar prefera să pună imediat şeile 
pe cai şi să continue drumul. Dar şi el ştia că Anton 
Streller îi va împiedica cel puţin pe fiul lui şi pe noră să 
vină cu el. 

Şi Gisela ar fi plecat imediat, pentru că nu voia să i se 
spună bun venit ca noră. Nici nu mai era sigură de 
sentimentele ei. Îşi privise căsătoria cu prea puţin chipeşul 
magistru Alban ca pe o obligaţie pe care trebuia să o 
îndeplinească. Dar sentimentele ei pentru Georg Streller 
se înfiripaseră şi crescuseră în acele seri cu lună plină de 
la Riebelsborn, în care el jucase rolul oaspetelui ocazional 
al stăpânului castelului. Dacă-şi asculta sufletul, nu avea 
intenţia de a o face pe văduva magistrului Alban, ci prefera 
să rămână soţia lui Georg. Dar pentru asta trebuia să fie 
ridicat blestemul. 

4. 


Părinţii lui Alban amânară plecarea fiului lor din 


Schwabach şi, astfel, a însoţitorilor lui, mult peste ceea ce 
spuneau simţurile Giselei că ar fi bine. Ea simţea norii 
negri ai pericolului adunându-se la orizont tot mai 
ameninţători, pe zi ce trece, dar căută zadarnic un reper 
privind modul în care Cajetan căuta să îşi recâştige 
puterea asupra lor. 

Nici prin gând nu-i trecea că magul desluşise demult 
planurile fugarilor. El luase înfăţişarea unui om al Bisericii 
şi, prin aspectul lui impozant şi prin veşmântul purpuriu, le 
impunea oamenilor simpli un respect profund. Avea o 
înfăţişare atât de întinerită, încât funcţia lui bisericească 
nu prea mai era plauzibilă, dar compensa asta cu ţinuta lui 
mândră. Pretinsul cardinal îl depăşea ca înălţime cu mai 
mult de un cap pe Fulvian, care trebuia să joace rolul de 
secretar pricăjit. Homunculusul admira fără voie talentul 
magului de a juca ireproşabil diverse roluri. Unui bărbat 
de o valoare mai mică decât a lui Cajetan nu i-ar fi reuşit 
să supravieţuiască de trei ori câte o mie de ani şi, la 
fiecare mască adoptată, să câştige atâta influenţă care să 
pătrundă până în vârfurile societăţii. Magul nici nu făcuse 
greşeala de a se ridica până acolo unde ar fi stârnit invidii 
şi ar fi existat pericolul să îşi creeze inamici puternici şi 
prea curioşi. 

Fulvian considerase deseori viaţa alături de Cajetan 
ca mult prea modestă, pentru că el ar fi preferat să urce 
cât mai sus, pentru a străluci şi a-şi exercita puterea mai 
bine. Din acest motiv, îl bucura perspectiva oferită de 
Spania. Acolo Cajetan ar fi trebuit să fie de la bun început 
un stăpân puternic, oferindu-i-se şi lui cu totul alte 
perspective de a se apropia de oameni. 

— Vom trage la hanul în care au înnoptat Gaudentius 
şi Alban când au peţit-o pe Gisela. 

Vorbele lui Cajetan întrerupseră şirul gândurilor 
homunculusului. Acesta îşi amână planurile pentru mai 
târziu şi se întoarse către aşa-zisul lui stăpân cu o expresie 
plină de umilinţă pe faţă, care contrasta cu fulgerările 


viclene din priviri. 

— Eu nu aş face asta, sublimă Eminenţă! Taurul ar 
trebui apucat de coame, aşa ar fi cel mai sigur. 

— Ce vrei să spui cu asta? 

Cajetan privi poarta oraşului Nurnberg, aflată la 
câteva sute de paşi în faţă. Câţiva străjeri îşi făcură 
apariţia ca să-i întâmpine. De obicei, înalții prelați erau 
urmaţi de un alai numeros, dar aşa-zisul cardinal Callani 
se mulțumea cu o duzină dintre paznicii lui câini. Băieţii 
erau înalţi şi atât de puternici că ar fi scos-o la capăt şi cu 
o bandă numeroasă de tâlhari, iar tăcerea lor era 
justificată prin aceea că ar fi fost străini şi nu înțelegeau 
limba vorbită aici. Pentru a-şi face apariţia conform 
rangului, Cajetan ar fi trebuit să fie înconjurat de copişti, 
servitori, îngrijitori ai cailor şi alte slugi. Dar ar fi fost prea 
obositor să dreseze acele creaturi obtuze să nu bată la ochi 
pe drum, iar pentru a purta discuţii profunde, cum fac 
clericii între ei, nici câinii şi nici alte animale nu erau 
potrivite. 

— Ce vrei să spui cu asta? repetă el întrebarea, 
pentru că Fulvian nu răspunsese imediat. 

— De ce să fie nevoie de o cale ocolitoare la un han, 
dacă locuinţa Güldener este suficient de mare pentru a 
adăposti o jumătate de duzină de mantii purpurii? Ar 
trebui să mergem imediat la el şi să îi explicăm că ne-a fost 
recomandat de cunoştinţe din Italia. Deoarece are cu 
siguranţă legături în Lombardia şi la Veneţia, ne va crede. 

Fulvian îşi promitea în casa Guldener nu numai 
succes sigur, ci şi desfătări. De aceea, aşteptă nerăbdător 
reacţia stăpânului lui şi nu fu dezamăgit. 

Magul încuviinţă din cap şi întinse braţul ca să îl bată 
pe umăr. 

— Ai dreptate. Vom merge direct la Guldener, luându- 
i-o înainte amărâtului de Gaudentius. Când va apărea cu 
adunăturile lui, ne va fi uşor să punem mâna pe ei. Pentru 
câţiva guldeni, Guldener ne va ajuta cu siguranţă şi, dacă 


nu o face el, fiu-său va îndeplini în schimbul unei 
recompense tot ceea ce îi vom cere. 

Cajetan râse mulţumit şi călări direct spre gărzi. 
Acestea nu ştiură cum ar fi trebuit să reacționeze, 
deoarece, în ciuda mantiei de blană purtate de călăreț pe 
umeri, se vedeau clar însemnele înaltei lui funcţii 
bisericeşti. Şeful gărzii consideră în final că trebuia să se 
plece în faţa străinului. 

— Bun venit, strălucită Eminenţă. Permiteţi-mi să 
întreb de numele dumneavoastră, pentru a putea să anunţ 
autorităţile ce înalt oaspete ne onorează oraşul. 

Cajetan îi făcu un semn discret lui Fulvian. 
Homunculusul lăsă calul să mai facă câţiva paşi, în aşa fel 
încât capul acestuia să fie deasupra străjerului şi îl privi cu 
un zâmbet indulgent. 

— Il ai în faţa ta pe Eminenţa Sa Gioacchino 
Baldovino Enzio Serafino Arduino di Callani, cardinal al 
curiei, episcop de Luvenzza, Dimortani, lIngrali şi 
Domolessa, abate de Rigentina, St. Giacomo di Milanessa 
şi St. Patrizio di Roma! 

Străjerul rămase cu gura căscată când auzi 
răsunătoarea listă, pe care nu ar fi putut să o memoreze 
într-o viaţă. Deoarece nu îndrăzni să îl reţină mai mult pe 
Eminenţa Sa sau să îi pună şi alte întrebări, le făcu semn 
subordonaţilor să elibereze drumul. Fulvian se arătă 
generos, împărțindu-le monede de aur străjerilor şi trezind 
în ei dorinţa să le cheltuiască în prima cârciumă sau în 
primul bordel. Astfel putea să îi expună pe oamenii simpli 
tentaţiilor unei vieţi în păcat şi să-l ofere pe unul sau pe 
altul dintre ei suveranului său diavolesc. 

Cajetan parcursese deja o bună bucată de drum când 
Fulvian îl ajunse din urmă. Magul se întoarse supărat către 
el. 

— Ce înseamnă asta? 

Fulvian îl privi surprins. 

— Dar, stăpâne, aceşti oameni s-ar fi mirat foarte tare 


dacă un bărbat atât de important ca dumneavoastră ar fi 
intrat în oraş fără a le lăsa un bacşiş. 

Pentru a-şi sublinia cuvintele, homunculusul aruncă 
mai multe monede unei cete de cerşetori, care îşi 
descoperiseră creştetele şi fluturau mâinile întinse. La 
vederea aurului începură să se încaiere, fără a ezita să 
folosească pumnii şi dinţii. 

— Derbedei, pufni dispreţuitor Fulvian, deşi el însuşi 
fusese cel care dezlănţuise instinctele negative ale 
cerşetorilor. 

Pe întreg drumul până la casa Guldener împărţi 
monede însoțite de îndemnuri  diavoleşti pentru 
întrebuinţarea lor. Un ducat de aur zbură exact către o 
slujnicuţă care îşi însoțea stăpâna. Fata prinse moneda, 
dar nu apucă nici măcar să mulţumească pentru dar 
pentru că stăpâna, o femeie voinică şi încă tânără, 
îmbrăcată cu o rochie lungă albastră, peste care avea o 
mantie cu garnitură de blană de iepure, întinse mâna şi i-o 
smulse dintre degete. Dar, pentru că slujnica nu voia să o 
cedeze de bunăvoie, se alese cu câteva palme şi cu 
ameninţarea că pe viitor va fi pusă să curețe sobele. 

— Trude Beckheimer este nesuferită ca totdeauna, 
murmură o bătrână aflată în apropierea lui Fulvian, care 
purta pe umeri un coş cu plante uscate şi cu legume în 
oţet. 

Era Frau CeiBblatt, vânzătoarea de legume. Aceasta 
tocmai se întorcea de la piaţă şi clătină din cap când o 
femeie atât de avută ca Trude, care purta acum numele de 
Tettenwieser, nu îi îngăduia slujnicei ei aşa-zis preferate să 
aibă nici măcar o monedă. 

Fulvian se uită după Trude şi îşi frecă mâinile plin de 
bucurie. Poate că se va folosi de timpul cât rămânea la 
Nürnberg pentru a se apropia de tânără şi să o îndrume pe 
o cale care să o facă sclava lui şi astfel o victimă docilă a 
stăpânului său din iad. Trebuia să fie uşor să o controleze 
pe această femeie mândră, cu deprinderi atât de rele. 


După puţin timp, ajunseră la gospodăria lui Guldener. 
Deşi era iarnă, în curte domnea o vie animaţie: slugile, 
controlate de un supraveghetor, cărau lăzi şi saci, îi 
încărcau în care s-au îi rânduiau în depozite. Nu era nevoie 
de capacități magice pentru a-l recunoaşte în 
supraveghetor pe Hans Giuldener, căci flăcăul era cel care 
părea o variantă bărbătească a surorii sale. Acesta îi 
descoperi pe nou-veniţi şi se minună atât de veşmântul 
purpuriu ce se ivea de sub mantia lui Cajetan, cât şi de 
duzina de însoțitori înarmaţi, cu platoşe lustruite şi cu 
spade la şold. 

Se apropie şi nu încercă să îşi ascundă curiozitatea. 

— Vă salut, nobili domni. Pe cine să anunţ tatălui 
meu? 

Fulvian repetă lunga listă pe care o recitase mai 
înainte străjerilor şi chicoti în sinea lui când tânărul 
înlemni impresionat de titulatura impozantă. Dar Hans îşi 
reveni repede şi vru să dea fuga în casă, pentru a-i anunţa 
tatălui său neaşteptaţii oaspeţi. Tocmai atunci se deschise 
uşa şi pe ea ieşi Otto Guldener. 

Negustorul arăta mult mai bine decât în urmă cu o 
jumătate de an. Era înfăşurat cu o mantie căptuşită cu 
blană de iepure şi pe cap avea o căciulă de lână cu bordură 
îngustă de blană. 

— Buongiorno, signore Guldener. Scuzaţi-ne venirea 
neaşteptată, dar prieteni buni din Fondaco de Tedeschi din 
Veneţia ne-au sfătuit să apelăm la dumneavoastră pentru 
găzduire când trecem prin Nürnberg. 

Fulvian i-l prezentă lui Otto Guldener pe înaltul 
prelat italian şi zâmbi plin de graţie, de parcă se afla în 
faţa celui mai bun prieten. 

Negustorul se înfoie tot. A găzdui un cardinal 
veritabil era, în ciuda costurilor suplimentare, ceva la care 
un 'lettenwieser ori un Beckheimer nu putea visa. 
Importanţa lui în oraş şi în mediul comercial local va 
creşte şi vor dispărea şi ultimele umbre legate de declinul 


lui anterior şi de soarta fiicei sale. 

— Fiţi bineveniţi, domnii mei! 

Făcu o plecăciune în faţa lui Fulvian şi sărută inelul 
de la mâna acestuia, pe care i-o întinsese de pe cal. 

Şi Cajetan îi întinse mâna dreaptă înmănuşată, pe 
care strălucea o piatră prețioasă neagră foarte mare. 

— Vă mulţumesc pentru primirea cordială. 

Magul nu putea să îşi ascundă accentul la fel de bine 
ca Fulvian, dar, în culmea fericirii produse de înalta vizită, 
Giildener nici nu băgă de seamă. Îi întinse el însuşi braţul 
lui Cajetan pentru a-l ajuta să coboare din şa şi chemă 
câteva slugi care să se îngrijească de cai şi de suita 
înarmată a cardinalului. 

Fulvian făcu un semn liniştitor cu mâna. 

— Oamenii nu vă vor da mult de lucru. Un pahar de 
vin, ceva de mâncare şi un sac cu paie pe care să doarmă 
le sunt îndeajuns. Nu înţeleg limba vorbită aici şi eu i-am 
selecționat, nu în cele din urmă, datorită calmului lor 
pentru această călătorie. Dar, dacă este necesar, pot să 
lovească vârtos. 

Guldener nu putu să îşi dea seama dacă era un 
avertisment pentru a nu-i necăji pe luptători. Nici nu 
intenţiona asta şi va povăţui şi slugile să nu o facă. După 
ce constată că în curte totul decurgea spre mulţumirea sa, 
îl invită pe cardinal în casă împreună cu secretarul lui. 

5, 


Mâncărurile puse pe masă de bucătăreasa lui 
Guldener nu se puteau compara cu creaţiile fine ale unui 
bucătar princiar, dar erau preparate din cele mai bune 
ingrediente şi de aceea erau de două ori mai gustoase. 
Cajetan mâncă cu poftă şi se întrebă cum de se mulţumise 
atâţia ani cu arta culinară diletantă a Minei şi a 
predecesoarei ei. Aduse bogate laude prânzului şi Fulvian, 
de asemenea, găsi cuvinte de apreciere. 

— Am avut grijă ca slujnica mea să corespundă celor 


mai înalte pretenţii, explică Guldener cu un ton de parcă 
masa bună se datora numai şi numai acestui merit. 

Nu se zgârci nici cu vinul, ci puse să se dea cep unui 
butoiaş aflat în cel mai îndepărtat colţ al pivniţei. Vinul era 
din Italia, pretinsa patrie a oaspeţilor, şi era dulce şi 
ameţitor. Pentru că stăpânul casei era cel care bău mai 
mult, ajunse în curând într-o stare ce îl făcu abordabil de 
către Fulvian. Şi Hans primise permisiunea de a părăsi 
treaba din curte, pentru a le ţine tovărăşie oaspeţilor şi era 
cu ochii ţintă la buzele secretarului cardinalului, care se 
pricepea atât de bine la povestit. 

Doar mama se ţinea deoparte şi îi măsura mereu 
îngândurată pe cei doi prelați din priviri. Nu îi plăceau. O 
fi fost sutana cardinalului din cel mai bun material, dar era 
murdară şi puţea. Iar secretarul lui părea că nu se spălase 
nici măcar o dată în viaţa lui şi mirosea de parcă se 
tăvălise prin pucioasă. Şi, pe lângă acestea, vorbea despre 
lucruri care batjocoreau moralitatea şi erau nepotrivite 
unui bun creştin. Îşi bătea joc de stăpânii născuţi nobili, ca 
şi de cunoscuţi principi ecleziaşti şi uitaseră atât el, cât şi 
superiorul lui să binecuvânteze prânzul. 

Când Magda Guldener îl privi mai atentă, remarcă 
faptul că dintre toate podoabele şi însemnele pe care le 
purta lipsea crucea, ceea ce era mai mult decât ciudat la 
un om cu poziţia lui. 

Pe Fulvian îl deranja reținerea stăpânei casei. Până 
acum reuşise întotdeauna să prindă în mrejele oratoriei 
toţi oameni din jur, dar asupra ei cuvintele nu aveau niciun 
efect. O clipă se gândi dacă nu cumva ar trebui să îi 
înfrângă împotrivirea folosind puterea lui de seducţie. Dar, 
privind-o mai atent, înţelese că ar fi fost prea dificil, pentru 
că poseda flacăra magică. Sub cenuşa timpului ajunsese ca 
un jar abia sesizabil ce nu fusese aţâţat niciodată, dar când 
el îl scormoni, ţâşni flacăra arătând adevărata înfăţişare a 
femeii. Deci trebuia să fie mai atent decât se aşteptase. 
Dacă îşi va folosi aici adevărata lui putere, Magda 


Guldener va simţi şi, de asemenea, cu atât mai mult va 
simţi şi fiica ei, care se afla pe drum. Deoarece nu voia să o 
avertizeze pe Gisela, îi dădu pace femeii şi se mulţumi să îi 
ameţească soţul şi fiul fără prea mult efort. 

— Un prieten din Veneţia spunea despre fiul 
dumneavoastră că are o minte care îl va duce departe. Îmi 
face plăcere să constat că avea dreptate, îşi continuă el 
linguşitorul discurs. Ştiţi, noi suntem străini în această 
ţară. Şi am avea mare nevoie de cineva care cunoaşte 
obiceiurile locale şi care să ne sfătuiască. Nu v-aţi putea 
lipsi de Hans pentru câteva luni? Ne-ar fi de mare ajutor. 

„Nu face asta!”, vru Magda Guldener să strige, dintr- 
un motiv pe care nici ea nu îl cunoştea, dar, văzând 
entuziasmul manifestat de bărbatul ei pentru propunerea 
aceasta, hotări să îşi ţină gura. 

6. 


În momentul în care trecu poarta oraşului Nürnberg, 
Gisela simţi că norul negru perceput de ea până acum doar 
ca o ceaţă subţire în zare se îndrepta spre ea tocmai din 
direcţia în care era casa părinţilor ei. Avu nevoie de o clipă 
pentru a scăpa de năuceala pricinuită de spaima care o 
cuprinsese şi scoase un strigăt când Alban vru să se 
îndrepte într-acolo: 

— Stai! Nu! Nu trebuie să mergem acolo! 

— Ce mai este? întrebă necăjit Gaudentius. 

Alban îi făcu semn să tacă. 

— Gisela ştie ce spune, deci trebuie să fim atenţi. Am 
pierdut prea multă vreme şi nu ştim ce a întreprins 
duşmanul nostru între timp. 

Pe faţa lui se citi un moment supărarea produsă de 
disputa cu părinţii, care nu voiseră să îi lase să plece pe el 
şi pe Gisela. Regretă că vizitase casa părintească şi se 
socoti un smintit sentimental. 

Gaudentius clătină din cap încăpățânat. 

— Doamne, doar nu o să mergem la un han! Cum ar fi 


privită unica fiică a lui Otto Guldener, dacă evită casa 
părinţilor ei, de parcă ar fi izbucnit acolo o epidemie? 

Gisela nu putea contrazice cele spuse de Gaudentius. 
Dar nici nu cuteză să călărească în continuare către 
dezgustătoarea ceaţă ce înconjura casa părintească. 
Atunci, stratul de nori fu străbătut de o rază de lumină, ce 
făcu să strălucească crucea aurită de pe turla unei biserici. 
Aceasta i se înfăţişă ca un semn ceresc. Întoarse iapa şi 
arătă către casa Domnului: 

— Vom fi în siguranţă doar în biserica noastră 
parohială, unde părintele Maternus ne va acorda adăpost. 

— Vrei să te laşi în seama unui preot? Ai înnebunit? 
O să ne dea imediat pe mâna inchizitorilor! protestă Hetta. 

Din fericire, vorbise destul de încet pentru a nu fi 
auzită decât de prietenii ei. Gaudentius dădu aprobator din 
cap, dar Gisela ridică poruncitoare mâna dreaptă. 

— Nu va face asta cu siguranţă. Îl cunosc bine şi nu 
am încredere decât în el. 

Gaudentius, căruia nu îi făcea plăcere influenţa 
dobândită în ultimul timp de ucenica lui asupra 
însoţitorilor săi, scoase un sunet dispreţuitor. Dar, spre 
regretul lui, Anna şi Alban fură de partea Giselei. 

— Vom merge la acest preot. Cu certitudine că nu va 
produce o proastă impresie faptul că Gisela îl caută întâi 
pe duhovnicul ei şi abia după aceea merge la părinţi. 

Cu un gest ce respingea orice alt contraargument, 
Alban porni după Gisela. Il urmară Hetta şi celelalte femei; 
morocănos, Gaudentius mormăi ceva, dar se hotări în cele 
din urmă să urmeze şi el grupul. 

Când Gisela ajunse în faţa porţii bisericii, se ivi un 
copil al străzii, în speranţa obţinerii unui creiţar. Dar, când 
o văzu pe Gisela, înmărmuri. 

— Domnişoara Gisela? Dar aţi fost înghițită de un 
căpcăun! 

— După cum vezi, sunt cât se poate de vie, răspunse 
Gisela şi îl întrebă pe băiat dacă nu ar vrea să ţină caii. 


Băiatul îşi reveni repede şi îşi făcu socoteala că ar fi 
fost mai avantajos pentru el să ducă vestea întoarcerii 
surprinzătoare a Giselei Guldener, decât să îngheţe până la 
os stând afară pe frigul acesta. Aşa că o şterse fără să mai 
răspundă şi curând din depărtare i se auziră strigătele: 

— Frau CeiBblatt, Frau Ceifblatt! Am o noutate care 
vă va interesa! 

— Băiatul a întins-o. Unul dintre noi va trebui să 
rămână la cai. 

Atunci uşa bisericii se deschise şi, înfăşurat în 
sutană, părintele Maternus ieşi afară. Nu purta nici 
mantou şi nici blănuri, deci intenţiona să iasă doar puţin 
afară în frig. Privirea lui se plimbă pe grupul din faţa 
bisericii, apoi preotul tresări. 

— Gisela! Tu eşti? Doamne, ce bucurie să te văd! 

Gisela alunecă din şa, ajunse pe pământ şi se plecă în 
faţa părintelui: 

— Sfinţia Ta, bucuria este de partea mea. Nici nu ştiţi 
cât... Se opri, îi aruncă lui Alban frâiele iepei şi strânse 
mâinile părintelui Maternus. Trebuie să vorbesc imediat cu 
dumneavoastră, dar în aşa fel încât să nu ne vadă sau să 
nu ne audă niciun străin. 

Preotul o privi surprins. 

— S-a întâmplat ceva? Nu ţi-ai mai suportat bărbatul 
şi ai fugit? 

Gisela clătină din cap. 

— M-a ferit Dumnezeu din cer să fac aşa ceva. Nu, 
este vorba despre altceva, ceva de care depinde viaţa mea. 
Vă rog, Sfinţia Voastră, trebuie să mă ascultati. 

Îngenunche în faţa părintelui, care o ridică imediat. 

— Pământul este murdar şi plin de noroi. Vino în casa 
parohială. Acolo este cald şi cu certitudine nu va trage 
nimeni cu urechea. 

Gisela privi către însoțitorii ei, pe care nu voia să îi 
lase în mijlocul străzii. 

— Iertare, Sfinţia Voastră, dar nu ştiţi un loc unde ne- 


am putea adăposti caii? Şi v-aş rămâne tare îndatorată 
dacă le-aţi permite prietenilor mei să ne însoţească la 
căldură. 

Părintele Maternus privi mai atent grupul şi, când în 
afară de doi bărbaţi necunoscuţi, între cele trei femei o 
recunoscu pe Gundi, se scărpină pe frunte surprins. 

— Cu siguranţă ai motive temeinice să-mi adresezi 
această rugăminte. Aşteaptă un moment. 

Preotul dădu fuga la o căsuţă din apropiere, bătu la 
uşă şi îi ceru bărbatului care o deschise să ducă animalele 
în grajdul celui mai apropiat han. 

— Un cal ori doi i-aş putea adăposti în grajdul meu, 
dar şapte sunt prea mulţi, explică preotul. 

Alban îi mulţumi cu un gest şi îi întinse o monedă 
omului, care era urmat de cei doi fii adolescenţi şi de una 
dintre fiice. Acesta se uită aproape îngrozit la ea şi făcu o 
plecăciune ca în faţa unei înalte personalităţi. 

— Aş fi dus caii şi răsplătit fiind doar de Domnul. Sau 
banul este pentru hangiul care să îi adăpostească? 

Alban se amuză de modul de punere a problemei şi 
zise: 

— Este pentru tine, om bun. Hangiului dă-i asta. 

Îi mai întinse o monedă, apoi Alban îi întoarse omului 
spatele şi se alătură Giselei. 

Părintele Maternus observă privirea schimbată de cei 
doi şi se uită suspicios la Alban. 

— Veţi fi atât amabil să îmi spuneţi cine sunteţi şi în 
ce raporturi vă aflaţi cu enoriaşa mea? 

Gisela inspiră adânc, pentru a-şi face curaj, deoarece 
se simţea speriată ca un pui de pasăre căzut din cuib. 

— Sfinţia Voastră, el este bărbatul meu! 

— Imposibil, eu l-am văzut pe acel... bărbat masiv! 

Preotul reuşi să înghită în ultimul moment cuvântul 
care îi stătea pe limbă, monstru. Totodată se mânie pe 
Gisela, pentru că dorea să-l ducă de nas într-un mod atât 
de grosolan. 


Atunci Alban o luă pe Gisela de braţ. 

— Aşa este, Sfinţia Voastră, acesta este şi unul dintre 
motivele pentru care trebuie să vorbim neapărat cu 
dumneavoastră. 

7. 


Gisela privea îngrijorată chipul preotului, pe care, pe 
lângă o uimire copilărească şi neîncredere, se aşternură 
repede şi alte sentimente contradictorii. Împreună cu 
Alban şi cu Gaudentius îi povesti duhovnicului ei tot ce 
aflaseră despre Cajetan şi ciracul lui. Dar, pentru moment, 
se părea că părintele Maternus considera istorioara prea 
neverosimilă pentru a-i da crezare. Disperată, lăsă jos 
paharul cu vin aromat, care între timp se şi răcise, şi 
apucă mâinile preotului. 

— Sfinția Voastră, v-am spus purul adevăr. Jur pe 
mântuirea sufletului meu! 

Părintele Maternus expiră cu un zgomot puternic 
aerul care îi rămăsese în plămâni. 

— Îmi relataţi o poveste nemaiauzită despre puterile 
diavoleşti şi despre vrăjitorie, care l-ar îngrozi pe orice 
creştin cinstit. Este posibil cu adevărat ca un slujitor al lui 
Satan să poată să trăiască printre noi mii de ani şi să le 
facă rău oamenilor? 

— Nu numai să le facă rău, Sfinţia Voastră. Subjugă 
suflete şi le predă stăpânului lui din iad. Ah, de aţi putea să 
o vedeţi pe prietena mea, Lavinia! Ea v-ar putea povesti 
mai multe despre maşinaţiile duşmanului nostru. 

Gisela se cutremură şi văzu că deja îi stârnise 
curiozitatea lui Alban. 

— Despre ce prietenă vorbeşti? 

Gisela arătă către crucifix, pe care îl aşezase în faţa 
ei, pe masă. 

— Lavinia este captivă de sute de ani în acest obiect 
sfânt. O prietenă, pe care o predase acestui Cajetan fără să 
cunoască adevărul, a blestemat-o să rămână ca spirit pe 


această lume până când sufletul ei va fi eliberat din iad. 

— Măcar de aş putea să o văd şi să înţeleg minunea! 

Părintele Maternus îşi duse mâinile la faţă. Ştia cum 
trebuia să se poarte cu enoriaşii lui. Chiar dacă printre ei 
exista o oaie îndărătnică, pătată, exista pentru fiecare 
speranţa de salvare. Îi era greu să accepte că tocmai 
sufletul Giselei era în pericol, pentru că ea fusese un miel 
strălucitor de alb al comunităţii sale. 

Preotul apucă crucifixul Laviniei. Era o piesă în genul 
celor care, după cunoştinţele lui, provenea din vremea 
marelui împărat Carol, foarte artistic lucrată. Deschise 
cutiuţa cu relicva de la baza crucifixului şi în ea descoperi 
un oscior cu irizaţii albe. 

— Acest oscior este al acestei femei, cum îi spuneai 
tu...? 

— Lavinia. Da, este al ei. Un om pios a crezut că i-ar 
aparține Sfanțului Sebastián şi l-a aşezat ca relicvă în 
această operă de artă. El sperase ca în acest fel să se 
bucure de binecuvântarea sfântului. Dar, în loc de asta, a 
dobândit spiritul celei mai triste dintre muritoare. 

Cuvintele Giselei îl impresionară în mod ciudat pe 
preot. Simţea că acel crucifix nu emana ceva rău. Dar, în 
acelaşi timp, fu cuprins de o tristeţe adâncă şi aproape avu 
impresia că o vede pe deznădăjduita Lavinia, care murise 
ştiind că le condamnase pe cele mai bune prietene ale ei la 
osândă veşnică. Părintele Maternus se cutremură la acest 
gând şi se întrebă dacă relatarea Giselei, ce i se păruse lui 
atât de fantastică, nu cumva corespundea adevărului. Dar 
nu voia să se lase convins aşa uşor. 

— Am să vă spovedesc pe fiecare în parte, unul după 
altul. Veţi jura pe cruce şi pe sfintele moaşte din biserica 
mea că sunteţi buni creştini! 

Având în vedere că erau şapte oameni şi că părintele 
Maternus dădea impresia că va transforma fiecare 
spovedanie într-un lung şi nemilos interogatoriu, nu era 
tocmai răspunsul aşteptat de Gisela. Ea ar fi preferat ca 


preotul să se fi dus la casa părinţilor ei, pentru a-l aduce 
pe Hans. Poate că ar fi putut să afle chiar şi temeiul ceţii 
negre pe care ea o sesizase acolo. „Nu, nu era posibil”, 
gândi ea şi dădu imperceptibil din cap. Capacităţile 
părintelui Maternus erau cele ale unui păstor de suflete, 
nu cele ale unui mag, de aceea nu avea nicio şansă să 
pătrundă înşelăciunile lui Cajetan şi ale slujitorului lui. 

Deoarece Gisela era adâncită în gândurile ei, îi reveni 
lui Alban sarcina de a-i răspunde preotului. 

— Suntem pregătiţi din tot sufletul, părinte. Fiecare 
dintre noi este o victimă a duşmanului nostru şi cunoaşte 
deci pericolul în care se află sufletele noastre nemuritoare. 
Şi eu sunt pregătit să-mi mărturisesc păcatele, printre care 
nu cel mai mic este acela de a lega de mine o fecioară 
nevinovată şi de a-i împărtăşi cunoştinţe nepotrivite unei 
femei. 

Părintele Maternus ridică mâna spre a-l întrerupe pe 
Alban. 

— Cunosc opinia exprimată şi în scris de mulţi 
bărbaţi înţelepţi privind mintea pretins mai redusă a 
femeii, dar din proprie experienţă nu pot să spun că o 
femeie ar fi de la natură mai proastă decât un bărbat. Am 
văzut bărbaţi care m-ar face să mă îndoiesc profund de 
această afirmaţie. 

— Pfui! exclamă Gaudentius şi icni în momentul 
imediat următor, primind dintr-o parte un ghiont în coaste 
de la mătuşa sa şi din cealaltă parte alt ghiont de la Hetta. 

Părintele Maternus remarcase reacţia celor două 
femei şi zâmbi. Discuţia îl lămurise asupra celui de la care 
plecaseră toate greutăţile şi găsi această reacţie foarte 
potrivită. 

— Atunci putem să începem! ceru el. Tu, Georg Alban 
Streller, îţi vei deschide sufletul primul. Între timp femeile 
se vor îngriji ca să putem servi cina. Bătrâna văduvă care 
îmi prepară mâncarea de obicei nu este obişnuită să 
gătească pentru un număr atât de mare de oameni. Dar să 


nu se ducă la piaţă niciunul dintre voi. Trimiteţi vecinul 
care s-a ocupat de cai. Nu vreau să fiţi văzuţi în oraş. 

— Mulţumesc, părinte! 

Gisela simţi că balanţa începea să se încline în 
favoarea ei. Părintele Maternus era un bărbat înţelept şi 
ştia să deosebească adevărul de minciună. Ea însăşi fu 
bucuroasă să aibă o preocupare care să o abată de la 
gândurile chinuitoare şi observă că şi însoţitoarele ei 
gândeau la fel. Doar Gaudentius rămase prost dispus la 
masă, aşteptând să-i dea explicaţii preotului. Cărţile 
salvate de el de la Riebelsborn şi de care s-ar fi putut 
ocupa acum îi fuseseră luate cu un zâmbet de părintele 
Maternus, pentru ca acesta să se convingă că era vorba 
despre opere în acord cu credinţa în Dumnezeu Tatăl, Fiul 
şi Sfântul Duh. 

8. 


Fulvian se aşteptase ca Gisela să vină direct la casa 
părinţilor, în aşa fel încât grupul să cadă ca nişte fructe 
pârguite direct în mâinile lui Cajetan şi ale lui. Dar, cum 
zilele treceau fără ca cei aşteptaţi să apară, deveni 
neliniştit. Era uşor să găsească faţă de Otto Guldener şi de 
fiul său pretexte pentru a-şi prelungi şederea în casa lor. 
Dar mama fetei nu se lăsa aşa de uşor convinsă. Pe 
homunculus îl tot zgândărea ideea de a se apropia de 
Magda Guldener, de a-i incita simţurile şi de a o face 
sclava lui ascultătoare. Dar, atât timp cât Gisela era liberă, 
trebuia să se abţină. Dar îşi imagina totuşi cum le va duce 
de nas pe amândouă şi le va câştiga pentru el. Trebuia 
doar să îi spună mamei că îi va cruța fata contra 
bunăvoinţei ei şi apoi să o şantajeze pe fiică în privinţa 
mamei. Dragostea pe care cele două şi-o purtau va deveni 
cea mai mare slăbiciune a lor. 

Dar firea lui satanică nu îi permitea totuşi să aştepte 
pasiv sosirea duşmanilor săi. Măsură din priviri 
servitoarele din casa Guldener, căutând două pe care le-ar 


putea seduce mai uşor. După ce îşi satisfăcu plăcerile din 
plin cu ele, duse mai departe mârşăvia, apropiindu-se de 
Hans sub înfăţişarea servitoarei pe care acesta o dorea cel 
mai mult. Tânărul era bine înzestrat magic şi ar fi putut să 
îşi dea seama cu uşurinţă de înşelăciune, dar simţurile lui 
magice erau orbite de lăcomia pentru femei. Astfel că 
Fulvian reuşi să lase grele cele două slujnice cu sămânţa 
lui Hans; la gândul acestui renghi, îşi freca mâinile de 
satisfacţie. 

In toiul acestor maşinaţii, homunculusul nu uita de 
planurile sale. Chiar dacă Cajetan trăgea mai mult decât 
oricând către Spania, el voia totuşi un punct de sprijin în 
această zonă. De aceea, intenţiona să îl supună pe Hans 
până când sufletul lui ajungea ca o păsărică în colivie, iar 
acesta, ca viitor cap al casei Giuldener, să îi fie servitor 
devotat. Dacă mărea bogăţia lui Hans şi îi întărea influenţa 
astfel încât acesta să decidă în ocuparea posturilor 
bisericeşti în oraş şi în împrejurimile lui, avea posibilitatea 
să depraveze întregul oraş şi să ofere sufletele locuitorilor 
lui stăpânului său din iad. Existau unii tineri preoţi care nu 
se dedicau din har slujbei de păstor de suflete, ci erau siliţi 
la asta, ori cărora le lipsea tăria de caracter necesară 
misiunii lor. Fulvian ştia din experienţă cât de uşor era să-i 
abaţi pe aceşti oameni pe o cale care-i ducea la damnare. 
Nu degeaba traiul îmbelşugat, excesele şi desfrâul multor 
clerici şi călugări erau aliaţii lui cei mai buni în lupta cu 
Biserica. 

Fulvian era mândru de contribuţia lui la scăderea 
succeselor celor din cer şi la creşterea succeselor 
stăpânului lui. Pentru a doua oară într-o perioadă scurtă, 
acţiunile lui Fulvian legate de țelul lui cel mai arzător se 
dovedeau a fi punctul lui slab. 'Ţesând deja planuri pentru 
Spania după capturarea Giselei şi neglijând-o pe aceasta, 
se implică în noi maşinaţiuni şi nu dădu atenţia cuvenită 
sosirii ei la Nurnberg. Fulvian se trezi la realitate abia 
când bătrâna Trina, care era ţinută de milă la familia 


Guldener, istovită de drumul la piaţă, intră şchiopătând în 
casă şi strigă că Gisela era în oraş. 

Fulvian ţâşni din bucătărie, unde flirtase cu noua 
bucătăreasă, şi o apucă strâns pe bătrâna slujnică. 

— Ce ai spus? 

Trina nu înţelese agitația ce îl cuprinsese pe 
secretarul cardinalului, pentru că ea era de părere că nu îl 
priveau relaţiile din familie. Nici nu îi plăcea omul şi se 
întreba ce vor fi găsit la el celelalte slujnice. Deoarece voia 
să îi ducă surprinzătoarea veste cât mai repede posibil 
mamei Giselei, îl învrednici doar cu un răspuns nu tocmai 
politicos. 

Dar Fulvian nici nu se gândi să îi dea drumul femeii 
tulburate. 

— Ce ai spus? repetă el întrebarea şi în vocea lui se 
amestecă şi o parte din puterea lui tainică. 

Privirea Trinei se tulbură şi din gura ei ţâşni tot ce 
aflase. Nu era mult, căci lui Fulvian îi fu dat să audă doar 
că o vecină îi văzuse pe Gisela şi pe însoțitorii acesteia 
intrând pe poarta oraşului. Trina nu putu să spună mai 
mult, totuşi era evident că tânăra femeie nu se îndrepta 
spre casa părintească. 

Fulvian scrâşni din dinţi de se auzi în jumătate din 
casă şi îl strigă pe Cajetan. Mai dură ceva până când 
magul scoase capul pe uşa odăii sale. Ţinea în mână o 
cărţulie pe care o cumpărase aici, în Nürnberg, şi pe care 
tocmai o citea. 

— De ce mă deranjezi? 

Vocea îi exprima adânca supărare. 

Fulvian slobozi o înjurătură care o făcu pe Trina să 
pălească. Nu s-ar fi aşteptat să audă aşa ceva din gura 
unui prelat. Homunculusul îşi reveni rapid. 

— Au sosit prietenii noştri, dar evită casa. 

— Gaudentius şi Alban? 

Fulvian confirmă, deşi Trina nu avusese cum să 
rostească numele acestora. 


— Exact. Cu ei se află şi fiica gazdelor noastre. 
Totuşi, nu au venit aici, ci au tras undeva în altă parte a 
oraşului. 

Magda Guldener, atrasă de larmă, apăru supărată pe 
coridor. 

— Ce se petrece aici? 

— Gisela este în oraş! A văzut-o Frau Marlene 
intrând pe poartă, raportă Trina cu răsuflarea tăiată. 

Stăpâna casei duse mâna la inimă. 

— Nu cumva te înşeli? Dumnezeule, ce m-aş bucura! 

La pronunţarea cuvântului „Dumnezeule”, faţa lui 
Fulvian se schimonosi de parcă ar fi primit o palmă. Şuieră 
ca un şarpe provocat şi se înfipse în faţa Magdei Giildener. 

— Fiica ta pare să îşi uite îndatoririle, pentru că, 
după cum se aude, nu se întoarce la casa ei părintească. Ai 
face bine să te ocupi să apară aici! 

Un ordin nerostit al homunculusului îi alarmă pe 
străjeri, care până acum contraziseseră prin purtarea lor 
toate experienţele anterioare ale casei în privinţa 
soldaţilor, deoarece, cu excepţia unor neînţelegeri minore 
între ei, aceştia se declarau mulţumiţi cu un loc de dormit 
şi puţină mâncare. Gărzile lui Fulvian sosiră în fugă, cu 
mâna pe săbii şi cu feţe amenințătoare. 

Atunci Magda Guldener pricepu că vizita acestui 
ciudat cardinal şi a suitei lui se datora fiicei ei şi soţului 
acesteia şi că oamenii nu aveau intenţii bune. 

— V-aţi ieşit din minţi? Trimiteţi-vă soldaţii în camera 
lor! Şi daţi-i drumul bătrânei Trina! Şi v-aş ruga să nu vă 
mai ţineţi de capul servitoarelor tinere! Sau poate credeţi 
că nu am văzut cum le pipăiţi fundul şi sânii? Pfui, drace, 
un om al Bisericii să facă aşa ceva! 

Fulvian o privi pe femeie ca pe o insectă 
respingătoare, pe care stai să te gândeşti dacă să o 
striveşti cu palma sau să cauţi mai întâi o cârpă pentru 
asta. După care se întoarse brusc către soldaţi. 

— Luaţi-i pe toţi ai casei şi încuiaţi-i într-o încăpere, 


dar faceţi-o în aşa fel încât să rămână liniştiţi. Ah, da, pe 
Hans aduceţi-l la mine în camera de oaspeţi! 

— Ce înseamnă asta? 

Cajetan nu înţelegea de ce ciracul lui se hotărâse 
atât de brusc să acţioneze deschis şi îndrăznea să dea 
ordine. 

— Veţi primi răspuns când nu vom fi auziţi de urechi 
străine. Acum strângeţi-vă mijloacele magice. Simt că a 
sosit momentul decisiv. 

Cajetan vru să reacționeze furios, dar, înainte de a 
putea să îl ia la rost pe homunculus, acesta îi întoarse 
spatele şi aruncă asupra casei o vrajă prin care toţi cei de 
aici se supuneau fără drept de apel voinţei lui. Încuierea 
oamenilor nu era o soluţie bună, căci ar bate la ochi ca în 
curte şi la magazii să nu îşi mai facă nimeni de lucru. Doar 
Magda Guldener şi Trina fură închise într-un colţ de 
pivniţă de unde strigătele lor să nu poată răzbate afară, 
neexistând posibilitatea să fie auzite de către cineva. 
Stăpânul casei rămase în biroul lui, răsfoind registrele, ca 
şi cum nu s-ar fi întâmplat nimic. 

Deoarece Fulvian voia să evite ca grupul să îi mai 
scape încă o dată, trimise câţiva dintre soldaţii-câini să 
supravegheze porţile oraşului. Şi se mai întrebă cum de 
Gaudentius şi ai săi putuseră să afle de prezenţa lui 
Cajetan şi a lui. Dar se corectă rapid - nu era vorba de 
Gaudentius, ci de tânăra vrăjitoare. Il blestemă pe Cajetan, 
pentru că nu luase în serios avertismentele lui privitoare la 
Gisela. De mii de ani nu se mai născuse o vrăjitoare cu 
asemenea puteri, iar Fulvian crezuse că stârpise seminţia 
acestor puternice vrăjitoare. Dar, după cum se vede, şi din 
cei puţin înzestrați se pot naşte fiinţe puternice şi, de 
aceea, era necesar să fie stinsă şi cea mai slabă luminiţă 
magică. În acest oraş, îşi spuse el, nu va mai rămâne nici 
urmă de luminiţă după ce va încheia socotelile cu duşmanii 
lui, lucru valabil şi pentru fratele Giselei, cu care îşi făcuse 
planuri aşa de mari. 


Cu un ordin scurt, îl trimise pe Cajetan să îşi ia 
obiectele magice de care avea nevoie pentru a supune 
diavolului sufletele nevinovate şi se gândi îngrijorat la 
explozia magică pe care o va provoca acesta. Deoarece nu 
se mai aflau într-un burg protejat prin vrajă, ci într-un oraş 
în care bisericile erau foarte dese, răsunetul va fi atât de 
puternic încât oamenii înzestrați magic puteau lua la 
cunoştinţă până la graniţele imperiului de cele întâmplate. 

Acest lucru îi va fi de folos lui Cajetan ca să-i 
identifice şi pe ultimii dintre ei aflaţi dincoace de Alpi, dar 
pe de altă parte exista pericolul de a atrage asupra lui 
atenţia unor oameni care să-i târască în faţa unui tribunal 
religios. Nici Fulvian nu se putea opune mult timp puterii 
celor care îi căutau şi îi condamnau pe eretici. Deşi printre 
ei se găseau supuşi ai lui Lucifer, care îi urmăreau pe cei 
cu puteri magice, pentru a-i înlătura, Cajetan nu se putea 
aştepta la îndurare din partea lor. Aceştia nu s-ar da în 
lături să preia prada strânsă de un camarad de-al lor timp 
de milenii. De aceea, cel mai bine era să se mute cât mai 
repede în Spania şi să le predea altor draci lanul aproape 
recoltat de aici. 

9. 


Hans Güldener avu frisoane când văzu cum se 
schimbase brusc secretarul cardinalului, altă dată atât de 
politicos şi de arătos. Deşi era cam cu un cap mai scund 
decât el, prelatul părea să îl depăşească cu mult în 
înălţime, iar în ochii lui ardea un foc ce ameninţa să îl 
ardă. 

Simţea cuvintele secretarului ca pe nişte lovituri de 
bici, care îi produceau răni invizibile. 

— Unde crezi tu că s-ar duce în Nurnberg sora ta, 
dacă nu ar veni acasă? 

Presiunea de a răspunde la întrebare îl chinuia pe 
fratele Giselei şi acesta ridică braţele înspăimântat. 

— Mai de mult aş fi spus că la Tettenwieser. Acolo a 


fost totdeauna bine primită, până când logodna ei cu 
Bruno a fost desfăcută. Dar, după ce acesta s-a căsătorit cu 
Trade Beckheimer, cu siguranţă l-ar evita. 

— Vreau să ştiu de la tine nu unde nu s-ar duce, ci 
unde s-ar refugia! 

De data asta durerea fu şi mai intensă, şi Hans 
scoase un strigăt, care îl dezamăgi puţin pe Fulvian. 
Homunculusul simţi că nu mai putea să continue astfel cu 
tânărul Guldener. 

Îşi luă o expresie aparent compătimitoare şi îi puse 
lui Hans mâna pe umăr. 

— Fiule, caută în tine şi gândeşte-te. Este important 
să descoperi asta. Chiar şi pentru tine, pentru că, dacă mă 
ajuţi să îţi găsesc sora, te voi răsplăti cu generozitate. 

Hans Gildener era un tânăr cu un apetit sănătos la 
femei, pe care o soţie ascultătoare i l-ar fi putut potoli. 
Deoarece tatăl lui sperase ca mai târziu, când faima 
familiei se va mai fi consolidat, să îi facă rost de o mireasă 
bogată, dintr-o familie bună, el mai era încă holtei şi putea 
să îşi satisfacă plăcerea doar pe ascuns, cu teama de a fi 
descoperit. De aceea, Fulvian îi promise lucruri la care el 
nici măcar nu îndrăznise să viseze şi îi dădu de înţeles că 
în curând ar putea deveni mai bogat decât cele mai avute 
familii din oraş. 

— Dacă îmi dai ascultare, vei avea şi o pungă cu aur, 
cu o rezervă inepuizabilă de bani, îl mai ademeni 
homunculusul. 

Hans îl privea minunându-se, căci nu putea înţelege 
schimbarea din comportamentul secretarului, iar acest om 
îi părea tot mai sinistru. 

— Şi cum veţi face asta? întrebă el cu îndoială în 
glas. 

— Ce ai zice de asta? 

Fulvian scoase din buzunar o pungă aparent goală, o 
dezlegă şi scoase din ea un ducat de aur. Îl puse pe masă, 
în faţa lui Hans. 


Tânărul privi ducatul cu lăcomie, căci tatăl lui îl ţinea 
acum din scurt, ca urmare a sfatului părintelui Maternus. 
Dar râse totuşi dispreţuitor. 

— Nu puteţi afirma că un singur ducat reprezintă o 
avere! 

— Aici ai perfectă dreptate. 

Fulvian mai căută în pungă şi scoase un al doilea 
ducat, pe urmă un al treilea, un al patrulea, al cincilea şi 
aşa mai departe, până când în faţa lui Hans strălucea auriu 
o grămadă de monede. 

— Dar asta este vrăjitorie! 

— Da, dar una productivă şi este a ta dacă faci ce îţi 
spun. 

Hans înghiţi în sec şi examină punga mai atent. Nu 
părea deloc impunătoare, ba era chiar cam jerpelită. 

— Pot să fac un test? Mă tem că mă păcăliţi. 

Fără să şovăie, Fulvian îi întinse punga din piele. 
Hans băgă mâna dreaptă înăuntru şi trase imediat afară un 
ducat din aur, pe care îl puse lângă ceilalţi. Repetă 
mişcarea până când grămada formată de el o depăşi pe cea 
a homunculusului. Pentru că nu se mai oprea, Fulvian îi luă 
punga. 

— Pentru început ajunge! Acum ai în faţă mai mulţi 
bani decât au majoritatea fiilor negustorilor din oraş, poate 
chiar mai mulţi decât au în tezaurele lor proprietarii unor 
firme comerciale mici. 

Tânărul Guldener încuviinţă impresionat şi monedele 
dispărură sub veşmântul lui atât de repede, de parcă îi era 
teamă că acela care îi dăduse această comoară i le-ar fi 
putut cere înapoi. 

— Ei, cum este? Unde ar putea fi sora ta? 

Hans se lovi cu mâna peste veston, în locul de unde 
se auzi un clinchet uşor şi păru că se gândeşte intens. 

— Deci, dacă eu aş fi Gisela, m-aş duce la Vulturul 
Negru. Acolo ai cel mai bun vin. Dar, cum o cunosc eu, ea 
ar da fuga mai întâi la preot. Aş pune chiar pariu pe toţi 


banii daţi de dumneavoastră! 

— Dacă nu este acolo, eşti terminat! 

Amenințarea lui Fulvian nu îl mai impresiona pe 
Hans, care uitase deja de teama de secretar şi nu se mai 
gândea decât cum să cheltuie mai bine banii pe plăcerile 
lui. Era sigur că sora lui îl căutase mai întâi pe preot. 
Acasă va veni desigur numai însoţit de acesta, pentru că ea 
încă îi mai lua în nume de rău tatălui circumstanţele 
căsătoriei. 

Fulvian era supărat pentru că nu putea să intre 
direct în gândurile lui Hans şi să i le citească precum o 
carte, dar, pentru că flăcăul era înzestrat magic, nu avea 
putere deplină asupra lui. Dacă l-ar sili pe căi vrăjitoreşti 
să-i facă voia, victima i-ar scăpa. 

— Dacă mă slujeşti bine, răsplata ta va consta în cele 
mai frumoase femei şi în mare bogăţie, îi promise el încă o 
dată băiatului, apoi se adânci în gânduri. 

Nu era sigur care era calea cea mai bună de a-i 
supune pe fugari. Dacă ar da buzna în biserica părintelui 
Maternus, pentru a-i scoate afară pe Gisela şi pe însoțitorii 
ei, şi-ar asuma un risc nu tocmai mic. Căci, dacă ar avea 
ghinion, puterea vrăjitoarei ar fi suficientă să îl cheme în 
ajutor pe duşmanul lui din ceruri şi atunci puterile lui şi 
ale lui Cajetan nu li s-ar putea opune, cel puţin nu în acel 
loc. 

O blestemă în gând pe tânăra femeie pentru că îşi 
găsise refugiu tocmai la un preot şi îi dădu un ghiont lui 
Hans. 

— Te duci acum la acea biserică şi o cauţi pe sora ta. 
Îi spui că mama ei îi cere să vină urgent acasă. 

Hans nu mai puse întrebări, ci se ridică şi părăsi casa 
tură să mai salute. În dorinţa lui de a-şi atrage bunăvoința 
secretarului, uită şi să mai pună pe el mantia şi, doar în 
veston, ieşi afară, în viscolul care tocmai se stârnise. 

10. 


Când îl văzu venind pe fratele ei la casa parohială, 
Giselei i se luă o piatră de pe inimă şi deschise larg uşa. 

— Dumnezeule şi Sfântă Fecioară, cerul te-a trimis! 
strigă şi vru să îl îmbrăţişeze. Dar se opri, pentru că 
mirosul de pucioasă îi intra în nas. Totodată remarcă şi 
petele de culoare întunecată de pe îmbrăcămintea lui, care 
pătrundeau până la piele şi chiar mai departe. Se trase 
înapoi. Ce este cu tine, Hans? În ce te-ai băgat? 

Fratele se uita la ea fără să înţeleagă şi se gândea 
numai la aurul pe care urma să îl primească. 

— Vino cu mine la părinţi! Ce comportare este asta, 
să cauţi găzduire la preot? 

Vru să o tragă pe Gisela după el, dar interveni Alban: 

— Hei, ce înseamnă asta? 

Hans se întoarse către el şi îl măsură cu pleoapele 
coborâte. 

— Te priveşte cumva ce fac eu cu sora mea? 

— Întâmplător, da! Pentru că sunt bărbatul ei. 

Vestea fu atât de surprinzătoare, încât lui Hans îi 
pieri vocea. Apoi izbucni într-un râs zgomotos. 

— Tu, soţul Giselei? Niciodată! L-am văzut pe 
căpcăunul cu care s-a culcat. Îţi lipsesc nişte centimetri, şi 
în lungime, şi în lăţime! 

— Dar aşa este! interveni Gisela. De aceea sunt atât 
de bucuroasă să te văd. Avem nevoie de tine. Soţul meu şi 
alţi oameni au fost vrăjiţi de acelaşi mag cu care cred că ai 
şi tu de-a face. 

— Ce mag? Ce prostii spui? 

Deşi Hans respinse cuvintele Giselei cu un gest de 
dispreţ, simţi cum i se face brusc rău. Sora lui fu învăluită 
deodată de o aureolă luminoasă strălucitoare, care îl sili să 
îşi întoarcă privirea de la ea. Lumina îi ardea pielea ca un 
acid. Se retrase către uşă. 

— Tu însăţi eşti o vrăjitoare! 

Se înecă şi se simţi de parcă ar fi băut prea mult vin 
prost. 


Gisela fugi după el şi îl luă de mână. 

— Avem nevoie de tine, frate, căci trebuie să fim cu 
unul mai mulţi oameni înzestrați decât degetele de la o 
mână! Numai după aceea vom fi în stare să îi distrugem pe 
Cajetan şi pe sluga lui diavolească. 

Atingerea Giselei îi provoca lui Hans o durere 
precum cea pricinuită de foc. O împinse pe Gisela şi clătină 
sălbatic din cap. 

— Nu cunosc niciun Cajetan! Nu am nicio treabă cu 
nicio slugă diavolească, ci cu venerabilul cardinal Callani, 
aflat de câteva zile în vizită la noi. Vino cu mine ca să îi 
aduci înaltului prelat onoruri şi ca să îţi saluţi părinţii, aşa 
cum îi stă bine unei fiice ascultătoare. 

Nu mai avea curajul de a o atinge pe sora sa şi se 
întrebă cum să o facă să îl urmeze acasă. După ce se 
îndepărtă câţiva paşi de ea şi ajunse la uşă, se simţi ceva 
mai bine. Şi arsurile încetară. În sufletul lui simţea că nu 
sora lui era vinovată de durerile pricinuite şi că ea îl putea 
salva de la o soartă încă şi mai îngrozitoare. Vocea 
interioară îi cerea să îi dea crezare, să o asculte, pentru a 
găsi pe această cale mântuirea. Era pe punctul de a ceda, 
aşa cum îi stătea în caracter, şi să rămână la Gisela. Dar se 
simţi parcă forţat să privească pe fereastra de lângă uşă şi 
îi văzu pe cardinal şi pe secretarul acestuia, însoţiţi de 
garda înarmată, îndreptându-se în grabă către curtea 
bisericii. 

Gisela observă şi ea grupul şi scoase un strigăt de 
disperare. Apoi îi făcu un semn poruncitor fratelui ei. 

— Vino, să mergem la ceilalţi, pentru a ne împotrivi 
acestei creaturi diavoleşti. 

Hans mai privi o dată afară. Nu putu să recunoască 
faţa cardinalului şi, cu atât mai puţin, pe a secretarului lui. 
Simţea totuşi furia celor doi şi i se făcu frică. Înainte ca 
cineva să fi putut reacţiona cumva, smuci uşa şi fugi ca un 
neghiob. 

— Hans, avem nevoie de tine! strigă disperată Gisela 


după el. 

Dar fratele ei îşi continuă fuga şi dispăru după colţul 
casei. 

Sora lui lupta cu lacrimile. i 

— Acum totul este pierdut! In cinci nu vom putea 
niciodată să Îl învingem pe Cajetan şi pe ciracul lui. 

— Nu mai există în acest oraş alt om înzestrat magic? 
Alban îl privea întrebător pe Gaudentius. 

Acesta îşi frecă bărbia cu mâna şi se gândi. 

— Da, ar fi olarul acela sau... 

— Te referi la împletitorul de coşuri Landelin? 

Părintele Maternus, care urmărise atent discuţia 
dintre soră şi frate, nu îşi putea explica de unde ştia acest 
lucru. 

— Exact, la el mă gândeam! Hai să îl aducem! 

Gaudentius vru să iasă din casa parohială, dar 
preotul îl opri. 

— Asta o fac eu! Încercaţi să ţineţi piept duşmanului 
până, mă întorc eu cu Landelin. Nu ştiu cum v-ar putea fi 
de folos acest beţivan, dar mă rog Sfintei Fecioare ca 
prezenţa lui să vă ajute. Oamenii care se apropie îmi 
insuflă teamă, o teamă pe care nu am mai trăit-o în viaţa 
mea. 

— Trebuie să intrăm în biserică. Acolo vom găsi mai 
multă protecţie decât aici. Veniţi, o să alergăm prin grădini 
şi prin curţile din spate. In acest fel, vom ajunge 
neobservaţi la uşa sacristiei! 

Gisela le făcu semn celorlalţi să o urmeze şi o luă 
grăbită înainte. Hetta şi Kezia se luară imediat după ea, 
dar Gaudentius, pentru a face acelaşi lucra, avu nevoie de 
un ghiont puternic în coaste din partea lui Alban. 

— Pe Landelin îl aduc în biserică! 

Părintele Maternus se duse la uşa din faţă a casei şi o 
închise cu toate încuietorile. Unui asalt puternic nu ar fi 
avut cum să-i reziste, dar spera că duşmanii Giselei nu vor 
avea îndrăzneala să atace pe faţă o casă parohială sau 


chiar o biserică. Pe drumul către ieşirea din spate, pe unde 
ceilalţi deja părăsiseră casă, mai privi o dată pe o fereastră 
şi văzu odăjdiile pretinsului cardinal şi ale secretarului lui. 
Altă dată ar fi îngenuncheat în faţa lor, dar acum simţea o 
frică îngrozitoare, care îl îndemna să alerge cât îl ţineau 
picioarele. Doar printr-un efort îşi aminti de promisiunea 
lui de a-l aduce pe Landelin şi se strecură pe poarta 
grădinii, fericit că îi putea lăsa în urma lui pe cei doi 
siniştri vizitatori. 
11. 


Deoarece Fulvian nu putea fi sigur de puterea lui 
asupra lui Hans, aruncase rapid o altă vrajă asupra celor 
din casa Giuldener, ca aceştia să-şi desfăşoare în 
următoarele ore activităţile lor cotidiene. După care, 
împreună cu Cajetan şi cu soldaţii-câini îl urmăriseră pe 
fiul negustorului. Când văzuse piaţa bisericii, aruncase o 
altă vrajă asupra acesteia şi a casei parohiale, care era 
destinată să ţină departe oamenii, pentru că ceea ce 
intenţiona el să facă nu privea nicio fiinţă umană. 

Acum Cajetan îşi folosi inelul magic pentru a-i 
cerceta pe urmăriţi şi trase o înjurătură. 

— Fug spre biserică! 

Fulvian scuipă ca un motan călcat pe coadă. Ura 
biserica până şi atunci când acolo predica un preot 
pervertit de el. Casele Domnului, ca şi terenul pe care se 
aflau acestea, posedau o forţă tainică ce se opunea vrăjirii 
sufletelor şi care îi crea şi lui dificultăţi şi chiar dureri. 

— Câţi sunt, cinci sau şase? 

Cea mai mare grijă a lui Fulvian era ca Gisela să nu 
reuşească să îl atragă de partea ei pe frate, în ciuda 
tuturor făgăduielilor făcute acestuia. Respiră uşurat când 
Cajetan stabili că era vorba doar de cinci oameni 
înzestrați. 

— Nu vor putea face un cerc magic! În ce priveşte 
biserica, să se teamă alţii. Eu nu o voi face! 


Se apropie plin de elan de uşa bisericii şi întinse 
mâna. Când o atinse, avu senzaţia că cineva l-a lovit tare 
peste degete. Pufni din nou, dar înţelese că putea să intre 
numai cu ajutorul unei alte vrăji. 

— Ia-o tu înainte! îi ceru el lui Cajetan. 

Acesta făcu ce i se ceruse şi ţipă involuntar când fu 
lovit şi el din senin. Dar reuşi să împingă totuşi uşa atât 
cât să poată trece. Strana înnegrită de vreme a bisericii 
era goală şi înăuntru nu ardea nicio lumânare. Dar nava 
bisericii era învăluită într-o lumină ciudată, care îl obligă 
pe Fulvian să închidă ochii o clipă. Se concentră asupra 
puterilor lui şi, după ce respiră adânc de două ori, fu în 
stare să păşească mai departe. La un gest al său se 
apropiară şi soldaţii. 

Păreau cam speriaţi, ca şi cum ar fi ştiut că în 
general câinii nu aveau acces în această construcţie 
sfântă. Abia după un ordin aspru îşi scoaseră armele şi se 
îngrămădiră în nava bisericii. Cajetan îi urmă şi acum 
îndrăzni să facă următorul pas şi sluga lui diavolească. Se 
simţi imediat de parcă cineva turnase peste el apă rece ca 
gheaţa, care ameninţa să stingă flacăra din interiorul lui. 
Dar îşi aţâţă focul din el şi respinse atacul minor. Senzaţia 
de rece slăbi şi zări doar ziduri goale şi statui lipsite de 
viaţă, din lemn şi ghips. După scurt timp, îi descoperi şi pe 
cei căutaţi, care se înghesuiau în altar, ca şi cum ar fi 
căutat protecţia pietrei reci. 

Cei cinci oameni înzestrați magic, cu feţele către 
exterior, formaseră un cerc, în interiorul căruia se aflau 
Anna şi Gundi. Ambele femei arătau de parcă tocmai 
întâlniseră o ceată de fantome, dar se luptau cu teama şi 
nu se clinteau din loc. Dagga se năpusti asupra soldaților- 
câini, dar aura celor doi bărbaţi care urmau haita o îngrozi 
într-atât încât dădu înapoi cu coada între picioare până se 
opri în uşa sacristiei. Acolo căzu cu capul pe labele din 
faţă, în timp ce în interiorul ei se dădea o luptă între frică 
şi dorinţa de a ataca. 


— Deci ne reîntâlnim. Hainele alunecară de pe 
Fulvian şi acesta îşi recăpătă înfăţişarea de homunculus. 
Se adresă Giselei: De ce te pui între vânător şi prada lui, 
femeie? Pe tine te las să pleci în linişte! 

Gisela simţi că acesta voia doar să le slăbească forţa 
de apărare şi rânji. 

— Dacă îl vrei pe unul dintre noi, trebuie să îi iei pe 
toţi, făptură a iadului! 

La vorbele ei, înfăţişarea de homunculus pieri şi în 
locul ei apăru un diavol cu coame, coadă şi copite 
despicate. Văzând că i se dezvăluise adevărata natură, 
Fulvian înjură de păliră până şi icoanele sfinţilor. 

Cajetan privi cu ochii ieşiţi din orbite fiinţa pe care o 
socotise timp de secole rezultatul experienţelor lui: 

— Asta... asta este imposibil! 

— Închide gura, că este curent! îl ironiză diavolul. 
Omuleţ sărman, crezi cu adevărat că slaba ta putere ar fi 
fost suficientă ca să creeze fiinţe ca mine? Nu, sărmane. 
Tu nu ai fi putut să faci nici măcar un şoarece. Să îmi fii 
recunoscător că m-am coborât până acolo încât să te 
ocrotesc în toate aceste secole şi să fac din tine ceea ce 
eşti acum. la aminte şi să nu mai îndrăzneşti să mă tratezi 
ca pe o slugă! 

Gisela trăgea speranţa că magul şi creatura iadului 
se vor certa şi îşi vor slăbi forţele luptând unul cu celălalt, 
dar Fulvian îl controla deja suficient pe Cajetan. Vrăjitorul 
se scutură ca un câine plouat, se uită mai întâi la diavol, 
apoi la grupul din jurul Giselei şi pe faţa lui apăru un 
zâmbet strâmb. 

— Aceştia cinci îmi prelungesc viaţa cu 165 de ani, 
iar în Spania voi găsi suficienţi oameni înzestrați magic ca 
să devin cu adevărat nemuritor. 

Fulvian îi făcu un semn indulgent magului, care acum 
i se supunea, şi zise: 

— Văd că eşti un bun slujitor al stăpânului nostru 
comun, Lucifer, cel mai mare dintre arhangheli şi stăpân al 


întunericului. Fă în jurul nostru o vrajă protectoare ca să îi 
putem strivi pe aceşti viermi. 

Până acum Fulvian nu ar fi cutezat să acţioneze atât 
de deschis, dar, între timp, numărul celor care ar fi putut 
să îi recunoască pe cei ca el scăzuse atât de mult că nu mai 
era nevoie să se ferească. Puţinii oameni înzestrați rămaşi 
erau neputincioşi ca un miel în colții unui lup. Chiar dacă 
unor oameni le-ar atrage atenţia evenimentele din biserică, 
el le-ar spune că Eminenţa Sa cardinalul Callani alungase 
personal un diavol care se cuibărise aici. Acest gând îl făcu 
să râdă pe Fulvian şi, la un ordin al lui, Cajetan ridică 
bagheta magică, începu atacul. 

Cei cinci care formau cercul magic fură loviți din 
senin. Simţiră dureri aproape insuportabile şi doar cu greu 
reuşiră să se ţină mai departe de mâini. 

— Rezistaţi! le strigă Gisela prietenilor ei, dar simţi 
cum Kezia, care o cuprindea cu mâna dreaptă, ameninţa să 
cadă în genunchi. 

Chiar şi Alban, aflat în cealaltă parte a ei, se clătina 
ca un om ametit de băutură. 

— Nu putem rezista mult! Trebuie să faci ceva! 

Suna ca strigătul unui copil care îşi cheamă în ajutor 
fratele mai mare, ca să nu fie snopit în bătaie de alţii. 
Gisela nu ştia ce ar fi putut să facă. Când privi podeaua, 
remarcă cu groază că picioarele îi intraseră până la glezne 
în plăcile de piatră. Apoi văzu o altă lume, a întunericului 
şi a focului, aflată adânc sub pământ. Limbi de foc se 
înălţau către ea şi îi pârjoleau tălpile. In acelaşi timp, pe 
aceste flăcări se căţărau creaturi de coşmar, care îşi 
întindeau degetele cu gheare către ea, Alban şi ceilalţi. 

Urmă o a doua lovitură, iar Gisela se cufundă în 
piatră până la genunchi. Acum simţea mâinile fierbinţi ce i 
se încolăceau pe glezne, trăgând-o spre întuneric. Dacă 
demonii reuşeau să îi tragă, ea şi prietenii ei erau pierduţi 
şi nici măcar nu se puteau apăra. Pe obraji îi curgeau 
lacrimi şi lovea cu braţele în direcţia lui Fulvian. Pentru ea 


era doar un gest de neputinţă, dar, spre mirarea ei, 
observă că diavolul se clătina ca şi cum ar fi simţit 
loviturile. 

— Înapoi, în iad cu tine! strigă ea şi întinse ambele 
braţe spre el. 

Fulvian făcu câţiva paşi îndărăt, se scutură şi apoi 
râse. 

— Puterea ta este prea mică, femeie! Sau, mai bine 
zis, profesorii tăi nu au fost în stare să te înveţe adevărata 
artă. Dacă mi te-ai fi încredinţat mie sau lui Cajetan, ai fi 
devenit cu adevărat o mare vrăjitoare şi ţi-am fi dat sute de 
vieţi. Dar acum ai să crăpi în bisericuţa asta jalnică, iar 
sufletul tău este al meu! 

— Niciodată! 

Gisela ţipa de groază şi îl acoperea pe Fulvian cu 
toate formulele latine învăţate de ea de la Gaudentius. 
Cuvintele ei păreau să aibă un oarecare efect, căci statuile 
sfinţilor de pe socluri şi capiteluri se mişcară, coborâră şi 
se îndreptară cu paşi rigizi spre creatura iadului. Işi agitau 
atributele lor de sfinţi ca pe nişte arme. 

Incremenit de surprindere, Fulvian privea statuetele 
venind către el. Nu o crezuse pe Gisela în stare de o 
asemenea putere. Îşi ridică piciorul copitat şi bătu cu el în 
podea. Demonii care tocmai îi apucaseră pe Gisela şi pe 
ceilalţi le dădură drumul, se căţărară mai sus şi pătrunseră 
prin podeaua de piatră, ca şi cum aceasta ar fi fost din 
ceaţă. Acum ţineau în mâini topoare, tridente şi alte arme 
şi se îndreptau spre statuile sfinţilor. 

Când capul Sfintei Fecioare fu retezat şi se rostogoli 
ca o minge pe podea, Gisela suspină ca şi cum ar fi fost 
vorba despre mama ei. În acea clipă, în capul ei se auzi o 
voce: 

— Vine ajutorul! Dar magul trebuie scos din luptă 
pentru ca ajutorul să poată intra! 

— Cum să fac? 

Nu primi niciun răspuns. Privi către Cajetan, aflat la 


distanţă de fostul lui homunculus, reprezentând în 
veşmintele lui de cardinal o perversiune a sfintei Biserici. 
Era înconjurat în stratul lui protector şi nu percepea nimic 
din ce se petrecea în jur. Ar fi fost simplu să îl neutralizeze, 
dar nu îşi putea mişca picioarele. Un gând o făcu pe Gisela 
să se cutremure. Întoarse capul şi le privi pe Anna şi pe 
Gundi, care, îmbrăţişate, stăteau ghemuite în centrul 
cercului. 

— Fugi şi doboară-l pe Cajetan! 

Să fi fost vocea ei cea care rostise porunca? Gisela nu 
se mai gândi la asta, ci îşi îndreptă gândurile către cele 
două femei. Lavinia se desprinse din crucifix şi pluti spre 
Cajetan. Dar loviturile ei disperate rămâneau fără efect. 
Atunci Gundi înhăţă crucifixul şi se strecură printre Gisela 
şi Alban. Câţiva paşi, şi ajunse lângă Cajetan. Fulvian 
recunoscu pericolul şi le strigă soldaţilor-câini să îl apere 
pe Cajetan. Însă Gundi ridicase crucifixul şi îl lovi cu el în 
cap pe vrăjitor din toate puterile. Cajetan scoase un sunet 
înăbuşit şi se prăbuşi la podea. 

— Nici asta nu vă va salva! strigă Fulvian, clocotind 
de furie. 

Gisela nu îi dădu nicio atenţie, ci se concentră asupra 
petei luminoase ce se apropia de biserică. Uşa zbură de 
perete şi împletitorul de coşuri Landelin trecu pragul. Era 
din nou băut şi ea remarcă asta din primul moment. 
Părintele Maternus îl urma cu o mină de parcă se întorcea 
de la propria înmormântare, dar îl mână pe bărbat ca pe 
un bou spre cercul celor cinci. 

— Aici, Landelin! strigă Gisela. 

Când, clătinându-se, se apropie suficient, Gisela îi 
dădu drumul Keziei şi apucă mâna dreaptă a noului sosit. 
Kezia îi prinse cealaltă mână şi cercul magic se reînchise. 
Acum prin Gisela se scurgea acea putere după care tânjise 
cu disperare. O absorbi, se îndreptă, dominându-i pe 
departe pe însoțitorii ei şi îl privi pe diavol. 

— Ai pierdut, Fulvian sau cum te vei fi numind în iad! 


Vorbele ei fură urmate de o lovitură care îl aruncă cu 
putere pe homunculus într-o coloană. În acelaşi timp, 
gărzile lui diavoleşti se ghemuiră în cel mai întunecat colţ 
sau dispărură prin podea odată cu flăcările care se 
retrăgeau în adâncimi. 

Abia acum îşi reaminti Fulvian de soldaţii lui. 

— Omorâţi vrăjitoarea! 

Soldaţii-câini  scheunară ca nişte căţeluşi, dar 
înaintară către cerc cu săbiile scoase. 

Gisela suspină disperată, căci nu mai putea lupta şi 
cu acest nou pericol. Atunci se ridică Dagga, care în timpul 
luptei dintre statuile însufleţite şi demoni se târâse în 
sacristie, prin uşa întredeschisă, iar acum ieşea cu atâta 
grijă de parcă se temea că nu o va suporta podeaua. Dar 
frica manifestată de stăpână şi mârâitul agresiv al 
căţelandrilor desluşit doar de ea o făceau să înainteze. Le 
va arăta ea acestor creaturi cine comandă aici! Cu 
lătrături furioase se repezi la luptători şi dădu să-i înhaţe. 

Preţ de o clipă, atenţia lui Fulvian fu abătută în altă 
parte, dându-i Giselei şansa să îşi îndrepte puterile 
împotriva câinilor vrăjiţi. Aceştia urlau prăbuşindu-se la 
podea. Dând să se ridice, hainele şi armele cădeau de pe ei 
şi ei deveneau şi pentru ochiul omenesc acei căţelandri 
încă şovăitori care fuseseră odată. 

Dagga se aruncă cu entuziasm în mijlocul lor, 
muşcându-i şi gonindu-i către sacristie, până când îi 
înghesui într-o nişă. Apoi se aşeză în uşă, în aşa fel încât să 
poată urmări atât evenimentele din biserică, cât şi pe 
prizonierii ei. 

Gisela se simţi între timp atât de mare încât părea că 
atingea bolta cu creştetul. Dar şi diavolul crescuse la fel. 
În timp ce pentru ceilalţi acesta apărea ca o făptură 
păroasă cu coame ca de ţap şi cu copite despicate, Gisela îl 
vedea aşa cum era el în realitate: o fiinţă uriaşă, jumătate 
om, jumătate animal, înconjurată de flăcări întunecate şi 
cu o răsuflare ce putea să topească oţelul. În mâna dreaptă 


demonul avea un bici lung, care împrăştia scântei şi cu 
care încerca să o lovească. Ea se ghemui involuntar, dar în 
faţa ei apăru din senin un braţ cu un scut, care pară 
lovitura. 

Diavolul urlă plin de furie şi vru să lovească iarăşi. 
Atunci Gisela puse braţul lui Alban şi braţul Keziei pe 
umărul ei, pentru a nu întrerupe cercul magic încă o dată, 
aşa cum se întâmplase la primul atac al ei asupra lui 
Fulvian şi întinse propriile mâini către cer, care brusc 
părea că atârna sub tavanul bisericii. 

— Prea mult te-ai aflat printre fiicele şi fiii Evei, 
creatură mizerabilă. Du-te înapoi în iadul căruia îi aparţii 
şi nu te mai întoarce niciodată! Dar, înainte de asta, desfă 
orice blestem pe care l-ai făcut vreodată şi eliberează toate 
sufletele pe care le-ai adus în puterea ta! _ 

Fulvian urla de parcă era ars pe rug. Încercă să se 
apere, dar puterii dobândite brusc de Gisela nu i se putea 
împotrivi. Când o altă lovitură magică îl trânti la pământ, 
urlă din nou şi se răsuci ca un vierme călcat în picioare. 

— Dezleg blestemul care îi apasă pe Gaudentius şi pe 
Alban dacă mă laşi să plec! 

Gisela clătină din cap şi îşi îndreptă ambele braţe 
spre el. Din degetele ei ţâşniră flăcări aurii şi albastre, 
arzând adânc trupul monstruos al lui Fulvian. 

— Îi eliberezi pe toţi! porunci Gisela şi, în timp ce 
striga, o ploaie de flăcări cereşti se abătu asupra 
diavolului. 

Urletul de durere al lui Fulvian răsună din nou între 
pereţii bisericii, dar nimeni nu îl compătimi pe diavol. 
Probabil că nici măcar Cajetan, care se trezise din starea 
de inconştienţă şi care îl văzu, spre disperarea lui, 
tâărându-se lipsit de orice ajutor pe plăcile de piatră ale 
podelei. 

— Trebuie să îl scoţi pe unul dintre cei şase din cerc, 
apoi victoria va fi a noastră! 

Fulvian voia să plătească cu aceeaşi monedă, dar 


înainte ca magul să fi putut face un pas, părintele 
Maternus apucă marea cruce pentru procesiuni, care 
atârna lângă altar, pe perete, şi o îndreptă ameninţător 
către vrăjitor. 

— Încearcă numai, şi vei avea de-a face cu mine! 

De fapt, voia doar să îşi facă curaj cu aceste cuvinte, 
dar Cajetan se îngrozi. Timp de secole evitase orice 
confruntare corp la corp şi îşi distrusese duşmanii numai 
prin forţa magiei. Şi acum aruncă o vrajă asupra preotului, 
dar aceasta nu avu nici măcar efectul unei adieri. Nu mai 
ajunse să rostească încă o vrajă, căci crucea vâjâi 
deasupra lui şi îl ţintui de podea. 

Părintele Maternus, îngrozit de fapta sa, lăsă crucea 
să cadă şi se retrase din faţa magului buimăcit. 

— Dumnezeule din cer, iartă ce am făcut, dar a fost 
pentru a-i apăra pe fiii tăi! 

— Fii iertat! 

Prin gura Giselei vorbea o altă voce. La o mişcare de 
mână de-a ei, Fulvian fu prins cu legături invizibile şi, în 
acelaşi timp, ceva păru că se sfarmă. De văzut nu se vedea 
nimic, dar zgomotul era asurzitor. Nu fu nevoie ca Gisela 
să se uite încă o dată la Alban şi la Gaudentius pentru a 
înţelege că blestemul care îi dusese până la marginea 
iadului fusese ridicat. O făptură mică, ţipând întruna, se 
desprinse din trupul diavolului, privi pierdută în jur şi se 
îndreptă către Gisela cu ochi strălucitori. Primul suflet fu 
urmat de altele. La început, Gisela le mai ţinu socoteala, 
apoi renunţă. Păreau să fie mii. Patru dintre ele se 
alăturară Laviniei, pe care o îmbrăţişau cu lacrimi ce li se 
scurgeau pe obraji ca nişte minuscule puncte luminoase. Şi 
Lavinia plângea şi râdea în acelaşi timp. 

— Lucrarea a fost săvârşită! Sunt mântuită! Veni la 
Gisela, o sărută, apoi arătă în sus, unde sub bolta bisericii 
se formase un cerc de flăcări aurii. Făcându-le semn 
celorlalte suflete să o urmeze, strigă: Suntem toţi mântuiţi! 

Gisela privi în urma lor şi, pentru o clipă, văzu o 


minunată femeie, în rochie albă şi mantie albastră 
strălucitoare, care întâmpină sufletele eliberate. 

În cele din urmă, diavolul scuipă şi sufletele jertfite 
de Cajetan pentru prelungirea vieţii lui înaintea apariţiei 
creştinismului. Acestea rămaseră la început dezorientate, 
până când o mână din cercul de foc le arătă calea şi 
Lavinia le ceru să vină la ea. 

În timp ce sufletele căutau să ajungă în locuri sigure, 
Cajetan îmbătrânea tot mai repede. În câteva clipe, pielea 
îi deveni ridată, crăpă şi se văzu cum i se descompunea 
carnea până când rămaseră doar oasele. În cele din urmă, 
şi acestea se transformară în praf, care fu luat de vântul ce 
îl scoase afară prin uşa bisericii, care se deschise singură 
şi se închise apoi la loc. 

Şi Fulvian se micşoră, redevenind o creatură 
păroasă, cu aspect de ţap, care i-ar fi ajuns unui adult până 
la piept. Dovada bărbăţiei lui, de care fusese atât de 
mândru ca homunculus, îi atârna pipernicită între picioare 
şi în ochi i se citea frica faţă de soarta ce îl aştepta pe un 
diavol din ierarhia iadului care dăduse greş. 

Gisela ridică mâna deasupra capului, până când 
aproape atinse coroana aurie de foc. 

— Acum du-te în locul căruia îi aparţii! 

O mână invizibilă îl prinse pe homunculus, îl ridică şi 
îl expedie prin podea, parcă lovit de un ciocan. În 
interiorul bisericii răsună o ultimă bubuitură, după care se 
aşternu tăcerea ca şi cum toate zgomotele s-ar fi stins la 
poruncă. 

Oamenii îşi reveneau încet. Gisela nu îşi putea 
desprinde privirea din locul în care diavolul fusese înghiţit 
de pământ. Acolo, dala de piatră se înnegrise ca o noapte 
fără lună, ieşind în evidenţă printre celelalte dale de 
culoare deschisă. Alban încă se clătina sub amintirea 
groazei care îl ţinuse în ghearele ei şi părea să se teamă să 
îi dea drumul Giselei. Nu îndrăznea nici să-i vorbească. 
Landelin şedea pe podea, ţinându-şi capul între mâini. 


Printre degete i se prelingea sânge, de la o rană la frunte 
făcută de un ciob. Rana şi forţele implicate în interiorul 
bisericii îl treziseră din beţie, dar tot nu pricepea nimic. 

Kezia îngenunchease lângă el şi rupsese o fâşie din 
juponul ei. 

— Lasă-mă să îţi văd rana. Vreau să te oblojesc, îi 
spuse ea împletitorului de coşuri. 

Acesta o privi ciudat şi nu o opri. 

— Ai mâini moi ca ale mamei, spuse el surprins, după 
ce aceasta îl pansase. 

Preotul îl auzi şi se încruntă gânditor. Văzu apoi 
statuetele distruse, molozul din jur şi clătină din cap. 

— Sfântă Fecioară! Va trece mult timp până când se 
va face curat aici şi se va repara totul. Şi ni se vor pune şi 
întrebări care cu siguranţă nu ne vor face plăcere. 

— Nu se va întâmpla aşa, răspunse o voce plăcută din 
eter. 

Inelul auriu din cupolă mai licări o dată, orbind 
pentru scurt timp ochii tuturor. Când putură din nou să 
privească, statuile sfinţilor se aflau pe locurile lor în toată 
splendoarea, icoanele de pe pereţii străluceau ca noi, iar 
prin biserică adia o boare ce întrema inimile. Doar 
lespedea de pe podea rămase neagră şi emana un uşor iz 
de pucioasă, ca şi cum ar fi vrut să îi avertizeze pe oameni 
că drumul către paradis nu era lipsit de pericole. 

Părintele Maternus îngenunche şi se închină. Se 
adânci într-o scurtă rugăciune, apoi se ridică şi măsură cu 
privirea grupul strâns în jurul Giselei şi al lui Alban. Acum 
îşi dădea seama că exista o problemă mult mai dificilă 
decât cea a unor statuete de sfinţi distruse. Trăise pe 
propria piele puterile declanşate de Gisela şi de prietenii ei 
şi, dacă ar fi urmat doar învăţămintele Bisericii pe care o 
slujea din toată inima, ar fi trebuit să îi acuze de vrăjitorie. 
Dar Gisela şi ai ei vătămaseră nici măcar un singur om - cu 
excepţia acelui fals cardinal -, ajutaseră la alungarea din 
această lume a unei creaturi diavoleşti şi salvaseră de 


focul iadului multe suflete pe care Fulvian le ademenise 
prin intrigi şi uneltiri. 

Preotul nu se simţea în măsură să ia o decizie şi 
ridică privirea către tavan, unde încă mai scânteiau 
luminiţe aurii. Auzi din nou vocea care îi anunţase 
refacerea bisericii şi acum ştia şi ce trebuia să spună. 

— Am trăit o minune, dar nu vom putea niciodată să 
o mărturisim. Mulţumiţi lui Dumnezeu, Fiului Său lisus 
Cristos, Sfântului Duh şi înainte de toate Sfintei Fecioare 
Maria, că încă mai trăiţi şi că sufletele voastre nu sunt 
victime ale iadului. Aţi trăit pe propria piele ce se poate 
întâmpla dacă oamenii tânjesc după lucruri ce nu le sunt 
destinate. 

— Aşa am făcut cu adevărat, părinte. 

Alban respiră adânc şi o privi cu admiraţie pe Gisela. 

Părintele văzu şi el asta şi încuviinţă. 

— Pentru că aţi scăpat de nenorocire în biserica mea, 
este drept ca eu să stabilesc ce se va întâmpla acum. 
Părintele Maternus nu aşteptă răspunsul, ci arătă către 
Gisela şi Alban. Voi doi v-aţi unit unul cu altul prin taina 
căsătoriei şi vă veţi menţine acest jurământ, chiar dacă 
până acum căsătoria nu a fost consumată. 

— Mulţumesc din suflet! strigă Alban, care se simţea 
acum cu adevărat ca omul Georg Alban Streller, dar 
adăugă temător: Adică, dacă vrea Gisela. 

Gisela îl privi dintr-o parte şi se întrebă cum ar trebui 
să reacționeze. Fu împinsă uşor în braţele lui Georg şi 
cineva zise: 

— L-ai luat din obligaţie şi îl vei păstra din dragoste! 

Când privi în jur, văzu că niciuna dintre însoţitoarele 
ei nu putuse spune asta şi privi în sus, unde lumina aurie 
forma o coroniţă de mireasă. Pirostria cobori şi se aşeză pe 
capul Giselei. 

— Acest răspuns este suficient, declară preotul. 
Privirea lui deveni mai aspră când se opri asupra lui 
Gaudentius. Tu şi ceilalţi veţi renunţa la artele secrete şi 


veţi duce o viaţă cum se cade unui om cu frica lui 
Dumnezeu. 

Gaudentius clătină din cap apărându-se: 

— Forţele de care mă ocup nu sunt rele, ba 
dimpotrivă. De exemplu, Gisela are puterea de a tămădui 
răni şi... 

Preotul îl întrerupse ridicând tonul. 

— Nu există niciun „şi”! Şi niciun „dacă” sau „dar”! 
Dacă Gisela va face ceva neobişnuit şi un om răutăcios va 
observa asta, ea va ajunge pe rug. Nu ar fi în siguranţă nici 
sub protecţia unei mănăstiri, iar ea nu este destinată unei 
astfel de vieţi. Juraţi că nu veţi face niciodată în mod 
conştient lucruri ce depăşesc capacitatea de înţelegere a 
celorlalţi oameni. Creştinătatea a uitat din cauza intrigilor 
Satanei şi ale diavolilor săi cum să aibă încredere în acele 
puteri speciale, iar pe cei care dispun de ele îi consideră 
creaturi ale diavolului. Şi doar nu vreţi să fiţi consideraţi 
aşa ceva! 

— Nu, cu certitudine nu, părinte. Eu sunt gata să 
depun acest jurământ. 

Georg Streller îngenunche şi ridică mâna dreaptă. La 
fel făcură Gisela, Hetta şi Kezia, care îl trase pur şi simplu 
după ea pe Landelin. Gaudentius mai mormăi ceva, dar 
apoi îngenunche şi el. 

— Dacă trebuie, la n-ai... ăă... în numele Tatălui, al 
Fiului şi al Sfântului Duh, amin! 

Un sunet ca un cânt îndepărtat străbătu biserica, 
alungând din inimile lor groaza trăită. Părintele Maternus 
inspiră adânc, îi mângâie pe cap pe Gisela şi pe Georg, le 
făcu un semn scurt Keziei şi lui Landelin şi se opri în faţa 
Hettei. 

— Dacă am reţinut bine, tu eşti o văduvă lipsită de 
apărare, alungată de fiul ei vitreg. 

— Alungată nu este cuvântul potrivit, părinte, eu... 

— Să rămână aşa! o întrerupse preotul. În orice caz, 
ai nevoie de protecţie şi cine ar fi cel mai potrivit să ţi-o 


acorde decât cinstitul iuncher Matthias Gaudenz din 
Riebelsborn? 

Pe Gaudentius îl apucă tusea, în timp ce mătuşa lui 
începu să râdă zgomotos. O clipă mai târziu, Anna 
redeveni serioasă, îi privi pe Hetta şi pe nepotul ei, după 
care încuviinţă: 

— Este o idee grozavă, părinte. Ruda mea are din 
când în când nevoie de cineva care să îl mai scuture şi cine 
poate fi mai potrivită pentru aşa ceva decât o soţie? Hetta 
este o femeie bună şi cu frica lui Dumnezeu şi m-aş bucura 
dacă Matthias ar cere-o în căsătorie. 

— O va face! declară hotărât preotul, pentru ca apoi 
să se adreseze lui Landelin şi Keziei. Landelin, cândva mi- 
ai promis că te vei căsători cu fata pe care am să ţi-o indic 
eu. Iat-o, şi cred că nu vei găsi niciodată alta mai bună. 

— Dar pe mine nu mă întrebaţi? întrebă Kezia. 

Dar în tonul ei nu se citea urmă de supărare. După 
lungile luni petrecute în temniţa lui Cajetan, tânjea după 
un loc liniştit şi sigur şi se simţea într-un mod ciudat 
atrasă de flăcăul cel chipeş. 

— Cu asta totul este în ordine. Vă puteţi săruta. 

Ultimele cuvinte erau adresate Giselei şi lui Georg, 
care rămăseseră lângă el, ţinându-se de mână. 

— Aici, în mijlocul bisericii? întrebă încurcat Georg. 

— Vă permit în mod excepţional. 

Preotul zâmbi şi se întoarse cu spatele. Georg nu 
prea ştia dacă ar trebui să urmeze sau nu sfatul părintelui 
Maternus. li aruncă Giselei o privire temătoare, apoi o 
întrebă: 

— Mă poţi ierta? 

Gisela se gândi la sentimentele pe care i le trezise 
adevărata înfăţişare a lui Georg Streller şi pe care nu va 
mai trebui să le ascundă. 

— Iubirea înseamnă iertare! 

Preotul o privi gânditor. 

— Aminteşte-ţi aceste vorbe când te vei afla în faţa 


tatălui tău. Chiar dacă din disperare s-a făcut vinovat faţă 
de tine, nu îţi e îngăduit a-l blestema pentru asta! 

Gisela trase adânc aer în piept şi zâmbi. 

— Cel mai bun lucru pe care l-ar fi putut face a fost 
acela de a mă fi cununat cu bărbatul meu. Şi atunci de ce 
aş fi supărată pe el? Vino, Georg, vom merge la părinţii 
mei. 

12. 


De la evenimentele petrecute în biserica părintelui 
Maternus trecuseră zece ani. Regele Spaniei, Carlos, 
fusese ales şi fără ajutorul lui Cajetan împărat al Sfântului 
Imperiu Roman şi acum era numit Carol Quintul. Ţăranii 
asupriţi de stăpânii lor se răsculaseră în multe părţi ale 
imperiului şi fuseseră deja de mai multe ori pedepsiţi 
sângeros pentru aceasta. Şi în regiunea Eichstätt fuseseră 
incendiate castele şi gospodării ale stăpânilor, aşa că 
primatul Gabriel von Eyb trebuise să solicite ajutor militar 
bavarez pentru a putea înăbuşi răscoala. Acum se 
reinstaurase liniştea, iar pe drumul ce mergea de-a lungul 
râului Altmuhl cobora o coloană de care. 

Georg Streller, căruia de la acea memorabilă zi din 
Nürnberg nimeni nu îi mai spunea Alban, devenise un 
negustor respectat, cunoscut până departe. Totuşi, de la 
câştigarea luptei cu Cajetan şi cu făptura diavolească a 
acestuia, el evitase regiunea de pe malurile râului unde 
fusese vânat ca o fiară. Acum călărea din nou pe acest 
drum unde se aflase la un pas de a-şi pierde viaţa. Chipul 
lui părea încordat, deşi vremea frumoasă din ultimele zile 
uscase drumul şi carele mergeau mai bine decât se 
aşteptase. Gisela, care îşi însoțea bărbatul, retrăia şi ea 
întâmplările acelor zile. 

Veneau de la castelul Trelling, refăcut de stăpânul 
lui, cavalerul Eckehard, după ce hoardele lui Cajetan 
incendiaseră doar acareturile de lângă zidul exterior. După 
ce Eckehard primise vestea că Anna trăia, se dusese la 


Nürnberg călare şi se încăpăţânase să rămână acolo până 
când părintele Maternus le dăduse binecuvântarea 
căsătoriei. De atunci, mătuşa lui Gaudentius trăia ca soţie 
a lui Eckehard în acest castel, care rămăsese neatins şi în 
urma revoltei ţărăneşti ulterioare. Adusese cu ea în 
căsătorie bunurile imobiliare ale castelului Riebelsborn, 
deoarece Gaudentius nu se mai întorsese în patria sa. 
Acum fostul mag trăia ca stăpân respectat pe proprietatea 
pe care soţia lui, Hetta, o primise la încheierea primei 
căsătorii, proprietate de care voise să o deposedeze fiul ei 
vitreg. El îşi amintea fără nicio plăcere de perioada în care 
se num Gaudentius şi încerca să transforme plumbul în 
aur. Cea de-a treia pereche, Kezia şi Landelin, ducea o 
viaţă modestă, dar plăcută, în Nürnberg, şi confecţionau 
cele mai bune coşuri din regiune. 

— Este ciudat cât de multe îţi aminteşti când revezi 
lucruri vechi, exclamă Georg fără să fi vrut de fapt să o 
facă. 

Gisela îi zâmbi drăgăstoasă. 

— Trebuie să te gândeşti la lucruri rele, pentru a fi 
înarmat împotriva ispitelor, şi la lucruri frumoase, ca să ştii 
să iubeşti viaţa. 

— Ai spus-o bine. 

Îşi privi mândru femeia care încă întrecea în 
frumuseţe multe femei mai tinere. Aceasta născuse deja 
trei copii, fără a se urâţi, cum se întâmplase cu Trude 
Tettenwieser. 

— Aş da un gulden ca să îţi pot citi gândurile. 

Gisela se aplecă curioasă spre Georg, cât pe-aici să 
alunece din şaua iepei sale blânde. 

Georg o prinse cu putere şi o ajută să se aşeze la loc. 

— Tocmai mă gândeam că eşti cea mai frumoasă 
femeie pe care o cunosc. Cât priveşte butucul care ţi-a 
furat primul logodnic, să ştii că puţin îmi pare rău pentru 
Bruno Tettenwieser. Pe acest om nopţile nu îl bucură aşa 
cum mă bucură pe mine. 


— Dumnezeu şi Sfânta Fecioară au orânduit bine 
lucrurile. 

Cuvintele Giselei trădau cât de mulţumită era de 

bărbatul ei. Georg Streller încuviinţă bucuros şi îşi 
îndreptă apoi din nou gândurile către împrejurimile pe 
care le străbăteau. 
_ — Ajungem imediat la hanul unde vom opri de prânz. 
În Eichstätt am fost prevenit că aici clienţii lui sunt mai 
mult contrabandişti sau chiar tâlhari. Dar noi avem arme 
suficiente şi nu trebuie să ne temem de nimeni. 

Chiar în timp ce vorbea, trecură de o curbă şi zăriră 
hanul în faţa lor. 

Gisela strâmbă din nas. După spusele lui Georg, ar fi 
trebuit să fie vorba despre o gospodărie arătoasă, dar 
ochilor ei i se înfăţişa doar o clădire marcată de vremuri şi 
strâmbă. Mai dură puţin până când îşi dădu seama ce o 
deranja la clădire: hanul încă mai emana un iz din acea 
duhoare a iadului care îl însoțea pe Fulvian, ca şi cum 
demonul adăstase de multe ori pe aici şi săvârşise lucruri 
rele. 

— Mie nu îmi place aici! Hai să mergem mai departe! 
îl rugă ea pe soţ. 

Slugile oftară, căci îşi făcuseră socoteala unui vin şi a 
unui prânz. Dar, când priviră mai atent gospodăria, şi lor li 
se păru că nu era deloc ademenitoare. Tocmai când 
treceau prin faţa ei, din casă ieşi o femeie într-un surtuc 
pătat şi cu o bluză tot atât de murdară. Părea să fi fost 
cândva frumoasă, dar o viaţă desfrânată lăsase urme 
adânci pe faţa ei şi se îngrăşase. Era fiica hangiului, care îi 
făcuse pe plac deseori lui Fulvian. Acum hanul era al ei, 
dar aleşii clienţi ai vremurilor trecute nu îl mai frecventau. 
În primii doi ani mai apăruseră călători care întrebau de 
cititorul în stele Cajetan. Dar acesta plecase din regiune şi 
nimeni nu putea să spună unde se afla acum. Cu puţine 
excepţii, de atunci veneau la cârciumă doar oameni ale 
căror afaceri trebuiau ferite de lumina zilei şi aceştia nu 


erau chiar cei mai plăcuţi oaspeţi. 

—  Domniile Voastre nu doresc să poposească? 
întrebă ea cu speranţa că va putea convinge convoiul să 
poposească la hanul ei. 

Deggi, nepoata lui Dagga, care murise în urmă cu un 
an, pe cât de bătrână, pe atât de regretată, îşi arătă colții 
şi mârâi, în timp ce Gisela privea înainte şi-şi continua 
drumul. 

Lui Georg îi părea rău de hangiţa care fusese folosită 
de Fulvian şi de Cajetan în maşinaţiile lor, dar nici el nu 
dorea să intre în cârciuma atât de murdară. 

La mai puţin de opt sute de metri depărtare, 
descoperiră nişte ruine pe o înălţime, iar când recunoscu 
burgul lui Cajetan, Georg simţi cum i se întorcea stomacul 
pe dos. Vru să le strige vizitiilor să grăbească boii, pentru 
a trece cât mai repede de acest loc. Dar tocmai atunci 
Gisela îşi conduse iapa la marginea drumului şi îl rugă să o 
ajute să coboare. 

— Doar nu vrei să revezi ceea ce este acolo sus? 
întrebă el îngrozit. 

— Duşmanul este învins şi alungat! Avem de ce ne 
teme acolo? 

Deoarece Georg nu schiţă niciun gest menit să o 
ajute, Gisela cobori din şa fără ajutor, legă hăţurile de un 
ciot şi începu urcuşul. Deggi o urmă imediat, iar Georg se 
luă după ele, ocărând-o pe Gisela pentru încăpăţânarea ei. 
O ajunse abia când ea se afla în faţa resturilor zidurilor 
care odinioară fuseseră turnul porţii. 

— Atenţie, burgul este vrăjit! o avertiză Georg. 

Privirea Giselei cuprinse ruinele. Recunoscu resturi 
ale vechii vrăji, dar acestea nu mai reprezentau un pericol. 
Hotărâtă, merse mai departe şi deschise uşa în spatele 
căreia se aflase odaia străjerilor. Acoperişul era prăbuşit, 
dar pe jos mai putu să vadă părţi de armură şi două coifuri. 
Craniile a doi câini, aflate acolo, îi demonstrau că vraja lui 
Cajetan şi a homunculusului se ridicase când fuseseră 


învinşi. Gărzile burgului redeveniseră câini şi îşi găsiseră 
sfârşitul între aceste ziduri. 

— Nici nu trebuie să vedem mai mult! 

Georg îi tăcu semn Giselei să îl urmeze înapoi, în 
vale, dar soţia lui pătrunse mai adânc în ruine. 
Descoperise două pete luminoase aflate sub resturile fostei 
temnițe şi cobori în adânc. Uşa, atât de solidă odată, acum 
era reprezentată doar de câteva scânduri putrezite, 
susţinute în sfori de rafie şi, când o deschise, descoperi 
umbra unui om ce fugea de ea. Se dovedi a fi o femeie, 
acoperită doar cu zdrenţe. Din spatele ei o privea cu teamă 
un copil în vârstă de vreo nouă ani. 

— Nu vă facem niciun rău, spuse Gisela cu voce 
coborâtă şi o chemă pe Deggi, care voia să se îndrepte 
către femeie. 

Aceasta strângea copilul şi o fixa plină de frică cu 
privirea. Copilul era o fetiţă cu părul negru şi ochi căprui, 
ce nu prea semăna cu ceilalţi copii din împrejurimi. 

— Dumneavoastră sunteţi! 

Lina o văzuse doar o dată pe Gisela, când îi dusese 
acesteia şi celorlalte două prizoniere mâncarea în temniţă, 
dar o recunoscu imediat. 

Gisela avu nevoie de o clipă pentru a-şi da seama că 
o avea în faţă pe una din cele două slujnice ale vrăjitorului. 
Corpul slăbit şi cârpele ce ţineau loc de îmbrăcăminte 
arătau că moartea acestuia însemnase pentru ea mizerie 
cumplită. Gisela nu i-ar fi dorit un astfel de destin nici 
măcar celei mai rele duşmance a ei. În acelaşi timp 
observă că nici femeia şi nici copilul nu prezentau urme 
din care să rezulte că erau damnate. Cel puţin în ceea ce o 
privea pe mamă, lucrul acesta o miră, căci ştia de la Hetta 
cât de mult făcuseră slujnicele jocul lui Fulvian. 

— Nu vă facem nimic, credeţi-mă, repetă Gisela. În 
vocea ei rămăsese o undă a vechii puteri, care nu le lăsă 
Linei şi copilului ei altă alternativă. Tu eşti una dintre 
slujnicele lui Cajetan, aşa este? 


Lina încuviinţă. 

— Da, stăpână. Când aţi fugit, a plecat după 
dumneavoastră şi nu s-a mai întors. Ca să fiu sinceră, nu 
îmi pare rău. Viaţa mea este mai bună acum, deşi doar 
pădurea ne hrăneşte pe mine şi pe fiica mea. 

— Ce s-a întâmplat cu cea de-a doua slujnică? 

— Mine nu a putut suporta pierderea 
homunculusului. Când acesta nu s-a mai întors, ea a plecat 
la întâmplare să îl caute. Trei zile mai târziu, am văzut-o în 
râu, moartă. Pentru salvarea sufletului ei sper că nu s-a 
aruncat singură în apă. Eremitul care trăieşte într-o grotă, 
puţin mai jos pe cursul apei, i-a ţinut slujba de 
înmormântare şi a îngropat-o. Dacă Domnul este milostiv, îi 
va primi sufletul. 

Lina izbucni în lacrimi şi copilul plângea şi el. 

Gisela se aplecă spre cele două şi le mângâie părul 
încâlcit. Spre deosebire de hangiţa pe care o văzuse mai 
înainte, Lina şi fiica ei erau curate, aşa că Gisela luă o 
decizie. 

— Nu trebuie să vă adăpostiţi în continuare între 
aceşti pereţi uzi. Soţul meu şi cu mine mergem la 
Augsburg, dar ne vom întoarce la Schwabach curând. Vă 
vom lua cu noi. 

Lina se retrase. 

— Stăpână, nu! Nu vreau să revin între oameni! 

— Şi fata ta va trăi pe mai departe ca acum? Aici va fi 
tratată de oameni ca o fiară sălbatică. 

Vocea Giselei era severă şi categorică. 

Lina se răsucea ca un vierme. În cele din urmă, 
acceptă: 

— Nu ne veţi face nimic? Mă refer la faptul că eram 
odată slujnică la Cajetan, iar copilul meu este fiica lui sau 
a lui Fulvian. 

— Cu certitudine nu. Gisela o mai mângâie o dată pe 
cap pe fată şi i se adresă lui Georg: Sper că nu ai nimic 
împotrivă? 


Buzele lui Georg tremurară uşor. 

— Nu, sigur că nu. Viaţa aici nu este una omenească. 
Pe lângă asta, deja i-ai mai forţa... ăă... ajutat şi pe alţii să 
îşi găsească norocul. Şi m-aş gândi numai la fratele tău şi 
la Gundi. Niciodată nu m-aş fi gândit că cei doi se vor 
căsători. 

Vocea lui mai păstra o undă de mirare. Hans 
Guldener părăsise oraşul în mare grabă şi, timp de trei ani, 
nu mai auzise nimeni nimic despre el. În acel răstimp, 
două slujnice din casa Guldener născuseră şi, pentru că 
fiecare dintre ele îl desemnase drept tată al copilului pe 
Hans, un nou scandal măcinase prestigiul acestei familii. 
Părinţii lui Hans voiseră să părăsească şi ei oraşul, de 
ruşine, dar părintele Maternus reuşise, cu mari eforturi, să 
scoată adevărul de la cele două femei. Nu cu Hans se 
culcaseră acestea, ci cu acel secretar al cardinalului, care 
dispăruse în acelaşi timp cu el. Pentru a evita 
transformarea evenimentului într-un mare scandal, ce ar fi 
revoltat toată negustorimea oraşului, preotul le dăduse 
femeilor bani şi le expediase într-un alt oraş, unde acestea 
îşi găsiseră între timp bărbaţi cuminţi. Apoi răspândise în 
Nurnberg zvonul că nu Hans ar fi fost tatăl copiilor, ci un 
meseriaş călător, al cărui şarm le încântase pe cele două 
femei nechibzuite. 

În acest mod aranjase ca familia Guldener să poată 
rămâne în Nürnberg. Dar de Hans tatăl nu voise să mai 
audă şi, când acesta se întorsese acasă, îl alungase. Acesta 
căutase adăpost la cumnatul lui, unde Gundi, care 
devenise o tânără drăguță şi energică, se îngrijise de el. 
Când lui Hans îi reveniseră puterile, începu în casa lui 
Georg Streller o nouă viaţă ca supraveghetor. Şi pentru a 
evita ca acesta să se mai ţină după femei, Gisela îi ceruse 
categoric să se însoare şi i-o recomandă ca mireasă pe 
Gundi. Spre surprinderea tuturor, cei doi fură de acord şi 
căsnicia mergea într-un mod mai armonios decât ar fi fost 
de aşteptat. 


Georg reuşi să se elibereze de amintirile urâte şi o 
luă cu el pe Lina şi puţinele lucruri ale acesteia. Când vru 
să părăsească burgul, fosta slujnică a lui Cajetan se mai 
întoarse o dată şi ridică mâinile. 

— Iertare, Herr Streller, dar încă nu putem pleca. Eu 
am găsit şi am ascuns comoara vrăjitorului, pentru că nu 
voiam să cadă în mâini străine şi să se irosească. Cu 
siguranţă că în ea se află multe lucruri îngrozitoare. 

— Arată-ne unde este. 

Fără a se lăsa intimidată de privirile sceptice ale lui 
Georg, Gisela o urmă pe slujnică la un turn prăbuşit, la 
temelia căruia se mai găsea o cămăruţă cu tavanul întreg. 
Podeaua era acoperită cu un strat de mărăcini şi frunze 
uscate, pe care Lina le dădu deoparte cu atâta grijă de 
parcă i-ar fi fost teamă că un demon ar putea să se ivească 
de sub ele. Dar de sub ele se ivi o cutie. Gisela o deschise 
şi descoperi înăuntru monede de aur, podoabe şi câteva 
conuri din aur prelucrat fin, acoperite ici şi acolo cu 
simboluri. Se mai aflau şi alte obiecte mai mult ori mai 
puţin valoroase, cărora Gisela le aruncă doar o privire 
fugitivă. 

Georg privi bogăţia adunată acolo şi o clipă se luptă 
cu pornirea de a lua totul ca despăgubire pentru suferinţa 
lui şi a prietenilor săi. 

Gisela păru să îi citească gândurile, deoarece clătină 
din cap zâmbind. 

— Asupra acestui aur apasă un blestem. Trebuie să îl 
lăsăm aici pentru veşnicie. 

— Dar dacă îl găseşte altcineva? 

— Zidul turnului stă să cadă. Dacă îl prăvălim, 
comoara va rămâne îngropată pentru totdeauna. Nimeni 
nu va bănui că sub aceste ruine se ascunde ceva de 
valoare. 

Lui Georg îi părea rău ca atâta aur să rămână 
nefolosit, dar se supuse voinţei soţiei lui. Dobori doi pomi 
mai subţiri şi din trunchiurile lor confecţionă unealta 


necesară. Folosindu-le ca o pârghie, el, Gisela şi Lina 
prăvăliră zidul şubred deasupra comorii. După ce praful se 
depuse şi se convinseră că comoara era bine ascunsă, 
întoarseră spatele castelului lui Cajetan şi coborâră în 
vale. Acolo îi aştepta convoiul. Vizitiii se lăsau neliniştiţi de 
pe un picior pe altul, deoarece până la următorul han mai 
aveau de mers o jumătate de zi. La porunca lui Georg, Lina 
şi fiica ei fură urcate într-o căruţă şi porniră la drum. 
Pentru a le mai îndepărta teama, Gisela urcă împreună cu 
ele şi mângâie copilul. 

— Aş vrea să îmi iau rămas-bun de la cuviosul eremit, 
spuse brusc Lina. 

Georg oftă adânc, pentru că deja erau în întârziere. 
Totuşi, aşa cum îşi cunoştea el soţia, ea va insista ca 
dorinţa Linei să fie îndeplinită. 

— Nu este departe de drum, stărui fosta slujnică. 

— Bine! Dar repede! 

Georg nu făcea niciun efort pentru a-şi ascunde 
nemulţumirea şi se alese cu o privire plină de reproşa 
soţiei. 

— Cred că eremitul ar putea constitui o surpriză 
pentru noi. 

Era doar o presupunere exprimată de Gisela şi ea 
însăşi era încordată aşteptând să vadă dacă aceasta se va 
adeveri. 

Ajunşi într-o vale lăturalnică, descoperiră pe un 
versant al dealului o colibă construită din crengi şi frunze. 
În spatele ei trebuie să fi fost o grotă, pentru că adăpostul 
era prea mic chiar şi pentru un eremit lipsit de pretenţii. 
Cuviosul bărbat, îmbrăcat cu o rasă monahală din păr de 
capră, stătea îngenuncheat în faţa unei cruci simple din 
lemn şi era atât de adâncit în rugăciune că nici nu remarcă 
de la început grupul ce se apropia. 

— Iertare, cuvioase părinte! Sunt eu, Lina de la 
ruine. Vreau să îmi iau rămas-bun de la dumneavoastră. 
Aceşti amabili oameni ne iau cu ei pe mine şi pe fiica mea 


şi ne dau de lucru. 

Vocea Linei îi atrase atenţia sihastrului. Acesta se 
întoarse şi îşi arătă faţa acoperită de o barbă aproape 
neagră, înspicată cu fire cărunte. La vederea Giselei 
scoase un țipăt şi făcu un semn care să îl apere de ceea ce 
vedea. 

— Fortunatus! 

În ciuda rasei şi a bărbii, Gisela îl recunoscu imediat 
pe fostul predicator de la Riebelsborn. 

— Drace! 

Georg făcu un pas către bărbatul care îi trădase 
soția, prietenul şi pe el însuşi şi ridică pumnul. Şi Deggi îşi 
dezveli colții, ca şi cum ar fi vrut să îi sară la gât. 

Gisela puse braţul pe umărul bărbatului ei. 

— Şi el a fost doar o victimă a duşmanului. Ar trebui 
mai curând să îl compătimeşti decât să îl urăşti. 

Vocea ei îl făcu atent pe fostul preot. 

— Iertaţi-mă, am făcut rău, dar... 

— Erai sedus de diavol! Dar a trecut. Acum poţi să îţi 
reiei viaţa. Fii un preot care înţelege inima oamenilor şi 
care nu se lasă păcălit de aparente. 

Gisela vru să îi ofere o şansă lui Fortunatus, dar 
acesta clătină din cap trist. 

— Am greşit faţă de tine şi faţă de alţi oameni şi 
întreaga mea viaţă nu va ajunge pentru a-mi ispăşi 
păcatele. Cum să îndrăznesc să îi judec pe alţii când eu 
însumi am greşit? 

Cu un gest obosit se reîntoarse către cruce, 
îngenunche în faţa ei şi reîncepu să se roage. 

Când Georg îi ceru să vină cu ei, Gisela ridică mâna. 

— Lasă-l aici. S-a lăsat ademenit de Fulvian şi a 
săvârşit fapte care îi ard sufletul. Trebuie să îşi găsească 
aici pacea. Hai, se face târziu! 

Deşi ea avea dreptate, el mai rămase o clipă pe loc, 
privindu-l pe Fortunatus. Omul avea inima frântă şi 
niciodată nu va mai avea un gând vesel. Deodată îi păru 


rău pentru preot şi regretă că nu putea să mai facă nimic 
pentru el. 

— Să aibă Dumnezeu milă de sufletul lui. 

Cu aceste cuvinte o urmă pe Gisela, care împreună 
cu Lina şi fiica ei se aflau deja la jumătatea drumului până 
la convoi. 

— Domnul va fi milostiv cu el pentru că Domnul este 
dragoste şi nu ură! răspunse Gisela zâmbind. 

Georg tresări speriat, pentru că Gisela nu putuse să 
audă vorbele rostite de el. Apoi îşi reaminti de puterea ei şi 
râse uşor. Deşi trebuia să-şi ascundă puterea pe care alţi 
oameni ar fi luat-o drept vrăjitorie, nu îşi pierduse nimic 
din capacităţile ei. 

— Va veni o vreme când omenirea îşi va reaminti de 
noi şi când noi o vom putea sluji, aşa cum au făcut-o 
odinioară străbunele şi străbunii noştri, înainte ca oameni 
asemenea lui Cajetan să utilizeze această ştiinţă şi această 
putere spre propriul lor folos şi să îi persecute sângeros pe 
ai noştri. Deci nu te descuraja, iubitul meu. Oare nu şi în 
cazul nostru o noapte întunecoasă şi furtunoasă a fost 
urmată de o dimineaţă aurie? 

— Într-adevăr! răspunse Georg şi înţelese că ultima 
umbră resimţită în inimă fusese înlăturată. O apucă pe 
soţia sa pe după umeri şi o trase către el. Mi-ai fost lumină 
în vremurile întunecate şi îmi eşti şi acum în zilele însorite! 

— Aşa va fi mereu! sună răspunsul, încet, dar plin de 
putere. 


